
Αθήνα, σήμερα στις 4 Νοεμβρίου 2026, ημέρα Τετάρτη και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
ΠΡΟΕΔΡΕΥΩΝ (Ιωάννης Πλακιωτάκης): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-11-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Κ΄ συνεδριάσεώς του, της Τρίτης 3 Νοεμβρίου 2026 σε ό,τι αφορά την ψήφιση στο σύνολο των σχεδίων νόμων: 1. «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με την εδραίωση συνεργασίας για εκπαίδευση πιλότων» και 2. «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας εκπροσωπούμενου από τη Σχολή Εθνικής Άμυνας και του Υπουργείου Άμυνας της Ομοσπονδιακής Δημοκρατίας της Γερμανίας εκπροσωπούμενου από το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο».)
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα, Τετάρτη, 4 Νοεμβρίου 2026, οι επίκαιρες ερωτήσεις που θα συζητηθούν είναι οι εξής:
«Η υπ’ αρ. 197/2-11-2026 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Αθανάσιο Πλεύρη.
Οι υπ’ αρ. 184/30-10-2026 και 185/30-10-2026 επίκαιρες ερωτήσεις θα απαντηθούν από τον Υπουργό Αγροτικής Ανάπτυξης και Τροφίμων κ. Μαργαρίτη Σχοινά.
Η υπ’ αρ. 190/30-10-2026 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Αθανάσιο Καββαδά.
Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές.».


Κατόπιν τούτων, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Θα ξεκινήσουμε με την πρώτη με αριθμό 184/30-10-2026 επίκαιρη ερώτηση πρώτου κύκλου του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Αγροτικής Ανάπτυξης και Τροφίμων με θέμα: «Πορεία ελέγχων και πληρωμών στα Επιχειρησιακά Προγράμματα Εργασίας των Οργανώσεων Ελαιουργικών Φορέων (ΟΕΦ) 2024 - 2027 - Διασφάλιση της ομαλής συνέχισης των δράσεων».
Κύριε Αυγενάκη, έχετε τον λόγο. 
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ, κύριε Πρόεδρε. 
Κύριε Υπουργέ, σε συνέχεια της υπ’ αρ. 3783 ερώτησης μου και της 4767 του 2026, οι οποίες αφορούσαν ζητήματα καθυστερήσεων στους ελέγχους και τις εκκαθαρίσεις δαπανών των Επιχειρησιακών Προγραμμάτων των Οργανώσεων Ελαιουργικών Φορέων 2024-2027, οι οποίες παραμένουν αναπάντητες, επανέρχομαι στο κρίσιμο αυτό ζήτημα για τους δικαιούχους φορείς και συνολικά για τον ελαιοκομικό τομέα της χώρας και ιδιαιτέρως φυσικά της Κρήτης, που με ενδιαφέρει. Τα Προγράμματα ΟΕΦ αποτελούν βασικό εργαλείο στήριξης της Ελληνικής Ελαιοκομίας, χρηματοδοτώντας δράσεις εκσυγχρονισμού, ποιότητας, εκπαίδευσης και ενίσχυσης της ανταγωνιστικότητας του πρωτογενούς τομέα. 
Ωστόσο, σύμφωνα με αναφορές συνεταιρισμών, οργανώσεων, παραγωγών και λοιπών δικαιούχων, εξακολουθούν να καταγράφονται μεγάλες καθυστερήσεις, πρώτον, στην ολοκλήρωση των διοικητικών και επιτόπιων ελέγχων του πρώτου έτους υλοποίησης, του 2024 δηλαδή, δεύτερον, στην εκκαθάριση των σχετικών δαπανών και, τρίτον, αλλά και στην αποδέσμευση εγγυητικών επιστολών, που σημαίνει επιπλέον χρεώσεις. 
Μετά την κατάθεση της επίκαιρης ερώτησης, δημοσιεύτηκε η υπ’ αρ. 275805 απόφαση στο ΦΕΚ Β 6466 της 26ης Οκτωβρίου του 2026. Έχουμε λάβει γνώση των νέων ρυθμίσεων. Η απόφαση αποσαφηνίζει τις αρμοδιότητες της Γενικής Αρχικής Διεύθυνσης Ελέγχου και τα σχετικά και γι’ αυτόν τον λόγο ερωτούμε πότε με το καλό, αγαπητέ κύριε Υπουργέ, θα έχουμε τις σχετικές απαντήσεις στα ερωτήματα. 
Η παρουσία σας σήμερα εδώ βεβαίως δείχνει μια άλλη αξία και ένα βάρος για το θέμα, το οποίο συζητούμε. Είμαι βέβαιος ότι θα έχετε κάτι χρήσιμο να απαντήσετε, καθότι περιμένουν εναγωνίως να ακούσουν απαντήσεις στα ερωτήματα που δημιουργούνται και μετά τη δημοσίευση του ΦΕΚ που έχουμε λάβει γνώση. 
Σας ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς σας ευχαριστούμε. 
Θα απαντήσει ο Υπουργός Αγροτικής Ανάπτυξης και Τροφίμων κ. Μαργαρίτης Σχοινάς.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Κύριε Βουλευτά, ξεκινώ από την ουσία του ζητήματος, που θέτετε. Οι Οργανώσεις Ελαιουργικών Φορέων έχουν πραγματοποιήσει επενδύσεις, έχουν αναλάβει υποχρεώσεις και δικαίως περιμένουν την ολοκλήρωση των πληρωμών. 
Θέλουμε να πληρωθούν οι πραγματικοί δικαιούχοι, χωρίς όμως να βρεθούν αύριο αντιμέτωποι με την υποχρέωση να επιστρέψουν χρήματα που έλαβαν. Και σε αυτήν την κατεύθυνση έχουμε ήδη προχωρήσει με συγκεκριμένες ενέργειες. 
Κατά την εφαρμογή των προγραμμάτων το 2024 και το 2025 εντοπίστηκαν σοβαρές αδυναμίες από τις αρμόδιες ελεγκτικές υπηρεσίες. Δυστυχώς -και λυπάμαι που το λέω- αυτό ήταν ένα πρόγραμμα που δεν ήταν σχεδιασμένο για να αντέξει και το σταμάτησαν οι Βρυξέλλες. Πραγματοποιήσαμε επανειλημμένες συσκέψεις με τις αρμόδιες υπηρεσίες, την ΑΑΔΕ, τους εκπροσώπους των οργανώσεων, τους ευρωπαϊκούς θεσμούς, αναζητώντας μια πρακτική λύση, που θα προστατεύει τους παραγωγούς. Και σήμερα έχουμε μια τέτοια εξέλιξη, έχουμε στα χέρια μας την επίσημη απάντηση της Ευρωπαϊκής Επιτροπής. Η Επιτροπή επισημαίνει ότι οι αδυναμίες που αντιμετωπίστηκαν στα συστήματα ελέγχου μπορούν να αντιμετωπιστούν με κατάλληλα διορθωτικά μέτρα, εφόσον αυτά αποκαθιστούν τα προβλήματα και επιβεβαιώνουν την αποτελεσματικότητά τους. 
Εφόσον τα προγράμματα ολοκληρωθούν κανονικά, υπάρχει η δυνατότητα να υποβληθούν αιτήσεις πληρωμής για επιλέξιμες δαπάνες του 2024 και του 2025, φέτος και του χρόνου, με βάση τους προβλεπόμενους δημοσιονομικούς περιορισμούς. Αυτό είναι σημαντικό για τους παραγωγούς που περιμένουν τα χρήματά τους. 
Υπάρχει όμως και η άλλη πλευρά. Η Επιτροπή ξεκαθαρίζει ότι μια πρόωρη διακοπή των προγραμμάτων δημιουργεί σοβαρούς περιορισμούς στις πληρωμές και ενδέχεται να οδηγήσει σε ανακτήσεις. Δεν θέλω ως Υπουργός να δώσω σήμερα μια εύκολη υπόσχεση και αύριο πάλι να στείλουμε τον λογαριασμό στον παραγωγό. Γι’ αυτό λοιπόν προχωρήσαμε στη ρύθμιση αυτού του πλαισίου εφαρμογής. Πρόκειται για μια ουσιαστική παρέμβαση. Θα προχωρήσουμε συντεταγμένα. Ξέρουμε ότι η ελαιοκομία έχει ιδιαίτερη σημασία για την Κρήτη και για όλη τη χώρα και η δική μας ευθύνη είναι να διασφαλίσουμε ότι οι ενισχύσεις θα φτάνουν στους πραγματικούς δικαιούχους και ότι κανένας καλόπιστος παραγωγός, κανένας άνθρωπος της προκοπής, δεν θα είναι αναγκασμένος να πληρώσει το κόστος των αδυναμιών του συστήματος.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Αυγενάκη, έχετε τον λόγο.
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ.
Κύριε Υπουργέ, είναι σαφές ότι συντασσόμαστε πλήρως στο ότι πρέπει να λαμβάνουν αυτοί που πραγματικά δικαιούνται και να υπάρχει και διαφάνεια και έλεγχος σε κάθε μορφή ενίσχυσης ευρωπαϊκών εθνικών χρημάτων. Σε αυτό είμαστε απολύτως συντεταγμένοι και σύμφωνοι και στην ίδια μεριά της όχθης. 
Απλώς για την ενημέρωσή σας να σας πω ότι το ενδιαφέρον ξεκινά από τις είκοσι τρεις οργανώσεις παραγωγών που υπάρχουν και λειτουργούν στην Κρήτη και περιμένουν μια πιο σαφή απάντηση. Πιο συγκεκριμένα, δώδεκα εξ αυτών είναι στον Νομό Ηρακλείου, επτά στο Λασίθι -αγαπητέ, κύριε Πλακιωτάκη- τρεις στα Χανιά και μία στο Ρέθυμνο. 
Η Υπουργική Απόφαση αποτελεί ένα αναγκαίο θεσμικό βήμα, σωστά το είπατε, χωρίς όμως να θέτει μια συγκεκριμένη προθεσμία, γιατί όπως αναφέρατε είναι δαπάνες του 2024 και πλέον μπαίνουμε στο 2027. 
Θέλω να εξειδικεύσω τέσσερα ζητήματα, κύριε Υπουργέ, που παραμένουν κρίσιμα και μετά τη δημοσίευση της απόφασης που σωστά επικαλεστήκατε. 
Το πρώτο βήμα, η πρώτη ερώτηση: Υπάρχει ενδεχόμενη απένταξη ή διακεκριμένων προγραμμάτων; Το άρθρο 2 προβλέπει επανέλεγχο των όρων αρχικής ένταξης και έγκρισης, καθώς και έκδοση διοικητικών πράξεων, εφόσον διαπιστωθούν ελλείψεις ή αποκλίσεις. Και σας ερωτώ εάν φυσικά μπορείτε να μου απαντήσετε αν μπορεί ο επανέλεγχος να οδηγήσει σε ανάκληση της έγκρισης και απένταξης προγραμμάτων, ακόμα και όταν έχουν ήδη υλοποιηθεί οι δράσεις, δηλαδή τιμολόγια κομμένα, πληρωμένα, ΦΠΑ και τα σχετικά. Πώς θα αντιμετωπιστούν αυτές οι περιπτώσεις και ποιες δυνατότητες συμπλήρωσης ή διόρθωσης θα έχουν οι δικαιούχοι, όπου αυτό επιτρέπεται; 
Δεύτερον, πότε ολοκληρώνεται ο επανέλεγχος; Η απόφαση ορίζει τη διαδικασία, δεν αναφέρει όμως χρονοδιάγραμμα, συγκεκριμένη προθεσμία ολοκλήρωσης. Χρειάζεται να γνωρίζουμε πότε θα ολοκληρωθεί η εξέταση των φακέλων από το Υπουργείο, μια ενδεικτική ημερομηνία, και πότε θα διαβιβαστούν τα αποτελέσματα στην αρμόδια υπηρεσία της ΑΑΔΕ, όπως πολύ σωστά έχει προγραμματιστεί. Ζητώ αν είναι εύκολο και φυσικά νομίζω ότι είναι και αναγκαίο να ξέρουν και οι άνθρωποι ένα χρονοδιάγραμμα. 
Τρίτον, πότε θα γίνουν οι πληρωμές και από ποιους πόρους; Ο χρόνος επανελέγχου πρέπει να συνδέεται με συγκεκριμένο προγραμματισμό πληρωμών. Πότε προβλέπεται να εξοφληθούν οι επιλέξιμες δαπάνες του 2024 και του 2025; Ποια ποσά έχουν εξασφαλιστεί για κάθε έτος; Ποιο μέρος θα καλυφθεί από ενωσιακούς ή εθνικούς πόρους; Απαιτούνται πρόσθετες εγκρίσεις ή άλλες ενέργειες; Ποιες είναι αυτές και πότε αναμένεται να ολοκληρωθούν; 
Και τέταρτον, κύριε Πρόεδρε, σαφείς οδηγίες για τις τροποποιήσεις των προγραμμάτων. Η νέα απόφαση επιτρέπει την αναπροσαρμογή των αιτήσεων προγραμματιζόμενων δαπανών ανά κατηγορία παρέμβασης, κατόπιν αιτιολογημένης απόφασης και πρότασης και πριν από το αντίστοιχο αίτημα πληρωμής με την προϋπόθεση ότι τηρούνται συνολικά τα προβλεπόμενα ποσοστά στη λήξη του προγράμματος. Χρειάζεται να διευκρινιστεί πώς εφαρμόζεται αυτή η δυνατότητα στους φακέλους των προηγούμενων ετών για τους οποίους έχουν ήδη υποβληθεί αιτήματα πληρωμής. Παράλληλα, σε ποιο στάδιο βρίσκονται οι εκκρεμείς αιτήσεις τροποποίησης και πότε θα ολοκληρωθεί η αίτηση τους, ώστε οι οργανώσεις να γνωρίζουν με ποιο εγκεκριμένο προγραμματισμό συνεχίζουν τις δράσεις τους. 
Κύριε Υπουργέ -και κλείνω- ζητούμε, εφόσον φυσικά είστε σε θέση σήμερα να μας απαντήσετε, διαφορετικά το συντομότερο δυνατόν, τους όρους για την ολοκλήρωση του προγράμματος έως το 2027, ημερομηνία ολοκλήρωσης του επανελέγχου, εξασφαλισμένους πόρους, ποιοι και από πού και προγραμματισμό πληρωμών. Έτσι, θα μπορέσουν -και το καταλαβαίνετε και εσείς- να συνεχίσουν τις δράσεις τους με ασφάλεια και να στηρίξουμε ουσιαστικά τους ελαιοπαραγωγούς που παρεμπιπτόντως, είναι η δεύτερη κακή χρονιά σε τιμές ελαιόλαδου. Άρα μην επιβαρύνουμε μια δεύτερή δύσκολη χρόνια και εμείς, με μια καθυστέρηση ενός προγράμματος που και εγώ το κληρονόμησα και το συνέχισα, όταν βρέθηκα στο δικό σας πόστο. 
Σας ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς σας ευχαριστούμε.
Παρακαλώ, κύριε Υπουργέ.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Κύριε Βουλευτά, επαναλαμβάνω ότι βάλαμε έναν πάτο στο βαρέλι με αυτή τη λύση που βρήκαμε σε συνεννόηση με την Ευρωπαϊκή Επιτροπή. Θα πληρώσουμε με εθνικούς πόρους τις χρήσεις 2024-2025 φέτος και του χρόνου. Αυτός είναι ο προγραμματισμός. 
Όμως, η ερώτησή σας μου δίνει την αφορμή να αναφερθώ σε ένα ευρύτερο θέμα, το θέμα των ελέγχων στις αγροτικές ενισχύσεις. Το τελευταίο διάστημα έγινε μεγάλη συζήτηση για τον ΟΠΕΚΕΠΕ. Ακούστηκαν πολλά, διατυπώθηκαν κατηγορίες, ζητήθηκαν απαντήσεις και δικαίως. Οι απαντήσεις πρέπει να δίνονται με στοιχεία. Έχουν ήδη εξαρθρωθεί από την Ελληνική Αστυνομία έξι εγκληματικές οργανώσεις, που δραστηριοποιούνταν στην παράνομη είσπραξη αγροτικών επιδοτήσεων. Το επαναλαμβάνω: έξι εγκληματικές οργανώσεις. Οι έρευνες έχουν οδηγήσει σε εκατόν οκτώ συλλήψεις και χίλιους εκατόν ογδόντα οκτώ κατηγορουμένους. Σε είκοσι τέσσερις κατηγορουμένους έχει επιβληθεί προσωρινή κράτηση, ενώ για πενήντα δύο έχουν εκδοθεί δεσμεύσεις περιουσίας. Για 231 ΑΦΜ έχουν εκδοθεί διατάξεις δέσμευσης λογαριασμών. Έχουν υποβληθεί πεντακόσιες σαράντα τέσσερις περιπτώσεις στην Ευρωπαϊκή Εισαγγελία και τετρακόσιες πενήντα στα αρμόδια όργανα για καταλογισμό και οι έρευνες συνεχίζονται με είκοσι οκτώ εισαγγελικές παραγγελίες για τη διενέργεια προκαταρκτικής εξέτασης. 
Αυτά είναι τα στοιχεία που καταθέτω στη Βουλή των Ελλήνων, που έχουμε από τις αρμόδιες αρχές. Πίσω από κάθε παράνομη επιδότηση υπάρχουν χρήματα που προορίζονται για τους πραγματικούς αγρότες και κτηνοτρόφους, αυτούς που κοπιάζουν στο χωράφι και στο κοπάδι. 
Όμως, επειδή κάποιοι προέτρεξαν, θυμίζω ότι οι έλεγχοι δεν γίνονται με τηλεοπτικούς χρόνους. Γίνονται με στοιχεία, με συγκεκριμένες διαδικασίες και με σεβασμό στη δικαιοσύνη. Η δικαιοσύνη θα κρίνει τις κατηγορίες και θα αποδώσει τις ευθύνες εκεί που αποδεικνύονται. Η δική μας δουλειά είναι να εξασφαλίσουμε ότι τέτοια φαινόμενα θα αντιμετωπίζονται αποτελεσματικά και ότι οι αδυναμίες που τα επέτρεψαν θα διορθωθούν. 
Γι’ αυτό και προχωρήσαμε στις αλλαγές του συστήματος αγροτικών ενισχύσεων, γι’ αυτό βοηθάμε την ΑΑΔΕ να αναπτύξει και να λειτουργήσει το νέο σύστημα myAGRO που διαλειτουργικά αξιοποιεί τις επίσημες βάσεις δεδομένων του κράτους, που επιτρέπει περισσότερους διασταυρωτικούς ελέγχους. Και θα συμφωνήσω ότι αν και υπήρξαν καθυστερήσεις, κάθε νέα μεταρρύθμιση χρειάζεται λίγο χρόνο για να «ρονταριστεί», για να τρέξει, να διορθώσει τις αδυναμίες της και να λειτουργήσει όπως πρέπει. Αυτό ακριβώς συμβαίνει αυτήν τη στιγμή. 
Όμως, θέλω να είμαι ξεκάθαρος ότι αυτή η μεταρρύθμιση πρέπει να γίνει και θα γίνει. Θα την πάμε μέχρι τέλους. Ξέρουμε πού μας οδήγησαν οι αδυναμίες του προηγούμενου συστήματος. Δεν μπορούμε να επιτρέψουμε σε ένα σύστημα όπου κάποιοι έβρισκαν τρόπους να εισπράττουν χρήματα που δεν δικαιούνταν, την ώρα ο πραγματικός αγρότης, ο πραγματικός δικαιούχος, περίμενε να πληρωθεί. Αυτός ο κύκλος πρέπει να κλείσει οριστικά και προτιμώ να αναλάβουμε σήμερα το πολιτικό κόστος μιας δύσκολης μεταρρύθμισης, παρά να αφήσουμε στις επόμενες γενιές αγροτών τα προβλήματα που έχουμε την υποχρέωση να λύσουμε εμείς.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης):  Και εμείς ευχαριστούμε τον κύριο Υπουργό. 
Συνεχίζουμε τώρα με την πρώτη με αριθμό 185/30-10-2026 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Αγροτικής Ανάπτυξης και Τροφίμων με θέμα: «Άμεση αξιοποίηση του νερού και χρηματοδότηση των αρδευτικών δικτύων του Φράγματος Πλακιώτισσας Μεσαράς».
Παρακαλώ, κύριε Αυγενάκη.
ΕΛΕΥΘΕΡΙΟΣ ΑΥΓΕΝΑΚΗΣ: Αγαπητέ κύριε Υπουργέ, δεν μπορώ να μην σχολιάσω τη δευτερολογία σας, η οποία ήταν άσχετη με το ερώτημά μου. Βεβαίως, συμφωνώ με τα όσα είπατε, ασυζητητί. Συντάσσομαι και στηρίζω, και από τη δική μου θέση και ως πρώην Υπουργός Αγροτικής Ανάπτυξης, με τις προσπάθειες που κάναμε με την έγκριση του Πρωθυπουργού για την πάταξη όλης αυτής της καταστάσεως που περιγράψατε.
Ωστόσο, όμως, αυτήν την ώρα θα ήθελα με την επόμενη ευκαιρία που θα έχετε, έστω και εγγράφως, να έχουμε μια ενημέρωση σχετικά με τους οργανισμούς, για τους οποίους σας ρώτησα. Μεταφέρω και την αγωνία πολλών αντίστοιχων οργανώσεων που αυτήν τη στιγμή περιμένουν να πληρωθούν και καλούνται διαρκώς να καταβάλλουν χρήματα από την τσέπη τους. 
Μπαίνω αμέσως στο ερώτημα το οποίο αφορά η δεύτερη επίκαιρή μου, το Φράγμα Πλακιώτισσας. Αποτελεί ένα έργο κομβικής σημασίας για την Ανατολική Μεσαρά και για την ανθεκτικότητα του πρωτογενούς τομέα απέναντι στη λειψυδρία. Να θυμίσω ότι ξεκίνησε το 2007, παρέμεινε επί σειρά ετών ημιτελές και παρότι το κύριο σώμα του έχει ολοκληρωθεί, εξακολουθεί να μην επιτελεί πλήρως τον σκοπό του. Στον ταμιευτήρα του Φράγματος καταγράφονται περίπου 11 εκατομμύρια κυβικά μέτρα νερού συνολικής χωρητικότητας 18 εκατομμυρίων. Ένα πολύτιμο απόθεμα παραμένει ουσιαστικά αναξιοποίητο, επειδή δεν έχει κατασκευαστεί το απαιτούμενο αρδευτικό δίκτυο. 
Στις 9 Μαΐου 2025, κατά την επίσκεψη του Πρωθυπουργού, ανακοινώθηκε ότι έχουν εξασφαλιστεί οι χρηματοδοτήσεις για τα δίκτυα. Η Περιφέρεια Κρήτης έχει εκπονήσει τη μελέτη, έχουν εγκριθεί οι περιβαλλοντικοί όροι κι έχουν συνταχθεί τα τεύχη δημοπράτησης, τα οποία έχουν υποβληθεί στο Υπουργείο. Το έργο προϋπολογισμού περίπου 70.000.000 ευρώ μπορεί να αρδεύσει σχεδόν 30.000 στρέμματα της Μεσαράς, ωστόσο μέχρι σήμερα δεν έχει γνωστοποιηθεί συγκεκριμένη απόφαση ένταξης, ακριβής πηγή χρηματοδότησης και δεσμευτικό χρονοδιάγραμμα. 
Παράλληλα, ο Δήμος Αρχανών-Αστερουσίων έχει προτείνει προσωρινή χρήση περίπου 1 εκατομμυρίου κυβικών μέτρων με σύνδεση στα υφιστάμενα δίκτυα μέσω αγωγού περίπου 2 χιλιομέτρων, μια προσωρινή αλλά απολύτως χρήσιμη λύση. Σύμφωνα με τη δημοτική αρχή, η λύση μπορεί να λειτουργήσει με φυσική ροή και να εξυπηρετήσει περίπου 12.000 στρέμματα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αντίστοιχη πρόβλεψη απαιτεί και ο Δήμος Γόρτυνας, ο όμορος Δήμος. 
Κατά τη θητεία μου ως Υπουργός Αγροτικής Ανάπτυξης θυμίζω ότι παρακολουθήσαμε στενά την ολοκλήρωση του έργου. Ειδικότερα, τον Αύγουστο του 2023 εγκρίθηκε με την υπογραφή μου διάθεση πίστωσης 8.230.000 ευρώ και το ποσό παρακατατέθηκε στο Ταμείο Παρακαταθηκών και Δανείων για τις αποζημιώσεις των απαλλοτριώσεων. 
Μετά από αναγκαίες εκκαθαρίσεις, τον Δεκέμβρη του 2023 ενεργοποιήθηκε η καταβολή ποσού περίπου 10.000.000 ευρώ στους δικαιούχους, κλείνοντας μια εκκρεμότητα περίπου οκτώ με εννέα ετών που αφορούσε περίπου 1.100 ακίνητα στην περιοχή του έργου. Ήταν μια ουσιαστική παρέμβαση μετά από μια δεκαετία σχεδόν, η οποία ξεμπλόκαρε τις απαλλοτριώσεις και επέτρεψε να συνεχιστεί η πορεία ολοκλήρωσης του φράγματος.
Στις 19 Απριλίου 2024 εγκρίθηκε επιπλέον πίστωση 1.031.000 ευρώ για την πληρωμή του 56ου λογαριασμού του πρώτου υποέργου. Γι’ αυτό σας θέτω το ερώτημα, εάν φυσικά γνωρίζετε, ποια είναι…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Αυγενάκη.
Κύριε Υπουργέ, έχετε τον λόγο.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Κύριε Βουλευτά, η θωράκιση του πρωτογενούς τομέα της Κρήτης απέναντι στη λειψυδρία και την κλιματική αλλαγή αποτελεί απόλυτη προτεραιότητα για την Κυβέρνησή μας και το Υπουργείο Αγροτικής Ανάπτυξης και Τροφίμων.
Συμμεριζόμαστε απολύτως την αγωνία των παραγωγών, οι οποίοι βλέπουν τον υδροφόρο ορίζοντα να υποχωρεί και τις αποδόσεις των γεωτρήσεων να μειώνονται δραματικά. Το Υπουργείο μας παρακολουθεί το ζήτημα με τη δέουσα σοβαρότητα. Το κυρίως σώμα του Φράγματος της Πλακιώτισσας έχει ολοκληρωθεί. Έχουμε την υποδομή, υπάρχει το υδατικό απόθεμα και βασική μας επιδίωξη τώρα είναι να διαμορφωθούν οι κατάλληλες συνθήκες, ώστε να αξιοποιηθεί το νερό προς όφελος των καλλιεργητών.
Για τα αρδευτικά δίκτυα της Πλακιώτισσας έχει υποβληθεί πρόταση χρηματοδότησης ύψους 72,14 εκατομμυρίων ευρώ στο πλαίσιο του ΣΣΚΑΠ 2023-2027. Όπως γνωρίζετε είναι ένα έργο που ξεκίνησε το 2007, πέρασε από πολλές δυσκολίες και σήμερα έχει σχεδόν ολοκληρωθεί. 
Αυτήν τη στιγμή η διαδικασία της συγκριτικής αξιολόγησης βρίσκεται σε πλήρη εξέλιξη και οι προτάσεις εξετάζονται ενδελεχώς με βάση συγκεκριμένα κριτήρια επιλεξιμότητας και βαθμολόγησης. Όπως καλά γνωρίζετε, εφόσον η πρόταση συγκεντρώσει την απαιτούμενη βαθμολογία, θα ενταχθεί άμεσα για χρηματοδότηση. 
Έρχομαι τώρα στο δεύτερο ερώτημά σας. Τι γίνεται στο ενδιάμεσο διάστημα μέχρι την κατασκευή των μόνιμων δικτύων. Η πρόταση του Δήμου Αρχανών- Αστερουσίων για προσωρινή αξιοποίηση μέρος του νερού με αγωγό φυσικής ροής μήκους περίπου δύο χιλιομέτρων, έχει ένα ιδιαίτερο ενδιαφέρον. Μιλάμε για μια δυνατότητα που σύμφωνα με την πρόταση θα μπορούσε να εξυπηρετήσει άμεσα περίπου δώδεκα χιλιάδες στρέμματα. 
Αυτή η πρόταση θέλουμε να εξεταστεί με τη σοβαρότητα που απαιτείται. Σε συνεργασία με τους Δήμους Αρχανών-Αστερουσίων και Γόρτυνας και τις υπηρεσίες της Περιφέρειας Κρήτης, το αμέσως επόμενο διάστημα θα συγκαλέσουμε σύσκεψη με τους αρμόδιους φορείς παρουσία και τοπικών παραγόντων -προσβλέπω και στη δική σας συμμετοχή, κύριε Βουλευτά-, έτσι ώστε να ακούσουμε όλους τους εμπλεκόμενους και να βρούμε από κοινού μια πρώτη λύση. 
Στόχος μας σε κάθε περίπτωση είναι να προκριθεί μια γρήγορη, λειτουργική και απόλυτα ασφαλής ενδιάμεσα τεχνική λύση. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε.
Κύριε Αυγενάκη, έχετε τον λόγο.
ΕΛΕΥΘΕΡΙΟΣ ΑΥΓΕΝΑΚΗΣ: Θεωρήστε αυτονόητη την παρουσία μου και τη συμμετοχή μου σε οτιδήποτε χρήσιμο για τον τόπο και φυσικά για το Ηράκλειο, αλλά και για οτιδήποτε έχει να κάνει με τον πρωτογενή τομέα.
Ωστόσο, επειδή στο ενδιάμεσο έχω λάβει μηνύματα από δημοσιογράφους, είμαι βεβαιότατος ότι η δευτερολογία σας στην προηγούμενη ερώτηση δεν είχε καμία διάθεση αιχμής ή οποιουδήποτε υπονοούμενου. Το γνωρίζω πάρα πολύ καλά. Παρακαλώ πολύ ξεκαθαρίστε, γιατί δεν θέλω να δημιουργηθούν λανθασμένες εντυπώσεις και κάποιοι να αποπροσανατολίσουν το περιεχόμενο της συζήτησής μας και το επίπεδο συνεργασίας που πρέπει να έχουμε ως μέλη της ίδιας Κυβέρνησης, με τον ίδιο σκοπό και φυσικά με την ίδια αγωνία να παραχθεί σημαντικό έργο στον τόπο και ιδιαίτερα για τον πρωτογενή τομέα. Αν μπορείτε, το κάνετε με πολλή αγάπη και με πολύ σεβασμό. 
Τώρα, όσον αφορά το Φράγμα, η ολοκλήρωση του Φράγματος και η δέσμευση του Πρωθυπουργού για την κατασκευή των αρδευτικών δικτύων αποτελούν μια σημαντική βάση. Εκείνο που χρειάζεται ο τόπος μας, η Μεσαρά, είναι αποφάσεις και κυρίως ημερομηνίες οι οποίες θα τηρούνται.
Ως προς τα μόνιμα δίκτυα, τον Μάιο του 2025 είχε τεθεί ως στόχος η δημοπράτηση εντός του ίδιου έτους του έργου αυτού. Τελικά η προθεσμία δεν τηρήθηκε και στις 18 Οκτωβρίου 2026 η αρμόδια Γενική Γραμματέας Ενωσιακών Πόρων και Υποδομών ανέφερε ότι η πρόταση εξακολουθούσε να αξιολογείται και ότι τα αποτελέσματα αναμένονται στο τέλος του έτους. 
Άρα, κατά την ταπεινή μου γνώμη, αγαπητέ κύριε Υπουργέ, θα ήταν χρήσιμο να δείτε ταχύτατα την πορεία εξέλιξης όλης αυτής της διαδικασίας των εγκρίσεων και φυσικά της αξιοποίησης των πόρων που ανακοινώσατε μόλις τώρα ότι έχουν δεσμευτεί αφενός, αφετέρου το ταχύτερο δυνατόν, στα πλαίσια φυσικά του βεβαρυμμένου προγράμματος που έχετε να γίνει αυτή η συνάντηση, διότι και οι δύο Δήμοι ζητούν κάτι παρόμοιο στη μεταβατική φάση, δηλαδή έως ότου δημοπρατηθεί, κατασκευαστεί, παραδοθεί το δίκτυο, με τα χρήματα που ανακοινώσατε τώρα μόλις, από την Κυβέρνησή μας δηλαδή, να αξιοποιείται μέρος του νερού. Δόξα τω θεώ με τις τελευταίες βροχοπτώσεις έχει πολλαπλασιαστεί η ποσότητά του. 
Παρακαλώ πολύ θα ήταν ευτύχημα το συντομότερο δυνατόν να συμβεί αυτή η σύσκεψη στο γραφείο σας. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε κι εμείς τον κ. Αυγενάκη.
Κύριε Υπουργέ, έχετε τον λόγο.
ΜΑΡΓΑΡΙΤΗΣ ΣΧΟΙΝΑΣ (Υπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Κύριε Βουλευτά, τα στοιχεία που παρέθεσα στην προηγούμενη απάντησή μου είναι στοιχεία που πήραμε μόλις χθες από την Οικονομική Αστυνομία και θεώρησα χρέος μου στη σημερινή μου παρουσία εδώ στη Βουλή των Ελλήνων να τα καταθέσω. Εξυπακούεται ότι αυτό είναι το αποτέλεσμα διαχρονικών παθογενειών. Έχω αναφερθεί επανειλημμένως σε αυτό το θέμα και σε καμία περίπτωση δεν συνδέεται με μια συγκεκριμένη χρονική περίοδο. 
Μάλιστα, αυτά τα στοιχεία ακούστηκαν και χθες στην Επιτροπή Ελέγχου Προϋπολογισμού του Ευρωπαϊκού Κοινοβουλίου, όταν ο Επίτροπος Χάνζεν είχε την ευκαιρία να συζητήσει με τους Ευρωβουλευτές. Θεώρησα υποχρέωσή μου να τα δώσω και στη Βουλή των Ελλήνων την επόμενη ημέρα από τότε που τα έλαβα. 
Επιστρέφοντας τώρα στην αναφορά για το Φράγμα, συμφωνούμε απόλυτα. Είναι ένα έργο επάνω από 72.000.000 ευρώ και απαιτεί απόλυτη θεσμική θωράκιση και διαφάνεια. Τυχόν βιαστικές κινήσεις, εκτός του προβλεπόμενου κανονιστικού πλαισίου, θα εγκυμονούσαν τον κίνδυνο δικαστικών εμπλοκών ή ακόμα χειρότερα απένταξης κι αυτό θα κρατούσε το έργο και τα δίκτυα μπλοκαρισμένα για χρόνια. Αυτό είναι κάτι που δεν θα το επιτρέψουμε.
Επιτρέψτε μου πάλι, απαντώντας στην ερώτηση, να θέσω ένα ευρύτερο θέμα που έχει να κάνει με τη Συμφωνία στο Συμβούλιο Υπουργών Γεωργίας την περασμένη εβδομάδα για το νέο κανονιστικό πλαίσιο της Κοινής Αγροτικής Πολιτικής 2028-2034.
Θέλω να σταθώ λίγο σε αυτό, μιλώντας στη Βουλή των Ελλήνων, γιατί γνωρίζω από πρώτο χέρι πόσο δύσκολο είναι να βρεθεί κοινός τόπος ανάμεσα σε είκοσι επτά κράτη-μέλη με διαφορετικά συμφέροντα σε ένα τόσο κρίσιμο θέμα. Στην Ευρώπη αν δεν ξέρεις τι θέλεις, στο τέλος αποφασίζουν οι άλλοι για σένα. Εμείς στη διαπραγμάτευση για τη νέα ΚΑΠ πήγαμε με συγκεκριμένες θέσεις και επιμείναμε σ’ αυτές: Να διατηρηθούν τα βασικά εργαλεία εισοδηματικής στήριξης των αγροτών. Να έχουν τα κράτη-μέλη μεγαλύτερη ευελιξία στις αποφάσεις. Να περιοριστούν οι υποχρεωτικές παρεμβάσεις που δεν ανταποκρίνονται πάντοτε στις ανάγκες της παραγωγής.
Και στα τρία αυτά ζητήματα βγήκαμε νικητές κυριολεκτικά. Και θεωρώ σημαντική αυτήν την εξέλιξη, γιατί παραδείγματος χάριν δεν μπορεί να αποφασίζουμε στις Βρυξέλλες για τον αγρότη της Μεσαράς σαν να καλλιεργεί σε μια περιοχή όπου το νερό περισσεύει. Έχουμε μικρό κλήρο, νησιωτικότητα, ορεινές περιοχές, ιδιαίτερες κλιματικές συνθήκες και θέλουμε ιδιαίτερη στήριξη.
Αυτή η διαπραγμάτευση αποδεικνύει και κάτι άλλο. Ότι η Κυβέρνησή μας έχει ισχυρή φωνή στην Ευρώπη κι αυτή τη φωνή τη χρησιμοποιούμε για να υπερασπιζόμαστε τα συμφέροντα των Ελλήνων παραγωγών. Η επόμενη μεγάλη μάχη είναι για τους πόρους της νέας ΚΑΠ. Και σ’ αυτήν τη διαπραγμάτευση η Ελλάδα θα είναι παρούσα με έναν Πρωθυπουργό με κύρος, με θέσεις, επιχειρήματα και συγκεκριμένες διεκδικήσεις. Γράφουμε ένα νέο κεφάλαιο στην ελληνική αγροτική πολιτική. Έχουμε βάλει το νερό στο αυλάκι και συνεχίζουμε να ξεχερσώνουμε την ελληνική γεωργία από τα προβλήματα που την κρατούσαν πίσω για πολλά χρόνια.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Υπουργό.
Προχωράμε τώρα στην τρίτη με αριθμό 190/30-10-2026 επίκαιρη ερώτηση πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Αγροτικής Ανάπτυξης και Τροφίμων με θέμα: «Καταγγελίες για διάθεση 52 εκατομμυρίων ευρώ του LEADER Αλιείας σε επενδύσεις αμφισβητούμενης συνάφειας με την αλιεία».
Κύριε Ηλιόπουλε, έχετε τον λόγο.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, το Ινστιτούτο Αρχιπέλαγος έχει καταθέσει μηνυτήρια αναφορά στην Ευρωπαϊκή Εισαγγελία ζητώντας τη διερεύνηση πιθανής εκτροπής κονδυλίων του LEADER Αλιείας στο πλαίσιο του Επιχειρησιακού Προγράμματος 2014-2020.
Σύμφωνα με τα στοιχεία που παρουσιάζει, έχουν εντοπιστεί χρηματοδοτήσεις τουλάχιστον 52.000.000 ευρώ για επενδύσεις όπως τουριστικά καταλύματα με πισίνες, επιχειρήσεις εστίασης, καταστήματα, κέντρα ξένων γλωσσών, φυσικοθεραπευτήρια, λούνα παρκ, γήπεδα τένις και άλλες εμπορικές δραστηριότητες, οι οποίες νομίζω ότι κι ένα παιδί δύο χρονών μπορεί να καταλάβει ότι δεν έχουν καμία σχέση με την αλιεία.
Δεν προδικάζουμε τη νομιμότητα των συγκεκριμένων χρηματοδοτήσεων. Υπάρχει όμως ένα ουσιαστικό ερώτημα: Ποια είναι η πραγματική συνεισφορά αυτών των επενδύσεων στην αλιεία και στις αλιευτικές κοινότητες.
Ας πάρουμε για παράδειγμα τη χρηματοδότηση για την απόκτηση σκάφους αναψυχής από τον φαρμακοποιό και Βουλευτή της Νέας Δημοκρατίας κ. Κουλκουδίνα. Ποιο είναι ακριβώς το όφελος που έχουν οι επαγγελματίες αλιείς από το συγκεκριμένο σκάφος και από τη συγκεκριμένη χρηματοδότηση; Με ποιον τρόπο ενισχύεται η επαγγελματική αλιεία και το εισόδημά τους; Ελέγξατε, ακόμα και πριν τον πληρώσετε το 2024, αν υπάρχει ασυμβίβαστο σύμφωνα με το άρθρο 57 του Συντάγματος;
Το ίδιο ερώτημα αφορά και τις υπόλοιπες χρηματοδοτήσεις. 
Προετοιμαζόμενος για την ερώτηση ανέτρεξα σε μια σειρά από αποφάσεις ένταξης, τις οποίες θα σας καταθέσω στη συνέχεια. Δεν μπορείτε να βρείτε αλιέα ούτε με κιάλι, άνθρωπο ο οποίος ασχολείται επαγγελματικά με την αλιεία στις χρηματοδοτήσεις που έχετε κάνει.
Κι όλα αυτά συμβαίνουν την ώρα που οι επαγγελματίες αλιείς αντιμετωπίζουν αυξημένο κόστος καυσίμου, ζημιές στα εργαλεία τους και σοβαρές δυσκολίες στη συνέχιση της δραστηριότητάς τους.
Υπάρχουν μια σειρά από ερωτήματα, τα οποία πρέπει να απαντήσετε και σε εμάς, αλλά και στους επαγγελματίες του κλάδου. Πόσα χρήματα, τελικά, από τις συγκεκριμένες χρηματοδοτήσεις κατευθύνθηκαν σε επαγγελματίες αλιείς και σε επενδύσεις που εξυπηρετούν άμεσα την αλιεία; Με ποια κριτήρια επιλέχθηκαν οι δικαιούχοι και πώς αξιολογήθηκε η συνεισφορά κάθε επένδυσης στην τοπική οικονομία και στις αλιευτικές κοινότητες; Έχετε την πρόθεση να διερευνήσετε τις καταγγελίες και να ελέγξετε εάν οι χρηματοδοτήσεις υπηρέτησαν πραγματικά τους στόχους του προγράμματος; 
Να το πούμε πάρα πολύ απλά. Σήμερα, θεωρεί το Υπουργείο ότι η χρηματοδότηση έργων, όπως τουριστικά καταλύματα με πισίνες και άλλες, άσχετες με την αλιεία, εμπορικές δραστηριότητες, παραδείγματος χάριν λούνα παρκ, γήπεδα τένις, εξυπηρετούν τους στόχους του Leader Αλιείας; Συμβάλλει στην ουσιαστική ανάπτυξη των επαγγελματιών αλιέων και αλιευτικών κοινοτήτων; Σκοπεύετε να διερευνήσετε αυτές τις καταγγελίες ή θεωρείτε ότι όλα έχουν γίνει καλά; 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Ηλιόπουλο. 
Θα απαντήσει ο Υφυπουργός Αγροτικής Ανάπτυξης και Τροφίμων κ. Αθανάσιος Καββαδάς. 
Παρακαλώ έχετε τον λόγο. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Κύριε συνάδελφε, θέλω να είμαι κατανοητός. Το Leader Αλιείας της προγραμματικής περιόδου 2014-2020, δεν ήταν ένα πρόγραμμα αποκλειστικά για τους επαγγελματίες αλιείς. Ήταν ένα πρόγραμμα τοπικής ανάπτυξης με στόχο τη βιώσιμη ανάπτυξη των αλιευτικών και παράκτιων περιοχών, τη διαφοροποίηση της οικονομικής τους δραστηριότητας, τις επενδύσεις και τη δημιουργία νέων θέσεων εργασίας. Πρόκειται, λοιπόν, για μία αναπτυξιακή προσέγγιση που συνδέεται άμεσα με τη σημερινή αντίληψη της γαλάζιας οικονομίας. 
Τον Ιούνιο του 2016, η Ειδική Υπηρεσία Διαχείρισης του Επιχειρησιακού Προγράμματος «Αλιείας και Θάλασσας», σε συνεργασία με την Ειδική Υπηρεσία Διαχείρισης του Προγράμματος Αγροτικής Ανάπτυξης, εξέδωσε πρόσκληση από δύο ευρωπαϊκά ταμεία που την διαχειρίζονται οι διαχειριστικές του Υπουργείου με σκοπό την ανάπτυξη των τοπικών κοινωνιών. Η πρόσκληση αφορούσε αφενός το Μέτρο 19 του Προγράμματος Αγροτικής Ανάπτυξης 2014-2020 με δημόσια δαπάνη 322 εκατομμυρίων ευρώ και αφετέρου, Προτεραιότητα 4 του Επιχειρησιακού Προγράμματος «Αλιείας και Θάλασσας 2014-2020», με δημόσια δαπάνη 54.117.648 ευρώ, δηλαδή, το 10,4 των συνολικών πόρων του Προγράμματος για την ανάπτυξη των αλιευτικών περιοχών μέσω των τοπικών στρατηγικών. 
Το πλαίσιο, λοιπόν, είναι απολύτως ξεκάθαρο. Σύμφωνα με τον αρχικό σχεδιασμό του εγκεκριμένου Επιχειρησιακού Προγράμματος «Αλιείας και Θάλασσας 2014-2020», στην παράγραφο 5.1.1, σελίδα 88, προβλεπόταν ρητά ο στρατηγικός στόχος της Προτεραιότητας 4 που έλεγε ότι: «Η ενίσχυση της αεροφόρου ανάπτυξης των επιλεγμένων περιοχών αλιείας και υδατοκαλλιέργειας που θα στηρίζεται στη δημιουργία ενός προτύπου πολυαπασχόλησης και διασύνδεσης των τομέων παραγωγής μεταξύ τους σε αυτές». Και για να γίνω πιο κατανοητός, όταν αναφέρομαι στην πολυαπασχόληση, κάποιος επιχειρηματίας ή κάτοικος μιας αλιευτικής περιοχής, να μπορεί να αναπτύξει και δεύτερη δραστηριότητα πέρα από την αλιεία. 
Κι αυτό που αναφέρετε για τη διασύνδεση των τομέων παραγωγής μεταξύ τους σε αυτές -γίνομαι πιο κατανοητός- να συνδέεται, δηλαδή, η αλιεία και με άλλους τομείς της τοπικής οικονομίας, όπως ο τουρισμός, η εστίαση, η μεταποίηση και το εμπόριο. Αλλά και ο Κανονισμός 508/2014 της Ευρωπαϊκής Ένωσης, για το Ευρωπαϊκό Ταμείο Θάλασσας και Αλιείας, στο άρθρο 63, προβλέπει ρητά τη δυνατότητα στήριξης δραστηριοτήτων εντός και εκτός της επαγγελματικής αλιείας, καθώς και την δημιουργία νέων θέσεων εργασίας σε αλιευτικές περιοχές. 
Επομένως, η χρηματοδότηση δραστηριοτήτων που δεν συνδέονταν άμεσα με την αλιευτική παραγωγή, δεν αποτελούσε απόκλιση από τον αρχικό σχεδιασμό, αντιθέτως αποτελούσε βασική επιδίωξη της ευρωπαϊκής πολιτικής για τη βιώσιμη ανάπτυξη των αλιευτικών και παράκτιων περιοχών. Έτσι, λοιπόν, το πρόγραμμα αυτό μπορούσε να χρηματοδοτήσει ένα ευρύτερο φάσμα οικονομικών δραστηριοτήτων. Ανάλογα, λοιπόν, με τις ανάγκες κάθε περιοχής προβλέπονταν ενισχύσεις τόσο για την στήριξη της αλιείας, όσο για τις επενδύσεις, τον τουρισμό, την εστίαση και άλλες υπηρεσίες. Έτσι, ένα μέλος της οικογένειας επαγγελματιών αλιέων που επιθυμούσε να δημιουργήσει μια μικρή ψαροταβέρνα, για παράδειγμα, ή μια καφετέρια, ένας αλιέας που ήθελε να προσαρμόσει το σκάφος του για την ανάπτυξη αλιευτικού τουρισμού, αλλά και ένας κάτοικος της περιοχής που δεν ήταν αλιέας -επαναλαμβάνω, που δεν ήταν αλιέας- επιθυμούσε να δημιουργήσει ένα τουριστικό κατάλυμα ή μία εμπορική επιχείρηση ή να αγοράσει ένα τουριστικό σκάφος, μπορούσαν να διεκδικήσουν χρηματοδότηση, εφόσον οι συγκεκριμένες δραστηριότητες ήταν σε επιλέξιμες δαπάνες. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Ορίστε, κύριε Ηλιόπουλε, έχετε τον λόγο.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Κύριε Υπουργέ, είπατε ότι στόχος του προγράμματος, έτσι όπως το υλοποιήσατε, είναι η αειφόρος ανάπτυξη των αλιευτικών και παράκτιων περιοχών. Επειδή η χώρα είναι μικρή, έχετε το πρόβλημα ότι έχουμε διαλόγους για το Leader Αλιείας μέσα στους διαλόγους του ΟΠΕΚΕΠΕ. Και προφανώς ποιος δεν θα μπορούσε να λείπει από αυτούς τους διαλόγους; Ο κ. Ξυλούρης, ο γνωστός σας «Φράπες». Τι λέει ο κ. Ξυλούρης στον Μπαμπασίδη; Λέει: «Πάνω από έξι εκατομμύρια λογαριάσανε το «σύστημα Αυγενάκη» από τις πληρωμές από το Leader». Ο κ. Ξυλούρης λέει ότι το «σύστημα Αυγενάκη», που ήταν εδώ και ρωτούσε τον Υπουργό σας και όλα καλά και δεν τρέχει τίποτα, δαγκώσανε έξι εκατομμύρια στο Leader. O κ. Ξυλούρης το λέει. Έτσι καταλαβαίνετε εσείς την αειφορία. 
Είπατε δραστηριότητα πέρα από τους αλιείς, δηλαδή ασχολείσαι στον κλάδο της αλιείας να μπορείς να κάνεις και κάτι άλλο. Υποθέτω σ’ αυτό το παράδειγμα είναι ο κ. Κουλκουδίνας, που ήταν φαρμακοποιός και μπήκε στο Leader και πήρε 200.000. 
Να σας διαβάσω μερικές εντάξεις, γιατί από την στιγμή που λέτε ότι το πρόγραμμα αφορά και ανθρώπους που ήταν στον κλάδο και έκαναν και δεύτερη δραστηριότητα, θα πρέπει να μπορείτε να μας πείτε αυτό το στοιχείο. Πόσους αφορά; 
Θα σας διαβάσω εντάξεις από Ανατολική Πελοπόννησο και από Ήπειρο, για να καταλάβει και ο κόσμος που δώσατε τα λεφτά, τα οποία έπρεπε να πάνε για την αλιεία: «εκσυγχρονισμός επιχείρησης παροχής επισκευής και συντήρησης ψυχτικού και κλιματιστικού εξοπλισμού, εκσυγχρονισμός καταστημάτων εκτυπώσεων και γραφικών τεχνών, πρατήριο καυσίμων, χημικό εργαστήριο, προφανώς μια σειρά από ταβέρνες, πλυντήριο οχημάτων, ξενοδοχείο με χώρο κυλικείου πρωινού και προφανώς έχετε μέσα μέχρι και ψητοπωλεία. Συνεχίζω για να έχετε εικόνα που δώσατε αυτά τα χρήματα, τα οποία -ξαναλέμε- έπρεπε να στηρίξουνε πρωταρχικά τους αλιείς και τις κοινότητες τους: «εκσυγχρονισμός μονάδας επιπλοποιίας, εκσυγχρονισμός μονάδας παραγωγής αποσταγμένων αλκοολούχων ποτών, ίδρυση επιχείρησης πλυντηρίου ιματισμού». Θα τα καταθέσω στα Πρακτικά.
(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Σε όλα αυτά ποια είναι η απάντησή σας; Ότι ήταν απλά σε περιοχές που έχουν αλιευτική δραστηριότητα. Αυτή είναι η απάντησή σας. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Βεβαίως.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Μπορείτε να μου πείτε πόσους από αυτούς έχουν έστω πρώτο ξάδερφο στην αλιεία; Καλά, δεν ντρέπεστε λίγο; Τι έχετε καταφέρει; Τι έχετε κάνει; Έχετε φτιάξει ένα Champions League σκανδάλων που δεν ξέρουμε τι είναι καλύτερο. Δεν ξέρουμε αν είναι ο ΟΠΕΚΕΠΕ, αν είναι αυτή η ιστορία που συζητάμε τώρα με την αλιεία και δεν έχετε τέρμα, δεν έχετε φρένο. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Σας ρωτάω ξανά. Πείτε μου πόσοι από αυτούς έχουν έστω σχέση με την αλιεία; Γιατί αν κανένας από αυτούς δεν έχει σχέση με την αλιεία και είναι απλά όλοι σε παράκτιες περιοχές, δεν τα έχετε πάει και πολύ καλά. 
Για τον κ. Κουλκουδίνα, επίσης, θα ήθελα να κάνω μία παρατήρηση. Δεν μπήκε στον τουρισμό το ’19, όπως ψέματα λέει, μπήκε το ’21. Φαρμακοποιός ήταν ο άνθρωπος. 
Και τι κάνατε στην Κατερίνη; Εγκρίνατε σε δύο ξενυχτάδικα, γιατί προφανώς αν δώσεις λεφτά στα ξενυχτάδικα βοηθάς την περιοχή της αλιείας, δώσατε για ίδρυση τουριστικού καταλύματος και εστίασης και αναψυκτήρια, εκσυγχρονισμος πάλι για αναψυκτήρια, για τοποθέτηση φωτοβολταϊκών σε τουριστική εγκατάσταση.
Κύριε Υπουργέ, όποτε θέλετε να κάνουμε μία επιτροπή και να σας φέρουμε τα συγκεκριμένα παραδείγματα πώς άλλες χώρες χρηματοδότησαν από το Leader της αλιείας, πραγματικά τις κοινότητες που έχουν σχέση με την αλιεία, γιατί είχαν πρώτο ο δικαιούχος ή να είναι ο ψαράς ή η οικογένειά του ή ο τοπικός αλιευτικός συνεταιρισμός…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Ηλιόπουλο.
Ορίστε, κύριε Υπουργέ, έχετε τον λόγο.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κύριε συνάδελφε, εμείς λέμε αλήθεια και αυτή είναι η πραγματικότητα. Αν εσείς θέλετε να βλέπετε αλιευτικά λιμάνια σε αρκετά χωριά της χώρας μας, τα οποία είναι μόνο αλιευτικά σκάφη και δεν υπάρχουν εκεί επιχειρήσεις, δεν υπάρχει ένα εστιατόριο, δεν υπάρχει ένα καφενείο να πιει κάποιος έναν καφέ, αλλά να υπάρξουν μόνο αλιευτικά σκάφη και να υπάρχουν μόνο ψαράδες, αν σας αρέσει αυτή η εικόνα, να μου την πείτε, να την ξέρω και εγώ.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Πόσοι ψαράδες;

ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Άμα θέλετε να κάνετε ερωτήσεις, να σας απαντήσω την επομένη φορά, γιατί δεν έχω χρόνο. Έχω μόνο τέσσερα λεπτά. 
Από εκεί και πέρα, στο σημείο αυτό θέλω να γίνω πιο συγκεκριμένος. Ποιος έχει την ευθύνη, λοιπόν, για κάθε στάδιο του προγράμματος; Κι αυτό διότι υπήρχε σαφής διαχωρισμός αρμοδιοτήτων για την υλοποίηση του προγράμματος μεταξύ της διαχειριστικής αρχής και των ομάδων τοπικής δράσης. Η διαχειριστική αρχή του Υπουργείου Αγροτικής Ανάπτυξης είχε την ευθύνη της συνολικής διαχείρισης και εποπτείας του προγράμματος, διασφαλίζοντας ότι εφαρμόζονται οι ευρωπαϊκοί και εθνικοί κανόνες. 
Από την άλλη, οι ομάδες τοπικής δράσης επιλέχθηκαν ως ενδιάμεσοι φορείς για την υλοποίηση των στρατηγικών του «Επιχειρησιακού Προγράμματος Αλιείας Θάλασσας 2014-2020». Αυτές είχαν αρμοδιότητα στην έκδοση προσκλήσεων, την αξιολόγηση και επιλογή των επενδυτικών προτάσεων, την ένταξη των πράξεων, καθώς και τον έλεγχο και την παρακολούθηση της υλοποίησής τους. 
Οπότε η τελική επιλογή, κύριε συνάδελφε, των επενδύσεων που θα χρηματοδοτούνταν, αποτελούσε αρμοδιότητα των ομάδων τοπικής δράσης στο πλαίσιο των αρμοδιοτήτων που τους είχαν εκχωρηθεί. 
Σύμφωνα με την τελική έκθεση υλοποίησης του «ΕΠΑΛΘ 2014-2020» ολοκληρώθηκαν συνολικά εννιακόσιες είκοσι τρεις πράξεις. Από αυτές, οκτακόσιες εξήντα μία αφορούσαν δημόσιες και ιδιωτικές επενδύσεις. Δεν ήταν μόνο για ιδιωτικές επενδύσεις, κύριε συνάδελφε. Ήταν και για δημόσιες επενδύσεις. Και οι υπόλοιπες εξήντα δύο αφορούσαν δαπάνες διαχείρισης των τοπικών ομάδων. Είναι αυτό που συζητάμε σήμερα. Δηλαδή δεν χρηματοδοτήθηκαν μόνο επιχειρήσεις. Με απλά λόγια, υπήρχαν συγκεκριμένοι κανόνες και προϋποθέσεις για το ποιες επενδύσεις μπορούσαν να χρηματοδοτηθούν. 
Παράλληλα, εκ των υστέρων, όλες οι πράξεις υποβλήθηκαν στους προβλεπόμενους ελέγχους και επαληθεύσεις, σύμφωνα με την ενωσιακή και εθνική νομοθεσία.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Πόσοι αλιείς; 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Αν θέλετε να με ρωτήσετε, κάντε και άλλη επίκαιρη να σας απαντήσω και μην μου τρώτε τον χρόνο, γιατί έχω μόνο ένα λεπτό. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Γιατί; Απαντάτε;
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Βέβαια απαντάω. Σε όλες τις ερωτήσεις απάντησα! 
Εδώ χρειάζεται να είμαστε απολύτως σαφείς. Η δυνατότητα χρηματοδότησης και άλλων οικονομικών δραστηριοτήτων, πέρα από την επαγγελματική αλιεία, προβλεπόταν εξαρχής από τον σχεδιασμό του προγράμματος και το ευρωπαϊκό θεσμικό πλαίσιο. Ασφαλώς αυτό δεν σημαίνει ότι κάθε επένδυση ήταν αυτομάτως επιλέξιμη. Κάθε συγκεκριμένη πράξη έπρεπε να πληροί τους όρους επιλεξιμότητας, τις προϋποθέσεις σχετικής πρόσκλησης και τους κανόνες χρηματοδότησης. 
Επομένως, άλλο πράγμα είναι να προβλέπεται από το πρόγραμμα χρηματοδότηση και άλλο να εξετάζουμε αν μια συγκεκριμένη επένδυση εγκρίθηκε και υλοποιήθηκε σωστά, τόσο από το πρόγραμμα όσο και από τον ευρωπαϊκό κανονισμό. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Τώρα, σχετικά με τις καταγγελίες που αναφέρετε, το Υπουργείο αντιμετωπίζει με τη δέουσα σοβαρότητα κάθε συγκεκριμένη καταγγελία και συνεργάζεται με τις αρμόδιες ελεγκτικές αρχές για τη διερεύνηση τυχόν παρατυπιών. Η διαφάνεια και η ορθή αξιοποίηση των ευρωπαϊκών πόρων αποτελούν αδιαπραγμάτευτη υποχρέωση. 
Αναφερθήκατε και στον κ. Κουλκουδίνα. Παρόλο που δεν έχω χρόνο, ξέρετε πάρα πολύ καλά ότι δεν υπήρχε ενδιαφέρον από τους αλιείς, είχαν ενημερωθεί για τις δράσεις και δεν υπέβαλαν καμία πρόταση. Και αναφέρομαι στην πιερική ανάπτυξη, εκεί που ήταν ο κ. Κουλκουδίνας. Αντίθετα, από μη αλιείς επιχειρηματίες κατατέθηκαν είκοσι επενδυτικές προτάσεις, έντεκα υλοποιήθηκαν, τέσσερις σε εστιατόρια, τέσσερις σε σκάφη και τέσσερις σε ξενοδοχεία. Και ξέρετε πάρα πολύ καλά ότι η υποβολή έγινε πριν να είναι βουλευτής ο κ. Κουλκουδίνας. 
Τώρα, όσον αφορά το LEADER Αλιείας σχεδιάστηκε να δώσει σε αλιευτικές και παράκτιες περιοχές περισσότερες δυνατότητες…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον Υπουργό. 
Κυρίες και κύριοι συνάδελφοι, η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών - Φορολογική μεταχείριση και εποπτεία κρυπτοστοιχείων - Λογιστική μεταρρύθμιση της Γενικής Κυβέρνησης - Ενίσχυση των συλλογικών επενδύσεων και της κεφαλαιαγοράς καθώς και της διαχείρισης κινδύνων και της εποπτείας του χρηματοπιστωτικού συστήματος - Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 - Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους - Συνταξιοδοτική ρύθμιση και λοιπές διατάξεις»
Ολοκληρώνουμε τη σημερινή συζήτηση των επίκαιρων ερωτήσεων με τη δεύτερη με αριθμό 197/2-11-2026 επίκαιρη ερώτηση πρώτου κύκλου της Βουλευτού Λέσβου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Μαρίας Κομνηνάκα προς τον Υπουργό Μετανάστευσης και Ασύλου με θέμα: «Μέτρα για την επίλυση των προβλημάτων νόμιμης διαμονής και εργασίας των μεταναστών οικοδόμων».
Ορίστε, κυρία Κομνηνάκα, έχετε τον λόγο. 
ΜΑΡΙΑ ΚΟΜΝΗΝΑΚΑ: Ευχαριστώ, κύριε Πρόεδρε. 
Κύριε Υπουργέ, είναι γνωστό ότι στον κλάδο των κατασκευών εργάζονται χιλιάδες μετανάστες οικοδόμοι, πολλοί από τους οποίους διαμένουν και εργάζονται επί σειρά ετών στη χώρα. Ωστόσο, ένας σημαντικός αριθμός αυτών αντιμετωπίζει σοβαρά προβλήματα στην έκδοση και ανανέωση αδειών διαμονής και εργασίας, στην πρόσβαση στο ΑΜΚΑ και ΑΦΜ, καθώς και στην ασφαλιστική και φορολογική τακτοποίηση. 
Μιλάμε για εργαζόμενους που εργάζονται πραγματικά στον κλάδο για μεγάλα χρονικά διαστήματα. Μάλιστα πολλοί από αυτούς σε μεγάλα κατασκευαστικά έργα σημαντικών επενδύσεων, ωστόσο δεν μπορούν να εξασφαλίσουν τα απαραίτητα έγγραφα για τη νόμιμη διαμονή και εργασία τους για διάφορους λόγους. Μιλάμε για πολλές εκατοντάδες, αν όχι κάποιες χιλιάδες από αυτούς που χτίζουν το «θαύμα» του Ελληνικού, το γήπεδο του Βοτανικού, τις αθλητικές εγκαταστάσεις τον Πειραιά. Δηλαδή δουλεύουν σε μια σειρά μεγάλα εργοτάξια με ενεργές συμβάσεις εργασίας, εργάζονται αδιάλειπτα στην οικοδομή και παρόλα αυτά αδυνατούν να ανανεώσουν τις άδειες διαμονής και εργασίας τους εξαιτίας διαφόρων νομοθετικών αλλαγών και αυστηρών προϋποθέσεων που αγνοούν μια πραγματικότητα, ότι μιλάμε για ανθρώπους με ενεργές συμβάσεις, ασφαλισμένους, που για χρόνια ή για μεγάλα διαστήματα δουλεύουν συνεχόμενα στον κλάδο των κατασκευών. 
Αυτή η κατάσταση δημιουργεί σοβαρά εμπόδια στην άσκηση των εργασιακών και ασφαλιστικών τους δικαιωμάτων. Τους καθιστά ιδιαίτερα ευάλωτους. Μιλάμε για ανθρώπους που τελικά είναι σε ένα καθεστώς ομηρίας και ανασφάλειας. Και μιλάμε και για ανθρώπους που δουλεύουν σε επικίνδυνους χώρους δουλειάς και σε πολλές περιπτώσεις έχουμε εργατικά ατυχήματα -θα πω και παρακάτω- ανθρώπους που σακατεύονται και δεν μπορούν καν να έχουν νοσηλευτική περίθαλψη. 
Σας ρωτάμε, λοιπόν, τι μέτρα προτίθεται να πάρει η Κυβέρνηση για την επίλυση των προβλημάτων έκδοσης και ανανέωσης αδειών διαμονής και εργασίας των μεταναστών οικοδόμων που εργάζονται συνεχόμενα και επί σειρά ετών στην Ελλάδα, προκειμένου να θεσπιστεί ειδική διαδικασία που θα επιτρέπει στους εργαζόμενους αυτούς να αποκτούν ή να ανανεώνουν τα απαραίτητα νομιμοποιητικά έγγραφα, λαμβάνοντας υπόψιν την πραγματική και αποδεδειγμένη απασχόλησή τους, ώστε βεβαίως να διασφαλίζεται η πρόσβαση των εργαζόμενων αυτών σε ΑΜΚΑ κυρίως, ΑΦΜ, πλήρη ασφαλιστικά και εργασιακά δικαιώματα, χωρίς να παρεμποδίζεται η νόμιμη εργασία τους από διοικητικά ή νομοθετικά κωλύματα. 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε
Θα απαντήσει ο Υπουργός Μετανάστευσης και Ασύλου κ. Αθανάσιος Πλεύρης. 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Ευχαριστώ, κύριε Πρόεδρε. 
Το ερώτημά σας πράγματι θίγει το σκέλος της νόμιμης μετανάστευσης και μου δίνεται η δυνατότητα εδώ πέρα να αναφερθώ και σε αυτά τα οποία θέσατε, αλλά και σε τι ενέργειες έχουν γίνει μέχρι τώρα και τι βελτίωση έχουμε, συγκριτικά με το προηγούμενο καθεστώς. Όπως πολύ καλά θα θυμάστε τον Φεβρουάριο ψηφίσαμε ένα νέο νομοθετικό πλαίσιο για τη νόμιμη μετανάστευση, με σκοπό να μπορέσουμε να προσελκύσουμε με τη νόμιμη οδό παραπάνω εργαζόμενους στην ελληνική επικράτεια, αλλά και να διευκολύνουμε το καθεστώς γι’ αυτούς που βρίσκονται νόμιμα εδώ πέρα και θα έπρεπε να μπορούν να ανανεώσουν την άδεια τους. 
Και πράγματι, έχουμε, κυρίες και κύριοι συνάδελφοι, τα πρώτα πολύ θετικά αποτελέσματα. Στο εννεάμηνο του 2025, οι εγκρίσεις για μετακλήσεις, δηλαδή όσες μετακλήσεις είχαν εγκριθεί από το Υπουργείο Μετανάστευσης, έφταναν τον αριθμό των 41.000, ενώ το αντίστοιχο εννεάμηνο του 2026 φτάνουν τις 68.000. Είχαμε, δηλαδή, πάνω από 27.000 εγκρίσεις μετακλήσεων, πράγμα που δείχνει ότι πλέον αρχίζει να λειτουργεί το νέο σύστημα. 
Το νέο σύστημα είναι διασυνδεδεμένο με το ΟΠΣ της νόμιμης μετανάστευσης και παράλληλα έχει μια σειρά από ασφαλιστικές δικλείδες, καθώς για τον εργαζόμενο τον οποίο θα έρθει εδώ πέρα, έχει γίνει έλεγχος των οικονομικών στοιχείων του εργοδότη, ώστε να διασφαλίζεται ότι υπάρχει οικονομική επάρκεια για να τον στηρίξει. 
Παράλληλα, στο ίδιο νομοσχέδιο δώσαμε τη δυνατότητα να μπορούν να έρχονται έως πεντακόσια άτομα ανά έργο με πολύ γρήγορες διαδικασίες, ενώ για το σκέλος ανανέωσης των αδειών, στο οποίο αναφέρεστε, είδαμε ότι είχαμε ένα πολύ θετικό στοιχείο.
Πλέον με το νέο θεσμικό πλαίσιο, ενώ οι άνθρωποι αυτοί έπαιρναν ληγμένες τις άδειες τους, γιατί υπήρχε μεγάλη καθυστέρηση στην έκδοσή τους, οι άδειες οι οποίες βγαίνουν έχουνε επιπλέον δύο χρόνια πάντα. Το μίνιμουμ διάρκειας, δηλαδή, της άδειας που θα πάρει κάποιος είναι δύο χρόνια. Οπότε, προφανώς, με το που πάρουν την έκδοση με την ανανεωμένη πλέον άδεια δεν χρειάζεται να πάνε άμεσα να ξανακάνουν τη διαδικασία, προκειμένου να εκδώσουν άδεια. Δώσαμε τη δυνατότητα σε αυτούς τους οποίους αναφέρετε μετά από εξάμηνο να μπορούν να αλλάζουν εργοδότη. Οπότε, πλέον, εάν έχουν έρθει εδώ πέρα με νόμιμες διαδικασίες, μετά το εξάμηνο έχουν τη δυνατότητα να αναζητήσουν, αν οι ίδιοι το επιθυμούν, στον ίδιο προφανώς κλάδο, καλύτερες συνθήκες. 
Το κρίσιμο σημείο, το οποίο θέτετε στην ερώτησή σας, συνδέεται παράλληλα με το σκέλος της έκδοσης ΑΦΜ και ΑΜΚΑ, που είναι και διαδικασίες που δεν αφορούν μόνο το Υπουργείο Μετανάστευσης. Τι έχουμε κάνει και είμαστε στο τελικό στάδιο, κυρία Κομνηνάκα; Το επόμενο διάστημα -και ευελπιστούμε και εντός του έτους ή τους πρώτους μήνες του 2027- θα έχει ολοκληρωθεί η διασύνδεση, ώστε αυτομάτως με τη μετάκληση να βγαίνει το ΑΦΜ. Θα έχουμε, δηλαδή διασύνδεση με την ΑΑΔΕ για την έκδοση ΑΦΜ. Είναι το τελευταίο στάδιο. Έχουν γίνει τεχνικές μελέτες ότι μπορεί να γίνει και είναι να εκδοθεί κοινή υπουργική απόφαση. Παράλληλα, θα βγει κοινή απόφαση με το Υπουργείο Εξωτερικών, ώστε το Υπουργείο Εξωτερικών να μπορεί να αντλεί τα έγγραφα που έχει και το Υπουργείο Μετανάστευσης, για να γίνεται πιο γρήγορα η διαδικασία, καθώς η μεγάλη καθυστέρηση εντοπίζεται στα προξενεία. 
Σε επόμενο στάδιο -δεν είμαστε ακόμα έτοιμοι σε αυτό- με το που βγει η άμεση διασύνδεση για να παίρνουν οι άνθρωποι αυτοί απευθείας το ΑΦΜ, θα υπάρχει και η δυνατότητα να παίρνουν και το ΑΜΚΑ. 
Συνεπώς, μετά το πλαίσιο -και στη δευτερολογία μου θα έχω επιπλέον στοιχεία να πω- το οποίο ψηφίσαμε τον Φεβρουάριο, υπάρχει μια καλυτέρευση στο κομμάτι επίλυσης γραφειοκρατικών ζητημάτων και έκδοσης και ανανέωσης αδειών. 
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Κυρία Κομνηνάκα, έχετε τον λόγο. 
ΜΑΡΙΑ ΚΟΜΝΗΝΑΚΑ: Κύριε Υπουργέ, περιγράψατε μία νομοθεσία, αλλά δεν ακουμπήσατε την πραγματικότητα που ισχύει. Και βεβαίως, θα γνωρίζατε καλύτερα την πραγματικότητα που ισχύει, αν είχατε δεχτεί τη συνάντηση που σας ζητάει εδώ και τέσσερις βδομάδες το Συνδικάτο Οικοδόμων στην Αθήνα, για να σας εκθέσει αναλυτικά την κατάσταση που επικρατεί. Ξαναλέω, πέρα από όλη την Ελλάδα, αυτό ισχύει τουλάχιστον για τα μεγάλα εργοτάξια της Αττικής, για τα οποία η Κυβέρνηση, όπου σταθεί και όπου βρεθεί, καμαρώνει, φωτογραφίζεται, παίρνει τα συχαρίκια και μάλιστα, διαχρονικά οι κυβερνήσεις, όχι μόνο η δική σας. Τα μοιραστήκατε και με τον Τσίπρα και με τον Σαμαρά. Πήρατε συχαρίκια από τους επενδυτές για τις διευκολύνσεις που έχουν πάρει. Αυτά τα θαύματα του Ελληνικού τα χτίζουν χιλιάδες οικοδόμοι μετανάστες, οι οποίοι είναι σε καθεστώς ομηρίας. Και ανάμεσα σε αυτούς βρίσκονται, βεβαίως, άνθρωποι που ήρθαν με το καθεστώς της μετάκλησης και έχουνε μείνει ή δεν μπορούν να συνεχίσουν να ανανεώνουν τις εργασίες τους. Επίσης, βρίσκονται και άνθρωποι που ήταν στις διαδικασίες του ασύλου και που υπογράφηκαν συμβάσεις κατά τη διαδικασία του ασύλου, για να δουλέψουν σε αυτά τα έργα. Αυτοί εργάζονται νόμιμα, είναι ασφαλισμένοι, πληρώνουν τις ασφαλιστικές τους εισφορές, έχουν κρατήσεις στους μισθούς τους και εργάζονται συνεχόμενα στα έργα αυτά, όμως, την ίδια στιγμή δεν ανανεώνεται η άδεια παραμονής τους, δεν έχουν ενεργό ΑΜΚΑ και υπάρχουν περιπτώσεις με ανθρώπους που σακατεύονται στα έργα αυτά και δεν μπορούν να έχουν νοσηλευτική περίθαλψη και δηλώνουν άλλα ονόματα. Μιλάμε για ανθρώπους που με τον ιδρώτα, κυριολεκτικά, και με το αίμα τους χτίζουν αυτά τα έργα. 
Σας ξαναλέω ότι είναι τραγική ειρωνεία ότι μιλάμε για ανθρώπους που έχουνε έχουν θέσεις εργασίας. Στις εταιρείες αυτές θέλουνε να τους ανανεώσουν τις εργασίες τους και εσείς τους αφήνετε στην πραγματικότητα σε ένα μετέωρο καθεστώς και υπό ομηρία. Διότι και όλη αυτή η συζήτηση περί νόμιμης και παράνομης μετανάστευσης ή περί των ορίων των πόσων εργαζόμενων και των πόσων μεταναστών χωράνε στη χώρα είναι -αν θέλετε- ανάλογα με τα όρια των δημοσιονομικών αντοχών της οικονομίας και είναι κομμένα και ραμμένα στις ανάγκες του κεφαλαίου. Θέλετε τους εργάτες, τους μετανάστες, αλλά τους θέλετε φθηνά εργατικά χέρια, τους θέλετε εποχικούς, ανακυκλώσιμους και βεβαίως, να μην μπορούν να μείνουν, να οργανωθούν, να συνδεθούν με τους συναδέλφους τους Έλληνες στα σωματεία, να αγωνιστούν. Τους θέλετε να είναι στο συνεχές καθεστώς της ανασφάλειας για το αν θα ανανεωθεί ή όχι η διαμονή τους.
Σας ξαναλέμε, λοιπόν, ότι πρέπει να δείτε τις περιπτώσεις αυτές που μιλάμε για τους εκατοντάδες ή και χιλιάδες οικοδόμους εργαζόμενους, που ενώ έχουν ενεργές συμβάσεις και καταρρίπτουν -αν θέλετε- και αυτόν τον μύθο που διακινείται κατά καιρούς, ότι οι μετανάστες και οι πρόσφυγες ζουν από τα επιδόματα, παράγουν τον πλούτο στη χώρα μας, χτίζουν το θαύμα του τουρισμού για τα οποία συρρέουν εκατομμύρια και καμαρώνετε. Όμως, αυτούς τους θέλετε σε καθεστώς ημιπαρανομίας, με ημερομηνία λήξης, για να μην μπορούν να κατοχυρώνουν δικαιώματα. 
Επίσης, το Συνδικάτο Οικοδόμων μπορεί να σας εκθέσει αναλυτικά και με αριθμούς και με στοιχεία την κατάσταση που υπάρχει. Απαντήστε στο εάν πρόκειται για αυτούς τους ανθρώπους που έχουν ενεργές συμβάσεις, που μένουν στη χώρα μας, να δημιουργήσετε συνθήκες, ώστε να μην μένουν με το χαρακτηριστικό να λειτουργεί το ΑΦΜ τους, γιατί το κράτος μπορεί να εισπράττει, αλλά να μην λειτουργεί το ΑΜΚΑ και άρα, να μην μπορούν να έχουν νοσοκομειακή περίθαλψη. Τι μέτρα θα πάρετε για να αποκτήσουν νόμιμες συνθήκες διαμονής αυτοί οι άνθρωποι στη χώρα μας; 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Κομνηνάκα. 
Κύριε Υπουργέ, έχετε τον λόγο. 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Όταν αναφέρομαι στη νομοθετική παρέμβαση του Φεβρουαρίου, δίνω και τα αντίστοιχα στοιχεία, τα οποία δεν μπορούν να αγνοούνται γιατί αφορούν ακριβώς αυτούς τους μετανάστες. Λόγου χάρη, με την ψήφιση του νόμου είχαμε πει ότι υπήρχαν ογδόντα πέντε χιλιάδες εκκρεμείς αιτήσεις και υπήρξε κόσμος που έλεγε, τι θα κάνουμε; Αυτές οι αιτήσεις ήταν εκκρεμείς αιτήσεις ανανέωσης. Αυτή τη στιγμή, μπορούμε να πούμε ότι από τις αρχές Νοεμβρίου οι εξήντα πέντε χιλιάδες από τις ογδόντα πέντε χιλιάδες ελέγχθηκαν, ακριβώς γιατί αυτός ο νόμος έδωσε δυνατότητες να μη χρονίζουν και να υπάρχουνε γρήγορες διαδικασίες. Το γεγονός ότι στο δεκάμηνο οι αιτήσεις μετακλήσεων είναι εξήντα οχτώ χιλιάδες έναντι σαράντα μία χιλιάδων του αντιστοίχου έτους του 2025 δείχνει ότι έχουμε είκοσι εφτά χιλιάδες παραπάνω εγκρίσεις μετακλήσεων. Όταν γίνει η έγκριση της μετάκλησης, προφανώς μπαίνει η διαδικασία του ΑΦΜ και του ΑΜΚΑ. Σας είπα ακριβώς, πώς έχει η διαδικασία και για την ταχύτητα που γίνεται. Με τις υπουργικές αποφάσεις που θα βγουν και τη διασύνδεση θα βγαίνει αμέσως το ΑΦΜ. 
Άρα, όσοι είναι νόμιμοι μετανάστες πλέον, για να δούμε τι καθεστώς έχουν, παίρνουν την άδεια διαμονής τους πιο γρήγορα με μετρήσιμα αποτελέσματα. Εάν την πάρουν, που είναι τριετίας, θα ισχύει τουλάχιστον δύο χρόνια. Άρα, όση καθυστέρηση και να έχουν υποστεί, η καθυστέρηση αυτή θα βαρύνει το Δημόσιο. Μπορούν να αλλάξουν εργοδότη. Προφανώς, θα πρέπει να έχουν εργασία. Αν τρεις μήνες δεν έχουν εργασία ή έξι μήνες αναλόγως, αίρεται το καθεστώς της νομιμότητας. Έχουν ΑΦΜ και ΑΜΚΑ. Παράλληλα, έχουμε σπάσει και τη χωρική αρμοδιότητα και ήδη, στην αποκεντρωμένη διοίκηση, όπου υπάρχει λιγότερη δουλειά μεταφέρονται αιτήσεις για να γίνονται πιο γρήγορα οι διαδικασίες. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού) 
Βάλατε, όμως, εσείς μια επιπλέον κατηγορία. Η επιπλέον κατηγόρια είναι αυτοί οι οποίοι έχουν κάνει αίτηση ασύλου. Μέχρι το Σύμφωνο Μετανάστευσης, όποιος έκανε αίτηση ασύλου είχε μετά από ένα χρονικό διάστημα τη δυνατότητα να εργάζεται, ώσπου να εξεταστεί το άσυλο του. Από το Σύμφωνο Μετανάστευσης και μετά, εάν δεν έχεις προσφυγικό προφίλ και μπεις στη διαδικασία συνόρων, δεν υπάρχει δικαίωμα εργασίας, δεν υπάρχει κανένα απολύτως δικαίωμα. Αυτομάτως, μόλις εξεταστεί το άσυλό σου και απορριφθεί, ακολουθείται η διαδικασία της απέλασης, της επιστροφής στη χώρα σου και είσαι και σε καθεστώς κράτησης.
Αυτός ο οποίος ήταν αιτών άσυλο, λοιπόν, για όσο είναι αιτών άσυλο, μπορεί να εργάζεται. Αν το άσυλο του απορριφθεί, δεν εργάζεται. Είναι παράνομος. Κι αυτό με αυτό που περιγράφετε, πάτε να μπλέξετε τους πρόσφυγες με τη νόμιμη μετανάστευση. Κανένας δεν είπε ποτέ. Κι εγώ με τις θέσεις που έχω εκφράσει, να ξέρετε, ποτέ δεν το έχω πει για τη νόμιμη μετανάστευση. Η νόμιμη μετανάστευση και οι νόμιμες οδοί προφανώς είναι ροές που πρέπει να υποστηρίζουμε, γιατί είναι με τη νόμιμη διαδικασία και καλύπτουν συνήθως εποχικές εργασίες για συγκεκριμένο χρονικό διάστημα. Αυτό είναι τελείως άσχετο από κάποιον που αποφασίζει να μπει σε μια βάρκα και να έρθει εδώ πέρα και να πει σώνει και καλά ότι οφείλει η Ελλάδα και η Ευρώπη να τον αποδεχθεί να εργαστεί. Με συγχωρείτε, αλλά αυτό δεν υπάρχει. 
Και θα ήταν και πολύ λανθασμένο μήνυμα, όταν αυτή τη στιγμή υπάρχει πάρα πολύς κόσμος στις ακτές της Λιβύης και έχουμε μια Λιβύη που μετά το τουρκολιβικό μνημόνιο φαίνεται ότι έχει και μια διάθεση μη συνεργασίας και εργαλειοποίησης, να δώσουμε ένα μήνυμα, ότι όποιος έρχεται εδώ πέρα, επειδή μπήκε σε μια βάρκα, θα παίρνει έγγραφα για να εργάζεται. Όχι, κυρία Κομνηνάκα. Δεν είναι αυτή η πρόθεσή μας. Η πρόθεσή μας είναι να εργάζονται όσοι έχουν νόμιμα έγγραφα, να μπορούμε να διευκολύνουμε αυτόν τον κόσμο, να εργάζονται όσοι προστατεύονται από το διεθνές καθεστώς. 
Όσοι, όμως, δεν έχουν καθεστώς πρόσφυγα, δεν υπάρχει καμία περίπτωση να τους δοθεί δυνατότητα εργασίας. 
Το Σωματείο με χαρά…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Κυρίες και κύριοι συνάδελφοι, ολοκληρώσαμε τη συζήτηση των επικαίρων ερωτήσεων. 
Στο σημείο αυτό θα διακόψουμε για πολύ λίγο και θα επανέλθουμε στη συνέχεια με την ημερήσια διάταξη που έχει διανεμηθεί.
(ΔΙΑΚΟΠΗ)


(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Μία ανακοίνωση προς το Σώμα: Ο Αντιπρόεδρος της Κυβέρνησης και Υπουργός Επικρατείας, οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Υποδομών και Μεταφορών κατέθεσαν της 3-11-2026 σχέδιο νόμου: «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής».
Παραπέμπεται στην αρμόδια Διαρκή Επιτροπή.
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών - Φορολογική μεταχείριση και εποπτεία κρυπτοστοιχείων - Λογιστική μεταρρύθμιση της Γενικής Κυβέρνησης - Ενίσχυση των συλλογικών επενδύσεων και της κεφαλαιαγοράς καθώς και της διαχείρισης κινδύνων και της εποπτείας του χρηματοπιστωτικού συστήματος - Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 - Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους - Συνταξιοδοτική ρύθμιση και λοιπές διατάξεις». Η Διάσκεψη των Προέδρων αποφάσισε στη συνεδρίαση της 29ης Οκτωβρίου 2026 τη συζήτηση του νομοσχεδίου σε μία έως δύο συνεδριάσεις, ενιαία επί της αρχής, επί των άρθρων και των τροπολογιών. 
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. 
Συμφωνεί το Σώμα; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε.
Έχει ζητήσει τον λόγο ο κύριος Υπουργός επί της διαδικασίας;
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Ναι, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ έχετε τον λόγο.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Κύριε Πρόεδρε, κυρίες και κύριοι συνάδελφοι, επί της διαδικασίας, επιτρέψτε μου όμως πρακτικά να απευθυνθώ στους συναδέλφους της Αντιπολίτευσης. Ακούμε επί μέρες να καταγγέλλετε τους servicers, να μιλάτε για την προστασία των δανειοληπτών, να εμφανίζεστε ως διαπρύσιοι...
ΠΑΥΛΟΣ ΓΕΡΟΥΛΑΝΟΣ: Αυτό είναι επί της διαδικασίας, κύριε Πρόεδρε;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ μη διακόπτετε. Θα δώσω τον λόγο μετά σε όλους.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Καταλήγω. Δεν χρειάζεται, κύριε Γερουλάνε, …
ΠΑΥΛΟΣ ΓΕΡΟΥΛΑΝΟΣ: Αυτό δεν είναι επί της διαδικασίας, αυτό είναι τοποθέτηση και είναι τοποθέτηση απέναντι στην Αντιπολίτευση.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Μας εγκαλείτε, μας κατηγορείτε και διεκδικείτε για τον εαυτό σας το μονοπώλιο της κοινωνικής ευαισθησίας. 
ΠΑΥΛΟΣ ΓΕΡΟΥΛΑΝΟΣ: Αυτό το ονομάζετε διαδικασία, κύριε Πρόεδρε; Είναι απαράδεκτο αυτό που κάνετε, κύριε Πρόεδρε. Δεν είναι διαδικασία αυτό.
ΠΡΟΕΔΡΕΥΩΝ (Ιωάννης Πλακιωτάκης): Θα σας δώσω τον λόγο μετά.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Σήμερα επί της διαδικασίας καταθέτουμε αίτημα ονομαστικής ψηφοφορίας για δεκαοχτώ άρθρα του νομοσχεδίου και της τροπολογίας που καταθέσαμε και συγκεκριμένα για τα άρθρα 3, 4, 5, 11, 13, 14, 15, 17, 19, 21, 27, 32, 33, 35, 36, 38 καθώς και για τα δύο άρθρα της τροπολογίας.
(Χειροκροτήματα από την πτέρυγα της Νέας Δημοκρατίας)
Η ονομαστική ψηφοφορία είναι μία δοκιμασία συνέπειας, για να δούμε ποιος εννοεί όσα λέει, για να δούμε ποιος λέει όσα εννοεί και για να γνωρίζει κάθε πολίτης ποιος στηρίζει στην πράξη την προστασία των δανειοληπτών. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
(Θόρυβος στην Αίθουσα)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
ΙΩΑΝΝΗΣ ΑΜΑΝΑΤΙΔΗΣ: Το Προεδρείο ανακοινώνει την ονομαστική, όχι ο Υπουργός.
ΠΡΟΕΔΡΕΥΩΝ (Ιωάννης Πλακιωτάκης): Δεν έχει ολοκληρωθεί η διαδικασία.
Παρακαλώ, κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, είχα ζητήσει τον λόγο επί της διαδικασίας πριν μιλήσει ο κύριος Υπουργός, για να καταγγείλω το γεγονός ότι από την αρχή μέχρι σήμερα η συζήτηση αυτού του νομοσχεδίου είναι γεμάτη από τακτικές, από κόλπα, τα οποία φέρνει το Υπουργείο διαρκώς, για να αντιμετωπίσει την οργή της κοινωνίας και της Αντιπολίτευσης στην απαράδεκτη διαχείριση την οποία έχει κάνει στο μεγάλο ζήτημα των κόκκινων δανείων. Και τώρα έχουμε τον κύριο Υπουργό να ζητάει και αυτός επί της διαδικασίας για να κάνει και άλλους τακτισμούς, δεν φτάνουν αυτοί που μας έχει κάνει μέχρι τώρα και έρχεται και προσθέτει.
Κύριε Πρόεδρε, συγκεκριμένα η Κυβέρνηση στη διάρκεια των συζητήσεων στις επιτροπές δήλωσε διά στόματος του Υφυπουργού, του κ. Μαρκόπουλου, ότι αποσύρει το άρθρο 23. Χθες αργά, στη διάρκεια της συνεδρίασης της τέταρτης επιτροπής, ο κ. Πιερρακάκης κατέθεσε νομοτεχνικές βελτιώσεις, οι οποίες νομοτεχνικές βελτιώσεις περιλαμβάνουν και το άρθρο 23. Απ’ ό,τι φαίνεται, σύμφωνα με τις νομοτεχνικές βελτιώσεις αυτές, δεν αποσύρεται τελικά ολόκληρο το άρθρο 23. Θα πρέπει ο κύριος Υπουργός όταν ζητάει τον λόγο επί της διαδικασίας να έρθει εδώ και να εξηγήσει στη Βουλή τι είναι αυτά τα κόλπα, οι τακτικισμοί, τα μπρος-πίσω και η προσπάθεια εξαπάτησης της Βουλής μέσα από τις κινήσεις αυτές. 
Λέει στις νομοτεχνικές βελτιώσεις για το άρθρο 23, κύριε Πρόεδρε: Στο άρθρο 23 του σχεδίου νόμου, στο εσωτερικό άρθρο 63Ε του νόμου του 2023 Α στην παράγραφο 3 το γ΄ εδάφιο διαγράφεται, στην παράγραφο 4 όλη διαγράφεται. Αυτό μας αφήνει με το μισό άρθρο στη θέση του και θα πρέπει να εξηγηθεί τελικά αποσύρεται ή δεν αποσύρεται το άρθρο 23. 
Δεύτερον, αυτήν τη στιγμή που συζητάμε ξεκινάει Επιτροπή Ισολογισμού Απολογισμού της Βουλής στην οποία είναι μέλη πολλοί από τους εισηγητές και πολλά από τα μέλη της Επιτροπής Οικονομικών Υποθέσεων. Τώρα βρήκε η Βουλή να προγραμματίσει την επιτροπή αυτή, για να μην είναι παρόντες οι εισηγητές την ώρα που ξεκινάει η διαδικασία και πάλι να τρέχουμε να καταλάβουμε τι συμβαίνει μπροστά σε μία ηγεσία Υπουργείου η οποία αλλάζει θέσεις σαν να είναι η υαλοκαθαριστήρας; Είναι πράγματα αυτά; Θα πρέπει να αναβληθεί η Επιτροπή πάνω, που ξεκίνησε πριν από λίγο. Δεν είναι τρόπος προγραμματισμού.
Και τέλος πρέπει να πω ότι ερχόμαστε εδώ να συζητήσουμε με νομοτεχνικές βελτιώσεις, με τροπολογία της τελευταίας στιγμής, που ήρθε πάλι στο πλαίσιο των τακτισμών του ο κύριος Υπουργός να φέρει, και οι servicers που είναι κεντρικός φορέας ποτέ δεν παρευρέθηκαν στις συζητήσεις της Επιτροπής με τακτικισμούς πάλι της Κυβέρνησης. Τα καταγγέλλουμε όλα αυτά, είναι απαράδεκτα!
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Παρακαλώ ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Βεβαίως, καταγγελία θέλει αυτό το μπαράζ επικοινωνιακού τακτικισμού με μικροπολιτικές στοχεύσεις της Κυβέρνησης που όμως ό,τι και αν κάνει δεν μπορεί να συγκαλύψει μια πραγματικότητα, μια πραγματικότητα την οποία καθημερινά βιώνουνε τα λαϊκά στρώματα, ιδιαίτερα τα υπερχρεωμένα λαϊκά νοικοκυριά, που είναι και αποτέλεσμα της ίδιας της κυβερνητικής πολιτικής. 
Διαχρονικά οι δανειολήπτες, μια και είναι το βασικό αντικείμενο του σημερινού νομοσχεδίου, οι δανειολήπτες των λαϊκών στρωμάτων έχουν γίνει αντικείμενο μιας επίθεσης ολομέτωπης από τα αρπακτικά των servicers όσον αφορά τα δάνειά τους, αλλά και από το εχθρικό αστικό κράτος με δεκάδες χιλιάδες πλειστηριασμούς σε ετήσια βάση. 
Αντί λοιπόν η Κυβέρνηση να προστατεύσει νομοθετικά την πρώτη κατοικία από τον πλειστηριασμό και οι σημερινοί, αλλά και οι προηγούμενες, που κατάργησαν αυτό το δικαίωμα με τους διάφορους νόμους από τον νόμο Κατσέλη μέχρι σήμερα, αντί να κουρέψει τα τεράστια χρέη τα οποία διαμορφώθηκαν τη στιγμή που κουρεύει τα χρέη των μεγάλων επιχειρηματικών ομίλων, τα θαλασσοδάνεια που έχουνε πάρει, τα χρέη προς τις εφορίες που έχουνε και τα ασφαλιστικά ταμεία, φέρνει τώρα εδώ διάφορες μικρορρυθμίσεις που δεν αλλάζουν τη σκληρή αντικειμενική πραγματικότητα. Το πρώτο πράγμα που θα έπρεπε να κάνει ήταν να προστατεύσει από τους πλειστηριασμούς την κύρια κατοικία των λαϊκών στρωμάτων και να παγώσουν όλα αυτά τα σχέδια. 
Και αλήθεια, κύριε Υπουργέ, το Υπουργείο σας δεν έχει να πει τίποτα για την απαράδεκτη κατάσταση στην Κάτω Τούμπα της Θεσσαλονίκης; Σφυρίζετε αδιάφορα για αυτήν την προκλητική απάτη την οποία κάνουν οι servicers; Και έρχεστε κατά τα άλλα να λέτε ότι με αυτόν τον τρόπο αντιμετωπίζετε την ασύδοτη δράση των funds όταν τη στηρίζετε επί της ουσίας, βάζοντας πλάτη σε αυτές τους τις ενέργειες;
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο κ. Γιαννούλης, Κοινοβουλευτικός Εκπρόσωπος του ΣΥΡΙΖΑ.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κύριε Υπουργέ, είμαι βέβαιος ότι αυτά τα κόλπα, τα κόλπα τα πολιτικά, τα βρώμικα, δεν τα διδαχτήκατε από τη θητεία σας στον χώρο της κεντροαριστεράς και του ΠΑΣΟΚ. Είναι κόλπα που μάλλον ανήκουν και έχουν πνευματική πατρότητα τον επικεφαλής της Κυβέρνησης, που βλέπω ότι προετοιμάζετε και την καρέκλα του για να έρθει σήμερα στη Βουλή. 
Όμως, όταν θα έρθει στη Βουλή, ενημερώστε τον ότι στις 11.00΄, σε λίγα λεπτά, στην οδό Καππαδοκίας 64 στη Θεσσαλονίκη, με βάση τον Πτωχευτικό σας Κώδικα, με βάση τις εγγυήσεις του «Ηρακλή», που είναι δικό σας πολιτικό και πνευματικό παιδί, με βάση όλα αυτά που ως ανοχή έχετε δείξει σε funds και servicers, κινδυνεύει ένα ζευγάρι ηλικιωμένων να χάσει το σπίτι του και να υπάρξει έξωση. 
Έχετε πολιτικό θάρρος; Προαναγγέλλετε εσείς και όχι μέσω του Προεδρείου ονομαστική ψηφοφορία για δεκαοκτώ άρθρα. Έχετε τα κότσια, τη γενναιότητα, να προσθέσετε και τα άρθρα 22, 24 και 30, να υπάρχει ονομαστική ψηφοφορία; 
Εκεί που υπάρχει πλέον διακριτή η πολιτική απόφαση, οι servicers που κρύψατε από την αρμόδια Επιτροπή, που κάποια στιγμή χαθήκατε στη μετάφραση των e-mail, των τηλεφώνων και της ώρας και τελικά απέκτησαν δικαίωμα σιωπής, όπως ο «Φράπες» και ο «Χασάπης», ναι, οι servicers…
Κύριε Υπουργέ, θέλετε να ακούσετε ή και αυτό το θεωρείτε αδιάφορο; 
ΝΟΤΗΣ ΜΗΤΑΡΑΚΗΣ: Κάτι τον ρώτησα.
ΧΡΗΣΤΟΣ ΓΙΑΝΝΟΥΛΗΣ: Ναι, θα μπορούσε να το ρωτήσει μετά ο κ. Μηταράκης. Μην ευτελίζετε τη διαδικασία σε τέτοιο βάθεμα. Δεν σας αξίζει. 
Γιατί δεν έχετε, λοιπόν, το θάρρος και το χαμόγελο να προσθέσετε και αυτά τα τρία άρθρα; Εμείς θα το επιχειρήσουμε να υπάρξουν δεκαπέντε υπογραφές, τα άρθρα 22, 24 και 30 να τεθούν σε ονομαστική ψηφοφορία. Τότε ο καθένας θα είναι υπόλογος απέναντι και στη συλλογική και στην προσωπική του πολιτική ευθύνη. 
Διότι τι επιτυγχάνετε με αυτά τα άρθρα; Στην ουσία αποδυναμώνετε τη διαιτησία, περιορίζετε τον ελεγκτικό ρόλο και τον παρεμβατικό ρόλο της Τράπεζας της Ελλάδος και επαίρεστε για τον τριπλασιασμό προστίμων που η μέχρι τώρα πρακτική σας στα εφτάμισι χρόνια ήταν στα όρια της αστειότητας. 9.000 ευρώ, 10.000 ευρώ και ξαφνικά παίζετε με τα εκατομμύρια των προστίμων και τις εντυπώσεις; Δεν ξεκινάμε καλά. 
Και να ξέρετε ότι για αυτό το νομοσχέδιο είναι στραμμένα τα βλέμματα μεγάλης πλειοψηφίας των Ελλήνων πολιτών που δοκιμάζονται από ένα σημείο: Ποτέ με την Κυβέρνηση ΣΥΡΙΖΑ δεν υπήρξε πλειστηριασμός πρώτης κατοικίας. Έχετε αφήσει απροστάτευτο τον κόσμο και τα σπίτια τους. Είναι ντροπή! Και είναι η καλημέρα μιας διαδικασίας που μπορεί να μείνει στην ιστορία ως στίγμα και για εσάς προσωπικά. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γιαννούλη. 
Παρακαλώ ο κ. Χήτας, Κοινοβουλευτικός Εκπρόσωπος από την Ελληνική Λύση, έχει τον λόγο. 
ΚΩΝΣΤΑΝΤΙΝΟΣ ΧΗΤΑΣ: Ευχαριστώ, κύριε Πρόεδρε.
Κύριε Πιερρακάκη, κύριε Υπουργέ και το επιτελείο του Υπουργείου Εθνικής Οικονομίας, εμείς ζητάμε να πάρετε πίσω όλα, να αφαιρέσετε όλα τα άρθρα, όλες τις διατάξεις, που αφορούν στα κόκκινα δάνεια. Σε ένα τεράστιο νομοσχέδιο φροντίσατε και το χώσατε μέσα ένα τόσο σημαντικό θέμα, τόσο σημαντικό ζήτημα. 
Βγήκατε και είπατε ότι αποσύρατε το 23 όχι γιατί ήταν ένα άρθρο «ντροπή» -θα εξηγήσω σε πολύ λίγο τι λέει το 23 που πήγατε να φέρετε εδώ μέσα και τι λέει και το 27- και μας είπατε ότι το αποσύρετε το 23 για να φέρετε σε δύσκολη θέση την Αντιπολίτευση, να μην έχει, λέει, κανέναν λόγο να μην ψηφίσει το νομοσχέδιο. 
Αφού είναι τόσο καλό το άρθρο 23, κύριε Μαρκόπουλε, κύριε Πιερρακάκη, κύριε Πετραλιά, γιατί το αποσύρετε, αφού είναι τόσο καλό το άρθρο για εσάς; Γιατί το αποσύρετε; Για να φέρετε σε δύσκολη θέση την Αντιπολίτευση να μην έχει λόγο να ψηφίσει; 
Κοιτάξτε, ένα τόσο σημαντικό θέμα που έχει να κάνει με το βιος του κοσμάκη, που έχει να κάνει με τα σπίτια των ανθρώπων, δεν μπορεί να το αντιμετωπίζετε εσείς με τακτικισμούς, τρικ και εξυπνακισμούς, όπως κάνατε πριν από λίγο από το Βήμα της Βουλής. 
Τι λέει, λοιπόν, το άρθρο 23, για να καταλάβει ο κόσμος που μας παρακολουθεί; Ότι αν δεν πληρωθούν από μένα που χρωστάω εκατό χιλιάδες για το δάνειο του σπιτιού μου, απλά και κατανοητά, αν δεν πληρώσω εγώ ποσό που αντιστοιχεί σε τρεις δόσεις -όχι τρεις δόσεις, αλλά ποσό, μπορεί κάθε μήνα να είναι πενήντα ευρώ λιγότερα- μόλις συμπληρωθεί το ποσό των τριών δόσεων, τέρμα, δεν υπάρχει πλέον δικαστική απόφαση. Αυτόματα αυτή η συμφωνία βαφτίζεται ως δικαστική απόφαση χωρίς να πάει ο άλλος στα δικαστήρια και χάνει το σπίτι του. Ναι, το αποσύρετε αυτό. 
Δείτε τώρα την εξυπνάδα της Κυβέρνησης, γι’ αυτό και εμείς, κύριε Πιερρακάκη, καταθέσαμε τροπολογία που αφορά στο άρθρο 27 για να αποσυρθεί. Πώς συνδέεται το άρθρο 27, κύριοι συνάδελφοι της Αντιπολίτευσης -το άρθρο 27 που καταθέσαμε την τροπολογία σαν Ελληνική λύση- με το 23; Τι λέει; Το 27 έχει τρεις διατάξεις. Η πρώτη και η δεύτερη είναι μια χαρά. Σου λέει πονηρά «κατά τη διάρκεια των διαπραγματεύσεων οφείλει το fund», το κοράκι, η τράπεζα, «να δείξει καλή πίστη απέναντι στον πολίτη», λέει η διάταξη ένα και δύο του άρθρου 27. Α, λες, τι ωραία, τα κοράκια θα δείξουν καλή διάθεση. 
Ελάτε, όμως, που έρχεται και η διάταξη τρία στο άρθρο 27 και λέει η παράγραφος 3: Αν συμβεί κάτι από αυτά που προβλέπει το 23, αναβιώνουν όλα όσα λέει το 23 και δεν υπάρχει κανένας φραγμός, τελείωσε, τετέλεσται, τέλος η ζωή. Άρα, συνδέεται το 27 με το 23. Ακόμα και αν αποσύρετε το 23, το 27 συνδέεται άμεσα με το 23. Είναι η διάταξη τρία, παράγραφος 3 του άρθρου 27. Αυτά κάνετε, δυστυχώς, κύριε Πιερρακάκη, σε ένα τόσο σημαντικό θέμα. 
Τα προβλήματα των πολιτών, λοιπόν, δεν λύνονται ούτε με τακτικισμούς ούτε με εξυπνακισμούς. Πάρτε πίσω το νομοσχέδιο που αφορά στα funds και φέρτε το ξεχωριστό. Να συζητήσουμε σήμερα το υπόλοιπο νομοσχέδιο, που είναι ούτως ή άλλως θηριώδες.
Η πρόταση η δική μας, θα τα πούμε και κατά τη διάρκεια της ημέρας, είναι να μπορεί ο Έλληνας πολίτης, να μπορεί ο δανειολήπτης, να αγοράζει το δάνειό του στο ποσό που το πήρε το κοράκι από την τράπεζα συν ένα 10%. Για να μπορέσουν οι Έλληνες πολίτες να σταθούν και πάλι στα πόδια τους και να κρατήσουν τα σπίτια τους. Αυτή είναι η μόνη λύση, όλα τα υπόλοιπα είναι δικά σας τεχνάσματα. Αλλά τι να πειράξετε τα funds, τα κοράκια; Κόρακας κοράκου μάτι βγάζει; Δεν βγάζει! 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Χήτα.
Μια σύντομη απάντηση από τον κύριο Υπουργό για ένα λεπτό και μετά θα εισέλθουμε στη συζήτηση. 
ΠΑΥΛΟΣ ΓΕΡΟΥΛΑΝΟΣ: Επί της διαδικασίας, προφανώς. 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Επί της διαδικασίας, κύριε Γερουλάνε, μην ανησυχείτε. 
Λοιπόν, κύριε Γιαννούλη, είπατε τα άρθρα 22, 24 και 30. 
Κύριε Μηταράκη, σας καλώ να τα εντάξετε στην ονομαστική ψηφοφορία εκ μέρους της Κοινοβουλευτικής Ομάδας της Νέας δημοκρατίας, γιατί όλο το νομοσχέδιο είναι υπέρ του δανειολήπτη. Κάθε «ΝΑΙ» και κάθε «ΟΧΙ» θα έχει ονοματεπώνυμο και κάθε «ΠΑΡΩΝ» θα είναι υπεκφυγή που δεν παραγράφεται. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Τον λόγο έχει ο εισηγητής της Νέας Δημοκρατίας κ. Ελευθέριος Αυγενάκης για δεκαπέντε λεπτά.
Παρακαλώ να ανοίξει το σύστημα της ηλεκτρονικής εγγραφής. 
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ, κύριε Πρόεδρε. 
Κύριοι Υπουργοί, αγαπητοί συνάδελφοι, η σημερινή συζήτηση αφορά πολύ περισσότερα από μια σειρά οικονομικών και τεχνικών διατάξεων. Αφορά τη σχέση του πολίτη με την οικονομία, με τους θεσμούς και τελικά με το ίδιο το κράτος. Αφορά το, αν ο δανειολήπτης που θέλει να πληρώσει, θα γνωρίζει τι πραγματικά οφείλει, εάν ο συνεπής οφειλέτης θα προστατεύεται όταν τηρεί τη συμφωνία του, εάν ο αγρότης θα συνεχίσει να βρίσκεται εγκλωβισμένος σε μια παλιά, διογκωμένη, τραπεζική οφειλή, εάν οι εταιρείες διαχείρισης απαιτήσεων θα λειτουργούν χωρίς σαφή όρια ή θα λογοδοτούν με κανόνες, προθεσμίες και συνέπειες. 
Η θέση μας είναι καθαρή, η οικονομική ευθύνη και η κοινωνική προστασία δεν είναι έννοιες αντίθετες. Ο πολίτης οφείλει να ανταποκρίνεται στις υποχρεώσεις του, αλλά και ο ισχυρός οφείλει να ενεργεί με διαφάνεια, νομιμότητα και σεβασμό. Δεν μπορεί να απαιτούμε συνέπεια μόνο από τη μία πλευρά. Η συνέπεια πρέπει να δεσμεύει τον οφειλέτη, την τράπεζα, το fund, τους servicers. Αυτός είναι ο βασικός πυρήνας του νομοσχεδίου. Βάζουμε κανόνες εκεί όπου υπήρχαν γκρίζες ζώνες, συγκεκριμένο χρόνο εκεί που υπήρχε αόριστη αναμονή, πραγματική λογοδοσία εκεί που ο πολίτης συναντούσε συχνά μια κλειστή πόρτα. 
Η επεξεργασία στις επιτροπές δεν ήταν μια τυπική διαδικασία. Ακούστηκαν παρατηρήσεις, επιφυλάξεις, αλλά ακόμα και αντιρρήσεις. Η Κυβέρνηση δεν προσήλθε με την αντίληψη ότι «δεν αλλάζω ούτε λέξη». Απεναντίας, προσήλθε με σταθερό στόχο, αλλά και με θεσμική διάθεση να ακούσει. Το άρθρο 23, που έγινε πολύς λόγος, αποσύρθηκε. Η αρχική του στόχευση ήταν να καθορίσει τις συνέπειες μιας διμερούς ρύθμισης που είχε γίνει αποδεκτή και υπογραφτεί από τον ίδιο τον οφειλέτη.
Δεν επρόκειτο για λευκή επιταγή προς τους servicers ούτε για δυνατότητα αυθαίρετου πλειστηριασμού χωρίς προηγούμενη συμφωνία. Διατυπώθηκαν, όμως, σοβαρές θεσμικές ενστάσεις ως προς την πρόβλεψη ότι το ιδιωτικό συμφωνητικό θα αποτελούσε απευθείας εκτελεστό τίτλο και ως προς τις εγγυήσεις δικαστικής προστασίας. 
Η Κυβέρνηση ορθά άκουσε και απέσυρε ολόκληρο το άρθρο, ώστε να μην υπάρχει καμία αμφιβολία για την κατεύθυνση της μεταρρύθμισης αυτής που συζητούμε σήμερα. Αυτό, αγαπητοί συνάδελφοι -και σας μιλώ βάσει της εμπειρίας μου- δεν είναι πολιτική αδυναμία, αλλά είναι υπεύθυνη νομοθέτηση. Η Βουλή υπάρχει ακριβώς για να εξετάζει, να ακούει, να διορθώνει και να παραδίδει τελικά στους πολίτες καλύτερους νόμους. 
Από τη στιγμή, λοιπόν, που το άρθρο 23 δεν υπάρχει πια, η Αντιπολίτευση οφείλει να τοποθετηθεί στην ουσία. Θα ψηφίσει την πλήρη ενσωμάτωση του δανειολήπτη; Θα ψηφίσει την προστασία του συνεπούς οφειλέτη; Θα ψηφίσει τις δεσμευτικές προθεσμίες, τις κυρώσεις και την αυστηρότερη εποπτεία των servicers; Αυτές είναι πλέον οι πραγματικές πολιτικές επιλογές. 
Η πρώτη μεγάλη παρέμβαση είναι το δικαίωμα του πολίτη να γνωρίζει. Ο δανειολήπτης αποκτά χωρίς οικονομική επιβάρυνση πρόσβαση στη σύμβαση και στις τροποποιήσεις της, στο ιστορικό των πληρωμών του, στον τρόπο υπολογισμού του επιτοκίου και στην πλήρη ανάλυση της οφειλής σε κεφάλαιο, τόκους, προμήθειες, αλλά και έξοδα. Η απάντηση αυτή πρέπει να δοθεί μέσα σε 45 ημέρες. Αν τα στοιχεία δεν χορηγηθούν πλήρως και εγκαίρως, αναστέλλεται η παραγωγή συμβατικών τόκων και τόκων υπερημερίας μέχρι τη συμμόρφωση. Αυτό είναι ουσιαστική αλλαγή, γιατί η διαφάνεια δεν κατοχυρώνεται μόνο με μια γενική υποχρέωση ενημέρωσης. Κατοχυρώνεται όταν η παράβαση έχει ένα οικονομικό κόστος για τους ίδιους, για εκείνον δηλαδή που παραλείπει να ενημερώσει ή που αποφεύγει εντέχνως. 
Μια δεύτερη παρέμβαση είναι η προστασία του συνεπούς οφειλέτη. Όσο ο πολίτης τηρεί ενεργή ρύθμιση δεν επιτρέπεται κατά παράβαση της συμφωνίας η καταγγελία της, η έκδοση ή η εκτέλεση διαταγής πληρωμής, η κατάσχεση και η επίσπευση ή συνέχιση πλειστηριασμού. Το ίδιο ισχύει όταν μια πληρωμή δεν πραγματοποιήθηκε επειδή ο πιστωτής ή ο servicer δεν έδωσε τα αναγκαία στοιχεία πληρωμής. Η παράνομη πράξη είναι αυτοδικαίως άκυρη. Ο οφειλέτης πιστώνεται με ποσό ίσο με πέντε μηνιαίες δόσεις. Η ρύθμιση παρατείνεται χωρίς επιβάρυνση και προβλέπονται πρόστιμα έως 5.000.000 ευρώ. 
Το μήνυμα είναι απλό και ισχυρό: Όποιος τηρεί τη ρύθμισή του δεν μπορεί να βρίσκεται αντιμέτωπος με αυθαίρετη εκτέλεση. Η συμφωνία δεν δεσμεύει μόνο τον πολίτη. Δεσμεύει και τον πιστωτή. 
Μια τρίτη παρέμβαση είναι η υποχρέωση πριν από τον πλειστηριασμό να υποβάλλεται πρόταση κατάλληλη, βιώσιμη, αλλά και τεκμηριωμένη, με βάση την πραγματική ικανότητα πληρωμής και φυσικά την περιουσιακή κατάσταση του οφειλέτη. Δεν αρκεί πλέον μια τυπική επιστολή που αποστέλλεται μόνο για να συμπληρωθεί ένας φάκελος. Απαιτείται πραγματική πρόταση. Παράλληλα, όμως, ο οφειλέτης οφείλει να συνεργάζεται, να δηλώνει με ακρίβεια τα οικονομικά του δεδομένα και να προσέρχεται στη διαδικασία με καλή πίστη. 
Η προστασία, αγαπητοί συνάδελφοι, δεν μπορεί να λειτουργήσει χωρίς ειλικρίνεια και από τις δύο πλευρές. Με τη νέα τυποποιημένη διαδικασία διμερούς ρύθμισης η διαπραγμάτευση παύει να είναι μια αλληλογραφία χωρίς ουσία, χωρίς τέλος. Από την υποβολή πλήρους φακέλου ο πιστωτής οφείλει να απαντήσει εντός τριών μηνών, να καταθέτει πρόταση αιτιολογημένα, ειδικά αν απορρίψει και γιατί. Ολόκληρη η διαδικασία πρέπει να ολοκληρώνεται το αργότερο εντός έξι μηνών. Τα κρίσιμα στάδια καταγράφονται ψηφιακά, ώστε να υπάρχει αποδεικτικό ίχνος και δυνατότητα εποπτικού ελέγχου. Η προκαταβολή δεν μπορεί να υπερβαίνει το 15% του κεφαλαίου, όταν μέχρι σήμερα μπορούσε να ζητήσει ένα ποσό που καθιστούσε τη ρύθμιση απαγορευτική πριν ακόμα ξεκινήσει. Όταν ο πιστωτής καθυστερήσει, η καθυστέρηση έχει συνέπειες. Αναστέλλονται ο εντοκισμός και η κεφαλαιοποίηση των τόκων, περιορίζονται τα μέτρα αναγκαστικής εκτέλεσης και ενημερώνεται αυτομάτως η Τράπεζα της Ελλάδος.
Βέβαια, χθες ο Υπουργός Κυριάκος Πιερρακάκης ανακοίνωσε δύο ακόμα ουσιαστικές παρεμβάσεις υπέρ των οφειλετών, πρώτον για τους ευάλωτους και τους επιλέξιμους οφειλέτες του εξωδικαστικού μηχανισμού, δηλαδή για τη μη περίμετρο της μεσαίας τάξης, που καλύπτουν όμως το επιτόκιο των συμβάσεων αναδιάρθρωσης προς χρηματοδοτικούς φορείς. Καθορίζεται στο 3% και παραμένει σταθερό σε όλη τη διάρκεια της ρύθμισης, ανεξάρτητα από την ύπαρξη εμπράγματης εξασφάλισης και από τον χρηματοδοτικό φορέα για καταβολές από την 1η Δεκεμβρίου του ’26.
Δεύτερον, το ανώτατο πρόστιμο που μπορεί να επιβάλει η Τράπεζα της Ελλάδος στους servicers για σοβαρές παραβάσεις δεκαπλασιάζεται από 500.000 ευρώ σε 5.000.000., επιπλέον των κυρώσεων που προβλέπονται ήδη στο νομοσχέδιο. 
Οι νέες αυτές ρυθμίσεις αποδεικνύουν στην πράξη ότι η Κυβέρνησή μας δεν μένει σε γενικές διακηρύξεις. Μειώνει το κόστος για τον οφειλέτη, θωρακίζει την προβλεψιμότητα της ρύθμισης και καθιστά πραγματικά αποτρεπτική την παραβίαση των κανόνων από τους servicers. 
Επίσης, ιδιαίτερη σημασία έχει ο αυτοδίκαιος επανυπολογισμός των απαιτήσεων με βάση τα ανώτατα νόμιμα όρια. Για τους κοινούς δανειολήπτες εφαρμόζεται το ανώτατο όριο του τριπλασιασμού του ληφθέντος κεφαλαίου, με αφαίρεση όλων των καταβολών που έχουν πραγματοποιηθεί. Για τις παλαιές επαγγελματικές αγροτικές οφειλές που υπάγονται στο ειδικό νομοθετικό πλαίσιο διατηρείται το ευνοϊκότερο όριο του διπλασιασμού.
Χρειάζεται εδώ μια απολύτως ξεκάθαρη διευκρίνιση: Το τριπλάσιο ή το διπλάσιο είναι ανώτατο όριο και όχι νέος υπολογισμός προς τα πάνω. Το νομοσχέδιο δεν τριπλασιάζει και δεν διπλασιάζει καμία οφειλή. Περιορίζει την απαίτηση, όταν αυτή έχει ξεπεράσει το νόμιμο πλαφόν και για τον υπολογισμό αφαιρούνται οι καταβολές που έγιναν οποτεδήποτε από τον οφειλέτη, τον εγγυητή ή κάποιον τρίτο, είτε εκουσίως είτε στο πλαίσιο ρύθμισης ή ακόμα και αναγκαστικής εκτέλεσης. Ο επανυπολογισμός γίνεται χωρίς αίτηση, χωρίς ανακοπή, χωρίς αγωγή και χωρίς νέα συμφωνία. Για τις υφιστάμενες απαιτήσεις πρέπει να ληφθούν μέσα σε έξι μήνες. Καταλαμβάνει και ανεξόφλητα υπόλοιπα για τα οποία έχει εκδοθεί διαταγή πληρωμής, δικαστική απόφαση ή άλλος εκτελεστός τίτλος. Αν έχει αρχίσει αναγκαστική εκτέλεση, αυτή περιορίζεται στα νόμιμα επανυπολογιζόμενα ποσά.
Πρόκειται για μια σημαντική μετατόπιση του βάρους. Μέχρι σήμερα ο πολίτης έπρεπε συχνά να προσφεύγει στη δικαιοσύνη για να ζητήσει τον σωστό υπολογισμό. Τώρα η υποχρέωση μεταφέρεται στον ίδιο τον πιστωτή και στον διαχειριστή της απαίτησης. 
Δύο ουσιαστικές παρεμβάσεις για τους αγρότες για τον αγροτικό κόσμο. Η πρώτη μεγάλη παρέμβαση αφορά ακριβώς τις παλαιές επαγγελματικές αγροτικές οφειλές. Η συνολική απαίτηση δεν μπορεί να υπερβαίνει το διπλάσιο του κεφαλαίου που πράγματι λήφθηκε και σε αλληλόχρεους λογαριασμούς, το τριπλάσιο του υπολοίπου κατά την τελευταία εκταμίευση. Για δάνεια πριν από το 1990, όταν δεν υπάρχουν επαρκή στοιχεία για το αρχικό κεφάλαιο, ισχύει το ειδικό όριο του 150% της οφειλής, όπως είχε διαμορφωθεί το τελευταίο διάστημα πριν το 1990. Η τελευταία ρύθμιση ήταν τότε.
Δεν ισχυριζόμαστε ότι η διάταξη αφορά αδιακρίτως κάθε σύγχρονο αγροτικό δάνειο. Αφορά -και το τονίζω- την ειδική κατηγορία παλαιών οφειλών κατά κύριο επάγγελμα αγροτών, αυτών που συνδέονται με την επαγγελματική τους δραστηριότητα και εμπίπτουν στο παλαιό νομοθετικό πλαίσιο. Για τους δικαιούχους, όμως, το αποτέλεσμα είναι ουσιαστικό. Ο επανυπολογισμός ενεργοποιείται χωρίς μία ακόμα πολυετή και δαπανηρή δικαστική μάχη. Απαιτείται έγκαιρη ενημέρωση, τεχνική υποστήριξη και δυνατότητα διόρθωσης στοιχείων, ώστε κανένας καλόπιστος αγρότης να μη χάσει ενίσχυση λόγω διοικητικής ή τεχνικής εκκρεμότητας. 
Σημαντική «ανάσα», αγαπητοί συνάδελφοι, δίνουν και οι ρυθμίσεις των έως 120 δόσεων για συγκεκριμένες οφειλές προς τη φορολογική διοίκηση και τους φορείς κοινωνικής ασφάλισης. Καλύπτονται με τις προϋποθέσεις του νόμου -πρώτον- φορολογικές οφειλές που κατέστησαν ληξιπρόθεσμες έως τις 31 Δεκεμβρίου του ‘24 και -δεύτερον- ασφαλιστικές οφειλές για περιόδους έως την ίδια ημερομηνία. Η αίτηση υποβάλλεται έως τις 30 Ιουνίου 2027 και η ελάχιστη μηνιαία δόση είναι έως 30 ευρώ. Η μεγαλύτερη διάρκεια μειώνει τη μηνιαία επιβάρυνση και επιτρέπει σε νοικοκυριά και σε επαγγελματίες να επιστρέψουν στη συνέπεια. Δεν χαρίζουν οφειλές, αλλά δημιουργούν έναν ρεαλιστικό δρόμο αποπληρωμής.
Διευκρινίζουμε υπεύθυνα ότι δεν μετατρέπεται αυτομάτως κάθε ρύθμιση 72 δόσεων του εξωδικαστικού σε 120 δόσεις. Η δυνατότητα μετάβασης αφορά τις ειδικές ενεργές ρυθμίσεις που ορίζει ρητά το νομοσχέδιο και απαιτεί νέα επιλογή του οφειλέτη. 
Η απουσία των servicers από την ακρόαση των φορέων ήταν θεσμικά και πολιτικά απαράδεκτη και καταδικαστέα. Την καταδικάσαμε χωρίς αστερίσκους. Όποιος διαχειρίζεται οφειλές, κατοικίες και περιουσίες χιλιάδων πολιτών οφείλει να προσέρχεται στη Βουλή, να απαντά και να λογοδοτεί. Η απουσία τους από την αίθουσα της Επιτροπής δεν θα γίνει απουσία από τη λογοδοσία με την ψήφιση του νόμου αυτού. 
Με το νομοσχέδιο οι servicers υποχρεώνονται να δημοσιοποιούν στοιχεία για τα οικονομικά τους μεγέθη, την εταιρική διακυβέρνηση, τα χαρτοφυλάκια που διαχειρίζονται, τα αποτελέσματα της διαχείρισης και τον χειρισμό των παραπόνων των οφειλετών.
Υποβάλλουν σχέδιο στρατηγικής στην Τράπεζα της Ελλάδος και υπόκειται σε αυστηρό εποπτικό και κοινοτικό πλαίσιο. Κανένας φορέας δεν είναι υπεράνω του νόμου και κανένας διαχειριστής ιδιωτικού χρέους δεν μπορεί να λειτουργεί χωρίς έλεγχο. Το νομοσχέδιο βεβαίως έχει ευρύτερη εμβέλεια. Εκσυγχρονίζει το λογιστικό πλαίσιο της γενικής κυβέρνησης με βάση την αρχή δεδουλευμένων ώστε το δημόσιο να γνωρίζει με μεγαλύτερη ακρίβεια όχι μόνο τι πλήρωσε αλλά και τι οφείλει και τι δικαιούται να εισπράξει. Ενισχύει την τραπεζική εποπτεία, τη διαχείριση κινδύνων, τις συλλογικές επενδύσεις και την κεφαλαιαγορά. Θεσπίζει φορολογικό και εποπτικό πλαίσιο για τα κρυπτοστοιχεία και ενσωματώνει κρίσιμους ευρωπαϊκούς κανόνες. Δεν πρόκειται επομένως για αποσπασματικές ρυθμίσεις. Πρόκειται για μία συνολική προσπάθεια να γίνει η οικονομία πιο διαφανής, οι θεσμοί πιο αξιόπιστοι και η εποπτεία πιο αποτελεσματική. 
Κυρίες και κύριοι συνάδελφοι, η Ελλάδα των τελευταίων ετών έχει ανακτήσει οικονομική αξιοπιστία, έχει δημιουργήσει περισσότερες θέσεις εργασίας και έχει επιστρέψει σε μια πορεία σταθερότητας και επενδύσεων. Αυτή η πρόοδος είναι αποτέλεσμα της πολιτικής του Πρωθυπουργού μας Κυριάκου Μητσοτάκη και της εμπιστοσύνης των πολιτών σε ένα σχέδιο μεταρρυθμίσεων με συνέπεια αλλά και συνέχεια. Υπό την ηγεσία του η χώρα απέδειξε ότι μπορεί να ενισχύει την οικονομία και ταυτόχρονα να διορθώνει αδικίες, λάθη, να θέτει τα όρια στην αυθαιρεσία και να δίνει πραγματικές διεξόδους σε δανειολήπτες, επαγγελματίες αλλά και αγρότες. Αυτή ακριβώς είναι η πολιτική επιλογή που υπηρετεί και το σημερινό νομοσχέδιο. Ανάπτυξη με κοινωνική ευθύνη, κανόνες με δικαιοσύνη και μεταρρυθμίσεις με επίκεντρο τον πολίτη. Η ανάπτυξη όμως αποκτά νόημα όταν μετατρέπεται σε ασφάλεια στην καθημερινότητα του κάθε πολίτη. Όταν ο εργαζόμενος, ο επαγγελματίας, ο δανειολήπτης αλλά και ο αγρότης γνωρίζουν ότι το κράτος δεν κλείνει τα μάτια μπροστά σε αυθαιρεσίες αλλά ταυτόχρονα δεν καλλιεργεί ψευδαισθήσεις όταν οι υποχρεώσεις εξαφανίζονται χωρίς προσπάθεια. 
Θέλω να συγχαρώ, κλείνοντας, τον Υπουργό Εθνικής Οικονομίας και Οικονομικών, Κυριάκο Πιερρακάκη, τους Υφυπουργούς Δημήτρη Μαρκόπουλο αλλά και τον αγαπητό κ. Πετραλιά για ένα απαιτητικό νομοθέτημα και για μια διάθεση να ακούσουν τον κοινοβουλευτικό διάλογο και να βελτιώσουν το κείμενο όπου χρειάστηκε. Η επιλογή είναι καθαρή. Κανόνες αντί για γκρίζες ζώνες, δεσμευτικές απαντήσεις αντί για σιωπή, ρύθμιση με ευθύνη αντί για αδιέξοδο, προστασία του καλόπιστου πολίτη αντί για ανοχή στην αυθαιρεσία. 
Για τους λόγους αυτούς ως εισηγητής της Νέας Δημοκρατίας εισηγούμαι την υπερψήφιση του νομοσχεδίου επί της αρχής, επί των άρθρων και στο σύνολό του. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Αυγενάκη. 
 Πριν δώσω τον λόγο στην κ. Μιλένα Αποστολάκη, να δώσω τον λόγο για ένα λεπτό στον κ. Μηταράκη.
Παρακαλώ, κύριε Μηταράκη. Έχετε τον λόγο. 
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε. 
Όπως προανήγγειλε ο Υπουργός Εθνικής Οικονομίας και Οικονομικών, κ. Κυριάκος Πιερρακάκης, η Κοινοβουλευτική Ομάδα της Νέας Δημοκρατίας καταθέτει αίτημα ονομαστικής ψηφοφορίας επί των άρθρων που αρχικά είπε ο κύριος Υπουργός και μετέπειτα τροποποίησε μετά την παρέμβαση του εκλεκτού συναδέλφου του ΣΥΡΙΖΑ-Προοδευτική Συμμαχία. 
Καταθέτω, λοιπόν, το αίτημα. 
Ευχαριστώ.
(Η προαναφερθείσα αίτηση διεξαγωγής ονομαστικής ψηφοφορίας της Νέας Δημοκρατίας καταχωρίζεται στα Πρακτικά και έχει ως εξής:









ΠΡΟΕΔΡΕΥΩΝ (Ιωάννης Πλακιωτάκης):  Ευχαριστούμε τον κ. Μηταράκη. 
Τον λόγο έχει η εισηγήτρια από το ΠΑΣΟΚ, η κ. Μιλένα Αποστολάκη. 
ΜΙΛΕΝΑ ΑΠΟΣΤΟΛΑΚΗ: Ευχαριστώ, κύριε Πρόεδρε.
Κυρίες και κύριοι συνάδελφοι, η συζήτηση του σημερινού νομοσχεδίου συμπυκνώνεται πολιτικά στην άτακτη υποχώρηση της Κυβέρνησης και την αναγκαστική απόσυρση του άρθρου 23 και στη συνέχεια στην απελπισμένη και εξόχως παλαιοκομματική προσπάθεια διαχείρισης του πολιτικού κόστους που συνεχίστηκε σήμερα με την ίδια αγωνία, τον ίδιο παλαιοκομματικό οίστρο από τον κ. Πιερρακάκη, που ήρθε να ανακοινώσει τον επικοινωνιακό ελιγμό της ονομαστικής ψηφοφορίας. Κοιτάξτε. Το πρωτοσέλιδο βγήκε. Ο προπαγανδιστικός μηχανισμός ήταν και είναι σε πλήρη διάταξη. Οι δανειολήπτες όμως έχουν κρίση και κυρίως έχουν βίωμα. Σας ακούν με απαξίωση και αποδοκιμασία. 
Θυμίζω ότι στη συζήτηση του νομοσχεδίου προηγήθηκε η φίμωση του νομικού κόσμου της χώρας προκειμένου να μην ακουστεί η βαρύτητα των καταγγελιών τους σε σχέση με τη διάταξη και το περιεχόμενό της σε σχέση με τις συνέπειες της διάταξης. Το άρθρο 23, το οποίο η Κυβέρνηση Μητσοτάκη συρόμενη απέσυρε, αποτύπωνε με τον πιο καθαρό τρόπο την πραγματική κατεύθυνση της κυβερνητικής πολιτικής. Η Κυβέρνηση επιχειρούσε να καταστήσει τις ιδιωτικές συμβάσεις ρύθμισης οφειλών εκτελεστούς τίτλους, δηλαδή, να προσφέρει στις τράπεζες, στα funds και τους servicers τη δυνατότητα να επισπεύδουν την αναγκαστική εκτέλεση χωρίς να απαιτείται προηγουμένως η απόκτηση εκτελεστού τίτλου, μια ιδιωτική συμφωνία που συνάπτεται υπό συνθήκες πρόδηλης οικονομικής και διαπραγματευτικής ανισότητας που θα αποκτούσε ισχύ εκτέλεσής του και ο οφειλέτης θα στερούνταν ένα κρίσιμο στάδιο προληπτικής δικαστικής προστασίας. 
Αυτή ήταν η πραγματική συνέπεια της διάταξης. Όταν το ΠΑΣΟΚ ανέδειξε το πρόβλημα, όταν αποκαλύψαμε τις συνέπειές του τεκμηριωμένα και υπεύθυνα, όταν ο Νίκος Ανδρουλάκης ζήτησε την απόσυρση της διάταξης, η Κυβέρνηση αναγκάστηκε να υποχωρήσει. 
Η απόσυρση του άρθρου 23 αποτελεί σημαντική κοινοβουλευτική νίκη του ΠΑΣΟΚ, της Αντιπολίτευσης και της κοινωνίας των πολιτών, μια νίκη που κερδήθηκε εδώ μέσα στα έδρανα της Βουλής μετά από μια μάχη που δόθηκε εδώ μέσα στα έδρανα της Βουλής. Η νίκη, λοιπόν, αυτή δεν ήταν αποτέλεσμα αυτοκριτικής ή όψιμης ευαισθησίας της Κυβέρνησης για τους δανειολήπτες. 
Ο κ. Πιερρακάκης υποστήριξε ότι η διάταξη είχε τον θεμιτό στόχο να απλοποιήσει τη διαδικασία εφαρμογής μιας συμφωνίας. Ακόμη χειρότερα ο κ. Μαρκόπουλος μίλησε για μείωση γραφειοκρατικών σταδίων. Τους ενημερώνουμε ότι τα στάδια δικαστικής προστασίας δεν αποτελούν γραφειοκρατικά στάδια αλλά εγγυήσεις του κράτους δικαίου. Τους ενημερώνουμε ότι όταν καταργείται η ανάγκη προηγούμενης απόκτησης εκτελεστού τίτλου δεν απλοποιείται καμία διαδικασία. Επιδεινώνεται απλώς ουσιωδώς η θέση του οφειλέτη. Και μετά την αναγκαστική απόσυρση του άρθρου 23. Παρακολουθήσαμε την οργανωμένη αλλά τόσο παλαιοκομματική προσπάθεια διαχείρισης του πολιτικού κόστους με εκτελεστή κατ’ εντολήν του Πρωθυπουργού τον κ. Πιερρακάκη που εμφανίστηκε στην τελευταία συνεδρίαση της επιτροπής για να περιορίσει τις πολιτικές συνέπειες της κυβερνητικής υποχώρησης και ολοκλήρωσε σήμερα με το αίτημα για ονομαστική ψηφοφορία. Εμφανίστηκε ως πατερούλης με τα δώρα του, με δύο τροπολογίες. 
Γιατί, άραγε, χρειάστηκε να φτάσουμε στην 4η συνεδρίαση της επιτροπής; Γιατί αυτές οι παρεμβάσεις δεν είχαν περιληφθεί εξ αρχής στο νομοσχέδιο; Γιατί έπρεπε να προηγηθεί η άτακτη υποχώρηση της Κυβέρνησης για να ανακαλύψει ο Υπουργός την ανάγκη αυτών των ρυθμίσεων που με τροπολογίες έφερε; Η απάντηση είναι προφανής. Επιχειρούν απεγνωσμένα να διαχειριστούν το πολιτικό κόστος. Ανακαλύπτουν ξαφνικά την ανάγκη πολλαπλασιασμού των προστίμων, την ανάγκη παρέμβασης στο επιτόκιο μόνο -προσέξτε- μόνο του εξωδικαστικού μηχανισμού και επιχειρούν να εμφανίσουν αυτές τις καθυστερημένες εξαγγελίες ως απόδειξη της αποτελεσματικότητας και της ευαισθησίας τους. Το αποκορύφωμα της κυβερνητικής υποκρισίας είναι ότι πανηγυρίζουν για τον δεκαπλασιασμό των διοικητικών προστίμων όταν παραβιάζεται συμφωνία με συνεπή οφειλέτη. Δηλαδή, ο πολίτης πληρώνει κανονικά τις δόσεις του, τηρεί στο ακέραιο τις υποχρεώσεις του και η κυβέρνηση βαφτίζει την υποχρέωση τήρησης του νόμου, κυβερνητική παρέμβαση. Είναι πρωτοφανές!
Επί επτά ολόκληρα χρόνια παρακολουθούσατε το φαρ ουέστ που επικρατεί στην αγορά διαχείρισης κόκκινων δανείων. Γνωρίζατε την ασυδοσία funds και servicers και αρνιόσασταν να παρέμβετε. Γιατί άραγε; Γιατί επτά χρόνια τους προστατεύατε και σήμερα φτάνετε στο πρωτοφανές σημείο να ομολογείτε ότι με τη νομοθετική σας παρέμβαση τα funds και οι servicers παραβιάζουν ακόμα και τις συμφωνίες που συνάπτουν με τους δανειολήπτες; 
Κυρίες και κύριοι συνάδελφοι, χωρίς αποτελεσματικούς ελέγχους, χωρίς εποπτεία, κανόνες, ο δεκαπλασιασμός των προστίμων είναι κενό γράμμα και εμπαιγμός. Το ζήτημα, λοιπόν, δεν είναι πόσο εντυπωσιακά ακούγεται ένα πρόστιμο εκατομμυρίων στις κυβερνητικές ανακοινώσεις, ένα πρόστιμο εκατομμυρίων που δεν θα επιβληθεί και δεν θα εισπραχθεί ποτέ. Το ζήτημα είναι αν ο συνεπής οφειλέτης προστατεύεται στην πράξη. 
Για τους συνεπείς οφειλέτες, η Κυβέρνηση ανακαλύπτει πολύ καθυστερημένα την ανάγκη προστασίας. Για τους πιστωτές, έσπευσε να δημιουργήσει νέα προνόμια. Αυτή είναι η πραγματική κατεύθυνση της κυβερνητικής πολιτικής. 
Ο κ. Πιερρακάκης θυμήθηκε χθες στην Επιτροπή ποιος δημιούργησε το θεσμικό πλαίσιο λειτουργίας των funds και των servicers, προσπαθώντας να αναβιώσει τον μοιραίο, για τον τόπο μας, μνημονιακό δικομματισμό. Ήταν ακριβής. 
Πράγματι, η Κυβέρνηση Τσίπρα-Καμμένου θεσμοθέτησε τη λειτουργία των funds και των servicers, καθώς και το πλαίσιο μεταβίβασης κόκκινων δανείων από τις τράπεζες σε αυτά. Πράγματι, η Κυβέρνηση Τσίπρα θεσμοθέτησε τους ηλεκτρονικούς πλειστηριασμούς και ειδική ποινική προστασία για τους συμμετέχοντες. Πράγματι, η Κυβέρνηση Τσίπρα έθεσε περιορισμό στη δικαστική προστασία της πρώτης κατοικίας, που ψήφισε η Κυβέρνηση του Γιώργου Παπανδρέου. 
Μόνο που εκεί ο κ. Πιερρακάκης παρουσιάζει, μετά από αυτό, κενά μνήμης. Του θυμίζουμε, λοιπόν, ότι η πλήρης και οριστική κατάργηση της δικαστικής προστασίας της πρώτης κατοικίας είναι έργο της Κυβέρνησης Μητσοτάκη με το νέο πτωχευτικό κώδικα που ψήφισε. Και του θυμίζουμε ότι η σημερινή ασύδοτη και ανεξέλεγκτη δράση των funds και των servicers, που συνομολογεί, είναι επιλογή και έργο της Κυβέρνησης Μητσοτάκη επί επτά χρόνια τώρα. Τσίπρας και Μητσοτάκης, λοιπόν, υπήρξαν πολύ αποτελεσματικοί για τα funds και τα συμφέροντά τους και ο κ. Μητσοτάκης συνεχίζει. 
Κατά συνέπεια, κύριε Πιερρακάκη, πείτε στον Πρωθυπουργό ότι με την απόσυρση του άρθρου 23 δεν τελειώσαμε. Τον Ιούνιο καταστήσατε εκτελεστό τίτλο τη Σύμβαση Αναδιάρθρωσης Οφειλών στο πλαίσιο του εξωδικαστικού μηχανισμού. Ό, τι ακριβώς επιχειρήσατε να κάνετε με το άρθρο 23. Τότε ακόμα ο Πρωθυπουργός δεν είχε φτάσει στο σημείο να θεωρεί ως όριο για την προσωπική πολιτική του επιβίωση το 25% στις εκλογές. Τότε ακόμα ο προεκλογικός πανικός δεν σας είχε καταλάβει, η αλαζονεία κάλπαζε και παρά τη σφοδρή αντίδραση του ΠΑΣΟΚ, το ψηφίσατε. 
Δεν μπορεί, λοιπόν, σήμερα να αποσύρετε την απαράδεκτη διάταξη και την ίδια στιγμή, να διατηρείτε για εξωδικαστικό μηχανισμό την ίδια διάταξη. Λέτε ότι η ρύθμιση προκύπτει από απευθείας διαπραγμάτευση δανειολήπτη και servicer. Γιατί, η Συμφωνία του άρθρου 23, που αποσύρατε, πώς προκύπτει; Λέτε ότι ο δανειολήπτης έχει τη δυνατότητα να ελέγξει τα στοιχεία της οφειλής και να αμφισβητήσει ανακρίβειες. Σας ακούν οι δανειολήπτες, κύριοι. Και αν δεν ήταν με τα χέρια δεμένα και σε μεγάλη απόγνωση, θα γέλαγαν με όσα ισχυρίζεστε. 
Το ΠΑΣΟΚ κατέθεσε τροπολογία για την άμεση κατάργηση της συγκεκριμένης πρόβλεψης, προκειμένου να αποκατασταθούν ουσιαστικές εγγυήσεις προστασίας των οφειλετών. Όπως σας είπαμε, δεν τελειώσαμε με το θέμα αυτό, θα συνεχίσουμε με επιμονή. Και καλούμε την Κυβέρνηση να την αποδεχτεί την τροπολογία. Πεδίο δόξης λαμπρό, για να αποδείξετε την ελάχιστη συνέπεια και τη σοβαρότητά σας. Αν πραγματικά αναγνωρίζετε την ανάγκη προστασίας των δανειοληπτών, έχετε την ευκαιρία να το αποδείξετε υπερψηφίζοντας αυτήν την τροπολογία. 
Κυρίες και κύριοι συνάδελφοι, επί επτά χρόνια η Κυβέρνηση της Νέας Δημοκρατίας εγκατέλειψε τους πολίτες απέναντι στην υπερχρέωση, στην ασυδοσία των funds και των servicers και την απειλή των πλειστηριασμών. Και σήμερα επιχειρεί να εμφανίσει ως ουσιαστική παρέμβαση ένα προσχηματικό σχέδιο νόμου, που όχι μόνο δεν προσφέρει πραγματική προστασία, αλλά εξακολουθεί να εξυπηρετεί και να διευκολύνει τα συμφέροντα των πιστωτών. 
Επτά χρόνια μετά την ανάληψη της διακυβέρνησης από τη Νέα Δημοκρατία, εκατοντάδες χιλιάδες νοικοκυριά και επιχειρήσεις βρίσκονται αντιμέτωπα με την οικονομική ασφυξία και την απειλή απώλειας της περιουσίας τους. Το 2025 καταγράφηκαν πενταπλάσιοι πλειστηριασμοί κατοικιών έναντι του 2021. Την ίδια στιγμή, τα μη εξυπηρετούμενα δάνεια εξακολουθούν στο τέλος του 2025 να ανέρχονται σε 78,4 δισεκατομμύρια και σύμφωνα με την Τράπεζα της Ελλάδας, το πρώτο εξάμηνο του 2026 υπάρχει αύξηση 1,7 δισ. 
Οι τράπεζες, λοιπόν, απαλλάχθηκαν σε μεγάλο βαθμό από τα κόκκινα δάνεια των ισολογισμών τους. Οι δανειολήπτες, όμως, έχουν γονατίσει από τα χρέη που ανακυκλώνονται μέσα από μη βιώσιμες ρυθμίσεις. 
Απέναντι σε αυτήν την πραγματικότητα, η Κυβέρνηση ισχυρίζεται ότι προχωράει σε μια μεταρρύθμιση. Ανακαλύπτει επτά χρόνια μετά την ανάγκη εποπτείας των servicers, ανακαλύπτει επτά χρόνια μετά την ανάγκη διαφάνειας, ανακαλύπτει ότι ο δανειολήπτης πρέπει να γνωρίζει το πραγματικό ύψος της οφειλής του. 
Σας καλωσορίζουμε, λοιπόν, στην Ελλάδα των ασύδοτων servicers που εσείς δημιουργήσατε, επιτρέψατε και συνεχίζετε να ανέχεστε. Επτά χρόνια κυβερνάτε και παρουσιάζετε ως μεταρρυθμίσεις αυτονόητα δικαιώματα που έπρεπε να έχουν διασφαλιστεί εδώ και χρόνια, αγνοώντας τις επανειλημμένες τροπολογίες του ΠΑΣΟΚ που δίνουν ανάσα στους δανειολήπτες και θέτουν κανόνες και πλαίσιο λογοδοσίας σε funds και servicers. 
Καταργείτε σήμερα τις νομοθετικές διατάξεις στις οποίες στηρίχτηκε η έκδοση του Κώδικα Δεοντολογίας και εισάγετε μια νέα ειδική διαδικασία διμερούς ρύθμισης οφειλών. Αντί, δηλαδή, να ενισχύσετε το υφιστάμενο πλαίσιο και να διορθώσετε τις αδυναμίες εφαρμογής του, επιλέγετε μια νέα διαδικασία χωρίς επαρκείς εγγυήσεις για πραγματικά βιώσιμες ρυθμίσεις και μάλιστα, με δυνατότητα προκαταβολής έως 15%. Πώς θα ανταποκριθεί σε μια τέτοια απαίτηση ένας πολίτης που έχει ήδη εξαντλήσει τις οικονομικές του δυνατότητες; Και ποιος servicer θα επιλέξει κατώτερο κατώφλι προκαταβολής όταν του δίνετε στο πιάτο τη δυνατότητα να επιβάλει το ανώτερο ποσοστό; Όλοι θα πάνε κατευθείαν στο 15%. 
Θέτετε οικονομικές προϋποθέσεις οριζόντιες που αποκλείουν, ακριβώς, εκείνους που τη χρειάζονται περισσότερο και που ακυρώνουν στην πράξη τη δεύτερη ευκαιρία. 
Τι έχετε κάνει για να διασφαλίσετε την ουσιαστική εφαρμογή της απόφασης 6/2026 της Ολομέλειας του Αρείου Πάγου για τον τρόπο υπολογισμού των τόκων στις ρυθμίσεις του νόμου της Κυβέρνησης του ΠΑΣΟΚ για την προστασία της πρώτης κατοικίας; Απαιτείται επανυπολογισμός των οφειλών, εξατομικευμένη ενημέρωση των δανειοληπτών και αποτελεσματικός έλεγχος της συμμόρφωσης των εταιρειών διαχείρισης. Χρειάζονται δεσμευτικές υποχρεώσεις, ουσιαστικές κυρώσεις και εσείς συνειδητά απέχετε από κάθε λεκτική παρέμβαση, αφήνοντας τους servicers ανεξέλεγκτους να ισχυρίζονται ότι χρειάζονται χρόνο για να προσαρμόσουν τα συστήματά τους.
Ας δούμε τώρα και τις ρυθμίσεις για την εποπτεία των servicers. Η Κυβέρνηση παρουσιάζει ως σημαντική μεταρρύθμιση την καθιέρωση αυτονόητων υποχρεώσεων διαφάνειας και ενημέρωσης. Αναρωτιέμαι -και πάλι- γιατί χρειάστηκαν επτά χρόνια για να αναγνωρίσετε ότι ο οφειλέτης δικαιούται να γνωρίζει το πραγματικό ύψος της οφειλής του; Γιατί επιμένετε σε προθεσμία σαράντα πέντε ημερών για την παροχή αναλυτικής ενημέρωσης, όταν ένας πολίτης μπορεί να βρίσκεται αντιμέτωπος με άμεσα μέτρα αναγκαστικής εκτέλεσης; Και γιατί δεν θεσπίζετε ισχυρότερους μηχανισμούς ελέγχου της πραγματικής συμπεριφοράς των εταιρειών διαχείρισης; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)  
Η διαφάνεια δεν αποτελεί παραχώρηση των πιστωτών. Είναι δικαίωμα των οφειλετών και εσείς δεν το διασφαλίζετε. Δεν αρκεί να γνωρίζουμε πόσα δάνεια διαχειρίζονται οι servicers. Πρέπει να γνωρίζουμε πόσες ρυθμίσεις είναι βιώσιμες, πόσες αποτυγχάνουν, πόσες οικογένειες οδηγούνται σε πλειστηριασμό. Αυτή είναι η ουσία της πραγματικής εποπτείας. 
Για τις εκατόν είκοσι δόσεις χαρακτηρίσατε την πρόταση του ΠΑΣΟΚ «μνημείο ανοησίας» και μιλούσατε για χρήματα από τη Monopoly. Σήμερα αυτό το μνημείο ανοησίας το υιοθετείτε, όχι όμως στην ουσία του. Προβλέπετε επιτόκιο περίπου 5,84%, ενώ η δική μας πρόταση περιλαμβάνει επιτόκιο 3%. Η κυβερνητική πρόταση δεν προσφέρει αντίστοιχη ουσιαστική ελάφρυνση προσαυξήσεων και προστίμων. Η δική μας προβλέπει μειώσεις από 40% έως 85% και, επιπλέον, διαγραφή του 30% της ρυθμιζόμενης οφειλής μετά την ολοκλήρωση της αποπληρωμής του 70% με πλήρη εξόφληση, σε κάθε περίπτωση, της κύριας οφειλής. Περιλαμβάνουμε και τις οφειλές προς τους δήμους και προβλέπουμε κλιμακωτή προκαταβολή ανάλογα με το ύψος της οφειλής. 
Μόνο με αυτό το πλαίσιο τα δημόσια ταμεία θα μπορέσουν να εισπράξουν μέρος από τον ωκεανό του χρέους και οι πολίτες να μετέχουν και να επιστρέψουν υγιώς στην οικονομική και κοινωνική ζωή. 
Ο καθένας, λοιπόν, αντιλαμβάνεται ότι πρόκειται για ριζικά διαφορετικές προτάσεις. 
Κατά συνέπεια, οι ενστάσεις μας είναι πολλές. Δεν περιορίζονται στην επίμαχη διάταξη του άρθρου 23, το οποίο αναγκαστικά αποσύρατε. Κι αν ζητάτε την υπερψήφιση του νομοσχεδίου σας από το ΠΑΣΟΚ, θα πρέπει να αποσύρετε πάρα πάρα πολλές ακόμα διατάξεις και να υιοθετήσετε τις θέσεις μας που με τη μορφή πρότασης νόμου έχουμε καταθέσει. 
Κυρίες και κύριοι συνάδελφοι, το νομοσχέδιο αποτελεί μια ευκαιρία για να αναληφθεί κάθε πολίτης στη χώρα ότι υπάρχουν δύο διακριτές προγραμματικές προτάσεις για το ιδιωτικό χρέος. Από τη μία βρίσκεται η κυβερνητική πολιτική που επτά χρόνια τώρα ενισχύει τους ισχυρούς πιστωτές, διευκολύνει τα funds και τους servicers και στερεί τον υπερχρεωμένο πολίτη από τα δικαιώματα της ενημέρωσης, της διαφάνειας και της αληθινής δεύτερης ευκαιρίας. 
Από την άλλη, βρίσκεται η προγραμματική πρόταση του ΠΑΣΟΚ που εγγυάται πραγματικά δεύτερη ευκαιρία στους πολίτες. Μια πρόταση που επαναφέρει την προστασία της κύριας κατοικίας, ενισχύει ουσιαστικά τον εξωδικαστικό μηχανισμό, προστατεύει την αναγκαία αγροτική γη για την παραμονή των αγροτών μας στον πρωτογενή τομέα, θεσπίζει δικαίωμα προτίμησης του δανειολήπτη πριν από τη μεταβίβαση της απαίτησής του. Μια πρόταση που διασφαλίζει ουσιαστική προστασία των εγγυητών, περιορισμό της ευθύνης τους με βάση το πραγματικό τίμημα απόκτησης της απαίτησης και συγκεκριμένες υποχρεώσεις ενημέρωσης τους. Μια πρόταση που ενισχύει τον Κώδικα Δεοντολογίας και θεσπίζει δεσμευτικούς κανόνες για βιώσιμες ρυθμίσεις και πραγματική λογοδοσία των πιστωτών. Μια πρόταση που αντιπαραθέτει μια δίκαιη και εφαρμόσιμη ρύθμιση οφειλών σε εκατόν είκοσι δόσεις που θα μειώσει ουσιωδώς τις ληξιπρόθεσμες οφειλές. 
Κύριε Υπουργέ, ζητήσατε προτάσεις. Τις έχετε. Γι’ αυτό και ζητάμε την άμεση εισαγωγή της πρότασης νόμου του ΠΑΣΟΚ προς συζήτηση στη Βουλή, να συγκριθούν οι δύο προγραμματικές προτάσεις, να συζητήσουμε δημόσια και ουσιαστικά ποια πολιτική υπηρετεί την κοινωνία. Η απόσυρση του άρθρου 23 απέδειξε ότι η τεκμηριωμένη αντιπολίτευση, η υπεύθυνη, η θεσμική, μπορεί να επιβάλλει ουσιαστικές αλλαγές εδώ μέσα στη Βουλή. Όμως, η απόσυρση μιας διάταξης δεν αρκεί για να αλλάξει μια ολόκληρη πολιτική…
(Χειροκροτήματα από την πτέρυγα του ΠΑΣΟΚ – Κινήματος Αλλαγής)
 Θα χρειαστώ και τη δευτερολογία μου. 
ΠΡΟΕΔΡΕΥΩΝ (Ιωάννης Πλακιωτάκης): Δεν μπορείτε σε αυτό το σημείο.
ΜΙΛΕΝΑ ΑΠΟΣΤΟΛΑΚΗ: Επανειλημμένως γίνεται.
ΠΡΟΕΔΡΕΥΩΝ (Ιωάννης Πλακιωτάκης): Όχι, δεν γίνεται αυτό. Οι  δευτερολογίες είναι αφού ολοκληρωθούν οι πρωτομιλίες.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής σαράντα τέσσερις μαθήτριες και μαθητές και τρεις συνοδοί εκπαιδευτικοί από το 16ο Δημοτικό Σχολείο Χαλανδρίου. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει η κ. Μανωλάκου, ειδική αγορήτρια από το ΚΚΕ. 
Παρακαλώ να κλείσει το σύστημα της ηλεκτρονικής εγγραφής.
ΔΙΑΜΑΝΤΩ ΜΑΝΩΛΑΚΟΥ: Από το Βήμα της Βουλής θέλουμε να καταγγείλουμε την οργανωμένη, φασιστική, εγκληματική επίθεση με στόχο πρωτοπόρα μαθήτρια, μέλος του Συντονιστικού Μαθητών Πάτρας και μέλους της ΚΝΕ, με μπράβους, σιδερογροθιές και μαχαίρια χθες βράδυ στα Ζαρουχλέικα, αλλά και τον τραυματισμό μελών της ΚΝΕ που βρέθηκαν στο πλευρό της για να την υπερασπιστούν. Είναι γελασμένοι αν πιστεύουν ότι τέτοιες ενέργειες τρομοκρατούν το μαθητικό κίνημα και τα μέλη του ΚΚΕ και της ΚΝΕ. Εμείς καλούμε τον λαό και όλοι μας να μην αφήσουμε χώρο να σταθούν πουθενά αυτοί και οι σάπιες εγκληματικές ιδέες τους. 
Σε ό,τι αφορά το νομοσχέδιο. Πανηγυρίζετε για τη μερική απόσυρση του άρθρου 23. Υποκρίνεστε. Γιατί ξέρετε ότι και με την απόσυρση, αλλά και την τροπολογία-πυροτέχνημα καμία σχέση δεν έχουν όλα αυτά με τα αιτήματα των οφειλετών. Δεν αλλάζει το πνεύμα και το γράμμα αυτού του αντιδραστικού, αντεργατικού νομοσχεδίου. 
Εξάλλου, στους πλειστηριασμούς και την αρπαγή της πρώτης κατοικίας, συμβάλατε όλες οι κυβερνήσεις με τους ευνοϊκούς νόμους που τους εξασφαλίσατε. Το αποσιωπάτε, όμως, από κοινού ότι ακριβώς με αυτή τη νομοθεσία, κατά παραγγελία της Ευρωπαϊκής Ένωσης, τράπεζες, funds και servicers κατοχύρωσαν τα συμφέροντά τους σε βάρος των υπερχρεωμένων νοικοκυριών. 
Με βάση αυτούς τους νόμους η Κυβέρνηση παραδίδει στα «κοράκια», τη λαϊκή κατοικία, ενώ το ΠΑΣΟΚ παλαιότερα με τον «νόμο Κατσέλη» κατάργησε την προστασία της πρώτης κατοικίας, παραπέμποντας την στα δικαστήρια. Η δε κυβέρνηση Τσίπρα παρέδωσε τα κόκκινα δάνεια των υπερχρεωμένων νοικοκυριών, τη λεγόμενη δευτερογενή αγορά των funds και servicers, επιβάλλοντας ηλεκτρονικούς πλειστηριασμούς με βάση τα μνημόνια που ψηφίσατε. 
Βέβαια, στο παρόν νομοσχέδιο, που όλοι καταδικάζετε, τα μισά άρθρα θα τα ψηφίσετε τα κόμματα του ευρωμονόδρομου, γιατί είναι ευρωοδηγίες και κανονισμοί που ψηφίσατε στο Ευρωκοινοβούλιο. 
Τι έχουμε σήμερα; Αρνηθήκατε να πάρετε θέση και να δώσετε λύση σε ένα εξόφθαλμο σκάνδαλο, αυτό της Θεσσαλονίκης, όπου ο servicer όρμησε πρώτα να ξεσπιτώσει δύο χαμηλοσυνταξιούχους που ήταν εγγυητές. Ανελέητοι! Τους προστατεύετε. Ευτυχώς, υπάρχει το εργατικό κίνημα που υψώνει τείχος προστασίας για τη νέα γενιά κόκκινων δανείων έχει δημιουργηθεί. Χιλιάδες χρεωμένα λαϊκά νοικοκυριά δεν είναι σε θέση να πληρώσουν τις δόσεις των δανείων και ούτε καν να καλύψουν βασικές τους ανάγκες. 
Δίνει η λύση το νομοσχέδιο, δηλαδή άμεση νομοθετική κατοχύρωση προστασίας πρώτης κατοικίας, κατάργηση απαράδεκτου νομοθετικού πλαισίου Νέας Δημοκρατίας, Τσίπρα, ΠΑΣΟΚ, παύση κάθε μορφής αναγκαστικής εκτέλεσης πλειστηριασμών από τις τράπεζες σε βάρος των λαϊκών νοικοκυριών; Όχι, βέβαια. Ο λαός, με τα χρέη στις τράπεζες, βιώνει και σήμερα τον συνεχή εφιαλτικό κίνδυνο να χάσει το σπίτι του. Οι πλειστηριασμοί σπιτιών συνεχίζονται και τα κέρδη των τραπεζών καλπάζουν. 
Υπάρχουν πολλές περιπτώσεις οφειλετών που κατάφεραν στο παρελθόν να υπαχθούν στον «νόμο Κατσέλη» με δικαστικές αποφάσεις. Αυτοί, λοιπόν, κινδυνεύουν άμεσα να χάσουν την όποια προστασία, διότι όλες οι κυβερνήσεις διατήρησαν τη διάταξη για τον έντοκο χαρακτήρα των ρυθμίσεων για τη διάσωση της κατοικίας τους. Έτσι, η σημερινή άνοδος των επιτοκίων στο 5,84% οδήγησε στη διαμόρφωση υψηλών δόσεων. Τα δάνειά τους έχουν μεταβιβαστεί διαδοχικά από fund σε fund και δεν ξέρουν σε ποιον χρωστάνε. Καθημερινά δέχονται τηλεφωνήματα ότι οι καταβολές τους σε προηγούμενο διάστημα γίνονταν σε λάθος λογαριασμούς και δεν φαίνονται πουθενά. Έτσι φαίνεται τώρα ότι εξακολουθούν να οφείλουν ποσά που ήδη έχουν καταβάλει. 
Δεν κάνετε τίποτα γι’ αυτές τις εξόφθαλμες ληστείες. Τα αφήνετε να διαιωνίζονται, γιατί τα συμφέροντα των servicers και των τραπεζών στηρίζετε. Να, γιατί είναι μαζικές οι συγκεντρώσεις ενάντια σε πλειστηριασμούς και εκβιασμούς, με σύνθημα «τα σπίτια του λαού τα σώζει ο λαός». 
Ακούμε για εποπτεία, ελέγχους, κανόνες διαφάνειας, πρόστιμα και άλλα παρόμοια. Τέτοιο υποτιθέμενο πλαίσιο εποπτείας υπάρχει σήμερα. Αποδείχτηκε ότι δεν έβαλε κανένα φρένο στην πλήρη ασυδοσία των funds και servicers. Το παρόν νομοσχέδιο ενισχύει την ασυδοσία τους. Είναι πολύ πιο επικίνδυνο. Συνιστά πλήρη κάλυψη της ληστείας σε βάρος των εργατικών και λαϊκών οικογενειών και η κάλυψη αυτή γίνεται μέσα από νέες πλατφόρμες, νέα ψηφιακά συστήματα σε όφελος δήθεν της διαφάνειας. 
Όμως, η δημοσιοποίηση των αποτελεσμάτων της σφαγής δεν αναιρεί την ίδια τη σφαγή και δεν ντρεπόσαστε να το λέτε κιόλας. Και τι προωθείτε; Τη λειτουργία των συστημάτων προσωποποιημένης πληροφόρησης, που άλλωστε σήμερα λειτουργεί και συχνά αποδεικνύεται δύσχρηστη και δυσνόητη και καθόλου δεν τους φοβίζει το μεγάλο πρόστιμο.
Δεύτερον, στις χθεσινές νομοτεχνικές βελτιώσεις που φέρατε, τίποτε δεν έχετε αλλάξει για το άρθρο 14, όπου ορίζεται ότι τα ποσά που έχουν ήδη εισπραχτεί μέσω πλειστηριασμών καθ’ υπέρβαση δεν επιστρέφονται. Απαράδεκτο! Λέτε στους ανθρώπους που τους καταλήστεψαν «ό,τι γέγονε, γέγονε». Ντροπή! Είναι μια απαράδεκτη ρύθμιση, να την αποσύρετε, όπως και όλο το νομοσχέδιο.
Τρίτον, λέτε ότι βάζετε κανόνες στις διμερείς διαπραγματεύσεις και ρυθμίσεις χρεών ανάμεσα στους οφειλέτες και funds. Ποιο είναι, όμως, το περιεχόμενο αυτών των ρυθμίσεων; Μήπως οι πάνω από εξήντα έξι εξουσιοδοτικές πράξεις, δηλαδή οι λευκές επιταγές που ζητάτε ή για τις ρυθμίσεις πριν από τον πλειστηριασμό, ότι ο πιστωτής δεν θα βρεθεί σε χειρότερη θέση από αυτήν στην οποία θα βρισκόταν σε περίπτωση ρευστοποίησης, δηλαδή θηλιά στον λαιμό; Ακόμα καμαρώνετε για την απαίτηση προκαταβολής στο 15% του κεφαλαίου. Μα, αυτό ακριβώς είναι το πρόβλημα της αδυναμίας ρυθμίσεων σήμερα, γιατί οι εργατικές και οι λαϊκές οικογένειες δεν έχουν να δώσουν τέτοιες προκαταβολές, δεν έχουν λεφτά στο μαξιλάρι. Τους εργαζόμενους τους έχετε καταδικάσει σε μισθούς στο επίπεδο του 2009, τους έχετε κλέψει τριετίες, τον δέκατο τρίτο και δέκατο τέταρτο μισθό και σύνταξη.
Ακόμα, όμως, πιο προκλητική είναι η πρόβλεψη ότι η διμερής σύμβαση ρύθμισης μέσω της νέας ειδικής πλατφόρμας θα είναι εκτελεστός τίτλος, δηλαδή ιδιωτικό έγγραφο. Μια δανειακή σύμβαση ουσιαστικά θα είναι αυτόματα εκτελεστός τίτλος, χωρίς να απαιτείται η έκδοση διαταγής πληρωμής. Είναι πολύτιμο δώρο στους πιστωτές που επιβεβαιώνει ότι κάθε νομική σας παρέμβαση είναι βαθιά ταξική, υπηρετεί τα δικά του συμφέροντα και όχι φυσικά των λαϊκών οικογενειών. Πρόκειται για μια καινοφανή ρύθμιση δημιουργίας εκτελεστού τίτλου με ιδιωτικό έγγραφο που ήδη ακόμα και οι δικηγορικοί σύλλογοι ζητούν να την αποσύρετε. Γι’ αυτό βεβαίως δεν τους καλέσατε να πουν και τη γνώμη τους. Πραγματική προστασία είναι η πλήρης προστασία της πρώτης κατοικίας και η απαγόρευση πλειστηριασμών, το κούρεμα τόκων και προσαυξήσεων, πραγματικά βιώσιμες ρυθμίσεις με βάση το εισόδημα των εργαζομένων, χωρίς προκαταβολές και άλλα εμπόδια.
Ευτυχώς που υπάρχουν τα εργατικά σωματεία, μαζί με το ΠΑΜΕ, που έχουν αποτρέψει εξώσεις και συνεχίζουν με παρεμβάσεις σε servicers, έχουν πετύχει την αναστολή πολλών πλειστηριασμών και διαμόρφωσαν βιώσιμες ρυθμίσεις υπέρ των οφειλετών, αν και με τα νομοθετήματά σας παραμένει άνιση η διαπραγματευτική θέση των δύο πλευρών με τον οφειλέτη να αποτελεί το ασθενέστερο μέρος.
Αντιδραστικό είναι το νομοσχέδιο σας, όπως και συνολικά η πολιτική σας: Ταξική, άδικη, ληστρική για τα εργατικά και λαϊκά νοικοκυριά, απάνθρωπη, για να αυξάνονται ραγδαία και γρήγορα τα κέρδη των ομίλων.
Σε ό,τι αφορά το μισό νομοσχέδιο της ενσωμάτωσης ευρωοδηγιών και κανονισμών της Ευρωπαϊκής Ένωσης, που τα κόμματα που προσκυνάνε την Ευρωπαϊκή Ένωση θα ψηφίσουν, έχουν έναν κοινό άξονα: Προσαρμογή του ελληνικού χρηματοπιστωτικού συστήματος στις απαιτήσεις της Τραπεζικής Ένωσης και της Ένωσης Κεφαλαιαγοράς, σε όφελος της σταθερότητας της καπιταλιστικής οικονομίας, εν μέσω όξυνσης ιμπεριαλιστικών ανταγωνισμών και πολεμικών συγκρούσεων και με το βλέμμα στραμμένο στην επόμενη μεγάλη οικονομική καπιταλιστική κρίση. Ενισχύετε, λοιπόν, την εποπτεία και διευκόλυνση χρηματοδότησης επιχειρηματικών ομίλων μέσω χρηματοπιστωτικών αγορών.
Παράλληλα, περιλαμβάνουν ρυθμίσεις διαχείρισης επενδυτικών κινδύνων, την πρόσβαση σε χρηματοοικονομικές πληροφορίες και την καταπολέμηση της νομιμοποίησης εσόδων από εγκληματικές δραστηριότητες.
Η τραπεζική ενοποίηση υπηρετεί την ενίσχυση της ανταγωνιστικότητας του ευρωπαϊκού κεφαλαίου. Η εναρμόνιση των κανόνων, η εποπτεία των διασυνοριακών ομίλων και η εμβάθυνση της ενιαίας καπιταλιστικής αγοράς διευκολύνουν την ολοκλήρωση της Ευρωπαϊκής Ένωσης και εντάσσεται, λοιπόν, στη στρατηγική της για την ενίσχυση της ανταγωνιστικότητας και κερδοφορίας των επιχειρηματικών ομίλων. 
Η προληπτική εποπτεία δεν αφορά καθόλου την προστασία των υπερχρεωμένων νοικοκυριών από πλειστηριασμούς. Το ακριβώς αντίθετο συμβαίνει. Η υποχρέωση των τραπεζών να αξιολογούν περιβαλλοντικούς και δήθεν κοινωνικούς κινδύνους προσαρμόζοντας τις χρηματοδοτικές επιλογές τους, συνδέεται με τη στρατηγική της Ευρωπαϊκής Ένωσης για την πράσινη και ψηφιακή μετάβαση και την ενίσχυση των μονοπωλιακών ομίλων στα πλαίσια της ευρωπαϊκής συμφωνίας. 
Να γιατί με την κυριαρχία σήμερα των μονοπωλίων στην οικονομική ζωή απαιτείται άλμα υπέρβασης των σημερινών σχέσεων παραγωγής, αφού εμποδίζουν την ανάπτυξη των παραγωγικών δυνάμεων. Έτσι, διαμορφώνεται η ανάγκη κοινωνικοποίησης των συγκεντρωμένων μέσων παραγωγής με κεντρικό επιστημονικό σχεδιασμό χρησιμοποίησής τους, καθώς και με την κατάργηση των καπιταλιστικών σχέσεων.
Με αυτόν τον τρόπο αλλάζει και ο ρόλος και η λειτουργία της Κεντρικής Τράπεζας, η οποία θα ασκεί γενική κοινωνική λογιστική, θα συνδέεται με το όργανο και τους στόχους του κεντρικού σχεδιασμού, θα ελέγχει τις διεθνείς συναλλαγές, δηλαδή, τις διακρατικές, εμπορικές και τουριστικές, για όσο θα υπάρχουν καπιταλιστικά κράτη στη γη και οι οποίες συναλλαγές θα διεξάγονται αποκλειστικά από κρατικές υπηρεσίες. Επιπλέον, θα ρυθμίζει τα αποθέματα του χρυσού ή άλλου εμπορεύματος με λειτουργία παγκόσμιου χρήματος ή άλλου γενικού αποθεματικού, δηλαδή, θα λειτουργεί υπέρ του λαού.
Σε ό,τι αφορά τους πλειστηριασμούς, το Κομμουνιστικό Κόμμα Ελλάδας θα παραμένει και θα συνεχίσει να απαιτεί την πλήρη προστασία της πρώτης κατοικίας και την απαγόρευση πλειστηριασμού της, μαζί με την απόσυρση του απαράδεκτου νομοσχεδίου της Κυβέρνησης και την κατάργηση όλου του νομοθετικού πλαισίου που διαχρονικά έχουν διαμορφώσει όλες οι κυβερνήσεις παραδίδοντας τα σπίτια του λαού στις τράπεζες και τα funds.
Στηρίζουμε τα αιτήματα που διεκδικούν τα συνδικάτα και οι φορείς υπέρ των δανειοληπτών για νομοθετική κατοχύρωση τώρα της προστασίας της πρώτης κατοικίας και κατάργηση του απαράδεκτου νομοθετικού πλαισίου της Νέας Δημοκρατίας, του Τσίπρα και του ΠΑΣΟΚ. Παύση κάθε μορφής αναγκαστικής εκτέλεσης και πλειστηριασμών. Να επιστραφούν στις λαϊκές οικογένειες τα σπίτια που οι servicers και τα funds με απαράδεκτο και καταχρηστικό τρόπο τα έβγαλαν στον πλειστηριασμό. Διαγραφή τώρα του 50% των οφειλών των εργατικών λαϊκών νοικοκυριών προς τις τράπεζες με ταυτόχρονη διαγραφή των τόκων και ειδικά μέτρα προστασίας των δανειοληπτών με ελβετικό φράγκο και όσων έλαβαν στεγαστικές επιδοτήσεις με εγγύηση του δημοσίου.
Άμεση εφαρμογή της απόφασης του Αρείου Πάγου, όπου ο τόκος υπολογίζεται αποκλειστικά επί της μηνιαίας δόσης και όχι επί του κεφαλαίου. Άμεσο συμψηφισμό ή επιστροφή των αχρεωστήτως καταβληθέντων χρηματικών ποσών στους δανειολήπτες. Ανασύσταση των οργανισμών εργατικής κατοικίας και εργατικής εστίας, με άμεση έναρξη και ενίσχυση του κατασκευαστικού προγράμματος, αποκλειστικά με κρατική χρηματοδότηση, με ευθύνη του κράτους να προχωρήσει άμεσα η ανέγερση σύγχρονων φοιτητικών εστιών, αξιοποιώντας ακίνητα του δημοσίου. 
Ωστόσο, η κύρια αιτία της στεγαστικής κρίσης, που είναι πρόβλημα και στα άλλα κράτη-μέλη της Ευρωπαϊκής Ένωσης, είναι γιατί η κατοικία αντιμετωπίζεται ως εμπόρευμα. Γι’ αυτό σήμερα απαιτείται ανώτερη μορφή οργάνωσης της κοινωνίας και της οικονομίας, όπου βασικές ανάγκες και δικαιώματα του λαού, όπως η κατοικία, το νερό, τα καύσιμα, η ίδια η εργατική δύναμη δεν θα αποτελούν εμπορεύματα. Γιατί μόνο στο έδαφος της κοινωνικής ιδιοκτησίας της γης και των μέσων παραγωγής μπορούν να σχεδιαστούν φθηνές, σύγχρονες και ασφαλείς κατοικίες, αναπλάσεις και επεκτάσεις πόλεων, με κριτήριο τις σύγχρονες λαϊκές ανάγκες. 
Να γιατί ο σοσιαλισμός-κομμουνισμός είναι ένα ποιοτικά ανώτερο κοινωνικό σύστημα, γιατί στο κέντρο προσοχής του είναι ο άνθρωπος και οι ανάγκες του. Γι’ αυτό και έρευνες σε πρώην σοσιαλιστικές χώρες, η πλειοψηφία που συνεχίζει να θυμάται και να νοσταλγεί τον σοσιαλισμό, ξεχωρίζει ως κριτήριο την παροχή δωρεάν κατοικίας από το κράτος της εργατικής εξουσίας. Εκεί η στέγη ήταν πραγματικά κοινωνικό αγαθό, επιβεβαιώνοντας και σήμερα ότι προϋπόθεση για να ευημερεί ο λαός είναι να ανατρέψει το σάπιο σύστημα του κέρδους και της κοστολογημένης συντριβής των σύγχρονων αναγκών του. 
Φυσικά, καταψηφίζουμε το νομοσχέδιο.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Μανωλάκου. 
Τον λόγο έχει ο ειδικός αγορητής από τον ΣΥΡΙΖΑ, ο κ. Νικόλαος Παππάς. 
ΝΙΚΟΛΑΟΣ ΠΑΠΠΑΣ: Δεν είναι κακό, κυρίες και κύριοι Βουλευτές, μία κυβέρνηση να υποχωρεί. Ευχόμαστε και θα αγωνιστούμε για να αποχωρήσει και να υποχωρήσει συνολικά στο συγκεκριμένο νομοσχέδιο. 
Υποχώρησε για το άρθρο 23, μετά την κατακραυγή εντός Βουλής που ξεκινήσαμε εμείς και άλλα κόμματα της Αντιπολίτευσης, τις αντιδράσεις των δικηγορικών συλλόγων και βεβαίως το γενικευμένο ξεσηκωμό για τις περιπτώσεις κατάσχεσης πρώτης κατοικίας ανά την Ελλάδα. Και έχουμε και μία υποχώρηση, η οποία συνέβη πριν από λίγο, την οποία θα τη διαπιστώσετε, κύριοι της Νέας Δημοκρατίας, για το τι ακριβώς σημαίνει. Διότι φέρατε ονομαστική ψηφοφορία για τα ανώδυνα άρθρα, για άρθρα που περιγράφουν πράγματα, τα οποία ήδη είναι καταγεγραμμένα, νομοθετημένα είτε στον Κώδικα Δεοντολογίας των Τραπεζών είτε στην προηγούμενη νομοθεσία, αφορούν αυτονόητες συνθήκες για τον δανειστή και κάνατε «αβαβά» και κρύψατε τα άρθρα τα οποία σκανδαλωδώς ευνοούν τα funds. Και σηκώθηκε ο Κοινοβουλευτικός μας Εκπρόσωπος, σας προκάλεσε, ζήτησε ονομαστική ψηφοφορία για τα άρθρα 22, 24 και 30 και βεβαίως υποχωρήσατε. 
Ξέρετε τώρα τι θα γίνει; Τώρα θα αποδειχθεί ποια είναι η πραγματική φύση του νομοσχεδίου με τη δική σας ψήφο. Δεν υπάρχει πλέον απόκρυψη, διότι τα άρθρα 22 και 24 διασφαλίζουν ευνοϊκές και χαλαρές προθεσμίες για τους servicers και σφιχτή προθεσμία για τον δανειζόμενο, για τον δανειολήπτη. Και το άρθρο 30 βγάζει από την εξίσωση τη διαιτησία που μπορεί να επιτελέσει η Τράπεζα της Ελλάδας για να μένει γυμνή η όποια λεόντειος συμφωνία όπου σβήνει και γράφει το fund ό,τι του καπνίσει. Για να δούμε λοιπόν τι θα ψηφίσετε. 
Ο ΣΥΡΙΖΑ-Προοδευτική Συμμαχία και άλλοι Βουλευτές της δημοκρατικής Αντιπολίτευσης καταθέτουμε, επίσης, αίτημα για ονομαστική ψηφοφορία και περιμένουμε να δούμε ποια θα είναι η στάση των Βουλευτών της Νέας Δημοκρατίας και αν θα περισσέψουν πανηγυρισμοί για τα άρθρα, τα οποία λένε ότι το fund μπορεί να κάτσει να το σκεφτεί κανένα τρίμηνο, ο δανειολήπτης σε ένα μήνα πρέπει να απαντήσει και το fund δεν έχει υποχρέωση ανταπάντησης. 
Θα αφήσει να παρέλθει το εξάμηνο και μετά θα πάμε σε αυτό -πώς το λένε, κύριε Βιλιάρδο;- οριστική διευθέτηση. Οριστικές διευθετήσεις, ο νεολογισμός για τους πλειστηριασμούς, κύριοι. Οριστική διευθέτηση. Πάτε και του παίρνετε το σπίτι του αλλουνού και λέτε διευθετήθηκε, να το, εντάξει, τακτοποιήθηκε το δάνειο. 
Αυτή είναι η ωμή αλήθεια. Αυτή είναι η ωμή αλήθεια. Διότι έχετε έρθει ενώπιον πάρα πολύ σοβαρών και συγκλονιστικών στοιχείων, τα οποία όμως έχετε επιχειρήσει να αποκρύψετε, επιτρέψτε μου να πω. Διότι εσείς βάλατε πλάτη στους servicers να μην έρθουν στις επιτροπές. Διασφάλισαν και αυτοί με έναν μαγικό τρόπο το δικαίωμα της σιωπής. Δεν ξέρω αν αντιλαμβάνονται ότι μπορεί να βρεθούν κατηγορούμενοι, αλλά εμείς θα εξαντλήσουμε κάθε προσπάθεια για να μαζευτούν 120 υπογραφές και να συγκροτηθεί Εξεταστική Επιτροπή για τα κόκκινα δάνεια. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία) 
Για να σας δούμε κι εκεί. Για να δούμε που παίζετε κι εσείς μπουνιές με τους servicers, όπως μας λένε οι Υπουργοί σας. Ναι ή όχι στην Εξεταστική Επιτροπή τετράμηνης διάρκειας; Σας ακούμε. Και να έρθουν εδώ οι servicers και οι δικηγόροι τους και οι διατελέσαντες Υπουργοί να μας πουν τι έγινε με τον «Ηρακλή». Τον Κέρβερο, όχι τον Ηρακλή, τέτοια στρεψοδικία σκανδαλώδης. Τον Κέρβερο, τον Προκρούστη, τον Μίδα, που θα βγάλει 35 δισεκατομμύρια ευρώ από τα κόκκινα δάνεια, 35 δισεκατομμύρια ευρώ, κυρίες και κύριοι Βουλευτές, όταν έχουν αγοράσει τα μπουκέτα των δανείων με 1,5 έως 2 δισεκατομμύρια. Αυτή είναι η αποκρουστική κοινωνική μηχανική. Και θα τα βγάλουν με τις πλάτες του κράτους, διότι είναι εγγυημένα αυτά τα χρήματα. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Αυτήν τη στιγμή που μιλάμε, 16 δισεκατομμύρια ευρώ, εγγυήσεις του Ελληνικού Δημοσίου, τα διακρατούν οι κάτοχοι αυτών των δανείων για να είναι εγγυημένοι ότι θα τα βγάλουν αυτά τα λεφτά. Επαναλαμβάνω, η μηχανική αυτού του σχεδίου έχει ως εξής: μονά, ζυγά, δικά τους. Ή θα τα βγάλουν από τους πλειστηριασμούς ή θα τα βγάλουν από τους φορολογούμενους. Πολύ απλά. Αν δεν πιάσουν τους στόχους για τους πλειστηριασμούς και τις υποτιθέμενες όσες ρυθμίσεις κάνουν, θα έρθει το Ελληνικό Δημόσιο με την κατάπτωση των εγγυήσεων που έχει δώσει για να διορθώσει τη ζημιά. 
Επαναλαμβάνουμε το ερώτημα: Μας λέει το Ελεγκτικό Συνέδριο ότι υπάρχει απόκλιση από τα επιχειρηματικά πλάνα αυτά κατά 20% με 25%. Το έχετε προσμετρήσει; Πέφτουν έξω στα χρήματα που είχαν υπολογίσει να βγάλουν κατά 20% με 25%. Έχετε συνυπολογίσει τον κίνδυνο κατάπτωσης εγχύσεων; Πριν γίνουν οριακά τα πράγματα, πριν τους εξωθήσετε και εσείς να κάνουν και άλλους πλειστηριασμούς το σχήμα «Ηρακλής» -ή Κέρβερος καλύτερα- πρέπει να καταργηθεί. Ο ΕΦΚΑ να γίνει ο εθνικός επενδυτής, που σε συνεργασία με την Αναπτυξιακή Τράπεζα θα επιλύσει το ζήτημα του ιδιωτικού χρέους. Έχουμε καταθέσει ξεχωριστή πρόταση νόμου για το ιδιωτικό χρέος.
Και επιτρέψτε μου να πω ότι η χώρα μας αποτελεί, δυστυχώς, μια ευρωπαϊκή εξαίρεση και σ’ αυτόν τον τομέα. Άλλα επενδυτικά ταμεία επενδύουν στην χώρα μας, αλλά το δικό μας ασφαλιστικό ταμείο δεν μπορεί να επενδύει. Δεν καταλαβαίνουμε τον λόγο. Γιατί η φιλελεύθερη ψυχή σας επιτρέπει στον Καναδό συνταξιούχο να βγάζει μερτικό από το Ελευθέριος Βενιζέλος και τον ΔΕΔΔΗΕ και αυτή η ίδια φιλελεύθερη ψυχή δεν το επιτρέπει στον ΕΦΚΑ; Γιατί συμβαίνει αυτό; Γιατί τέτοια μεροληψία υπέρ των συνταξιούχων άλλων χωρών, εναντίον των συνταξιούχων της Ελλάδας;
 Έρχεται, λοιπόν, η στιγμή που θα αναλάβει ο κάθε Βουλευτής και η κάθε Βουλεύτρια την ευθύνη του, κυρίες και κύριοι.
Μας παρουσιάσατε χθες δύο νέες παρεμβάσεις. Είναι, λέει, μεγάλη κατάκτηση η επέκταση του σταθερού επιτοκίου 3% στον εξωδικαστικό μηχανισμό. Καλώς να μειώνεται η επιβάρυνση, αλλά τι γίνεται με όσους μένουν εκτός; Τι γίνεται με όσους αδυνατούν να ενταχθούν; Και γιατί οι οφειλέτες του Δημοσίου εξακολουθούν να επιβαρύνονται με επιτόκιο 5,84%; Για τους δανειολήπτες που εντάσσονται στον εξωδικαστικό βρίσκετε τρόπο να νομοθετήσετε επιτόκιο 3%. Για τους πολίτες που χρωστούν στο Δημόσιο γιατί δεν βρίσκετε αντίστοιχη λύση; 
Υπάρχει κι ένα ακόμη ζήτημα. Ας πούμε ότι ένα fund αγοράζει ένα δάνειο στο 10% ή στο 20% της ονομαστικής του αξίας και στη συνέχεια διεκδικεί απαιτήσεις υπολογισμένες στο αρχικό κεφάλαιο. Έχουμε καταθέσει συγκεκριμένη πρόταση για τη σύνδεση του ανώτατου ύψους των απαιτήσεων με το πραγματικό τίμημα εξαγοράς. Δεν μπορεί το κόστος απόκτησης να είναι ένα μικρό κλάσμα της αξίας και ο δανειολήπτης να μην έχει κανένα όφελος από αυτήν τη συναλλαγή. 
Υπάρχει και μια άλλη τροπολογία τώρα, που μας διαφημίζετε, ότι αυξάνεται το ανώτατο όριο προστίμου στους servicers από τις 500 χιλιάδες στα πέντε εκατομμύρια. Μάλιστα, θέλουμε να σας προτείνουμε να το κάνετε πέντε δισεκατομμύρια. Να είναι εντυπωσιακό. Βάζετε στη Cepal, τη dοValue και την Intrum  πρόστιμα της τάξης των εννέα, δέκα και είκοσι χιλιάδων ευρώ. Πόσο απέχει το προηγούμενο ταβάνι; Έτη φωτός.
Προσέξτε τώρα, βάζετε πρόστιμα εννέα, δέκα, είκοσι χιλιάδες και το προηγούμενο ταβάνι ήταν στις πεντακόσιες. Κι έρχεστε τώρα να μας πείτε πως το ταβάνι αυτό, επειδή είστε πολύ αυστηροί με τους servicers, θα το κάνετε πέντε εκατομμύρια. Μια τρύπα στο νερό δηλαδή. Γιατί δεν το κάνετε πέντε δισεκατομμύρια; Για να είναι ακόμα πιο αυστηρό το πλαίσιο. 
Τι νόημα έχει το πλαφόν αν δεν μπορεί να το δει ούτε με το ματοκιάλι το ύψος των προστίμων που μέχρι τώρα έχετε επιβάλλει; Μιλάμε για 35 δισεκατομμύρια εισπράξεις και εννέα, δέκα και είκοσι χιλιάρικα πρόστιμα. Σοβαρά; Και γιατί μπαίνουν αυτά τα πρόστιμα; Διότι από τις χιλιάδες περιπτώσεις παραβάσεων, προφανώς κάπου τους πιάσατε και δεν τήρησαν ό,τι έχει απομείνει στο πτωχευτικό δίκαιο για την προστασία του δανειολήπτη. Έχετε πάρει δηλαδή σε τρία χρόνια 200 χιλιάδες πρόστιμο απ’ όλους μαζί και μας λέτε ότι θα κάνετε το πλαφόν πέντε εκατομμύρια. 
Εν πάση περιπτώσει, νομίζω ότι είναι μια επικοινωνιακή κίνηση η οποία δεν παράγει αποτέλεσμα διότι δεν έχετε αποφασίσει να τους ελέγχετε. Μας παρουσιάζετε ως τρομερή κατάκτηση το ότι δεν μπορεί να γίνει αναγκαστική εκτέλεση σε δανειολήπτη που τηρεί τη ρύθμισή του. Μιλάτε σοβαρά τώρα; Και πανηγυρίζετε γι’ αυτό; Δηλαδή τι θα κάνουμε με τον δανειολήπτη που τηρεί τη ρύθμισή του; 
Σας είπα και στην επιτροπή: Φέρτε και μια ρύθμιση που να απαγορεύεται η απαγωγή του από τον servicer. Προφανώς, τηρεί τη ρύθμιση και δεν μπορεί να γίνει αναγκαστική εκτέλεση. Γιατί δηλαδή αυτό να αποτελεί δική σας γαλαντομία και προστασία της κοινωνίας; 
Υπάρχει αυτό το μαύρο κουτί των επιχειρηματικών πλάνων των servicers. Αναρωτιέμαι πώς και τι σχεδιάζετε, με 16 δισεκατομμύρια εγγυήσεις και εκατοντάδες χιλιάδες σπίτια κλειστά, διότι υπάρχει κι αυτό το μείζον ζήτημα, ξέρετε. 
Η Ελλάδα είναι η ευρωπαϊκή εξαίρεση στο ζήτημα της κοινωνικής κατοικίας, κύριε Υπουργέ. Έχει κοινωνική κατοικία μηδέν. Μην τρομάζετε που το ακούτε. Καπιταλιστικές είναι και οι άλλες χώρες, βεβαίως, αλλά έχουν 15% ή 20% κοινωνική κατοικία, ένα στα πέντε σπίτια είναι σπίτι που διατίθεται με χαμηλό διατιμημένο ενοίκιο σε δικαιούχους και είναι σε προηγμένες χώρες της δυτικής Ευρώπης. Ποια είναι η δική σας στοχοθεσία; Τα 35 δισεκατομμύρια του «Ηρακλή»-Κέρβερου; Προσέξτε λοιπόν την αντίφαση. Τα ξεχνάτε όλα τα ευρωπαϊκά σας όταν μιλάμε για την κοινωνική κατοικία. Δεν ξέρουμε καν πόσα σπίτια αυτήν τη στιγμή διαχειρίζονται, πόσα από αυτά είναι κλειστά. Σε ποια βάση θα ασκήσετε πολιτική ή δεν έχετε πολιτική ή έχετε πολιτική οριακή σε αυτόν τον τομέα η οποία όποτε μπορεί επιδοτεί την ακρίβεια;
Εμείς με την ονομαστική ψηφοφορία και με άλλες δύο κοινοβουλευτικές πρωτοβουλίες σας κατεβάζουμε τις μάσκες. Θα υπερψηφίσετε ένας-ένας τα άρθρα που ευνοούν σκανδαλωδώς στα funds. Και για να σας δω, θα δεχτείτε κάποια από τις δύο τροπολογίες που καταθέτει ο ΣΥΡΙΖΑ-Προοδευτική Συμμαχία;
Τροπολογία πρώτη, κατ’ αναλογία με το άρθρο 23, να ισχύσει και για τον εξωδικαστικό μηχανισμό η αντίστοιχη απόσυρση και ακύρωση, να μην είναι αυτομάτως εκτελεστός τίτλος η διμερή σύμβαση.
Τροπολογία δεύτερη, μιλάμε για τα funds όλο αυτό το διάστημα εν τη απουσία τους. Θα μπορούσε να πει και κανείς ότι δικάζονται ερήμην. Στην Ευρωπαϊκή Οδηγία για την προστασία του καταναλωτή -θα μπορούσε να πει κανείς ότι δεν έχουν τον θεό τους όσοι το σκέφτηκαν- πέρασε ρύθμιση για το ακατάσχετο των funds απέναντι στον ΕΦΚΑ και την εφορία.
Ο ΣΥΡΙΖΑ-Προοδευτική Συμμαχία λοιπόν φέρνει τροπολογία για να καταργηθεί ο επαγγελματικός ακατάσχετος των funds. Για να σας δω! Τους προφυλάσσετε με επαγγελματικό ακατάσχετο, τους δίνετε μεγαλύτερες διορίες, χωρίς να τους υποχρεώνετε σε ανταπάντηση στις προτάσεις των δανειοληπτών και επιμένετε ότι υποστηρίζετε τα συμφέροντά τους. Δεν ισχύει αυτό και φαίνεται από τις πρωτοβουλίες τις οποίες δυναμώνοντας μέρα με τη μέρα ο ΣΥΡΙΖΑ-Προοδευτική Συμμαχία παίρνει μέσα κι έξω από τη Βουλή. 
Τώρα θέλω να κάνω κι ένα γενικότερο σχόλιο για το θέμα. Ακούστε να δείτε. Άκουσα κριτική και για τη δική μας διακυβέρνηση. Να δεχτώ την κριτική. Προφανώς, δεν κάναμε όσα θα θέλαμε. Κάναμε αυτά που καταφέραμε. Και για όσα καταφέραμε και δεν καταφέραμε ζητήσαμε ξανά τη γνώμη του ελληνικού λαού και τον Σεπτέμβρη του 2015. Στη διάρκεια της δικής μας διακυβέρνησης, όμως, πρέπει να παραδεχτείτε όλοι ότι υπήρχε προστασία της πρώτης κατοικίας με τρία νομοθετήματα. Υπήρχε η επέκταση του νόμου Κατσέλη, υπήρχε ο νόμος Κατσέλη-Σταθάκη και ο νόμος του αείμνηστου Αλέκου Φλαμπουράρη. Δεν έγιναν πλειστηριασμοί πρώτης κατοικίας. Κάναμε όσα θα θέλαμε; Δεν κάναμε όσα θα θέλαμε. Δεν κυβερνήσαμε με τα χέρια λυμένα. Δεν είχαμε την ευχέρεια που είχατε εσείς, όπου λύθηκαν λόγω ενεργειακής κρίσης και κορωνοϊού τα σκοινιά του δημοσιονομικού συμφώνου και είχατε τη δυνατότητα να ξοδέψετε άλλα 50 δισεκατομμύρια. Στα πλαίσια όμως των δυνατοτήτων προστατεύσαμε την κοινωνία. Και υπάρχει μια μεγάλη κοινωνική εκκρεμότητα η οποία εμείς προτείνουμε να αποκατασταθεί για να απαλλαχθεί και η ελληνική κοινωνία από τον βραχνά των servicers και των funds.
Η εκκρεμότητα είναι η αποκατάσταση της περιουσίας των ασφαλιστικών ταμείων, κύριοι. Οι τράπεζες απολαμβάνουν τον αναβαλλόμενο φόρο και τα λεφτά της ανακεφαλαιοποίησης, ακριβώς επειδή έχασαν χρήματα με το PSI. Δεν είναι λόγια δικά μου, προσέξτε. Και προσέξτε πώς θα τοποθετηθείτε, διότι θα έχει συμπαρομαρτούντα και συνεπακόλουθα η απάντησή σας. Προσέξτε πάρα πολύ. Ο ίδιος ο κ. Χατζηδάκης, συνεπικουρούμενος από τον κ. Στουρνάρα, όταν ζητήσαμε τον λόγο της άρον-άρον πώλησης των μετοχών των τραπεζών που είχε το Δημόσιο, μας είπαν κατά λέξη: «Δεν πειράζει που χάνουμε 40 δισεκατομμύρια». Ακούστε λίγο, μιλάμε για 40 δισεκατομμύρια, είκοσι ΔΕΘ. Χάσαμε είκοσι ΔΕΘ επειδή ανακεφαλαιοποιήσαμε τις τράπεζες και πουλήσαμε τις μετοχές μετά.
Μας είπαν, λοιπόν ότι δεν πειράζει, διότι είχαμε κερδίσει με το PSI, άρα καλώς αποκαθιστούμε τις τράπεζες. Μάλιστα, λέμε εμείς, ο ΣYΡΙΖΑ-Προοδευτική Συμμαχία, εφόσον οι τράπεζες δικαιούνται αποκαταστάσεως, δεν δικαιούνται τα ασφαλιστικά ταμεία; Δεν χάσανε τα ασφαλιστικά μας ταμεία 14 δισεκατομμύρια ευρώ με το PSI; Πότε θα τα πάρουν πίσω; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Να εκδοθούν, λοιπόν, εγγυήσεις του Ελληνικού Δημοσίου, όπως κάνατε για τα funds και να τις πάρει ο ΕΦΚΑ, κύριοι και ο ΕΦΚΑ με την Αναπτυξιακή Τράπεζα να απαντήσουν στο μείζον ζήτημα και του ιδιωτικού χρέους και της κοινωνικής στέγης. Υπάρχει λύση με δημόσια παρέμβαση, αλλά εσείς έχετε οργανώσει έναν ακραίο κερδοσκοπικό μηχανισμό που απειλεί να παρακάμψει και να βάλει στην απραξία άλλες δύο γενιές Ελλήνων. Θα χάσουμε άλλες δυο γενιές για να βγουν αυτά τα 35 δισεκατομμύρια. Αυτή είναι η αποκρουστική μηχανική της επιλογής σας. 
Τελειώνω με το εξής. Χαρμόσυνα νέα από την άλλη μεριά του Ατλαντικού, κύριοι. Δύο ατζέντες συγκρούστηκαν. Η ατζέντα του φόβου και η ατζέντα της ελπίδας. Η μία ατζέντα μίλαγε για τους μετανάστες, είναι ακριβό το πετρέλαιο, φταίει ο φουκαράς που ψάχνει να βρει μια φέτα ψωμί και ένα μεροκάματο. Αυτή είναι η συλλογιστική της Δεξιάς και της άκρας Δεξιάς. Και από την άλλη η ατζέντα της ελπίδας, που όχι μόνο μίλαγε με ακρίβεια και πειστικότητα για το κόστος ζωής, έβαζε το δάχτυλο στην πληγή για το τις πταίει που δεν βγαίνει ο μήνας στις φτωχές γειτονιές της Νέας Υόρκης, του Σικάγο, αλλά το έκανε και με τρόπο εύληπτο και κυρίως συγκρότησε μέτωπα. Δεν έλεγε ή εγώ ή κανένας ή θα νικήσω μόνος μου… 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο έχει τώρα ο ειδικός αγορητής από την Ελληνική Λύση, ο Αντιπρόεδρος της Βουλής, ο κ. Βιλιάρδος. 
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ πολύ, κύριε Πρόεδρε. 
Καταρχήν, άκουσα με προσοχή όσα είπατε χθες, κύριε Υπουργέ. Δεν εννοώ εσάς, κύριε Πετραλιά, εννοώ τον κ. Πιερρακάκη και θα ήθελα να κάνω ορισμένες παρατηρήσεις, σε εσάς, άλλωστε, απάντησα χθες. 
Αρχικά, δεν αμφισβητεί κανείς ότι έγιναν κάποιες παρεμβάσεις. Το ερώτημα, όμως, δεν είναι πόσες ρυθμίσεις ψηφίσατε, αλλά εάν αυτές έλυσαν ουσιαστικά το πρόβλημα του ιδιωτικού χρέους και εάν προστάτευσαν τους δανειολήπτες. Επικαλεστήκατε -ο κ. Πιερρακάκης- εβδομήντα χιλιάδες ρυθμίσεις στον εξωδικαστικό μηχανισμό με αρχικές οφειλές 21,21 δισεκατομμύρια. Μάλιστα. Δεν μας λέτε, όμως, πόσες από αυτές εξυπηρετούνται πραγματικά σήμερα, πόσες έχουν καταπέσει και πόσοι οφειλέτες εξακολουθούν να βρίσκονται αντιμέτωποι με κατασχέσεις και πλειστηριασμούς, επειδή άλλο πράγμα είναι η υπογραφή μιας ρύθμισης και άλλο η πραγματική διάσωση ενός οφειλέτη. 
Επίσης, η μείωση των κόκκινων δανείων στις τράπεζες δεν σημαίνει ότι εξαφανίστηκε το πρόβλημα. Μεγάλο μέρος τους μεταφέρθηκε σε funds και servicers, με αποτέλεσμα να αλλάξει ο πιστωτής και ο διαχειριστής, όχι όμως να διαγραφεί το χρέος των πολιτών.
Και εδώ ακριβώς βρίσκεται η ουσία της διαφωνίας μας. Δεν μπορεί να θεωρείται επαρκής προστασία του δανειολήπτη η υποχρέωση ενός servicer να απαντήσει σε μία ερώτηση, σε μία αίτηση ή να δώσει αναλυτική ενημέρωση για την οφειλή. Αυτά είναι στοιχειώδεις υποχρεώσεις και όχι κάποια μεγάλη κοινωνική μεταρρύθμιση, όπως εσείς πιστεύετε.
Το πραγματικό ζήτημα είναι η δυνατότητα του δανειολήπτη να αμφισβητήσει αποτελεσματικά την οφειλή του, να έχει πρόσβαση σε μία βιώσιμη ρύθμιση, να προστατεύεται από καταχρηστικές πρακτικές και να μην οδηγείται στον πλειστηριασμό, επειδή δεν μπορεί να ανταποκριθεί σε εξοντωτικές προκαταβολές.
Αναφερθήκατε, επίσης, στην ανάγκη να λειτουργεί η τραπεζική πίστη. Συμφωνούμε απόλυτα. Η τραπεζική πίστη, όμως, δεν μπορεί να λειτουργεί εις βάρος της κοινωνίας και της πραγματικής οικονομίας. Είναι αυτονόητο. Δεν μπορεί να έχουμε ένα χρηματοπιστωτικό σύστημα που εξυγιαίνει τους ισολογισμούς του, ενώ χιλιάδες νοικοκυριά και επιχειρήσεις παραμένουν υπερχρεωμένα. 
Τέλος, δεν χρειάζεται να μας καλείτε να συνεργαστούμε για να βελτιώσουμε το νομοσχέδιο, όπως κάνατε χθες. Αυτό ακριβώς κάνουμε με τις προτάσεις μας. Η κοινοβουλευτική Αντιπολίτευση δεν έχει ως αποστολή να επικροτεί, να χειροκροτεί την Κυβέρνηση, αλλά να ελέγχει, να προτείνει και να διεκδικεί ουσιαστικότερες λύσεις από αυτές που προτείνει η Κυβέρνηση. 
Επομένως, το βασικό ερώτημα παραμένει. Θέλετε πραγματικά να προστατεύσετε τους δανειολήπτες ή απλώς να βελτιώσετε την, λειτουργία της αγοράς διαχείρισης των κόκκινων δανείων; Γιατί αυτά τα δύο δεν ταυτίζονται μεταξύ τους. Είναι άλλο το ένα και άλλο το άλλο.
Τέλος, όσον αφορά τα πρόστιμα που επιβάλλει δήθεν η Τράπεζα της Ελλάδος στους servicers, ήταν μόλις 233.400 ευρώ για όλο το 2025 πέντε για όλους τους servicers. Δηλαδή μόλις το 0,14% των κερδών τους, όπως θα καταθέσουμε στα Πρακτικά. Δηλαδή εμπαιγμός, κοροϊδία. Παρακαλώ το καταθέτω στα Πρακτικά. 
(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Περνώντας τώρα στην ουσία του νομοσχεδίου, το βασικό του πρόβλημα είναι ότι παρουσιάζεται ως μια μεγάλη μεταρρύθμιση για την προστασία των δανειοληπτών, ενώ στην πραγματικότητα δεν αντιμετωπίζει τις βαθύτερες αιτίες του ιδιωτικού χρέους και της ασυδοσίας των servicers. 
Στο πρώτο μέρος, που αφορά τα κόκκινα δάνεια και που θα έπρεπε να είχε κατατεθεί αυτοτελές, μόνο του, χωρίς κανένα άλλο, όχι κρυμμένο πίσω από 390 άρθρα, η Κυβέρνηση επικεντρώνεται στην προστασία των συνεπών οφειλετών. Αλήθεια, εάν κάποιος είναι συνεπής, γιατί χρειάζεται ειδική προστασία από τις διαδικασίες είσπραξης; Οι υπόλοιποι δανειολήπτες, οι οποίοι βρέθηκαν σε πραγματική οικονομική αδυναμία εξαιτίας της κρίσης, της ανεργίας και της κατάρρευσης των εισοδημάτων τους, δεν χρειάζονται προστασία; Η πραγματικότητα είναι ότι απέναντι στους πολίτες βρίσκονται τράπεζες και funds που έχουν ήδη επωφεληθεί από τεράστιες κρατικές ενισχύσεις, τις εγγυήσεις του προγράμματος «Ηρακλής» και τον αναβαλλόμενο φόρο, καθώς επίσης από τις ευνοϊκές φορολογικές και λογιστικές ρυθμίσεις. 
Αντίθετα, οι δανειολήπτες αντιμετωπίζουν πλειστηριασμούς, υπέρογκους τόκους, δυσανάλογες προκαταβολές και συχνά αδιαφανείς διαδικασίες ενημέρωσης χωρίς να υπάρχει αντίστοιχη αποτελεσματική προστασία τους. Για παράδειγμα, το άρθρο 14 παρουσιάζεται ως μεγάλη προστασία των δανειοληπτών, επειδή θέτει ως ανώτατο όριο οφειλής το τριπλάσιο του αρχικού κεφαλαίου για τα γενικά δάνεια και το διπλάσιο για τα αγροτικά. Αλήθεια, το τριπλάσιο του αρχικού κεφαλαίου θεωρείται δίκαιο; Θα ισχύει αλήθεια και για τα 600 εκατομμύρια που χρωστάει η Νέα Δημοκρατία, αν και στην ουσία είναι δανεικά και αγύριστα; Δηλαδή θα περιοριστεί στο τριπλάσιο; Ρώτησα και στην επιτροπή, αλλά δεν απάντησε κανείς φυσικά.
Πάντως η Κυβέρνηση της Νέας Δημοκρατίας ήταν και τότε στην εξουσία όταν θεσπίστηκε ο ν.3259/2004 για τα πανωτόκια. Οπότε εύλογα αναρωτιόμαστε γιατί χρειάστηκαν τόσα χρόνια για να επανέλθει μία αντίστοιχη ρύθμιση και μάλιστα με τόσο δυσμενέστερο όριο, πόσο μάλλον όταν τα funds διαχειρίζονται ουσιαστικά απαιτήσεις άνω των 120 δισεκατομμυρίων, ενώ η ονομαστική αξία αυτών των απαιτήσεων ήταν περίπου 71 δισεκατομμύρια τον Δεκέμβριο του 2024. Άλλο τι διαχειρίζονται και άλλο η ονομαστική αξία. 
Επιπλέον, απέκτησαν τα δάνεια σε πολύ χαμηλότερες τιμές από την ονομαστική τους αξία, ενώ ένα σημαντικό μέρος τους καλύπτεται από ακίνητα, των οποίων οι τιμές έκτοτε έχουν αυξηθεί κατακόρυφα. Επομένως, έχουν τη δυνατότητα να αποκομίζουν σημαντικά κέρδη, δηλαδή να αισχροκερδούν. 
Επίσης, οι servicers, όπως προκύπτει από τους ισολογισμούς τους, μόνο οι τέσσερις εταιρείες οι μεγάλες διαχείρισης απαιτήσεων είχαν κέρδη προ φόρων 168,44 εκατομμύρια το 2025 από τα σπίτια των Ελλήνων, ενώ από το 2021 έως τον Οκτώβριο του 2026 έγιναν 23.065 κατοχυρώσεις πλειστηριασμών σπιτιών, πάνω από 23.000 δηλαδή. 
Για το λόγο αυτό -κι εδώ είναι οι προτάσεις μας- ζητάμε πλήρη διαφάνεια. Να δημοσιοποιηθούν, δηλαδή, τα εξής: Πρώτον, το πραγματικό τίμημα μεταβίβασης των χαρτοφυλακίων. Δεύτερον, οι συνολικές εισπράξεις και οι πραγματικές ανακτήσεις τον  funds. Τρίτον, οι αμοιβές διαχείρισης και οι αναλογίες τους προς τα ποσά που εισπράττονται. Και τέταρτον, οι κρατικές εγγυήσεις, οι καταπτώσεις και οι ενδεχόμενες ζημίες για το δημόσιο. Όλα αυτά πρέπει να τα γνωρίζουμε. 
Παράλληλα, πρέπει να γνωστοποιηθούν οι τελικοί δικαιούχοι των  funds  και να υποχρεωθούν να διαθέτουν ΑΦΜ, όπως συμβαίνει με όλες τις άλλες επιχειρήσεις σε όλο τον υπόλοιπο κόσμο. 
Συνεχίζοντας, η προστασία που προβλέπεται για τους συνεπείς οφειλέτες όταν ο servicer δεν παρέχει τα απαραίτητα στοιχεία για την καταβολή της δόσης, είναι εντελώς ανεπαρκής. Ο συμψηφισμός πέντε δόσεων με τις τελευταίες δόσεις της ρύθμισης δεν προσφέρει άμεση ταμειακή ελάφρυνση στον πολίτη, ούτε βέβαια αποκαθιστά την ταλαιπωρία και την οικονομική του ζημία, αυτή που υφίσταται.
Αντίστοιχα, η οροφή του 15% στις προκαταβολές των ρυθμίσεων -15% προκαταβολή για να προβεί κανείς σε ρύθμιση!- ασφαλώς δεν αποτελεί λύση, αφού για μία οικογένεια ή για μία μικρή επιχείρηση που βρίσκεται σε οικονομική αδυναμία το 15% της συνολικής οφειλής είναι απαγορευτικό. Με δεδομένο δε ότι τα funds εξαγόρασαν ένα μεγάλο μέρος των δανείων ακόμη και στο 10% της αξίας τους, δεν είναι δυνατόν να ζητούν προκαταβολή 15%. Να καλύπτουν, δηλαδή, με την προκαταβολή το τίμημα που κατέβαλαν για την αγορά του δανείου και να έχουν και επιπλέον κέρδος, μόνο από την προκαταβολή. Πολλά δεν θέλουν; 
Η ουσία είναι ότι μια ρύθμιση πρέπει να είναι βιώσιμη, όχι απλώς να υπάρχει στα χαρτιά. Πρέπει να λαμβάνει υπ’ όψιν τα εισοδήματα του οφειλέτη, την αξία των εξασφαλίσεων, το τίμημα αγοράς του δανείου και το ποσό που μπορεί πραγματικά να ανακτηθεί. Διαφορετικά, δεν πρόκειται για ουσιαστική ρύθμιση, αλλά για μία διαδικασία που παρατείνει την οικονομική ομηρία του δανειολήπτη. 
Ιδιαίτερα σημαντικό είναι το ότι η Τράπεζα της Ελλάδος παραδέχτηκε πως η υστέρηση των επιχειρησιακών σχεδίων των servicers, των business plan δηλαδή, συνδέεται με τις δυσκολίες στους πλειστηριασμούς, γεγονός που αποκαλύπτει ότι η εκποίηση της ιδιωτικής περιουσίας παραμένει βασικός μηχανισμός του συγκεκριμένου μοντέλου. 
Υπάρχει, όμως, και μια ακόμη σοβαρή διάσταση που αποσιωπάται. Η δημόσια έκθεση μέσω του Προγράμματος «Ηρακλής». Το ελληνικό δημόσιο, όλοι εμείς δηλαδή, έχει αναλάβει εγγυήσεις περίπου 21,5 δισεκατομμύρια για τις τιτλοποιήσεις μη εξυπηρετούμενων δανείων, με ανεξόφλητο υπόλοιπο περί τα 17,5 δισεκατομμύρια τον Σεπτέμβρη του 2025. Δεν έχουμε άλλο νεότερο στοιχείο. Επομένως, δεν πρόκειται απλώς για μια ιδιωτική διαφορά μεταξύ ενός fund και ενός δανειολήπτη, δεν είναι ιδιωτική διαφορά. Αφού υπάρχει σημαντικός ενδεχόμενος δημοσιονομικός κίνδυνος για το ελληνικό δημόσιο και κατ’ επέκταση για όλους εμάς τους φορολογούμενους. 
Συνολικά πάντως, η μεταφορά περίπου 107 δισεκατομμυρίων μη εξυπηρετούμενων δανείων εκτός των τραπεζικών ισολογισμών -μετά το 2015 βέβαια, όχι μόνο από τη Νέα Δημοκρατία- βελτίωσε την εικόνα των τραπεζών. Δεν εξαφάνισε, όμως, το ιδιωτικό χρέος από την ελληνική οικονομία. Περίπου ενάμισι εκατομμύριο Έλληνες, παραμένουν ουσιαστικά αποκλεισμένοι από το τραπεζικό σύστημα, στο περιθώριο. Ενώ περίπου 75 δισεκατομμύρια συνδέονται με δικαστικές διαφορές ή με καθυστερήσεις διακανονισμών. 
Μία οικονομία δεν μπορεί να αναπτύσσεται μακροχρόνια όταν τόσο μεγάλο μέρος των νοικοκυριών και των επιχειρήσεων παραμένει εγκλωβισμένο σε παλαιές οφειλές. Το ζητούμενο δεν είναι απλώς να εισπραχθούν τα δάνεια. Το ζητούμενο είναι να αποκατασταθεί η δυνατότητα των πολιτών να συμμετέχουν ξανά στην οικονομική δραστηριότητα. Αυτό πρέπει να πετύχουμε, όχι απλά να λέμε λόγια. 
Αρκετά, λοιπόν, με τη στήριξη των funds και των τραπεζών από την Κυβέρνηση. Έχουμε αναλύσει διεξοδικά στην Επιτροπή πόσο μας κόστισαν ως πολίτες οι τράπεζες και πόσα έχασε το κράτος από την ιδιωτικοποίησή τους, από τον κ. Χατζηδάκη ως συνήθως. Συνολικά, δηλαδή, πάνω από 120 δισεκατομμύρια, δήθεν για να προστατευτούν οι καταθέσεις, οι οποίες ήταν λιγότερες από 120 τότε. 
Στο ίδιο μέρος περιλαμβάνεται και η ρύθμιση των 120 δόσεων για οφειλές προς τη φορολογική διοίκηση και τον ΕΦΚΑ έως τις 31 Δεκεμβρίου του 2024, ενώ θα έπρεπε να καλύπτει τις οφειλές έως και σήμερα. Η διατήρηση του επιτοκίου στο 5,8% με τις χτεσινές εξαιρέσεις-πυροτέχνημα του Υπουργού Οικονομικών, ως συνήθως για πολιτικούς λόγους, χωρίς διαγραφή των υπερβολικών τόκων και προσαυξήσεων, δεν συνιστά βιώσιμη λύση, αφού όσες δόσεις και αν προβλεφθούν, εάν το συνολικό χρέος παραμένει απαγορευτικό, οι οφειλέτες θα οδηγηθούν μαθηματικά σε νέες ληξιπρόθεσμες οφειλές. 
Στο δεύτερο και τρίτο μέρος του νομοσχεδίου υπάρχουν πολύ σημαντικά ζητήματα για τα κρυπτοστοιχεία κλπ., αλλά δυστυχώς δεν υπάρχει χρόνος να αναφερθούμε, όπως δεν μας δόθηκε ούτε στις Επιτροπές. Είναι ένα τεράστιο νομοσχέδιο με πολύ σημαντικές οδηγίες που, δυστυχώς, δεν υπάρχει χρόνος να αναλύσουμε. 
Ενδεικτικά μόνο, η εφαρμογή του γενικού λογιστικού στους φορείς της Γενικής Κυβέρνησης, που θα έπρεπε να είχε δρομολογηθεί ήδη από το 2023, όπως είχε υποσχεθεί τότε η Κυβέρνηση, ασφαλώς είναι αναγκαία, αφού θα πρέπει επιτέλους να αποτυπωθούν με ακρίβεια τόσο οι υποχρεώσεις, όσο και τα πραγματικά διαθέσιμα του δημοσίου. 
Ειδικότερα, απαιτείται πλήρης διαφάνεια στον ενδοκυβερνητικό δανεισμό ο οποίος από 21,1 δισεκατομμύρια το 2019 αυξήθηκε περίπου στα 65 δισεκατομμύρια το 2025. Εδώ έχουμε επισημάνει ότι περίπου 50 δισεκατομμύρια από αυτά καλύπτουν πάγιες ανάγκες του δημοσίου, οπότε δεν μπορούν να επιστραφούν. Δεν μπορεί να επιστρέψει, δηλαδή, το δημόσιο αυτά που έχει δανειστεί από τα ασφαλιστικά και τα λοιπά ταμεία χωρίς νέο δανεισμό. Και 50 δισεκατομμύρια φαντάζομαι ότι δεν πρόκειται να μας δώσει κανείς. Το γεγονός αυτό δημιουργεί σοβαρούς κινδύνους, ιδίως για τα ασφαλιστικά ταμεία σε περίπτωση αδυναμίας πρόσβασης στις αγορές. 
Παράλληλα, παραμένει αναπάντητο το ερώτημα μας σχετικά με το πώς πληρώθηκαν 28,5 δισεκατομμύρια των GLF, όταν το κρατικό μας χρέος αυξήθηκε από 361 δισεκατομμύρια το 2019 στα 427 δισεκατομμύρια στα τέλη του 2025. Πώς πληρώσαμε τη στιγμή που συνεχίζει να αυξάνεται το χρέος μας; Προφανώς, δανειζόμενοι για να αποπληρώσουμε τα προηγούμενα. 
Εκτός αυτού, απαιτείται, επίσης, πλήρης απογραφή και αποτίμηση της δημόσιας περιουσίας μαζί με τα ακίνητα του Υπερταμείου και της ΕΤΑΔ, που δεν ξέρουμε καν πόσα έχει. 
Στα μέρη Δ΄, Ε΄ και ΣΤ΄ ενσωματώνονται Ευρωπαϊκές Οδηγίες για τις συναλλαγές παραγώγων και για τον σκιώδη τραπεζικό τομέα. Ένα εξαιρετικά σημαντικό πεδίο χρηματοπιστωτικού κινδύνου, όπου η εποπτεία πρέπει να είναι ουσιαστική. Τα παράγωγα και οι σκιώδεις τράπεζες μπορούν να προκαλέσουν τεράστιες ζημιές σε μία οικονομία, ενώ η Επιτροπή Κεφαλαιαγοράς θεωρούμε ότι δεν διαθέτει επαρκές προσωπικό -ούτε η Τράπεζα της Ελλάδος- για να ανταποκριθεί στον αυξανόμενο εποπτικό φόρτο. 
Στα επόμενα μέρη, στα οποία δεν θα αναφερθούμε λόγω έλλειψης χρόνου, υπάρχουν πολλές άλλες διατάξεις, όπως εκείνες για την καταπολέμηση του ξεπλύματος χρήματος, οι οποίες, όμως, δεν πρέπει να οδηγούν σε συνολική ενοχοποίηση των πολιτών και των μικρών επιχειρήσεων, όπως συνήθως συμβαίνει, την ώρα που οι μεγάλες διασυνοριακές δομές φοροαποφυγής, δηλαδή νόμιμης φοροδιαφυγής, παραμένουν δύσκολα ελέγξιμες, νόμιμες επειδή ελέγχονται από αυτούς που τις κάνουν. 
Σοβαρά ερωτήματα δημιουργούν, επίσης, οι ρυθμίσεις για τα κρυπτοστοιχεία, όχι όσον αφορά τη φορολογία τους -η φορολογία για μετοχές είναι μηδέν-, αλλά για το ξέπλυμα, επειδή διευκολύνουν αυτές οι ρυθμίσεις το ξέπλυμα, αφού δεν απαιτείται να γνωρίζει κανείς από πού προέρχονται αυτά, η προνομιακή φορολόγηση συγκεκριμένων κατηγοριών συνταξιούχων, καθώς επίσης οι πρόσθετες φορολογικές απαλλαγές για ναυτιλιακές εταιρείες χαρτοφυλακίου. Οι ναυτιλιακές χρειάζονται ακόμη περισσότερες φοροελαφρύνσεις. Έχουν πρόβλημα φαίνεται. 
Τέλος, οφείλουμε να επισημάνουμε πως η ενεργοποίηση του συστήματος αξιολόγησης πιστοληπτικής ικανότητας από τη Γραμματεία Διαχείρισης Ιδιωτικού Χρέους μας προκαλεί φόβους σχετικά με τη δημιουργία ενός συστήματος τύπου social credit της Κίνας. Με 3,76 εκατομμύρια οφειλέτες στην ΑΑΔΕ και με το 43% του πληθυσμού να εμφανίζει καθυστερήσεις, οι μισοί Έλληνες πολίτες θεωρούνται αφερέγγυοι, κινδυνεύοντας να αποκλειστούν από βασικές οικονομικές πράξεις λόγω λανθασμένων ή μη επικαιροποιημένων στοιχείων από τις ΕΔΑΔΠ, δηλαδή από τις εταιρείες που διαχειρίζονται πιστώσεις οι οποίες χρησιμοποιούν το σύστημα ως στυγνό μοχλό πίεσης. Το κάνουν σκόπιμα, επίτηδες. 
Κλείνοντας, θα μπορούσε να έχει εξεταστεί η απόκτηση των στεγαστικών κόκκινων δανείων, περίπου 25 δισεκατομμύρια, με όρους αντίστοιχους με εκείνους με τους οποίους μεταβιβάστηκαν στα funds μέσω του φορέα απόκτησης και επαναμίσθωσης ακινήτων που εκκρεμεί από το 2021 -δεν έχει γίνει από τότε- κατά το προπολεμικό μοντέλο των Ηνωμένων Πολιτειών, έτσι ώστε να προστατευθούν πραγματικά οι κατοικίες και να περιοριστεί η πίεση στην αγορά ακινήτων, αλλά και στα ενοίκια.
Η Κυβέρνηση δεν μπορεί από τη μία πλευρά να προσφέρει τεράστια οικονομικά οφέλη στο τραπεζικό σύστημα, ενώ από την άλλη να επικαλείται την ανάγκη προστασίας των τραπεζών, για να απορρίπτει κάθε ουσιαστική παρέμβαση υπέρ των δανειοληπτών. Η πραγματική οικονομία χρειάζεται ένα διαφορετικό μοντέλο, μια ισχυρή χρηματοδότηση, βιώσιμη διαχείριση του ιδιωτικού χρέους, διαφάνεια και προστασία της ιδιωτικής περιουσίας. 
Για όλους αυτούς τους λόγους, ζητάμε την απόσυρση ολόκληρου του νομοσχεδίου και σε κάθε περίπτωση του Μέρους Α. Ζητάμε την απόσυρση για να κατατεθεί τμηματικά, σε τρία, τέσσερα νομοσχέδια, ούτως ώστε να μπορούμε να το μελετήσουμε και να αναφερθούμε σε όλα. Να κατατεθεί, όπως είπαμε, ένα αυτοτελές, διαφανές και δίκαιο νομοθέτημα για το ιδιωτικό χρέος, μετά από ουσιαστική δημόσια διαβούλευση -και όχι όπως έγινε- και μετά από μία πλήρη ανάλυση των συνεπειών του. Η κοινωνία δεν χρειάζεται επικοινωνιακά ημίμετρα και αποσπασματικές υποχωρήσεις, αλλά πραγματική προστασία των δανειοληπτών και να δοθεί επιτέλους ένα τέλος στην ασυδοσία των funds και των servicers.
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής σαράντα πέντε μαθήτριες και μαθητές και δύο συνοδοί εκπαιδευτικοί από το Γυμνάσιο του Εκπαιδευτικού Ομίλου «Θεμιστοκλής». 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει ο ειδικός αγορητής από τη Νίκη, ο κ. Ανδρέας Βορύλλας. 
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, η Κυβέρνηση παρουσιάζει ένα νομοσχέδιο προστασίας, αλλά δεν θωρακίζει τον δανειολήπτη απέναντι στους διαχειριστές. Υπάρχουν επιμέρους διατάξεις, οι οποίες δεν ανατρέπουν την ανισορροπία ισχύος, ούτε εξασφαλίζουν βιώσιμη συμφωνία πριν από την απώλεια περιουσίας. 
Για εμάς το νομοσχέδιο θα έπρεπε να απαντά σε ένα σοβαρό πρόβλημα της εθνικής κοινωνίας, σε αυτό του ιδιωτικού χρέους, το οποίο συνδέεται άμεσα με τις οφειλές στα funds. Το ιδιωτικό χρέος να αποτελεί πλέον μια παροδική συνέπεια της οικονομικής κρίσης. Έχει μετατραπεί σε μόνιμο μηχανισμό οικονομικής και κοινωνικής ομηρίας. Περιορίζει την κατανάλωση, αποδυναμώνει ή καταστρέφει τη μικρομεσαία επιχειρηματικότητα, εμποδίζει την επανένταξη πολιτών στο τραπεζικό σύστημα, υπονομεύει τη στεγαστική ασφάλεια και διευρύνει τις κοινωνικές ανισότητες. 
Το συνολικό ιδιωτικό χρέος ανέρχονταν σε 434,1 δισεκατομμύρια ευρώ το 2017. Αυξήθηκε σε 373,3 δισεκατομμύρια ευρώ το 2023. Έφτασε στα 492,8 δισεκατομμύρια το 2024 και στο τέλος του 2025 διαμορφώθηκε περίπου στα 417 δισεκατομμύρια ευρώ, δηλαδή στο 168% του ΑΕΠ. Από το 2017, δηλαδή, έως το τέλος του 2025 το ιδιωτικό χρέος αυξήθηκε κατά 83 δισεκατομμύρια ευρώ περίπου. Η κοινωνική πίεση, όμως, εντοπίζεται ιδιαίτερα στις ληξιπρόθεσμες και μη εξυπηρετούμενες οφειλές, οπότε στο ιδιωτικό χρέος και στην αποτελεσματική διαχείριση του βρίσκεται η διαφωνία μας. 
Η εξυγίανση των τραπεζικών ισολογισμών παραμένει κοινωνικά ανεπαρκής, όταν οι ίδιες οφειλές βαραίνουν νοικοκυριά και επιχειρήσεις υπό νέο δικαιούχο. Η μεταβίβαση αλλάζει τον πιστωτή, όχι τις δυνατότητες αποπληρωμής. Οι εισπρακτικοί στόχοι πρέπει να συνεκτιμούν την πραγματική δυνατότητα οικονομικής αποκατάστασης. Η εποπτεία funds και servicers πρέπει να ακολουθεί τις διαφορετικές ευθύνες τους. Ο αγοραστής κατέχει την απαίτηση και ο διαχειριστής ενεργεί για λογαριασμό του. Ο πολίτης δικαιούται να γνωρίζει ποιος αποφασίζει για τη ρύθμιση, ποιος υπολογίζει τις χρεώσεις και ποιος ευθύνεται για κάθε παράβαση. Η εταιρική πολυπλοκότητα δεν μπορεί να διαχέει την ευθύνη. 
Στην Επιτροπή ζητήσαμε από την Τράπεζα της Ελλάδος αναλυτικά στοιχεία τριετίας για ελέγχους, παραβάσεις, κυρώσεις και επαλήθευση συμμόρφωσης. Δεν λάβαμε τον συγκεκριμένο απολογισμό. Η απουσία συγκεκριμένου απολογισμού αφήνει αναπάντητα σοβαρά ερωτήματα για την αποτελεσματικότητα της εποπτείας. Η Διοίκηση της Τράπεζας της Ελλάδος οφείλει σαφείς απαντήσεις.
Κύριε Υπουργέ, οι διακηρύξεις αυστηρότητας δεν καλύπτουν αυτό το κενό. Απαιτούμε συγκρίσιμα στοιχεία ανά διαχειριστή και ρυθμίσεις που διατηρούνται, αιτήματα που απορρίπτονται, παράπονα που επιλύονται και χρεώσεις που διορθώνονται. Κάθε κύρος να συνοδεύεται από αποκατάσταση του πολίτη και επιστροφή αχρεωστήτως εισπραχθέντων, όπου συντρέχουν οι νόμιμες προϋποθέσεις. Οι επαναλαμβανόμενες παραβάσεις απαιτούν κλιμάκωση εποπτικών μέτρων και λογοδοσία στη Βουλή. 
Η Τράπεζα της Ελλάδος ανέφερε, επίσης, καλύτερη επίδοση των συναινετικών ρυθμίσεων έναντι των προβλέψεων των επιχειρηματικών σχεδίων και υστέρηση σε ανακτήσεις από πλειστηριασμούς. Η Κυβέρνηση πρέπει να μετατρέψει αυτή τη διαπίστωση σε πολιτική με βιώσιμες ρυθμίσεις με μετρήσιμα αποτελέσματα και πραγματικό έλεγχο απορρίψεων. Οι εισπρακτικοί στόχοι των χαρτοφυλακίων δεν νομιμοποιούν την οικονομική εξόντωση των οικογενειών. Η πρόβλεψη ανεξάρτητου ελέγχου χρειάζεται δεσμευτικό μηχανισμό αποκατάστασης των παραβάσεων. Απαιτούμε πραγματική ανεξαρτησία ελεγκτών, πρόσβαση στα δεδομένα και έλεγχο αμοιβών, δαπανών και συγκρούσεων συμφερόντων. Να εξεταστεί η επέκταση σε μεγάλα χαρτοφυλάκια χωρίς δημόσια στήριξη. Προτείνουμε ο έλεγχος να καλύψει και τις πέντε προηγούμενες χρήσεις, ώστε να αποτιμηθούν οι αμοιβές, οι δαπάνες και η επίδρασή τους στις απαιτήσεις και στο κίνδυνο του δημοσίου. Οι σαράντα πέντε μέρες για χορήγηση στοιχείων μπορεί να εξαντλούν τον χρόνο δικαστικής άμυνας. Ζητούμε πλήρη φάκελο εντός πέντε εργάσιμων ημερών, όταν τρέχει η προθεσμία δικαστικής προστασίας εγκαίρως για την άσκησή της. Η επανέναρξη τοκοφορίας απαιτεί απόδειξη πλήρους ενημέρωσης από τον διαχειριστή και ταχεία δυνατότητα αμφισβήτησης. Η εκκαθάριση πρέπει να περιλαμβάνει πλήρη κίνηση λογαριασμού, μεταβολές επιτοκίων, καταλογισμό πληρωμών και εισπράξεις εξασφαλίσεων από σύμβαση με εκτελεστό τίτλο. Πρέπει ακόμη να καλύπτει και τους εγγυητές κατά το μέρος της ευθύνης τους. Το βάρος αμφισβήτησης σύνθετων χρεώσεων δεν μπορεί να μεταφέρεται ολόκληρο στον πολίτη. 
Ο επανυπολογισμός του άρθρου 14 μπορεί να περιορίσει διογκωμένες απαιτήσεις. Το τριπλάσιο σημαίνει ανώτατη βάση 300 χιλιάδες ευρώ για αρχικό κεφάλαιο 100.000 ευρώ, πριν αφαιρεθούν οι καταβολές και εφαρμοστούν οι ειδικότεροι περιορισμοί. Ακόμη και με αυτές τις προβλέψεις, θεωρούμε το όριο υπερβολικά υψηλό για τον υπερχρεωμένο δανειολήπτη. Ζητούμε επαληθεύσιμη βάση, χωρίς κρυφές κεφαλαιοποιήσεις ή επιβάρυνση του πολίτη λόγω ελλείπων στοιχείων. 
Προτείνουμε, επιπλέον, ειδικό κανόνα για μεταβιβασμένες απαιτήσεις. Το ανώτατο συνολικό όριο να συνδέεται με το πραγματικό τίμημα απόκτησης που αναλογεί στο δάνειο, με ανώτατο πολλαπλάσιο το τριπλάσιο και τη διατήρηση ευνοϊκότερων περιορισμών. Σε περίπτωση πώλησης χαρτοφυλακίου απαιτείται ανεξάρτητος πιστοποιημένος επιμερισμός βάσει εξασφαλίσεων και ανακτησιμότητας, χωρίς τεχνητή διόγκωση του τιμήματος. Η μεταβίβαση δεν μειώνει σήμερα αυτομάτως την οφειλή στο τίμημα απόκτησης. Ζητούμε νομοθετική εγγύηση για μελλοντικές μεταβιβάσεις και ειδικά επεξεργασμένους μεταβατικούς κανόνες για τις υφιστάμενες με σεβασμό στην ασφάλεια δικαίου. 
Η πρόταση νόμου της Νίκης κατοχυρώνει προηγούμενο δικαίωμα προτίμησης του δανειολήπτη, πριν μεταβιβαστεί μη εξυπηρετούμενη απαίτηση. Ο πιστωτής να γνωστοποιεί ατομικά το οικονομικό αντάλλαγμα και να δίνει στον οφειλέτη τη δυνατότητα εξόφλησης με οικονομικά ισοδύναμους όρους. Η έκπτωση που αποδέχεται από τρίτο επενδυτή πρέπει να προσφέρεται προηγουμένως και στον άνθρωπο που βαρύνεται με το χρέος. Η πρότασή μας καλύπτει φυσικά πρόσωπα και πολύ μικρές επιχειρήσεις με ιδιαίτερη μέριμνα για την κύρια κατοικία. Προβλέπει εξήντα μέρες για άσκηση του δικαιώματος και εξήντα για εξόφληση μετά τον οριστικό προσδιορισμό του τιμήματος. Στις μεταβιβάσεις χαρτοφυλακίων ανεξάρτητος πιστοποιημένος αποτιμητής να ελέγχει τον επιμερισμό. Η απαίτηση εξαιρείται προσωρινά, χωρίς να αναστέλλεται ολόκληρη η συναλλαγή, ενώ απαγορεύονται οι τεχνικές επιβαρύνσεις. 
Στην πρότασή μας προβλέπουμε δικαστική προστασία και διαφάνεια εταιρικών σχέσεων, χωρίς αναδρομική ανατροπή ολοκληρωμένων μεταβιβάσεων ή γενική ασυλία στελεχών. Η οικονομικά ισοδύναμη πρόταση του οφειλέτη να αξιολογείται όπως η προσφορά του τρίτου. 
Κύριε Υπουργέ, ενσωματώστε αυτήν την ευκαιρία οριστικής εξόδου από το χρέος πριν από τη μεταβίβαση. Θα σωθούν πολλά σπίτια. 
Το όφελος του επανυπολογισμού δεν πρέπει να ακυρώνεται με νέες επιβαρύνσεις. Η επανεκκίνηση εκτοκισμού μέσω δικαστικών ενεργειών χρειάζεται σαφή όρια. Η συνέχιση της εκτέλεσης απαιτεί πλήρη τεκμηρίωση και επαρκή χρόνο διαδικαστικής αντίδρασης. Η ειδική ελάχιστη προθεσμία πέντε εργασιών ημερών πριν από πλειστηριασμό είναι ιδιαίτερα στενή για έλεγχο σύνθετης οφειλής. 
Το άρθρο 15 προβλέπει προστασία και όταν η μη καταβολή οφείλεται αποκλειστικά στη μη χορήγηση αναγκαίων στοιχείων από τον πιστωτή. Αναγνωρίζουμε την αλλαγή, αλλά ήδη διενεργηθείς παράνομος πλειστηριασμός ακυρώνονται μόνο δικαστικά με εμπρόθεσμη ανακοπή. Απαιτούμε άμεση γνωστοποίηση αναστολής και προσιτή δικαστική προστασία πριν επέλθει η απώλεια. 
Το πρόστιμο δεν επαναφέρει αυτομάτως την οικογένεια στο σπίτι της. Η Κυβέρνηση επιμένει ότι το 15% αποτελεί ανώτατο όριο προκαταβολής. Η ένστασή μας αφορά τον πολίτη που αδυνατεί να καταβάλλει ακόμη και μικρότερο ποσοστό. Ζητούμε δεσμευτική απαλλαγή ευάλωτων και υποχρεωτική εξέταση βιώσιμης λύσης χωρίς προκαταβολή για αποδεδειγμένη αδυναμία. Η αίτηση του τελευταίου τριμήνου δεν αναστέλλει τον προγραμματισμένο πλειστηριασμό, ενώ προβλέπονται εξαιρέσεις οφειλών. Αυτά τα κενά περιορίζουν ουσιαστικά την προστασία.
 Στην Επιτροπή, κύριε Υπουργέ, επικαλεστήκατε ότι περίπου 8 χιλιάδες ακίνητα είναι στους διαχειριστές. Πρόκειται, όμως, για επιμέρους απόθεμα. 
Καταθέτω στα Πρακτικά το δημοσίευμα του Power Game στις 15 Οκτωβρίου 2026. «Στα χέρια των τραπεζών και servicers 15.000 κλειστές κατοικίες». Επικαλείται στοιχεία που παρουσίασαν στελέχη της Intrum και της doValue. Περίπου 8.000 οικονομικές μονάδες υπό διαχείριση, από τις οποίες 6.400 οικιστικές, και περίπου 8.000 επιπλέον ακίνητα είναι στα τραπεζικά χαρτοφυλάκια. Το συνολικό οικιστικό απόθεμα προσεγγίζει κατά το ρεπορτάζ τις 15.000 κατοικίες. Η Κυβέρνηση οφείλει να παρουσιάσει τη συνολική εικόνα και να εξηγήσει πώς θα επιστρέψουν αυτές οι δεκαπέντε χιλιάδες κατοικίες στην αγορά.
(Στο σημείο αυτό ο Βουλευτής κ. Ανδρέας Βορύλλας  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Κυρίες και κύριοι συνάδελφοι, το άρθρο 23 του νομοσχεδίου αποσύρθηκε άρον άρον, αφού αυτοί που το εισηγήθηκαν πιάστηκαν -όπως λέει ο λαός μας- με τη γίδα στην πλάτη. Το ερώτημα είναι ποιος το εισηγήθηκε, ποιες εγγυήσεις δικαστικής προστασίας είχε προβλέψει και γιατί χρειάστηκε αντίδραση από τον δικηγορικό σύλλογο για να αποσυρθεί. 
Το άρθρο 23 αποσύρθηκε. Μια αντίστοιχη διάταξη, όμως, παραμένει σε ισχύ στον εξωδικαστικό μηχανισμό. Ζητούμε την κατάργησή της τώρα. Πρόκειται για το άρθρο 27 παράγραφος 3 του ν. 4738/2020, όπως τροποποιήθηκε με το ν.5113/2026, που αναγνωρίζει στη συμφωνία αναδιάρθρωσης ισχύ εκτελεστού τίτλου. Αν χαθεί η ρύθμιση, η συμφωνία μπορεί υπό νόμιμες προϋποθέσεις να στηρίξει αναγκαστική εκτέλεση. Δεν αρκεί να αποσύρετε τη νέα διάταξη και να αφήσετε μία αντίστοιχη ρύθμιση να εφαρμόζεται ήδη σε άλλους δανειολήπτες. Οι δικηγορικοί σύλλογοι ζήτησαν από 31 Οκτωβρίου την κατάργηση αυτής της πρόβλεψης. 
Στη δεύτερη συνεδρίαση, η Τράπεζα της Ελλάδος δήλωσε ότι δεν διαθέτει εικόνα για τον αριθμό των ακινήτων που τέθηκε στην ερώτηση, επειδή τα στοιχεία δεν της υποβάλλονται. Αυτή η παραδοχή επιβάλλει υποχρεωτική απογραφή κυριότητας, κατάστασης και γεωγραφικής κατανομής. Το δημοσίευμα αναφέρει πωλήσεις άνω των δύο ετών και απορρόφηση περίπου του 80% των διαθέσιμων ακινήτων εντός τριμήνου. 
Προτείνουμε ενιαίο ψηφιακό φάκελο, παράλληλους ελέγχους και δεσμευτικές διοικητικές προθεσμίες για τίτλους, Κτηματολόγιο και νόμιμη και προφανώς γρήγορη αντιμετώπιση των πολεοδομικών εκκρεμοτήτων. Η επιτάχυνση της δικαιοσύνης χρειάζεται επαρκή στελέχωση και οργάνωση. Δεν μπορεί να στηρίζεται στην αποδυνάμωση της ανακοπής του οφειλέτη ή στην αυτόματη παραδοχή ότι κάθε δικαστική εκκρεμότητα είναι καταχρηστική. Η επιστροφή κατοικιών στην αγορά πρέπει να αφορά απόθεμα που μπορεί νόμιμα να διατεθεί με σαφή διάκριση πραγματικού κύριου και διαχειριστή. 
Προτείνουμε για τις διαθέσιμες κατοικίες το δεκάμηνο περιθώριο πραγματικής διάθεσης προς πώληση ή μακροχρόνια μίσθωση, μετά αναλογικό τέλος αδικαιολόγητης διατήρησης κενών κατοικιών με εξαιρέσεις για αποδεδειγμένα νομικά και τεχνικά εμπόδια που επανελέγχονται. Έτσι, το δημόσιο όφελος θα μετριέται σε πραγματικά διαθέσιμη στέγη, αντί να περιορίζεται στη ταχύτερη μεταβίβαση μεταξύ μεγάλων επενδυτών. 
Απαιτούμε τον συντονισμό Τράπεζας της Ελλάδος και Υπουργείου και έγκαιρη αποκατάσταση παραβάσεων. Οι φορείς επίλυσης διαφορών χρειάζονται δωρεάν πρόσβαση και σύντομες προθεσμίες, αφού η Τράπεζα της Ελλάδος δεν επιλύει ατομικές διαφορές. Η υπεύθυνη αναχρηματοδότηση βιώσιμων περιπτώσεων μπορεί να υποστηρίξει το δικαίωμα εξαγοράς με έλεγχο του κινδύνου μη ανταπόκρισης στους νέους όρους.
 Για τα κόκκινα αγροτικά δάνεια: Το άρθρο 14 διατηρεί ειδικά χαμηλότερα όρια συγκεκριμένων παλαιών οφειλών και προβλέπει αυτεπάγγελτο επανυπολογισμό. Δεν καλύπτει κάθε σημερινό αγροτικό δάνειο. Απαιτούμε ολοκληρωμένη ειδική ρύθμιση, περιλαμβανομένων επιλέξιμων οφειλών προς ιδρύματα υπό εκκαθάριση. Προτείνουμε επαλήθευση κεφαλαίου και καταβολών, μείωση επιβαρύνσεων και τεκμηριωμένη διαγραφή κεφαλαίου όπου απαιτείται, δόσεις σύμφωνα με τον παραγωγικό κύκλο, προσιτό επιτόκιο και περίοδο χάριτος μετά από καταστροφή. Κατά την έγκαιρη εξέταση πλήρους αίτησης να προστατεύεται προσωρινά η αναγκαία παραγωγική περιουσία με προθεσμίες και ελέγχους καταστρατήγησης. 
Κυρίες και κύριοι συνάδελφοι, η δεύτερη μεγάλη περιοχή είναι τα κρυπτοστοιχεία. Η Νίκη θα υπερψηφίσει τη φορολόγησή τους, την οποία έχει επανειλημμένα ζητήσει. Τα πραγματικά κέρδη οφείλουν να συνεισφέρουν στα δημόσια έσοδα με προβλέψιμους κανόνες για το φορολογητέο γεγονός και την απόδειξη του κόστους. Το 10% αφορά την υπεραξία μεταβίβασης. Προβλέπεται απαλλαγή καθαρής ετήσιας υπεραξίας έως 500 ευρώ και μεταφορά επιλέξιμων ζημιών. Η απαλλαγή δεν θα αποτελεί έκπτωση από κάθε μεγαλύτερο κέρδος. Χρειάζονται σαφείς κανόνες ετήσιου υπολογισμού και προμηθειών, καθώς και εκτίμηση εσόδων, διοικητικού κόστους και δυνατότητας ελέγχου. Οι αποδόσεις από δανεισμό, παροχή ρευστότητας και staking χαρακτηρίζονται το επιτόκιο με γενικό συντελεστή 15%, εφόσον δεν προβλέπεται ειδική εξαίρεση. Το 10% αφορά κάθε έσοδο crypto. Χρειάζονται παραδείγματα όταν η απόδοση καταβάλλεται σε κρυπτοστοιχεία και η μεταγενέστερη πώληση δημιουργεί χωριστή υπεραξία. Η τιμή κτήσης δεν πρέπει να μηδενίζεται, χωρίς εξέταση διαθέσιμων αποδείξεων επειδή έκλεισε ένα ανταλλακτήριο. 
Στην επιτροπή η ΑΑΔΕ παρέπεμψε τον καθορισμό αποδεικτικών και μεθόδων σε εφαρμοστή απόφαση. Απαιτούμε έγκαιρη έκδοσή της με συνδυαστική αξιοποίηση τραπεζικών κινήσεων και στοιχεία κατανεμημένου καθολικού. Ο πολίτης και ο λογιστής χρειάζονται σαφείς κανόνες πριν κληθούν για να τους εφαρμόσουν. Για ανταλλαγές κρυπτουστοιχείων, εξόρυξη και παροχές σε εργαζόμενους χρειάζονται σαφείς κανόνες. Η ήδη φορολογημένη αξία να αναγνωρίζεται κατά τη μεταγενέστερη διάθεση, ώστε να αποτρέπεται διπλή επιβάρυνση. Να διακρίνονται οι τεχνικές μεταφορές μεταξύ ιδίων πορτοφολιών από πραγματικές διαθέσεις. Και οι αποδόσεις ως τόκοι να συμψηφίζονται αυτομάτως με ζημιές υπεραξίας. 
Η διάκριση χρειάζεται παραδείγματα. Η μεταβατική δήλωση καλύπτει πλέον και παλαιά εισοδήματα δανεισμού, ρευστότητας και staking. Η δήλωση παλαιών υπεραξιών χρειάζεται μέριμνα για τον συνεπή φορολογούμενο που δήλωσε ήδη συγκρίσιμα κέρδη και κατέβαλε υψηλότερο φόρο. Ζητούμε εξέταση επανυπολογισμού ή συμψηφισμού για αποδεδειγμένα συγκρίσιμες περιπτώσεις. 
Θα υπερψηφίσουμε και τη λογιστική μεταρρύθμιση της Γενικής Κυβέρνησης. Η λογιστική των δεδουλευμένων αποτυπώνει τις οικονομικές συνέπειες όταν δημιουργούνται σύμφωνα με τους κανόνες αναγνώρισης. Οι ενοποιημένες καταστάσεις μπορούν να δώσουν πληρέστερη εικόνα απαιτήσεων, υποχρεώσεων και περιουσίας, ενισχύοντας τον δημοσιονομικό έλεγχο. Η μεταρρύθμιση χρειάζεται αξιόπιστες απογραφές, αποτιμήσεις, συστήματα και κατάρτιση προσωπικού. Κρατικές εγγυήσεις και δικαστικές υποχρεώσεις να αναγνωρίζονται ή να γνωστοποιούνται σύμφωνα με τους κανόνες. Οι παρατηρήσεις του Ελεγκτικού Συνεδρίου πρέπει να οδηγούν σε διορθώσεις με υπεύθυνους και προθεσμία. Η ενημέρωση της Βουλής από τις ενοποιημένες καταστάσεις χρειάζεται ουσιαστική συζήτηση.
 Η μετάβαση χρειάζεται σημαντική τεχνική υποστήριξη, ελεγκτική τεχνογνωσία από τις ελεγκτικές εταιρείες και τη συμβολή της ΕΛΤΕ εντός των αρμοδιοτήτων της. Το Ελεγκτικό Συνέδριο επισημαίνει σαφή κατανομή ευθύνης. 
Στα άρθρα 35 έως 37 οι 120 δόσεις για φορολογικές και ασφαλιστικές οφειλές αποτελούν θετική προσθήκη. Η Νίκη τις υποστήριζε εδώ και χρόνια, επειδή το χρέος πρέπει να εξυπηρετείται με δόση συμβατή με το πραγματικό εισόδημα. Η επιμονή της Κυβέρνησης σε ανεπαρκή σχήματα αποπληρωμής καθυστερούσε την επανένταξη οικογενειών και μικρών επιχειρήσεων. Η ρύθμιση αφορά οφειλές έως 31 Δεκεμβρίου του 2024 με προϋποθέσεις αίτησης έως 30 Ιουνίου του 2027 και ελάχιστη δόση 30 ευρώ. Προβλέπεται μετάβαση ενεργών 72 δόσεων. 
Κύριε Πετραλιά, υπερασπιστήκατε το επιτόκιο στο 5% επικαλούμενος την πάγια ρύθμισης για τους συνεπείς. Η δεκαετή επιβάρυνση, όμως, απαιτεί ξεχωριστή αξιολόγηση λόγω της μεγάλης διάρκειάς της. Ζητούμε επιτόκιο κοντά στο 4%, επέκταση της ρύθμισης και στις οφειλές του 2025, ενημέρωση για το συνολικό κόστος και περιθώριο θεραπείας πρόσκαιρης αδυναμίας. 
Κυρίες και κύριοι συνάδελφοι, η θέση μας είναι σαφής. Καταψηφίζουμε τα άρθρα του πλαισίου προστασίας από τους διαχειριστές, επειδή αφήνουν τον οικονομικά ασθενέστερο να διεκδικεί μόνος του τα δικαιώματά του, με κόστος και ασφυκτικές προθεσμίες. Η προστασία που υπόσχεται η Κυβέρνηση παραμένει ελλιπής. 
Υπερψηφίζουμε τα άρθρα για τη φορολόγηση των κρυπτοστοιχείων, τη λογιστική μεταρρύθμιση και τις 120 δόσεις, καθώς και τις δύο τροπολογίες. Η επιλογή μας στηρίζεται σε διαχρονικές θέσεις της Νίκης και στην αξιολόγηση κάθε ρύθμισης. 
Ευχαριστώ πάρα πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
 Και ολοκληρώνουμε τον κύκλο των αγορητών με την Πλεύση Ελευθερίας και τον κ. Καζαμία.
 Παρακαλώ, κύριε συνάδελφε, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, συζητάμε σήμερα ένα ατυχές και κάκιστο νομοσχέδιο για την υποτιθέμενη ρύθμιση των κόκκινων δανείων, ενός τεράστιου όχι μόνο οικονομικού, αλλά και, κατά την άποψή μας, κοινωνικού προβλήματος, το οποίο θα έπρεπε να είχε αντιμετωπιστεί εγκαίρως και με εντελώς διαφορετικό τρόπο. 
Επειδή ακριβώς η Κυβέρνηση βρίσκεται στον τοίχο στο ζήτημα αυτό, όχι μόνο τις τελευταίες μέρες με την κατάθεση αυτού του νομοσχεδίου, αλλά για πολλά χρόνια, κατάφερε τώρα να μας αιφνιδιάσει με διάφορους φθηνούς τακτικισμούς, οι οποίοι δεν οδηγούν πουθενά. Είναι όλοι διαφανείς και φοβάμαι ότι με τον τρόπο αυτόν επιβεβαιώνει η Κυβέρνηση στα μάτια όλου του κόσμου ότι βρίσκεται σε πολιτικό αδιέξοδο όσον αφορά το ζήτημα των κόκκινων δανείων. 
Αρχικώς μας έφερε η Κυβέρνηση παραμονές της 28ης Οκτωβρίου με μόλις σαράντα οκτώ ώρες προθεσμία ένα νομοσχέδιο τετρακοσίων άρθρων, χίλιες εκατό σελίδες, κύριε Πρόεδρε, για να το συζητήσουμε την επαύριο της 28ης Οκτωβρίου. Από αυτό το νομοσχέδιο μόνο τα σαράντα ένα άρθρα αφορούν τα κόκκινα δάνεια και όλο το υπόλοιπο αφορά πάρα πολλές άλλες διατάξεις, τις οποίες, δυστυχώς, λόγω της κοινωνικής σημασίας που έχει το θέμα αυτό, δεν μπορούμε να συζητήσουμε. 
Όμως βεβαίως, εκ των υστέρων, αντιλαμβανόμαστε -ίσως και εκ των προτέρων- ότι η Κυβέρνηση τα κάνει αυτά επίτηδες, για να μην δώσουμε τη δέουσα προσοχή. Αλλά εμείς βρήκαμε τον χρόνο και να προσέξουμε τι υπάρχει μέσα στο νομοσχέδιο και τι μανούβρες προσπαθεί να κάνει η Κυβέρνηση για να αποφύγει την κριτική. 
Κατόπιν, με άλλον επικοινωνιακό χειρισμό κατάφερε η Κυβέρνηση στη διάρκεια των συνεδριάσεων της Επιτροπής να μην έρθουν εκπρόσωποι των servicers, δηλαδή των ξένων εταιρειών που έχουν ολιγοπωλιακή θέση στην ελληνική οικονομία και χειρίζονται δισεκατομμύρια κόκκινων δανείων, για να μην υποστούν την κριτική στην οποία θα τις επέβαλε η Αντιπολίτευση. Παρέστησαν ότι δεν γνώριζαν, πως ειδοποιήθηκαν τελευταία στιγμή. Κατόπιν, χθες, ζητήσαμε να έρθουν σε έκτακτη πέμπτη συνεδρίαση, που επιτρέπει ο Κανονισμός, οι servicers και το Προεδρείο αρνήθηκε. Ζητήσαμε από την πλευρά της Πλεύσης Ελευθερίας να γίνει και συζήτηση διαδικτυακά, που το επιτρέπει το άρθρο 38 του Κανονισμού της Βουλής, παράγραφος 9, και αγνοήθηκε. Επομένως, αυτά όλα δεν είναι τυχαία.
Και ως να μην έφταναν αυτά, είχαμε από τον κ. Μαρκόπουλο, τον Υφυπουργό -που λείπει βέβαια τώρα, αλλά και ο κ. Πιερρακάκης, ο άλλος πρωταγωνιστής αυτών των τακτικισμών, επίσης, λείπει- είχαμε από τον κ. Μαρκόπουλο την υπόσχεση ότι αποσύρεται το άρθρο 23. Για το οποίο, βεβαίως, δεν ήτανε μόνο ο Δικηγορικός Σύλλογος, ήτανε όλα τα κόμματα της Αντιπολίτευσης και η κοινωνία, η οποία ζητούσε να αποσυρθεί. Εμείς ζητήσαμε να αποσυρθούν όλα τα σαράντα ένα άρθρα, όχι μόνο το άρθρο 23 του νομοσχεδίου. 
Αποσύρθηκε, αλλά αντιλαμβανόμαστε χθες με άλλη τακτική κίνηση από τον κ. Πιερρακάκη ότι τελικά δεν έχει αποσυρθεί όλο, αποσύρθηκε μόνο το μισό. Διότι μας έφερε χθες νομοτεχνικές βελτιώσεις στο νομοσχέδιο, στο τέλος της τέταρτης συνεδρίασης της Επιτροπής, όπως το θέσαμε και στην αρχή της συνεδρίασης εδώ, στην Ολομέλεια, επί διαδικαστικού, μας έφερε λοιπόν νομοτεχνικές βελτιώσεις, οι οποίες λένε ότι φεύγουν μόνο τα τελευταία κομμάτια του άρθρου 23 και το μισό παραμένει. Δεν μας εκπλήσσει γιατί κάποιοι -και ο Κυβερνητικός Εκπρόσωπος- είπανε ότι ήταν στη σωστή κατεύθυνση το άρθρο. 
Επομένως, η Κυβέρνηση επέλεξε να μην το αποσύρει όλο, αλλά υπάρχει στην κοινωνία η αίσθηση ότι έχει αποσυρθεί όλο. 
Επιπλέον, ο κύριος Πιερρακάκης ήρθε χθες, αιφνιδιάζοντας την Επιτροπή, και ανακοίνωσε ότι θα υπάρχει και τροπολογία -αυτή εδώ- με δύο άρθρα, η οποία βελτιώνει, λέει, κάποια σημεία του νομοσχεδίου, αλλά, όπως θα δούμε, δεν βελτιώνεται τίποτα ουσιαστικά. 
Τώρα, το πρόβλημα των κόκκινων δανείων, κυρίες και κύριοι Βουλευτές, είναι ένα τεράστιο πρόβλημα. Το Διεθνές Νομισματικό Ταμείο σε ειδική έκθεση για την Ελλάδα τον περασμένο Ιούνιο, η οποία δημοσιοποιήθηκε στα Μέσα με τίτλο «Κόλαφος το Διεθνές Νομισματικό Ταμείο για την Τράπεζα της Ελλάδας, απέτυχε να ελέγξει τα funds κόκκινων δανείων, βόμβα στα θεμέλια της Ελλάδας, 2,9 εκατομμύρια μη εξυπηρετούμενα δάνεια» -και θα το καταθέσω στα Πρακτικά για να υπάρχει- προειδοποίησε ότι όλη η κατάσταση με τη μη είσπραξη των κόκκινων δανείων από τα αποτυχημένα αλλεπάλληλα μέτρα και νομοσχέδια που έχει φέρει η Κυβέρνηση στη Βουλή έχει δημιουργήσει μία ωρολογιακή βόμβα στα θεμέλια της Ελληνικής οικονομίας.
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και πέραν του τεράστιου ποσού των 80 περίπου δισεκατομμυρίων, δηλαδή καταλαμβάνει το ένα τρίτο του μεγέθους της οικονομίας, το οποίο, αν είναι μη εξυπηρετούμενα δάνεια, σε μία στιγμή κρίσης, μπορεί να οδηγήσει σε κατάρρευση όλη την οικονομία, υπάρχει και το κοινωνικό πρόβλημα, το οποίο κατά το ΔΝΤ εμπλέκει περίπου 2,9 εκατομμύρια Έλληνες. Αν βγάλετε τα παιδιά, αυτό είναι το ένα τρίτο του πληθυσμού. 
Επομένως, πρόκειται για ένα τεράστιο κοινωνικό πρόβλημα. Και αντί η Κυβέρνηση να αναθεωρήσει ριζικά την πολιτική της, έρχεται και φέρνει μερεμέτια, τα οποία δεν είναι και ουσιαστικές βελτιώσεις, στο ήδη υφιστάμενο αποτυχημένο πλαίσιο και προσποιείται ότι αντιμετωπίζει το πρόβλημα. 
Να σας υπενθυμίσω, κυρίες και κύριοι Βουλευτές, ότι τον Σεπτέμβριο του 2024 είχαμε -και θα το καταθέσω και αυτό στα Πρακτικά- είχαμε ερώτηση έντεκα Βουλευτών της Νέας δημοκρατίας με θέμα τα κόκκινα δάνεια. Μέσα σε αυτήν την ερώτηση μιλούσαν για δυσμενείς όρους αποπληρωμής σε εξοντωτικά επίπεδα, αναφερόμενοι στον νόμο Χατζηδάκη του 2023 που έρχεται το τωρινό νομοσχέδιο να τροποποιήσει. Έκαναν λόγο οι έντεκα αυτοί Βουλευτές για μία συνθήκη που απειλεί επικίνδυνα την κοινωνική ειρήνη. Σκεφτείτε τώρα, συντηρητικοί πολιτικοί να μιλούν για απειλή της κοινωνικής ειρήνης ανοικτά μέσα στη Βουλή! Και επεσήμαναν ότι είναι απροστάτευτη η περιουσία των δανειοληπτών, εγγυητών και μικρομεσαίων επιχειρήσεων. 
Καταθέτω το κείμενο της ερώτησης στα Πρακτικά για να υπάρχει. 
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Ξέρετε ποιοι ήταν οι Βουλευτές που υπέγραφαν αυτήν την ερώτηση; Μεταξύ άλλων ο Πρόεδρος της Βουλής -τότε Βουλευτής- κ. Κακλαμάνης, ο Υφυπουργός Άμυνας κ. Δαβάκης, ο κ. Σαλμάς -ο οποίος δεν είναι πια στη Νέα Δημοκρατία-, ο κ. Χαρακόπουλος, Γραμματέας της Κοινοβουλευτικής Ομάδας της Νέας δημοκρατίας, ο κ. Καράογλου -και αυτός στα όρια της Κοινοβουλευτικής Ομάδας-, ο κ. Στυλιανίδης, πρώην Υπουργός κ.λπ. Επομένως, ακόμη και δικοί σας Βουλευτές γνωρίζουν και το μέγεθος και την επικινδυνότητα του προβλήματος. 
Τα μέτρα τώρα που έχει φέρει το νομοσχέδιο αυτό μπορούν να συνοψιστούν σε δύο κατηγορίες. Τα πρώτα είναι τα επιφανειακά μέτρα με τα οποία υποτίθεται ότι αυστηροποιείται, τάχα μου τώρα, το πλαίσιο ρύθμισης της λειτουργίας των servicers και των funds και τα οποία είναι γελοία μέτρα. 
Ζητάνε καταρχάς τώρα να ελέγχονται, λέει, ετησίως οι servicers και τα funds, άρθρο 3. 
Άρθρο 4, λέει υπάρχει υποχρέωση διαφάνειας και δημοσιοποίησης. Ως τώρα δεν υπήρχε υποχρέωση διαφάνειας, υπήρχε υποχρέωση αδιαφάνειας! 
Άρθρο 5, υποχρέωση υποβολής στοιχείων, δηλαδή μέχρι τώρα τα funds δεν ήταν υποχρεωμένα καν να υποβάλλουν στοιχεία! 
Υπάρχει και το άρθρο 15, το οποίο ειρωνευτήκαμε αρκετές φορές στην Επιτροπή, θα το ξανακάνω και τώρα. Λέει ότι, αν ένας οφειλέτης είναι συνεπής, δεν του κατάσχεται το περιουσιακό στοιχείο. Χρειάζεται τώρα να μπει άρθρο για να πει το αυτονόητο; Και κάνω την αναλογία, επειδή έχουμε και μαθητές εδώ για να μας καταλαβαίνουν, φανταστείτε να έχουμε ένα άρθρο σε νομοσχέδιο που να λέει ένας μαθητής που δεν κάνει απουσίες απαγορεύεται να κοπεί για απουσίες! Και έρχεστε και το παρουσιάζετε αυτό ως αυστηροποίηση του πλαισίου!
Και δεν φτάνει μόνον αυτό. Αν τα funds κατασχέσουν περιουσιακό στοιχείο ενός οφειλέτη ο όποιος δεν έχει κάνει τίποτα, υπόκεινται -λέει- σε πρόστιμο και μάλιστα σε μεγάλο πρόστιμο. Μα, δεν πρόκειται να επιβληθεί ποτέ κάποιο τέτοιο πρόστιμο, γιατί -όπως θα δούμε παρακάτω- υπάρχουν διάφορα «παραθυράκια» που επιτρέπουν το να μην επιβάλλονται αυτά τα πρόστιμα. 
Επομένως, έχουμε αυτά τα γελοία άρθρα, τα οποία προσποιούνται ότι αυστηροποιούν το πλαίσιο, ενώ δεν αυστηροποιούν κανένα πλαίσιο.
Θα αναφερθώ στο υπόμνημα της Ένωσης Καταναλωτών ΕΚΠΟΙΖΩ που ήρθε στη δεύτερη συνεδρίαση της Επιτροπής ως φορέας να αξιολογήσει το νομοσχέδιο και είπε ότι δεν προσφέρει πραγματικές ελαφρύνσεις αυτό το πλαίσιο, αλλά παγιώνει καταχρηστικές πρακτικές. Φορέας το είπε. Δεν είναι η Πλεύση Ελευθερίας που σας τα λέει αυτά. 
Επιπλέον, αντί να βάλει «φρένο» στην αυθαιρεσία των εταιρειών διαχείρισης, δηλαδή των servicers αλλά και των funds, περιορίζει -λέει- τα δικαιώματα των οφειλετών. ΕΚΠΟΙΖΩ: Πρόκειται για ανεξάρτητο φορέα που θεωρεί ότι η αναμόρφωση του πλαισίου δεν μπορεί να θεωρηθεί ουσιαστική, γιατί δεν ενισχύει την προστασία των δανειοληπτών. Αυτό είναι το πλαίσιο. 
Ερχόμαστε τώρα στα άλλα φοβερά, τα οποία υποτίθεται ότι έφερε το Υπουργείο Εθνικής Οικονομίας για να αντιμετωπίσει το ζήτημα. Ποια είναι αυτά;
Άρθρο 14, για την προστασία -υποτίθεται- των δανειοληπτών, οι οποίοι είναι εντελώς στο έλεος. Το άρθρο 14 λέει ότι απαγορεύεται συνολικά ο τόκος σε μια ρύθμιση «κόκκινου» δανείου να είναι πάνω από το τριπλάσιο του κεφαλαίου, δηλαδή αν χρωστάς 10.000, απαγορεύεται με τον τόκο συνολικά να σου ζητηθεί να εξοφλήσεις 40.000. Τι ωραία, τι ευτυχία! Πρόκειται για ευάλωτους οφειλέτες σε μεγάλο βαθμό, οι οποίοι δεν μπορούν να εξοφλήσουν και τους βάζετε περιορισμό, κάνετε πως τους προστατεύετε από τέτοιον υψηλό τόκο; Θα έπρεπε αυτοί να μην πληρώνουν καθόλου τόκο, γιατί εξάλλου και στην πράξη αυτά τα μέτρα δεν εφαρμόζονται. Δεν μπορεί ο κόσμος να εξοφλήσει. Το άρθρο 14 έχει και τον φοβερό τίτλο «Ανώτατο όριο τοκοφορίας απαιτήσεων». Γιατί δεν το μετονομάζετε σε «Ανώτατο όριο τοκογλυφίας»; Θα ήταν καλύτερο αυτό και πιο ακριβές. 
Ερχόμαστε τώρα στο άρθρο για τις δόσεις. Αυτή είναι η μεγάλη κίνηση της Κυβέρνησης. Από τις 72 δόσεις, δηλαδή από εξόφληση σε έξι χρόνια, πάμε σε 120 δόσεις. Όμως, ενώ πρόκειται για οφειλέτες οι οποίοι είναι σε αδύναμη θέση, ο τόκος αυξάνεται αναλόγως, δηλαδή αντί να έχουν τόκο για έξι χρόνια, τώρα έχουν τόκο για δέκα χρόνια. Διπλασιάζεται σχεδόν. Επομένως, το ότι επιμηκύνετε την περίοδο αποπληρωμής ενός «κόκκινου» δανείου, αυξάνοντας όμως τον τόκο «για τα μάτια» των servicers και των funds, δεν εξυπηρετεί τους οφειλέτες. Εξυπηρετεί τους servicers και τα funds. Είναι απλό. Θα πρέπει αυτά να μην παρουσιάζονται ως επιτυχία. 
Για το άρθρο 23 σάς είπα ξανά ότι στις νομοτεχνικές βελτιώσεις ήρθε ο κ. Πιερρακάκης χθες το βράδυ να μας δείξει ότι τελικά δεν αποσύρεται ολόκληρο και αυτό δεν μας εκπλήσσει. Χθες ζητήσαμε από την Κυβέρνηση και από τον κ. Πιερρακάκη να δηλώσει ρητά ότι δεν πρόκειται να έρθει το άρθρο 23 «από την πίσω πόρτα» σε μια μεσονύχτια τροπολογία σ’ ένα μελλοντικό νομοσχέδιο και αρνήθηκε να δηλώσει κατηγορηματικά ότι δεν πρόκειται να ξανάρθει και μετά από λίγο είδαμε και στις νομοτεχνικές βελτιώσεις ότι το μισό παραμένει. Τέτοια εξαπάτηση της Βουλής γίνεται από την ηγεσία του Υπουργείου Εθνικής Οικονομίας, γιατί είναι εντελώς απέναντι στους πολίτες και στην Αντιπολίτευση και κάνει όποια μανούβρα μπορεί και όποια μανούβρα σκεφτεί για να αποφύγει την κριτική, αλλά δεν θα την αποφύγετε. 
Έχουμε και τον κ. Πέτσα, ο οποίος μας αποκάλυψε σε τηλεοπτική εκπομπή την Κυριακή ότι η ίδια η Κοινοβουλευτική Ομάδα της Νέας Δημοκρατίας είχε διχογνωμία όσον αφορά το άρθρο 23 και τελικά επικράτησε η σκληρή γραμμή. Θα πρέπει κάποιος να μας τα πει. Ενώ υπήρχε αντίθεση σ’ αυτό από Βουλευτές της Νέας Δημοκρατίας, γιατί τελικά δεν ακούστηκαν αυτές οι αντιρρήσεις από την ηγεσία του Υπουργείου Εθνικής Οικονομίας, αλλά φέρατε το άρθρο 23 έτσι, μετά υποχρεωθήκατε να το αποσύρετε δήθεν και μετά καταλήξατε στο να μας φέρετε πίσω το μισό; Αυτή είναι η φοβερή νομοθέτηση της Κυβέρνησης της Νέας Δημοκρατίας!
Επιπλέον, ακούσαμε από την κ. Βολουδάκη, Υφυπουργό Μετανάστευσης, να μας λέει «όχι, είναι καλό» σε τηλεοπτική εκπομπή τη Δευτέρα, ότι είναι καλό το άρθρο 23. Ο Κυβερνητικός Εκπρόσωπος σήμερα μας λέει ότι είναι στη σωστή κατεύθυνση. Τελικά το άρθρο 23 έχει την αντίθεση πολλών Βουλευτών μέσα στην κυβερνητική Πλειοψηφία; Είναι καλό, όπως λέει η κ. Βολουδάκη, ή είναι στη σωστή κατεύθυνση αλλά δεν είναι πάρα πολύ καλό, όπως μας είπε ο Κυβερνητικός Εκπρόσωπος σήμερα το πρωί; Αποφασίστε, για να ξέρουμε τουλάχιστον τι σκέφτεστε.
Όμως, δεν είναι μόνον αυτά. Είναι και το γεγονός ότι δεν υπάρχει πλέον σ’ αυτήν την Κυβέρνηση η στοιχειώδης συλλογική ευθύνη. Ο κάθε Υπουργός βγαίνει και λέει κάτι άλλο, άλλο ο Κυβερνητικός Εκπρόσωπος, άλλο η κ. Βολουδάκη, άλλο η ηγεσία του Υπουργείου Εθνικής Οικονομίας και άντε τώρα να καταλάβουμε ποιος είναι αυτός που επιβάλλει την πολιτική της Κυβέρνησης στην προκειμένη περίπτωση. 
Πάμε στα δύο μέτρα του κ. Πιερρακάκη. Το ένα -λέει- είναι το σταθερό επιτόκιο 3% για τους ευάλωτους και επιλέξιμους οφειλέτες. Αν βγει κανείς στην αγορά να πάρει στεγαστικό δάνειο, θα το πάρει με 3%. Βέβαια οι τράπεζες, επειδή έχουμε και ένα άλλο πρόβλημα στη λειτουργία των τραπεζών, δεν δίνουν στεγαστικά δάνεια σχεδόν ποτέ, αλλά αυτό είναι το τρεχούμενο επιτόκιο. Το επιτόκιο στην Ευρωζώνη είναι 3,3%. Επομένως, δεν είναι κάτι φοβερό εδώ το ότι παγιώνεται σταθερό επιτόκιο στο 3% για ευάλωτους. Δηλαδή, αυτοί έχουν την ίδια μεταχείριση που τους δίνει η αγορά και υποτίθεται ότι έρχεται με τη μεγάλη του καρδιά το Υπουργείο Εθνικής Οικονομίας για να τους προστατεύσει. Επιτόκιο 3% σε ευάλωτους και επιλέξιμους οφειλέτες; Τουλάχιστον με τη δική σας λογική -γιατί εμείς είμαστε ενάντιοι σ’ όλη αυτήν τη λογική- θα έπρεπε να ήταν μηδέν. Σε ευάλωτους να τους τοκίζεται με το επιτόκιο της αγοράς και να κάνετε τους φιλάνθρωπους;
Το άλλο μέτρο είναι -λέει- ότι δεκαπλασιάζονται τα πρόστιμα τα οποία επιβάλλονται με το άρθρο 27. Προσέξτε, όμως. Και εδώ στα πρόστιμα και σε άλλα πρόστιμα το άρθρο 27 τι λέει; Όταν εξακολουθεί να παρεμβαίνει ένα fund ή ένας servicer στην κείμενη νομοθεσία -δηλαδή πρέπει να το κάνει πολλές φορές-, μπορεί η Τράπεζα της Ελλάδος να επιβάλει κατάλληλες διοικητικές κυρώσεις. Δεν επιβάλλετε στην Τράπεζα της Ελλάδος να βάλει κυρώσεις. Τα πέντε εκατομμύρια που έφερε ο κ. Πιερρακάκης είναι μεγίστου ύψους κυρώσεις, δεν είναι η κύρωση η ίδια. Δεν πρόκειται, δηλαδή, να μπει ποτέ. Πρέπει το fund να κάνει κατ’ επανάληψη παραβίαση της κείμενης νομοθεσίας. Η Τράπεζα της Ελλάδος μπορεί, αλλά μπορεί και να μη βάλει το πρόστιμο και τα πέντε εκατομμύρια είναι το ανώτατο, το οποίο δεν θα το δούμε ποτέ, αλλά είναι «για τα μάτια του κόσμου» όλα. 
Κυρίες και κύριοι Βουλευτές, η Πλεύση Ελευθερίας θεωρεί ότι όλο το πλαίσιο ρύθμισης είναι προβληματικό. Θα πρέπει να υπάρξει πλήρης και χωρίς εξαιρέσεις προστασία της πρώτης κατοικίας και αυτό δεν υπάρχει. Θα πρέπει να υπάρχει σεισάχθεια για την κοινή αντιμετώπιση του προβλήματος και όχι την ατομική του αντιμετώπιση, καθώς και διαγραφή χρεών. 
Το νομοσχέδιο σας καταψηφίζεται από εμάς.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το 1ο Πειραματικό Γενικό Λύκειο Αμαρουσίου. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει για μια τρίλεπτη παρέμβαση ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ πολύ, κύριε Πρόεδρε.
Θα θέλαμε απ’ αυτό το Βήμα να καταγγείλουμε κάτι, αλλά και να καλέσουμε την Κυβέρνηση και τον αρμόδιο Υπουργό Προστασίας του Πολίτη να πάρει θέση. Αναφερόμαστε στην κατάπτυστη κυριολεκτικά ανακοίνωση του Γραφείου Ενημέρωσης Δημοσιογράφων Δυτικής Ελλάδας της Ελληνικής Αστυνομίας σε σχέση με τα χθεσινά γεγονότα, τα οποία έχουν καταγγελθεί στη Βουλή από την ειδική αγορήτρια του κόμματος κ. Μανωλάκου, σχετικά με την επίθεση φασιστοειδών απέναντι σε μαθητές και φοιτητές.
Πρόκειται για μία ανακοίνωση η οποία μας οδηγεί σε άλλα συμπεράσματα από τη στιγμή που η ίδια η αστυνομία τη θεωρεί συμπλοκή ανάμεσα σε ανήλικους, λέει, για προσωπικές διαφορές. Αλήθεια; Σοβαρά μιλάτε; Στην ίδια ανακοίνωση λέει ότι σε αυτούς που συλλάβανε από τους φασίστες βρέθηκε πιστόλι Τοκάρεφ με γεμιστήρα που περιείχε πέντε φυσίγγια. Είχαν σιδερογροθιές, είχαν μαχαίρια. Έστησαν ενέδρα στην κυριολεξία με αναμμένες μηχανές για να επιτεθούν. Τρομοκρατούσαν μια πρωτοπόρο μαθήτρια η οποία είναι μέλος της ΚΝΕ, εκλεγμένη στο δεκαπενταμελές και εκπρόσωπος στο συντονιστικό συλλόγων μαθητών Πάτρας. Σοβαρά μιλάμε τώρα; 
Και βγαίνει μια τέτοιου είδους κατάπτυστη ανακοίνωση όταν χθες το βράδυ ο ίδιος ο υπεύθυνος της ασφάλειας σε τηλεφωνική επικοινωνία που είχα μαζί του -και θα πω και το όνομά του δημόσια- ο κ. Σταθούλιας, με διαβεβαίωνε ότι δεν πρόκειται για συμπλοκή, ότι ήταν άλλο πράγμα, ότι ήταν επίθεση; Πήγαν οι αστυνομικοί στους τραυματισμένους μαθητές και φοιτητές στο Νοσοκομείο του Αγίου Ανδρέα για να τους κάνουν έκθεση σύλληψης και να συλλάβουν τα θύματα της επίθεσης; Ίσες αποστάσεις ανάμεσα στα θύματα και τους θύτες; Αποτελεί πρόκληση αυτό το πράγμα. Με αυτό τον τρόπο ξεπλένετε τους φασίστες, με αυτή την ανακοίνωση όταν δεν κατονομάζεται η δράση. 
Δεν έχει σημασία αν ήταν και ανήλικα παιδιά εκεί στην ομάδα αυτή που τραμπούκιζαν συνεχόμενα για δύο μήνες τώρα τη μαθήτρια, που έγραφαν ναζιστικά συνθήματα έξω από το σχολείο της με την υπογραφή Χρυσή Αυγή. Και ξαφνικά ένα περιστατικό συμπλοκής; Σοβαρά μιλάτε; Θα πρέπει να πάρει θέση οπωσδήποτε ο Υπουργός Προστασίας του Πολίτη αλλά και ο Υπουργός Δικαιοσύνης αν έχει εμπλακεί και εισαγγελικός αρμόδιος για τα ζητήματα αυτά, για το συγκεκριμένο περιστατικό. Γιατί το ΚΚΕ δεν θα το αφήσει έτσι. Και ήδη σήμερα το απόγευμα διοργανώνει κινητοποίηση το Εργατικό Κέντρο Πάτρας και άλλοι φορείς στην πλατεία Ταμπαχάνων για να καταδικάσουν αυτές οι εγκληματικές επιθέσεις των φασιστών θρασύδειλων. Δεν θα ξεμπερδέψουμε με αυτά τα πράγματα. 
Γι’ αυτόν ακριβώς τον λόγο θέλουμε να καταγγείλουμε το συγκεκριμένο γεγονός, τη στάση της ελληνικής αστυνομίας, την κατάπτυστη αυτή ανακοίνωση και να καλέσουμε τον Υπουργό να πάρει θέση. Δεν χωράνε μισακές κουβέντες. Χωράνε κουβέντες καταδίκης της φασιστικής επιδρομής και τίποτε άλλο. Καταθέτω στα Πρακτικά την ανακοίνωση της αστυνομίας. 
(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε.
Τον λόγο τώρα έχει ο Πρόεδρος της Ελληνικής Λύσης  κ. Βελόπουλος. 
Παρακαλώ, κύριε Πρόεδρε. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ πολύ, κύριε Πρόεδρε. 
Κύριε Υπουργέ, περίμενα να είναι εδώ ο κ. Πιερρακάκης. Εν πάση περιπτώσει.  Ενημερώθηκα από τους δικούς μου αρμοδίους συναδέλφους που ασχολούνται με τα οικονομικά ότι είστε ο καλύτερος στο Υπουργείο. Δεν τα λέω εγώ. Ο κ. Βιλιάρδος και ο κ. Φωτόπουλος μου τα είπαν. Μου είπαν ότι είστε καλός στο Υπουργείο, ίσως ο καλύτερος που υπάρχει εκεί. 
Πάμε όμως στην ουσία. Θέλω να ξεκινήσω λίγο με τις εξελίξεις στον πλανήτη και με την ήττα Τραμπ. Αυτή η ήττα στις ενδιάμεσες εκλογές τι μήνυμα μπορεί να φέρει στον πλανήτη; Πρώτον, πάλι στον κουβά οι δημοσκοπήσεις. Πάλι στον κουβά. Συνεχίζει βέβαια η Νέα Δημοκρατία και το σύστημά της να χρησιμοποιεί τις δημοσκοπήσεις κατά πώς τη βολεύει. Στη Σερβία στον κουβά. Στο Ισραήλ στον κουβά. Στη Βραζιλία στον κουβά. Στις Ηνωμένες Πολιτείες στον κουβά. Στον κουβά θα πάνε και οι δημοσκοπήσεις στην Ελλάδα της Νέας Δημοκρατίας. Είναι βέβαιο. 

Να δούμε, λοιπόν, γιατί ο Τραμπ πλήρωσε ουσιαστικά αυτά που πλήρωσε. Δεν θα γίνουμε ούτε συνήγοροι, ούτε πολέμιοι του Τραμπ. Και δεν πρέπει να μπλεχτεί η Ελλάδα σε αυτή  την εσωτερική διένεξη της χώρας που λέγονται Ηνωμένες Πολιτείες, κύριε Υπουργέ. Δυστυχώς η πολιτική του Τραμπ είναι πανομοιότυπη με την πολιτική του κ. Μητσοτάκη σε έναν πόλο συγκεκριμένο που είναι δίπολο. Ο ένας, ο Τραμπ, εμμένει σε πολέμους και οδήγησε σε αύξηση της τιμής του πετρελαίου. Το ίδιο και ο Μητσοτάκης εμμένει στην εμπλοκή της χώρας στην Ουκρανία και στον πόλεμο στην Ουκρανία που σημαίνει αύξηση των καυσίμων. Αυτό συμπαρασύρει βέβαια και τα προϊόντα. Και έχουμε αισχροκέρδεια. Επιμένει, λοιπόν, ο Πρωθυπουργός στην ίδια λαθεμένη τακτική για έναν πόλεμο ο οποίος συνεχίζεται στην Ουκρανία και αντί να παλεύουμε για την ειρήνη παλεύουμε υπέρ του πολέμου. Και εδώ, λοιπόν, θα πω το εξής. Αφού έφαγε τη σφαλιάρα ο Τραμπ λόγω ακρίβειας, αισχροκέρδειας και τον εκδικήθηκαν ακόμα και οι ψηφοφόροι του οι οποίοι ψήφισαν τους δημοκρατικούς, έτσι θα φάει και τη σφαλιάρα ο Πρωθυπουργός στις επόμενες εκλογές και θα ηχήσει σε όλο τον πλανήτη. 
(Χειροκροτήματα από την πτέρυγα της Ελληνικής Λύσης)
Πάμε και στα υπόλοιπα. Κύριε Υπουργέ, εγώ θέλω να ρωτήσω κάτι τον κ. Πιερρακάκη. Αφού το άρθρο 23 είναι καλό και έβαλε και ονομαστική ψηφοφορία, γιατί το αποσύρατε; Για να παγιδεύσετε την αντιπολίτευση και καλά; Ποιον κοροϊδεύετε; Εμείς ζητάμε και την απόσυρση του άρθρου 27. Το ζητάμε διότι η κύρια κατοικία προστατεύεται μόνο όσο διαρκεί η διαπραγμάτευση και μετά ακολουθεί υποθήκη. Ο οφειλέτης κάνει μία φορά αίτηση. Ο servicer όσες θέλει. Έχετε γίνει πραγματικά ως Κυβέρνηση -δεν θα πω δούλοι- υπηρέτες και εξυπυπηρέτες των funds. Και αναρωτιέμαι γιατί αυτή η αγάπη και η μεθόδευση; Και θα σας αποδείξω. Χρωστάνε πολλά λεφτά, 500-600 εκατομμύρια. Είναι και ψεύτες. Λένε «κάναμε διακανονισμό». Τι διακανονισμός είναι αυτός όταν αυξάνεται συνεχώς το χρέος και δεν γίνεται κατάσχεση; Πώς θα εξοφλήσετε τα λεφτά; Από τη δουλειά σας, αφού η επιχορήγηση είναι μικρότερη από τους τόκους; Μικρότερη. Ακούστε λίγο. 
Εγώ θα σα πω τα funds τι είναι. Είναι λήσταρχοι. Είναι μαφιόζοι. Κανονικοί λήσταρχοι και μαφιόζοι χωρίς ΑΦΜ στη χώρα μας. Είναι παράνομοι. 
(Χειροκροτήματα από την πτέρυγα της Ελληνικής Λύσης)
Και κάνουν παράνομα τριγωνικές συναλλαγές. Κάνουν τριγωνικές συναλλαγές. Θέλετε αποδείξεις, κύριε Υπουργέ; Είστε και Υπουργοί. Ακούστε. Η Cepal προχωρά σε πλειστηριασμό ακινήτου ενώ είναι θυγατρική της Cepal Holdings η οποία ανήκει κατά 20% στην Alpha Bank. Δηλαδή, η μητρική εταιρεία έχει μια holding συμμετοχών και έχει και τη Cepal εδώ και τριγωνικά παίρνουν τα ακίνητα. Το ακίνητο καταλήγει στην Galaxy II. 
ΠΑΥΛΟΣ ΠΟΛΑΚΗΣ: Όλες έτσι είναι. Μεσίτες. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Μη μου βιάζεσαι. Έχω στοιχεία εδώ τώρα. 
 Το ακίνητο καταλήγει στην Galaxy II εταιρεία που ανήκει κατά 100% στην Alpha Bank. 
Η Intrum εμφανίζεται ως εκπρόσωπος της Vega II που προχωρά σε πλειστηριασμούς ακινήτων ενώ η Vega II έχει αγοράσει δάνεια από την Τράπεζα Πειραιώς. Η Intrum ανήκει κατά 20% στην Τράπεζα Πειραιώς. 
Η doValue εκπροσωπεί την Cairo I η οποία αγόρασε δάνεια από την Eurobank. Στη συνέχεια το ακίνητο που πλειστηριάζεται καταλήγει στην Cairo I Real Estate. Η Eurobank κατέχει το 20% της doValue και το 100% της Cairo I Real Estate. Μιλάμε για ένα κουβάρι τριγωνικών συναλλαγών. Η doValue εμφανίζεται ως νόμιμος εκπρόσωπος real estate εταιρείας με ειδική εξουσιοδότηση. 
Ακούστε λίγο, κύριε Υπουργέ. Εάν δεν βάλετε τάξη εσείς με αυτόν τον νόμο που φέρατε εδώ, το νομοσχέδιο αταξίας, θα βάλει η Κυβέρνηση της Ελληνικής Λύσης. Θα βάλουμε την τάξη εμείς. 
(Χειροκροτήματα από την πτέρυγα της Ελληνικής Λύσης)
Το σκάνδαλο. Δάνεια μεσαίας και χαμηλής εισπραξιμότητας περίπου 36 δισεκατομμυρίων ευρώ εντάχθηκαν στο πρόγραμμα «Ηρακλής». Εντάχθηκαν, κύριε Βιλιάρδο; Εντάχθηκαν. Τριάντα έξι δισεκατομμύρια. Πόσο πουλήθηκαν, κύριε Υπουργέ; Πουλήθηκαν 1,4 δισεκατομμύρια. Τέτοιος επιχειρηματίας, κύριε Υπουργέ, γίνομαι κι εγώ. Αεριτζής. Αέρας. Με 1,4 δισεκατομμύρια, παίρνω 36 δισεκατομμύρια αξία.  Αν δεν είστε απατεώνες τότε είστε ανόητοι. Δεν δικαιολογείται αυτό το πράγμα. 
(Χειροκροτήματα από την πτέρυγα της Ελληνικής Λύσης)
Εκτός αν έχουν κάποιοι συμφέροντα από την ιστορία με τα funds και είναι κανένας στο Υπουργικό Συμβούλιο, που δεν θέλω θα το πιστέψω. Είναι αδιανόητο. 
ΠΑΥΛΟΣ ΠΟΛΑΚΗΣ: Αλίμονο. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Αλίμονο, κύριε Πολάκη. Αλίμονο. 
Πάμε και στα υπόλοιπα. Πραγματικά απορώ με το θράσος ορισμένων πολιτικών. Αναφέρομαι σε πολλούς εδώ μέσα. Υπηρετείτε επί μια δεκαετία και πλέον τα funds. Κάποιοι τα ξεκίνησαν. Το ΠΑΣΟΚ ξεκίνησε τα funds, για να τα λέμε όλα. Ήρθε ο Τσίπρας και μας είπε χθες «δεν έκανα εγώ τα funds». Σαφώς και δεν τα έκανες, αγαπητέ μου φίλε, τα funds εσύ, αλλά εσύ έκανες τους ηλεκτρονικούς πλειστηριασμούς. Με ένα κουμπί να πηγαίνουν φυλακή και να τους παίρνουν τα σπίτια. Και έσερνες τον Λαφαζάνη και άλλους με χειροπέδες στα δικαστήρια, κύριε Τσίπρα.
(Χειροκροτήματα από την πτέρυγα της Ελληνικής Λύσης)
Ποιον κοροϊδεύουν; Ποιους κοροϊδεύουν; Πραγματικά, το πρόβλημα δεν είναι μόνο τα funds. Το πρόβλημα είναι ότι δεν έχει σπίτι ο Έλληνας να μείνει. Του παίρνετε το σπίτι, του παίρνετε το εισόδημά, του παίρνετε την αισιοδοξία, του παίρνετε το μέλλον, του παίρνετε την ευτυχία, του παίρνετε το χαμόγελο, του τα πήρατε όλα και τον αφήσετε δυστυχισμένο τον Έλληνα. 
(Χειροκροτήματα από την πτέρυγα της Ελληνικής Λύσης)
Τι μπορούμε να κάνουμε; Το λέμε εδώ και πάρα πολύ καιρό, το αντιγράφει τώρα ο κ. Δούκας και το ΠΑΣΟΚ, δυστυχώς. Το είπε ο κ. Δούκας χθες, ότι υπάρχουν ακίνητα κλειστά. Το λέγαμε από το 2020 εδώ μέσα. Ο κ. Φωτόπουλος και οι υπόλοιποι Βουλευτές της Ελληνικής Λύσης μιλούσαμε για τα κλειστά ακίνητα. Η στεγαστική κρίση δεν είναι μόνο το Airbnb -είναι και αυτό- αλλά είναι τα κλειστά κινητά. Υπάρχουν 120.000 ακίνητα κλειστά στην Αθήνα, στον Δήμο Αθηναίων. Αν ανοίξουν αυτά, και τα νοίκια θα πέσουν και σπίτι θα βρει ο Έλληνας και επιτέλους αντιγράψτε το γερμανικό μοντέλο, με το οποίο η Γερμανική Κυβέρνηση αγοράζει 200.000 ακίνητα σε φθηνή τιμή.
(Χειροκροτήματα από την πτέρυγα της Ελληνικής Λύσης)
 Και αν θέλετε και τη λύση, κόψτε την Golden Visa γιατί αυτή εκτίναξε -η Golden Visa- στα ύψη τα ακίνητα. Και η λύση είναι ο ΟΕΚ, ο Οργανισμός Εργατικής Κατοικίας. Ό,τι κάνει η Γερμανία, κύριε Βιλιάρδο, τώρα. 
Πήγε η Γερμανική Κυβέρνηση, κύριοι συνάδελφοι της Νέας Δημοκρατίας, κύριε Υπουργέ, και αγοράζει 200.000 ακίνητα από έξι εταιρείες real estate πάμφθηνα -πάμφθηνα- όσο, δηλαδή, τα πήραν τα funds. Έτσι, φθηνά τα πήρε και τα δίνει στους Γερμανούς. Σε ακίνητα δημοτικά της Γερμανίας και δημόσια θα χτιστούν σπίτια. 
Τι κάνει η Κυβέρνηση, ξέρετε; Πάει ο Δένδιας και δίνει στη Μεσογείων οικόπεδο, υπόσχεται ο Άδωνις Γεωργιάδης 11 στρέμματα στον Δήμαρχο Ψυχικού, γιατί εκλέγεται εκεί. Ακούστε, να εκλέγομαι εγώ στον συγκεκριμένο Δήμο, στον Δήμο Ψυχικού, να είμαι Υπουργός και να δίνω στον Δήμαρχο 11 στρέμματα έτσι. Αντί να χτίσουμε σπίτια για τους Έλληνες, χαρίζετε ακίνητα που δεν αξίζουν και δεν ανήκουν σε εσάς, στον οποιονδήποτε. 
(Χειροκροτήματα από την πτέρυγα της Ελληνικής Λύσης)
Πάμε και στα εθνικά θέματα: Ξαφνικά γίνατε νταήδες. Εκεί που λέγανε «ηττηθήκαμε», έλεγαν κάποιοι «τον ήπιαμε» -πώς τον κάναμε, δεν ξέρω τι κάνανε-«ηττηθήκαμε πολιτικά», μετά έγιναν κωλοτούμπες, από τους γνωστούς εδώ μπροστά τους υβριστές, τους τσαρλατάνους της πολιτικής που άλλα λένε σήμερα και άλλα λένε αύριο. 
Ας δούμε, όμως, τα εγκληματικά λάθη της Νέας Δημοκρατίας, κύριε Υπουργέ, ένα προς ένα. Λάθος πρώτο της Νέας Δημοκρατίας: Σινιρλίογλου, ένας από τους πνευματικούς ταγούς της γαλάζιας πατρίδος. Ο Σινιρλίογλου, που σήμερα είναι υποψήφιος για Γενικός Γραμματέας του ΟΗΕ από την πλευρά της Τουρκίας, ψηφίστηκε με εντολή Γεραπετρίτη, Μητσοτάκη για να γίνει Πρόεδρος στον ΟΑΣΕ και τον ψήφισε και η Ελλάδα. Αυτόν που μιλά για Αιγαίο τουρκικό, για γαλάζια πατρίδα!
Δεύτερο εγκληματικό λάθος: 2025-2026, η Ελλάδα δεν αξιοποιεί την ώρα που προκαλεί η Τουρκία το δικαίωμα του βέτο στην Ευρωπαϊκή Ένωση και της δίνει και άλλα δισεκατομμύρια ευρώ η Ευρώπη, μαζί με τον Μητσοτάκη, να τα πάρει τα λεφτά η Τουρκία, ενώ έπρεπε να θέσουμε βέτο. 
Τρίτο λάθος: Αντιπρόεδρος του ΝΑΤΟ εξελέγη ομόφωνα ο Τούρκος. Η Ελλάδα είναι μέλος του ΝΑΤΟ και δεν εξέφρασε ούτε μία αντίρρηση. Την ώρα που προκαλεί η Τουρκία στην Κάσο, έτσι; Δεν είναι, τώρα, έτσι ξαφνικά στα ήρεμα νερά.
Δηλαδή, με τόσα λάθη που κάνατε, αν δεν είναι εκούσια, τότε είστε ανόητοι και κάνετε ακούσια λάθη. Δεν μπορεί λάθη επί λαθών να γίνονται χωρίς να έχετε και αποτελέσματα δυσμενή για τα εθνικά μας θέματα. Και τώρα θα τα εισπράξουμε όλα αυτά. 
Πρόταση -γιατί προτάσεις δεν υπάρχουν: Ενεργοποίηση τώρα της συμφωνίας με τη Γαλλία. Έχουμε υπογράψει μια αμυντική συμφωνία με τη Γαλλία και ήταν ο Πρωθυπουργός εδώ τότε, μαζί με τον Δένδια, που μου λέγανε «αυτή είναι τεράστια επιτυχία, η αμυντική συνδρομή, εάν γίνει σε περίπτωση έντασης με την Τουρκία». Τα λέγανε, εδώ, στη Βουλή. Ωραία, υπογράψαμε συμφωνία αμυντικής συνδρομής με τη Γαλλία; Να ζητήσουμε τώρα γαλλικά πολεμικά σκάφη -αφού είναι και γαλλική εταιρεία- στην Κάσο, αφού έχουμε αμυντική συμφωνία.
(Χειροκροτήματα από την πτέρυγα της Ελληνικής Λύσης)
Ενεργοποίηση της ευρωπαϊκής ρήτρας αμοιβαίας συνδρομής για το καλώδιο. Είναι της Ευρωπαϊκής Ένωσης το καλώδιο, δεν είναι της Ελλάδος. Αμοιβαία αμυντική συνδρομή. Έχουμε το δικαίωμα στην Ευρώπη να το ζητήσουμε και αυτό.
Έχουμε δαπανήσει, κύριοι συνάδελφοι, 3,5 δισ. για Rafale, 3,5 δισ. για «Θόλο Αχιλλέα», 4 δισ. για τέσσερις Belharra, 4 δισ. για αμερικανικούς πυραύλους και φοβόμαστε να βάλουμε ένα καλώδιο στην Κάσο. Φοβούνται. Φανταστείτε να πάμε για εξορύξεις τώρα, όχι καλώδιο ηλεκτρικό ενέργειας, εξορύξεις κανονικές να πάμε να κάνουμε, να βάλουμε πλατφόρμες.  
Ερώτηση, επειδή άκουσα τον Υπουργό Εξωτερικών, κύριε Υπουργέ, να ομιλεί για απάντηση επιχειρησιακή επί του πεδίου: Από πότε επιχειρησιακά, ναύαρχε μου, μπορεί να απαντά ο Υπουργός Εξωτερικών και όχι ο Υπουργός Άμυνας; Η απάντηση του Υπουργού Εξωτερικών έπρεπε να δοθεί από τον Υπουργό Άμυνας για επιχειρησιακή απάντηση επί του πεδίου. Ο Δένδιας γιατί δεν μιλάει; Τον ακυρώσατε ή κάτι ξέρει περισσότερο ότι συμφωνήσατε; Ένα από τα δύο είναι. 
Πάμε και στα υπόλοιπα. Ελληνοτουρκικά: Έχουμε κι άλλα λάθη τώρα. Διαβάζω ρεπορτάζ ενός από τα πιο έγκριτα site, χωρίς εξαρτήσεις από κόμματα, το VoiceNews.gr, στο οποίο κάποιοι φωστήρες στο Αιγαίο Πέλαγος αποφάσισαν να πάρουμε νερό από τουρκική εταιρεία. Σκοτεινά μυαλά θέλουν, έχουν κάνει σχέδιο, να υδροδοτήσουν με ευρωπαϊκά προγράμματα το νερό από τα ακριτικά μας νησιά από την Τουρκία, ώστε να μπορούν να διακόπτουν το νερό οι Τούρκοι όποτε θέλουν. 
Ρωτώ τον Υπουργό: Είναι αλήθεια; Είναι αλήθεια ότι δήμοι στο Ανατολικό Αιγαίου έχουν παραλάβει υδρομετρητές τουρκικούς για να μετράνε το νερό; Είναι αλήθεια; Είναι αλήθεια, φαντάζομαι, γιατί και λεωφορεία τουρκικά έχετε πάρει και αυτοκίνητα για την αστυνομία τουρκικά έχετε πάρει και από την Τουρκία έρχονται εισαγόμενα προϊόντα οπωροκηπευτικά, αντί να τους μποϊκοτάρουμε και να επιβάλλουμε κυρώσεις. 
(Χειροκροτήματα από την πτέρυγα της Ελληνικής Λύσης)
Και αν θέλετε μια πρόταση στον κ. Γεραπετρίτη -για να μην πολυομιλεί: Άμεση κατάθεση deposit στον Γενικό Γραμματέα του ΟΗΕ, τώρα, των γεωγραφικών συντεταγμένων της γραμμής επαφής ΑΒ με το ακριβές γεωγραφικό μήκος στα 24,3 ναυτικά μίλια και την ταυτόχρονη επιχείρηση αυτού από την Ελληνική Βουλή και οριοθέτηση με την Κύπρο της ΑΟΖ. Θα άλλαζε το μέλλον του Ελληνισμού, θα άλλαζε το μέλλον της πατρίδος. 
(Χειροκροτήματα από την πτέρυγα της Ελληνικής Λύσης)
Αυτά που κανένας Πρωθυπουργός δεν έκανε και τολμάνε και μιλάνε. Ούτε ο Σαμαράς, ούτε ο Καραμανλής, ούτε ο Παπανδρέου, κανένας δεν έκανε ΑΟΖ με την Κύπρο. Και μιλάνε σήμερα. Βγαίνει ο Σαμαράς και μιλάει. Τι μιλάς, άνθρωπε μου; Τσίπρα, τι μιλάς; Γιατί δεν κάνατε ΑΟΖ με την Κύπρο; Γιατί δεν οριοθετήσατε ΑΟΖ; Γιατί δεν το κάνατε ποτέ; 
Κλείνοντας, να πω το εξής: Κύριε Υπουργέ, φτιάξατε ένα κράτος -κυρίως η ΑΑΔΕ- σάπιο. Σάπιο από πάνω μέχρι κάτω, μέχρι το μεδούλι, που κυνηγά τον πολίτη και αφήνει ελεύθερους τους λαγοκέφαλους της Νέας Δημοκρατίας. Είκοσι πέντε στελέχη της ΑΔΑΕ στη λίστα της λογίστριας που κουκούλωναν και εμπλέκονταν στο χρηματισμό, στην ιστορία με το «Χωριάτικο». Αλλά η Κυβέρνηση τοποθέτησε τον Πιτσιλή και έκανε την ΑΑΔΕ για να ελέγχει και τον ΟΠΕΚΕΠΕ. Δηλαδή, βάλαμε τον λύκο να φυλάει τα πρόβατα του ΟΠΕΚΕΠΕ. Βάλαμε την ΑΑΔΕ, να φυλάει τα πρόβατα του ΟΠΕΚΕΠΕ και τον λαγοκέφαλο, που κατατρώνε τη σάρκα της Ελλάδος. 
(Χειροκροτήματα από την πτέρυγα της Ελληνικής Λύσης)
Το πόσο επιτυχημένη ή αποτυχημένη είναι η ΑΑΔΕ, αποδεικνύεται από αυτό, κύριε Υπουργέ. 
Καταθέτω στα Πρακτικά της Βουλής, ακούστε εδώ: Από το 2024 προειδοποιούσε μέσα από το Instagram μια κυρία -δικηγόρος είναι, αν δεν κάνω λάθος- καταγγελία ότι η ΜΚΟ αυτή που συλλάβατε εσείς -και καλά που συλλαμβάνετε εσείς, καρφωτές είναι όλες οι δουλειές, καμία σύλληψη δεν κάνατε εσείς, από καρφιά έχουν γίνει οι δουλειές- έλεγε από το 2024 ότι είναι απατεώνες.
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Και η ΑΑΔΕ του Πιτσιλή το κατάλαβε το 2026 μετά από καταγγελία. Δηλαδή, χωρίς ρουφιάνους, ΑΑΔΕ δεν υπάρχει. Τζάμπα τους πληρώνουμε. 
(Χειροκροτήματα από την πτέρυγα της Ελληνικής Λύσης)
Και αν θέλετε απόδειξη ότι πρέπει να καταργηθεί η ΑΑΔΕ και να ξαναφτιαχτεί από την αρχή -αυτό που λέει η Ελληνική λύση: Η αστυνομία, κύριε Υπουργέ, απέκλεισε τη διεφθαρμένη ΑΑΔΕ από τις έρευνες. Δεν την ενημέρωσε ποτέ. Τόσο καλή είναι η ΑΑΔΕ σας. ΑΑΔΕ από δω, ΑΑΔΕ από κει, και οι αεριτζήδες, οι απατεώνες, τα λαμόγια μάζευαν λεφτά. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του Προέδρου της Ελληνικής Λύσης)
Το χειρότερο απ’ όλα είναι ότι όποια πέτρα -των σκανδάλων- και αν σηκώσεις, στη θάλασσα αυτή των σκανδάλων της Νέας Δημοκρατίας, πάντα υπάρχει και ένας νεοδημοκράτης λαγοκέφαλος μέσα. Υποψήφιος Βουλευτής της Νέας Δημοκρατίας στη λίστα των είκοσι πέντε λαδωμένων εφοριακών, στον Mr Χωριάτικο. Ο κύριος ήταν μπαγαπόντης: Υποψήφιος Βουλευτής, στέλεχος με τους εφοριακούς, πάλι λαγοκέφαλοι της Νέας Δημοκρατίας, ΟΠΕΚΕΠΕ, «Χωριάτικο», μπαγιάτικο -και δεν ξέρω τι άλλο- πάλι νεοδημοκράτες είναι. Όποια πέτρα και αν σηκώσεις, θα βρεις νεοδημοκράτη από κάτω. 
Και θα ήθελα να πάω σε ένα σοβαρότερο θέμα, για να δείτε πώς λειτουργεί το κράτος. Το κράτος κάνει συμβάσεις με κάποιους εργολάβους για να κάνουν κάποια δημόσια έργα. 
Όταν κάνετε συμβάσεις, κύριε Υπουργέ, γιατί όλοι οι όροι είναι υπέρ των εργολάβων; Αργείτε, πληρώνετε αποζημιώσεις. Κάτι δεν κάνει το κράτος, πληρώνει αποζημιώσεις. 
Στο Πήλιο, ο εθνικός εργολάβος σας, μια εταιρεία συγκεκριμένη που ανέλαβε όλα τα έργα στην περιοχή -λόγω του «Ντάνιελ» έφτιαξε έργα- με την πλημμύρα που έγινε τώρα, όλα τα έργα διαλύθηκαν σαν χάρτινος πύργος. Όλα κατέρρευσαν, τα αντιπλημμυρικά, οι δρόμοι, οι γέφυρες. Και ρωτώ εγώ: Στις συμβάσεις που του κάνατε, θα τα πληρώσει αυτός ή πάλι το κορόιδο ο ελληνικός λαός και το Πήλιο, η ομορφότερη περιοχή της χώρας, ερημώνεται; Σίγουρα ο εθνικός εργολάβος δεν θα τα πληρώσει.
(Χειροκροτήματα από την πτέρυγα της Ελληνικής Λύσης)
Κλείνοντας, θα πω το εξής. Ο κ. Μητσοτάκης καλύπτει τον Τσίπρα. Θυμίζει τα κινούμενα σχέδια, τον Τομ και τον Τζέρι. Τομ και Τζέρι, Μητσοτάκης και Τσίπρας. Η γάτα, ο Μητσοτάκης, κυνηγάει το ποντίκι, τον Τζέρι.  Ποτέ δεν τον πιάνει όμως. Γιατί άμα τον πιάσει, τελειώνει το παραμύθι. Πάντα ζει ο Τζέρι. Πρέπει να ζει ο Τζέρι, ο Τσίπρας, για να ζει και ο Τομ, ο Μητσοτάκης. Ε, λοιπόν, οι πολιτική δεν είναι κινούμενα σχέδια και μαριονέτες, όπως οι πολιτικοί, ο Πρωθυπουργός και ο κ. Τσίπρας. 
Εγώ έκανα μηνυτήρια αναφορά, κύριε Γεωργιάδη, κύριε Μητσοτάκη, στο θέμα των χρημάτων και του Ποινικού Κώδικα που άλλαξε ο Τσίπρας. Ήρθε στο γραφείο του Προέδρου της Βουλής, μου είπε ο εισαγγελέας του Αρείου Πάνου. Έκανα μηνυτήρια αναφορά. Γιατί δεν την φέρνει ο κ. Κακλαμάνης να τη συζητήσουμε την εξεταστική επιτροπή εδώ; Γιατί δεν φέρνει την άρση ασυλίας του κ. Γεωργιάδη. Πληρώθηκε ή δεν πληρώθηκε ο κύριος τάδε; 
Δεν ξέρω ποιος τα πήρε κι αν τα πήρε. Ξέρω ένα πράγμα, ότι εμείς φέραμε το θέμα στη Βουλή. Αυτή η ιστορία με την αλλαγή του Ποινικού Κώδικα ποιον βόλεψε; Βόλεψε και τη Νέα Δημοκρατία. Ο παιδεραστής σύμβουλος του Μητσοτάκη αθωώθηκε. Ο μεγαλολιγάρχης αθωώθηκε. Οι νταβατζήδες αθωώθηκαν. Κι έχει το θράσος και μιλάει για διαφθορά και ο Τσίπρας και ο Μητσοτάκης. Καλύπτει ο ένας τον άλλον!
(Χειροκροτήματα από την πτέρυγα της Ελληνικής Λύσης)
 Κλείνοντας, να πω ότι όλοι έχετε πρόγραμμα, όλοι έχετε σχέδιο, όλοι θέλετε να σώσετε τη χώρα, ενώ όταν κυβερνήσατε την καταστρέψατε. Καλύτερα να μη μιλάτε. Διότι είστε οι περισσότεροι άεργοι. Όπως έλεγε ο Σουρής, «οι Έλληνες πολιτικοί έχουν μονίμως ως επάγγελμα τη σωτηρία της χώρας». Γι’ αυτό αποφεύγουν…
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Πρόεδρε. 
Περνάμε στον κατάλογο των ομιλητών. Καλείται για την ομιλία του ο Βουλευτής από το ΠΑΣΟΚ, ο κ. Αποστολάκης. 
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η ελληνική κοινωνία βρίσκεται σε αναβρασμό και αισθάνεται ότι οδηγείται πλέον από τη μια ήττα στην επόμενη. Οι εξελίξεις των τελευταίων ημερών, με την επικύρωση του ανυπόστατου τουρκολιβυκού μνημονίου και από την πλευρά της Ανατολικής Λιβύης, δεν μπορούν να χαρακτηριστούν παρά ως διπλωματική ήττα της Κυβέρνησης. Δεν μπορούμε να αφήσουμε έξω από την εξίσωση ούτε τα εν εξελίξει γεγονότα για το καλώδιο διασύνδεσης με την Κύπρο. Κι εκεί εμφανιζόμαστε σαν παρατηρητές των εξελίξεων και ως φορείς υπεραισιόδοξων προβλέψεων που δεν βασίζονται σε στέρεη βάση και έρχονται σε αντίθεση με τα διδάγματα τόσων χρόνων. 
Έρχομαι τώρα στις ήττες που βιώνει η ελληνική κοινωνία στο εσωτερικό της χώρας. Μιλώ έτσι, γιατί έτσι βιώνει την καθημερινότητά του πάρα πολύς κόσμος. Αυτό δεν είναι ένα αυθαίρετο δικό μας συμπέρασμα. Είναι μια τεκμηριωμένη πραγματικότητα που αποτυπώνεται καθαρά στα στοιχεία του ΙΟΒΕ, της ΑΑΔΕ και της Τράπεζας της Ελλάδας. Τι βλέπουμε; Βλέπουμε ότι το ιδιωτικό χρέος έφτασε τα 421 δισεκατομμύρια ευρώ. Παρά τα όσα επιχειρήματα έχουν παρατεθεί για να αντιστρέψουν την πραγματικότητα, είναι εξαιρετικά ανησυχητικό ότι από αυτά, τα 238 δισεκατομμύρια είναι ληξιπρόθεσμα. Βλέπουμε ότι σχεδόν 4,8 εκατομμύρια πολίτες χρωστούν στην εφορία. Οι πολίτες έχουν φτάσει στο σημείο να ζουν σε μια κατάσταση ομηρίας χρεών. Βλέπουμε ότι μόνο το πρώτο εξάμηνο του έτους κοκκίνισαν ακόμη 1,7 δισεκατομμύρια δανείων. 
Κυρίες και κύριοι συνάδελφοι, έχουμε προς συζήτηση ένα πολυνομοσχέδιο 390 άρθρων που εκτείνεται σε πάρα πολλούς τομείς. Εκεί μέσα ψάχνουμε να βρούμε τη μέριμνα της Κυβέρνησης για το αγκάθι της καθημερινότητας του Έλληνα πολίτη, το ιδιωτικό χρέος, που αγγίζει περισσότερο από έναν στους δύο Έλληνες. Αυτό και μόνο είναι δηλωτικό της ποιότητας της νομοθέτησης, αλλά και των προτεραιοτήτων της Κυβέρνησης. Φάνηκε, άλλωστε, και από το ότι δεν θεωρήθηκε αναγκαία η πρόσκληση σε ακρόαση της Ολομέλειας των Δικηγορικών Συλλόγων της χώρας. 
Ποια είναι, λοιπόν, η απάντηση της Κυβέρνησης μετά από επτά χρόνια διακυβέρνησης, μετά από 1,7 δισεκατομμύρια νέα κόκκινα δάνεια μέσα σε ένα εξάμηνο και με σχεδόν 80 δισεκατομμύρια δάνεια στα χέρια των servicers; Να δώσει μέσα από το νομοσχέδιο τη δυνατότητα στους servicers και στα funds να αποκτούν ακόμη πιο εύκολα εκτελεστικό και εκτελεστό τίτλο από μια ιδιωτική σύμβαση, χωρίς εγγυήσεις προστασίας και χωρίς δικλείδες ασφαλείας για τον οφειλέτη; Αυτή ήταν η προτεραιότητά σας για την προστασία της περιουσίας του πολίτη, να περάσετε το άρθρο 23; 
Θα προχωρούσατε κανονικά με τον σχεδιασμό σας, αν δεν βρίσκατε απέναντί σας το ΠΑΣΟΚ και την Αντιπολίτευση συνολικά και την κοινωνία. Γι’ αυτό το ΠΑΣΟΚ κατέθεσε τροπολογία και απαιτεί την κατάργηση της εκτελεστότητας της σύμβασης αναδιάρθρωσης οφειλών στο πλαίσιο του εξωδικαστικού μηχανισμού. Η απόσυρση του άρθρου 23 αποτελεί ομολογία του απαράδεκτου χαρακτήρα ρύθμισης και του σκοπού της. Ακριβώς λόγω αυτής της παραδοχής, ήρθε η ώρα η Κυβέρνηση να άρει και την αντίστοιχη πρόβλεψη για τον εξωδικαστικό μηχανισμό. Αυτές οι διατάξεις έχουν γίνει ο εφιάλτης πολλών οφειλετών μόλις παρουσιάσουν έστω και μια προσωρινή αδυναμία να καλύψουν τις υποχρεώσεις τους. 
Ας δούμε, όμως, τι άλλο παρουσιάζει η Κυβέρνηση σαν νομοθετική μεταρρύθμιση. Τα αυτονόητα. Αυτά που θα ήταν το πρώτο μέλημα της κυβέρνησης που σέβεται τον πολίτη και θέλει να τον προστατεύσει και όχι να διευκολύνει τους servicers και τα funds. Και εξηγούμαι. Σήμερα μας λέτε ότι πρέπει να ελεγχθούν οι εταιρείες που διαχειρίζονται απαιτήσεις δισεκατομμυρίων ευρώ που κρέμονται πάνω από τα κεφάλια των πολιτών. Σήμερα ανακαλύψατε ότι ο οφειλέτης δικαιούται να ξέρει πόσα ακριβώς χρωστάει, πώς προέκυψε και πώς διαμορφώθηκε το χρέος του, αλλά και τι μπορεί να έχει προστεθεί σ’ αυτό, χωρίς ο ίδιος να μπορεί να ακολουθήσει τη διαδρομή; Σήμερα, όταν η κοινωνία βράζει μέσα στην ακρίβεια και την ανασφάλεια, ανακαλύψατε ότι ένας άνθρωπος που χρωστάει και προσπαθεί με κόπο να μείνει συνεπής δεν πρέπει να διώκεται; Όλα αυτά μετά από επτά χρόνια και κυρίως μετά από τη συστηματική υποτίμηση της πρότασης του ΠΑΣΟΚ για τις εκατόν είκοσι δόσεις. 
Κι επειδή μιλάμε για ένα πολυνομοσχέδιο 390 άρθρων, έναν πραγματικό λαβύρινθο διατάξεων, θέλω να σταθώ και σε ένα ακόμα σημείο. Στο άρθρο 367 βλέπουμε τη διάταξη για την ανταλλαγή ακινήτων μεταξύ του Ταμείου Ακινήτων Εθνικής Άμυνας και των Ελληνικών Αμυντικών Συστημάτων. Το Ταμείο δίνει δύο ακίνητα πάρα πολλών στρεμμάτων στη Βοιωτία και λαμβάνει σαν αντάλλαγμα ένα γεωτεμάχιο στο Χαϊδάρι. Επειδή το άρθρο και η επιλογή να εισαχθεί σε αυτό το νομοσχέδιο προξενεί εντύπωση, θέλω να ρωτήσω δύο πράγματα: Πρώτον, με ποιο σκεπτικό λήφθηκε η συγκεκριμένη απόφαση και ποιες ακριβώς ανάγκες εξυπηρετεί; Δεύτερον, έχει γίνει συγκριτική μελέτη της αξίας των ακινήτων και ποια είναι τα αποτελέσματά της;
 Επιστρέφω στο ιδιωτικό χρέος. Στο νομοσχέδιο βλέπουμε ακόμα μια προσπάθεια της Κυβέρνησης να εμφανίσει ότι ενδιαφέρεται πράγματι για την προστασία του οφειλέτη, ότι θέλει να του δώσει τα εργαλεία για να πετύχει μια τίμια και βιώσιμη συμφωνία. Προβλέπεται η εισαγωγή μιας νέας διαδικασίας, της διμερούς διαδικασίας, για τη ρύθμιση των οφειλών. Στην πραγματικότητα, όμως, με το ίδιο νομοσχέδιο καταργείτε τον Κώδικα Δεοντολογίας που έδινε ένα σταθερό πλαίσιο στους οφειλέτες κι αφήνετε γενναιόδωρα περιθώρια στον δανειστή να προσαρμόζει τη δική του πρόταση στα μέγιστα όρια, ακόμα και σε προκαταβολή 15% επί του κεφαλαίου. 
Κάτι τέτοιο μπορεί εύκολα να οδηγήσει σε αποτυχία της συμφωνίας, όταν αυτή έχει στηθεί πάνω σε οριακά σημεία και ο οφειλέτης εμφανίσει έστω και προσωρινή αδυναμία να ανταποκριθεί.
Κυρίες και κύριοι συνάδελφοι, το ΠΑΣΟΚ έχει καταθέσει ολοκληρωμένη και απόλυτα τεκμηριωμένη πρόταση για το ιδιωτικό χρέος που πρέπει να έρθει στην Ολομέλεια, μια πρόταση που με την εφαρμογή της θα ανακουφίσει την κοινωνία, μια πρόταση που θα συμβάλλει στην ανάκαμψη της οικονομικής ζωής και στην ευημερία της κοινωνίας που, όπως είπα και στην αρχή, έχει κουραστεί να βλέπει μόνο ήττες.
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε εμείς, κύριε συνάδελφε.
Τον λόγο έχει τώρα ο Πρόεδρος της Κοινοβουλευτικής Ομάδας της Νίκης, ο κ. Νατσιός και θα ακολουθήσει ο κ. Κατσιώτης.
Παρακαλώ, κύριε Πρόεδρε, έχετε τον λόγο.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ, κύριε Πρόεδρε.
Κυρίες και κύριοι συνάδελφοι, θα αναφερθώ κατ’ αρχάς στο κρίσιμο ζήτημα της Ιεράς Μονής του Σινά -μας απασχολεί ιδιαίτερα-, απευθυνόμενος στον Πρωθυπουργό.
Κύριε Πρωθυπουργέ, στο Σινά κινδυνεύει να ανατραπεί ένα ιδιοκτησιακό και αυτοδιοίκητο καθεστώς δεκαέξι αιώνων, καθεστώς που σεβάστηκαν αυτοκράτορες, χαλίφες και σουλτάνοι. Δεν διακυβεύεται μόνο η ελευθερία της λατρείας, αλλά η κυριότητα της μοναστηριακής περιουσίας και η αυτονομία της αδελφότητας. 
Καταθέτουμε σήμερα στη Βουλή το ανυπόγραφο σχέδιο συμφωνίας του 2024.
(Στο σημείο αυτό ο Πρόεδρος του Δημοκρατικού Πατριωτικού Κινήματος – ΝΙΚΗ κ. Δημήτριος Νατσιός καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Το άρθρο 3 προέβλεπε σαφέστατα αναγνώριση της κυριότητας της Μονής επί ακινήτων που περιγράφονταν σε συνημμένο πίνακα και διασφάλιζε την εσωτερική της αυτονομία. Ποιος εγκατέλειψε αυτό το πλαίσιο και γιατί; Αντί γι’ αυτό, σύμφωνα με διαρροές στον Τύπο, προωθείται νέο ιδιωτικό συμφωνητικό που ενδέχεται να υποχρεώνει τη Μονή να παραδώσει εκτάσεις και να ζητά άδεια για τη χρήση τους, ακόμη και με ενοίκιο. Αν επιβεβαιωθούν οι πληροφορίες, η κυριότητα υποβιβάζεται σε εξαρτημένη χρήση, με συνέπειες ενδεχομένως χειρότερες και από δυσμενή εφετειακή απόφαση του Μαΐου του 2025.
Σύσσωμα τα κόμματα της αντιπολιτεύσεως έχουν ζητήσει το νέο συμφωνητικό, όμως το κείμενο και τα παραρτήματά του δεν έχουν κατατεθεί. Η Ιερά Κοινότητα του Αγίου Όρους προειδοποιεί για τον κίνδυνο ανατροπής του ιστορικού καθεστώτος και ο πρώην Αρχιεπίσκοπος Δαμιανός για κίνδυνο εκποίησης. Πού είναι η απόφαση της αρμόδιας συνάξεως των πατέρων; Με ποιο δικαίωμα επικαλείστε εκκλησιαστικούς θεσμούς, ανώτατους, χωρίς να δημοσιοποιείτε τι ακριβώς καλούνται να εγκρίνουν;
Επιπλέον, οι βεβαιώσεις του Αιγυπτιακού Δικαστηρίου που έχει καταθέσει στη Βουλή ο κ. Πολάκης, αναφέρουν ότι δεν έχει οριστεί δικάσιμος. Πώς δικαιολογείται, λοιπόν, η επίκληση επικείμενης δικαστικής αποφάσεως ως λόγου κατεπείγουσας υπογραφής και ποια σχέση έχουν οι χειρισμοί στο Σινά με τις ευρύτερες ενεργειακές διαπραγματεύσεις Ελλάδος-Αιγύπτου;
Ερωτάται, λοιπόν, ο Πρωθυπουργός: Πρώτον, θα καταθέσει αμέσως στη Βουλή το πλήρες αυθεντικό σχέδιο συμφωνίας του 2026 με όλα τα παραρτήματα και τους χάρτες και θα δηλώσει ρητώς εάν αυτό αναγνωρίζει την κυριότητα και την αυτοδιοίκηση της Μονής ή της αντικαθιστά με παραχώρηση ή αδειοδότηση χρήσης;
Δεύτερον, για ποιους λόγους εγκατέλειψε το σχέδιο του 2024; Είναι πολύ κρίσιμο αυτό. Με ποια εξουσιοδότηση της Μονής και σε ποια συγκεκριμένα δικαστικά έγγραφα στηρίζεται η επίκληση επικείμενης αποφάσεως, παρά τις βεβαιώσεις περί μη ορισμού δικασίμου; Περιμένουμε, όπως και όλος ο ελληνικός λαός, απαντήσεις.
Δεν υπάρχει, αγαπητοί μου, Έλληνας που δεν οργίζεται με αυτό που συνέβη στο κτίριο της Πλάκας που κατέρρευσε, σκοτώνοντας έξι ανθρώπους τον προηγούμενο Σεπτέμβριο. Απεδείχθη ότι υπεύθυνοι ήταν τρεις της συμμορίας, όχι του χαλκού, αλλά του θανάτου. Στην Ελλάδα έχουμε τη συμμορία -με όμικρον το «μο»- του χαλκού, αλλά δυστυχώς έχουμε και τη «συμμωρία» -το «μω» με ωμέγα στη λέξη συμμορία- των αποφυλακίσεων.
Ένας από τους τρεις, ο 37χρονος, είχε συλληφθεί δεκατρείς φορές για κλοπές, ληστείες και ναρκωτικά και αποφυλακίστηκε το 2025. Ο έτερος 55χρονος ημεδαπός είχε συλληφθεί περίπου σαράντα πέντε φορές, με την πρώτη σύλληψή του να ξεκινά σε ηλικία 14 ετών. Αποφυλακίστηκε το 2026. Ο έτερος 34χρονος Αλβανός υπήκοος είχε συλληφθεί είκοσι φορές για ναρκωτικά, κλοπές, αποδοχή προϊόντων εγκλήματος και ληστείες. Όλος ο ποινικός κώδικας είναι και οι τρεις. Αποφυλακίστηκε και αυτός το 2026, έχοντας εκτίσει μέρος της ποινής του. 
Συνολικά οι τρεις αυτοί είχαν συλληφθεί, είχαν βρεθεί στα χέρια των αρχών εβδομήντα οκτώ φορές, αλλά έμειναν ασώφρονες. Η αστυνομία τους πιάνει και οι διάτρητοι νόμοι τους αποφυλακίζουν. Δεν είμαι νομικός. Δεν υπάρχει ένας «κόφτης», να το πω έτσι, στις τρεις, τέσσερις, πέντε συλλήψεις να «τρώει μια καμπάνα» ο εγκληματίας, ώστε όχι να σωφρονίζεται, αλλά να ζαλίζεται και να το σκέφτεται εκατό φορές εάν θα εγκλιματίσει; Μαζέψτε επιτέλους τους γύφτους χαλκοσυμμορίτες, γιατί η ασυδοσία τους «βάρεσε κόκκινο».
Έχουμε και τον Δήμαρχο Αθηναίων, τον κ. Δούκα, θιασώτη των ανοικτών συνόρων και προστάτη των λαθρομεταναστών, να στέλνει στον εισαγγελέα με συκοφαντίες την επικεφαλής της δημοτικής παράταξης «Η Αθήνα μας», κ. Ελένη Παπαδόπουλου, η οποία καταγγέλλει με σθένος αυτό που όλοι ξέρουν, τα οξυμένα προβλήματα ασφαλείας στην περιοχή του Αγίου Παντελεήμονος που κατάντησε γκέτο. Τις εκκλήσεις της κ. Παπαδόπουλου για την επέμβαση της πολιτείας στην έκρυθμη και άθλια κατάσταση που επικρατεί στην περιοχή, τις βάφτισε ο Δήμαρχος «κάλεσμα σε αιματοχυσία». Να αφήσει τις απειλές και τις ψευτο-παλικαριές ο αποτυχημένος Δήμαρχος. Εάν έχει κότσια, να τα δείξει στις περιοχές που θυμίζουν Ισλαμαμπάντ και όχι στους πολίτες που επιμένουν για μια Αθήνα ελληνική.
Εξάλλου, το τελευταίο εικοσιτετράωρο δύο χιλιάδες λαθρομετανάστες έχουν αποβιβαστεί στην Κρήτη και συνεχώς αποβιβάζονται. Από την αρχή της χρονιάς είναι είκοσι τρεις χιλιάδες με ελάχιστες γυναίκες και μέσο όρο ηλικίας τα εικοσιπέντε έτη. Πρόκειται για μια κανονική εισβολή στην πατρίδα μας. Οι Σαρακηνοί ξανάρχονται. Ο δε κ. Πλεύρης, κατά το κοινώς λεγόμενο, «πετάει χαρταετό». Παχιά λόγια μόνο και τίποτε άλλο.
Νομίζαμε, κυρίες και κύριοι συνάδελφοι, ότι τα είχαμε δει όλα στην πατρίδα μας και στην Αίθουσα αυτή. Θεωρούσαμε ότι τίποτε δεν μας εκπλήσσει πλέον. Το ομολογούμε, κάναμε λάθος.
Προχθές, ο Πρωθυπουργός της χώρας φλυαρούσε για μία και πλέον ώρα σε έναν ραδιοφωνικό σταθμό για να ανακοινώσει ως μέγιστο μέτρο ανακούφισης της ελληνικής κοινωνίας τη μείωση του ΦΠΑ στα «προϊόντα περιόδου», όπως το αποκάλεσε -της έμμηνου ρήσεως ακριβέστερα, για να καταλαβαίνουμε τι λέμε. Μεγαλύτερη προσβολή σε εκατομμύρια πολίτες που κόβουν το φαγητό και μειώνουν τις μερίδες τους λόγω της ακρίβειας δεν θα μπορούσε να υπάρξει. Το καταλάβαμε καλά που έχει γραμμένο τον ελληνικό λαό ο κύριος Πρωθυπουργός, στα παλαιότερα των υποδημάτων του. Μα σύντομα θα νιώσει που τον γράφει και ο ελληνικός λαός και σε ποια υποδήματα.
Ο κ. Μητσοτάκης φλυαρούσε επί ώρα, επί παντός του επιστητού, για να μην πει τίποτε στο τέλος για την απαράδεκτη ρύθμιση και για τα funds και για τους servicers και την οποία υποχρεώθηκε, τελικώς να την αποσύρει με την ουρά υπό τα σκέλη.
Δεν μας είπε τίποτε ακριβώς για το περίφημο καλώδιο και για το πλοίο που υποτίθεται ότι θα έβγαινε για έρευνες βυθού στις 26 Οκτωβρίου. Παρήλθε η ημερομηνία, ακόμη αναμένουμε Ήταν τόσο αστείος ο Πρωθυπουργός, ώστε -ως άλλη Γεωργία Βασιλειάδου στη γνωστή ταινία- ζήτησε να του πουν οι δημοσιογράφοι στο φλιτζάνι τι ποσοστό θα πάρει στις εκλογές. Αστειάκια. Εν μέσω φτώχειας και φρίκης οικονομικής, έχει το κουράγιο και αστειεύεται. Γιατί να μην αστειεύεται; Όλα καλά του πάνε. Και γιατί δεν το διαβάζει το φλιτζάνι ο ίδιος; Ας πάει και σε αστρολόγους, σε μάγισσες και σε χαρτορίχτρες και με ένα γερό ασήμωμα θα του βγάλουν σίγουρα ποσοστό μαγικό, αφού θέλει να του λένε τα φλιτζάνια.
Κοιτάξτε, κυρίες και κύριοι, αν δεν θέλει να σοβαρευθεί η Κυβέρνηση που ο λαός την απεχθάνεται και αν δεν θέλει να σοβαρευθεί ο Υπουργός των Οικονομικών και ο Υπουργός των Εξωτερικών, θα μείνουμε εμείς σοβαροί. Γιατί οι καιροί είναι δύσκολοι και για τον λαό μας και για την πορεία των εθνικών μας θεμάτων. 
Ξεκινάμε από το νομοσχέδιο. Θα μας πείτε ποιο καλό παιδί στο Μέγαρο Μαξίμου είχε τη φαεινή ιδέα για πλειστηριασμούς εξπρές από τα funds, χωρίς προηγούμενη δικαστική απόφαση; 
Κύριε Μαρκόπουλε, μήπως σας ήρθε φυτευτή η διάταξη από τον αρχιερέα των τραπεζών που εδρεύει στο Μαξίμου και κάνει ωραία σκέρτσα; Έτσι είναι; Αυτός σας τη φόρεσε; Και αν είναι έτσι, όπως διαβάζουμε σε διάφορες ιστοσελίδες, τι έχει να μας απολογηθεί ο κύριος Πρωθυπουργός; Δεν το ήξερε; Δεν τον ενημέρωσε ο πειθήνιος υπηρέτης του Υπουργός με έδρα το Μαξίμου; Με αυτά τα μυαλά θέλετε να διεκδικήσετε τη λαϊκή ψήφο, βγάζοντας στο σφυρί τα σπίτια των Ελλήνων, σπίτια που αποκτήθηκαν με κόπους ολοζωής; 
Είδαμε χθες την αυθόρμητη αντίδραση του κόσμου, όταν πήγαν στην Κάτω Τούμπα της Θεσσαλονίκης τα κοράκια να αρπάξουν σπίτι υπερηλίκων και ο ένας εξ αυτών καρκινοπαθής, πάνω από 77-78 χρονών. Έχασε το σπίτι του ο γιος για δάνειο από το 2007, περίοδος παχέων αγελάδων, αλλά μετά τα εγκληματικά μνημόνια έχασε τη δουλειά του, βυθίστηκε οικονομικά και έτσι δεν τους έφθανε το σπίτι του, αρπάζουν και το σπίτι των γερόντων γονιών του. 
Η Νίκη κατέθεσε πρόταση νόμου εξάλλου, όπου τεκμηριώνουμε πώς μπορούν να προστατευθούν οι πολίτες από τα αρπακτικά, από τις σύγχρονες κατοχικές δυνάμεις που λέγονται funds. Εσείς είστε ιδανικοί αυτόχειρες. 
Εκτός, όμως, από τα ιδιωτικά χρέη των πολιτών, υπάρχει και το εθνικό σας χρέος για τα ελληνοτουρκικά, το καλώδιο και το μνημόνιο Τουρκίας-Λιβύης. Για πείτε μας, σας παρακαλούμε, χάσαμε τόσο πολύ στη Λιβύη από τους Τούρκους που την ελέγχουν στρατιωτικά, ώστε τώρα μελετάτε, όπως διαβάζουμε στον Τύπο, την αναθεώρηση του αμυντικού δόγματος προς Δυσμάς; Ειπώθηκε αυτό. Χάσαμε τόσο πολύ στα ελληνοτουρκικά, ώστε ο εκλεκτός του κ. Γεραπετρίτη, ο κ. Σινιρλίογλου, αυτός που τον ψηφίσατε με τα δυο σας χέρια, να προτείνεται για Γενικός Γραμματέας του Οργανισμού Ηνωμένων Εθνών; Τόσο επικίνδυνα αφελείς είστε; Τόσο κότσο σας έπιασαν; Τόση κοροϊδία καταπίνετε; 
Σας θυμίζουμε ότι ο κ. Σινιρλίογλου είναι ο διπλωμάτης που κατέθεσε το 2020 στον ΟΗΕ τον χάρτη με τα όρια της τουρκικής υφαλοκρηπίδας στην Ανατολική Μεσόγειο, όπου νησιά όπως η Κρήτη, η Κάσος, η Κάρπαθος και το Καστελόριζο παρουσιάζονται χωρίς επήρεια σε ΑΟΖ ή υφαλοκρηπίδα, μια κατάφωρη παραβίαση του Διεθνούς Δικαίου για τη Θάλασσα. Πώς αυτός ο άνθρωπος θα υπερασπιστεί αύριο το Διεθνές Δίκαιο; Με ποια εχέγγυα; Είναι δυνατόν ο μάγερας των παράνομων διεκδικήσεων εξ απορρήτων του Ερντογάν και λόγω καταγωγής, εκπρόσωπος μιας χώρας, ενός κράτους-συμμορία -για να θυμηθώ ένα εύστοχο βιβλίο- με νωπά ακόμη τα εγκλήματα στην Κύπρο και σε όλο τον περίγυρό της, να διεκδικεί θέση Γενικού Γραμματέα του ΟΗΕ; 
Θα ήταν, κυρίες και κύριοι συνάδελφοι, προσβολή για όλη την ανθρωπότητα, ένας Τούρκος να αναλάβει Γενικός Γραμματέας του Οργανισμού Ηνωμένων Εθνών, ενός Οργανισμού που στον Καταστατικό του Χάρτη το 1945, στα γενέθλιά του θα έλεγα, γράφει στην πρώτη-πρώτη σειρά κιόλας, ότι ο στόχος του, μετά βέβαια την εμπειρία των δύο παγκοσμίων πολέμων, είναι να σώσουμε τις ερχόμενες γενεές από τη μάστιγα του πολέμου. Είναι ιδρυτική, θα έλεγα, φράση του ΟΗΕ. Είναι αστείο η μάστιγα της Ασίας -κάποιοι ίσως διαβάσατε το βιβλίο του Τζωρτζ Χόρτον που ήταν πρόξενος των Αμερικανών το 1922 στη Σμύρνη-, και η πιο φιλοπόλεμη χώρα του κόσμου να έχει Γενικό Γραμματέα στον ΟΗΕ και να παρουσιάζεται ως υπερασπιστής της ειρήνης. 
Και τα ερωτήματα που ανακύπτουν και θέτουμε και στον Πρωθυπουργό και στον Υπουργό των Εξωτερικών είναι τα εξής: Έχει δώσει η Κυβέρνηση κάποια υπόσχεση στην Τουρκία για στήριξη του Σινιρλίογλου; Θα στηρίξει η Ελλάδα την υποψηφιότητά του; Θα προκαλέσετε άλλη μια φορά την εθνική αξιοπρέπεια των Ελλήνων; Θα υποστούμε και άλλη ήττα; Χάσαμε τόσο πολύ ώστε ακόμη βγάζουμε το γαλλικό πλοίο για έρευνες. Από τις 26, όπως προείπα, θα το βγάζατε. 
Τι γίνεται; Θα μας πείτε επιτέλους τι συνεννοήσεις έχετε κάνει με τους Γάλλους; Έχετε ήδη συμφωνήσει να τους κάνετε προφορική δήλωση; Γι’ αυτό κάνετε τους τζάμπα μάγκες ότι θα βγάλετε τον στόλο; Εάν κρίνουμε απ’ όλα όσα διαβάζουμε στις εφημερίδες, το ΥΠΕΞ δεν ενημερώνει τα αρμόδια Υπουργεία και οι NAVTEX ακόμη εκκρεμούν. 
Βλέπουμε, επίσης, τη διορισμένη Υπουργό των Εξωτερικών να δηλώνει ανερυθριάστως ότι οι βράχοι και τα μικρά νησιά δεν έχουν πολύ μεγάλη σημασία για την οριοθέτηση των θαλασσίων ζωνών. Είναι δυνατόν να δηλώνεται από Υφυπουργό Εξωτερικών αυτό το πράγμα, που αγγίζει τα όρια της προδοσίας, ότι δεν έχουν σημασία για την οριοθέτηση των θαλασσίων ζωνών μικρά νησιά; 
Όλο το Αιγαίο, όλα τα νησιά είναι ποτισμένο με το αίμα των Ελλήνων αγωνιστών και του ’21 και του ’12-’13 και του ’40-’41. Μια χούφτα γης, μια σταγόνα νερό για την πατρίδα μας, για τους Έλληνες πολίτες έχει τεράστια αξία. 
Ευχόμαστε να μη μας οδηγήσετε σε μια νέα Κάσο, κυριολεκτικώς.
Να κάνω και μια αναφορά για τα τρέχοντα προβλήματα και κλείνω, κύριε Πρόεδρε. Έχουμε μιλήσει πολλές φορές για την εγκληματική πολιτική της Κυβέρνησης στο θέμα της ενέργειας, για το στήσιμο του Χρηματιστηρίου Ενέργειας με το οποίο αισχροκερδούν κάποιοι συγκεκριμένοι όμιλοι, για την απαξίωση και καταστροφή λιγνιτικών μονάδων, οι οποίες με τη μεγάλη αύξηση του κόστους του φυσικού αερίου θα μπορούσαν να προσφέρουν χαμηλές τιμές, σταθερότητα στο δίκτυο και ενεργειακή αυτάρκεια, για την αδικαιολόγητη καθυστέρηση στην κατασκευή μονάδων αποθήκευσης ενέργειας από ΑΠΕ. 
Σήμερα, οι τιμές ρεύματος προκαλούν ηλεκτροσόκ στα ελληνικά νοικοκυριά και τις μικρομεσαίες επιχειρήσεις. Και φυσικά τα επικοινωνιακά τρικ με τα χρωματιστά τιμολόγια δεν λύνουν το πρόβλημα, όταν η τιμή στο χρηματιστήριο ενέργειας ξεπερνά τα 312 ευρώ η μεγαβατώρα και οι αυξήσεις στα τιμολόγια φτάνουν έως και το 76% σε σχέση με πέρυσι. Η ενέργεια από αγαθό βασικό και λαϊκό και μέσω οικονομικής ανάπτυξης έχει μετατραπεί σε προϊόν αισχροκέρδειας και η Κυβέρνηση σηκώνει ψηλά τα χέρια, αν δεν σπρώχνει την αισχροκέρδεια αυτή. Πλησιάζουν, όμως, οι εκλογές και ο λαός θα σας βγάλει από την πρίζα εξουσίας. Με αυτά που ακούμε και διαβάζουμε, καταλαβαίνουμε ότι η σοβαρότητα είναι είδος εν ανεπαρκεία στο Μέγαρο Μαξίμου. 

Άλλα λέτε, άλλα κάνετε κι άλλα εννοείτε. Στο τέλος εννοεί όμως ο λαός. Το καλοκαίρι που έρχεται ή την άνοιξη, όποτε θα κάνει τις εκλογές, μην πάτε διακοπές, το μαύρισμα θα έχει προηγηθεί.
Ευχαριστώ πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς):  Ευχαριστούμε, κύριε Πρόεδρε.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα μαθήτριες και μαθητές και δύο συνοδοί εκπαιδευτικοί από το Πρότυπο Γυμνάσιο Πάτρας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Κυρίες και κύριοι συνάδελφοι, έχει κατατεθεί αίτημα ονομαστικής ψηφοφορίας.
(Η προαναφερθείσα αίτηση διεξαγωγής ονομαστικής ψηφοφορίας του ΣΥΡΙΖΑ-Προοδευτική Συμμαχία και Ανεξαρτήτων Βουλευτών καταχωρίζεται στα Πρακτικά και έχει ως εξής:




















ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει τώρα ο Βουλευτής του ΚΚΕ κ. Χρήστος Κατσώτης. Θα ακολουθήσει ο κ. Κούβελας από τη Νέα Δημοκρατία. 
ΧΡΗΣΤΟΣ ΚΑΤΣΩΤΗΣ: Κύριοι, είστε όλοι συνένοχοι για τα εγκλήματα των πλειστηριασμών. Η πολιτική σας οδήγησε στην υπερχρέωση των νοικοκυρών. Το απαράδεκτο νομοθετικό πλαίσιο όλων σας -Νέα Δημοκρατία, ΠΑΣΟΚ, ΣΥΡΙΖΑ- διαμόρφωσε αυτόν τον εφιάλτη των πλειστηριασμών, των εξώσεων και της αστεγίας για χιλιάδες λαϊκά νοικοκυριά. 
Η βαρβαρότητα και η απανθρωπιά του συστήματος αποτυπώνονται με την προσπάθεια έξωσης πρόσφατα της ενενηντατριάχρονης, του ηλικιωμένου ζευγαριού χαμηλοσυνταξιούχων στη Θεσσαλονίκη και μάλιστα με πλειστηριασμό του εγγυητή πρώτα, για να αρπάξουν μετά και το σπίτι του δανειολήπτη, επίσης, του εβδομηντατριάχρονου στην Πετρούπολη που έμενε στο αυτοκίνητο, στην οικογένεια με σοβαρά προβλήματα υγείας στη Γλυφάδα, στο Φάληρο, στην μονογονεϊκή οικογένεια με παιδί ΑμεΑ στου Ζωγράφου, στα Πετράλωνα. Ο κατάλογος δεν έχει τέλος. Είναι χιλιάδες τα σπίτια που άρπαξαν τα κοράκια. Είναι είκοσι τρεις χιλιάδες εξήντα πέντε μόνο τα τελευταία χρόνια, όπως αναφέρει σε δημοσίευμα το Σωματείο Εργαζομένων του πρώην ΟΕΚ.
Κόντρα σ’ αυτό το απαράδεκτο νομοθετικό πλαίσιο της Νέας Δημοκρατίας, της Κυβέρνησης Τσίπρα και του ΠΑΣΟΚ, αγωνίζεται ο λαός για να σώσει τα σπίτια. 
Οι κομμουνιστές, μέσα από τα σωματεία τους είναι μπροστά σε κάθε μάχη για να μην ξεσπιτωθούν με τους πλειστηριασμούς λαϊκές οικογένειες. Κι αυτό το αναγνωρίζουν πολλοί άνθρωποι που δηλώνουν ότι βρίσκουν στο πρόσωπο των κομμουνιστών νέους φίλους μπροστά στα βάσανά τους. 
Η πολιτική που πετσόκοψε μισθούς και συντάξεις, που κατεδάφισε ασφαλιστικά δικαιώματα, που αύξησε τους άδικους έμμεσους φόρους και τα φορολογικά βάρη του λαού, έφερε τα λαϊκά νοικοκυριά σ’ αυτήν την κατάσταση. Η πολιτική των ματωμένων πλεονασμάτων γονατίζει τον λαό. Η κάλπικη αντιπαράθεσή σας προσπαθεί να συγκαλύψει ότι όλοι μαζί διαμορφώσατε και επιβάλατε το αντιδραστικό πλαίσιο που βάζει θηλιά στον λαιμό του λαού. 
Όμως, να δούμε τι ψηφίσατε όλοι μαζί. Για τον νόμο Κατσέλη της Κυβέρνησης του ΠΑΣΟΚ, που υποτίθεται -όπως λέτε- ότι προστατεύει την πρώτη κατοικία, τι δήλωσε η ίδια η κ. Κατσέλη; Δήλωσε ότι έτσι διατηρήθηκε αρχικά η αξία των ακινήτων στο χαρτοφυλάκιο των εγχώριων τραπεζών, η οποία θα είχε καταρρεύσει αν είχαν προχωρήσει μαζικά και απότομα όλοι οι πλειστηριασμοί και ότι ταυτόχρονα οι τράπεζες διασφάλιζαν μεγάλο μέρος της αποπληρωμής των δανείων. 
Στη συνέχεια όλα τα Κόμματα του συστήματος -ΣΥΡΙΖΑ, Νέα Δημοκρατία, ΠΑΣΟΚ- ψήφισαν την πώληση κόκκινων δανείων στα funds για να διασφαλιστεί η ανταγωνιστικότητα και τα κέρδη των τραπεζών και των ομίλων και τα συμφέροντα των δανειστών.
Στη διετία 2015-2017 η Κυβέρνηση Τσίπρα, ΣΥΡΙΖΑ-ΑΝΕΛ ψήφισε διαδοχικά την πώληση των κόκκινων δανείων στα funds, τη διενέργεια ηλεκτρονικών πλειστηριασμών και το ιδιώνυμο για όσους αντιστέκονται στους πλειστηριασμούς. Έτσι είχαμε αρκετούς αγωνιστές να στέλνονται στα δικαστήρια. 
Το 2020 η Κυβέρνηση της Νέας Δημοκρατίας με τον νέο Πτωχευτικό Κώδικα έλυσε τα χέρια στους δανειστές, να δεσμεύουν και να εκποιούν μεγάλο μέρος της περιουσίας όσων δεν μπορούν να ανταπεξέλθουν στην εξυπηρέτηση των δανείων τους. Η Κυβέρνηση της Νέας Δημοκρατίας προχώρησε σε ρύθμιση υποχρέωσης αιτιολόγησης στις τράπεζες της απόρριψης προτάσεων εξωδικαστικού διακανονισμού των δανείων της σχετικής πλατφόρμας. Ο περιβόητος αλγόριθμος του εξωδικαστικού μηχανισμού διαμορφώθηκε σύμφωνα με τις απαιτήσεις της κερδοφορίας των τραπεζών και των funds, που στην ουσία διευκόλυναν τις τράπεζες και τα «κοράκια» να πάρουν όσα περισσότερα μπορούν.
Σε κάθε περίπτωση, το νομοθετικό πλαίσιο προστάτευε τους πιστωτές, προβλέποντας ότι δεν πρέπει να βρεθούν σε χειρότερη θέση από αυτήν που θα βρίσκονταν αν υλοποιούσαν τον πλειστηριασμό, εκτός αν οι ίδιοι συναινέσουν σε αυτήν την επιλογή. Το σημερινό νομοσχέδιο είναι ένα ακόμα εργαλείο στην υπηρεσία των τραπεζών, των funds και των servicers για να μπορούν πιο αποτελεσματικά να αρπάζουν τα σπίτια των χρεωμένων λαϊκών νοικοκυριών.
Ο Υπουργός χθες παρουσίασε στην επιτροπή ως μεγάλες αλλαγές υπέρ των δανειοληπτών το δικαίωμα να παίρνουν τα έγγραφά τους, το ιστορικό πληρωμών, το δικαίωμα να λαμβάνουν απαντήσεις από τους servicers και άλλα τέτοια αυτονόητα που επιβεβαιώνουν όμως ότι νομοθετείτε όσα σας επιτρέπουν οι servicers.
Η παλινωδία στο άρθρο 23 αποδεικνύει ότι είναι επιλογή των servicers και των τραπεζών. Προειδοποιούμε τους δανειολήπτες ότι αυτήν τη ρύθμιση θα την επαναφέρετε αυτούσια αν δεν σας στείλει ο λαός στον αγύριστο.
Την καταιγίδα των πλειστηριασμών και της αφαίμαξης των δανειοληπτών την επιβάλλουν οι δεσμεύσεις της Ελλάδας προς την Ευρωπαϊκή Ένωση, που απαιτούν την πλήρη απελευθέρωση των πλειστηριασμών πρώτης κατοικίας. Πρόκειται για δεσμεύσεις που δεν αμφισβητεί κανένα από τα κόμματα του συστήματος. Γι’ αυτό η Νέα Δημοκρατία, το ΠΑΣΟΚ και ο ΣΥΡΙΖΑ απέρριπταν, όσες φορές κατατέθηκε, την πρόταση του ΚΚΕ για τη διαγραφή μεγάλου μέρους του χρέους των υπερχρεωμένων λαϊκών νοικοκυριών και την απαγόρευση των πλειστηριασμών πρώτης κατοικίας.
Οι δυνάμεις του ΚΚΕ μπαίνουμε σήμερα μπροστά, όπως και χθες, όπως και στη συνέχεια, για να οργανωθεί μια μεγάλη λαϊκή επίθεση, που θα ανοίξει τον δρόμο της ανατροπής. Καλούμε τον λαό να μην επιλέξει αν θα χάσει το σπίτι του ή ό,τι έχει και δεν έχει για να το κρατήσει. Να μην επιλέξει αν οι πλειστηριασμοί και οι εξωδικαστικές ρυθμίσεις θα γίνουν με νόμο της Κυβέρνησης της Νέας Δημοκρατίας ή του ΠΑΣΟΚ και του Τσίπρα, αλλά να αγωνιστεί με το ΚΚΕ για την πραγματική κατάργηση των πλειστηριασμών των σπιτιών. Τη διαγραφή μεγάλου μέρους του χρέους των μισθωτών και των απασχολουμένων. Να αγωνιστεί με το ΚΚΕ για τη μόνη διέξοδο που πραγματικά κατοχυρώνει το δικαίωμα του λαού στη σύγχρονη και ασφαλή κατοικία.
Γιατί αν δεν καταργηθεί το απαράδεκτο νομοθετικό πλαίσιο όλων σας, όπως διεκδικεί το ΚΚΕ, ο εφιάλτης των πλειστηριασμών θα βρίσκεται πάνω από τα υπερχρεωμένα νοικοκυριά. Για να έχει στέγη ο λαός, δεν θα πρέπει να έχουν στέγη οι servicers και όσοι τους στηρίζουν, Κυβέρνηση και κόμματα του κεφαλαίου. Μόνο έτσι θα καταργηθούν οι πλειστηριασμοί των σπιτιών του λαού και μπορεί να επιστραφούν τα σπίτια που άρπαξαν με απαράδεκτο και καταχρηστικό τρόπο.
Η συντρόφισσα Μανωλάκου στην ομιλία της κατέθεσε ολοκληρωμένα τις προτάσεις του ΚΚΕ, όπως συμπεριλαμβάνονται και στις προτάσεις νόμου που έχουμε καταθέσει σε όλες τις κυβερνήσεις, αλλά τις απέρριψαν γιατί ακριβώς στήριζαν και στηρίζουν τις τράπεζες και τους servicers.
Η εργατική λαϊκή οικογένεια είναι απέναντι σ’ αυτήν την τραγική κατάσταση, με την ακρίβεια, τους χαμηλούς μισθούς και τις συντάξεις, τα χρέη που τον πνίγουν, την τραγική κατάσταση στην υγεία, την παιδεία και όσα άλλα δημιουργούν συνθήκες διευρυμένης φτώχειας και εξαθλίωσης. Δεν φτάνει μόνο ο αγώνας για βελτίωση κάποιων πλευρών της ζωής τους, αλλά ο αγώνας για την ανατροπή αυτού του συστήματος του κέρδους, της εκμετάλλευσης, των πολέμων. Ή τα κέρδη τους ή οι ανάγκες μας. Δεν μπορεί να ικανοποιούνται και τα δύο.
Το ΚΚΕ, μέσα και έξω από τη Βουλή, αγωνίζεται για να νικήσει οριστικά ο λαός και οι ανάγκες του, να πάρει στα χέρια του την οικονομία και την εξουσία. Αυτός ο δρόμος για τη νέα κοινωνία, τον σοσιαλισμό, κομμουνισμό έχει θυσίες. Είναι όμως, πολύ λιγότερες σε σχέση με αυτές που ζει καθημερινά ο λαός από το βάρβαρο σύστημα του κέρδους και των πολέμων και οδηγεί οριστικά στην ικανοποίηση των σύγχρονων αναγκών του λαού μας, γιατί αυτός θα είναι ο σιδερένιος νόμος του νέου συστήματος. 
Να αποσυρθεί το νομοσχέδιο έστω και τώρα. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Για τρία λεπτά ζήτησε μια παρέμβαση ο κ. Χήτας από την Ελληνική Λύση. Ορίστε, κύριε Χήτα, έχετε τον λόγο. 
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, ευχαριστώ πολύ. 
Θα θέλαμε, ως Ελληνική Λύση, να ενημερώσουμε όλο το Σώμα. Έχει ένα ενδιαφέρον, για τα επόμενα τρία λεπτά, για τους συναδέλφους από όλες τις παρατάξεις. Επειδή η πολιτική κρίνεται στην πράξη και στο πεδίο και όχι στη θεωρία, στα λόγια ή σε κάποια τηλεοπτικά πάνελ, θέλω να ενημερώσουμε ότι, πριν από λίγη ώρα, έφτασε στη Βουλή η δικογραφία από την Εισαγγελία του Αρείου Πάγου για τη μηνυτήρια αναφορά, που είχε καταθέσει ο Πρόεδρος της Ελληνικής Λύσης, Κυριάκος Βελόπουλος, με αφορμή τις δηλώσεις του Υπουργού Υγείας, Άδωνι Γεωργιάδη για τον πρώην Πρωθυπουργό, Αλέξη Τσίπρα, ότι «τα πήρε» για να αλλάξει τους ποινικούς κώδικες. 
Την επόμενη μέρα -διότι εμείς πράττουμε, δεν είμαστε μόνο θεωρία, λόγια και τηλεοπτικά πάνελ- ο Πρόεδρός μας, επισκέφθηκε τον Εισαγγελέα του Αρείου Πάγου. Έστω, με κάποια καθυστέρηση μηνών, είμαστε σε θέση να γνωρίζουμε ότι, πριν από λίγο, η Βουλή παρέλαβε δικογραφία με αριθμό 69438, στις 4 Νοεμβρίου. Εμείς έχουμε μόνο έντεκα Βουλευτές. Θέλουμε να συσταθεί προανακριτική επιτροπή για μια τόσο σοβαρή καταγγελία από έναν εν ενεργεία Υπουργό, για έναν πρώην Πρωθυπουργό ότι «τα πήρε» για να αλλάξει τους ποινικούς κώδικες και επειδή βλέπουμε τους Βουλευτές, τους Υπουργούς της Νέας Δημοκρατίας, αλλά και τον Κυβερνητικό Εκπρόσωπο πριν από λίγη ώρα στις τηλεοράσεις, να κάνουν τα λιοντάρια και να μιλάνε για την υπόθεση αυτή και να αφήνουν υπονοούμενα ότι «τα πήρε» ο πρώην Πρωθυπουργός. Εμείς, ζητάμε, λοιπόν και επειδή είμαστε μόνο έντεκα Βουλευτές απευθυνόμαστε σε όλα τα κόμματα, σε όλες τις παρατάξεις, στο ΠΑΣΟΚ, να υπογράψουνε, να είμαστε τριάντα οι Βουλευτές για να μπορέσει να έρθει αυτή η υπόθεση για συζήτηση στην Ολομέλεια και να γίνει σύσταση προανακριτικής επιτροπής για να πάρει τον δρόμο που πρέπει να πάρει αυτή η υπόθεση. 
Είναι αδιανόητο σε εποχές κρίσης, τις οποίες βιώνουμε, με έναν ελληνικό λαό να στενάζει, να υπάρχουν οι υπόνοιες ότι πολιτικοί Αρχηγοί, πρώην Πρωθυπουργοί, Υπουργοί ή οτιδήποτε άλλο, «τα έχουνε πάρει» για οποιονδήποτε λόγο, είτε να νομοθετήσουν είτε να μην νομοθετήσουν. 
Άρα, λοιπόν, από τη στιγμή που έφτασε σήμερα, διότι είχε γίνει μια παρεξήγηση το πρωί και υπήρξε και μια χλιαρή -είναι η αλήθεια- διαμαρτυρία από τον Πρόεδρο της Βουλής, τον κ. Κακλαμάνη, ο οποίος μας ενημέρωσε -ανεπισήμως- ότι δεν έχει παραλάβει κάτι. Από τότε μεσολάβησαν τρεις, τέσσερις ώρες. Τυχαίο; Μπορεί και τυχαίο. Μετά από τρεις, τέσσερις ώρες, σήμερα, λοιπόν, 4 Νοεμβρίου του 2026, παρελήφθη από τη Βουλή των Ελλήνων ο φάκελος από την Εισαγγελία του Αρείου Πάγου της μηνυτήριας αναφοράς, του Κυριάκου Βελόπουλο, για τις δηλώσεις του Άδωνι Γεωργιάδη προς τον πρώην Πρωθυπουργό Αλέξη Τσίπρα, ότι «τα πήρε» για να αλλάξουν οι ποινικοί κώδικες. 
Βρισκόμαστε όλοι προ των ευθυνών μας και ζητάμε τη συμμετοχή των υπολοίπων Βουλευτών για να συγκεντρωθεί ο απαραίτητος αριθμός τριάντα, για να έρθει προς συζήτηση η πολύ σοβαρή υπόθεση αυτή στη Βουλή των Ελλήνων και να ξεκαθαρίσουν τα πάντα. 
Η Ελληνική Λύση δεν παίζει. Η Ελληνική Λύση δεν μένει μόνο στους τύπους. Προχωράει στην ουσία, προχωράει με πράξεις, πολιτικές πράξεις και φέρνει όλο το πολιτικό προσωπικό της χώρας προ των ευθυνών του. Είναι ανεπίτρεπτο, εάν δεν υπογράψουν, τουλάχιστον, τριάντα Βουλευτές -εμείς δυστυχώς είμαστε μόνο έντεκα- για να γίνει ξεκάθαρο το τι έχει συμβεί με την υπόθεση αυτή.
Τα πήραν πρώην Πρωθυπουργοί, ναι ή όχι; Εδώ στο πεδίο δράσης, στο ναό της Δημοκρατίας, εδώ στη Βουλή των Ελλήνων. 
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Μια αναγκαία διευκρίνιση από το Προεδρείο. Χωρίς να έχω λόγο να αμφισβητήσω το περιεχόμενο των λόγων σας, αυτήν τη στιγμή στο Προεδρείο δεν έχει έρθει κάποια δικογραφία. Ξέρετε ότι υπάρχει και μια διαδικασία που ακολουθείται μέχρι να έρθει στο Προεδρείο. Απλά οφείλω να το πω ότι υπάρχει μια διαδικασία μέχρι να περάσει από τα απαραίτητα γραφεία και να έρθει μετά στο Προεδρείο. 
Τον λόγο έχει ο Βουλευτής από τη Νέα Δημοκρατία, ο κ. Κούβελας. 
ΔΗΜΗΤΡΙΟΣ ΚΟΥΒΕΛΑΣ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι Βουλευτές, πράγματι είναι πολύ σημαντικό το νομοσχέδιο που συζητάμε σήμερα. Για πρώτη φορά η Πολιτεία βάζει τόσο αυστηρούς κανόνες και επιπλέον όρια και κυρώσεις στη λειτουργία των funds και των servicers. Παράλληλα, ενισχύει την προστασία του συνεπή δανειολήπτη και δίνει στον οφειλέτη δικαιώματα που μέχρι σήμερα δεν είχε. 
Κάποιοι ανέφεραν σκωπτικά πως η Κυβέρνηση δήθεν παίζει μπουνιές με τους servicers. Τους θυμίζω ότι η Κυβέρνηση ΣΥΡΙΖΑ έπαιζε μπουνιές με τους δανειολήπτες στις δικαστικές αίθουσες όπου διενεργούνταν πλειστηριασμοί πρώτης κατοικίας. Μάλιστα, βρεθήκατε αντιμέτωποι με τους πρώην συντρόφους σας, συνάδελφοι Βουλευτές του ΣΥΡΙΖΑ, τον κ. Λαφαζάνη, τον κ. Στρατούλη, την κ. Χαραλαμπίδου στη Θεσσαλονίκη, πρώην Βουλευτές και Υπουργούς. 
Θυμίζω ότι η Κυβέρνηση ΣΥΡΙΖΑ θέσπισε ως ιδιώνυμο ποινικό αδίκημα την παρεμπόδιση πλειστηριασμών στα ειρηνοδικεία. Η κυβέρνηση ΣΥΡΙΖΑ το 2017 νομοθέτησε τους ηλεκτρονικούς πλειστηριασμούς με στόχο την επιτάχυνση των διαδικασιών και έτσι διευκόλυνε μαζικές εκποιήσεις. Η κυβέρνηση ΣΥΡΙΖΑ νομοθέτησε τη δυνατότητα πώλησης και μεταβίβασης κόκκινων δανείων σε ξένα και εγχώρια funds.
Ως δικηγόρος έχω συμπαρασταθεί σε ανθρώπους που ζητούσαν από τους δανειστές τους ένα απλό χαρτί, το ιστορικό των πληρωμών τους, αλλά δεν το έπαιρναν ποτέ. Αυτό αλλάζουμε. Ο οφειλέτης αποκτά δικαίωμα να λάβει μέσα σε σαράντα πέντε μέρες πλήρες φάκελο, τις συμβάσεις, το ιστορικό πληρωμών, τον τρόπο υπολογισμού του επιτοκίου και κυρίως αναλυτική εικόνα της οφειλής του, τι έδωσε και τι οφείλει ακόμη. Αν ο servicer καθυστερήσει, αναστέλλεται η τοκοφορία και βέβαια δεν χρειάζεται πλέον δικαστήριο για να διεκδικήσει κανείς αυτές τις δυνατότητες. 
Καθιερώνεται νέα διμερής διαδικασία ρύθμισης με δεσμευτικές προθεσμίες. Αν δεν απαντήσει ο δανειστής, παγώνουν οι τόκοι και αναστέλλονται τα μέτρα εκτέλεσης. Όσο διαρκεί η διαδικασία απαγορεύονται τα μέτρα εκτέλεσης στην κύρια κατοικία. Ακόμη μπαίνει ταβάνι 15% στην προκαταβολή στις απευθείας διμερείς ρυθμίσεις. Μέχρι σήμερα οι απαιτήσεις των οφειλετών μπορούσαν να φτάσουν ακόμη και το 50% της οφειλής ως προκαταβολή, χωρίς να υπάρχει όριο. Όποιος λέει ότι το 15% νομιμοποιεί την προκαταβολή, να μας πει αν η σημερινή ασυδοσία είναι καλύτερη. Όποιος δανειστής παραβιάσει ενεργή ρύθμιση, επιβάλλοντας κατάσχεση ή πλειστηριασμό στον συνεπή οφειλέτη βρίσκεται αντιμέτωπος με ακυρότητα της πράξης, με πίστωση πέντε δόσεων υπέρ του οφειλέτη και με πρόστιμο από 50.000 έως 500.000 ευρώ ανά παράβαση. Φυσικά και είναι αυτονόητη η προστασία του συνεπή οφειλέτη. 
Αυτό που δεν είναι αυτονόητο είναι η βαρύτατη κύρωση, που εισάγουμε για πρώτη φορά σήμερα και αναγκάζει τους servicers να αλλάξουν συμπεριφορά. Σήμερα πάμε ένα βήμα παραπέρα και με δύο επιπλέον παρεμβάσεις. Πρώτον, σταθερό επιτόκιο 3% για τους ευάλωτους και επιλέξιμους οφειλέτες στον εξωδικαστικό συμβιβασμό από την αρχή ως το τέλος της ρύθμισης για καταβολές από την 1η Δεκεμβρίου 2026, από την αρχή της χρονιάς. Σήμερα, όπως ξέρουμε, το επιτόκιο φτάνει μέχρι και το 5,5% κλιμακωτά, ανάλογα με τον τρόπο υπολογισμού. Δεύτερον, το ανώτατο εποπτικό πρόστιμο που επιβάλλει η Τράπεζα της Ελλάδας στους servicers δεκαπλασιάζεται από 500.000 ευρώ σε 5.000.000 ευρώ για σοβαρές παραβάσεις, ανεπαρκείς μηχανισμούς προστασίας και πλημμελή διαχείριση παραπόνων. 
Και, βέβαια, αναρωτιέται κανείς θα επιβληθούν αυτά τα πρόστιμα; Φυσικά και θα επιβληθούν, γι’ αυτό και νομοθετούνται, είναι το πρώτο βήμα και στη συνέχεια θα φανεί στην πράξη. Πάντως, η απειλή αυτών των προστίμων είναι πλέον γεγονός. 
Οι servicers υποχρεώνονται επιπλέον να δημοσιοποιούν κάθε χρόνο τα οικονομικά τους στοιχεία -τα μεγέθη δηλαδή, τα χαρτοφυλάκια- και τα παράπονα των δανειοληπτών σε βάρος τους. 
Η Κυβέρνηση επέλεξε να αποσύρει τις προβληματικές προβλέψεις του άρθρου 23, ώστε η αντιπαράθεση γύρω από το ζήτημα αυτό να μην γίνει πρόσχημα να μπλοκαριστούν οι επόμενες ρυθμίσεις που προστατεύουν τους ευάλωτους δανειολήπτες. Η Αντιπολίτευση το παρουσιάζει ως άτακτη φυγή. Ξέρετε, όμως, η Κυβέρνηση δεν αποφασίζει και διατάζει. Όταν ακούγονται προβληματισμοί και ανησυχία από φορείς, λαμβάνονται υπόψη. Και βέβαια αυτό δεν λέγεται φυγή, αυτό λέγεται υπευθυνότητα. 
Τελικά, κυρίες και κύριοι της Αντιπολίτευσης, θα ψηφίσετε τα υπόλοιπα έστω άρθρα του νομοσχεδίου; Θα ψηφίσετε την ενημέρωση των δανειοληπτών; Θα ψηφίσετε για το ταβάνι έως 15% στην προκαταβολή; Θα ψηφίσετε τα πρόστιμα των 500.000 ευρώ, τα πρόστιμα των 5.000.000 ευρώ; Ή μήπως, όπως στο πρόσφατο νομοσχέδιο για την προστασία των παιδιών μας από τα social media, θα βρείτε δικαιολογίες για να «αποδράσετε», με αποτέλεσμα σήμερα να μείνουν οι δανειολήπτες χωρίς δίχτυ ασφαλείας απέναντι τους servicers; 
Τα  funds  και οι servicers δεν ήρθαν στην Επιτροπή για να ακουστούν. Η απουσία τους ήταν προσβλητική για τον κοινοβουλευτισμό. Όποιοι διαχειρίζονται τις οφειλές χιλιάδων πολιτών, οφείλουν να συμμετέχουν στον θεσμικό διάλογο και να λογοδοτούν για τις πρακτικές τους. Η Κυβέρνηση δεν το ανέχεται, όμως, δεν θα δώσει εξηγήσεις αντί γι’ αυτούς. 
Σας ρωτώ τελικά: Ένα νομοσχέδιο που βάζει πρόστιμα έως 5.000.000 ευρώ, ταβάνι στις προκαταβολές, υποχρεωτική ενημέρωση και υποχρεωτικούς ελέγχους το υπαγόρευσαν οι servicers; Αυτό κανείς δεν μπορεί να το πιστέψει στα αλήθεια.
Επιπλέον, το ακατάσχετο αυξάνεται από 1.250 ευρώ σε 1.600 ευρώ. Η κατάσχεση λογαριασμού αίρεται όταν εξοφληθεί το 25% της οφειλής. Ο εξωδικαστικός μηχανισμός άνοιξε και το ελάχιστο όριο οφειλής έπεσε από τις 10.000 ευρώ στις 5.000 ευρώ. 
Κυρίες και κύριοι Βουλευτές, ο καλός νόμος προφανώς δεν κρίνεται από τις εντυπώσεις που μπορεί να δημιουργεί ή να προκαλεί μια συζήτηση στην εθνική αντιπροσωπεία. Κρίνεται, όμως, από το εάν την επόμενη μέρα μετά την ψήφισή του ο ευάλωτος συμπολίτης μας μπορεί να σταθεί πιο σταθερά όρθιος. 
Με αυτό το νομοσχέδιο ο δανειολήπτης θα ξέρει τι θα χρωστά, τι προθεσμίες έχει. Θα έχει προθεσμίες αντίστοιχα ο δανειστής που τον δεσμεύουν, όταν ο δανειολήπτης -ο πολίτης- είναι συνεπής. Ο servicer θα λογοδοτεί. Η αντιμετώπιση του ιδιωτικού χρέους απαιτεί συγκεκριμένες λύσεις και βέβαια πολιτική υπευθυνότητα. Όχι καθυστερήσεις στην πλάτη των πιο ευάλωτων συμπολιτών μας που είναι οι χιλιάδες δανειολήπτες. Προσπαθούμε να δώσουμε επιπλέον λύσεις με αυτό το νομοσχέδιο και σας καλώ να το υπερψηφίσουμε. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κύριε συνάδελφε.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι εννιά μαθήτριες και μαθητές και δύο συνοδοί εκπαιδευτικοί από το Πρότυπο Γυμνάσιο Πάτρας, 2ο τμήμα.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει τώρα ο Πρόεδρος της Κοινοβουλευτικής Ομάδας του ΚΚΕ ο κ. Κουτσούμπας. 
Παρακαλώ, κύριε Πρόεδρε, έχετε τον λόγο. 
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Κυρίες και κύριοι, θα ξεκινήσω με ένα, κατά τη γνώμη μας, πολύ σοβαρό θέμα.
Έχετε, κυρίες και κύριοι της Κυβέρνησης, τεράστιες, εγκληματικές -θα έλεγα- ευθύνες. Αφήνετε τα φασιστοειδή να αλωνίζουν. Φασίστας υπαξιωματικός έσβησε τσιγάρο στο μάγουλο στρατιώτη, φαντάρου, παιδιού του λαού μας. Άλλος έσπασε τα δόντια με κλωτσιά σε άλλον στρατιώτη. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Χτες βράδυ στην Πάτρα, φασιστική συμμορία οπλισμένη επιτέθηκε σε μαθήτρια μέλος της ΚΝΕ, έξω από το σπίτι της, στους γονείς της που κατέβηκαν σε βοήθεια, σε γείτονες, συμμαθητές της και φοιτητές που βρέθηκαν δίπλα στο σπίτι, στην πλατεία και προσέτρεξαν σε βοήθεια για να τη γλιτώσουν από τα δολοφονικά τους σχέδια. Η Αστυνομία συνέλαβε κάποιους που βρήκε στο αυτοκίνητό τους μέσα εκεί όπλο και μαχαίρια, δηλαδή δολοφονικά εργαλεία. Και μάλιστα, εκτός από τα φασιστοειδή αυτά, συνέλαβε και αυτούς που προσέτρεξαν για βοήθεια της μαθήτριας. Αίσχος! Και δεν απαντάτε. Δεν μιλάτε. Σας το θέσαμε από το πρωί, ο Κοινοβουλευτικός Εκπρόσωπος, ο Εισηγητής, οι Βουλευτές μας, οργιάζει όλος ο τύπος και δεν βγήκε ούτε ο Υπουργός, ούτε ο Πρωθυπουργός, ούτε κανείς από την Κυβέρνηση να απαντήσει σε αυτά τα αίσχη. Πού θα πάμε; Θα θρηνήσουμε και άλλον Φύσσα; Κι άλλα εγκλήματα; 
Για το θέμα μας, την ώρα που συζητάμε εδώ μέσα αυτό το νομοσχέδιο για τα funds, τους servicers, δεκάδες εργατικές λαϊκές οικογένειες, όπως το ζευγάρι των ηλικιωμένων στην Τούμπα και άλλοι συνάνθρωποί μας στον Πειραιά, στην Πετρούπολη και αλλού, σε όλη την Ελλάδα, δίνουν μια πραγματική μάχη για να σώσουν τα σπίτια τους, για να μην τους πετάξουν έξω οι αστυνομικές δυνάμεις και οι δικαστικοί κλητήρες που στέλνετε εσείς της Κυβέρνησης, γιατί τα σπίτια τους πλειστηριάστηκαν με βάση το νομοθετικό πλαίσιο που όλοι μαζί έχετε διαμορφώσει εδώ μέσα. 
Στο πλάι τους βρίσκονται σωματεία εργατικά, φορείς του κινήματος, ολόκληρες γειτονιές που ξεσηκώνονται και εκφράζουν την αλληλεγγύη τους και βέβαια δυνάμεις, Βουλευτές και στελέχη του ΚΚΕ που βρίσκονται πάντα εκεί στις μάχες για να σωθούν τα σπίτια του λαού μας. Και πράγματι έτσι μόνο έχουν σωθεί πολλά μέχρι σήμερα. 
Το πρόβλημα είναι πραγματικά εκρηκτικό. Αποτυπώνει σε όλο της το μεγαλείο τη βαρβαρότητα του συστήματός σας. Γιατί όταν η στέγη αποτελεί εμπόρευμα και όλοι σας εδώ μέσα συμφωνείτε σε αυτό, τότε η στέγη για κάποιους θα είναι πολύ ακριβή και γι’ αυτό απαγορευτική για να την αποκτήσουν ή ακόμα και για να νοικιάσουν. Ενώ και κάποιοι άλλοι, που με χίλιους τρόπους το απόκτησαν, με ιδρώτα, θα πετάγονται στον δρόμο για να συγκεντρωθεί όλος αυτός ο πλούτος σε λίγα χέρια, να αυξηθεί η κερδοφορία των λίγων. Έτσι λειτουργεί το σύστημα σας σε όλα και δεν κάνει εξαιρέσεις, ούτε έχει ευαισθησίες.
Και λειτουργεί έτσι φυσικά όχι μόνο στην Ελλάδα, αλλά σε ολόκληρο τον καπιταλιστικό κόσμο. Βλέπετε τι γίνεται! Γι’ αυτό και οι λαοί είναι παντού στον δρόμο, στην Ευρώπη και σε άλλες ηπείρους, απέναντι σε κυβερνήσεις όλων των αποχρώσεων, φιλελεύθερες, κεντρώες, σοσιαλδημοκρατικές, ακροδεξιές.
Η στέγαση αποτελεί ίσως το πιο κομβικό ζήτημα αυτών των κινητοποιήσεων, όπως το είδαμε και στην Ισπανία του σοσιαλδημοκράτη της Κυβέρνησης Σάντσεθ. Για τους ίδιους λόγους πραγματοποιούνται μεγάλες κινητοποιήσεις των εργαζομένων και της νεολαίας και στη χώρα μας. Και ας αφήσει ο κ. Μητσοτάκης και τα άλλα κυβερνητικά στελέχη της κουτοπονηριά. 
Πρώτα βγήκατε, κύριοι της Κυβέρνησης, και μιλήσατε προκαταβολικά για μπάχαλο, για χάος, για πλιάτσικο, για να φτιάξετε κλίμα, να τρομοκρατήσετε, να ξορκίσετε τις κινητοποιήσεις και όταν διαψευστεί κάντε το γυρίσατε το παραμύθι. Και τι λέτε τώρα; Ότι, αφού δεν έγιναν όλα αυτά που μόνοι σας φανταζόμασταν, αυτό σημαίνει ότι δεν υπάρχουν και κινητοποιήσεις. Και γιατί αυτό; Γιατί δήθεν στην Ελλάδα πάμε καλά, όλα είναι καλά, σας το αναγνωρίζει αυτό ο ελληνικός λαός. Τελικά η ίδια η λογική σας πήγε κάπου ήσυχα και αυτοκτόνησε με εσάς που έχει μπλέξει!
Δεν ξέρω ποιοι τα πιστεύουν αυτά που λέτε, αλλά την πραγματικότητα δεν μπορείτε να την αποφύγετε. Και η πραγματικότητα στη χώρα μας λέει ότι οι λαϊκές οικογένειες βράζουν για όλα τα προβλήματα και επειδή, εκτός των άλλων, έχει δημιουργηθεί μια ακόμα γενιά με κόκκινα δάνεια.
Γιατί μόνο το πρώτο ενιάμηνο του 2026 βγήκαν στο σφυρί δύο χιλιάδες οχτακόσια σπίτια μόνο στην Αττική, στην πλειοψηφία τους σπίτια λαϊκών οικογενειών. Γιατί συμβαίνει όμως αυτό; Είναι προφανές ότι συμβαίνει εξαιτίας των αδιεξόδων που αντιμετωπίζουν χιλιάδες χρεωμένα λαϊκά νοικοκυριά, που δεν είναι σε θέση, όχι μόνο να πληρώσουν τις δόσεις των δανείων, αλλά ούτε καν να καλύψουν τις βασικές τους ανάγκες. Πρώτα τους φορτώσατε τα βάρη της προηγούμενης κρίσης, περνώντας τους στο λαιμό τη θηλιά των χρεών -όχι μόνο στις τράπεζες και στα funds, αλλά και στην εφορία, στα ασφαλιστικά ταμεία- και μετά τους φορτώσατε και τα βάρη της περιβόητης ανάπτυξης και φυσικά, τώρα της πολεμικής εμπλοκής, με τους μισθούς να παραμένουν παγωμένοι στα επίπεδα του 2009, με τις κλεμμένες τριετίες, με την κλεμμένη 13η και 14η σύνταξη και μισθό στο δημόσιο, με την ακρίβεια να καλπάζει και φυσικά, με τη φοροληστεία να αυξάνεται κάθε χρόνο, για να χρηματοδοτούνται οι επενδύσεις των μεγάλων ομίλων, οι πολεμικοί νατοϊκοί εξοπλισμοί, που καμία σχέση, φυσικά, δεν έχουν με υπεράσπιση κυριαρχικών δικαιωμάτων της χώρας μας. 
Και έρχεται και από πάνω η Ευρωπαϊκή Κεντρική Τράπεζα και αυξάνει διαρκώς τα επιτόκια, μήπως και συγκρατήσει τον πληθωρισμό, αυξάνοντας, όμως, ταυτόχρονα και τις δόσεις των δανείων σε ύψη που ο εργαζόμενος, ο βιοπαλαιστής αυτοαπασχολούμενος επαγγελματοβιοτέχνης, ο αγρότης δεν είχαν υπολογίσει και φυσικά, δεν μπορούν να ανταποκριθούν. Και έρχεστε μετά και μιλάτε προκλητικά για συνεπείς και ασυνεπείς δανειολήπτες. Μα, αν ο άλλος έχει να επιλέξει ανάμεσα στο αν θα πληρώσει τη δόση ενός δανείου ή θα αγοράσει φαγητό και σχολικά είδη για τα παιδιά του, τι πιστεύετε ότι θα κάνει; 
Συμβαίνει, όμως και για ένα άλλο λόγο. Γιατί όλες οι τελευταίες κυβερνήσεις, από το 2010 μέχρι σήμερα, μεθοδικά, βήμα βήμα, συνεχίζοντας ο ένας από εκεί που το άφησε ο προηγούμενος, έχετε ξηλώσει το πουλόβερ της προστασίας της λαϊκής κατοικίας και έχετε δημιουργήσει μια πραγματική ασυδοσία για τις τράπεζες, τα funds, τους servicers και όλα αυτά τα κοράκια. Από το ΠΑΣΟΚ το 2010 με τον νόμο Κατσέλη που έθεσε τις βάσεις για το κυνήγι των δανειοληπτών από τις τράπεζες, πήγαμε στην εισαγωγή της έννοιας των ελάχιστων δαπανών διαβίωσης επί συγκυβέρνησης Σαμαρά, μετά στην απελευθέρωση της πώλησης των κόκκινων δανείων σε funds και servicers και στους ηλεκτρονικούς πλειστηριασμούς της κυβέρνησης Τσίπρα, για να φτάσουμε στον πτωχευτικό νόμο της Κυβέρνησης της Νέας Δημοκρατίας, που προβλέπει τη δέσμευση του συνόλου της περιουσίας και την εκποίησή της για φυσικά πρόσωπα που δεν μπορούν να ανταπεξέλθουν στα δάνεια. 
Θέλει, λοιπόν, πάρα πολύ θράσος να παριστάνετε σήμερα όλοι εσείς που είστε συνεργοί σε αυτό το έγκλημα, ότι διαφωνείτε και συγκρούεστε σφοδρά για ένα άρθρο του παρόντος νομοσχεδίου, που βεβαίως είναι ήταν εντελώς απαράδεκτο και αποσύρθηκε κάτω από τη λαϊκή κατακραυγή. Το κερασάκι στην τούρτα ήταν αυτό το άρθρο και κοκορομαχείτε μόνο για το κερασάκι. Την τούρτα, όμως, την έχετε φτιάξει όλοι μαζί. Αυτή είναι η αλήθεια. 
Οι εργατικές λαϊκές οικογένειες, με αφορμή το νομοσχέδιο που φέρνει η Κυβέρνησή σας, κύριοι της Νέας Δημοκρατίας, σας ακούν για μια ακόμη φορά να μιλάτε για εποπτεία, ελέγχους, κανόνες διαφάνειας, για πρόστιμα και άλλα παρόμοια. Σιγά τα αίματα. Αλήθεια, μήπως μέχρι σήμερα δεν υπήρχε τέτοιο δήθεν πλαίσιο εποπτείας; Υπήρχε και αποδείχθηκε ότι δεν έβαλε κανένα φρένο στην ασυδοσία τους, γιατί ακριβώς αυτή τους την έχετε εξασφαλίσει με τους νόμους σας. 
Και τι κάνει το παρόν νομοσχέδιο; Στην πραγματικότητα ενισχύει αυτή την ασυδοσία, καλύπτει τη ληστεία που συντελείται σε βάρος λαϊκών οικογενειών μέσα από νέες πλατφόρμες, από νέα ψηφιακά συστήματα που θα καταλήξουν να είναι το άλλοθι της άρνησης των πιστωτών σε πλήρη ουσιαστική και κατανοητή πληροφόρηση. 
Ταυτόχρονα, με τις διατάξεις του νομοσχεδίου ορίζεται ότι τα ποσά που έχουν ήδη εισπραχθεί μέσω πλειστηριασμών καθ’ υπέρβαση του ανώτατου ορίου τοκοφορίας δεν επιστρέφονται. Είναι το ίδιο ακριβώς απαράδεκτο πράγμα που κάνατε και στην περίπτωση των αχρεωστήτως καταβληθέντων τόκων στις υποθέσεις του νόμου Κατσέλη, μετά την απόφαση του Αρείου Πάγου. Πάτε σε ανθρώπους που τους έχουν ληστέψει κανονικά και τους λέτε, «έλα βρε αδερφέ τώρα, περασμένα ξεχασμένα». Είναι ντροπή. Πρέπει να το αποσύρετε. 
Ποιοι είναι οι πολυδιαφημιζόμενοι κανόνες που βάζετε στις διμερείς διαπραγματεύσεις; Για τις ρυθμίσεις πριν τον πλειστηριασμό, λέτε ότι ο πιστωτής δεν πρέπει να βρεθεί σε χειρότερη θέση από αυτή την οποία θα βρισκόταν σε περίπτωση ρευστοποίησης. Μα, αν ο οφειλέτης μπορούσε να καλύψει τέτοιες απαιτήσεις και να ισοφαρίσει τα αποτελέσματα του πλειστηριασμού, δεν θα είχε βρεθεί εξαρχής σε αυτή τη θέση. Για τις υπόλοιπες ρυθμίσεις, λέτε ότι επιτρέπεται η απαίτηση προκαταβολής στο 15% του κεφαλαίου. Μα, αυτό ακριβώς είναι το πρόβλημα, που δεν επιτρέπει να γίνουν ρυθμίσεις σήμερα, ότι τα νοικοκυριά δεν έχουν να δώσουν τέτοιες προκαταβολές. Μια τρύπα στο νερό, λοιπόν, είναι η δήθεν προστασία σας. 
Και βέβαια, καμία βάση δεν έχουν όλα αυτά τα επικοινωνιακά πανηγύρια για την τροπολογία Πιερρακάκη, επειδή το επιτόκιο στον εξωδικαστικό για τους ευάλωτους οφειλέτες θα είναι μόνο 3%. Και πάλι ληστεία είναι. Για άλλη μια φορά, στο επίκεντρο μπαίνει το βασικό ερώτημα: Ποιος θα πληρώσει; Ποιος θα κερδίσει και ποιος θα χάσει; Ο λαός ή οι τράπεζες, τα funds, οι servicers, το κράτος; 
Η Κυβέρνηση και όλα τα κόμματα του συστήματος, παρά τις παραλλαγές, λένε ότι πρέπει να πληρώσει τελικά ο λαός. Εμείς λέμε φτάνει πια. Αρκετά τους έχει πληρώσει ο λαός όλους αυτούς. Ήρθε η ώρα να πληρώσουν οι τράπεζες και το κράτος σας μέσα από γενναίο κούρεμα των χρεών του, με την καθολική προστασία της κύριας κατοικίας και των όποιων περιουσιακών στοιχείων, με κατάργηση όλης αυτής της αντιλαϊκής νομοθεσίας, όπως προβλέπει και η πρόταση νόμου του ΚΚΕ για την προστασία των υπερχρεωμένων νοικοκυριών, την οποία θα καταθέσουμε ξανά τις επόμενες μέρες. Και εκεί, θα κριθεί η στάση που θα κρατήσει το κάθε κόμμα εδώ μέσα. Θα δούμε αν θα φέρει αυτή την πρόταση νόμου του ΚΚΕ η Κυβέρνηση της Νέας Δημοκρατίας προς συζήτηση και αν θα τη στηρίξουν οι υπόλοιποι της Αντιπολίτευσης ή θα καταπιείτε πάλι τη γλώσσα σας, όπως κάνετε συνήθως. 
Ταυτόχρονα, παλεύουμε μαζί με το εργατικό λαϊκό κίνημα για συγκεκριμένα μέτρα για τη στέγη, σχεδιασμό με ευθύνη του κράτους, επαναλειτουργία του Οργανισμού Εργατικής Κατοικίας, αξιοποίηση του αποθέματος των κρατικών κτιρίων για τις ανάγκες των εργαζομένων και της νεολαίας, κατάργηση του ΕΝΦΙΑ για τη λαϊκή κατοικία, περιορισμούς στη βραχυχρόνια μίσθωση και κατάργηση της Golden Visa, αναβάθμιση και επέκταση των φοιτητικών εστιών, αξιοποίηση της ακίνητης περιουσίας ιδρυμάτων, άλλων κτιρίων ή οικοπέδων του δημοσίου, των δήμων, των περιφερειών για δημιουργία νέων εστιών στην ευθύνη του κράτους, χωρίς ΣΔΙΤ και ενοίκια, επισκευή και ανακαίνιση όλων των παλιών εστιών με κρατική ευθύνη, φτηνό ρεύμα για τον λαό, ουσιαστικές αυξήσεις μισθών και κρατική στήριξη του κόστους στέγασης λαϊκών οικογενειών. 
Κατανοούμε, βέβαια, ότι αυτοί οι στόχοι προσκρούουν στους στόχους κερδοφορίας του μεγάλου κεφαλαίου, στους στόχους των ματωμένων πλεονασμάτων του σημερινού εχθρικού κράτους και της Ευρωπαϊκής Ένωσης. Για την πατρίδα του κεφαλαίου και για τους στόχους της ενεργειακής φτώχειας των συμμάχων σας, των Ηνωμένων Πολιτειών Αμερικής, υλοποιούνται οι σχεδιασμοί που θέλουν να μετατρέψουν την Ελλάδα σε κόμβο μεταφοράς ενέργειας με αγωγούς, καλώδια, γεωτρήσεις απ’ άκρη σ’ άκρη, σχέδια που υπόσχονται μεγάλα κέρδη για τους λίγους, ενώ ο λαός βυθίζεται όλο και περισσότερο στην ενεργειακή φτώχεια, ενώ ταυτόχρονα μας μπλέκουν σε νέες αντιπαραθέσεις, βάζουν τη χώρα ακόμα περισσότερο στο μάτι του κυκλώνα, όπως έχει συμβεί με όλους τους ενεργειακούς κόμβους, από την Ουκρανία και τη Συρία μέχρι τη Λιβύη και αλλού. 

Και όταν διατυπώνονται οι απαράδεκτες τουρκικές διεκδικήσεις, όπως με το παράνομο τουρκολιβυκό μνημόνιο, αυτοί, οι ισχυροί σας σύμμαχοι, κάνουν την πάπια. Λένε «βρείτε τα εσείς». Δεν είναι, βέβαια, η πρώτη φορά. Αυτή είναι η διαχρονική στάση των ΗΠΑ, που ενδιαφέρονται περισσότερο να κρατήσουν την Τουρκία στο δικό τους άρμα, να μην περάσει -μήπως;- στην αγκαλιά της Ρωσίας, της Κίνας. 
Οι ενδιάμεσες εκλογές στις Ηνωμένες Πολιτείες Αμερικής αναδεικνύουν τη μεγάλη δυσαρέσκεια εκατομμυρίων Αμερικανών για την ακρίβεια, τους μισθούς που δεν φτάνουν, τις υποσχέσεις που διαψεύστηκαν. Ο Τραμπ υποσχέθηκε να κάνει την Αμερική μεγάλη ξανά. Και τι μεγαλώνει τελικά; Οι λογαριασμοί, οι πολεμικές δαπάνες, τα κέρδη των μονοπωλίων. Υποσχέθηκε να τελειώσει τους πολέμους σε μια μέρα, αλλά οι εργαζόμενοι βλέπουν τον μισθό τους να τελειώνει πριν τελειώσει ο μήνας και οι πόλεμοι να συνεχίζονται.
 Μόνο που αυτή η δικαιολογημένη δυσαρέσκεια -κρατήστε το αυτό- δεν βρίσκει πραγματική διέξοδο στο δίπολο Δημοκρατικών και Ρεπουμπλικάνων. Γιατί μπορεί να αλλάζουν οι ένοικοι στο Κογκρέσο, αλλά δυστυχώς δεν αλλάζουν αυτοί που κρατούν τα κλειδιά, τα μεγάλα μονοπώλια, τα μεγάλα οικονομικά συμφέροντα. 
Και, βέβαια, πολύ αργά ο κ. Μητσοτάκης θυμήθηκε το Διεθνές Δίκαιο. Γιατί αυτά που είπε στον ΟΗΕ για το τουρκολιβυκό, αν θέλατε να είχατε και κάποια αξιοπιστία, θα έπρεπε να τα έχετε πει και για την επέμβαση των ΗΠΑ στη Βενεζουέλα και για τη γενοκτονία του λαού της Παλαιστίνης και για τον πόλεμο των ΗΠΑ και του Ισραήλ στο Ιράν και για τον εγκληματικό αποκλεισμό των ΗΠΑ στην Κούβα, για τον οποίο κάνατε αποχή στον ΟΗΕ αλλάζοντας τη μέχρι τώρα θέση σας, ντροπιάζοντας πραγματικά τον λαό μας, λέγοντας «yes man» στον κ. Ρούμπιο, που τον βάλατε να μιλάει από την Ακρόπολη.
 Σε όλα τα παραπάνω, όμως, λέγατε ότι δεν είναι η ώρα να σχολιάσουμε τη νομιμότητα αυτών των πράξεων και δίνατε βάσεις στρατιωτικές, δίνατε patriot, δίνατε όπλα. Και τώρα ετοιμάζεστε να στείλετε και νέες φρεγάτες -που έχει χρυσοπληρώσει ο λαός- στα Στενά του Ορμούζ για τα συμφέροντα των εφοπλιστών. Αυτό σημαίνει στην πραγματικότητα όταν λέτε ότι προετοιμάζεστε για νέα κλιμάκωση του πολέμου στη Μέση Ανατολή. Προετοιμάζεστε για βαθύτερη εμπλοκή για τους στόχους του μεγάλου κεφαλαίου. 
Εμείς έχουμε πάρει τη θέση μας στην πλευρά της πατρίδας του ελληνικού λαού, την οποία είμαστε αποφασισμένοι να υπερασπιστούμε με όλους τους τρόπους, όποιες κι αν είναι οι εξελίξεις, βγάζοντας τον λαό στο προσκήνιο. Παράλληλα, θα κάνουμε τα πάντα, να μην σας δείξει ο λαός καμία εμπιστοσύνη. Γιατί όλα αυτά τα δεδομένα που μαυρίζουν σήμερα τη ζωή μας, μπορούν να ξεπεραστούν μόνο στον δρόμο του αγώνα, στον δρόμο της ανατροπής με το ΚΚΕ δυνατό!
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κουτσούμπα.
Σειρά έχει στη συνέχεια ο Βουλευτής Α΄ Ανατολικής Αττικής, ο κ. Στυλιανός Φωτόπουλος με την Ελληνική Λύση-Κυριάκος Βελόπουλος.
Ορίστε, κύριε συνάδελφε, έχετε τον λόγο.
ΣΤΥΛΙΑΝΟΣ ΦΩΤΟΠΟΥΛΟΣ: Το 694384-11 είναι το πρωτόκολλο, κυρίες και κύριοι Βουλευτές, τρόπος του λέγειν δηλαδή, γιατί απ’ ότι βλέπω μόνο το ΚΚΕ, λίγοι Βουλευτές του ΠΑΣΟΚ και δικοί μας είναι εδώ. 
Αυτό είναι το πρωτόκολλο, λοιπόν, της δικογραφίας, η οποία ήρθε σήμερα πριν από λίγο, κατά σύμπτωση, στη Βουλή, μετά τη μηνυτήρια την οποία κατέθεσε ο Πρόεδρος της Ελληνικής Λύσης, ο Κυριάκος Βελόπουλος. Γιατί, κυρίες και κύριοι Βουλευτές, το κλίμα είναι ήδη τοξικό. Δεν είναι δυνατόν να πάμε σε εκλογές και να υπάρχουν πάνω από το πολιτικό σύστημα, πάνω από τη Βουλή, καταγγελίες όχι οποιουδήποτε Βουλευτή, αλλά του Αντιπροέδρου της Νέας δημοκρατίας για έναν πρώην πρωθυπουργό για χρηματισμό. Αυτή η υπόθεση πρέπει να λήξει. Δεν μπορούμε να πάμε στις εκλογές έτσι.
 Καλούμε -εμείς δεν έχουμε τριάντα Βουλευτές- τους Βουλευτές των υπολοίπων κομμάτων, ανεξάρτητους και όχι, το ΠΑΣΟΚ, τη Νέα δημοκρατία, να υπογράψουν αυτή την πρόταση για σύσταση προανακριτικής επιτροπής, να ξεδιαλύνει αυτή η κατάσταση το συντομότερο δυνατό.
 Και έρχομαι τώρα στο νομοσχέδιο. Συζητάμε ένα νομοσχέδιο 390 άρθρων, ένα νομοσχέδιο το οποίο θα μπορούσε να είναι τρία, τέσσερα νομοσχέδια ξεχωριστά. Σε κάθε περίπτωση είναι έξι ευρωπαϊκές Οδηγίες και αλλαγές σε όλους σχεδόν τους φορολογικούς κώδικες. Ένα νομοσχέδιο του οποίου οι ρυθμίσεις αγγίζουν εκατοντάδες χιλιάδες σπίτια δανειοληπτών και σε μια κοινοβουλευτική διαδικασία, στην οποία δεν ήρθαν οι servicers παρ’ ότι τους καλέσαμε, doValue, Cepal, Intrum, Qquant.
 Τις ξέρετε. Τις έχει ξαναπεί και ο Κυριάκος Βελόπουλος από αυτό εδώ το Βήμα πριν από τέσσερα χρόνια. Εταιρείες που διαχειρίζονται 79 δισεκατομμύρια ευρώ περιουσιακών στοιχείων, επικαλέστηκαν ότι οι εκπρόσωποί τους βρίσκονται εκτός Ελλάδος και άρα δεν μπορούσαν να έρθουν στην ακρόαση φορέων της Βουλής, παρότι -επιμένω- μεταξύ άλλων, η Ελληνική Λύση τους κάλεσε και άλλα κόμματα και η Νέα δημοκρατία, νομίζω και το ΠΑΣΟΚ. Αυτούς τους ανθρώπους, αυτές τις εταιρείες αφορά το μεγαλύτερο μέρος του νομοσχεδίου. Παρ’ όλα αυτά αδιαφόρησαν στον κοινοβουλευτικό έλεγχο και αυτό αναδεικνύει και τον σεβασμό τον οποίο δείχνουν.
 Ο Υφυπουργός Οικονομικών -λείπει αυτή τη στιγμή- αναφέρθηκε στην επιτροπή εχθές σε εμένα ονομαστικά. Είπε ότι όποιος ζητά την απόσυρση του νομοσχεδίου είναι νεροκουβαλητής και delivery των funds. Πριν από λίγο το ζήτησε και ο Γενικός Γραμματέας του Κομμουνιστικού Κόμματος, ο κ. Κουτσούμπας. Δηλαδή εμείς, η Ελληνική Λύση και το ΚΚΕ είμαστε νεροκουβαλητές και των funds και των servicers. Σας βλέπει η ντροπή και ντρέπεται. Ειλικρινά σας βλέπει η ντροπή και ντρέπεται. Και σας το λέω εγώ -δεν μπορώ να μιλήσω εξ ονόματος του Γενικού Γραμματέα του Κομμουνιστικού Κόμματος- με την εμπειρία ενός ανθρώπου, ο οποίος κάθεται και βλέπει καθημερινά στο γραφείο του, πρόσωπο με πρόσωπο, και κοιτάζει στα μάτια οφειλέτες και όχι σε φιλικά στασίδια, σε φιλικά πάνελ τηλεοπτικών σταθμών. 
Ζητάμε την απόσυρση για ένα νομοσχέδιο, το οποίο «διορθώσατε» την τελευταία μέρα με τροπολογίες, με αποσύρσεις άρθρων, με νομοτεχνικές, το οποίο είναι προφανές ότι δεν ήταν έτοιμο. Αυτό το νομοσχέδιο ζητάμε να αποσυρθεί. Μας είπατε χθες, την τελευταία στιγμή, για το σταθερό επιτόκιο 3% και για το δεκαπλάσιο των προστίμων των πέντε εκατομμυρίων ευρώ, τα οποία δεν υπήρχαν στο κείμενο το οποίο είχατε καταθέσει στη Βουλή. Ήρθαν, όπως είπα, την τελευταία στιγμή. 
Και γιατί ήρθαν; Ήρθαν, γιατί πιεστήκατε από την Αντιπολίτευση. Σε διαφορετική περίπτωση δεν θα ερχόντουσαν ποτέ. Άρα, όταν μίλαγε η Αντιπολίτευση, όταν μίλαγε η Ελληνική Λύση, ήταν συνωμοσιολογία. Η πίεση, όμως, αυτή είναι ο λόγος για τον οποίο βελτιώθηκε, εντός και εκτός εισαγωγικών, το νομοσχέδιο. 
Πάμε τώρα στο άρθρο 23. Αποσύρατε τη διάταξη που έκανε την ιδιωτική σύμβαση ρύθμισης εκτελεστό τίτλο. Δεν την αποσύρατε από ευαισθησία, ούτε φυσικά για να εκθέσετε την Αντιπολίτευση. Αυτό είναι προφάσεις. Την αποσύρατε όταν αντέδρασαν οι δικηγορικοί σύλλογοι και η Αντιπολίτευση. 
Διαβάστε, όμως, τι έμεινε. Η παράγραφος 3 λέει πως αν ο οφειλέτης καθυστερήσει ποσό που ξεπερνά τις τρεις δόσεις, ο δανειστής καταγγέλλει τη ρύθμιση. Η απαίτηση αναβιώνει στο ύψος που είχε πριν από τη ρύθμιση, άμεσα ληξιπρόθεσμη με όλους τους τόκους. Το άρθρο 27 του ίδιου νομοσχεδίου συμπληρώνει: «Παύει η προστασία της κύριας κατοικίας. Η προσημείωση γίνεται υποθήκη και απαγορεύεται για τον δανειολήπτη νέα εξέταση στον εξωδικαστικό για τα ίδια ποσά». Με απλά λόγια, τρεις δόσεις και χάνεις τα πάντα, το κούρεμα, την προστασία του σπιτιού και τη δεύτερη ευκαιρία. 
Σε μια εποχή που τα νοικοκυριά δεν μπορούν να πληρώσουν το ρεύμα, που δεν μπορούν να πληρώσουν το σούπερ μάρκετ και που οι καθημερινές υποχρεώσεις ροκανίζουν το εισόδημα, μια ασθένεια του δανειολήπτη ή μια απόλυση από τη δουλειά του είναι ικανή για να χάσει τους κόπους μιας ζωής. Αυτό, κυρίες και κύριοι Βουλευτές, δεν είναι ασπίδα του συνεπούς. Είναι παγίδα για τον αδύναμο. 
Πανηγυρίζετε, επίσης, για το φρένο στις προκαταβολές. Όριο, λέτε, 15% επί του κεφαλαίου. Πάμε να δούμε τι σημαίνει αυτό. Γιατί μάλλον δεν το έχετε αντιληφθεί, άκουσα και τον Βουλευτή της Νέας δημοκρατίας. Σε μία ρύθμιση 80.000 ευρώ για ένα λαϊκό σπίτι -τι σημαίνει αυτό;- 12.000 ευρώ προκαταβολή. Έχετε δει τις καταθέσεις των Ελλήνων πολιτών; 
Συγγνώμη, πού ζείτε; Θα είχε να δώσει 12.000 ευρώ και θα άφηνε τρεις δόσεις αρρύθμιστες; Θα έμπαινε σε αυτή τη διαδικασία όταν θα είχε 12, 13, 15, 20 χιλιάδες ευρώ; Αυτό είναι το πρόβλημα. Αυτό δεν έχετε αντιληφθεί. 15% ποιος το έχει;  Δείτε τα στατιστικά, δείτε τι έχουν αυτοί οι άνθρωποι. 
Και ερχόμαστε στα πρόστιμα. Μιλάτε για τα πρόστιμα της Τράπεζας της Ελλάδος και καμαρώνετε που πήγατε ουσιαστικά το όριο από τα 500.000 ευρώ στα 5 εκατομμύρια ευρώ. Μάλιστα. Πόσες φορές έχει επιβληθεί αυτό το πρόστιμο; Ήρθε ο Διοικητής της Τράπεζας της Ελλάδος -τον Ιούλιο νομίζω ή νωρίτερα μέσα στο 2026- και είπε ότι το πρόστιμο το οποίο επιβλήθηκε εντός του 2025 ήταν 233.400 ευρώ. Ακούστε: 233.400 ευρώ σε σύνολο για το 2025. Και εσείς επαίρεστε για ένα πρόστιμο το οποίο δεν έχει επιβληθεί ποτέ. Είτε 5 εκατομμύρια είτε 10 είτε 15, ένα πρόστιμο το οποίο δεν επιβάλλεται, δεν έχει καμία αξία.  
Μας είπε ο Υπουργός χθες και μας έδωσε τα νούμερα στην Επιτροπή:  70.000 ρυθμίσεις μέσω του εξωδικαστικού μηχανισμού και πάνω από εξακόσιοι  άνθρωποι έσωσαν το σπίτι τους. Να πω εδώ ότι και ένας άνθρωπος να έχει σώσει το σπίτι του, για μένα είναι σημαντικό, είναι πάρα πολύ σημαντικό. Αλλά όταν έχουν «σώσει» -σε εισαγωγικά έχουν σώσει, γιατί θα πρέπει αυτή η διαδικασία να πάει μέχρι τέλους για να σωθεί τελικά το σπίτι- εξακόσιοι άνθρωποι το σπίτι τους σε περίπου εφτακόσιες χιλιάδες -αν είναι ακριβή τα νούμερα που έχουμε- ακίνητες περιουσίες οι οποίες βρίσκονται ενυπόθηκες από τους servicers και τα funds, με συγχωρείτε πάρα πολύ αλλά αυτό είναι σταγόνα στον ωκεανό. Δυστυχώς! Τα δάνεια έχουν φύγει από τις τράπεζες. Το χρέος, όμως, δεν έχει φύγει ποτέ από τα νοικοκυριά. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και έρχομαι επί τροχάδην σε ένα θέμα το οποίο αφού συζητάμε νομοσχέδιο του Υπουργείου Οικονομικών, νομίζω ότι, αξίζει να το δούμε. Αφορά τη φορολογική δικαιοσύνη και τη διαφάνεια, το καθεστώς των λεγόμενων funds, τα οποία κατέχουν δάνεια δεκάδων ή εκατοντάδων χιλιάδων Ελλήνων πολιτών. Ας ξεκαθαρίσουμε τι συμβαίνει. Οι servicers είναι ελληνικές εταιρείες με ΑΦΜ και άδεια της Τράπεζας της Ελλάδος. Οι πραγματικοί ιδιοκτήτες, όμως, των δανείων και αυτοί που εισπράττουν τελικά τα χρήματα των δανειοληπτών είναι στη συντριπτική τους πλειοψηφία αλλοδαπές εταιρείες ειδικού σκοπού με έδρα την Ιρλανδία. Και από καταγγελίες που έχουν διατυπωθεί και δημόσια και δεν έχουν διαψευσθεί και έχουν φτάσει και στην ΑΑΔΕ, πολλές από αυτές λειτουργούν χωρίς ελληνικό Αριθμό Φορολογικού Μητρώου και χωρίς δηλωμένο φορολογικό εκπρόσωπο. 
 Ο Κώδικας Φορολογικής Διαδικασίας είναι σαφής: Κάθε πρόσωπο ημεδαπό ή αλλοδαπό που ασκεί επιχειρηματική δραστηριότητα στην Ελλάδα, οφείλει να εγγραφεί στο φορολογικό μητρώο. Κάτι, δηλαδή, το οποίο ισχύει για έναν ιδιώτη ο οποίος κάνει πάνω από δυο συναλλαγές σε ένα χρόνο. Μια εταιρεία η οποία αγοράζει ελληνικές απαιτήσεις δισεκατομμυρίων και μέσω των servicers πλειστηριάζει σπίτια, μπορεί να μην έχει ελληνικό ΑΦΜ; Ρωτάμε και θα καταθέσουμε και ερώτηση στον Κοινοβουλευτικό Έλεγχο. Τα ερωτήματα μας είναι απλά: Πού φορολογούνται τα κέρδη από την είσπραξη των ελληνικών δανείων; Έχει ελέγξει η φορολογική διοίκηση την πραγματική υπόσταση αυτών των εταιρειών; Τις συναλλαγές με τους servicers και το ενδεχόμενο … 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φωτόπουλο. 
Καλείται στο Βήμα η Βουλευτής Α΄ Αθηνών με την Πλεύση Ελευθερίας κ. Έλλη Ρούσσου.  
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Η παρούσα κοινοβουλευτική διαδικασία εξελίσσεται υπό το βάρος μιας καθυστερημένης αναδίπλωσης της Κυβερνητικής Πλειοψηφίας, η οποία εξαναγκάστηκε υπό την πίεση της κοινωνικής κατακραυγής και της θεσμικής αντίδρασης των φορέων -όπως των δικηγορικών συλλόγων- να αποσύρει το άρθρο 23. Χθες αργά το βράδυ μάθαμε ότι αποσύρεται ένα μέρος αυτού.  
Αυτή η εσπευσμένη απόσυρση, η οποία παρουσιάστηκε προσχηματικά ως κίνηση πολιτικής γενναιοδωρίας, αποτελεί στην πραγματικότητα σαφή ομολογία της θεσμικής εκτροπής που επιχειρήθηκε. Η συγκεκριμένη διάταξη στερείται νομικού και συνταγματικού ερείσματος, καθώς επιχειρείται να μετατρέψει μια ιδιωτική σύμβαση ρύθμισης σε εκτελεστό τίτλο, παραβιάζοντας θεμελιώδεις αρχές του δικαίου της πολιτικής δικονομίας και καταλύοντας το δικαίωμα των πολιτών για αποτελεσματική δικαστική προστασία πρώτης αναγκαστικής εκτέλεσης.  
Αυτή η μεθοδολογία, όμως, δεν είναι πρωτοφανής. Έχει άμεσο προηγούμενο στη διακυβέρνηση σας. Αποτελεί τη συνέχεια μιας τακτικής που εγκαινιάστηκε με τον πρόσφατο ν. 5282/2026, όπου εισήχθησαν εκτεταμένες και σκανδαλώδεις παρεμβάσεις στην πολιτική δικονομία που έχουν επιφέρει, προς όφελος των funds και servicers, την επιτάχυνση των διαδικασιών της αναγκαστικής εκτέλεσης της πρώτης κατοικίας εις βάρος των δανειοληπτών συμπολιτών μας και ευάλωτων συμπολιτών μας.  
Ο στόχος της Κυβέρνησης είναι ένας και ξεκάθαρος, όπως το είδαμε και με το άρθρο 23: Να στηθεί ένας fast track μηχανισμός αναγκαστικών εκτελέσεων, διευκολύνοντας απροκάλυπτα τις μαζικές κατασχέσεις και τους πλειστηριασμούς υπέρ των funds και servicers. 
Ασχέτως της απόσυρσης του άρθρου 23 ή του μέρους αυτού του άρθρου, η δομική και ιδεολογική κατεύθυνση των άρθρων του νομοσχεδίου παραμένει προσανατολισμένη στην εξυπηρέτηση των συμφερόντων αυτών των εταιρειών διαχείρισης απαιτήσεων, αφήνοντας την ελληνική κοινωνία έκθετη σε συνθήκες γενικευμένης οικονομικής ανασφάλειας. 
Επίσης, αποτελεί πολιτική και ηθική πρόκληση η επιλογή της Κυβέρνησης να εισαγάγει στη ρητορική αυτού του νομοσχεδίου -και στον τίτλο αυτού ως προμετωπίδα- τον όρο «συνεπείς οφειλέτες». Θα μπορούσατε να κρατήσετε σε αυτούς τους δύσκολους καιρούς που περνάει μεγάλο μέρος της κοινωνίας μας έναν ουδέτερο τίτλο, όπως «ενήμεροι οφειλέτες». 
Επιλέγετε συνειδητά έναν βαρύ αξιολογικό χαρακτηρισμό. Γιατί; Γιατί με αυτόν τον τρόπο δημιουργείτε αυτόματα το αντίθετο αφήγημα ότι, όποιος δεν μπορεί να πληρώσει, είναι ασυνεπής και κακοπληρωτής. Μετατρέπετε αυτήν την οικονομική αδυναμία των συμπολιτών μας σε ηθικό παράπτωμα. Αρνείστε προκλητικά να αντικρίσετε τη σκληρή πραγματικότητα που αντιμετωπίζουν τα νοικοκυριά, να δείτε τα νοικοκυριά που έχουν λυγίσει κάτω από την ακρίβεια και το δυσβάσταχτο κόστος ζωής. Μιλάμε για νοικοκυριά που στερούνται ακόμη και τα βασικά αγαθά με τις πολιτικές που υπάρχουν τα τελευταία αυτά χρόνια και που εσείς έχετε επιφέρει. Επίσης, τα εισοδηματικά κριτήρια για τους ευάλωτους είναι τόσο στενά ώστε αποκλείεται η μεσαία τάξη τελείως. 
Το νομοσχέδιο αυτό δεν φέρνει δικαιοσύνη, αλλά νομιμοποιεί τις ανεδαφικές ρυθμίσεις-λαιμητόμους των funds και servicers, οι οποίοι αγνοούν τις εύλογες δαπάνες διαβίωσης μιας οικογένειας και μετατρέπουν την επιβίωση των πολιτών σε καθημερινό αγώνα. 
Η Κυβέρνηση ισχυρίζεται ότι εισάγει ένα αυστηρό πλαίσιο εποπτείας, όμως στην πραγματικότητα θεσμοθετεί και νομιμοποιεί τις καταχρηστικές πρακτικές των funds. Η πρόβλεψη ανώτατου ορίου οφειλής στο τριπλάσιο του αρχικού κεφαλαίου για τα γενικά δάνεια δεν αποτελεί βεβαίως ελάφρυνση, αλλά νομοθετική σφράγιση της διόγκωσης των χρεών. Προκλητική και η διάταξη της παραγράφου 6 του άρθρου 14, η οποία αποκλείει ρητά την αναζήτηση επιστροφής ποσών που έχουν ήδη εισπραχθεί, καθ’ υπέρβαση αυτών των ορίων μέσω πλειστηριασμών, προσφέροντας πλήρη αναδρομική ασυλία στις εταιρείες διαχείρισης. 
Η θεσμοθέτηση της προκαταβολής έως και το 15% του αρχικού κεφαλαίου ως νόμιμης προϋπόθεσης για την έναρξη διμερούς διαπραγμάτευσης αποτελεί ανυπέρβλητο εμπόδιο για τον οικονομικά εκτενέστερο πολίτη. Η πρακτική αυτή, που μέχρι τώρα αποτελούσε επιχειρησιακή συνήθεια των servicers, μετατρέπεται σε νόμο του κράτους, αποκλείοντας εκ των προτέρων τη συντριπτική πλειοψηφία των οφειλετών που στερούνται τέτοιας ρευστότητας και δεν μπορούν να πληρώσουν. Ταυτόχρονα, από την ίδια τη διμερή διαδικασία εξαιρούνται αδικαιολόγητα οι μικρομεσαίες επιχειρήσεις, οι οποίες αποτελούν τη ραχοκοκαλιά της ελληνικής οικονομίας και πλήττονται καίρια από τον τραπεζικό αποκλεισμό. 
Η χρηματοπιστωτική πολιτική της Κυβέρνησης με το Πρόγραμμα «Ηρακλής» εγείρει σοβαρά ερωτήματα για το δημόσιο συμφέρον. Το κράτος έχει δεσμεύσει εγγυήσεις ύψους δισεκατομμυρίων ευρώ για να στηρίξει τις τιτλοποιήσεις υπέρ των τραπεζών, ώστε να απαλλαγούν αυτές από τα κόκκινα δάνεια. Όμως, τα επίσημα στοιχεία του Ελεγκτικού Συνεδρίου αποκαλύπτουν ότι οι εισπράξεις παρουσιάζουν ήδη απόκλιση, κατά 24% χαμηλότερη, από την αισιόδοξη εκτίμηση των funds και της Κυβέρνησης. 
Αυτό σημαίνει ότι μας έχετε εγκλωβίσει σε μια επικίνδυνη παγίδα: Για να μη χάσει το κράτος αυτά τα δισεκατομμύρια και επιβαρυνθεί και άλλο ο Έλληνας φορολογούμενος, το σύστημα πιέζει για γρήγορους πλειστηριασμούς. Έτσι, η προστασία της πρώτης κατοικίας θυσιάζεται για να καλυφθεί η αποτυχία των προβλέψεων αυτών. 
Η ίδια θεσμική προχειρότητα και έλλειψη σχεδιασμού αποτυπώνεται και στον πρωτογενή τομέα. Η Κυβέρνηση μεταθέτει για το έτος 2027 την υποχρεωτική εγγραφή στο μητρώο των αγροτών ως προϋπόθεση για την υποβολή της ενιαίας αίτησης ενίσχυσης. Παραδοχή αποτυχίας είναι αυτό ενός πλαισίου που θεσπίστηκε μόλις πρόσφατα. Επίσης, η έλλειψη ολοκληρωμένου κτηματολογίου και η απουσία διαλειτουργικότητας με τα στοιχεία του Ε9 καθιστούν τη διάταξη ανεφάρμοστη προκαλώντας παρατεταμένη αγωνία και διοικητικά προσκόμματα στους παραγωγούς που εξαρτούν την επιβίωσή τους από την ενίσχυση αυτή. 
Επιπλέον, το νομοσχέδιο βρίθει εσωτερικών αντιφάσεων. Την ώρα που εισάγει τη λογιστική μεταρρύθμιση της γενικής κυβέρνησης με σκοπό τη δημοσιονομική πειθαρχία και τη διαφάνεια, προβλέπονται στο άρθρο 348 και 349 ειδικές ρυθμίσεις και εκ των υστέρων τακτοποιήσεις δαπανών της ΑΑΔΕ για τις οποίες δεν τηρήθηκαν οι προβλεπόμενες δημοσιονομικές διαδικασίες και δεν υπήρχαν έγγραφες συμβάσεις. 
Η πραγματική προστασία της κοινωνίας προϋποθέτει ένα συγκροτημένο δίκαιο και διαφανές σχέδιο διαχείρισης του ιδιωτικού χρέους. Ένα σχέδιο που θα θεσπίζει την απόλυτη προστασία της κύριας κατοικίας, θα επιβάλλει ρυθμίσεις δεσμευτικές και βιώσιμες με βάση τις πραγματικές οικονομικές δυνατότητες των οφειλετών και θα βάζει οριστικό τέλος στην ασυδοσία των εταιρειών διαχείρισης των απαιτήσεων. Όχι με πρόστιμα χάδια που μπροστά στα δισεκατομμύρια των κερδών τους δεν σημαίνουν τίποτα, αλλά με την άμεση ανάκληση της άδειας λειτουργίας τους από την Τράπεζα Ελλάδος. Είναι αδιανόητο να μιλάμε για έλεγχο και διαφάνεια αυτών των ξένων funds όταν λειτουργούν σε καθεστώς απόλυτης φορολογικής ασυλίας χωρίς καν ελληνικό ΑΦΜ την ώρα που ο Έλληνας πολίτης ξεσπιτώνεται για λίγα ευρώ. 
Απέναντι σε αυτό το διαρκές καθεστώς εκποίησης η Πλεύση Ελευθερίας διατηρεί μια αδιαπραγμάτευτη και ιστορική στάση συνέπειας. Η επικεφαλής του κινήματός μας Ζωή Κωνσταντοπούλου δίνει από την πρώτη στιγμή μια αδιάκοπη μάχη για την ακύρωση των πράξεων αναγκαστικής εκτέλεσης των ηλεκτρονικών πλειστηριασμών εις βάρος της κύριας κατοικίας. Το νομοθέτημα αυτό αποτελεί έναν προθάλαμο αναγκαστικής εκτέλεσης και εμβάθυνσης της κοινωνικής κρίσης. Η καταψήφισή του αποτελεί για μας πράξη ευθύνης καθώς η Πλεύση Ελευθερίας θα συνεχίσει να μάχεται και εντός και εκτός της Βουλής μέχρι την επιβολή ενός αυστηρού καθολικού πλαισίου προστασίας των δανειοληπτών και της κύριας κατοικίας τους και την ανάκληση των αδειών λειτουργίας αυτών των κερδοσκοπικών funds που υπονομεύουν την κοινωνική συνοχή μας. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Ρούσσου.
 Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τέσσερις συνοδοί εκπαιδευτικοί από το 1ο Γυμνάσιο Αιγίου στο Νομό Αχαΐας. 
Η Βουλή σάς καλωσορίζει. 
(Χειροκροτήματα από όλες τις πτέρυγες)
Στη συνέχεια καλείται στο Βήμα ο Κοινοβουλευτικός Εκπρόσωπος του ΠΑΣΟΚ κ. Παύλος Γερουλάνος για τη βασική του αγόρευση. 
ΠΑΥΛΟΣ ΓΕΡΟΥΛΑΝΟΣ: Ευχαριστώ, κύριε Πρόεδρε. 
Καλησπέρα. 
«Τοτέ, έχω την αίσθηση ότι δεν είμαστε πια στο Κάνσας». Με αυτή τη θρυλική ατάκα της Ντόροθυ στον Μάγο του Οζ, κύριοι συνάδελφοι, υποδέχομαι το αποτέλεσμα των αμερικανικών εκλογών από αυτό εδώ το Βήμα. Ο κ. Τραμπ και η παρέα του δεν είναι πια ούτε στο Κάνσας. Το αποτέλεσμα είναι ανατρεπτικό. Στη Τζόρτζια η πρώτη Κυβερνήτης αφροαμερικανικής καταγωγής. Στο Τέξας η πρώτη Κυβερνήτης λατινικής καταγωγής. Η πρώτη αυτόχθονη γυναίκα Γερουσιαστής. Ο πρώτος μουσουλμάνος Γερουσιαστής. Ο Μισισιπής και η Αλάσκα ταλαντεύονται. 
Το αποτέλεσμα δεν είναι ανατρεπτικό φυλετικά. Είναι ανατρεπτικό διότι οι δημοκρατικοί κατάφεραν και να αναδείξουν εντυπωσιακούς υποψηφίους και να κρατήσουν το προεκλογικό τους μήνυμα καθαρό. Πάστορες χριστιανοί που ανέδειξαν ότι η πίστη δεν έχει κομματικό χρώμα, παιδιά μεταναστών που ανέδειξαν ότι ο πατριωτισμός δεν μετριέται σε γενιές. Άνθρωποι εκτός πολιτικής που δεν άντεχαν να βλέπουν άλλο το σύστημα να υποκλίνεται στον πλούτο. Οι άνθρωποι αυτοί δεν εκλέχτηκαν για να ανατρέψουν έναν κακό πρόεδρο. Εκλέχτηκαν για να ανατρέψουν μια επικίνδυνη ατζέντα. Και αυτά θα έχουμε την ευκαιρία ξανά και ξανά να τα αναλύσουμε στο μέλλον. 
Για την ώρα όμως θα ήθελα να στείλω ένα μόνο μήνυμα στους συναδέλφους μου δημοκρατικούς της Αμερικής. It’s not about him, it’s about them. Το μήνυμα της προεκλογικής σας εκστρατείας μην το ξεχάσετε όταν πάτε στη Ουάσιγκτον. Το αποτέλεσμα δεν αφορά τον Τραμπ. Αφορά την κοινωνία της Αμερικής. Η επόμενη μέρα απαιτεί πρωτίστως κοινωνική ενότητα. Απαιτεί όραμα, απαιτεί λύσεις που θα αλλάξουν ριζικά την καθημερινότητα των πολιτών όχι μόνο στην τιμή της βενζίνης αλλά και στο κλείσιμο της ψαλίδας του πλούτου, στην προστασία του μικρομεσαίου επιχειρηματία και του αγρότη, στις υπηρεσίες του κοινωνικού κράτους, στην υπόσταση κάθε πολίτη απέναντι στη δημοκρατία και το κράτος και βέβαια την επιστροφή σε μια εξωτερική πολιτική αρχών και συμμαχιών. 
Παρά τον σημερινό θρίαμβο, οι δημοκρατικοί θα κινδυνεύουν να χάσουν το μήνυμα των εκλογών και μαζί τις επόμενες προεδρικές εκλογές αν επικεντρωθούν στον Τραμπ αντί να επικεντρωθούν στη κοινωνία. Η πολιτική όταν επικεντρώνεται στην κοινωνία προσφέρει θριάμβους, όπως ο σημερινός, αλλά και ταπεινωτικές ήττες όταν είσαι μακριά από αυτήν. 
Εκτός όμως από αυτό το μήνυμα έχω και μια απορία απευθυνόμενος προς τους συναδέλφους μας στη Νέα Δημοκρατία. Τι θα κάνατε τώρα; Θα αλλάξετε πάλι στάση; Θυμίζω ότι η Νέα Δημοκρατία πριν από δύο χρόνια όταν κέρδισε ο κ. Τραμπ διέγραψε αυτό που η ίδια είχε περιγράψει ως προοδευτική της ατζέντα. Πάνε οι θέσεις για τον γάμο των ομόφυλων ζευγαριών; Τα δύο φύλα πάλι. Πάνε οι θέσεις για τις ανανεώσιμες πηγές ενέργειας; Drill, baby, drill πάλι. Από κόμμα που έλεγε ότι θέλει να βλέπει τον εαυτό της ως κόμμα προοδευτικό έγινε πάλι αυτό που ήταν πάντα: κόμμα συντηρητικό και κόμμα εξαρτημένο, αφοσιωμένο σε μια αναχρονιστική νεοφιλελεύθερη πολιτική που οδηγεί σε νομοσχέδια σαν το σημερινό. 
Και τι δεν είδαν -σας θυμίζω- τα μάτια μας τα τελευταία δύο χρόνια: Τον κ. Μητσοτάκη να κοιτάζει το ρολόι του για να δει αν θα μιλήσει υπέρ ή κατά του διεθνούς δικαίου για τη Βενεζουέλα. Την Ελλάδα απούσα από το πλευρό των Παλαιστινίων, των Κουβανών, ακόμη και της Δανίας όταν παραβιαζόταν κάθε αρχή διεθνούς δικαίου. Υπουργούς σας που τα έβαζαν με διεθνείς οργανισμούς που υπερασπίζονται το διεθνές δίκαιο. Και Υπουργούς σας που χαριεντίζονταν με την πιο ανερμάτιστη Πρέσβειρα που έστειλε ποτέ η Αμερική στην Ελλάδα. Ανεβήκατε σε ένα τρένο επικίνδυνο στην Ουάσιγκτον από το οποίο τώρα κατέβηκε η Ουάσιγκτον. 
Και τώρα τι γίνεται; Θα αλλάξετε πάλι στάση; Όπου φυσάει ο άνεμος; Ή θα μείνετε προσκολλημένοι σε μια πολιτική που πήρε διαζύγιο με κάθε αξία την οποία γέννησε η πατρίδας μας; Βεβαίως ο κ. Μητσοτάκης έχει αποδείξει ξανά και ξανά ότι δεν έχει κανένα πρόβλημα να ανατρέψει ριζικά αυτά που έλεγε ότι πίστευε χθες. Αλλά ξέρετε πώς το λέμε αυτό στην πολιτική; Ανεμοδούρα. Πολιτική ανεμοδούρα. Και όταν είσαι πολιτική ανεμοδούρα είναι θέμα χρόνου πότε θα σε πάρει κι εσένα ο άνεμος που άρχισε να πνέει. 
Κυρίες και κύριοι συνάδελφοι, πολιτική ανεμοδούρα η Νέα Δημοκρατία στα εξωτερικά αλλά σε κάποια πράγματα εδώ στο εσωτερικό αμετακίνητη. Βράχος. Βράχος ανικανότητας. Όπως, για παράδειγμα, στα κόκκινα δάνεια και το ιδιωτικό χρέος. Μάθημα σας κάνουν όταν πάτε στο Υπουργείο Οικονομικών να λέτε τα ίδια και τα ίδια; Έχω αρχίσει να πιστεύω ότι αυτό το αφήγημα είναι όλο του κ. Πετραλιά που έχει μείνει σταθερός τόσα χρόνια. 
Ξέρετε τι έλεγε εδώ μέσα το 2020 ο τότε Υπουργός κ. Σταϊκούρας για το δικό του ολιστικό νομοσχέδιο; Ολιστική αντιμετώπιση του υψηλού συσσωρευμένου ιδιωτικού χρέους. Ολιστική. «Ενοχλημένοι» μας έλεγε μετά ο κ. Χατζηδάκης οι servicers από τις ρυθμίσεις που έκανε αυτός για να ανατρέψει το δήθεν ολιστικό νομοσχέδιο του κ. Σταϊκούρα. Και προσέθετε «να δω αν είστε με τους servicers ή με τους δανειολήπτες». Ποιος; Σε εμάς ο κ. Χατζηδάκης. Λέξη προς λέξη όμως σήμερα τον αντιγράφουν ο κ. Μαρκόπουλος και ο κ. Πιερρακάκης που υποτίθεται ότι ανατρέπουν αυτά που εκείνος έκανε τότε. 
Καταλαβαίνετε, κυρίες και κύριοι της Κυβέρνησης, πόσο αστείοι είστε να λέτε τα ίδια και τα ίδια εδώ και έξι χρόνια; Να διορθώνετε τάχα μου ο ένας τον άλλον και τελικά να κάνετε όλοι τα ίδια. Τι Σταϊκούρες, τι Χατζηδάκηδες, τι Πιερρακάκηδες; Ίδια λόγια, ίδια ποιήματα, ίδια ανικανότητα, ίδια υποταγή στα funds.  Σε κάτι τέτοια είστε βράχοι ακλόνητοι. 
Και να πεις ότι δεν προσπαθήσαμε να σας κουνήσουμε; Δεκάδες προτάσεις και τροπολογίες φέραμε για την πρώτη κατοικία, για την αγροτική γη, για κίνητρα επιβράβευσης καλών πληρωτών, όπως και η τελευταία τροπολογία που καταθέσαμε που αποτρέπει πλειστηριασμούς χωρίς προηγούμενη δικαστική απόφαση και κυρίως για την πλήρη καταγραφή του ιστορικού του δανείου, για να ξέρουμε ποιος θέλει να πληρώσει και ποιος θέλει να τη γλιτώσει. 
Και μας ρωτάτε αν θα ψηφίσουμε τις διατάξεις σας; Το ίδιο μας ρωτούσατε το ’23, το ίδιο μας ρωτούσατε το ’20 και σας λέγαμε: «Τι να ψηφίσουμε, αφού δεν δίνουν πραγματική λύση;». Τότε επί λέξει σάς είχα πει: «Δυστυχώς, σε ένα-δύο χρόνια πάλι εδώ θα είμαστε, πάλι το ίδιο θα συζητάμε» δυστυχώς, γιατί κάθε καθυστέρηση λύσης θα την πληρώσουν με ακόμα μεγαλύτερη απελπισία εκατοντάδες χιλιάδες δανειολήπτες ή εγγυητές. Απεχθάνομαι να λέω ότι είχα δίκιο, αλλά και είχα και είχαμε απόλυτο δίκιο. Ποιος δικαιώθηκε; Εσείς; Όχι βέβαια. Εμείς δικαιωθήκαμε. Πάλι εδώ είμαστε, πάλι τα ίδια συζητάμε, πάλι τα ίδια λέτε και ακόμα ο κόσμος υποφέρει. 
Κι ας λέτε ότι νοιάζεστε για τον δανειολήπτη. Η επανάληψη του αφηγήματός σας υπέρ των δανειοληπτών αναιρείται από την επανάληψη των ίδιων αναποτελεσματικών προσεγγίσεων. Θυμηθείτε τι σας είχα πει το ‘23 για servicers και funds. Εσείς προσποιείστε ότι τους πιέζετε και αυτοί προσποιούνται ότι ενοχλούνται και σήμερα το άρθρο 23 έριξε το τελευταίο φύλλο συκής. Προσπαθήσατε μέσα σε 400 άρθρα που φέρατε να στηρίξετε ένα δήθεν φιλολαϊκό προεκλογικό αφήγημα και κρύψατε ένα άρθρο μέσα που αναιρεί κάθε σπιθαμή αμφιβολίας ότι άλλα λέτε, άλλα εννοείτε. Αυτό έγινε και μπράβο και στον Πρόεδρό μας Νίκο Ανδρουλάκη και στην εισηγήτριά μας Μιλένα Αποστολάκη και σε όλους στο ΠΑΣΟΚ που σας αναγκάσαμε σε τακτική υποχώρηση. 
Ξέρετε ποια είναι η βασική διαφορά της πρότασης του ΠΑΣΟΚ για το ιδιωτικό χρέος; Δεν προσποιείται ότι νοιάζεται για τον δανειολήπτη για προεκλογικούς λόγους, όπως κάνετε εσείς. Το κάνει ειλικρινά. Ούτε επιχειρούμε να κερδίσουμε φθηνούς προεκλογικούς πόντους, ρίχνοντας όλο το φταίξιμο στις τράπεζες, τα funds και τους servicers, αφήνοντας στρατηγικούς κακοπληρωτές στο απυρόβλητο. Η διαφορά της δικής μας πρότασης και στάσης είναι ότι βλέπουμε το πρόβλημα των «κόκκινων» δανείων πρωτίστως ως εθνικό, κοινωνικό και οικονομικό, κοινωνικό διότι τα «κόκκινα» δάνεια κρατούν το σύνολο των δανειοληπτών σε φόβο και ομηρία και αναπτυξιακό διότι με τους δανειολήπτες σε ομηρία κρατάμε σημαντικές παραγωγικές δυνάμεις τη χώρας στην αδράνεια. 
Αντίθετα από τη Νέα Δημοκρατία, εμείς πιστεύουμε ότι για να έχουμε δυνατές τράπεζες πρέπει να έχουμε δυνατούς δανειολήπτες και φέρνουμε λύσεις που μπορούν να δυναμώσουν τους δανειολήπτες που θέλουν να πληρώσουν, ώστε να δυναμώσουν και αυτοί το τραπεζικό σύστημα της χώρας.
Γι’ αυτό ακριβώς, κυρίες και κύριοι συνάδελφοι, το ιδιωτικό χρέος θα βρει λύση μόνο με κυβέρνηση ΠΑΣΟΚ, όχι γιατί είμαστε μάγοι, αλλά γιατί έχουμε αντιληφθεί την εθνική διάσταση του προβλήματος. Ακούμε, νοιαζόμαστε πραγματικά και δουλεύουμε την πρότασή μας εδώ και χρόνια. 
Η Ελλάδα δεν χρειάζεται κυβέρνηση που άλλα πιστεύει, άλλα λέει και άλλα κάνει. Χρειάζεται μια κυβέρνηση που αυτά που λέει τα πιστεύει και αυτά που πιστεύει τα κάνει πράξη, που αντιμετωπίζει τον Έλληνα με συνέπεια, ώστε να φέρει μεταρρυθμίσεις που θα δώσουν πραγματικές λύσεις τόσο για την κοινωνία όσο και για την οικονομία και που καθορίζει τη στάση της Ελλάδας διεθνώς βασισμένη σε αρχές και αξίες που δεν αλλάζουν ανάλογα με το ποιος είναι ο θαμώνας του Λευκού Οίκου. 
Τέτοιο κόμμα είναι το ΠΑΣΟΚ και γι’ αυτό στις επόμενες εκλογές οι πολίτες αυτής της χώρας θα εκτιμήσουν τη συνέπεια και τη σοβαρότητα που έχουμε δείξει μέχρι σήμερα με κάθε μας πρόταση, με κάθε μας στάση, μια συνέπεια και μια σοβαρότητα που θα χρειαστούμε αύριο και για να αποκαταστήσουμε το κύρος της χώρας μας διεθνώς και για να αποκαταστήσουμε τις σχέσεις του κράτους με την Ελληνίδα και τον Έλληνα πολίτη. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γερουλάνο.
Καλείται στο Βήμα ο Υπουργός Εθνικής Οικονομίας και Οικονομικών κ. Κυριάκος Πιερρακάκης για τη βασική του αγόρευση.
Κύριε Υπουργέ, έχετε τον λόγο.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, έχουν ειπωθεί πολλά αυτές τις μέρες και έχουμε ακούσει ακόμη περισσότερα. Υπήρξαν αντιπαραθέσεις, καταγγελίες, βαριές κουβέντες. Θέλω, όμως, σήμερα να ξεκινήσω από εκεί που οφείλει να ξεκινά κάθε συζήτηση σ’ αυτήν την Αίθουσα, από τους δανειολήπτες που μας παρακολουθούν, από τις αγωνίες οι οποίες δεν χωρούν σε οποιοδήποτε πολιτικό σύνθημα. Γι’ αυτούς τους ανθρώπους νομοθετούμε σήμερα και απέναντι σ’ αυτούς τους ανθρώπους είμαστε υπόλογοι. 
Με το νομοσχέδιο το οποίο συζητάμε κάνουμε ένα ουσιαστικό βήμα για την προστασία των δανειοληπτών. Ενισχύουμε τα δικαιώματά τους, θωρακίζουμε τη θέση τους απέναντι στις εταιρείες διαχείρισης απαιτήσεων και βάζουμε τέλος σε πρακτικές οι οποίες επί χρόνια δημιουργούσαν ανασφάλεια, αβεβαιότητα και αίσθημα αδικίας. 
Για χρόνια η συζήτηση γύρω από το ιδιωτικό χρέος περιστρεφόταν γύρω από το τι οφείλει να κάνει ο δανειολήπτης. Σήμερα θέτουμε με πολύ μεγαλύτερη αυστηρότητα και το άλλο ερώτημα: Τι οφείλει να κάνει εκείνος ο οποίος διαχειρίζεται το χρέος του δανειολήπτη; Οφείλει να απαντά εγκαίρως, οφείλει να ενημερώνει πλήρως, οφείλει να προτείνει βιώσιμες λύσεις, οφείλει να σέβεται τις συμφωνίες τις οποίες έχει υπογράψει και όταν παραβιάζει τις υποχρεώσεις του, οφείλει να υφίσταται τις συνέπειες. 
Αυτήν τη φιλοσοφία, με την οποίαν εκτιμώ ότι καμία πτέρυγα στη Βουλή δεν μπορεί να διαφωνήσει, μετατρέπουμε μέσω αυτού του σχεδίου νόμου σε δεσμευτικούς κανόνες. Βάζουμε τέλος στην ατελείωτη αναμονή. Οι εταιρείες θα υποχρεούνται να απαντούν σε κάθε πλήρες αίτημα ρύθμισης μέσα σε τρεις μήνες και να ολοκληρώνουν τη διαδικασία σε έξι μήνες το αργότερο. Ο πολίτης θα γνωρίζει επακριβώς πότε θα πάρει απάντηση. Δεν θα περιμένει επ’ αόριστον με το σπίτι και την επιχείρησή του «στον αέρα». Βάζουμε τέλος στην αδιαφάνεια. Πλήρης και δωρεάν ενημέρωση για την οφειλή μέσα σε 45 ημέρες και αν η εταιρεία καθυστερήσει, αναστέλλεται η τοκοφορία. Βάζουμε φρένο στις υπέρογκες προκαταβολές. Από το 50% που ζητούσαν μέχρι σήμερα ενίοτε οι servicers, περιορίζουμε την προκαταβολή στο έως 15% του κεφαλαίου στις διμερείς ρυθμίσεις. Προστατεύουμε φυσικά και τον συνεπή δανειολήπτη, γιατί όσο τηρεί τη ρύθμισή του ή ακόμη και αν δεν καταβάλει μία ή και περισσότερες δόσεις, σε περίπτωση που ο διαχειριστής δεν του δώσει τα αναγκαία στοιχεία, απαγορεύεται η καταγγελία της και επίσης οι προβλεπόμενες πράξεις αναγκαστικής εκτέλεσης. Αν κάποιος παραβιάσει αυτήν την προστασία, η πράξη θα είναι αυτοδικαίως άκυρη. Ο δανειολήπτης θα πιστώνεται ποσό ίσο με πέντε μηνιαίες δόσεις και η ρύθμισή του θα παρατείνεται χωρίς πρόσθετη επιβάρυνση. Επιβάλλουμε και αυστηρές κυρώσεις, αρχικώς πρόστιμα τα οποία φτάνουν τις 500.000 ευρώ ανά δανειολήπτη, μισό εκατομμύριο ευρώ δηλαδή για την παραβίαση των δικαιωμάτων κάθε πολίτη στις εξατομικευμένες περιπτώσεις. 
Αυτό είναι το μήνυμα το οποίο στέλνουμε στις εταιρείες διαχείρισης απαιτήσεων. Οι κανόνες θα τηρούνται, τα δικαιώματα των δανειοληπτών θα γίνονται σεβαστά και κάθε παραβίαση θα έχει συνέπειες.
Έρχομαι τώρα στις δύο πρόσθετες παρεμβάσεις που ανακοινώθηκαν χθες. Με την πρώτη μειώνουμε την επιβάρυνση των ευάλωτων και επιλέξιμων οφειλετών που έχουν ενταχθεί στον εξωδικαστικό μηχανισμό με σταθερό επιτόκιο 3% στις προβλεπόμενες ρυθμίσεις. Ένας δανειολήπτης, δηλαδή, με δάνειο 100.000 ευρώ μπορεί μόνον απ’ αυτήν την απόφαση να γλιτώσει έως και 28.000 ευρώ τον χρόνο.
Με τη δεύτερη τροπολογία δεκαπλασιάζουμε το ανώτατο εποπτικό πρόστιμο το οποίο μπορεί να επιβάλει η Τράπεζα της Ελλάδος στους servicers από τις 500.000 ευρώ στα 5.000.000 ευρώ. Ταυτόχρονα, επιβάλλουμε νέες υποχρεώσεις διαφάνειας, ετήσια δημοσιοποίηση στοιχείων, υποχρεωτική υποβολή στρατηγικής διαχείρισης στην Τράπεζα της Ελλάδος και ανεξάρτητους ελέγχους στις τιτλοποιήσεις που συνδέονται με εγγυήσεις του ελληνικού Δημοσίου. 
Με δεδομένα όλα τα παραπάνω, απευθύνω ένα ερώτημα συνολικά στο Σώμα και ειδικά στην Αντιπολίτευση: Αυτές είναι οι διατάξεις μιας Κυβέρνησης που -όπως ισχυρίζεστε- νομοθετεί υπέρ των servicers; Αυτά είναι προνόμια τα οποία υποτίθεται ότι τους χαρίζουμε, υποχρεωτικές προθεσμίες, περιορισμός προκαταβολών, προστασία από πλειστηριασμούς, αναστολή τόκων, αυστηρότεροι έλεγχοι και πρόστιμα εκατομμυρίων; 
Εκτιμώ ότι έχετε φτάσει στο σημείο να καταγγέλλετε την Κυβέρνηση ακόμη και όταν νομοθετεί ακριβώς όσα ισχυρίζεστε ότι διεκδικείτε και αυτό το κάνετε επειδή σας ενδιαφέρει περισσότερο να συντηρείτε μια καταγγελία παρά να αναγνωρίσετε μια παρέμβαση η οποία προστατεύει τους πολίτες. 
Αυτές οι διατάξεις, όμως, έχουν πραγματικό αντίκρισμα στη ζωή χιλιάδων ανθρώπων και κανένα επικοινωνιακό τέχνασμα δεν μπορεί να ακυρώσει τη σημασία τους, γιατί θα τη δουν εκεί έξω με το που θα εφαρμοστεί ο νόμος. Όσο εσείς αναζητάτε επιχειρήματα για να καταγγέλλετε την Κυβέρνηση, τόσο εμείς θα δημιουργούμε δικαιώματα για τον κάθε δανειολήπτη και αυτή είναι μια διαφορά την οποίαν εκτιμώ ότι οι πολίτες είναι σε θέση να διακρίνουν.
 
Κυρίες και κύριοι συνάδελφοι, αυτή είναι η πραγματική εικόνα του νομοσχεδίου, την οποία κάποιοι προσπάθησαν συστηματικά να αποκρύψουν τις τελευταίες ημέρες και το έκαναν χρησιμοποιώντας σχεδόν ως μοναδικό επιχείρημα κάποια εδάφια του άρθρου 23. Να μιλήσουμε, λοιπόν, και γι’ αυτό με καθαρά λόγια και χωρίς υπεκφυγές. Η συγκεκριμένη διάταξη -είχα την ευκαιρία να το αναφέρω και χθες στην Επιτροπή- αφορούσε τη νέα διμερή διαδικασία ρύθμισης οφειλών, μια διαδικασία η οποία δημιουργείται για να διευκολύνουμε την επίτευξη συμφωνιών ανάμεσα σε πιστωτή και οφειλέτη, με συγκεκριμένους κανόνες και προθεσμίες. Η πρόβλεψη για τον εκτελεστό τίτλο αφορούσε τη σύμβαση ρύθμισης, μια συμφωνία στην οποία συναινούσαν και τα δύο μέρη, δηλαδή κανένας servicer δεν αποκτούσε γενική εξουσία να δημιουργεί μονομερώς εκτελεστούς τίτλους για οποιοδήποτε δάνειο. Καμία αρχική δανειακή σύμβαση δεν μετατρεπόταν αυτομάτως σε εκτελεστό τίτλο. 
Σε ό,τι αφορά τη δικαστική προστασία, ακούστηκε ότι ο οφειλέτης θα έχανε κάθε δυνατότητα προσφυγής στη δικαιοσύνη. Αυτός ο ισχυρισμός είναι ψευδής. Το άρθρο 933 του Κώδικα Πολιτικής Δικονομίας προβλέπει τη δυνατότητα προσφυγής στα δικαστήρια με την άσκηση ανακοπής κατά της εκτέλεσης. Φυσικά, ισχύει κανονικά. Η απόκτηση εκτελεστού τίτλου και ο δικαστικός έλεγχος της εκτέλεσης είναι δύο διαφορετικά ζητήματα. 
Χτίσατε, λοιπόν, μια ολόκληρη πολιτική καταγγελία πάνω στην εντύπωση ότι καταργείται η δικαστική προστασία εν συνόλω. Παρουσιάσατε μια συναινετική σύμβαση σαν να ήταν μονομερής απόφαση των servicers και επιχειρήσατε να μετατρέψετε μια συγκεκριμένη νομική ρύθμιση σε μια γενικευμένη απειλή για κάθε δανειολήπτη. 
Αποσύραμε το να είναι η διμερής συμφωνία του άρθρου 23 εκτελεστός τίτλος για να αφαιρεθεί και το τελευταίο πρόσχημα, για να μην μπορείτε να το χρησιμοποιήσετε ως προπέτασμα καπνού πίσω από το οποίο θα εξαφανίζατε όλες τις υπόλοιπες διατάξεις ενός νομοσχεδίου, και τώρα που η εκτελεστότητα του άρθρου 23 πλέον δεν υφίσταται.
Ποια είναι η απάντηση που δίνετε στους πολίτες; Ότι διαφωνείτε με την προστασία του συνεπούς δανειολήπτη; Ότι διαφωνείτε με τα πρόστιμα των 5 εκατομμυρίων ευρώ; Ότι διαφωνείτε με την υποχρέωση των servicers να απαντούν και να ενημερώνουν; Έχω διαβάσει τις ερωτήσεις που έχετε κάνει στην ηγεσία του Υπουργείου Οικονομικών. Πολλά είναι μέσα σε αυτά. Πώς μπορείτε να διαφωνείτε; 
ΠΑΥΛΟΣ ΠΟΛΑΚΗΣ: Τους servicers γιατί δεν τους φέρατε εδώ;
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Οι δικαιολογίες εκτιμώ ότι έχουν τελειώσει. Θα ψηφίσετε αυτές τις διατάξεις ή θα αναζητηθεί νέο άλλοθι; 
Ξέρετε, στα τηλεοπτικά παράθυρα αρκεί πολλές φορές ένα σύνθημα. Στη Βουλή, όμως, χρειάζεται συγκεκριμένη θέση. Χρειάζεται να πει κανείς ποιο άρθρο αποδέχεται, ποιο άρθρο απορρίπτει και γιατί το απορρίπτει. 
Εδώ θέλω να απευθυνθώ σε όλους και ειδικά στο ΠΑΣΟΚ. Χθες καταθέσατε τροπολογία με την οποία ζητάτε την κατάργηση της εκτελεστότητας των συμβάσεων αναδιάρθρωσης στον εξωδικαστικό μηχανισμό. Είναι στον ν.5313/2026 που έχει ψηφιστεί από τις 24 Ιουνίου. Στον εξωδικαστικό μηχανισμό η πρόταση ρύθμισης παράγεται αυτοματοποιημένα. Ο οφειλέτης γνωρίζει και μπορεί να ελέγξει τα στοιχεία της οφειλής του και αποφασίζει ο ίδιος αν θα την αποδεχτεί. Αυτές είναι οι ουσιαστικές εγγυήσεις οι οποίες διαφοροποιούν και τον εξωδικαστικό μηχανισμό. Δεν πρόκειται να υπονομεύσουμε έναν μηχανισμό που δίνει πραγματικές λύσεις στους δανειολήπτες για να εξυπηρετήσουμε πολιτικούς αυτοσχεδιασμούς. 
Επειδή έχετε καταθέσει κι άλλες προτάσεις για το ιδιωτικό χρέος, θέλω να συζητήσουμε την ουσία τους και θέλω εδώ να είμαι απολύτως σαφής. Είμαστε διατεθειμένοι και προσωπικά είμαι διατεθειμένος να συζητήσουμε οποιαδήποτε πρόταση. Να καθίσουμε στο ίδιο τραπέζι, να συζητήσουμε και όπου μπορούμε να το κάνουμε και μαζί. Γιατί και έναν συμπολίτη μας να βοηθήσουμε να ανασάνει, το όφελος είναι μεγάλο.
Όμως, η καλή πρόθεση δεν σημαίνει ότι πρέπει να εγκαταλείψουμε την κοινή λογική. Παραδείγματα: Προτείνετε την εξαίρεση της κύριας κατοικίας από την εκποίηση, υπό την προϋπόθεση ότι ο οφειλέτης θα έχει προηγουμένως κηρυχθεί σε πτώχευση. Δηλαδή, για να προστατεύσει κάποιος το σπίτι του, του ζητάτε πρώτα να πτωχεύσει. 
Εμείς έχουμε ήδη δημιουργήσει, μέσω του εξωδικαστικού μηχανισμού, δυνατότητα προστασίας της κύριας κατοικίας, με σταδιακή αποπληρωμή της αξίας της υπό συγκεκριμένες προϋποθέσεις, χωρίς να χρειάζεται κανείς να πτωχεύσει. Αυτή η δυνατότητα έχει ενεργοποιηθεί, θυμίζω, από τις 21 Σεπτεμβρίου και σύμφωνα με τα στοιχεία που έχουμε έχει ήδη δεχτεί εξακόσιες εβδομήντα πέντε αιτήσεις. Πείτε μου τώρα ποια προσέγγιση είναι πραγματικά πιο προστατευτική για τον πολίτη; 
Προτείνετε και κάτι άλλο που θέλω να το απαντήσω. Προτείνετε ο δανειολήπτης να μπορεί να εξαγοράζει το δάνειο του στην τιμή που του απέκτησε ένα fund. Το άκουσα από πολλές πτέρυγες. Ακούγεται εξαιρετικά ελκυστικό. 
Να δούμε λίγο τις συνέπειες; Γιατί να συνεχίσει μετά να πληρώνει κανονικά ο οποιοσδήποτε δανειολήπτης στη χώρα, αν γνωρίζει ότι μπορεί να σταματήσει και αργότερα ότι μπορεί να διεκδικήσει την εξαγορά του δανείου του σε ένα κλάσμα της αξίας του; Ποια τράπεζα θα είναι μετά διατεθειμένη να δανείσει μια οικογένεια ή μια μικρή επιχείρηση αν δεν μπορεί να υπολογίσει ότι οι συμβατικές της υποχρεώσεις θα τηρηθούν; Ξέρετε, αυτά τα ερωτήματα δεν είναι θεωρητικά. Αφορούν το κόστος δανεισμού, την πρόσβαση στη χρηματοδότηση και τελικά την ίδια τη δυνατότητα των πολιτών να αποκτήσουν σπίτι ή να αναπτύξουν μια επιχείρηση. 
Προτείνετε επιτροπές, οι οποίες θα αποφασίζουν για κουρέματα και για επανακαθορισμό οφειλών. Ποιος θα αποφασίζει ποιος δικαιούται κούρεμα και ποιος όχι; Με ποια διαφάνεια; Με ποιον έλεγχο; Εδώ έχουμε δημιουργήσει αλγόριθμο. Είναι ένας μηχανισμός με αντικειμενικά κριτήρια, αυτοματοποιημένες διαδικασίες και αξιολόγηση της πραγματικής δυνατότητας αποπληρωμής. 
Είμαστε αποφασισμένοι και -να το ξαναπώ- προσωπικά είμαι αποφασισμένος να κάνω το μέγιστο δυνατό για να στηρίξουμε τους πολίτες που δοκιμάζονται, να εξαντλήσουμε κάθε περιθώριο, να αξιοποιήσουμε κάθε μα κάθε δυνατότητα. Υπάρχει, όμως, μια κόκκινη γραμμή. Δεν θα διακινδυνεύσουμε τη σταθερότητα της οικονομίας. Δεν θα τα τινάξουμε όλα στον αέρα. Και ξέρετε γιατί; Γιατί το έχουμε ξανακάνει και κόστισε πολύ πολύ παραπάνω σε αυτούς τους ανθρώπους. Αυτό δεν πρέπει ποτέ να επαναληφθεί. Ο πρώτος που θα πληρώσει το τίμημα μιας τέτοιας επιλογής είναι ακριβώς ο άνθρωπος που σήμερα υποσχόμαστε να σώσουμε, ο αδύναμος. 
Κυρίες και κύριοι συνάδελφοι, επειδή ακούσαμε πολλά αυτές τις μέρες και από άλλες πηγές, θα ήθελα να θυμίσω ορισμένα πράγματα, κυρίως στον κ. Αλέξη Τσίπρα. Η ιστορία των funds, των servicers και των ηλεκτρονικών πλειστηριασμών έχει νόμους, έχει ημερομηνίες και κυρίως έχει την προσωπική του υπογραφή. Διότι πρέπει να θυμηθούμε ποιος θεσμοθέτησε τη λειτουργία των εταιρειών διαχείρισης απαιτήσεων και το πλαίσιο μεταβίβασης δανείων σε funds; Νόμος 4354/2015, Αλέξης Τσίπρας. Ποιος καθιέρωσε τους ηλεκτρονικούς πλειστηριασμούς; Νόμος 4472/2017, Αλέξης Τσίπρας. Ποιος αυστηροποίησε το πλαίσιο προστασίας της πρώτης κατοικίας σε βάρος των δανειοληπτών; Νόμος 4346/2015 και νόμος 4549/2018, Αλέξης Τσίπρας. 
Υπάρχει και κάτι ακόμη, ένα στοιχείο που δεν επιδέχεται αμφισβήτηση ως προς το τι καταγράφει. Το είπα και χθες. Τον Μάρτιο του 2019, σύμφωνα με την Τράπεζα της Ελλάδος, βρίσκονταν στα χέρια των funds απαιτήσεις ύψους περίπου 18 δισεκατομμυρίων ευρώ ήδη. Όταν το επισημάναμε χθες στην Επιτροπή, ο κ. Τσίπρας, ο οποίος μόλις προχθές διαβεβαίωνε ότι η επί κυβέρνησής του δεν έχει περάσει ούτε ένα ευρώ στα funds, έσπευσε να απαντήσει μέσω εκπροσώπου του ότι τελικά είχαν εκχωρηθεί στεγαστικά δάνεια ύψους 375 εκατομμυρίων ευρώ. Από το «ούτε ένα ευρώ», μετά από μία συνεδρίαση πήγαμε στα 375 εκατομμύρια ευρώ. Μια πρόοδος είναι κι αυτή. Μένει λίγη διαδρομή για να φτάσουμε στα υπόλοιπα 17,5 δισεκατομμύρια, τα οποία πρέπει επίσης να καλυφθούν. 
Ο κ. Τσίπρας μπορεί να αλλάζει την αφήγησή του όσες φορές θέλει, να θυμάται ό,τι τον συμφέρει και να ξεχνά ό,τι τον εκθέτει. Ένα πράγμα, όμως, δεν μπορεί να αλλάξει, την πραγματικότητα και την Ιστορία: η Ιστορία δεν ξαναγράφεται και δεν διαγράφεται. 
Εμείς αναλαμβάνουμε τη δική μας ευθύνη. Γνωρίζουμε ότι υπάρχουν ακόμη προβλήματα, φυσικά. Ξέρουμε ότι χιλιάδες άνθρωποι δυσκολεύονται, ότι χρειάζονται περισσότερες ρυθμίσεις, αυστηρότερη εποπτεία, αποτελεσματικότερη προστασία. Γι’ αυτό νομοθετούμε.
 Κυρίες και κύριοι συνάδελφοι. Το νομοσχέδιο περιλαμβάνει και μια σειρά από σημαντικές μεταρρυθμίσεις για τη λειτουργία της οικονομίας και του κράτους. Αναφέρω ενδεικτικά: 
Θεσπίζουμε σαφές φορολογικό πλαίσιο για τα κρυπτοστοιχεία με συντελεστή 10% στην υπεραξία των φυσικών προσώπων. 
Απαλλαγή για καθαρή ετήσια υπεραξία έως 500 ευρώ και δυνατότητα οικειοθελούς δήλωσης παλαιότερων υπεραξιών χωρίς πρόστιμα και τόκους. 
Προχωρούμε στη λογιστική μεταρρύθμιση της Γενικής Κυβέρνησης με την εφαρμογή από την 1 Ιανουαρίου 2027 του «govERP», το νέο λογιστικό πλαίσιο, το οποίο το συζητούσαμε χρόνια. Είναι μια αλλαγή που ενισχύει τη διαφάνεια, τον έλεγχο των δημοσίων δαπανών και τη λογοδοσία στη διαχείριση των χρημάτων των φορολογουμένων. 
Ενισχύουμε την τραπεζική εποπτεία και τη χρηματοπιστωτική σταθερότητα.
Εκσυγχρονίζουμε το πλαίσιο λειτουργίας των συλλογικών επενδύσεων.
Δημιουργούμε καλύτερες προϋποθέσεις για την ανάπτυξη της ελληνικής κεφαλαιαγοράς, την πρόσβαση των μικρομεσαίων επιχειρήσεων σε χρηματοδότηση.
Ενισχύουμε τους ελέγχους στην αγορά καυσίμων.
Διευκολύνουμε τη συνεταιριστική δραστηριότητα και θεσπίζουμε ειδική συνταξιοδοτική προστασία για δημοσίους υπαλλήλους και στρατιωτικούς, που υπέστησαν σοβαρή αναπηρία κατά τη συμμετοχή τους σε ανθρωπιστικές επιχειρήσεις, καθώς και για τις οικογένειες όσων έχασαν τη ζωή τους. 
Είναι ένα ευρύ νομοσχέδιο, με ουσιαστικές παρεμβάσεις στη λειτουργία του χρηματοπιστωτικού συστήματος, στη διαφάνεια, στη δημοσιονομική διαχείριση, στην καθημερινότητα των πολιτών. 
Κυρίες και κύριοι, τώρα η ευθύνη περνά σε όλες τις πτέρυγες της Βουλής. Η Αντιπολίτευση είχε όλες αυτές τις μέρες την ευκαιρία να μιλήσει. Σήμερα έχει την υποχρέωση να ψηφίσει. Εμείς έχουμε πάρει τη δική μας απόφαση, να προστατεύσουμε τους συνεπείς δανειολήπτες, να βάλουμε αυστηρότερους κανόνες στις εταιρείες διαχείρισης, να δώσουμε πραγματικές δυνατότητες ρύθμισης και δεύτερης ευκαιρίας. Το μέτρο της ευθύνης μας είναι απλό. Όταν ένας πολίτης κάνει ό,τι μπορεί για να σταθεί συνεπής απέναντι στις υποχρεώσεις του, το κράτος πρέπει να σταθεί συνεπές απέναντι στα δικαιώματά του. Αυτό υπηρετούμε σήμερα, αυτό θα υπηρετούμε πάντα και γι’ αυτό σας καλούμε να υπερψηφίσετε το νομοσχέδιο μαζί μας. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Επί των λεχθέντων από τον κύριο Υπουργό έχει ζητηθεί ο λόγος από τους Κοινοβουλευτικούς Εκπροσώπους του ΠΑΣΟΚ, ΣΥΡΙΖΑ, Πλεύση Ελευθερίας, Νίκης. 
Ο κ. Γερουλάνος από την πλευρά του ΠΑΣΟΚ έχει πρώτος τον λόγο. 
ΠΑΥΛΟΣ ΓΕΡΟΥΛΑΝΟΣ: Κυρίες και κύριοι συνάδελφοι, πραγματικά πιστεύω ότι θα ξεχάσουμε και αυτά που ξέρουμε. Σήμερα ο κύριος Υπουργός ήταν και αποκαλυπτικός. Τι είπε ακριβώς; Είπε «πήραμε πίσω το άρθρο 23 για να μη μας χαλάσετε την εικόνα». Να τη πάλι η εικόνα. Για την εικόνα τα κάνουν όλα. Μήπως να αρχίσετε να κάνετε κάτι και για τους δανειολήπτες; 
Τον κ. Χατζηδάκη, τον κ. Σταϊκούρα, τους γνωρίζετε, κύριε Πιερρακάκη; Λέτε ότι τώρα πια οφείλουν τα funds να ενημερώνουν τους δανειολήπτες. Επτά χρόνια, δεν χρειαζόταν; Οφείλουν, λέει, να ανταποκρίνονται στους δανειολήπτες. Επτά χρόνια, δεν όφειλαν; Αυτό λέτε; Μιλούσατε για φρένα. Βάζουμε φρένο εδώ, βάζουμε φρένο εκεί. Πού βάζετε αυτό το φρένο, θυμάστε κύριε Πιερρακάκη; Σε ένα φορτηγό, το οποίο έχετε αφήσει εντελώς ανεξέλεγκτο, όπως έχετε αφήσει ανεξέλεγκτη κάθε πτυχή της αγοράς. 
Λέτε ότι αυτό το νομοσχέδιο έχει πραγματικό τώρα αντίκρισμα απέναντι στους δανειολήπτες. Κύριε Πιερρακάκη, ό,τι έχει πραγματικό αντίκρισμα ξέρετε πάρα πολύ καλά ότι εμείς το έχουμε στηρίξει και θα το ψηφίσουμε. Δεν είναι εκεί το πρόβλημά μας. Αλλά αναρωτιέμαι, γιατί εσείς ψάχνετε τώρα να στηρίξουμε όλο το νομοσχέδιο; Μήπως τελικά ένα άλλοθι ψάχνετε; 
Κοιτάξτε τώρα, μετά το άρθρο 23, καλό είναι να σωπαίνετε. Το πήρατε πίσω και καλά το πήρατε πίσω, γιατί ξέρετε ότι μέσα σε εκείνο το άρθρο κρύβεται η πραγματική σας πολιτική. 
Πάμε τώρα στον αλγόριθμο. Αλήθεια, με ποιο ιστορικό δανείου θα λειτουργεί ο αλγόριθμος; Ξέρετε εσείς, κύριε Πιερρακάκη, την κυρία Ειρήνη στην οποία είχα αναφερθεί σε προηγούμενη μου ομιλία, που έπαθε σκλήρυνση κατά πλάκας και έχασε τη δουλειά της, ενώ προσπαθούσε να πληρώσει όχι το δάνειο, ως εγγυητής, και να πληρώσει και τα πανωτόκια. Αυτή είναι η διαφορά μας, κύριε Πιερρακάκη. Εσείς κοιτάτε τον αλγόριθμο, κοιτάτε τα νούμερα. Εμείς κοιτάμε τους ανθρώπους πίσω από τα νούμερα. Και γι’ αυτό σας λέμε, θέλετε συναίνεση; Θέλετε πραγματικά συναίνεση, κύριε Πιερρακάκη; Εδώ είμαστε. Ψηφίστε το νομοσχέδιο που σας φέραμε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γερουλάνο. 
Ο κ. Γιαννούλης, Κοινοβουλευτικός Εκπρόσωπος του ΣΥΡΙΖΑ έχει τον λόγο.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κύριε Πιερρακάκη, ένα πράγμα πρέπει να σας πιστώσω, ότι σε αυτήν τη συνεδρίαση και με την ομιλία που προηγήθηκε, μπορείτε να διεκδικήσετε πραγματικά την εικόνα ή την κινηματογραφική μεταφορά του πολιτικού δολοφόνου με τον τσεκούρι με αγγελικό πρόσωπο. Με αγγελικό πρόσωπο. Γιατί έχω την εντύπωση ότι δεν έχει διαφύγει της προσοχής σας αυτή η απίστευτη βεντάλια δικαιολογιών που έχουμε ακούσει τις τελευταίες ημέρες για την άτακτη υποχώρηση για το άρθρο 23, το οποίο τέθηκε με το που βγήκε στη διαβούλευση και άρχισε να επωάζεται και ο αποκλεισμός του νομικού κόσμου και βρήκατε απέναντί σας τον μικρό δημοκοπικά και με μικρή κοινοβουλευτική δύναμη ΣΥΡΙΖΑ-Προοδευτική Συμμαχία -ωραία όλα αυτά- από το πρώτο λεπτό. 
Είμαι σίγουρος ότι έχετε προσέξει και μια χαρακτηριστική, την κορωνίδα των δηλώσεων, της κυρίας Βούλτεψη, της πρώην Υπουργού, η οποία είπε «ελάτε, ρε παιδιά, κατά λάθος μπήκε το 23 στο νομοσχέδιο». Εάν κατά λάθος μπαίνει ένα άρθρο σε ένα νομοσχέδιο, έχω την εντύπωση ότι πρέπει να έχετε ευήκοα ώτα στις προτάσεις που κατατίθενται από την επισπεύδουσα Αντιπολίτευση και όχι από την ατάκτως φυγόπονη Κυβέρνηση για την ουσία αυτού που συζητάμε. 
Κύριε Πιερρακάκη, εκτός της ονομαστικής ψηφοφορίας που ζητήσαμε και δεχτήκατε στα τρία επίμαχα άρθρα που παράγουν ουσιαστικές διαφορές για την ποιότητα ζωής των πολιτών, γιατί δεν καταργείτε τον «Ηρακλή»; Γιατί δεν καταργείτε αυτή την προκλητική εγγυοδοσία σε ανθρώπους που πλουτίζουν, σχεδόν αισχροκερδούν στην πλάτη του ιδιωτικού χρέους; Δεν μπορεί με 2 εκατομμύρια να αγοράζεις δάνεια 80 δισεκατομμυρίων και να προσδοκάς κέρδος 50 δισεκατομμυρίων. Αυτά δεν γίνονται σε μία σύγχρονη χώρα. 
Και επίσης, γιατί δεν συναινείτε στην Εξεταστική Επιτροπή για το ιδιωτικό χρέος για να σταματήσετε και εσείς και όλοι να πετάτε λάσπη στον ανεμιστήρα για το ότι πάντα φταίει κάποιος άλλος για όσα συμβαίνουν σε αυτόν τον τόπο τα τελευταία επτάμιση χρόνια ενώ εσείς δεν έχετε την παραμικρή ευθύνη. Γιατί δεν υιοθετείτε την άποψη να πάμε σε μία εξεταστική ουσίας, χωρίς κατάχρηση του δικαιώματος της πλειοψηφίας, το οποίο συνήθως το χρησιμοποιείτε για συγκαλύψεις, και εκεί να λάμψει όλη η αλήθεια; Γιατί σε αυτόν τον τόπο η κρίση ιδιωτικού χρέους έγινε αντικείμενο πλουτισμού και συνδυάζεται και με την κοινωνική κατοικία που για εσάς είναι άγνωστη λέξη. Άγνωστη λέξη. Επικουρικά και με την πρόταση για την αξιοποίηση, την επιστροφή των αποθεματικών των ταμείων και του ΕΦΚΑ από το psi και τη δημιουργία ενός σύγχρονου εργαλείου αναπτυξιακού, που το ιδιωτικό χρέος θα το κάνει ελπίδα, ζωή και επιβίωση. Σε αυτά γιατί δεν αναφέρεστε και πηγαίνετε πέντε χρόνια πίσω, εφτά χρόνια πίσω, δέκα χρόνια πίσω. Πάμε και στην πτώχευση της χώρας από τον Τρικούπη. Σίγουρα κάποιος Πιερρακάκης θα υπήρχε και εκεί. 
Ιδού η Ρόδος, ιδού και η ευκαιρία σας να αποδείξετε ότι όλα αυτά δεν είναι μια φαρσοκωμωδία και μια πρόζα για να φύγει από πάνω σας η ευθύνη πως όλα όσα συμβαίνουν σε αυτόν τον τόπο από το 2019 και μετά είναι για να πλουτίζουν ελάχιστοι και να ταλαιπωρούνται οι πολλοί. Αυτή είναι η πολιτική σας, αυτή είναι η ουσία και αυτού του νομοσχεδίου. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γιαννούλη. 
Η Κοινοβουλευτική Εκπρόσωπος της Πλεύσης Ελευθερίας κ. Γεωργία (Τζώρτζια) Κεφαλά έχει τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ πολύ, κύριε Πρόεδρε. 
Βρήκατε και αγγελικό το πρόσωπο του κ. Πιερρακάκη; Αναρωτιέται και ο ίδιος, κύριε Γιαννούλη. Υπάρχει και το τραγούδι «Άγγελε μου, τύραννε μου». Είναι η συγκεκριμένη περίπτωση, νομίζω. 
Αναφέρατε, κύριε Πιερρακάκη, πολλές φορές το τι οφείλουν οι οφειλέτες σε αυτά που είπατε. Και καταλήξατε, όπως το είπατε δηλαδή, ότι οι οφειλέτες οφείλουν να υποστούν τις συνέπειες. 

Αναρωτιέμαι: Εσείς τι ακριβώς οφείλετε με το συγκεκριμένο νομοσχέδιο; Δηλαδή για το ιδιωτικό χρέος, που σας λένε όλοι εδώ πέρα ότι αποτελεί βόμβα στα οικονομικά θεμέλια της χώρας, φέρνετε αυτό το νομοσχέδιο για να βρείτε τη λύση, για να προστατεύσετε τους ανθρώπους, να προστατεύσετε την οικονομία της Ελλάδας; 
Σας είπε κι άλλος συνάδελφος για την Επιτροπή Ιδιωτικού Χρέους, την οποία και η Πλεύση Ελευθερίας έχει υποστηρίξει, αλλά φυσικά δεν υπάρχει περίπτωση ούτε να συναινέσετε ούτε να απαντήσετε σ’ αυτό. Αναρωτιόμαστε αν οφείλετε να προστατέψετε τους αγρότες, τους πολύπαθους αγρότες, που συνεχώς ανακοινώνετε ότι θα στηρίξετε, ότι θα στηρίξετε τον πρωτογενή τομέα και τελικά βλέπουμε το άρθρο 22 εδώ και βλέπουμε επίσης ότι παράλληλα οι δίκες για τον «Φραπέ» και για τον κ. Σενετάκη και για πολλά άλλα στελέχη της Νέας Δημοκρατίας πήραν αναβολή για το 2027. Δεν υπάρχει καμία αναφορά από κανένα δικό σας στέλεχος που να λέει ότι οι άνθρωποι αυτοί αποφεύγουν τη δίκη, αλλά για τους συγγενείς των Τεμπών το είπατε αυτό. 
Αναρωτιόμαστε, λοιπόν, εάν η Κυβέρνησή σας τελικά ή αγνοεί τα προβλήματα ή τα κάνει χειρότερα, όπως φαίνεται με όλες σας τις κινήσεις. Τώρα έχουμε επάνω την επιτροπή για την ενέργεια, όπου έχει έρθει άλλο ένα άσχετο νομοσχέδιο το οποίο δεν θα βοηθήσει σε τίποτα, όταν ξέρουμε ότι οι παγκόσμιες αγορές, η Μέση Ανατολή και οι διεθνείς αγορές ενέργειας βρίσκονται σε τέτοια κρίση. Κι εσείς τι κάνετε σαν Κυβέρνηση; Μήπως έπρεπε να μειώσετε τον ΦΠΑ για παράδειγμα; Να προσέξετε να υπάρχουν αρκετά ενεργειακά αποθέματα; Να πιέσετε την Ευρώπη για κάποια λύση; Τίποτα απ’ όλα αυτά.
Μειώσατε τον ΦΠΑ στα είδη υγιεινής για τις γυναίκες. Πήγα να τρελαθώ από τη χαρά μου, πραγματικά. Δυστυχώς, είμαι σε προεμμηνόπαυση και δεν θα χαρώ το μέτρο.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Όμως, νομίζω ότι είστε σε τέτοιο παραλογισμό, δηλαδή μειώσατε μετά από τόσα χρόνια -και καλά κάνατε- τον ΦΠΑ στα είδη υγιεινής, ενώ ταυτόχρονα έχετε 13% στα ακτοπλοϊκά εισιτήρια στην πρώτη θέση και 13% επίσης την παραμονή σε πεντάστερο ξενοδοχείο. Αυτός ο παραλογισμός είστε σαν Κυβέρνηση. 
Φυσικά, πώς να καταφέρει μια μισογυνική Κυβέρνηση να προστατεύσει τα δικαιώματα των γυναικών, όταν δεν γίνεται ούτε μέσα στο Κοινοβούλιο, ούτε με τις δηλώσεις σας, ούτε με τις πράξεις σας;
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κεφαλά.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής είκοσι μέλη από την Ενορία Αγίου Αποστόλου Ανδρέα στο Ντίσελντορφ της Γερμανίας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Ο Κοινοβουλευτικός Εκπρόσωπος της Κοινοβουλευτικής Ομάδας Νίκη κ. Τσιρώνης έχει τον λόγο για τη δική του παρέμβαση. 
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Δυστυχώς, λείπει ο κύριος Υπουργός για να ακούσει, άλλον έναν καλλιτεχνικό τίτλο που είναι: «Ο Ιούδας φιλούσε υπέροχα». Αυτό είναι το ακριβές. Ακριβώς αυτό είναι το ακριβές. Μα, κάνετε διαγωνισμό πόσο θα ωφελήσετε τους δανειολήπτες! Γελάμε ακριβώς μ’ αυτό, με το πόσο ωφελείτε τους δανειολήπτες. 
Ήρθαμε σήμερα και είδαμε τον Υπουργό σε μια παρθενογένεση της Κυβέρνησης. Μίλησε για ασυδοσία, για φρένο. Ποια ασυδοσία; Ποιος νομοθέτησε την ασυδοσία; Απλά πείτε ότι είστε με την πλάτη στον τοίχο στις δημοσκοπήσεις και στο όριο του 25% που έβαλε θα περάσει από κάτω ο Πρωθυπουργός, γι’ αυτό το πάρτι όλων αυτών των ετών για τους φίλους σας.
Το έχω πει πολλές φορές. Έχουμε εκλόγιμη ολιγαρχία και τραπεζοκρατία. Αυτό έχουμε. 
Κι αν ξέραμε ποιοι είναι πίσω απ’ όλα αυτά, εκεί στο Δουβλίνο και σε όλες τις χώρες που πηγαίνουν μέσα σε λαβυρίνθους, θα βλέπαμε κι άλλα να πούμε για το τι ακριβώς είναι και ποιοι κάνουν πάρτι με τις περιουσίες του κόσμου.
Πρέπει να μας περνάτε πραγματικά είτε για μη έξυπνους κι εμάς εδώ και τους ανθρώπους έξω, τους πολίτες, για να μην το πω αλλιώς, ή λόγω και εποχής ότι είμαστε λωτοφάγοι. Δεν μπορεί να ξεχνάτε τι έχετε κάνει. Δεν μπορεί να ξεχνάτε τον δικό σας, τον κ. Τζαβάρα, να μιλάει για 58 δισεκατομμύρια ωφέλεια των funds. Τα ξεχάσατε αυτά; Δεν υπάρχουν αυτά; Δεν υπάρχουν ένδεκα Βουλευτές σας σε ερωτήσεις και πόσοι άλλοι κατά μόνας ακριβώς γι’ αυτό το πάρτι που γίνεται εκεί έξω για να προστατεύσουν τους πολίτες; Η Αντιπολίτευση τα λέει;
Κι μας λέτε, γιατί κι εμείς κάναμε πρόταση νόμου, ότι θα την πληρώσει ο αδύναμος, λέει, αν κάνουμε αυτό. Μα, αυτό είναι η παραδοχή ότι ποτέ δεν θα την πληρώσει ο ισχυρός. Ακριβώς αυτή είναι η παραδοχή. Πως ό,τι και να γίνει στη χώρα, όποιες τράπεζες του εξωτερικού και του εσωτερικού να θέλετε να σώσετε, όταν δεν τα καταφέρνετε, όταν έρχεται η ώρα του λογαριασμού, όπως είπε ο Υπουργός, θα την πληρώσει ο αδύναμος. Αυτό είναι το επιστέγασμα. Αυτό είναι η υπογραφή της Κυβέρνησής σας και της πολιτικής της Νέας Δημοκρατίας. Πως ό,τι και να γίνει θα την πληρώνει ο αδύναμος.
Κι εδώ ερχόμαστε να φανταστούμε και να πούμε: Εσείς θα τα βάλετε με τα funds; Ή τα funds και οι τράπεζες σάς κρατάνε; Ποιος νομοθέτησε; Ποιος ευφυής πολιτικός έβαλε το άρθρο 23 και το μαζέψατε; Εσείς; Μήπως το έβαλαν αυτοί; Δεν θα μάθουμε ποτέ αν το έβαλαν αυτοί, γιατί δεν τους καλείτε εδώ με το δικαίωμα της σιωπής.
Μήπως αναγκάζεστε προεκλογικά, με χάδι μέσα στην ασυδοσία που έχει γίνει μέχρι τώρα και στο πάρτι; Και είναι αυτά που προτρέπουν δικούς σας Υπουργούς να λένε για τα δικά σας δάνεια, που έπρεπε να χάσετε τα πάντα; Και λένε: τελικά αυτά δεν θα πληρωθούν ποτέ. Αυτό φαίνεται. Δεν είναι κουτός, δεν είναι ηλίθιος ο λαός εκεί έξω, ούτε εμείς εδώ μέσα.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Τσιρώνη.
Καλείται στο Βήμα ο Βουλευτής Χανίων του ΣΥΡΙΖΑ-Προοδευτική Συμμαχία κ. Παύλος Πολάκης.
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε.
Δυστυχώς, αποχώρησε ο Υπουργός. Είναι εδώ οι Υφυπουργοί όμως. Απλά ήθελα να πω ότι έχει πολύ μεγάλο θράσος ο κ. Πιερρακάκης. Κι εφόσον ξεκίνησε με παρελθοντολογία, θα ξεκινήσω κι εγώ από αυτό. Διότι εμείς είμαστε περήφανοι γι’ αυτό που κάναμε την περίοδο 2015-2019, είμαστε πολύ υπερήφανοι.
Πόσοι πλειστηριασμοί πρώτης κατοικίας έγιναν, κύριε Μαρκόπουλε και κύριε Πετραλιά, την περίοδο 2015-2019; Πόσοι πλειστηριασμοί πρώτης κατοικίας που άλλαξαν χέρια έγιναν; Ξέρετε; Σας παραπέμπω στην κοινοβουλευτική αναφορά που απαντήσατε εσείς για το 2022. Αυτό έγινε, μηδέν. Μηδέν έγιναν. Πόσοι πλειστηριασμοί πρώτης κατοικίας έγιναν επί δικών σας ημερών; Είκοσι τρεις χιλιάδες εξακόσιοι.
Αυτό είναι το νούμερο. Και στείλτε το ραβασάκι στον κ. Πιερρακάκη που θα μας πει ότι το ξεκίνησε ο ΣΥΡΙΖΑ και ότι έκανε και έρανε. Εμείς νομοθετούσαμε με ένα μαχαίρι στον λαιμό την περίοδο 2015-2019 και βγάλαμε τη χώρα όρθια από τα μνημόνια, επανάκτησε την ανεξαρτησία της και με την κοινωνία όρθια, γιατί υπήρχε ο νόμος Κατσέλη-Σταθάκη και υπήρχαν και οι ρυθμίσεις του Φλαμπουράρη μετά. Κι αυτά ήταν τοίχος προστασίας στην πρώτη κατοικία.
Θυμήθηκε τους νόμους, αλλά δεν θυμήθηκε τον δικό του, τον ν.4738/2020 που ήταν το ξεκίνημα, η πυροδότηση της σκανδάλης για την εφόρμηση των funds στις περιουσίες του κόσμου.
Είναι ο νόμος ο πρώτος πτωχευτικός της Νέας Δημοκρατίας. Εκεί τι κάνατε; Τι κάνατε; Δώσατε ασυλία στους τραπεζίτες ή έχω λάθος; Εκεί δώσατε ασυλία στους τραπεζίτες και ξεκίνησε το μεγάλο φαγοπότι των funds και των servicers, των funds και των servicers που ήταν οι ίδιες οι τράπεζες και διάφοροι τύποι γύρω από αυτούς μεταμφιεσμένοι σε αυτές τις εταιρείες. 
Εδώ σ’ αυτήν τη φωτογραφία, κύριε Μαρκόπουλε, την έβγαλα το καλοκαίρι του ’22, μια περίοδο που δεν είμαστε και τόσο περήφανοι για την Αντιπολίτευση που σας κάναμε εδώ, γιατί είχαμε και κομμάτια της τραπεζικής Αριστεράς μέσα τότε, εδώ σ’ αυτό το κτήριο, στο Δουβλίνο, εδώ μέσα είναι 79 δισεκατομμύρια ελληνικού χρέους. Σε αυτά τα πατάρια εδώ πέρα, που είναι τα funds των 100 ευρώ, των 1.000 ευρώ. Δηλαδή, υπάρχει fund με 100 ευρώ που έχει πάρει 7 δισεκατομμύρια ευρώ δάνεια, με 100 ευρώ μετοχικό κεφάλαιο. Έτσι; Το «PIRAEUS», το «CAIRO», το «PILLAR», το «ULTIMO», το «GALAXY», το «ASTARTI», το «GALAXY II», το «Alpheus», αυτά που ακούγονταν πριν, στα οποία όλα από πίσω είναι και κάποιοι τραπεζίτες. Έτσι; Αυτά είναι, αυτά εδώ, τα οποία τα νομοθετήσατε εσείς και τόλμησαν οι τραπεζίτες και τα περάσανε εδώ, γιατί τους δώσατε το ακαταδίωκτο. Τότε πέρασαν τα πολλά χρήματα. 
Και μάλιστα ο κ. Πετραλιάς είχε πει ότι αγόρασαν κάποια πολύ επισφαλή δάνεια με 1,5 με 2 δισεκατομμύρια ευρώ και θέλουν να βγάλουν 35. Τι λες, ρε μεγάλε; Γιατί να βγάλουν 35, όταν το αγόρασαν 1,5 με 2; Να βγάλουν δύο φορές επάνω. Να βγάλουν 6 δισεκατομμύρια ευρώ. Γιατί 35; Είναι όμορφοι; Γιατί πρέπει να βγάλουν 21 οι τράπεζες και 14 αυτοί. Γιατί αυτή είναι η πραγματικότητα. Έτσι; Αγόρασαν με 1,8 για την ακρίβεια δάνεια 35 δισεκατομμύρια και θέλουν να βγάλουν 14 τα funds και 21 οι τράπεζες, που τα funds δικά τους είναι και τα μισά. Αυτό είναι.
Προσέξτε τώρα. Και λέει τώρα ο μεγάλος ινστρούχτορας εκ του ΠΑΣΟΚ προερχόμενος, ο κ. Πιερρακάκης, που έχει κατοικοφωλέψει στο Μαξίμου δίπλα στον Μητσοτάκη: «Μα, είναι δυνατόν να ζητάει η Αντιπολίτευση να αγοράσει ο οφειλέτης το δάνειο όσο το αγόραζε το fund;» Γιατί, ρε μεγάλε, να μην είναι; Τι είναι; Έγκλημα καθοσιώσεως; Αυτό το επιχείρημα, το οποίο λέει ότι μετά ποιος θα πληρώνει το δάνειο του, απαντάτε με τον εξής τρόπο. Γιατί ποιος έλεγε ότι οι τράπεζες θα έπρεπε να ανακεφαλαιοποιηθούν τρεις φορές από το υστέρημα του ελληνικού λαού; 
Τα δάνεια, λοιπόν, εκείνης της περιόδου, τα οποία χρηματοδοτήθηκε η ύπαρξη των τραπεζών σήμερα μέσα από τις ανακεφαλαιοποιήσεις, δηλαδή από το αίμα του ελληνικού λαού, γιατί δεν πρέπει να έχουν μια ειδική ρύθμιση και να υπάρχει νομοθετική πρόβλεψη ότι δεν θα υπάρξει μετά από εκεί και να το ψηφίσουμε όλοι; Αλλά όχι, όταν χρεοκοπήσατε τη χώρα με όλα αυτά που κάνατε σε εξοπλισμούς, δημόσια έργα, δαπάνες στην υγεία, πελατειακό κράτος μέχρι το 2010 τα τίναξαν όλα, βρέθηκαν άνθρωποι που έπαιρναν 1.500 ευρώ να παίρνουνε 700 ή να απολύονται, αλλά τις τράπεζες τις σώσαμε. 
Και τώρα, λέει, τα δάνεια που είχαν οι άνθρωποι εκείνη την περίοδο που βρέθηκαν στην αδυναμία να τα πληρώσουν, γιατί πτώχευσε η χώρα και έχασαν τις δουλειές τους, όχι, πρέπει να βγάλουν χιλιάδες ευρώ και δεκάδες φορές παραπάνω τα funds, τα οποία τα δώσατε. Ε, όχι, δεν πρέπει να γίνει έτσι. Τι να κάνουμε τώρα; Και αυτό είναι και η απάντηση σε αυτά που έλεγε πριν. 
Εν τω μεταξύ, εμείς έχουμε διατυπώσει μια ολόκληρη πρόταση για το χρέος, η οποία είναι μια άλλη λογική, είναι μια εντελώς άλλη λογική. Είναι μια λογική, η οποία θέλει πραγματικά να ενισχύσει τον αδύναμο. Εσείς εδώ τι μας φέρατε τώρα; Αυτό που φέρατε ήταν το άρθρο 23 που αποσύρατε, που έμαθα ότι το έχει φέρει μια κυρία. Πώς τους λέμε αυτούς;
ΝΙΚΟΛΑΟΣ ΠΑΠΠΑΣ: Φορέας υλοποίησης.
ΠΑΥΛΟΣ ΠΟΛΑΚΗΣ: Ναι, φορέας υλοποίησης. Η Γενική Γραμματέας Χρηματοπιστωτικού Τομέα και Διαχείρισης Ιδιωτικού Χρέους, η Θεώνη Αλαμπάση, έμαθα ότι ήταν η επισπεύδουσα. Εσείς είστε; Εσείς έμαθα ότι το φέρατε αυτό εδώ; Από ποιο fund πήρατε εντολή και το φέρατε; Γιατί το φέρατε; Ποιον εξυπηρετούσατε; 
Κοιτάξτε. Εδώ είναι μερικά πράγματα, τα οποία καταρρέουν σαν χάρτινος πύργος. Όταν πας, σου λέει: «Μα, δεν γίνεται ο συνεπής δανειολήπτης, είναι έτσι, είναι αλλιώς, είναι αλλιώτικα». Αυτά γιατί τα θυμάστε όλα όταν πρόκειται για τους αδύναμους; Από το καλοκαίρι του 2022 έχω κάνει ερώτηση -και απάντηση δεν έχω πάρει- σε μια σειρά Υπουργούς, την έχω κάνει και το 2023 και το 2024 για την πορεία των δανείων του «Πρώτου Θέματος». Τα θυμάστε αυτά τα δάνεια; Σε Καραμήτσο, Αναστασιάδη, κ.λπ., 30 εκατομμύρια ευρώ ήταν τότε. Ήταν 30 εκατομμύρια ευρώ και δεν πληρώθηκε δραχμή και υπήρχαν και εξασφαλίσεις με κάτι βίλες στην Εκάλη του Καραμήτσου και του μακαρίτη του Αναστασιάδη. 
[bookmark: _Hlk244701900]Γι’ αυτά λοιπόν, τα δάνεια, ναι, εκεί να πεις ότι θα πλειστηριαστεί η πρώτη κατοικία αυτών των λαμόγιων. Διότι πάει στις 10 Απριλίου του 2020 η Πειραιώς πουλάει τα δάνεια του «Πρώτου Θέματος», ύψους 29 εκατομμύρια ευρώ στο fund «Balandir Capital» αντί 10 εκατομμύρια ευρώ, στις 2 Ιουνίου του 2020, το «Balandir» το μεταβιβάζει στο «Meru Sarl», δεν ξέρουμε πόσο, στις 19 Ιουλίου του 2021, πωλούνται από το fund «Meru» σε ένα άλλο fund «Masiero Consultants» στο οποίο είχε 3.000 ευρώ κεφάλαιο. 
Οι πωλήσεις από fund σε fund είναι καταφανώς εικονικές για να εξαφανιστούν τα ίχνη της άφεσης χρέους. Εκεί διαγράψατε τα χρέη, εκεί δεν ήταν εκτελεστός τίτλος τα 30 εκατομμύρια. Εκεί άρθηκε η προσημείωση και οι επαύλεις γύρισαν στους ιδιοκτήτες που δεν πλήρωσαν 30 ευρώ. Και ήρθατε εδώ, να μας πει ότι θα βάλει πρόστιμο, λέει, 5 εκατομμύρια ευρώ. Και τι έγινε που το λες ότι θα βάλει; Δεν βάζεις κανένα πρόστιμο. Τους βάζεις 8.000 και 9.000 και τους έχεις και ακατάσχετο τους λογαριασμούς τους, άμα χρωστάνε. Και θες να μας πεις τώρα, ότι νοιάζεσαι για τους αδύναμους. Όχι, δεν νοιάζεσαι για τους αδύναμους. Νοιάζεστε μόνο για τους ισχυρούς, για κανέναν άλλον. Αυτούς υπηρετείτε, αυτούς εξυπηρετείτε. Ό,τι παρανομία υπάρχει στη χώρα την έχετε καλύψει. 
Και θα κλείσω με μια κουβέντα για τον Πιτσιλή. Ο Πιτσιλής, ένα πενηντάρικο να σου βρει να μην είναι αυτό, θα σε κυνηγάει μέχρι να δεις άσπρο χιόνι. Και εδώ περνάγανε εκατοντάδες εκατομμύρια μπροστά από τα υπέροχα AI συστήματα και δεν καταλάβαινε τίποτα ο Πιτσιλής. Έτσι; Δεν καταλάβαινε Χριστό. Γιατί ήταν ο Πιτσιλής αυτός, που ο Ξυλούρης ή «Φραπές» πήγε να τον δει και με ξάνοιγε ο Πιτσιλής την τσέπη. Διώξτε τον χθες. Χθες, όχι αύριο! 
(Χειροκροτήματα)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Πολάκη.
Καλείται στο Βήμα η Βουλευτής Β1΄ Βόρειου Τομέα Αθηνών, η κ. Ασπασία Κουρουπάκη, Βουλευτής της Νίκης. 
Ορίστε, κυρία Κουρουπάκη, έχετε τον λόγο.
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητάμε ένα πολυνομοσχέδιο με σημαντικές αλλαγές στη διαχείριση των δανείων, στην προστασία των οφειλετών, στη φορολογία των κρυπτοστοιχείων και στη διαχείριση του δημόσιου χρήματος, ρυθμίσεις που πρέπει να εξετάσουμε με βάση τις πραγματικές ανάγκες των πολιτών. 
Στην πρόσφατη έρευνα της MRB, το 61,3% των ερωτηθέντων θεωρεί την ακρίβεια το μεγαλύτερο πρόβλημα της χώρας, ενώ το 75,9%, κύριε Υπουργέ, εκτιμά ότι ο Πρωθυπουργός αδυνατεί να την αντιμετωπίσει. 
Παρακαλώ το καταθέτω στα Πρακτικά. Μελετήστε το για να ενημερωθείτε τι συμβαίνει και έξω από τα υπουργικά έδρανα. 
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Χιλιάδες οικογένειες μετρούν καθημερινά ευρώ προς ευρώ τα έξοδά τους. Πληρώνουν ακριβότερα τα τρόφιμα, το ρεύμα και τις βασικές τους ανάγκες, ενώ προσπαθούν να είναι συνεπείς στις δόσεις των δανείων τους. Μία απόλυση ή μία σοβαρή ασθένεια μπορεί να ανατρέψει μέσα σε λίγες ημέρες τον οικογενειακό προϋπολογισμό. 
Κύριε Υπουργέ, η Κυβέρνηση απέσυρε το άρθρο 23 μετά τις αντιδράσεις για τη δυνατότητα να αποτελεί μία ιδιωτική σύμβαση ρύθμισης δανείου εκτελεστό τίτλο. Οι δικηγορικοί σύλλογοι προειδοποίησαν για τους κινδύνους που δημιουργούσε στην προστασία των οφειλετών. 
Αντίστοιχη δυνατότητα, όμως, υπάρχει ήδη στον εξωδικαστικό μηχανισμό, μετά την τροποποίηση του άρθρου 27 του ν.4738/2020. Πολύ ωραίο παιχνιδάκι, λοιπόν. Ένας οφειλέτης χωρίς τη ρύθμισή του μπορεί να βρεθεί αντιμέτωπος με την αναβίωση της προηγούμενης οφειλής του, αφού αφαιρεθούν όσα έχει καταβάλει. Ο ν. 5313/2026 έδωσε υπό προϋποθέσεις μία προσωρινή δυνατότητα υποβολής νέας αίτησης.
Σας ζητώ να εξετάσετε μία μόνιμη διαδικασία επανένταξης για ανθρώπους, που αποδεδειγμένα, αντιμετωπίζουν σοβαρή και απρόβλεπτη οικονομική αδυναμία. Ένας πατέρας που έχασε τη δουλειά του ή μια μητέρα που αντιμετωπίζει κάποιο σοβαρό πρόβλημα υγείας, πρέπει να μπορούν να συνεχίσουν την αποπληρωμή τους όταν ορθοποδήσουν, με σαφείς προϋποθέσεις και δικλείδες ελέγχου. 
Χθες ανακοινώσατε δύο νέες τροπολογίες. Η πρώτη προβλέπει σταθερό επιτόκιο 3% για ευάλωτους και επιλέξιμους οφειλέτες στον εξωδικαστικό μηχανισμό και η δεύτερη αυξάνει το ανώτατο πρόστιμο που μπορεί να επιβάλλει η Τράπεζα της Ελλάδος στους servicers από 500.000 ευρώ σε 5.000.000 ευρώ. Θέλουμε να γνωρίζουμε ποιους ακριβώς θα καλύψει το σταθερό επιτόκιο και τι θα ισχύσει για τις ρυθμίσεις που βρίσκονται ήδη σε εξέλιξη. Όσο για τους servicers, περιμένουμε στοιχεία για τους ελέγχους, τις παραβάσεις, αλλά και τις κυρώσεις που επιβάλλονται. 
Στο άρθρο 299 μειώνεται σε έναν χρόνο τον γενικό χρόνο απαλλαγής από τα χρέη μετά την πτώχευση. Η συντόμευση είναι θετική, υπάρχει όμως πρόβλημα στη μεταβατική εφαρμογή. Για όσους βρίσκονται ήδη σε διαδικασία πτώχευσης προβλέπεται νέο δωδεκάμηνο από την έναρξη ισχύος του νόμου. Έτσι, κάποιος που με το σημερινό καθεστώς θα απαλλασσόταν σε δύο μήνες, ενδέχεται να περιμένει έναν ολόκληρο χρόνο. Ζητώ να διατηρείται η προηγούμενη ημερομηνία απαλλαγής όταν είναι ευνοϊκότερη για τον οφειλέτη. 
Στο άρθρο 300 προβλέπεται ενημέρωση των πιστωτικών αρχείων τουλάχιστον ανά δεκαπενθήμερο. Αν ένας πολίτης έχει πληρώσει τη δόση του και εξακολουθεί να εμφανίζεται ως εκπρόθεσμος, πρέπει να γνωρίζει ποιος ευθύνεται για τη διόρθωση και σε ποια προθεσμία θα αποκατασταθεί το λάθος. Χρειάζεται συγκεκριμένη διαδικασία προστασίας από τις συνέπειες ανακριβών καταχωρήσεων.
Κυρίες και κύριοι συνάδελφοι, στις 3 Νοεμβρίου η Eurojust ανακοίνωσε επτά συλλήψεις στο πλαίσιο διεθνούς έρευνας για επενδυτική απάτη με ζημία άνω των 4.000.000 ευρώ. Το καταθέτω για τα Πρακτικά. 
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Τα θύματα κατέθεσαν χρήματα σε διαδικτυακές πλατφόρμες που εμφανίζονταν ως νόμιμες, έβλεπαν εικονικά κέρδη και διαπίστωναν την απάτη όταν επιχειρούσαν να αποσύρουν τα χρήματά τους.
Με το άρθρο 55 ενισχύετε τις δυνατότητες παρέμβασης της Επιτροπής Κεφαλαιαγοράς απέναντι σε παράνομους παρόχους. Χρειάζεται και σαφής διαδικασία άμεσης κινητοποίησης των αρμόδιων αρχών, των τραπεζών και των διωκτικών αρχών, όταν ένας πολίτης καταγγέλλει απάτη. Ο χρόνος είναι καθοριστικός, καθώς τα χρήματα μπορούν να μεταφερθούν γρήγορα σε λογαριασμούς του εξωτερικού. 
Στην φορολογία των κρυπτοστοιχείων υπάρχει ένα ακόμη σοβαρό ζήτημα. Το άρθρο 48 προβλέπει ότι όταν η τιμή της αγοράς δεν μπορεί να προσδιοριστεί, μπορεί να θεωρηθεί μηδενική. Ένας πολίτης, για παράδειγμα, αγοράζει κρυπτοστοιχεία αξίας 8.000 ευρώ και αργότερα τα πουλά για 7.000 ευρώ έχοντας χάσει 1.000 ευρώ. Εάν αδυνατεί να αποδείξει την αρχική τιμή αγοράς, υπάρχει το ενδεχόμενο να θεωρηθούν τα 7.000 ευρώ φορολογητέα υπεραξία. 
Με τον συντελεστή 10% του άρθρου 50, μπορεί να κληθεί να πληρώσει 700 ευρώ φόρο για μία συναλλαγή από την οποία ζημιώθηκε. Η φορολογική διοίκηση πρέπει να μπορεί να αξιολογεί τραπεζικά παραστατικά και άλλα αξιόπιστα στοιχεία για τον προσδιορισμό του πραγματικού κόστους αγοράς. Χρειάζεται, επίσης, σαφής νομοθετική πρόβλεψη για την ανταλλαγή ενός κρυπτοστοιχείου με άλλο, ώστε να μην υπάρχουν διαφορετικές ερμηνείες ως προς τη φορολόγηση της. 
Κύριε Υπουργέ, θέλω να σταθώ και στο άρθρο 349 που επιτρέπει κατ’ εξαίρεση την πληρωμή δαπανών της ΑΑΔΕ για τις οποίες δεν ακολουθήθηκε η προβλεπόμενη διαδικασία δέσμευσης πιστώσεων. Περιλαμβάνονται δαπάνες του 2023 για τη φύλαξη και εναπόθεση κατασχεμένων προϊόντων, ακόμη και σε περιπτώσεις χωρίς έγγραφες συμβάσεις. Ζητώ να κατατεθούν στη Βουλή τα ακριβή ποσά, τα διαθέσιμα παραστατικά, οι υπηρεσίες που πραγματοποίησαν τις δαπάνες και οι έλεγχοι που έχουν διενεργηθεί. 
Την ίδια ώρα τα δημοσιεύματα για την υπόθεση «Χωριάτικο» αναφέρονται σε στοιχεία που εξετάζονται από τις αρμόδιες αρχές με πιθανή εμπλοκή στελεχών της ΑΑΔΕ. Ζητώ να ενημερωθούμε εάν έχουν κινηθεί εσωτερικοί έλεγχοι, ποιο είναι το αντικείμενό τους και πώς διασφαλίζεται η ανεξαρτησία τους. Η διαχείριση του δημόσιου χρήματος οφείλει να είναι πεντακάθαρη, ιδιαίτερα όταν αφορά μια αρχή που έχει την ευθύνη να ελέγχει την τήρηση της φορολογικής νομοθεσίας. 
Κύριε Υπουργέ, κυρίες και κύριοι συνάδελφοι, από τη σημερινή συζήτηση προκύπτουν συγκεκριμένες ανάγκες για διορθώσεις στην προστασία των οφειλετών στη μεταβατική εφαρμογή του πτωχευτικού νόμου, στην ασφάλεια των ψηφιακών συναλλαγών και στη φορολόγηση των κρυπτοστοιχείων. Περιμένουμε, επίσης, πλήρη στοιχεία για τις δαπάνες της ΑΑΔΕ που ζητείται να πληρωθούν κατ’ εξαίρεση, καθώς και για τους ελέγχους που έχουν πραγματοποιηθεί. 
Σας ζητώ να μας απαντήσετε ποιες διορθώσεις προτίθεστε να αποδεχθείτε, αλλά και πότε θα εφαρμοστούν. Οι πολίτες που αγωνίζονται να κρατήσουν το σπίτι τους, να αποπληρώσουν τα χρέη τους και να προστατεύσουν τις οικονομίες τους, χρειάζονται νόμους που λειτουργούν στην πράξη και υπηρεσίες που αναλαμβάνουν τις ευθύνες τους. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Κουρουπάκη. 
Καλείται στο Βήμα ο ανεξάρτητος Βουλευτής Α΄ Ανατολικής Αττικής κ. Ιωάννης Δημητροκάλλης.
ΙΩΑΝΝΗΣ ΔΗΜΗΤΡΟΚΑΛΛΗΣ: Ευχαριστούμε, κύριε Πρόεδρε.
Σήμερα συζητούμε ένα νομοσχέδιο που μεταξύ άλλων υποτίθεται ότι προστατεύει τους συνεπείς οφειλέτες και βάζει κανόνες στις εταιρείες διαχείρισης δανείων. Όμως, το πραγματικό ερώτημα είναι: Θέλετε να προστατέψετε τον Έλληνα δανειολήπτη ή να κάνετε ευκολότερη τη δουλειά των funds; Γιατί, κυρίες και κύριοι της Κυβέρνησης, πίσω από κάθε κόκκινο δάνειο υπάρχει ένας άνθρωπος, υπάρχει μία οικογένεια που αγωνιά. Για εσάς μπορεί να είναι αριθμοί σε έναν ισολογισμό. Για εμάς είναι ανθρώπινες ζωές. Και αυτή είναι η μεγάλη μας διαφορά. 
Ας θυμηθούμε, λοιπόν, τι συνέβη με το Πρόγραμμα «Ηρακλής» του Τσίπρα. Οι τράπεζες απαλλάχθηκαν από ένα μεγάλο μέρος κόκκινων δανείων. Οι τράπεζες καθάρισαν τους ισολογισμούς τους. Οι Έλληνες, όμως, δεν απαλλάχθηκαν από τα χρέη τους. Τα κόκκινα δάνεια πέρασαν στα χέρια εταιρειών διαχείρισης και επενδυτικών funds που ενδιαφέρονται πρωτίστως για την είσπραξη.
Σύμφωνα με το Διεθνές Νομισματικό Ταμείο, τον Σεπτέμβριο του 2025 διαχειριζόταν προβληματικές απαιτήσεις 92,9 δισεκατομμυρίων ευρώ, εκ των οποίων 81,4 δισεκατομμύρια ανήκαν σε funds. Και ρωτώ την Κυβέρνηση: Πόσα από αυτά τα χρήματα έχουν φύγει ή θα φύγουν από την ελληνική οικονομία; 
Την ίδια στιγμή, μέσω του Προγράμματος «Ηρακλής», το ελληνικό δημόσιο παρέχει εγγυήσεις αναλαμβάνοντας οικονομικό κίνδυνο, χωρίς να εξασφαλίζει αντίστοιχη προστασία στον δανειολήπτη. Παράλληλα, πολλές τιτλοποιήσεις πραγματοποιούνται μέσω εταιρειών στην Ιρλανδία και στο Λουξεμβούργο. Δεν λέμε ότι αυτό είναι παράνομο. Απαιτούμε, όμως, πλήρη διαφάνεια. Ποιοι βρίσκονται πίσω από αυτές τις εταιρείες; Ποιοι κερδίζουν και ποιος τους ελέγχει; Γιατί με την περιουσία του ελληνικού λαού δεν επιτρέπονται ούτε σκιές ούτε παιχνίδια. 
Και ερχόμαστε στο ουσιαστικότερο ζήτημα. Από το 2018 η Ευρωπαϊκή Επιτροπή έχει προβλέψει τη δυνατότητα δημιουργίας εθνικών εταιρειών διαχείρισης προβληματικών περιουσιακών στοιχείων υπό συγκεκριμένες προϋποθέσεις. Γιατί, λοιπόν, η Κυβέρνηση δεν εξετάζει μία τέτοια λύση; Γιατί όταν πρόκειται για τις τράπεζες, βρίσκετε μηχανισμούς, εγγυήσεις και εργαλεία, αλλά όταν πρόκειται για τον Έλληνα δανειολήπτη, εξαντλείστε σε διαδικασίες και υποσχέσεις; 
Εμείς στη Συμμαχία Ελλήνων δεν περιοριζόμαστε στην κριτική. Έχουμε συγκεκριμένη πρόταση και αυτή είναι η διαφορά μας από εσάς. Στο οικονομικό μας πρόγραμμα, το οποίο θα καταθέσουμε στο Ελληνικό Δημοσιονομικό Συμβούλιο προς κοστολόγηση, προβλέπουμε τη δημιουργία ενός ανεξάρτητου εθνικού ταμείου αναδιάρθρωσης ιδιωτικού χρέους, με αρχική κεφαλαιοποίηση 250 εκατομμυρίων ευρώ ετησίως, δηλαδή ένα δισεκατομμύριο ευρώ σε βάθος τετραετίας, με ανεξάρτητη διοίκηση, διαφάνεια και δημοσιονομικό έλεγχο.
Τι προτείνουμε στην πράξη; Όταν μία τράπεζα αποφασίζει να πουλήσει ένα προβληματικό δάνειο, να υπάρχει η δυνατότητα το δημόσιο ταμείο να υποβάλλει πρώτο προσφορά με μηχανισμό συμβατό με το ευρωπαϊκό δίκαιο, να το αγοράσει στην πραγματική αγοραία αξία του και όχι στην ονομαστική αξία οφειλής και στη συνέχεια, να επιδιώκει μία πραγματική και βιώσιμη λύση, με προτεραιότητα στην πρώτη κατοικία, στις μικρές επιχειρήσεις και στους αγρότες. Να δώσουμε στον άνθρωπο τη δυνατότητα να πληρώσει όσα πραγματικά μπορεί, αντί να τον οδηγήσουμε με μαθηματική ακρίβεια στην απώλεια της περιουσίας του. Δεν μιλάμε για χαριστικές διαγραφές όλων των δανείων. Δεν μιλάμε για ασυδοσία. Μιλάμε για οικονομική λογική και κοινωνική δικαιοσύνη. Αν μία βιώσιμη ρύθμιση μπορεί να αποφέρει τα ίδια ή περισσότερα χρήματα από έναν πλειστηριασμό, γιατί να μη δοθεί προτεραιότητα στη ρύθμιση; Γιατί να χάνεται ένα σπίτι όταν υπάρχει τρόπος να σωθεί και ταυτόχρονα να εξυπηρετηθεί το χρέος; Και όταν μία βιώσιμη ρύθμιση δεν είναι εφικτή, προτείνουμε τη σύνδεση με την κοινωνική στεγαστική πολιτική, ώστε με συγκεκριμένες προϋποθέσεις και τη συναίνεση του ιδιοκτήτη ένα ευάλωτο νοικοκυριό να μπορεί να παραμένει στο σπίτι του με κοινωνικό μίσθωμα. Αυτή είναι κοινωνική πολιτική με συγκεκριμένο σχέδιο, όχι επικοινωνιακές εξαγγελίες. 
Και τι κάνει η Κυβέρνηση; Φέρνει ένα νομοσχέδιο με ορισμένες επιμέρους βελτιώσεις. Προβλέπεται αναλυτικότερη ενημέρωση των δανειοληπτών, προβλέπονται κυρώσεις για εταιρείες που παραβιάζουν ενεργείς ρυθμίσεις. Αυτά, όμως, δεν αρκούν. Γιατί δεν έχει σημασία μόνο να ενημερώνεις τον πολίτη για το χρέος του. Σημασία έχει να του δίνεις πραγματική δυνατότητα να το αποπληρώσει.
 Θα σας δώσω δύο απλά παραδείγματα. Πρώτον, υποχρεώνετε τον πιστωτή να εξετάσει ένα αίτημα ρύθμισης και να απαντήσει αιτιολογημένα. Δεν τον υποχρεώνετε, όμως, να προσφέρει μία ρύθμιση που να ανταποκρίνεται στις πραγματικές οικονομικές δυνατότητες του οφειλέτη. Και τι να την κάνει ο πολίτης την αιτιολογημένη απάντηση, αν στο τέλος της ημέρας έχει χάσει το σπίτι του; Να την κορνιζάρει, κύριε Υπουργέ. 
Δεύτερον, θέτετε ανώτατο όριο προκαταβολής 15% στη διμερή ρύθμιση. Μα, όταν ένας άνθρωπος δεν έχει να πληρώσει ούτε το ρεύμα του, πού θα βρει την προκαταβολή; Δεν γίνεται να παρουσιάζεται ως σωτηρία μία ρύθμιση που ο πολίτης αδυνατεί να πληρώσει. 
Και φτάνουμε στο περιβόητο άρθρο 23 που καταθέσατε και το αποσύρατε άρον άρον μετά τις αντιδράσεις. Τι προβλέπατε; Προβλέπατε να μπορούν οι πιστωτές να προχωρούν σε αναγκαστική εκτέλεση με βάση σύμβαση ρύθμισης, χωρίς νέα δικαστική απόφαση ή διαταγή πληρωμής. Και όλα αυτά, σε ένα νομοσχέδιο με τίτλο: «Προστασία συνεπών οφειλετών». Αν αυτή είναι η προστασία σας, τότε ποια είναι η απειλή; Καλώς το αποσύρατε. Το γεγονός, όμως, ότι το καταθέσατε αποκαλύπτει πολλά για τις πραγματικές σας προτεραιότητες. 
Κυρίες και κύριοι συνάδελφοι, εδώ βρίσκεται η βαθύτερη πολιτική διαφορά μας. Εσείς προσπαθείτε να διαχειριστείτε ένα σύστημα που αφήνει χιλιάδες ανθρώπους χωρίς πραγματική διέξοδο. Εμείς προτείνουμε να αλλάξουμε τον τρόπο με τον οποίο αντιμετωπίζεται το ιδιωτικό χρέος. Εσείς βλέπετε απαιτήσεις προς είσπραξη. Εμείς βλέπουμε οικογένειες που πρέπει να σταθούν ξανά στα πόδια τους.
Και επειδή μιλάμε για πολιτικές διαφορές, ακούσαμε τις τελευταίες μέρες διάφορα από τους αυτόκλητους θεματοφύλακες του Συντάγματος και της δημοκρατίας, που ενώ τα κόμματά τους χρωστούν εκατοντάδες εκατομμύρια ευρώ, εμφανίζονται ως σωτήρες της χώρας και μας παραδίδουν μαθήματα δημοκρατίας.
Θέλω, λοιπόν, να κλείσω με κάτι ακόμη. Η Συμμαχία Ελλήνων δεν φοβάται την πολιτική αντιπαράθεση. Την επιδιώκει με επιχειρήματα, με προτάσεις και με καθαρές θέσεις. Αυτό που απαιτούμε είναι να ισχύουν οι ίδιοι οι δημοκρατικοί κανόνες για όλους. 
Και σας το λέμε ξεκάθαρα. Αν δεν μπορείτε να μας αντιμετωπίσετε πολιτικά, μην επιχειρήσετε να μεταφέρετε την αντιπαράθεση από την κάλπη στους αποκλεισμούς. Διότι η κάθε προσπάθεια αποκλεισμού ενός νόμιμου πολιτικού κόμματος πρέπει να κρίνεται αυστηρά, συνταγματικά και με δημοκρατικά κριτήρια, όχι με πολιτικές σκοπιμότητες και με τις τροπολογίες Βορίδη. Η λαϊκή κυριαρχία δεν είναι προνόμιο της εκάστοτε κυβέρνησης. Είναι θεμέλιο της δημοκρατίας. Δεν αποφασίζει η Κυβέρνηση και η Αντιπολίτευση, ποια πολιτική φωνή δικαιούται να ακουστεί. Αποφασίσουν οι πολίτες με την ψήφο τους. Όσοι επιχειρούν να υποκαταστήσουν την πολιτική αντιπαράθεση με αποκλεισμούς κομμάτων οφείλουν να απαντήσουν σε ένα απλό ερώτημα: Γιατί φοβάστε να αφήσετε τον ελληνικό λαό να κρίνει; 
Εμείς δεν ζητάμε καμία προνομιακή μεταχείριση. Ζητάμε ισονομία, δημοκρατία και σεβασμό στη λαϊκή ετυμηγορία. Γιατί στην πολιτική δεν αποκλείεις τον αντίπαλό σου, επειδή διαφωνείς μαζί του. Τον αντιμετωπίζεις με επιχειρήματα και αφήνεις τον λαό να αποφασίσει. 
Και κάτι τελευταίο. Αυτούς που δεν μπορούν να πείσουν τον ελληνικό λαό δεν θα τους σώσει κανένας πολιτικός αποκλεισμός κόμματος. Γιατί η τελική κρίση ανήκει στον λαό. Και τη λαϊκή κυριαρχία δεν μπορείτε να την αποκλείσετε. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο Βουλευτής Φλώρινας -είσαι κοντά και από τη μαρτυρική Κλεισούρα, που πλήρωσε βαρύ τίμημα στο ναζισμό- ο κ. Σταύρος Παπασωτηρίου.
ΣΤΑΥΡΟΣ ΠΑΠΑΣΩΤΗΡΙΟΥ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, πολύς λόγος έγινε από την Αντιπολίτευση γύρω από το άρθρο 23 για τη διμερή διαδικασία της ρύθμισης οφειλών, μια διάταξη που αποσκοπούσε στην απλούστευση και επιτάχυνση της διαδικασίας επίτευξης συμφωνίας μεταξύ του οφειλέτη και του διαχειριστή ιδιωτικού χρέους, την οποία η Αντιπολίτευση επιχείρησε να διαστρέψει. 
Καθώς, όμως, η πολιτική ηγεσία του Υπουργείου Οικονομικών αναζητούσε τη μέγιστη δυνατή συναίνεση στη νομοθετική της πρωτοβουλία, ακριβώς για τον λόγο της ουσιαστικής σημασίας που έχει αυτή για τους ληξιπρόθεσμους δανειολήπτες, επέλεξε την απόσυρση του άρθρου 23, για να μην δώσει καμία αφορμή για πολιτικαντισμούς της Αντιπολίτευσης που θα οδηγούσαν στη συλλήβδην άρνηση των δίκαιων και κοινωνικά αναγκαίων προβλέψεων του νομοσχεδίου. 
Το διεκπεραιωτικό αυτό άρθρο αποσύρθηκε και μένουμε, λοιπόν, ξανά αντιμέτωποι με την ουσία του νομοθετήματος. Το ερώτημα επομένως για την Αντιπολίτευση παραμένει το ίδιο. Θα υπερψηφίσετε όλες τις ουσιαστικές ρυθμίσεις για την προστασία των δανειοληπτών ή θα μείνετε στην αντικοινωνική στάση της απόλυτης άρνησης ενός δίκαιου νόμου; 
Κυρίες και κύριοι συνάδελφοι, η αρχή της κοινωνικής δικαιοσύνης, φυσικά, θα πρέπει να εφαρμόζεται τόσο στους ληξιπρόθεσμους, όσο και στους ενήμερους δανειολήπτες. Επομένως, είναι εξίσου σημαντική και η προστασία των συμπολιτών μας που ήδη έχουν ρυθμίσει -ή θέλουν να ρυθμίσουν- χρέη τους στον ιδιωτικό τομέα. Εδώ, ούτε οι τράπεζες ούτε και οι διαχειριστές κρατούν τέτοια χρέη που μπορούν να βρίσκονται εκτός του ελέγχου του κράτους. 
Αυτό ακριβώς, τον κρατικό έλεγχο, έρχεται να ενισχύσει η παρούσα νομοθετική πρωτοβουλία, ειδικά σε σχέση με τα funds και τους services.Βασική μας παρέμβαση σε αυτόν τον χώρο αποτελεί η προστασία των οφειλετών από ενέργειες είσπραξης, όταν ο πιστωτής δεν τους έχει χορηγήσει εγκαίρως όλα τα αναγκαία στοιχεία ανάλυσης των οφειλών τους. 
Συγκεκριμένα, το νομοσχέδιο προβλέπει τη δωρεάν χορήγηση αναλυτικών στοιχείων οφειλών εντός σαράντα πέντε ημερών και την αναστολή της τοκοφορίας, όταν αυτά δεν παρέχονται πλήρως. Θεσπίζεται, επίσης, το ανώτατο όριο προκαταβολής 15% στις απευθείας διμερείς ρύθμισης, όταν μέχρι σήμερα οι απαιτήσεις μπορούσαν να φτάσουν ακόμα και στο 50% της οφειλής, με δυνατότητα και νέας διμερούς ρύθμισης διάρκειας έως έξι μηνών. Σε περίπτωση που οι διαχειριστές ιδιωτικού χρέους δεν συμμορφώνονται με το νέο ρυθμιστικό πλαίσιο, προβλέπονται πλέον πρόστιμα τα οποία θα φτάνουν μέχρι και τα 5 εκατομμύρια ευρώ για τους servicers και τα funds. 
Με στόχο τώρα την προστασία και την επιβράβευση των συνεπών οφειλετών προβλέπονται προγράμματα επιβράβευσης με μείωση του περιθωρίου επιτοκίου για όσους εξυπηρετούν κανονικά τα δάνειά τους. Δίνεται η δυνατότητα παγώματος μέρους του κεφαλαίου ή διαγραφής τόκων συγκεκριμένης κατηγορίας δανειοληπτών που εξυπηρετούν σταθερά τις υποχρεώσεις τους. Γίνεται ταχύτερη αναβάθμιση του προφίλ τέτοιων δανειοληπτών στα συστήματα πιστωτικού κινδύνου, όπως ο «Τειρεσίας», διευκολύνοντας έτσι την πρόσβασή τους σε νέο φθηνότερο δανεισμό και θεσπίζονται αυστηρά πρόστιμα στους διαχειριστές απαιτήσεων αν δεν απαντούν έγκαιρα σε αιτήματα ρύθμισης ή όταν προβαίνουν σε αδικαιολόγητες οχλήσεις προς συνεπείς δανειολήπτες. 

Στόχος μας παραμένει η προστασία των συνεπών οφειλετών, όσων δηλαδή μπαίνουν σε ρυθμίσεις και τις τηρούν, με παράλληλη παροχή κινήτρων σε εκείνους που θα ήθελαν πραγματικά να εξυπηρετήσουν τα χρέη τους, αλλά μέχρι τώρα έμεναν εκτός ρυθμίσεων. 
Με αυτό το σκεπτικό θεσπίζουμε εκ νέου τη δυνατότητα ρύθμισης σε όσους έχουν ληξιπρόθεσμες οφειλές στην εφορία και στα ασφαλιστικά ταμεία σε 120 δόσεις. Δίνουμε, έτσι, διέξοδο σε επιχειρήσεις και φυσικά πρόσωπα, αυξάνοντας τον μέγιστο αριθμό μηνιαίων καταβολών από 72 σε 120, ούτως ώστε να ενταχθούν περισσότεροι οφειλέτες στις ρυθμίσεις του δημοσίου. 
Και ξαναρωτώ εδώ τους συναδέλφους της Αντιπολίτευσης: Θα ψηφίσετε τελικά τις 120 δόσεις για χρέη στον ΕΦΚΑ και στην ΑΑΔΕ ή ακόμα και αυτή τη διάταξη και σας ενοχλεί; Ή μήπως θεωρείτε ότι δεν είναι κοινωνικά αναγκαίο; 
Κύριε Πρόεδρε, σε αυτό το σημείο θα ήθελα να σταθώ στα άρθρα 354 και 355 που αφορούν και τη Φλώρινα. Αναφέρομαι στα καταστήματα αφορολογήτων ειδών και στην παραχώρηση από το δημόσιο εμπορικών χώρων σε χερσαίους συνοριακούς σταθμούς για τη λειτουργία τους. 
Είναι ιδιαίτερα θετικό το γεγονός ότι μ’ αυτές τις ρυθμίσεις εξασφαλίζεται η παραμονή των ΚΑΕ στην ακριτική ηπειρωτική Ελλάδα, διατηρώντας έτσι πολύτιμες θέσεις εργασίας στα σύνορα και μια σημαντική οικονομική δραστηριότητα για τις τοπικές κοινωνίες. 
Μια άλλη πολύ σημαντική κυβερνητική παρέμβαση για περιοχές όπως η Φλώρινα, είναι η επιδότηση των καυσίμων. Αναφέρομαι πρώτα απ’ όλα στο αγροτικό πετρέλαιο, το οποίο πλέον προμηθεύονται οι παραγωγοί μας φθηνότερα απευθείας στην αντλία, χωρίς να περιμένουν την επιστροφή του ειδικού φόρου κατανάλωσης. Πρόκειται για μια άμεση εξοικονόμηση που ξεπερνά το 0,5 ευρώ ανά λίτρο με παράλληλη αύξηση των ποσοτήτων πετρελαίου, που δικαιούνται οι αγρότες κατά 50% σε σχέση με πέρυσι. 
Ταυτόχρονα, έχουμε και την οριζόντια κρατική επιδότηση ως στις δεκαπέντε Νοεμβρίου σε όλα τα υγρά καύσιμα, είκοσι λεπτά ανά λίτρο για το πετρέλαιο θέρμανσης, δεκαπέντε λεπτά για τον ντίζελ και δέκα λεπτά για τη βενζίνη. 
Παρά τα παραπάνω αναμφισβήτητα θετικά μέτρα, κύριε Υπουργέ, είναι δεδομένο ότι σε περιοχές όπως η Φλώρινα οι ενεργειακές ανάγκες παραμένουν μεγάλες. Γι’ αυτό οι ακρίτες ζητούν την πρόσθετη στήριξη της πολιτείας αυτόν τον χειμώνα με τη χορήγηση έκτακτης εφάπαξ οικονομικής ενίσχυσης, που θα καλύψει μέρος του αυξημένου ενεργειακού κόστους. Γι’ αυτό σήμερα το σύνολο των πολιτών της Φλώρινας συγκεντρώνεται στην πλατεία για να το απαιτήσει. Αυτό το ποσό θα μπορούσε να προστεθεί στην προκαταβολή του επιδόματος θέρμανσης που θα δοθεί για φέτος τον Δεκέμβριο, ανακουφίζοντας έτσι άμεσα χιλιάδες νοικοκυριά.
Ελπίζω, κύριε Υπουργέ, ότι θα αντιμετωπίσετε θετικά την πρόταση αυτή, που σίγουρα θα δώσει μια ανάσα όχι μόνο στους ακρίτες της Φλώρινας, αλλά και στους κατοίκους άλλων απομακρυσμένων και απομονωμένων νομών της χώρας μας. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παπασωτηρίου.
Τον λόγο έχει ο ανεξάρτητος Βουλευτής Α΄ Αθηνών, ο κ. Αθανάσιος Χαλκιάς.
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ, κύριε Πρόεδρε.
 Κύριε Υπουργέ, κυρίες και κύριοι συνάδελφοι, δεν θα έπρεπε το νομοσχέδιο σας να έχει τίτλο «Προστατεύουμε τους δανειολήπτες». Τελικά το νομοσχέδιο σας θα έπρεπε να έχει τον τίτλο «Προστασία ξένων funds και ταχεία οικονομική εξόντωση δανειοληπτών έως τελευταίου εγγυητού». 
Και επειδή η Κυβέρνηση προσπαθεί να μας πείσει δήθεν για αιμοβόρες διαθέσεις κατά των servicers και των funds, ότι αυτή βούλεται όπως θέσει αμφότερους τους πόδας εκείνων εντός υποδήματος ενός, να την πληροφορήσουμε ότι προς το παρόν ισχύει ακριβώς το αντίθετο, αφού δεν κάνει τίποτα άλλο παρά να νομοθετεί υπέρ των servicers και των funds και όχι υπέρ των αδίκως καταδιωκομένων δανειοληπτών. 
Μέγιστη απόδειξη η απόπειρα του άρθρου 23, το οποίο περιείχε τη διαβόητη παράγραφο 4, με την οποία η Κυβέρνηση επεκτείνει ρητά τη νομική ισχύ σύμβασης και ως εκτελεστού τίτλου, όχι μόνο κατά του οφειλέτη, αλλά και έναντι των εγγυητών, των συνοφειλετών και των ασφαλειοδοτών που έχουν συνυπογράψει τη σύμβαση διμερούς ρύθμισης. 
Πρόκειται για την απόλυτη νομοτεχνική σχιζοφρενική απόπειρα να θεωρηθεί αυτό το νομοσχέδιο ότι δήθεν προστατεύει τους δανειολήπτες, ενώ στην πραγματικότητα διευκολύνει την αρπακτική διάθεση των servicers και των funds. Αν νομίζετε ότι ο ελληνικός λαός θα κατάπινε ποτέ την καραμέλα δηλητήριο ότι δήθεν προστατεύετε τους δανειολήπτες, πλανάστε πλάνη οικτράν, καθόσον κατέστη αμέσως ηλίου φαεινότερο ότι με αυτή τη διάταξη ένας συγγενής ή φίλος που μπαίνει ως εγγυητής σε μία σύμβαση ρύθμισης για να βοηθήσει τον κύριο οφειλέτη, υπογράφει ουσιαστικά έναν άμεσο εκτελεστό τίτλο εις βάρος και της δικής του προσωπικής περιουσίας. Αν ο οφειλέτης δεν θα μπορούσε να αποπληρώσει κάποιες δόσεις, το fund θα μπορούσε άμεσα, χωρίς δικαστική παρέμβαση, να επιβάλλει κατάσχεση στα ακίνητα και στον εγγυητή. 
Και η διαδικασία αυτή παραχωρεί στα funds και στους servicers ένα απροσμέτρητο πλεονέκτημα για να ξεσπιτώνουν τις οικογένειες δανειοληπτών και εγγυητών άμεσα και με συνοπτικές διαδικασίες. Είδαμε τις προηγούμενες ημέρες τις εικόνες ντροπής στη Θεσσαλονίκη, όπου με ένα δάνειο για κατοικία πήραν δύο σπίτια τα κοράκια! Το ότι το πραγματικό νόημα της διάταξης έγινε άμεσα αντιληπτό, ανάγκασε την Κυβέρνηση να αποσύρει το άρθρο αυτό. Τελικά εν μέρει αποσύρθηκε, αλλά αφήσατε να επικοινωνηθεί η απόσυρση αυτού του άρθρου για να εμπαίξετε δολίως τον κόσμο. 
Παραμένει όμως το άρθρο 27, στο οποίο η παράγραφος 3 αναφέρεται σαφώς στο άρθρο23, το οποίο έχει εν μέρει αποσυρθεί και ο συνάδελφός μου, ο κ. Φωτόπουλος από την Ελληνική Λύση, ήταν ο πρώτος, που όταν όλοι είχαν στρέψει την προσοχή τους στο άρθρο 23, μίλησε για το άρθρο 27. 
Και τι μας λέει το άρθρο 27; Σε περίπτωση αθέτησης καταρτιθείσας σύμβασης ρύθμισης, προφανώς λόγω αδυναμίας του δανειολήπτη, επέρχονται οι δυσμενείς γι’ αυτόν συνέπειες του άρθρου 23 και παύει να ισχύει το ευεργέτημα της παραγράφου 2 του άρθρου 27, δηλαδή η αποχή από μέτρα αναγκαστικής εκτέλεσης εις βάρους του δανειολήπτη. Όλα αυτά δεν θα είχαν νόημα τη στιγμή που το άρθρο 23 θα είχε αποσυρθεί. Και αυτός είναι ο λόγος που κρατήσατε εν μέρει ένα κομμάτι του άρθρου 23, για να μπορεί να υπάρχει το άρθρο 27.
Κύριοι της Κυβέρνησης, εξηγήστε. Αυτά είναι τα πολυδιαφημιζόμενα πλήγματα κατά των funds και των servicers; Αυτά είναι τα περίφημα δύο πόδια σε ένα παπούτσι που αναφέρατε εδώ μέσα; Σιγά τα αίματα! Προς τι όμως αυτή η κυβερνητική πρεμούρα; Γιατί αυτή η ξαφνική αγωνιώδης βιασύνη να νομοθετηθούν νέα, ακόμα πιο δυσμενή, ακόμα πιο εξοντωτικά μέτρα εναντίον των δανειοληπτών και των εγγυητών τους; Υπήρχαν και πριν ρυθμίσεις κομμένες και ραμμένες στα μέτρα των funds. 
Τώρα όμως, με αυτό το νομοσχέδιο, η κατάσταση ξεφεύγει από κάθε όριο. Η απάντηση στο γιατί η Κυβέρνηση σπεύδει με τόσο ζήλο να ικανοποιήσει τις ορέξεις των funds κρύβεται στην ίδια την αγορά, εκεί όπου τα κοράκια έχουν μυριστεί φρέσκο αίμα και τεράστιες υπεραξίες. Αρκεί να ρίξει κανείς μία ματιά στο τι συμβαίνει αυτή τη στιγμή στις τιμές ακινήτων στην ευρύτερη περιοχή των Αθηνών. Σύμφωνα με επίσημα στοιχεία, ο νότιος τομέας κατέγραψε αγοροπωλησίες κατοικιών προς 4.134 ευρώ, ο κεντρικός τομέας 2.647 ευρώ και ο δυτικός τομέας 2.323 ευρώ ανά τετραγωνικό μέτρο. 
Αυτή η φρενήρης αύξηση των τιμών ακινήτων κάνει τα σάλια να τρέχουν από τα στόματα των servicers. Τα σπίτια των Ελλήνων έχουν μετατραπεί πλέον στο απόλυτο φιλέτο για τις εταιρείες διαχείρισης δανείων. Αυτή είναι η πραγματική αιτία του νομοσχεδίου σας. Οι servicers βιάζονται, σπεύδουν να ρευστοποιήσουν άμεσα τα ενυπόθηκα ακίνητα υπεραξίας και δεν έχουν την παραμικρή διάθεση να περιμένουν τις χρονοβόρες διαδικασίες των ελληνικών δικαστηρίων. Θέλουν τα ακίνητα εδώ και τώρα για να μεγιστοποιήσουν τα κέρδη τους και η Κυβέρνηση, ως ο πιο πρόθυμος και υπάκουος διεκπεραιωτής των συμφερόντων τους, σπεύδει να τους δώσει τα νομικά όπλα να το κάνουν χωρίς καμία καθυστέρηση. 
Κυρίες και κύριοι συνάδελφοι, επειδή ακούσαμε πολλά μεγαλόστομα από τα κυβερνητικά έδρανα για δήθεν εξοντωτικά πρόστιμα χιλιάδων ευρώ, είναι να γελάει κανείς με αυτές τις ανόητες απόπειρες. Αν διαβάσει κανείς το άρθρο 15 του νομοσχεδίου, θα διαπιστώσει ότι πράγματι θα επιβάλλατε πρόστιμα από 50 μέχρι 5.000.000 ευρώ, αποκλειστικά όμως και μόνο για την προστασία του συνεπούς οφειλέτη. Δηλαδή, πρόκειται για την κατ’ εξαίρεση περίπτωση που ένας δανειολήπτης έχει ήδη καταφέρει να ενταχθεί σε μία ρύθμιση, πληρώνει κανονικά τις δόσεις του και το fund παραβιάζει τη συμφωνία προχωρώντας καταχρηστικά σε αναγκαστικά μέτρα. Σε καμία περίπτωση δεν αφορά αυτή η ρύθμιση τη συντριπτική πλειοψηφία των Ελλήνων δανειοληπτών. Γιατί γι’ αυτή τη μεγάλη μάζα των απελπισμένων συμπολιτών μας, το περιβόητο πρόστιμό σας είναι απλά ανύπαρκτο. 
Από την άλλη μεριά, όποιο ποσό προστίμου μοιάζει με σταγόνα στον ωκεανό μπρος στα δισεκατομμύρια κερδών, τα οποία θα βγάλουν οι servicers και τα funds. Και νωρίτερα σε αυτό το πράγμα αναφέρθηκε ο κ. Βιλιάρδος. Ανέφερε ότι μόλις 233.000 για το έτος 2025 ήταν τα πρόστιμα που επιβλήθηκαν από την Τράπεζα της Ελλάδος στους servicers. Δηλαδή, μπρος σ’ αυτά τα δισεκατομμύρια είναι μία μύγα μπροστά σε έναν ελέφαντα. 
Το πιο εξοργιστικό και προκλητικό από όλα αυτά είναι ότι τα δισεκατομμύρια που αποκομίζουν τα funds είναι εντελώς αφορολόγητα και στην Ελλάδα και στην Ιρλανδία που έχουν την έδρα τους. Και μην ξεχνάμε, εγώ προσωπικά είχα αποκαλύψει σε επίκαιρη ερώτησή μου ότι δεν φορολογούνται. Και γιατί δεν φορολογούνται; Ζήτησε την εξαίρεση από τον ΟΑΣΑ, στο άρθρο 12 παράγραφος 4 για διπλή φορολόγηση, ο ΣΥΡΙΖΑ και το κάνατε εσείς νόμο. 
Η Νέα Δημοκρατία το έκανε νόμο, να μην πληρώνουν ούτε 1 ευρώ φόρο τα funds, ενώ θα μπορούσαμε με βάση αυτή τη συμφωνία του ΟΑΣΑ να αντλούμε κεφάλαια. Αυτή είναι η πολιτική σας. Ο Έλληνας πολίτης, λοιπόν, και ο μικρομεσαίος επιχειρηματίας φορολογούνται άγρια, ακόμα και για τον αέρα που αναπνέουν, αλλά τα ξένα funds πλουτίζουν πάνω σε κοινωνικά συντρίμμια. 
Τέλος, μόνο ο Κυριάκος Βελόπουλος και η Ελληνική Λύση και οι Βουλευτές του είναι ικανοί να μιλούν εδώ, από αυτό εδώ το Βήμα, με ονόματα, όπως έγινε για πολλοστή φορά από τον Κυριάκο Βελόπουλο και σήμερα, όπου μίλησε με ονόματα, εταιρείες και τους τραπεζίτες τους ίδιους που κρύβονται πίσω από τα funds και τους servicers. 
(Χειροκροτήματα)
ΠΡΟΕΔΡΕΥΩΝ (Πάρις Κουκουλόπουλος): Καλείται τώρα στο Βήμα ο Αρχηγός της Αξιωματικής Αντιπολίτευσης και Πρόεδρος του ΠΑΣΟΚ, ο κ. Νίκος Ανδρουλάκης. 
Κύριε Πρόεδρε, το Βήμα σε εσάς. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Πρόεδρε, κυρίες και κύριοι συνάδελφοι, έπειτα από επτάμισι χρόνια διακυβέρνησης της Νέας Δημοκρατίας και λίγους μήνες πριν τις εθνικές εκλογές, θυμήθηκαν να προστατεύσουν τους δανειολήπτες από τα funds. Έρχονται σήμερα, λέει, να βάλουν κανόνες σε μια ασύδοτη αγορά. 
Καλά, εσείς δεν κυβερνάτε; Επτάμισι χρόνια αυτή την ασύδοτη αγορά δεν την βλέπατε; Τώρα καταλάβατε τι περνάει ο τίμιος Έλληνας που προσπαθεί, ο μικρομεσαίος που έχει ένα δάνειο, αυτός, η οικογένειά του, ο εγγυητής του; Τώρα καταλάβατε τους εκβιασμούς, την ομηρία; Προσπαθούν να επικοινωνήσουν με τα funds και τις εταιρείες διαχείρισης και δεν μπορούν! Δεν μπορούν να μάθουν ποιο είναι το χρέος, πώς προέκυψε, σε ποια χέρια βρίσκεται, δευτερογενής, τριτογενής αγορά κόκκινων δανείων. Τώρα τα θυμηθήκατε; Τώρα τα μάθατε; Επτάμισι χρόνια που ζείτε; Σε άλλη χώρα; 
Η Ελλάδα είναι πρωταθλήτρια σε όλη την Ευρώπη σε αυτή την επώδυνη κατάσταση διαχείρισης των κόκκινων δανείων. Οι εκβιασμοί και η εξόντωση είναι καθημερινότητα για χιλιάδες οικογένειες, αλλά το θυμηθήκατε πέντε μήνες πριν από τις εθνικές εκλογές. Πόσο κοινωνικά ευαίσθητοι είστε!
Δεν κάνατε, λοιπόν, τίποτα και έρχεστε σήμερα να μας πείτε ότι βελτιώσατε και την κατάσταση. Τι βελτιώσατε; Το 2021 είχαμε τεσσερισήμισι χιλιάδες πλειστηριασμούς. Το 2025 είκοσι πέντε χιλιάδες πεντακόσιους, μόλις είκοσι μία χιλιάδες παραπάνω. Για ποιους βελτιώσατε την κατάσταση; Σίγουρα όχι για τους δανειολήπτες. Για τα funds, ναι. Για τις εταιρείες servicers, ναι. Για αυτούς μια χαρά! Τα πήγατε πολύ καλά! Άριστα! Άριστα «10».
Αυτούς υπηρετείτε, κύριε Πιερρακάκη. Τα δικά τους προνόμια προστατεύετε. Αυτό λένε τα στοιχεία.
Λίγους, λοιπόν, μήνες πριν τις εκλογές έρχεστε στη Βουλή να εμφανιστείτε ως πολέμιος των funds και δεν έχετε καν διασφαλίσει να εφαρμόσουν οι εταιρείες διαχείρισης κόκκινων δανείων την απόφαση του Αρείου Πάγου, ώστε να υπολογίζεται το επιτόκιο στη δόση και όχι στο κεφάλαιο.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Με δική μας πίεση φέρατε νομοθετική ρύθμιση, που φαίνεται όμως ότι είστε ανίκανοι να εφαρμοστεί και αυτό το κόστος το πληρώνουν οι πολίτες. Και αυτό το κόστος! Και σε αυτή την περίπτωση Πόντιοι Πιλάτοι εις βάρος της κοινωνίας και υπέρ των προνομίων των funds.
Και έρχομαι τώρα στο περιβόητο άρθρο 23. Θα το θυμάστε πολλά χρόνια αυτό το άρθρο, αλλά μαζί με εσάς θα το θυμάται και η ελληνική κοινωνία στις ερχόμενες εθνικές εκλογές. Διότι το άρθρο 23 αποκαλύπτει πραγματικά σε ποια όχθη βρίσκεστε. Σίγουρα όχι στην όχθη της ενσυναίσθησης, τι τραβούν αυτοί οι άνθρωποι, οι επιχειρηματίες και οι οικογένειες.
Τι ήταν, λοιπόν, το άρθρο 23; Μια απόπειρα εξόντωσης, γραμμένο από τα χέρια των funds και των servicers, που απλώς βάλατε στο νομοσχέδιό σας. Δεν το είδατε; Είπατε ότι είναι καλό. Να μας πείτε γιατί είναι καλό. Είπατε ότι το αποσύρετε για να μας διευκολύνετε να ψηφίσουμε.
Εξηγήστε, λοιπόν, σήμερα στον ελληνικό λαό γιατί το άρθρο 23 υπηρετεί τα συμφέροντα της κοινωνίας. Πώς; Όταν επιτρέπει να τους παίρνουν την περιουσία χωρίς δικαστική απόφαση; Αυτό είναι το καλό άρθρο 23; Να το πείτε στην κοινωνία. Να πείτε ότι, για εμάς, για τη Νέα Δημοκρατία, για τον Πρόεδρο του Eurogroup, είναι καλό για την κοινωνία και μάλιστα, να πείτε και σε άλλες χώρες να το νομοθετήσουν -να το προτείνετε, ως Πρόεδρος του Eurogroup- ότι απλές ρυθμίσεις δανειοληπτών μπορούν να τις κάνουν απευθείας εκτελεστό τίτλο σε βάρος της περιουσίας των οφειλετών, όταν αδυνατούν να πληρώσουν λίγους μήνες τη δόση τους.
Αφαιρείτε, λοιπόν, από τον δανειολήπτη το δικαίωμα της δικαστικής προστασίας και αυτό είναι το καλό παράδειγμα και η καλή νομοθέτηση με το βλέμμα στην κοινωνία.
Το άρθρο 23 είναι μια ντροπή της Νέας δημοκρατίας και θα σας ακολουθεί για πολλά χρόνια.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Πού είναι, όμως, ο Πρωθυπουργός; Δεν μπορούσε να έρθει στη Βουλή; Δεν τον αφορά το θέμα; Το υποτιμά; Υποτιμά ένα ζήτημα των κόκκινων δανείων, που είναι το ένα τρίτο του ΑΕΠ της χώρας; Υποτιμά ο κ. Μητσοτάκης το ζήτημα των ληξιπρόθεσμων οφειλών, που είναι ένα ολόκληρο ΑΕΠ της χώρας ή υποτιμά τις δεκάδες χιλιάδες οικογένειες που είναι σε δεινή κατάσταση;
Δεν μιλάμε για τους κακοπληρωτές. Μιλάμε για τους αγωνιστές που κοπιάζουν καθημερινά να πληρώσουν τις δόσεις τους. Και εσείς τι κάνατε; Αντί να τους προστατεύσετε, στον Καιάδα! Δηλαδή, έχουμε έναν άνεργο, χάνει τη δουλειά του ένας άνθρωπος, μένει άνεργος λίγους μήνες, έχει ρυθμίσει το χρέος του, το κόκκινό του δάνειο, μετά από προσπάθεια, με πίεση, μένει άνεργος, δεν πληρώνει μερικούς μήνες και χωρίς δικαστική απόφαση, χάνει την περιουσία του. Αυτό είναι το άρθρο 23.
Στην πολιτική ο καθένας με τις επιλογές του δείχνει και έναν χαρακτήρα. Μας είπατε ότι δεν ψηφίζουμε τον νόμο σας και γινόμαστε νεροκουβαλητές των funds.
Νεροκουβαλητές των funds είστε εσείς, κύριε Πιερρακάκη, η Νέα Δημοκρατία και ξέρετε γιατί; Για αυτόν εδώ τον λόγο, για αυτόν εδώ τον λόγο!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Είστε η Κυβέρνηση που επέτρεψε να έχουν αυτοί οι κύριοι ρεκόρ κερδοφορίας στην Ελλάδα σε σχέση με όλα τα υπόλοιπα ευρωπαϊκά κράτη. Ποιος, λοιπόν, είναι ο νεροκουβαλητής; Αυτός που τους επιτρέπει να έχουν σχεδόν τα υπερδιπλάσια κέρδη από την προηγούμενη ευρωπαϊκή χώρα ή εμείς, που καταθέσαμε πρόταση νόμου για να μπουν κανόνες σε μια ασύδοτη αγορά; Ποιος είναι ο νεροκουβαλητής;
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Δεν είναι για εμάς λήξαν το άρθρο 23, επειδή το αποσύρατε. Και να σας πω γιατί. Αντίστοιχη διάταξη υπάρχει και στον εξωδικαστικό μηχανισμό. Έχετε νομοθετήσει πως η ίδια η σύμβαση αναδιάρθρωσης μπορεί να γίνει εκτελεστός τίτλος υπέρ των πιστωτών. Θηλιά στον λαιμό τους! Και μας λέτε ότι αυτό είναι λύση.
Εμείς, λοιπόν, σήμερα καταθέσαμε τροπολογία για την κατάργηση της συγκεκριμένης διάταξης.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Και σας καλούμε να την ψηφίσετε, αν πραγματικά προστατεύετε ή θέλετε να προστατεύσετε τους δανειολήπτες, αν -όπως είπατε με στόμφο- θέλετε να βάλετε τα δυο τους πόδια σε ένα παπούτσι. Ψηφίστε, λοιπόν, την τροπολογία του ΠΑΣΟΚ, για να δούμε τελικά σε ποια όχθη βρίσκεστε!
Και έρχομαι τώρα στις εκατόν είκοσι δόσεις. Από το 2022 το ΠΑΣΟΚ μιλά σταθερά για την ανάγκη ύπαρξης εκατόν είκοσι δόσεων για χρέη προς εφορία και ΕΦΚΑ. Θέλετε να σας θυμίσω τις απαντήσεις σας; Άδωνις Γεωργιάδης: «Μνημείο ανοησίας η πρόταση του ΠΑΣΟΚ για εκατόν είκοσι δόσεις». Εσείς προσωπικά: «Λαϊκισμός του ΠΑΣΟΚ οι εκατόν είκοσι δόσεις, αχρείαστη ρύθμιση». Τα δικά σας λόγια πριν από μερικές εβδομάδες. Ο κ. Μαρινάκης: «Το ΠΑΣΟΚ μοιράζει λεφτά από τη «Μονόπολη» για τις εκατόν είκοσι δόσεις».
Και σήμερα τις ανακαλύψατε; Σήμερα τις θυμηθήκατε; Όλα τα προηγούμενα χρόνια δεν βλέπατε το ιδιωτικό χρέος, δεν βλέπατε τα ληξιπρόθεσμα; Τώρα τις θυμηθήκατε! Και τι φέρνετε; Τι φέρνετε; Αυτό που τον Αύγουστο ήταν μνημείο ανοησίας, τώρα είναι υπεύθυνη οικονομική πολιτική; Να την κάνετε σωστά, όπως εμείς προτείνουμε και όπως θέλει και η ελληνική κοινωνία, όχι με επιτόκιο 5,8%, αλλά με επιτόκιο 3%, για να είναι βιώσιμες οι εκατόν είκοσι δόσεις, με διαγραφή τόκων και όχι με αποκλεισμό οφειλών για το 2025 και το 2026.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Και μάλιστα, όταν εσείς αναγνωρίζετε και ανακοινώνετε σταθερό επιτόκιο 3% για τους επιλέξιμους ευάλωτους οφειλέτες του εξωδικαστικού μηχανισμού, γιατί κρατάτε το 5,8% για τις εκατόν είκοσι δόσεις; Τελικά, θέλετε να τους απεγκλωβίσουμε ή απλώς δεχτήκατε μια τεράστια κοινωνική πίεση μετά την πρόταση του ΠΑΣΟΚ και αναγκαστήκατε να κάνετε κάτι που δεν καλύπτει πλήρως την ελληνική κοινωνία;
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Και έρχομαι τώρα στην επόμενη κοροϊδία που δείχνει ότι είστε μνημείο αναξιοπιστίας: Η μείωση του ΦΠΑ στα προϊόντα εμμήνου ρύσεως. Εμείς προτείναμε τον μηδενισμό του ΦΠΑ σε αυτά τα προϊόντα τώρα και καθ’ όλη τη διάρκεια της αύξησης του πληθωρισμού και των τιμών, που έχουν κάνει δύσκολη τη ζωή του ελληνικού λαού. Μας το αρνηθήκατε.
Σήμερα, λοιπόν, φέρνετε μείωση του ΦΠΑ. Εδώ μπορεί να γίνει μείωση του ΦΠΑ; Μπορεί να γίνει; Να μας απαντήσετε. Άρα, εδώ θα περάσει στην τιμή η μείωση του ΦΠΑ;
Δηλαδή, η μείωση του ΦΠΑ κατά την οικονομική φιλοσοφία του Πιερρακάκη, Πρoέδρου του Eurogroup, περνάει σε προϊόντα υγείας αλλά σε τρόφιμα δεν περνάει. Μπορώ να το καταλάβω αυτό, στην ομιλία σας, στα σχόλιά σας, με ποια οικονομική φιλοσοφία σε αυτά τα προϊόντα θα περάσει η μείωση του ΦΠΑ, αλλά σε αυτά που προτείναμε εμείς και που και αυτά αφορούν αδύναμους Έλληνες, φτωχούς ανθρώπους που περνούν δύσκολα, δεν περνάει και είμαστε λαϊκιστές; Να μας το εξηγήσετε, κύριε Πιερρακάκη. Ο ΦΠΑ, λοιπόν, περνάει, αγαπητοί συνάδελφοι, μόνο σε ό,τι προτείνει η Νέα Δημοκρατία. Σε ό,τι προτείνουμε όλοι οι υπόλοιποι είναι απαγορευτικό και λαϊκισμός. 
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
Πάμε τώρα στην πρότασή μας, την οποία θα καταθέσω στα Πρακτικά. Αυτή είναι μια καλοδουλεμένη πρόταση λύσης πακέτου του ιδιωτικού χρέους και των εκατόν είκοσι δόσεων, όλα, προστασία από τα funds, όλα είναι εδώ. Τι ζητήσαμε; Να τη φέρετε στη Βουλή προς συζήτηση και να αξιολογήσει ο πολίτης αν τελικά εμείς προτείνουμε αυτά που έχει ανάγκη η κοινωνία με λύσεις δομημένες, καθαρές, κοστολογημένες και με συνέπεια ή εσείς που ό,τι είναι κακό το καλοκαίρι ξαφνικά γίνεται καλό τον Νοέμβρη ή το αντίστροφο, άλλα ο ένας, άλλα ο άλλος και πάντα με απόντα και ανήξερο τον Πρωθυπουργό. Φέρτε τη, λοιπόν, προς συζήτηση, σας προκαλώ. Φέρτε τη την άλλη εβδομάδα προς συζήτηση, για να καταλάβει η κοινωνία ποιους υπηρετείτε. 
(Στο σημείο αυτό ο Πρόεδρος του ΠΑΣΟΚ – Κινήματος Αλλαγής κ. Νικόλαος Ανδρουλάκης καταθέτει για τα Πρακτικά την προαναφερθείσα πρόταση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Εμείς, λοιπόν, δεσμευόμαστε αυτή η πρόταση που κατέθεσα να είναι νόμος του κράτους μετά τις επόμενες εθνικές εκλογές, με πραγματική προστασία της πρώτης κατοικίας που εμείς καταφέραμε τα δύσκολα χρόνια του μνημονίου όταν μας πίεζαν οι δανειστές, εμείς προστατέψαμε την πρώτη κατοικία.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
Δεν κάναμε τον νόμο, για να ξεπουληθούν δισεκατομμύρια ευρώ κόκκινα δάνεια στα funds, όπως έκανε ο κύριος Τσίπρας που σήμερα το ξεχνά. Δεν πούλησε, λέει ο κ. Τσίπρας, ούτε 1 ευρώ κόκκινα δάνεια, αλλά πούλησε 20 δισεκατομμύρια ευρώ κόκκινα δάνεια στα funds. Και εσείς, που του μοιάζετε, τα τριπλάσια πουλήσατε στα funds με τον νόμο του κ. Τσίπρα. Αυτή είναι η πραγματική πολιτική πραγματικότητα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου)
Εμείς, λοιπόν, φέρνουμε μια πρόταση νόμου η οποία προσφέρει προστασία της πρώτης κατοικίας έως 200 χιλιάδες ευρώ για τον άγαμο οφειλέτη, που φτάνει μέχρι 310 χιλιάδες ευρώ για την τετραμελή οικογένεια και με διάρκεια ρύθμισης τριάντα πέντε έτη που λαμβάνει υπ’ όψιν το πραγματικό εισόδημα. Φέρνουμε πραγματικές εκατόν είκοσι δόσεις για τις οφειλές προς το Δημόσιο, δικαίωμα προαίρεσης για τον δανειολήπτη ώστε να έχει το δικαίωμα, πριν εξαγοράσει το δάνειό του το fund, να μπορεί να καταθέσει πρόταση. Φέρνουμε σχέδιο για ακατάσχετο επαγγελματικό λογαριασμό και προστασία της αγροτικής περιουσίας, που έχει ανάγκη ο αγρότης ως μέσο παραγωγής για να μπορεί να κάνει τη δουλειά του. Φέρνουμε μια πρόταση νόμου η οποία δίνει δίκαιη λύση για τους ανθρώπους που είναι δανειολήπτες σε ελβετικό φράγκο και τους εγγυητές. Τέρμα η κοροϊδία.
Όμως το κράτος, γιατί τελικά αυτό είναι το επίδικο της μεταμνημονιακής Ελλάδας, ποιος θα φτιάξει το κράτος; Το κράτος που θα προστατεύει τον ευάλωτο, τον άνθρωπο που παλεύει, που εργάζεται, που θέλει καλύτερη ζωή, καλύτερο κοινωνικό κράτος, κανόνες, διαφάνεια και όχι αναξιοκρατία και ασυδοσία. Ποιος; Εσείς αποκλείεται. Το έχετε αποδείξει επτάμισι χρόνια. Πώς αλλιώς μπορεί να δικαιολογήσω ότι υπήρξε ένα τεράστιο δίκτυο αχυρανθρώπων, στρατιές αχυρανθρώπων, μπροστινών, εικονικές εταιρείες και επτάμισι χρόνια δεν κάνετε τίποτα; Τίποτα. 
Δεν είναι μόνο τα έσοδα που χάσαμε ως κράτος από τη φοροδιαφυγή, είναι και κάτι άλλο -γι’ αυτό μιλώ για προστασία- είναι ότι δεν υπήρξαν κανόνες στην αγορά. Υπήρξε αθέμιτος ανταγωνισμός. Πώς να ανταγωνιστεί ένας επιχειρηματίας της εστίασης, που πληρώνει ΕΦΚΑ και ΦΠΑ και Εφορία κανονικά, αυτόν τον απατεώνα που έχει μπροστά έναν αχυράνθρωπο και δεν πληρώνει τίποτα; Εξηγήστε σήμερα στους δεκάδες χιλιάδες επιχειρηματίες, αυτοαπασχολούμενους που βλέπουν ένα δίκτυο που έχει διασπαθίσει πάνω από 140 εκατομμύρια ευρώ και όταν αυτοί δεν μπορούν να πληρώσουν λίγους μήνες, έχουν μια μικρομεσαία επιχείρηση με καθυστέρηση να καταβάλλει τον ΕΦΚΑ, τις ασφαλιστικές εισφορές, το ΚΕΑΟ είναι εκεί, καταλογίζει άμεσα πρόστιμα, δεσμεύει λογαριασμούς, αφαιρεί ασφαλιστική ενημερότητα. Όταν κάποιος, αντίστοιχα, έχει δυσανάλογα μικρή κερδοφορία σε σχέση με τον τζίρο του, του γίνεται έλεγχος, όμως στις περιπτώσεις του κυρίου «Χωριάτικου», της Pizza Fun που είχαμε επαναλαμβανόμενη φοροκλοπή, απάτη σε βάθος δεκαετίας, πού ήσασταν; Πού ήσασταν επτάμισι χρόνια να προστατεύσετε τον μικρομεσαίο από αυτόν τον αθέμιτο ανταγωνισμό; Δεν νιώθετε, κύριε Πιερρακάκη, ως αρμόδιος Υπουργός να λογοδοτήσετε πολιτικά για αυτήν την ασυδοσία και αυτήν τη φοροδιαφυγή; 
Ο λαός, λοιπόν, στις επόμενες εθνικές εκλογές θα έχει δύο διαφορετικές προτάσεις διακυβέρνησης. Μία θα είναι η πρόταση για διαφάνεια και λογοδοσία απέναντι στη διαφθορά και την ασυδοσία της Νέας Δημοκρατίας και ο πολίτης θα επιλέξει αν θέλει όραμα και πολιτιστική πράξη με ανθρώπινο πρόσωπο, δίκαιη παραγωγή και ανθρώπινη Ελλάδα ή την Ελλάδα της διαφθοράς, της αναξιοκρατίας, την Ελλάδα που φτιάξατε τώρα και επτάμισι χρόνια, των γνωστών και των κολλητών; Αυτή η Ελλάδα κλείνει τον κύκλο της στις επόμενες εθνικές εκλογές.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
Πολιτική αλλαγή σημαίνει αλλαγή σελίδας, αξιοπρέπεια, διαφάνεια, αξιοκρατία σε κάθε τομέα της... 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Αρχηγό της Αξιωματικής Αντιπολίτευσης, τον Πρόεδρο του ΠΑΣΟΚ. 
Ο κύριος Υπουργός έχει ζητήσει τον λόγο για μία παρέμβαση.
Κύριε Πιερρακάκη, έχετε τον λόγο.
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Σας ευχαριστώ πολύ, κύριε Πρόεδρε.
Κύριε Ανδρουλάκη, εκτιμώ ότι η Ελλάδα έχει πληρώσει πολύ ακριβά την εποχή που οι εύκολες υποσχέσεις παρουσιάζονταν ως οικονομική πολιτική. Η δική μας ευθύνη, όπως την αντιλαμβανόμαστε, είναι ότι δεν πρόκειται ποτέ να επιτρέψουμε να επιστρέψει εκεί. 
Θα ξεκινήσω σχολιάζοντας λίγο την τροπολογία του ΠΑΣΟΚ και μετά θα απαντήσω σε κάποια από τα πράγματα τα οποία θέσατε. Καταρχάς σε ό,τι αφορά την τροπολογία, επειδή αναφερθήκατε και στην ευρωπαϊκή μου ιδιότητα, εγώ να θυμίσω την παλιά ευρωπαϊκή δική σας, όπου πάντα η συναινετική διαδικασία για να διαμορφωθεί στο Ευρωκοινοβούλιο δεν περιλαμβάνει μουντιαλικούς όρους: οπισθοχώρηση, άτακτη υποχώρηση, χαρακτηρισμούς. Η δουλειά είναι κάτι το οποίο γίνεται υπέρ των ανθρώπων που μας βλέπουν. Όλα τα υπόλοιπα είναι πολιτικό παιχνίδι. 
Λοιπόν, πάμε σε αυτό το πνεύμα να δούμε πού μπορούμε να συμφωνήσουμε, γιατί έχουμε την ευθύνη να διαμορφώνουμε συμφωνίες και πού θεωρούμε ότι κάποια πράγματα τινάζουν τη μπάνκα στον αέρα. Προστασία πρώτης κατοικίας στην πρότασή σας: Εσείς ζητάτε από τον πολίτη, αν διαβάσετε την πρόταση αναλυτικά, να πτωχεύσει για να προστατεύσει το σπίτι του. Εμείς του δίνουμε τη δυνατότητα σήμερα αυτό να το κάνει μέσα από τον εξωδικαστικό μηχανισμό, τον οποίο πολλά στελέχη σας κατακρίνουν. Και είπα ότι τις τελευταίες εβδομάδες αρκετοί συμπολίτες μας, εκατοντάδες, έχουν αρχίσει να μπαίνουν σε αυτήν τη ρύθμιση. Πείτε μου πραγματικά, ουδέτερα τώρα, όχι πολιτικά: Ποιο από τα δύο σας φαίνεται πιο προστατευτικό και πιο λογικό; 
Όσον αφορά την εξαγορά των δανείων στην τιμή των funds, το συζήτησα πριν και στην ομιλία μου, θα σας ενημερώσουν οι συνεργάτες σας. Είναι μία πρόταση, που, αν την εφαρμόσουμε, ακούγεται δελεαστική. Το κόμμα του κ. Βελόπουλου είπε κάτι άλλο από αυτό που λέτε εσείς, να υπάρχει και ένα πρίμιουμ 10%, αν δεν κάνω λάθος, για τα funds που θα μεταπουλήσουν στη χαμηλή τιμή. Πείτε μου μετά γιατί  κάποιος συνεπής να πληρώσει το δάνειό του στην Ελλάδα.
Και πείτε μου, παρότι καταλαβαίνω ότι ακούγεται ελκυστικό, για ποιον λόγο μετά να συνεχίσει να υπάρχει τραπεζική πίστη στη χώρα μας. 
Δεν είναι εφαρμόσιμο. Είναι πολύ προβληματικό. Και επειδή δεσμευτήκατε κιόλας από Βήματος ότι αυτά είναι πράγματα που θα θέλατε κάποτε να εφαρμόσετε, σας παροτρύνω ειλικρινά να τα ξανασκεφτείτε. Και βέβαια, είναι και οι επιτροπές που θα εφαρμόζουν «κουρέματα». Σήμερα έχουμε έναν αντικειμενικό μηχανισμό, εγώ θα έλεγα, αλγοριθμικής φύσης, ο οποίος διαβάζει το σύνολο της περιουσίας κι εσείς θέλετε να φτιάξετε επιτροπές. 
Τώρα, ποια είναι η διαφορά; Σας το λέω γιατί λέτε «Γιατί δεν το κάνετε και στις εκατόν είκοσι δόσεις αυτό και το κάνετε μόνο στον εξωδικαστικό μηχανισμό»; Η απάντηση είναι ότι στον εξωδικαστικό μηχανισμό βάζουμε τους ευάλωτους, βάζουμε και τη μεσαία τάξη. Είναι πολύ λογικό το κίνητρο του «κουρέματος» να είναι σημαντικό για τον φτωχότερο σε σχέση με τον πλουσιότερο. Και είναι κάτι το οποίο γενικά αναζητά μια χρυσή τομή. 
Στο πλαίσιο, λοιπόν, αυτής της χρυσής τομής, εγώ θεωρώ ότι οι προτάσεις σας, τις οποίες ανέφερα πριν, τινάζουν την μπάνκα στον αέρα. Σε άλλα πράγματα, όμως, καλοπροαίρετα, ακούμε και τους δικούς μας Βουλευτές, αλλά ακούμε και τους δικούς σας Βουλευτές. Πώς μπορείτε να μην ψηφίσετε σήμερα πράγματα τα οποία και εσείς οι ίδιοι έχετε ζητήσει; Αυτά, βέβαια, πριν τα λέγατε αναγκαία, σήμερα τα λέτε -δεν ξέρω- δευτερεύοντα. Δηλαδή, έχω εδώ τις ερωτήσεις σας, τροπολογίες που καταθέσατε στις 24 Σεπτεμβρίου του 2024 και στις 31 Ιανουαρίου του 2025 για πλήρη ενημέρωση του δανειολήπτη. Άκουσα και ερωτήσεις του ΣΥΡΙΖΑ που ζητούσαν παλαιότερα για το πλαφόν -αυτό το 15% που βάζουμε- ότι ήταν υψηλό. Άκουσα και άλλες ερωτήσεις που είχαν σχέση με το πώς οι «servicers» ενημερώνουν τους πολίτες. Άκουσα, δηλαδή, όσα είπατε στην αρχή της ομιλίας σας. Για μένα, αυτή είναι η ουσία της δικής μας παρέμβασης. Κοιτάμε τον πολίτη στα μάτια όταν νομοθετούμε. Αυτό είναι το πιο ουσιαστικό. 
Όλα αυτά, λοιπόν, είναι σωστά. Ελάτε να τα ψηφίσετε μαζί μας. Όταν ζητούσατε αυτές τις αλλαγές, τις θεωρούσατε αναγκαίες. Τώρα που τις φέρνουμε, προσπαθείτε να πείσετε ότι δεν αλλάζει τίποτα, ότι είμαστε ανάλγητοι. Δεν μπορείτε να ισχυριστείτε ταυτόχρονα και τα δύο. 
Και να σας πω και ένα στοιχείο για το οποίο είστε εκτός ευρωπαϊκής πραγματικότητας, γιατί λέτε ότι είμαστε πρωταθλητές στο ιδιωτικό χρέος. Δεν είναι αυτά τα στοιχεία. Παρακαλώ, αναζητήστε το. Τα στοιχεία της Eurostat για την Ελλάδα είναι ότι η Ελλάδα έχει 96,6% μέσο όρο-πλαίσιο ιδιωτικού χρέους, ενώ ο ευρωπαϊκός μέσος όρος είναι 119,3%. Άρα, δεν υπάρχει αυτό το στοιχείο όπως το περιγράφετε. Ίσα-ίσα, εγώ θα σας πω και προσωπικά, επειδή αναφερθήκατε προσωπικά σε εμένα. Τα πράγματα τα οποία έχουμε κάνει από την πρώτη μέρα που ήρθα στο Υπουργείο είχαν την κατεύθυνση του να βοηθήσουμε τον κάθε δανειολήπτη, αναζητώντας την ισορροπία. Θέλετε τις εκατόν είκοσι δόσεις; Θέλετε την αύξηση στο όριο του ακατάσχετου λογαριασμού; Θέλετε την άρση της κατάσχεσης τραπεζικών λογαριασμών, εφόσον ο οφειλέτης εξοφλήσει το 25% της οφειλής του;
Και για τον «Νόμο Κατσέλη» που αναφέρατε, το 40% του κόσμου, αν δεν κάνω λάθος, είχε κριθεί δικαστικά ότι δεν είναι επιλέξιμο στον «Νόμο Κατσέλη». Ο κόσμος έτρεχε δεκαέξι χρόνια να βρει το δίκιο του στα δικαστήρια και ήρθαμε και δώσαμε μία λύση η οποία ήταν ευρύτερη της απόφασης του Αρείου Πάγου. Ζητήσαμε αναδρομικότητα -να θυμίσω ότι πολλά κόμματα της Αντιπολίτευσης δεν το είχαν ζητήσει αυτό- και πολλά άλλα τα οποία περιλαμβάνονται. 
Ξέρετε κάτι; Θα το πω από Βήματος και από καρδιάς. Αυτό είναι πολύ σημαντικότερο από εμάς. Υπερβαίνει εμάς. Άρα, η ουσία η οποία υπάρχει αυτή τη στιγμή είναι το πώς θα βοηθήσουμε τον κάθε άνθρωπο εκεί έξω. Δεν υπάρχει, λοιπόν, κάτι που δεν θα κάνουμε. Είμαστε πολύ διατεθειμένοι να κάνουμε και πράγματα μαζί, αλλά ένα κομμάτι των όσων προτείνετε τινάζει την μπάνκα στον αέρα. Και σ’ αυτό, δυστυχώς, δεν μπορούμε να συναινέσουμε. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ο Πρόεδρος του ΠΑΣΟΚ έχει τον λόγο. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Υπουργέ, τα πράγματα είναι πάρα πολύ απλά. Είπατε ότι η χώρα έχει πληρώσει ακριβά την εποχή των ανέξοδων υποσχέσεων. Ναι, είναι έτσι. Μόνο που αυτή η εποχή ήταν η εποχή της Νέας Δημοκρατίας, που οδήγησε τη χώρα να έχει 15,5% έλλειμμα στο ισοζύγιο τρεχουσών συναλλαγών. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Μπορεί να μην το θυμάστε γιατί ήσασταν τότε στο ΠΑΣΟΚ, αλλά αυτή είναι η πραγματικότητα. 
Τώρα, προσέξτε, λέτε -και το λέω καθαρά ότι το λέτε ψευδώς- ότι το ΠΑΣΟΚ προτείνει να μπορεί ο δανειολήπτης να αγοράσει το δάνειό του στην τιμή που το πήρε το fund. Ουδέποτε το ΠΑΣΟΚ πρότεινε αυτό. Εμείς τι προτείνουμε; Προτείνουμε το δικαίωμα προαίρεσης, δηλαδή να μπορεί να έχει αυτό το δικαίωμα ο δανειολήπτης, σίγουρα όχι στην τιμή που το παίρνει το fund γιατί αγοράζει εκατοντάδες χιλιάδες δάνεια, αλλά σε μία τιμή που θα έχει να κάνει με το πόσο έχει αποπληρώσει και με το ποιες είναι οι εγγυήσεις του και να μην τον αφήνουμε να τον εκβιάζουν κάτω από το τραπέζι οι εταιρείες διαχείρισης κόκκινων δανείων, θέλοντας να βγάλουν πολύ περισσότερα από αυτά που αντέχει, με αποτέλεσμα να έχουμε χιλιάδες ανθρώπους να είναι σε μια κατάσταση δεινή.  Άρα, όταν μιλάτε για τις προτάσεις μας, να είστε συγκεκριμένος. 
Τώρα, είπατε για συναίνεση. Μα, είναι προφανές ότι αυτά που έχουμε προτείνει και τα φέρνετε θα τα ψηφίσουμε. Εμείς δεν είμαστε όπως εσείς που κάποτε είπε ο κ. Μητσοτάκης «Από εδώ και πέρα δεν ξαναψηφίζουμε τίποτα για χρόνια». Τα ξεχνάτε τότε που ήσασταν Αντιπολίτευση. Εμείς το λέμε και το προτείνουμε, γιατί βοηθάει την κοινωνία και την προστατεύει. Το στηρίζουμε. Δηλαδή, πρόστιμα στα funds, αλλά και κανόνες που όταν τους παραβιάζουν, πληρώνουν τα πρόστιμα αυτά. Δηλαδή, όχι μόνο πρόστιμα, αυτά τα 550 εκατομμύρια, αλλά και κανόνες. Πρέπει να υπάρχει επίσης και ενημέρωση του δανειολήπτη. Το είπαμε και πρέπει να γίνει. Εξωδικαστικός μηχανισμός 3%. Ναι! 
Τα υπόλοιπα καλά, λοιπόν, που λέμε εμείς, θα τα στηρίξετε; Διότι δεν καταλαβαίνω αυτού του είδους τη συναίνεση. Τι είδους συναίνεση είναι αυτή; Αυτά που εμείς προτείνουμε στην πρόταση νόμου, για τα οποία διψάει η κοινωνία, εσείς θα τα στηρίξετε; Διότι μέχρι σήμερα, άλλα πράγματα έχουμε δει ως συναίνεση όταν μας λέγατε για το Σύνταγμα. Για το άρθρο 86 λέγατε ότι θέλετε να το αλλάξουμε και εμείς λέγαμε «Ναι, συμφωνούμε» και προτείναμε να φεύγει από την κοινοβουλευτική πλειοψηφία η δυνατότητα να απαγορεύει στη δικαιοσύνη τον έλεγχο στον Υπουργό. Κι ενώ λέτε ότι συμφωνείτε να αλλάξει, εσείς θέλετε να μείνει στην Πλειοψηφία η δυνατότητα να απαγορεύει στη δικαιοσύνη να ελέγχει τον Υπουργό. 
Άρα, ποια είναι αυτή η συναίνεση; Συναίνεση πού; Στον τρόπο επιλογής της ηγεσίας της δικαιοσύνης που είπαμε να φύγει από τον Πρωθυπουργό για να έχουμε διάκριση των εξουσιών και εσείς την κρατήσατε στην κοινοβουλευτική Πλειοψηφία, άρα πάλι στον Πρωθυπουργό; Μην εξαπατάτε τον ελληνικό λαό.
Συναίνεση πού; Στην προστασία των παιδιών μας από την τοξικότητα των social media, που εμείς προτείναμε τον ευρωπαϊκό δρόμο ώστε να υπάρχει απαγόρευση έως τα δεκατρία και από τα δεκατρία έως τα δεκαπέντε ειδική ρύθμιση, όπως στις περισσότερες χώρες της Ευρώπης, και εσείς είπατε «Όχι» και κάνατε ρύθμιση «αλά τούρκα»; Ποια συναίνεση; Πού να υπάρχει συναίνεση; Στο ιδιωτικό χρέος που φέρνουμε πρόταση νόμου και λέμε «Φέρτε την προς συζήτηση για να δούμε αν θέλετε προστασία του δανειολήπτη»; Στις πραγματικές εκατόν είκοσι δόσεις; Στα πρόστιμα; Στο πλαίσιο διαφάνειας στις διαδικασίες; 
Ποια συναίνεση, λοιπόν; Η καραμέλα της συναίνεσης έχει λιώσει. Καμία συναίνεση δεν θέλετε. Όλα είναι επικοινωνιακά παιχνίδια. 
Και επειδή είπατε κάτι πολύ σημαντικό, ότι δηλαδή μας κατηγορείτε για ανάλγητους, συγγνώμη, είναι άδικη η κατηγορία μας, κύριε Πιερρακάκη; Θεωρείτε ότι δεν είναι ανάλγητος αυτός που δίνει τη δυνατότητα στα funds να αποφασίζουν για το ποιος είναι ο καλόπιστος δανειολήπτης και όχι η ελληνική δικαιοσύνη; Δηλαδή, πώς θα αντιμετωπίζατε εσείς ως Αντιπολίτευση τη ρύθμιση της Κυβέρνησης που λέει ότι το ποιος είναι κακόπιστος ή καλόπιστος δανειολήπτης δεν το αποφασίζει η ελληνική δικαιοσύνη, αλλά το αποφασίζει το fund και η εταιρεία διαχείρισης; 
Αυτό για μας είναι το άρθρο 23 που αποδεικνύει ότι φέρατε έναν νόμο με πολύ λίγα πράγματα από αυτά που προτείνουμε, αλλά και με σημαντικά πράγματα από αυτά που υπηρετούν τα προνόμια των funds. Γι’ αυτό και επτάμισι χρόνια δεν κάνατε τίποτα. Οπότε, μη μας κουνάτε το δάχτυλο. Όταν επτάμισι χρόνια παρακολουθείς μια κοινωνία να βυθίζεται στα χρέη, στην απελπισία, στους εκβιασμούς από τις εταιρείες διαχείρισης κόκκινων δανείων και έρχεσαι στο «παρά πέντε» της διακυβέρνησής σου να κάνεις πολύ λίγα πράγματα, τότε μόνο κοινωνική ενσυναίσθηση δεν έχεις! Έχεις αναλγησία! Και γι’ αυτό σας κατηγορούμε με πολλά επιχειρήματα, όπως και σήμερα. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 

ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο Υπουργός Εθνικής Οικονομία και Οικονομικών κ. Κυριάκος Πιερρακάκης. 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Κύριε Πρόεδρε, κύριε Ανδρουλάκη,  να σας ευχαριστήσω, διότι απ’ ό,τι κατάλαβα θα ψηφίσετε τις διατάξεις στο νομοσχέδιο ή και το σύνολο του νομοσχεδίου. Νομίζω ότι είναι το σωστό. 
ΜΙΛΕΝΑ ΑΠΟΣΤΟΛΑΚΗ: Όχι, δεν καταλάβατε καλά. Κάποιες διατάξεις…
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Λάθος κατάλαβα; Διότι και ο κ. Γερουλάνος κάτι τέτοιο είπε πριν. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κάποιες διατάξεις θα ψηφίσουμε. 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Κάποιες διατάξεις θα ψηφίσετε. 
Έχω δύο οφειλόμενες απαντήσεις πριν έρθω στο πιο προσωπικό. Λέτε ότι πρέπει να συμφωνήσουμε με την τροπολογία σας. Με ένα κομμάτι το οποίο θεωρούμε λογικό -το είπα πριν από Βήματος και χθες στην ομιλία μου- προφανώς με χαρά συμφωνούμε. Πώς σας καλώ σε συναίνεση αν δεν δέχομαι να πω ότι σε κάποια πράγματα πρέπει να μπορούμε να συμφωνούμε μαζί; Όμως, αυτό δεν ισχύει για κάποια άλλα πράγματα, όπως αυτά τα οποία περιέγραψα από Βήματος; Εντάξει, τούτοι εδώ είναι «Τσίπρας». Μη γίνεστε «Λαφαζάνης» για να τη βγείτε στον Τσίπρα από τα αριστερά. Υπάρχει μια υπερβολή σε όλο αυτό το πράγμα. 
(Θόρυβος – Διαμαρτυρίες)
ΧΡΗΣΤΟΣ ΓΙΑΝΝΟΥΛΗΣ: Σιγά! Λίγο πιο σεμνά! Ηρεμήστε! Ο Βορίδης δεν είναι εδώ. Πιο σεμνός να είστε! 
ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών): Προχωρώ στην πρόσθετη οφειλόμενη απάντηση, επειδή αναφέρατε την ΑΑΔΕ και γιατί υπάρχει φοροδιαφυγή τόσα χρόνια, να σας πω -με το ευρωπαϊκό μου καπέλο- πριν αρκετά χρόνια ο τίτλος σε όλη την Ευρώπη ήταν ότι στην Ελλάδα υπάρχει το βασίλειο της φοροδιαφυγής. Το θυμάστε, το θυμόμαστε όλοι κ.λπ.. Είναι αυτός ο ευρωπαϊκός τίτλος σήμερα, σε οποιαδήποτε χώρα; Με το χέρι στην καρδιά απαντήστε μου. Είναι ο ανάποδος. Η ΑΑΔΕ έχει καταφέρει και έχει πιάσει πάνω από 2 δις τον χρόνο σε φοροδιαφυγή. Το ελληνικό FBI, το οποίο δημιουργήθηκε από αυτή την Κυβέρνηση, εμπλουτίζει αυτό το έργο και για πρώτη φορά βγαίνουν όλα στο φως. Και θα βγουν όλα στο φως, γιατί η φοροδιαφυγή είναι το πραγματικό κοινωνικό μέρισμα για να μπορείς να έχεις πλεόνασμα και να στηρίζεις τον κόσμο. Και είναι σπουδαίο αυτό να γίνεται. Να το αγκαλιάσουμε και να το χαιρετήσουμε όλοι.  
Και βέβαια, σε ό,τι αφορά τον ΦΠΑ που αναφέρατε πριν, να πω το εξής: Η οικονομική πολιτική είναι επιλογές. Το να μειώσεις όλους τους φόρους είναι καλό. Έχουμε μειώσει και εμείς τον ΦΠΑ όταν χρειάστηκε. Όμως, λέω και λέμε -στον κόσμο απευθείας- και εσείς θα το πείτε πιστεύω, στο δίλημμα για μείωση του άμεσου φόρου ή μείωση του έμμεσου φόρου, γενικά, σαν αρχή, τι είναι καλύτερο, όταν ο Γιάννης Στουρνάρας ως Διοικητής της Τράπεζας της Ελλάδος έχει στα χέρια του μια μελέτη που λέει ότι φτάνει μόνο το 19% αυτής της μείωσης στον κόσμο; 
Σε πολύ περιορισμένους κωδικούς και σε πολύ συγκεκριμένες περιπτώσεις, ακριβώς γιατί είναι περιορισμένοι, μπορείς να στοχεύσεις για να παρακολουθήσεις η μείωση αυτή να φτάσει περισσότερο στον κόσμο, τον οποίο αφορά από το να το κάνεις γενικευμένα. Αλλά εσείς δεν κάνετε αυτό στην πρότασή σας. Εσείς στην πρότασή σας τάζετε τα πάντα, όλα -αυτό είναι πολλαπλάσιο από τον διαθέσιμο δημοσιονομικό χώρο- γιατί έτσι κρίνετε ότι πρέπει να κάνετε. Κατά την κρίση μας, αυτό είναι λαϊκισμός. 
Και τέλος θα κάνω ένα προσωπικό σχόλιο. Όλα τα χρόνια που αλληλοεπιδρούμε κάθε φορά έρχεστε και μου κάνετε την ίδια εμπαθή μονότονη προσωπική επίθεση. Σας κατανοώ, αλλά ξέρετε κάτι; Θα επαναλάβω και εγώ το ίδιο. Χαίρομαι πάρα πολύ που εδώ και πάνω από δέκα χρόνια ανήκω σε μια παράταξη ευρωπαϊκή, μεταρρυθμιστική, με το βλέμμα στραμμένο στο μέλλον και όχι στο παρελθόν. 
(Χειροκροτήματα από την πτέρυγα της Νέας Δημοκρατίας)
 Και αν αναζητάτε υπεύθυνο για το γιατί εσείς διεκδικείτε τη δεύτερη ή την τρίτη θέση, ενώ ο Κυριάκος Μητσοτάκης διεκδικεί τρίτη τετραετία, μην κοιτάτε εμένα, πηγαίνετε στον κοντινότερο καθρέφτη. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ο Πρόεδρος του ΠΑΣΟΚ-Κινήματος Αλλαγής κ. Νικόλαος Ανδρουλάκης έχει τον λόγο. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Γίναμε και «Λαφαζάνηδες» σήμερα. Προσέξτε, φοβερά πράγματα, γίναμε και «Λαφαζάνηδες». Μάλλον ξεχνάτε ποιοι πήγαν να σπρώξουν την Ελλάδα στη δραχμή και σίγουρα δεν ήταν το ΠΑΣΟΚ. Είναι αυτοί που εκπροσωπείτε σήμερα, κύριε Πιερρακάκη, όχι αυτή η παράταξη. Αυτοί που  σήμερα εκπροσωπείτε, είναι αυτοί που πήγαν να σπρώξουν το 2009 και το 2012 την Ελλάδα στη δραχμή και σήμερα το παίζετε υπεύθυνη δύναμη. Έχουμε θεσμική μνήμη. Το έχω πει  πολλές φορές. 
Πάμε τώρα για τη συναίνεση. Συναίνεση γίνεται σε κάτι που θέλει η κοινωνία. Και εγώ ρωτώ σήμερα -όχι εσάς, αλλά τους Έλληνες- το εξής: Τι ήθελαν οι Έλληνες στο Σύνταγμα; Να μπορεί ο Γεωργιάδης να λέει «Έχω εκατόν πενήντα επτά, δεν μας ελέγχει κανείς» ή αυτό που λέω εγώ «Όσους και να έχεις θα σε ελέγξει η δικαιοσύνη», κύριε Υπουργέ; Να ρωτήσουμε την κοινωνία με τι συναίνει, με αυτό που είπατε εσείς ή με αυτό που προτείναμε εμείς; Με τι συναινεί η κοινωνία; Με το να επιλέγει την ηγεσία του Αρείου Πάγου ο Πρωθυπουργός ή η Κοινοβουλευτική Πλειοψηφία ή ένα διευρυμένο Δικαστικό Σώμα, δικηγορικοί σύλλογοι, πρυτάνεις και Βουλευτές όλων των κομμάτων; Με τι συμφωνεί και συναινεί η κοινωνία; Με αυτό που προτείνουμε εμείς ή με αυτό που θέλετε εσείς; 
Με τι συναινούν οι γονείς των παιδιών και εμείς ως γονείς; Στην οριζόντια απαγόρευση α λα τούρκα -σχετικά με την πρόσβαση στα σοσιαλ μίντια- ή με όρους ηλικιακούς και όρους ωριμότητας, όπως λένε οι παιδοψυχολόγοι; Με τι συναινεί η κοινωνία, με αυτό που λέμε εμείς για την προστασία των παιδιών μας ή με αυτό που κάνατε εσείς;  
Άρα, η συναίνεση δεν είναι να συμφωνούμε σε αυτά που προτείνατε, ούτε εσείς να συμφωνείτε σε αυτά που προτείνουμε εμείς. Συναίνεση είναι να συμφωνούμε στις ανάγκες, τις πραγματικές ανάγκες της ελληνικής κοινωνίας, τις οποίες περιφρονείτε σταθερά. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Και πάμε στο «Χωριάτικο» που δεν είπατε κουβέντα, κύριε Πιερρακάκη. Πού είναι τα σύγχρονα εργαλεία που κόστισαν εκατομμύρια ευρώ; Πού είναι; Δεν είδαν τους τζίρους και τις κερδοφορίες να πουν «Ώπα, κάτι δεν πάει καλά»; Πού είναι τα σύγχρονα εργαλεία; Θα μας πείτε, γιατί επτάμισι χρόνια ως Κυβέρνηση δεν κάνατε τίποτα γι’ αυτούς τους απατεώνες και το πληρώνει και ο τίμιος επιχειρηματίας της εστίασης και τα έσοδα του κράτους;
Να αναφερθώ και σε κάτι ακόμη που δεν απαντήσατε. Τελικά θα μας πείτε για τον ΦΠΑ; Είστε Πρόεδρος του Eurogroup. Εγώ είμαι μηχανικός, δεν είμαι οικονομολόγος. Εξηγήστε μου, να μάθουμε και εμείς που δεν ξέρουμε καλά οικονομικά: Πώς περνάει η μείωση του ΦΠΑ σε αυτά τα προϊόντα που προτείνετε εσείς και σε αυτά που προτείνουμε εμείς δεν μπορεί να περάσει στην τιμή, γιατί θα υπάρξει κερδοσκοπία; Δηλαδή, στο αλεύρι δεν περνάει η μείωση του ΦΠΑ. Στο ρύζι δεν περνάει η μείωση του ΦΠΑ. Στις πατάτες δεν περνάει η μείωση του ΦΠΑ. Όμως, στα είδη που πρότεινε η Νέα Δημοκρατία και τα οποία είχαμε προτείνει εδώ και δύο χρόνια, ξαφνικά, μετά από δύο χρόνια, δέχεται ότι περνάει και τα νομοθετεί. 
Εξηγήστε μου, λοιπόν, εσείς ποια είναι η οικονομική φιλοσοφία, για να καταλάβουμε και εμείς οι υπόλοιποι Βουλευτές και οι Έλληνες πολίτες. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Πρόεδρο του ΠΑΣΟΚ. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, παρακαλώ θα ήθελα τον λόγο. 
ΠΡΟΕΔΡΕΥΩΝ (Πάρις Κουκουλόπουλος): Ο κ. Γιαννούλης, ο Κοινοβουλευτικός Εκπρόσωπος του ΣΥΡΙΖΑ, έχει τον λόγο για μία παρέμβαση.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, ευχαριστώ. 
Συγκρατώ την οργή μου, κύριε Πιερρακάκη, γιατί συμμερίζομαι με οίκτο την κατάντια σας. Είναι η κατάντια κάθε πολιτικού γενίτσαρου που απευθύνεται στους πολιτικούς του αντιπάλους με τον όρο «Ετούτοι είναι Τσίπρας». 
Σας ρώτησε κάποια πράγματα ο κ. Ανδρουλάκης και σπεύσατε να υποδυθείτε τον Βορίδη της κεντροαριστεράς. Δεν υπάρχει αυτό. Δεν υπάρχει! Να είστε πιο σεμνός. Δώστε απαντήσεις και μετά μπορείτε να χασκογελάσετε με τον κ. Μαρκόπουλο. Δώστε απαντήσεις σε αυτά που έχει ανάγκη ο Έλληνας πολίτης. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
 Οι ίδιοι οι Βουλευτές της Νέας Δημοκρατίας, το κόμμα στο οποίο μεταπηδήσατε μετά την πορεία σας σε άλλους χώρους, έχουν θέσει το αίτημα για ακατάσχετο επιχειρηματικού λογαριασμού και ακατάσχετο στα 1.600 ευρώ για τους Έλληνες πολίτες. Οι ίδιοι οι Βουλευτές της Νέας Δημοκρατίας! Ποια είναι η απάντηση; Εξυπναδούλες και χιουμοράκι; Δεν σας ταιριάζει, γιατί χτίζετε και μια διεθνή καριέρα που εάν νομίζετε ότι μπορεί να χτιστεί με ύβρεις, θα καταλήξετε σε άλλο πολιτικό χώρο, μάλλον πιο δεξιά από όπου βρίσκεστε. 
Υπήρχε ένα δόγμα παλιά στην παράταξή σας -αλλά εσείς τότε ήσασταν αλλού- η σεμνότητα και η ταπεινότητα. Μπορείτε να το ξαναθυμηθείτε. Η παρουσία σας στη Βουλή είναι -λυπάμαι που θα το πω- ντροπιαστική και οι απαντήσεις που δίνετε είναι αφελείς, λίγες και κενές περιεχομένου. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γιαννούλη.
Καλείται στο Βήμα η Βουλευτής του ΠΑΣΟΚ-Κινήματος Αλλαγής κ. Ευαγγελία Λιακούλη. 




ΕΥΑΓΓΕΛΙΑ ΛΙΑΚΟΥΛΗ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κύριε Πρόεδρε του ΠΑΣΟΚ, προ πάσης συζητήσεως, όπως λέμε και εμείς οι μαχόμενοι δικηγόροι, θέλω να πω μια κουβέντα, κύριοι Υφυπουργοί, σε ό,τι αφορά τη live βάφτιση που παρακολουθήσαμε σήμερα -δεν το ξεχνάω από το πρωί- στην Ολομέλεια του Κοινοβουλίου. 
Στην κολυμπήθρα λοιπόν του Σιλωάμ η Νέα Δημοκρατία κολύμπησε τον κ. Αυγενάκη στο όνομα του κόμματος, της εξουσίας και της οικογένειας βεβαίως. Τον ψάχνουμε να τον βρούμε στα έδρανα τον κ. Αυγενάκη. Χάθηκε. Ήρθε, έκανε μία εισήγηση. Εδώ έχουμε όλους τους Εισηγητές όλων των κομμάτων. Εξαφανίστηκε ως διά μαγείας ο κ. Αυγενάκης. 
Τον πεθύμησα, τον πεθύμησα. Είχα να τον δω από τον ΟΠΕΚΕΠΕ, τότε που τον εξετάζαμε ως μάρτυρα τον κ. Αυγενάκη. Μας είχε απασχολήσει είναι αλήθεια πάρα πολύ, όπως είχε απασχολήσει και όλη την Ελλάδα. 
Και με κάνει να αναφερθώ σήμερα στο πρόσωπό του -όχι από καμία προσωπική εμπάθεια στον άνθρωπο, καλά να είναι- αλλά ως πολιτικό, που θεωρώ ότι δεν θα έπρεπε να είναι, διότι απευθύνθηκε σήμερα στους αγρότες, εκείνους, λέει, τους καημένους, υπερχρεωμένους αλλά καλόπιστους αγρότες, ο κ. Αυγενάκης.
Ποια σχέση έχετε εσείς, κύριε Αυγενάκη, με αυτούς; Εσείς έχετε να κάνετε με τις φεράρι, με τις τζάγκουαρ, με τους ομογάλακτους εκείνους ανθρώπους, που δήλωναν κτηνοτρόφοι, αλλά δεν είχαν πρόβατα, που όταν πήγατε να τα μετρήσετε -θυμάστε- τα είχε φάει ο κακός ο λύκος και η παχιά η αρκούδα; Τα θυμάστε αυτά; Όπως επίσης και οι αγρότες εκείνοι που δεν είχαν πατήσει το πόδι τους σε χωράφι όπως και οι άλλοι εκείνοι, οι σύμβουλοί σας, που όταν τους έλεγες να διαλέξουν ένα πρόβατο έπαιρναν το σκυλί και έφευγαν; 
Άρα λοιπόν εσείς μην μας μιλάτε για αυτά. Σας έβαλαν εδώ για να σας κολυμπήσουν και να σας εξαγνίσουν, αφού πρώτα σας είχανε πετάξει μακριά, με ασυλία την οποία σας έδωσαν εδώ, μέσα στην Ολομέλεια της Βουλής, και αυτό θα μείνει στα χρονικά τα κοινοβουλευτικά, αυτή η άφεση, η ασυλία, η συγκάλυψη με εκείνο το τεράστιο κοινοβουλευτικό πραξικόπημα που κάνατε. 
Πριν από λίγο, κύριοι Υπουργοί, ο Πρόεδρος του ΠΑΣΟΚ ανέλυσε όλες τις θέσεις μας, είπε όλα όσα σήμερα εμείς πρεσβεύουμε, μαζί και η Εισηγήτρια και ο Κοινοβουλευτικός μας Εκπρόσωπος. Λίγα έχουν απομείνει να σας πούμε. 
Όμως έχω να σας πω κάτι από καρδιάς. Αυτό που συμβαίνει στη χώρα σήμερα δεν μπορεί να το ανεχθεί ένας δημοκράτης και μία δημοκράτισσα. Φτιάξατε μια χώρα που τελικά δεν χωράει πολλούς, αλλά ελάχιστους. 
Θέλω να σας μεταφέρω λοιπόν ότι πριν από λίγες μέρες είχαμε μια κηδεία στην Πηνειάδα Τρικάλων. Ήταν ένας εξηντάχρονος αγρότης. Η οικογένειά του με είχε προσεγγίσει για να πουν τον πόνο τους. Αυτοί λοιπόν, όπως ακούτε και εσείς, κύριε Γραμματέα της Κοινοβουλευτικής Ομάδας της Νέας Δημοκρατίας, κύριε Χαρακόπουλε, που έχετε σχέση και με τους αγρότες, αυτός ο άνθρωπος αυτοκτόνησε, αφού πρώτα κάηκε το μαντρί του ή το έκαψε ο ίδιος. Προσέξτε, κατά δεκάδες τού έφευγαν τα πρόβατα από την πανώλη. Κανένας δεν ενδιαφέρθηκε. Απευθύνθηκε στο Υπουργείο, απευθύνθηκε στη διοίκηση. Τελικά κρεμάστηκε. Απαγχονίστηκε ο άνθρωπος αυτός, μόλις προχθές. 
Αυτόν ακριβώς τον άνθρωπο η Ελλάδα δεν τον χώρεσε, όπως επίσης δεν χώρεσε και πάρα πολλούς ακόμη, που βρίσκονται στα καφενεία, που βρίσκονται σε αυτά με τις ψάθινες καρέκλες. Δεν ξέρω αν πηγαίνετε εσείς, εμείς πηγαίνουμε. Αυτούς που έχουν ένα μικρό μίνι μάρκετ, ένα στεγνοκαθαριστήριο, αυτούς τους ανθρώπους τους καθημερινούς. 
Αυτοί λοιπόν λένε το εξής, κύριε Μαρκόπουλε -μια που είστε εσείς εδώ- «Κυρία Βουλευτή» -απευθύνονται σε εμένα, αλλά απευθύνονται και σε εσάς μέσω εμού- κύριε Υπουργέ λοιπόν, η Ελλάδα -αν δεν υπήρχε το ΠΑΣΟΚ θα ήταν ήδη σε άτακτη χρεοκοπία- κινδύνεψε πραγματικά, και για να σωθεί εσείς μας λέτε ότι έγιναν τα απανωτά μνημόνια και εσείς μας λέτε ότι υποθηκεύθηκε όλη η περιουσία της για εκατό χρόνια. Ναι ή όχι; Και εσείς αλλά και εσείς τα ίδια λέτε. 
Λένε λοιπόν οι άνθρωποι οι απλοί του μόχθου, αυτοί που ανακατεύουν τον ιδρώτα με το χώμα «Σε εμάς δεν πρέπει να δοθεί μια δεύτερη ευκαιρία; Πώς είναι δυνατόν να ορθοποδήσουμε μετά από μία δεκαετία, που πάθαμε αυτά που δεν περιμέναμε, και εσείς έρχεστε τελικά να μας στύψετε, να μας στεγνώσετε και να μη χωράμε ακόμη μια φορά;». 
Έρχεστε λοιπόν μετά από όλα αυτά τα ερωτήματα και φέρνετε το άρθρο 23. Τι είναι το άρθρο 23, συναδέλφισσες και συνάδελφοι; Ήταν ο Μουντζούρης; Ήταν αυτό που έτρεξαν, αφού τους πιάσαμε στα πράσα, να το πάρουν γρήγορα και να το βάλουν στην άκρη; Ο Μουντζούρης ήταν; Που το πήρε ο κ. Πιερρακάκης και κάνει και τη δημιουργική σήμερα; Παραδέχομαι πάντως -και ως νομικός το λέω αυτό- ότι προσπάθησε από εδώ, «τα εδάφια των οποίων τούτων, ως έχει» κ.λπ. Κανένας δεν κατάλαβε τίποτα, ούτε και ο ίδιος νομίζω, αλλά εν πάση περιπτώσει δεν έχει σημασία. 
Το άρθρο 23, που έλεγε ότι οι servicers και τα funds γίνονται και εκτελεστές και δικαστές -αυτό έλεγε το άρθρο 23- το πήραν λοιπόν πίσω με τη μία, σαν μουτζούρα. Αλλά δεν ήταν Μουντζούρης, ήταν ο μαρτυριάρης, ήταν αυτός που τους μαρτύρησε. Είναι που κατέδειξε τι; Την πολιτική τους ψυχή. Αυτό είναι το μέσα τους. Στα φυλλοκάρδια τα πολιτικά σας αυτό θέλατε να κάνετε, να είστε η μεγάλη λεωφόρος από την οποία περνάει το δικαίωμα, το καταχρηστικό του κάθε fund και του κάθε servicer. 
Και σας πιάσαμε στα πράσα, το ΠΑΣΟΚ και τα άλλα κόμματα της Αντιπολίτευσης, φέραμε τους θεσμικούς φορείς. Δόθηκε, όπως είπε και η Εισηγήτριά μας, η μάχη μέσα στα έδρανα της Βουλής και της Ολομέλειας. Και χαιρετίζουμε τη μάχη αυτή όλη η Κοινοβουλευτική Ομάδα του ΠΑΣΟΚ και τις μάχες αυτές θα συνεχίσουμε να τις δίνουμε για τον λαό μας και με τον λαό μας μέχρι να χωρέσει η Ελλάδα όλους και σίγουρα περισσότερους και σίγουρα πολύ περισσότερους από αυτούς που φτιάχνετε εσείς. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Εσείς λοιπόν ετοιμάσατε, κύριε Πιερρακάκη, και μαζί σας οι Υφυπουργοί σας, τον θάνατο του φτωχαδάκου μαζί και τον θάνατο του εμποράκου. Αυτό κάνατε με το άρθρο 23, προσπαθώντας να δώσετε μια διέξοδο σε όλα αυτά που σας ζητάνε και βεβαίως στις επιταγές που έχετε να πληρώσετε. 
Όμως σήμερα είπατε πολλά. Απαντήσατε στην Εισηγήτριά μας, στον Κοινοβουλευτικό μας Εκπρόσωπο και στον Πρόεδρό μας πριν από λίγα λεπτά. Δεν άκουσα όμως όνομα. Ονοματεπώνυμο δεν είπατε. Δεν θα πείτε; Ποιος είναι ο κακός αυτός, που συνέταξε αυτή τη διάταξη και την έφερε μέσα στο νομοσχέδιο; Ποιος συνέταξε, ποιος έγραψε το άρθρο 23; Είναι άνθρωπος αυτός. Είναι χέρι ανθρώπινο. Τον πληρώνουμε εμείς; Τον πληρώνουν οι φορολογούμενοι πολίτες; Είναι σύμβουλός σας, είναι συνεργάτης σας; Είναι στέλεχος του Υπουργείου σας; Ποιος είναι; Δεν πρέπει να μάθει ο ελληνικός λαός. Δεν πρέπει να μάθει η Βουλή ποιος είναι εκείνος που τον πληρώσαμε για να φέρει αυτή τη διάταξη; Και τι διάταξη είναι αυτή που φέρατε; 
Και θα τελειώσω μόνο με αυτό. Πριν από λίγες μέρες εσείς οι ίδιοι -προσέξτε να δείτε, δηλαδή είστε απίστευτοι τύποι- μας κοινοποιήσατε στη Γραμματεία των Κοινοβουλευτικών Ομάδων και έφτασε στους Βουλευτές η έκθεση του Οκτωβρίου του 2026 για την ελληνική οικονομία, η πρόσφατη της ΕΛΣΤΑΤ. Τα στοιχεία αυτά είναι της ΕΛΣΤΑΤ. Και τι λένε; 3,4% ο πληθωρισμός, οι πολίτες σε αρνητικό έδαφος η αποταμίευση, το εμπορικό ισοζύγιο βυθίζεται σε έλλειμμα. Οι εξαγωγές υποχωρούν σε σχέση με πέρυσι. Η ανάπτυξη παραμένει καθηλωμένη στο αναιμικό 2,1% και το δημόσιο χρέος αγγίζει το 145,4% του ΑΕΠ. Και προσέξτε, η ανεργία ταυτόχρονα των νέων είναι στο 16,5%. Το δε ιδιωτικό χρέος χαρακτηρίζεται ωρολογιακή βόμβα. 
Έρχεστε λοιπόν και μας λέτε εδώ ιστορίες, πολλές ιστορίες, «το εδάφιον, το οποίον τούτο, διότι, τα εδάφια»… 
Θα δώσετε δεύτερη ευκαιρία στους ανθρώπους; Θα φτιάξετε μια Ελλάδα ανοικτή, δημοκρατική, που οι πολίτες θα χαίρονται να ζουν με αξιοπρέπεια σε μια περήφανη χώρα, ναι ή όχι; Επιτέλους θα αποκαταστήσετε όλες τις τεράστιες αδικίες που έχετε κάνει σε βάρος των πολιτών που δουλεύουν, που είναι έντιμοι και που ζητάνε δεύτερη ευκαιρία και τη δικαιούνται; Γιατί αυτό είναι δημοκρατία, η δεύτερη ευκαιρία. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Λιακούλη. 
Καλείται στο Βήμα η κ. Ραλλία Χρηστίδου, Ανεξάρτητη Βουλευτής. Θα ακολουθήσουν ο κ. Κόνσολας και ο κ. Κουκουλόπουλος. 
Κυρία Χρηστίδου, έχετε τον λόγο. 
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε. 
Αξιότιμε κύριε Υπουργέ, αγαπητοί συνάδελφοι, η Κυβέρνηση σήμερα φέρνει νομοσχέδιο 390 άρθρων και το ονομάζει «προστασία των συνεπών οφειλετών».
Από τα τριακόσια ενενήντα άρθρα, τα σαράντα αφορούν τον άνθρωπο που  χρωστά. Τα υπόλοιπα αφορούν κρυπτονομίσματα, λογιστικά του δημοσίου, ευρωπαϊκές οδηγίες. 
Το μεγαλύτερο πρόβλημα των ελληνικών νοικοκυριών, το χρέος, κρύφτηκε μέσα σε ένα πολυνομοσχέδιο συνειδητά, γιατί όταν βάζεις τα νούμερα δίπλα στον τίτλο, ο τίτλος καταρρέει. Το χρέος δεν μειώθηκε. Άλλαξε χέρια. Τα κόκκινα δάνεια, αν μετρήσουμε και τους τόκους, που δεν καταγράφονται, φτάνουν τα 106,8 δισεκατομμύρια. Τα επίσημα νούμερα της Τράπεζας της Ελλάδος δείχνουν ότι σε τέσσερα χρόνια δεν μειώθηκαν, αλλά αυξήθηκαν. Τα δάνεια πέρασαν από τις τράπεζες στα funds και στους servicers, δηλαδή τις εταιρείες διαχείρισης. Για τον δανειολήπτη δηλαδή δεν άλλαξε τίποτα, απλά άλλαξε αφεντικό. 
Η Κυβέρνηση λέει ότι με τις ρυθμίσεις όλα είναι εντάξει, όλα είναι σωστά. Και εμείς ρωτάμε: Από πού πήρε τα στοιχεία αυτά; Από το δελτίο του συνδέσμου των ίδιων των εταιρειών διαχείρισης; Ρώτησε η Κυβέρνηση τον επόπτη ή τον ελεγχόμενο; Ο επόπτης, η Τράπεζα της Ελλάδος, στην Έκθεση Χρηματοπιστωτικής Σταθερότητας λέει κάτι άλλο: Από τα δάνεια που διαχειρίζονται οι πραγματικές ρυθμίσεις είναι λιγότερο από 1 στα 10 ευρώ και από όσα παρουσιάζουν ως οριστικές λύσεις σχεδόν τα 9 στα 10 είναι πλειστηριασμοί ή ρυθμίσεις που κέρδισαν οι ίδιοι οι δανειολήπτες με τους νόμους προστασίας όπως ο «νόμος Κατσέλη». 
(Στο σημείο αυτό ο Βουλευτής κ. Ραλλία Χρηστίδου  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Για τους δανειολήπτες του «νόμου Κατσέλη» που πάλεψαν για χρόνια στα δικαστήρια, η Κυβέρνηση λέει ότι το νομοσχέδιο τούς φέρνει «κουρέματα». Ο νόμος σάς βάζει ανώτατο όριο στο χρέος. Οτιδήποτε όμως εισπράχθηκε ήδη πάνω από αυτό, δεν επιστρέφεται. Όποιος υπέγραψε υπό την απειλή πλειστηριασμού και πλήρωσε παραπάνω, δεν παίρνει πίσω ούτε 1 ευρώ. Στον δανειστή νομιμοποιείτε το κέρδος, στον δανειολήπτη λέτε «ό,τι έγινε, έγινε». Το δημόσιο, όπου οι ληξιπρόθεσμες οφειλές έφτασαν τα 162 δισεκατομμύρια έκανε το ίδιο. Τις εκατόν είκοσι δόσεις τις παρουσιάζει ως ανακούφιση με επιτόκιο που δεν ανακουφίζει κανέναν και με όρους που αφήνουν έξω όποιον χρωστάει από τα τελευταία χρόνια, δηλαδή ακριβώς όποιον πιέζεται σήμερα. Την ίδια ώρα οι κατασχέσεις αυξάνονται κάθε χρόνο. Μιλάμε για ένα κράτος που κατάσχει περισσότερα, γιατί οι πολίτες πολύ απλά έχουν λιγότερα. 
Ο κύριος Υπουργός, ο κ. Πιερρακάκης, σε δήλωσή του στις 3 Οκτωβρίου έταζε ότι πρόκειται να προστατέψει τους δανειολήπτες. Και τι μας έφερε; Το άρθρο 23, που αποσύρθηκε κατά το ήμισυ, στις 31 Οκτωβρίου. Τι έλεγε το άρθρο 23; Ότι ο δανειστής μπορούσε να κρίνει μόνος του ότι ο οφειλέτης δεν πληρώνει, να υπολογίσει μόνος του πόσα χρωστά και να προχωρεί σε κατάσχεση χωρίς δικαστή. Κριτής, εισπράκτορας, εκτελεστής το ίδιο πρόσωπο. Η Κυβέρνηση το απέσυρε κατά το ήμισυ, αλλά δεν απεσύρθη το ερώτημα ποιος το έγραψε, ποιος ζήτησε να μπει σε νομοσχέδιο που λέγεται «Προστασία οφειλετών».
 Κύριε Υφυπουργέ, η απάντηση πρέπει να δοθεί με ονοματεπώνυμο. 
[bookmark: _Hlk244706624]Και με τροπολογία ο κ. Πιερρακάκης δεκαπλασιάζει το πρόστιμο στους servicers στα 5 εκατομμύρια. Προσέξτε: Δεκαπλασιάζει το ανώτατο όριο. Πόσα πρόστιμα επέβαλε ο επόπτης σε όλους μαζί τους servicers για το 2025; Επέβαλε 233.400 ευρώ, ούτε το 5% σε αυτό το νέο όριο, είναι πλαφόν δηλαδή, όχι πρόστιμο. Και η προστασία πού είναι; Προκαταβολή έως και 15% της οφειλής για να καθίσει ο οφειλέτης στο τραπέζι. Ποιος έχει το 15% του χρέους του, όταν ο πραγματικός μισθός στην Ελλάδα έπεσε και η ακρίβεια τον έχει φάει ήδη; Και πόσο υπολογίζει η Κυβέρνηση ότι μπορεί να κοστίζει το να περνάει ένας άνθρωπος στη ζωή του; Για έναν ενήλικα 540 ευρώ. 
Πηγαίνετε, κυρίες και κύριοι της Κυβέρνησης, σε ένα σούπερ μάρκετ και πείτε μας αν κάποιος μπορεί να ζήσει έτσι. Ανάπτυξη, λέει η Κυβέρνηση. Ανάπτυξη για ποιους; ρωτάμε εμείς. Για τους servicers που μεγάλωσαν τα χαρτοφυλάκιά τους; Για τις τράπεζες, που καθάρισαν με τα λεφτά των φορολογουμένων; Ή για τον μισθωτό, τον συνταξιούχο, τον αγρότη, τον μικρό επαγγελματία, που βλέπει το σπίτι του αντί να σώζεται, να χάνεται, ανάλογα με το αν θα βρει αυτό το 15%;
 Εμείς οι Δημοκράτες - Προοδευτικό Κέντρο ζητάμε τρία πράγματα: Πρώτον, να καταργηθεί η προκαταβολή ως προϋπόθεση για ρύθμιση. Δεύτερον, να επιστραφούν τα ποσά που εισπράχθηκαν πάνω από το όριο που βάζει ο ίδιος ο δικός σας ο νόμος. Τρίτον, να υποχρεωθούν οι εταιρείες διαχείρισης να καταθέτουν στη Βουλή, στην αρμόδια επιτροπή, κάθε τρίμηνο, έκθεση επικυρωμένη από τον επόπτη, πόσες ρυθμίσεις έκαναν, πόσες κατέπεσαν, πόσα σπίτια πήραν και όχι απλά δελτία τύπου, διότι πολύ απλά πίσω από τα νούμερα, υπάρχει πάντοτε ένας άνθρωπος, μία οικογένεια, ένα νοικοκυριό, που ανοίγει κάθε μήνα το γράμμα της τράπεζας ή του fund και δεν ξέρει αν του χρόνου θα έχει σπίτι. Αυτός ο άνθρωπος απαιτεί κανόνες συγκεκριμένους που να ισχύουν και για τους δυνατούς και για τους ευάλωτους και έχει την απαίτηση να ζει σε ένα κράτος που θα στέκεται στο πλευρό του. 
Κύριε Υπουργέ, μας ζητήσατε να πούμε με την ψήφο μας τι θέλουμε. Εμείς θα το πούμε πολύ καθαρά και πολύ απλά, γιατί τα πράγματα είναι απλά: Θέλουμε έναν δανειολήπτη που να προστατεύεται από τις καταχρηστικές πρακτικές των funds και των εταιρειών διαχείρισης. Αυτό θεωρούμε ότι δεν υπάρχει σε αυτό το νομοσχέδιο. Πολύ απλά θέλουμε έναν δανειολήπτη με δικαιώματα και όχι έρμαιο των αρπακτικών. 
Σας ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την κ. Χρηστίδου.
Καλείται στο Βήμα ο κ. Εμμανουήλ Κόνσολας, Βουλευτής της Νέας Δημοκρατίας.
ΕΜΜΑΝΟΥΗΛ ΚΟΝΣΟΛΑΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι Βουλευτές, θεωρώ ότι σήμερα είναι μια πολύ σημαντική συζήτηση, που κορυφώνεται με αυτό το νομοσχέδιο, μετά από την απόφαση της κυβερνητικής πλειοψηφίας, αλλά και της ίδιας της Κυβέρνησης να λύσει παθογένειες προκειμένου οι πολίτες στο επόμενο διάστημα να μπορέσουν να αντεπεξέλθουν στις δυσκολίες που αντιμετωπίζουν, ιδιαίτερα αυτήν τη χρονική συγκυρία, που προέρχονται από  ένα πλήθος ζητημάτων που γνωρίζουμε όλοι.
Θα ήθελα να πιστεύω ότι η Αντιπολίτευση, έστω και τώρα, θα εγκύψει πάνω από τα προβλήματα των πολιτών και θα συνδράμει με θετική συναίνεση και ψήφο γι’ αυτό το νομοσχέδιο, προκειμένου να βρεθούν λύσεις στα αδιέξοδα που κάποιοι από τους συμπολίτες μας είναι σήμερα εγκλωβισμένοι.
 Δεν θέλω να πιστέψω ότι οι χαμηλές δημοσκοπικές αποτυπώσεις της Αντιπολίτευσης είναι αυτό το ζήτημα το οποίο την οδηγεί σε τεχνητές εντάσεις, γιατί αυτό είναι αδιάφορο για τους πολίτες. 
Βασικό κριτήριο, κυρίες και κύριοι συνάδελφοι, για τις Ελληνίδες και τους Έλληνες είναι η αντιμετώπιση υπαρκτών προβλημάτων που τους απασχολούν. Βλέπω εδώ στην Αίθουσα συναδέλφους από όλη την περιφέρεια, από την Κέρκυρα μέχρι το Δωδεκάνησα και από την Αλεξανδρούπολη μέχρι την Κρήτη. 
Νομίζω ότι όλοι γνωρίζουμε σε αυτόν τον τόπο ότι τα funds και την εμπλοκή τους στη διαχείριση των δανείων των πολιτών δεν τα έφερε αυτή η Κυβέρνηση, ο κ. Μαρκόπουλος και ο κ. Πιερρακάκης, τα έφερε η προηγούμενη κυβέρνηση, η Κυβέρνηση ΣΥΡΙΖΑ - ΑΝΕΛ. Και να θυμίσω επίσης ότι το πρόβλημα του ιδιωτικού χρέους κλήθηκε και καλείται καθημερινά να το αντιμετωπίσει η Κυβέρνηση του Κυριάκου Μητσοτάκη και μάλιστα μέσα σε ένα δυσμενές και ασφυκτικό περιβάλλον που κάποιοι άλλοι δημιούργησαν, όχι η Νέα Δημοκρατία. 
Και βέβαια δεν χρειάζεται να υπενθυμίσω ποιος ευθύνεται για την απαξίωση και τον αφελληνισμό του ελληνικού τραπεζικού συστήματος. Οι αυταπάτες δυστυχώς έχουν κόστος. Το έχει αντιληφθεί και μάλιστα με πολύ σκληρό τρόπο ο ελληνικός λαός και γι’ αυτό και μπορεί να εκτιμήσει και να αποτιμήσει θετικά τις συνθήκες πολιτικής και οικονομικής σταθερότητας που χτίζει, αλλά και υπερασπίζεται αυτή η Κυβέρνηση.
 Το πολυνομοσχέδιο που έρχεται σήμερα προς συζήτηση και ψήφιση στην Ολομέλεια της Βουλής αποτελεί προϊόν σοβαρής επεξεργασίας και φαντάζομαι ότι όλοι είδαμε στις επιτροπές και κατά τη διάρκεια της πρώτης και δεύτερης ανάγνωσης και στην κατ’ άρθρο συζήτηση, αλλά κυρίως στη συζήτηση με τους φορείς, ότι έγινε μια πολύ συστηματική δουλειά, κάτι που αναγνώρισε η πλειονότητα των φορέων που συμμετείχαν στη συζήτηση αυτή. 
Κυρίως όμως το αναγνωρίζουν οι Ελληνίδες και οι Έλληνες, γιατί το νομοσχέδιο αυτό συνδέεται με άμεσα και ουσιαστικά μέτρα, που δίνουν τη δυνατότητα στους πολίτες να ρυθμίσουν τις οφειλές τους προς το Δημόσιο και τους ασφαλιστικούς φορείς. 
Τι κάνει αυτό το νομοσχέδιο πρακτικά; Διαμορφώνει ένα νέο κανονιστικό πλαίσιο που ενισχύει την προστασία των δανειοληπτών και θέτει νέους κανόνες διαφάνειας και ελέγχου για τα funds και τους servicers και διαμορφώνει παράλληλα νέα δεδομένα στη διαδικασία διμερούς ρύθμισης οφειλών με ευνοϊκές διατάξεις για τους δανειολήπτες. 
Αυτό δεν μπορεί να το παραποιήσει κάποιος από εμάς ούτε μπορεί το άσπρο να το κάνει μαύρο και το αντίστροφο. Η οξύτητα και η δημιουργία τεχνητής έντασης δεν μπορούν να αποδυναμώσουν ρυθμίσεις με σαφέστατο θετικό κοινωνικό πρόσημο. 
Βλέπω ότι κάποιοι δυσκολεύονται να βρουν κάτι μεμπτό στη νέα ρύθμιση οφειλών των εκατόν είκοσι δόσεων για χρέη προς το Δημόσιο και τα ασφαλιστικά ταμεία, αλλά μπορούμε να ρωτήσουμε τους πολίτες αν συμφωνούν και αν το έχουν ανάγκη. Αυτοί ξέρουν την αλήθεια. 
Με τις διατάξεις αυτού του νομοσχεδίου καθιερώνεται ένα νέο πλαίσιο ρύθμισης οφειλών, με το οποίο αυξάνεται ο αριθμός των δόσεων έως και εκατόν είκοσι από εβδομήντα δύο και διευρύνεται η περίοδος των οφειλών που μπορούν να ενταχθούν, δηλαδή ως το τέλος του 2024. Ταυτόχρονα, αίτηση για ένταξη στη ρύθμιση μπορεί να κατατεθεί μέχρι τον Ιούνιο του 2027. 
Η ελάχιστη δόση μπορεί να είναι έως 30 ευρώ, ενώ είναι αναμφισβήτητα θετικό στοιχείο ότι στη ρύθμιση μπορούν να ενταχθούν και όσοι σήμερα τηρούν τη ρύθμιση των εβδομήντα δύο δόσεων, μια πολύ σημαντική πρόβλεψη που επιζητεί η ελληνική κοινωνία. 
Παράλληλα, μόλις χθες, στην Επιτροπή Οικονομικών της Βουλής, ο Υπουργός, ο κ. Πιερρακάκης, ανακοίνωσε δύο νέες σημαντικές παρεμβάσεις. Οι παρεμβάσεις σχετίζονται με τον εξωδικαστικό συμβιβασμό, καθώς και με τη συμμόρφωση των funds με τους κανόνες που ισχύουν και αφορούν στην επικοινωνία και τη συμπεριφορά τους απέναντι στους δανειολήπτες, αλλά και στην εν γένει λειτουργία τους μέσα σε ένα νέο θεσμικό πλαίσιο κανόνων. 
Αυτό εκπορεύεται από τη δική μας λειτουργία στην κοινωνία. Όλοι γινόμαστε δέκτες αυτών των ζητημάτων που απασχολούν τους δανειολήπτες. Δεν φαντάζομαι ότι υπάρχει ένας συνάδελφος, ένας Βουλευτής, από την αριστερή πτέρυγα μέχρι τη δεξιά, που να μην έγινε μάρτυρας και να μην έχει γίνει κοινωνός γι’ αυτή την ανάγκη των πολιτών που σήμερα το νομοσχέδιο δίνει ώθηση και λύση. 
Συγκεκριμένα αναφέρομαι στους ευάλωτους οφειλέτες και δανειολήπτες που εντάσσονται στον εξωδικαστικό μηχανισμό, που θα έχουν σταθερό επιτόκιο 3% -το τονίζω- σε όλη τη διάρκεια της ρύθμισης και μέχρι την ολοκλήρωση της αποπληρωμής, ανεξάρτητα από το αν η απαίτηση συνοδεύεται από υποθήκη ή άλλη εμπράγματη εξασφάλιση, αλλά και ανεξάρτητα από τον χρηματοδοτικό φορέα. 
Τι σημαίνει αυτό πρακτικά; Πολύ απλά ότι οι δανειολήπτες θα γνωρίζουν το ποσό της δόσης που θα πρέπει να καταβάλουν, το οποίο θα είναι το ίδιο και δεν θα μεταβάλλεται από τη μεταβολή των επιτοκίων. 
Παράλληλα, το νομοσχέδιο φροντίζει να αυστηροποιεί ακόμα περισσότερο το πλαίσιο για τις εταιρείες διαχείρισης δανείων και τους servicers, αφού δεκαπλασιάζεται το ανώτατο πρόστιμο που μπορεί να επιβληθεί. Από 500.000 τώρα θα είναι 5.000.000. 
Επισημαίνω, όπως είπε ο Υπουργός, ότι τα πρόστιμα αυτά θα επιβάλλονται από την Τράπεζα της Ελλάδος και δεν έχουν καμία σχέση με τις πρόσθετες κυρώσεις που περιέχονται στο υπό ψήφιση νομοσχέδιο. 
Κυρίες και κύριοι Βουλευτές, θα ήθελα να υπενθυμίσω το νέο πλαίσιο κανόνων που τίθεται για την προστασία των δανειοληπτών, το οποίο προβλέπει ένα πλαίσιο ζητημάτων, όπως είναι το γεγονός ότι θα πρέπει ο δανειστής να απαντήσει εντός τριών μηνών από την υποβολή πλήρους φακέλου από τον οφειλέτη, ενώ η διαδικασία ολοκληρώνεται το αργότερο σε έξι μήνες με τη δυνατότητα διαμεσολάβησης από τον Ελληνικό Χρηματοοικονομικό Μεσολαβητή. 
Επίσης, ο πιστωτής είναι υποχρεωμένος να υποβάλει εγγράφως όλα τα ζητήματα που αφορούν την επικοινωνία αποπληρωμής της οφειλής, τα εισοδήματα και την περιουσιακή κατάσταση του οφειλέτη. 
Προβλέπει επίσης ότι, όσο υπάρχει ενεργή ρύθμιση, απαγορεύονται οι καταγγελίες της, η έκδοση ή η εκτέλεση διαταγής πληρωμής, καθώς επίσης και η κατάσχεση και η συνέχιση πλειστηριασμού εις βάρος των δανειοληπτών. 
Κυρίες και κύριοι συνάδελφοι, είναι πολύ σημαντικό ότι τα funds υποχρεώνονται πλέον σε ετήσια δημοσιοποίηση στοιχείων για τα οικονομικά τους μεγέθη, για την εταιρική διακυβέρνηση, για τη διαχειριστική δυνατότητα και τα χαρτοφυλάκια, με αποτέλεσμα να δημοσιοποιούνται τα παράπονα των δανειοληπτών και οι ενστάσεις που έχουν υποβάλλει. 
Αγαπητοί συνάδελφοι, καθένας από εμάς θα μπορούσε να μιλήσει για ώρες γι’ αυτές τις προβλέψεις του νομοσχεδίου. Και θα μπορούσε να μιλήσει για ώρες, γιατί, φαντάζομαι, όλοι έχουμε την κοινωνική ευαισθησία να αντιλαμβανόμαστε ότι σε αυτή τη συγκυρία χρειάζεται μια ώθηση στην ελληνική οικογένεια, στον Έλληνα και την Ελληνίδα δανειολήπτη, που χρειάζεται την ουσιαστική αρωγή της πολιτείας προς αυτούς που τον δάνεισαν, καθώς στην πορεία ενδεχόμενα να έχουν γίνει λάθη από τους δανειστές, με αποτέλεσμα να μην μπορεί να ανταπεξέλθει στις υποχρεώσεις του ο δανειολήπτης. 
Νομίζω ότι ήλθε η ώρα όλοι να ψηφίσουμε το νομοσχέδιο για να μπορέσουμε να προχωρήσουμε μπροστά. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κόνσολα.
Επόμενος ομιλητής είναι ο κ. Παρασκευάς Κουκουλόπουλος, Βουλευτής του ΠΑΣΟΚ και Αντιπρόεδρος της Βουλής. Θα ακολουθήσουν ο κ. Μπιάγκης και ο κ. Γαβρήλος. 
Ορίστε, κύριε Κουκουλόπουλε. 
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε. 
Η δημοκρατική νίκη στις Ηνωμένες Πολιτείες απέναντι στον Τραμπ και στο κίνημα MAGA είναι, όπως ήδη ειπώθηκε από τον Κοινοβουλευτικό μας Εκπρόσωπο, πολυεπίπεδη και πολυσήμαντη. Θέλω να σταθώ όμως σε μια διάσταση που στα καθ’ ημάς έχει ιδιαίτερη σημασία. 
Ήταν η μεγαλύτερη ήττα του αναθεωρητισμού, αφού είχε προηγηθεί αυτή στη Βραζιλία και κάποιες άλλες στη γειτονιά μας, και της περιφρόνησης και αγνόησης του Διεθνούς Δικαίου. 
Αυτοί που μας έλεγαν ότι δεν φτάνει η δήλωση πίστης και η εμμονή στο Διεθνές Δίκαιο, που συστηματικά λέμε τα τελευταία δύο χρόνια από την πλευρά του ΠΑΣΟΚ, ας αναθεωρήσουν άποψη. Γιατί οι λαοί σε όλα τα μήκη και πλάτη της γης έχουν διαφορετική αντίληψη γι’ αυτά τα πράγματα. 
Κυρίες και κύριοι συνάδελφοι, σπάνια μιλάω -νομίζω είναι γνωστό σε αυτή την κοινοβουλευτική περίοδο- για το παρελθόν, γιατί είναι μεγάλες οι προκλήσεις του σήμερα και του αύριο, αλλά σήμερα είμαι υποχρεωμένος να κάνω μια μικρή αναδρομή, προκειμένου να γίνει ξεκάθαρη η ριζική διαφορά αντίληψης που χωρίζει το ΠΑΣΟΚ από τη Νέα Δημοκρατία στο κρίσιμο και ευαίσθητο ζήτημα του ιδιωτικού χρέους. 
Όταν το ΠΑΣΟΚ ανέλαβε τη διακυβέρνηση της χώρας το 2009, κυβέρνηση και Βουλευτές τότε είχαμε πλήρη επίγνωση του προβλήματος, γιατί προϋπήρχε. Επίσης, είχαμε πλήρη τη συνείδηση του τι επίκειται ως εξέλιξη με την περιπέτεια των μνημονίων. Στα μνημόνια ξέραμε πολύ καλά γιατί είχαμε μπει και γιατί τα ψηφίζαμε. Η αποφυγή της άτακτης χρεοκοπίας και η αποφυγή της εξόδου από την Ευρωζώνη ήταν το διακύβευμα. Αυτό ήταν το μεγάλο διακύβευμα και τίποτε άλλο. Είχαμε πλήρη συνείδηση για όλα τα υπόλοιπα. 
Ακριβώς γι’ αυτό, σε ένα απίστευτα δύσκολο περιβάλλον, έγινε ο ν. 3869, ο «νόμος ΠΑΣΟΚ», με Πρωθυπουργό τον Γιώργο Παπανδρέου, για την προστασία της πρώτης κατηγορίας. Ακριβώς γι’ αυτό υπήρξε μια άλλη εξέλιξη που δεν υπάρχει στον δημόσιο διάλογο. 
Έχετε προβληματιστεί ποτέ γιατί κανενός δημοσίου υπαλλήλου ή πολιτικού συνταξιούχου το στεγαστικό δάνειο στο Ταμείο Παρακαταθηκών και Δανείων δεν έχει γίνει κόκκινο; Και όμως, οι συνταξιούχοι μετά τις περικοπές, ιδιαίτερα του Κατρούγκαλου, αλλά και οι δημόσιοι υπάλληλοι σήμερα είναι οι χαμηλότεροι αμειβόμενοι στην Ευρώπη. Για ποιον λόγο; Γιατί τότε η Διοίκηση του Ταμείου Παρακαταθηκών -είχαμε πάει πάρα πολλοί Βουλευτές του ΠΑΣΟΚ να συνεργαστούμε με τον κ. Αντωνόπουλο που προήδρευε τότε- έκανε επιμήκυνση στο δάνειο για να κατέβει η δόση και να έρθει κοντά στις πραγματικές δυνατότητες του δανειολήπτη. 
Μη με ρωτάτε γιατί δεν το έκαναν αυτό οι ιδιωτικές τράπεζες. Την απάντηση την έχω πει πολλές φορές και σε αυτή την κοινοβουλευτική περίοδο. Οι τράπεζες έριξαν το ΠΑΣΟΚ. Αυτές έδωσαν το έναυσμα για την πτώση του ΠΑΣΟΚ και την εξαφάνισή του το καλοκαίρι του 2011, μετά την απόφασή μας για την ανακεφαλαιοποίησή τους. Είχαμε συγκρουστεί γι’ αυτό. 
Και δεν είναι μόνο αυτά. Από την ανακεφαλαιοποίηση, στην οποία αναφέρθηκα, μέχρι και την κυβέρνηση Σαμαρά-Βενιζέλου, με δική μας εμμονή και παρέμβαση, στο κρίσιμο ζήτημα των κόκκινων δανείων το ΠΑΣΟΚ είχε μια σταθερή θέση μέχρι το 2015 που συμμετείχε στην κυβέρνηση: Bad bank! 
Αντισταθήκαμε στην υπόθεση των funds. Και γι’ αυτά ρωτήστε άλλους, αυτούς που είχαν υποσχεθεί και είχαν τάξει σεισάχθειες και έφεραν τα funds στην Ελλάδα. Εμείς ως το τέλος επιμέναμε για τη λεγόμενη «κακή τράπεζα» υπό την εποπτεία της Ευρωπαϊκής Κεντρικής Τράπεζας και της Τράπεζας της Ελλάδος, προκειμένου να υπάρχει μια τελείως διαφορετική λογική, στην οποία θα συμμετείχε το ελληνικό κράτος και όχι τα funds από την Ιρλανδία και οι εταιρείες ειδικού σκοπού, τα SPV, και ούτω καθεξής. 
Φυσική συνέπεια αυτής της στάσης ήταν οι πρωτοβουλίες μας όλο το διάστημα της προεδρίας της αείμνηστης Φώφης Γεννηματά για το ιδιωτικό χρέος, που κλιμακώθηκαν και επικαιροποιούνται συστηματικά με την προεδρία του Νίκου Ανδρουλάκη. Και είναι γνωστές, νομίζω, ιδιαίτερα στην παρούσα κοινοβουλευτική περίοδο, γιατί είναι πολλαπλές, επαναλαμβανόμενες και διαρκώς όλο και πιο φρέσκες, γιατί τις επικαιροποιούμε.  
Κυρίες και κύριοι συνάδελφοι, προσεγγίζουμε το ζήτημα του ιδιωτικού χρέους, όχι με μικροπολιτική διάθεση ούτε όμως και με ενοχές. Το προσεγγίζουμε με τη δέουσα σοβαρότητα και ευαισθησία που του αναλογεί, κάτι που δεν κάνει η Κυβέρνηση, η οποία αντιμετωπίζει το ζήτημα του ιδιωτικού χρέους, όπως θα πω, με όρους καθαρά επικοινωνιακούς. Ήδη ειπώθηκε από τον Πρόεδρό μας πριν λίγο. 
Θέλετε απόδειξη γι’ αυτό που λέω; Τρεις αποδείξεις θα πω για το τι κάνει η Κυβέρνηση της Νέας Δημοκρατίας. 
Πρώτον, φέρνει διαρκώς αποσπασματικές ρυθμίσεις, τις οποίες προβάλλει επικοινωνιακά. Πάρτε την περίπτωση του εξωδικαστικού μηχανισμού, που είναι απαραίτητο να υπάρχει σε μια τέτοια διαδικασία. Πόσες φορές έχει αλλάξει και πόσες φορές έχει επικαιροποιηθεί από τότε που ψηφίστηκε; Δεν ήταν αποτέλεσμα μελέτης, σοβαρότητας και ευαισθησίας στο θέμα. Σέρνεται από τα γεγονότα. 
Δεύτερον, στις εκατόν είκοσι δόσεις, όπως ήδη έχει πει η εισηγήτριά μας, η κ. Αποστολάκη, και επανέλαβε και ο Πρόεδρός μας, φέρνετε μία ρύθμιση που είναι μισή, συρόμενοι πάλι από τη δική μας πίεση, ενώ άλλα λέγατε πριν λίγους μήνες. Όμως, τη φέρνετε μισή. 
Γιατί αρνιόσασταν επί τόσα χρόνια; Γιατί σας λέγαμε ότι η προηγούμενη ρύθμιση της κυβέρνησης του ΣΥΡΙΖΑ με τις εκατόν είκοσι δόσεις είχε καταπέσει λόγω του covid, κύριε Υπουργέ. Και όμως, αυτή την απλή αλήθεια την αρνήθηκε ο κ. Χατζηδάκης επανειλημμένα στην Επιτροπή Οικονομικών και στην Ολομέλεια, ενώ αυτή ήταν η αφετηρία. Δεν ήθελε να ασχοληθεί ποτέ σοβαρά. 
Και βέβαια, δεν δίνετε καμία προσοχή και σοβαρότητα στη δική μας πρόταση, αφού δεν δίνετε στις δικές σας πρωτοβουλίες. Για ποιον λόγο –πέστε μου- τον ν. 4738 του 2020, που τον ψηφίσατε πριν έξι χρόνια, δεν τον βάλετε σε εφαρμογή; Μη μου πείτε ότι θα εφαρμοστεί το φθινόπωρο. Πέρασαν έξι χρόνια. Πόσοι άνθρωποι από τότε έχασαν την πρώτη κατοικία; Δηλαδή, επιπολαιότητα, έλλειψη σοβαρότητας, ένα ακόμα ζήτημα που διαπρέπει η Κυβέρνηση στην επικοινωνία, χωρίς να πιάνει τον ταύρο από τα κέρατα. 
Για το ΠΑΣΟΚ είναι το κορυφαίο κοινωνικό και εντέλει αναπτυξιακό ζήτημα της χώρας, γιατί είναι τέσσερα εκατομμύρια ΑΦΜ εγκλωβισμένα σε ιδιωτικό χρέος. Οι περισσότεροι απ’ αυτούς δεν μιλάνε. Αυτό είναι που έχει σημασία. Πρόσφατη έρευνα μας είπε ότι το 53% της κοινωνίας νιώθει εκτός των τειχών. Τροφοδοτείται τα μέγιστα από συμπολίτες μας που χρωστάνε δεξιά και αριστερά. 
Φανταστείτε να γυρίσουμε τριάντα ή πενήντα χρόνια πίσω και να αποκλείσουμε τις γυναίκες από την αγορά εργασίας. Θα καταρρεύσει το ΑΕΠ της χώρας στο μισό. Αυτό το θέμα δεν το έχετε αξιολογήσει ποτέ σοβαρά. 
Οι πρωτοβουλίες του ΠΑΣΟΚ είναι ένα νέο κοινωνικό συμβόλαιο επανεκκίνησης της κοινωνίας. Αυτή είναι η μεγάλη μας διαφορά, που δεν την καταλάβατε. Και αν δεν την καταλαβαίνετε στα ελληνικά, θα σας την πω με τη γλώσσα μιας άλλης ηπείρου, της Αφρικής. Στην Αφρική λένε μια πολύ ωραία παροιμία. Αυτή είναι και η μεγάλη μας διαφορά, κύριε Υπουργέ, συνολικά και για το ιδιωτικό χρέος. Λένε: «Αν θέλεις να πας κάπου γρήγορα, πήγαινε μόνος σου. Αν θες να πας μακριά, πήγαινε με άλλους». 
Αυτή είναι η μεγάλη μας διαφορά. Εσείς πάτε με τους φίλους σας και εμείς θέλουμε να πάμε με όλη την κοινωνία. 
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κουκουλόπουλε. 
Επόμενος ομιλητής είναι ο κ. Δημήτριος Μπιάγκης Βουλευτής του ΠΑΣΟΚ. Θα ακολουθήσουν ο κ. Γαβρήλος, η κ. Παπαϊωάννου και μετά ο Υφυπουργός, ο κ. Μαρκόπουλος. 
ΔΗΜΗΤΡΙΟΣ ΜΠΙΑΓΚΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κύριε Υφυπουργέ, συζητάμε σήμερα ένα νομοσχέδιο με τριακόσια ενενήντα άρθρα. Με λίγα λόγια, επιχειρεί να ρυθμίσει από το ιδιωτικό χρέος και τις εταιρείες διαχείρισης απαιτήσεων μέχρι τα κρυπτονομίσματα, την κεφαλαιαγορά, το δημόσιο λογιστικό και μια σειρά ετερόκλητων θεμάτων. 
Εκατοντάδες διατάξεις, κρίσιμες οικονομικές παρεμβάσεις, όλες στο ίδιο νομοθέτημα, σε ένα νομοσχέδιο που ουσιαστικά αφορά την αποσπασματική διαχείριση των συνεπειών της επιλογής της Κυβέρνησης, με απουσία ουσιαστικού σχεδιασμού για ένα παραγωγικό μοντέλο δίκαιο, αποτελεσματικό και βιώσιμο.
Στην Ελλάδα η απόσταση ανάμεσα στους μακροοικονομικούς δείκτες και στην καθημερινότητα είναι μεγάλη, κύριε Υφυπουργέ. Ενδεικτικά θα αναφέρω ότι το 2025 το 27,5% του πληθυσμού βρισκόταν σε κίνδυνο φτώχειας ή κοινωνικού αποκλεισμού. Το 26,4% επιβαρυνόταν υπερβολικά από το κόστος κατοικίας, το υψηλότερο μάλιστα ποσοστό σε όλη την Ευρωπαϊκή Ένωση. 
Κυρίες και κύριοι συνάδελφοι, για εμάς επιτυχία δεν είναι μόνο να αυξάνεται το ΑΕΠ ή να βελτιώνονται οι ισολογισμοί, είναι να βελτιώνεται το πραγματικό εισόδημα, να μειώνεται η ανασφάλεια των πολιτών και να δημιουργούνται δυνατότητες κοινωνικής κινητικότητας. 
Το ΠΑΣΟΚ δεν αντιπαραθέτει την κοινωνική δικαιοσύνη στην οικονομική ανάπτυξη ούτε στη δημοσιονομική σταθερότητα, αλλά θεωρεί την κοινωνική δικαιοσύνη προϋπόθεση μιας ανθεκτικής οικονομίας. 
Μέσα σ’ αυτό το πλαίσιο, κυρίες και κύριοι συνάδελφοι, το βάρος που εξακολουθούν να σηκώνουν νοικοκυριά και μικρές επιχειρήσεις από τις συσσωρευμένες οφειλές τους αποκαλύπτει ξεκάθαρα τα όρια της κυβερνητικής οικονομικής πολιτικής. Γιατί το χρέος δεν εξαφανίστηκε επειδή βγήκε από τους ισολογισμούς των τραπεζών και μεταφέρθηκε σε funds και servicers. 
Αξίζει να σημειωθεί ότι, σύμφωνα με τα τελευταία διαθέσιμα του ΙΟΒΕ, τα ληξιπρόθεσμα χρέη ανέρχονται στο πρώτο τρίμηνο του 2026 στο ποσό των 238,6 δισεκατομμυρίων ευρώ. 
Με απλά λόγια, τι κάναμε; Καθαρίσαμε σε μεγάλο βαθμό τους τραπεζικούς ισολογισμούς, δεν καθαρίσαμε όμως, κυρίες και κύριοι συνάδελφοι, τους ισολογισμούς των οικογενειών και των μικρομεσαίων επιχειρήσεων. 
Κυρίες και κύριοι συνάδελφοι, στο ζήτημα των εκατόν είκοσι δόσεων η Κυβέρνηση τελικά έρχεται να υιοθετήσει τον αριθμό που μέχρι πρόσφατα απαξίωνε, αλλά όχι την ουσία της πρότασης του ΠΑΣΟΚ, με ένα επιτόκιο που προτείνει 5,84%, χωρίς ουσιαστική μείωση προσαυξήσεων και με περιορισμούς στις επιλέξιμες οφειλές. Είναι μια ρύθμιση, που μπορεί να υπάρχει στο χαρτί, αλλά είναι σίγουρο ότι θα καταρρεύσει στην πράξη.
Γι’ αυτό και εμείς προτείναμε επιτόκιο 3%, εκπτώσεις σαράντα έως ογδόντα πέντε στις προσαυξήσεις και τα πρόστιμα και ουσιαστικά κίνητρα για όποιον τηρεί τη ρύθμιση. Γιατί μια ρύθμιση για εμάς δεν κρίνεται μόνο από τον αριθμό των δόσεων, αλλά από το αν ο πολίτης μπορεί να τις αποπληρώσει, να τις φέρει εις πέρας.
Το ΠΑΣΟΚ έχει καταθέσει συνολική πρόταση: Προστασία της κύριας κατοικίας και αναγκαίας αγροτικής γης, δικαίωμα προτίμησης πριν από τη μεταβίβαση δανείου σε fund και ουσιαστικές εγγυήσεις για τους εγγυητές. 
Κυρίες και κύριοι συνάδελφοι, αποκαλυπτική ήταν η πρόθεσή σας στο άρθρο 23. Η Κυβέρνηση αναγκάστηκε να αποσύρει τη διάταξη που θα καθιστούσε τη σύμβαση ρύθμισης ένα άμεσο εκτελεστό τίτλο, ενώ στη νέα διαδικασία διμερούς ρύθμισης το πλαφόν 15% στην προκαταβολή είναι μια θετική βελτίωση. 
Όμως, η αναφορά σε βιώσιμη πρόταση δεν αρκεί από μόνη της, κύριε Υφυπουργέ. Το κρίσιμο είναι να υπάρχουν σαφή και δεσμευτικά κριτήρια βιωσιμότητας και ουσιαστικός έλεγχος, ώστε η ρύθμιση που προτείνετε να ανταποκρίνεται πραγματικά στην πραγματική δυνατότητα αποπληρωμής του οφειλέτη. Γιατί μία ρύθμιση που δεν μπορεί να τηρηθεί, δεν προστατεύει ούτε τον οφειλέτη, ούτε τελικά τη σταθερότητα του ίδιου του συστήματος. 
Ακριβώς εδώ βρίσκεται το ευρύτερο ζήτημα. Η χρηματοπιστωτική σταθερότητα είναι ασφαλώς αναγκαία, αλλά είναι μέσο για την πραγματική οικονομία, όχι αυτοσκοπός. Αν ο κίνδυνος μεταφέρεται μόνιμα από τις τράπεζες στα νοικοκυριά και στις μικρές επιχειρήσεις, τότε το πρόβλημα δεν λύθηκε, αλλά απλώς αλλάζει διεύθυνση. 
Και ενώ ζητάτε από τα νοικοκυριά και τις μικρές επιχειρήσεις να ανταποκρίνονται στις υποχρεώσεις τους, επιλέγετε να φορολογήσετε την ίδια ώρα την υπεραξία από κρυπτονομίσματα με συντελεστή μόλις 10%, δηλαδή χαμηλότερο από τον γενικό συντελεστή 15% για τις υπεραξίες κεφαλαίου. 
Επιπλέον, προβλέπεται δυνατότητα οικειοθελούς δήλωσης υπεραξιών παλαιότερων ετών, χωρίς πρόστιμα και τόκους. Με ποια κριτήρια, κύριε Υπουργέ, έγινε αυτή η επιλογή; Πώς διασφαλίζεται η ίση μεταχείριση των φορολογουμένων;
Υπάρχει και μία δεύτερη αντίφαση. Από τη μία νομοθετείτε για την αναμόρφωση του δημόσιου λογιστικού για περισσότερη διαφάνεια, καλύτερο έλεγχο και δημοσιονομική λογοδοσία και από την άλλη, μέσα στο ίδιο νομοσχέδιο, περιλαμβάνετε εκ των υστέρων τακτοποιήσεις δαπανών, ειδικές παρεκκλίσεις και παρατάσεις συμβάσεων. Δεν γίνεται, κύριε Υφυπουργέ, να επικαλείστε τη δημοσιονομική πειθαρχία ως αρχή και ταυτόχρονα να νομοθετείτε τις εξαιρέσεις ως πάγια πρακτική!
Κυρίες και κύριοι συνάδελφοι, το ιδιωτικό χρέος έχει επιπτώσεις και στο δημογραφικό και στην περιφερειακή ανισότητα. Ένας νέος που διαθέτει δυσανάλογο μέρος του εισοδήματός του για στέγη, που δεν έχει πρόσβαση σε χρηματοδότηση και δεν βλέπει σταθερή επαγγελματική προοπτική, είτε καθυστερεί να δημιουργήσει οικογένεια είτε φεύγει. Γι’ αυτό το δημογραφικό δεν αντιμετωπίζεται μόνο με επιδόματα γέννησης. Αντιμετωπίζεται με δουλειές, με στέγη, με υπηρεσίες, με προοπτική στον τόπο που θέλουν να ζήσουν οι άνθρωποι. 
Η περιφερειακή πολιτική δεν είναι μια περιστασιακή επιδότηση, αλλά είναι μόνιμη μεταφορά ευκαιριών με φορολογικά επενδυτικά κίνητρα, με χρηματοδότηση νέων αγροτών και μικρών επιχειρήσεων, με ενίσχυση των υπηρεσιών υγείας, με καλύτερη παιδεία, με σύγχρονες υποδομές, με κίνητρα για διανομή των πολιτικών στα νησιά, στις ορεινές και στις ακριτικές περιοχές. 
Γνωρίζουμε πολύ καλά εμείς στην Κέρκυρα αυτά τα ελλείμματα πολιτικής, στα Διαπόντια και στα νησιά των Παξών. Και επιτρέψτε μου σε αυτό το σημείο να σας αναφέρω για τα Διαπόντια νησιά, κύριε Υφυπουργέ. Είμαι σίγουρος ότι το γνωρίζετε. Τα χρειαστήκαμε όταν κάναμε την επέκταση της αιγιαλίτιδας ζώνης στα δώδεκα μίλια με τη γείτονα Ιταλία. Τότε τα χρειαστήκαμε. Σήμερα, τα Διαπόντια νησιά -οι Οθωνοί, η Ερείκουσα, το Μαθράκι- επικοινωνούν με το νησί της Κέρκυρας με ένα πλοίο που πιάνει στο κοντινότερο λιμάνι, το οποίο ιστορικά υπάρχει και είναι στον Άγιο Στέφανο. 
Το συγκεκριμένο λιμάνι, κύριε Υφυπουργέ, έχει επιχωματωθεί από τον Αύγουστο και από τότε επέλεξαν αντί να κάνουν μία απευθείας ανάθεση -δύσκολο πράγμα στην Κυβέρνησή σας να κάνετε απευθείας αναθέσεις και γρήγορες διαδικασίες προκειμένου να μπορέσει να λειτουργήσει το λιμάνι- επέλεξαν να αλλάξουν λιμάνι, κάνοντας έτσι το ταξίδι των Διαπόντιων κατοίκων σε διπλάσιο χρονικό διάστημα. 
Πριν πέντε μέρες, μία καταγγελία ήρθε να σταματήσει και το συγκεκριμένο πλοίο που έκανε το δρομολόγιο, για λόγους δευτερευούσης σημασίας που δεν είμαι σε θέση εγώ να κρίνω. Αποτέλεσμα, εδώ και πέντε μέρες οι συμπατριώτες μας στα Διαπόντια νησιά μένουν χωρίς πλοίο.  Με την κακοκαιρία που υπήρχε τις προηγούμενες μέρες και τον χειμώνα μπροστά μας, σε αυτούς τους ανθρώπους έχουμε υποχρέωση να δώσουμε ελπίδα, έχουμε υποχρέωση να τους μεταφέρουμε και να τους περάσουμε την ασφάλεια μέσα στην καθημερινότητά τους, κάτι που δεν το έχουμε κάνει, κύριε Υφυπουργέ και το οποίο οφείλουμε άμεσα να το κάνουμε. 
Κλείνοντας, κυρίες και κύριοι συνάδελφοι, εμείς κρίνουμε με βάση τα αποτελέσματα που έχει η κάθε πρωτοβουλία που παίρνουμε για τον πολίτη. Η συναίνεση για εμάς δεν είναι μια λευκή επιταγή. Το πραγματικό τεστ είναι αν την  επαύριον τα λιγότερα νοικοκυριά θα χρειάζονται προστασία, αν περισσότερες μικρές επιχειρήσεις θα επενδύουν αντί να ανακυκλώνουν υποχρεώσεις και αν περισσότεροι νέοι θα μπορούν να μείνουν και να δημιουργήσουν τον τόπο τους, αλλά κυρίως από το πόσο υγιείς μπορούν να γίνουν οι ισολογισμοί των οικογενειών και των μικρών επιχειρήσεων. Αυτό είναι τελικά το μέτρο μιας δίκαιης και βιώσιμης οικονομίας, κύριε Υφυπουργέ, κατά τη γνώμη μας.
Ευχαριστώ πολύ, κύριε Πρόεδρε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μπιάγκη. 
Επόμενος ομιλητής ο κ. Γεώργιος Γαβρήλος, Ανεξάρτητος. 
ΓΕΩΡΓΙΟΣ ΓΑΒΡΗΛΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κύριοι Υφυπουργοί,  αλήθεια ήλθε πρωί πρωί ο κ. Πιερρακάκης, ο Υπουργός Οικονομίας και Οικονομικών, με ένα ακόμη πολιτικό τέχνασμα περί ονομαστικής ψηφοφορίας κάποιων άρθρων, να αποπροσανατολίσει και να αλλάξει το επικοινωνιακό στραπάτσο που βρήκε την Κυβέρνηση τις τελευταίες μέρες με αυτό το επαίσχυντο άρθρο 23 που έφερε τάχα για να στηρίξει τους δανειολήπτες της χώρας. 
Ξέχασε, όμως, ο κ. Πιερρακάκης να μας πει ότι για επτάμισι χρόνια Κυβέρνηση στη χώρα είναι η Νέα Δημοκρατία και έχουν περάσει από τη θέση του ο κ. Χατζηδάκης και ο κ. Σταϊκούρας. Άλλωστε, τι έκαναν αυτοί με τα νομοθετήματα που είχαν φέρει τότε προκειμένου να στηρίξουν τους δανειολήπτες; Ήρθε πρωί πρωί σήμερα να μας πει ότι φέρνουμε και αυτό, φέρνουμε και το άλλο, την ανάγκη ενημέρωσης και την ανάγκη ελέγχου που θα ωφελήσουν τους δανειολήπτες. Αλήθεια, επτάμισι χρόνια αυτήν την ανάγκη να φέρετε τάχα κάποιες διατάξεις προς όφελος των δανειοληπτών δεν την είχατε; 
Σε όλη τη διαδικασία διαβούλευσης, αλλαγή άρθρων επί αλλαγή άρθρων. Αναγκαστήκατε να αποσύρετε το άρθρο 23 όταν σύσσωμος ο νομικός κόσμος της χώρας, σύσσωμη η Αντιπολίτευση, Ανεξάρτητοι Βουλευτές σας έθεσαν το ζήτημα για μία ακόμη φορά ότι εξυπηρετείτε συγκεκριμένα συμφέροντα και ότι αυτό το άρθρο σας το υπαγόρευσαν τα fund και οι servicers. 
Αλήθεια, ήρθε σήμερα ο κ. Πιερρακάκης να μας πει ότι η Αντιπολίτευση αγνοεί το άρθρο 933 του Κώδικα Πολιτικής Δικονομίας; Μήπως ο κ. Πιερρακάκης αγνοεί το άρθρο 623 του Κώδικα Πολιτικής Δικονομίας και μήπως αγνοεί το 632; Εσείς οι νομικοί πίσω του τον αφήνετε να εκτίθεται και να λέει αυτά τα πράγματα; Με εκτελεστό τίτλο ένα συμφωνητικό, χωρίς δικαστική απόφαση και χωρίς να έχει τη δικαστική προστασία ο δανειολήπτης; Επικαλείται σήμερα τάχα το άρθρο 933 του Κώδικα Πολιτικής Δικονομίας;
Πείτε μας ποιοι σας υπαγόρευσαν αυτό το άρθρο! Γνωρίζαμε μέχρι χθες ότι έχουμε κάνει επίτιμο εθνικό fund ένα συγκεκριμένο fund το οποίο κρατάει ψηλά τις τιμές στα τρόφιμα, κρατάει ψηλά τις τιμές στην ενέργεια, κρατάει ψηλά τις τιμές στις υπηρεσίες υγείας και στα ασφάλιστρα υγείας, κάνει πλειστηριασμούς και αρπάζει από τους δανειολήπτες πρώτη κατοικία, επαγγελματική στέγη, αγροτική γη. Ξέραμε και ποια οικογένεια βρίσκεται πίσω από αυτό το fund! Όμως, φαίνεται ότι υπάρχουν και άλλα funds και άλλες οικογένειες που βρίσκονται πλέον πίσω από τα funds και τους servicers στη χώρα μας.
Και έρχεστε σήμερα εδώ τάχα να μας πείτε για ονομαστική ψηφοφορία και αν θέλουμε εμείς της Αντιπολίτευσης να στηρίξουμε πραγματικά τους δανειολήπτες για κάποια άρθρα που φέρνετε και που έπρεπε στα τρία, τέσσερα νομοθετήματα που έχετε κάνει από το 2019 να τα είχατε λύσει αυτά τα θέματα. 
Όμως, έρχεστε και λέτε και ψέματα! Λέτε ότι από τα χρόνια 2015-2019 ξεκίνησαν οι πλειστηριασμοί στην πρώτη κατοικία. Ένα ακόμη μεγάλο ψέμα. Όταν υπήρχε ο νόμος Κατσέλη, αργότερα ο νόμος Σταθάκη και ο νόμος Φλαμπουράρη και είχαν αντιμετωπίσει αυτά τα ζητήματα της πρώτης κατοικίας, έρχεται η δική σας Κυβέρνηση το 2020 με τον Πτωχευτικό νόμο να βάλει χέρι στην πρώτη κατοικία του Έλληνα πολίτη. 
Δεν ντρέπεστε να λέτε αυτά τα ψέματα και να κάνετε αυτή την προπαγάνδα; Αλήθεια, δεν γνωρίζετε ότι ένα 9% του πληθυσμού της χώρας, δηλαδή αυτό είναι γύρω στο 29% των νοικοκυριών και περίπου στο ένα εκατομμύριο πληθυσμού, βρίσκονται κάτω από τον βραχνά στεγαστικών δανείων; Μπορείτε να μας πείτε πόσα ακίνητα βρίσκονται σήμερα στα χέρια των funds και πόσα είναι κλειστά και αντιμετωπίζουμε και αυτό το πρόβλημα της στέγης; 
Αλήθεια, τι άλλο θα πρέπει να κάνετε για τα funds, όταν πήραν τα δάνεια με τον ΗΡΑΚΛΗ με 16 δισεκατομμύρια εγγυήσεις και αποσκοπούν στο να έχουν κέρδη γύρω στα 35 δισεκατομμύρια, ενώ έχουν δώσει γύρω στα 2 δισεκατομμύρια;
Τι άλλο πρέπει να κάνετε επιτέλους; Έρχεστε από πάνω και κοροϊδεύετε τον Έλληνα πολίτη ότι φροντίζετε για την πρώτη κατοικία και θέλετε να στηρίξετε τον δανειολήπτη. Αλήθεια, αγνοείτε αυτήν τη στιγμή το πού βρίσκεται η ελληνική κοινωνία; Πληθωρισμό 5,6% για τον μήνα Οκτώβριο ανακοίνωσε πριν λίγες ώρες η Eurostat, τρίτη μεγαλύτερη αύξηση τον Οκτώβριο στις χώρες της Ευρωπαϊκής Ένωσης. Γιατί συμβαίνει αυτό στη χώρα μας; Το 27,5% των Ελλήνων πολιτών βρίσκονται σε κίνδυνο φτώχειας με επτά χρόνια διακυβέρνησης της χώρας από τη Νέα Δημοκρατία. Το 50,5% των Ελλήνων πολιτών δεν έχουν λίγα ευρώ στην άκρη προκειμένου να αντιμετωπίσουν ένα έκτακτο γεγονός στο νοικοκυριό τους. Και έρχεστε σήμερα εδώ να κάνετε λόγο για μια φιλική προς τον πολίτη και τον δανειολήπτη πολιτική. Δεν ντρέπεστε; Να χρησιμοποιείτε κάθε εργαλείο προπαγάνδας προκειμένου να κάνετε το μαύρο άσπρο;
Και φέρνετε δύο τροπολογίες τελευταία στιγμή. Μία για το σταθερό επιτόκιο του 3% και με την άλλη προτείνετε αύξηση, τάχα, των ποσών στα πρόστιμα που επιβάλλετε αν δεν τηρούν τους όρους και τον νόμο του κράτους οι servicers και τα funds. Αλήθεια, πείτε μας πόσα πρόστιμα επιβάλατε τα τελευταία χρόνια σε αυτά τα funds και στους servicer; Και λέτε ότι κάνετε από 500.000 ευρώ 5 εκατομμύρια το πρόστιμο. Πόσα πρόστιμα έχετε επιβάλει; Είναι εννέα, δέκα χιλιάδες και πολλά δεν τα παίρνει το Ελληνικό Δημόσιο. Τι ήρθατε να μας πείτε σήμερα με τις δύο τροπολογίες εδώ ο κ. Πιερρακάκης; Να ρίξει στάχτη στα μάτια του ελληνικού λαού γι’ αυτό που πήγατε να περάσετε κρυφά, φέρνοντας ένα νομοσχέδιο με τόσες δεκάδες άρθρα και να χάσουν οι Έλληνες πολίτες και δανειολήπτες τα σπίτια τους, την πρώτη κατοικία, την επαγγελματική στέγη, την αγροτική γη, χωρίς δικαστική προστασία. 
Κυρίες και κύριοι συνάδελφοι, δεν έχουν να περιμένουν τίποτα οι Έλληνες πολίτες από εσάς. Έχουν καταλάβει πολύ καλά ότι εξυπηρετείτε αυτά τα συγκεκριμένα συμφέροντα των μεγάλων και ισχυρών φίλων σας, είτε είναι funds είτε είναι servicers. Άλλωστε, τι νομοθετήσατε τα τελευταία χρόνια; Το ακατάσχετο των λογαριασμών των servicers. Αυτό κάνατε. Αυτό κάνατε. Και τη μη ποινικοποίηση πράξεων τραπεζιτών και λοιπών ισχυρών φίλων σας. Και έχετε στήσει ένα πάρτι, επτά, επτάμισι χρόνια εις βάρος του ελληνικού λαού που δύσκολα τα βγάζει πέρα. 
Και ασφαλώς μην έχετε καμία αμφιβολία ότι και στην ελληνική κάλπη θα συμβεί αυτό που συνέβη στην κάλπη των Ηνωμένων Πολιτειών Αμερικής, διότι ο κάθε λαός έχει τα όρια του. Όσα μέσα προπαγάνδας και αν αξιοποιείτε και χρησιμοποιείτε, να είστε σίγουροι ότι ο ελληνικός λαός θα ζητήσει αλλαγή πολιτικής. Και θα το κάνει με έντονο τρόπο, κάτι που δεν βλέπετε τώρα μπροστά στην αλαζονεία που σας διακατέχει, αλλά είναι βέβαιο ότι θα συμβεί. Και θα βρεθούν και οι δυνάμεις οι πολιτικές από την Αντιπολίτευση, έτσι ώστε να παρουσιάσουν μια εναλλακτική πρόταση διακυβέρνησης που έχει ανάγκη ο τόπος. 
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γαβρήλο. 
Καλείται στο Βήμα η κ. Αρετή Παπαϊωάννου, ανεξάρτητη. Θα ακολουθήσει ο Υφυπουργός, ο κ. Μαρκόπουλος, μετά ο κ. Κοτίδης, ο κ. Μουλκιώτης, η κ. Σκόνδρα και ο άλλος Υφυπουργός, ο κ. Πετραλιάς.
Έχετε τον λόγο, κυρία Παπαϊωάννου. 
ΑΡΕΤΗ ΠΑΠΑΪΩΑΝΝΟΥ: Κυρίες και κύριοι, ακολουθώντας μια κλασική πλέον πρακτική αυτής της Κυβέρνησης, συζητάμε σήμερα ένα ακόμη πολυνομοσχέδιο-μαμούθ. Μέσα σε σχεδόν τετρακόσια άρθρα, όπου χάνει η μάνα το παιδί και το παιδί τη μάνα, συνυπάρχουν ετερόκλητες ρυθμίσεις για τη φορολογία, την κεφαλαιαγορά, τα κρυπτοστοιχεία, το δημόσιο λογιστικό και την τραπεζική εποπτεία. Κάπου ανάμεσα σ’ αυτά τα εκατοντάδες άρθρα θάβεται το μεγάλο οικονομικό και κοινωνικό ζήτημα του ιδιωτικού χρέους, το οποίο αφορά πλέον σήμερα σχεδόν έναν στους δύο Έλληνες για οφειλές σε εφορία, σε ασφαλιστικά ταμεία, σε τράπεζες και servicers. 
Η όλη διαδικασία στη Βουλή αυτές τις μέρες στιγματίστηκε δυστυχώς από θεσμικά ατοπήματα. Η Νέα Δημοκρατία επέλεξε να αποκλείσει την κλήτευση των εκπροσώπων της Ολομέλειας των Δικηγορικών Συλλόγων της χώρας, μια αυταρχική μεθόδευση με σκοπό να φιμώσει την επιστημονική και θεσμική εναντίωση που θα προέκυπτε εναντίον νομοθετημάτων σαν το σημερινό, που παραβιάζουν θεμελιώδεις αρχές του κράτους δικαίου. Επέλεξε να κλητεύσει τους servicers με τέτοιο τρόπο ώστε αυτοί να επικαλούνται μη έγκαιρη κλήτευση, μη προσήκουσα κλήτευση και να μην προσέλθουν καθόλου. Και όλα αυτά προφανώς για να εξυπηρετηθούν σκανδαλωδώς τα συμφέροντα των τραπεζών, των funds και των servicers.
Έρχεται η Κυβέρνηση να μας παρουσιάσει σαν σωτήρια μέτρα τη δήθεν προστασία των δανειοληπτών. Η πραγματικότητα, όμως, τη διαψεύδει κατηγορηματικά. Μας λέτε ότι έχουν πραγματοποιηθεί ρυθμίσεις για αρκετά δισεκατομμύρια χρέους από το 2020, αλλά την ίδια στιγμή τα μη εξυπηρετούμενα δάνεια παραμένουν σε πολύ υψηλά επίπεδα. Το πρώτο εξάμηνο του 2026 κοκκίνισαν επιπλέον δάνεια ύψους 1,7 δισεκατομμυρίων ευρώ και αυτό σύμφωνα με τα επίσημα στοιχεία της Τράπεζας της Ελλάδος. 
Ένα τεράστιο ακόμη ποσοστό των λεγόμενων ρυθμίσεων αφορά λύσεις οριστικής διευθέτησης. Η οριστική διευθέτηση, όμως, περιλαμβάνει και τις περιπτώσεις ρευστοποίησης και απώλειας της περιουσίας των πολιτών και όχι μόνο τις περιπτώσεις όπου δίνεται λύση υπέρ του δανειολήπτη με βιώσιμη μηνιαία δόση. Και ούτε καν ξέρουμε ποιο ποσοστό της οριστικής διευθέτησης αντιστοιχεί στα χαμένα από πλειστηριασμούς σπίτια. 
Σήμερα πανηγυρίζετε επειδή δήθεν απαγορεύετε εσείς την αναγκαστική εκτέλεση κατά των δανειοληπτών που τηρούν τη ρύθμισή τους. Είναι δυνατόν να γίνεται συζήτηση γι’ αυτό το πράγμα; Αυτή είναι η επαναστατική σας ρύθμιση; Δεν είναι απολύτως αυτονόητο σε ένα κράτος δικαίου ότι όποιος τηρεί τη ρύθμισή του και πληρώνει τη δόση του, δεν μπορεί να χάσει το σπίτι του σε πλειστηριασμό; Το γεγονός ότι φέρνετε σήμερα ειδική νομοθέτηση για το αυτονόητο αποδεικνύει το χάος και την ανασφάλεια δικαίου που έχετε δημιουργήσει. Αποδεικνύει ότι επτάμισι χρόνια τώρα επιτρέπατε αυτό το χάος και την καταλήστευση όσων είχαν την ατυχία οι κατοικίες τους να πέσουν στα νύχια των funds. 
Επιτρέψατε στα funds να κερδοσκοπήσουν, να τους ψάχνουν οι δανειολήπτες και να μην τους βρίσκουν ούτε για συνεννόηση, ούτε για πληροφορίες. Να μην ξέρουν ακριβώς ούτε καν σε ποιο ποσό έχει διαμορφωθεί το χρέος τους. Να μην ξέρουν ούτε τι χρωστάνε. Έρχεστε τώρα λίγους μήνες πριν τις εκλογές, μετά την κοινωνική κατακραυγή, μετά το σφυροκόπημα από την Αντιπολίτευση, να νομοθετήσετε τι; Τα ελάσσονα. Και βεβαίως όσα σπίτια χάθηκαν με τέτοιες πρακτικές Μπανανίας χάθηκαν. Δεν γυρνάνε πίσω. Κάνετε, κύριοι, το ίδιο σφάλμα σε όλους τους τομείς της οικονομίας. Εκτρέφετε το θεριό της απληστίας, το αφήνετε ή και το βοηθάτε να θεριεύει και ύστερα δεν μπορείτε ούτε εσείς οι ίδιοι να το τιθασεύσετε. 
Ιδιαίτερη μνεία αξίζει το πρόγραμμα «Ηρακλής», όπου το Ελληνικό Δημόσιο παρέχει τεράστιες εγγυήσεις πάνω από 21 δισεκατομμύρια με ανεξόφλητο υπόλοιπο σήμερα το οποίο αγγίζει τα δεκαέξι με δεκαεπτά δισεκατομμύρια ευρώ και αυτό για να στηρίξει τα πακέτα των κόκκινων δανείων που διαχειρίζονται τα funds. Ωστόσο, το ίδιο το Ελεγκτικό Συνέδριο έχει επισημάνει σοβαρότατες αποκλίσεις της τάξης του 24% από τις αρχικές εκτιμήσεις εισπράξεων. Και ερωτώ: Ποιος θα λογοδοτήσει αν αυτές οι εγγυήσεις του Δημοσίου καταπέσουν και φορτωθούν στον Έλληνα φορολογούμενο; 
Τα άρθρα 18 έως 34 του νομοσχεδίου αποκαλύπτουν τον φοβερό πυρήνα της πολιτικής σας επιλογής, τη διμερή διαδικασία ρύθμισης, η οποία καθιστά τον τίτλο του νομοσχεδίου περί προστασίας κενό γράμμα. Αναγκαστήκατε, βέβαια, να αποσύρετε στην ουσία το άρθρο 23, αλλά σας ρωτάμε και δεν απαντάτε: Ποιος ήταν ο εμπνευστής αυτού του άρθρου; Ποιος ήταν; Γιατί δεν θα πρέπει να τον γνωρίζουμε; Ήταν δικός σας ή σας ήρθε από τα funds γραμμένο;
Όσον αφορά τις εύλογες δαπάνες διαβίωσης, εκεί που ο Κώδικας Δεοντολογίας, όταν προτείνεται δόση ρύθμισης, προέβλεπε μέχρι τώρα σαφή αξιολόγηση του εισοδήματος που απομένει στους δανειολήπτες για τις στοιχειώδεις ανάγκες μιας οικογένειας, εσείς το αλλοιώνετε σε αυτό το νομοσχέδιο σε μια αόριστη αναφορά, λαμβάνοντας υπ’ όψιν, λέτε, τις στοιχειώδεις ανάγκες, κατά την κρίση του fund προφανώς. Ένας πολίτης με οριακό εισόδημα μπορεί να βρεθεί έτσι αντιμέτωπος με ασφυκτικές δόσεις, που οδηγούν μαθηματικά σε νέα αποτυχία. 
Το νομοσχέδιο, επίσης, προβλέπει άμεση αναβίωση οφειλής. Με την παραμικρή καθυστέρηση μόλις τριών μηνών η ρύθμιση καταρρέει και η οφειλή αναβιώνει στο ακέραιο, αφήνοντας τους δανειολήπτες βορρά στις ορέξεις των funds και των δανειστών γενικά.
Παράλληλα, οι εκατόν είκοσι δόσεις για τα ασφαλιστικά ταμεία και την εφορία έρχονται με καθυστέρηση και με όρους που αγνοούν την πραγματική οικονομική ασφυξία των πολιτών, την πραγματική κατάσταση στις οικογένειες και την αγορά για τους μικρομεσαίους, διότι διατηρεί προϋποθέσεις που καθιστούν τη ρύθμιση απροσπέλαστη από τους περισσότερους. 
Κυρίες και κύριοι συνάδελφοι, το τραπεζικό μας σύστημα παραμένει ένα κλειστό ολιγοπώλιο τεσσάρων συστημικών τραπεζών. Θα είχαμε και πέμπτο πυλώνα μας λέγατε. Των συστημικών, λοιπόν, τραπεζών τα κεφάλαια αυτών στηρίζονται σε μεγάλο βαθμό στον αέρα του αναβαλλόμενου φόρου, την ίδια στιγμή που οι μικρομεσαίοι στερούνται την αναγκαία ρευστότητα με την υπερβολική προκαταβολή φόρου που τη μειώνετε με το σταγονόμετρο και σε βάθος ετών, την ίδια στιγμή που οι τράπεζες εμφανίζουν προκλητικά υψηλή κερδοφορία και εκατομμύρια Έλληνες βιώνουν τον αποκλεισμό από τις βασικές υπηρεσίες των τραπεζών λόγω της αδικαιολόγητης συρρίκνωσης του δικτύου καταστημάτων και των ΑΤΜ στην περιφέρεια και τα νησιά. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Κυρίες και κύριοι, η χώρα δεν χρειάζεται άλλα νομοσχέδια που εξυπηρετούν τα χρέη των λίγων και στραγγαλίζουν την κοινωνική πλειοψηφία. Πρέπει να υπάρξει στήριξη της πραγματικής οικονομίας και των μικρομεσαίων επιχειρήσεων με δίκαιες, βιώσιμες ρυθμίσεις χρεών. Η προστασία του πολίτη δεν είναι χάρη, είναι η πεμπτουσία του κράτους δικαίου. Δυστυχώς, για άλλη μια φορά με τις επιλογές σας, αποδεικνύετε ότι βρίσκεστε μακριά από τις πραγματικές αγωνίες της ελληνικής κοινωνίας.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Παπαϊωάννου. 
Πριν συνεχίσουμε, κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003, «Ποινική ευθύνη των Υπουργών», όπως ισχύουν, την 4.11.2026: Ποινική δικογραφία που αφορά στον πρώην Πρόεδρο της Κυβέρνησης και Πρωθυπουργό Αλέξη Τσίπρα. 
Καλείται στο Βήμα η κ. Ασημίνα Σκόνδρα, Βουλευτής της Νέας Δημοκρατίας, και θα ακολουθήσει ο Υπουργός. 
ΑΣΗΜΙΝΑ ΣΚΟΝΔΡΑ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, το σημερινό νομοσχέδιο του Υπουργείου Εθνικής Οικονομίας και Οικονομικών είναι μια εκτεταμένη παρέμβαση με τριακόσια ενενήντα άρθρα και δεκαπέντε μέρη που αγγίζουν κρίσιμες πτυχές της οικονομικής και κοινωνικής ζωής. Πυρήνας του είναι η αντιμετώπιση του ιδιωτικού χρέους, η προστασία των δανειοληπτών και η αποκατάσταση μιας δίκαιης και ευέλικτης σχέσης ανάμεσα στους πολίτες, τους πιστωτές και τις εταιρείες διαχείρισης απαιτήσεων.
Επειδή στην πολιτική, αλλά και στη ζωή, δεν μπορεί να θυμόμαστε αυτά τα οποία μας βολεύουν, καλό είναι να θυμηθούμε ότι τα κόκκινα δάνεια δεν εμφανίστηκαν ξαφνικά σήμερα. Ούτε γίνεται να μας κάνουν μαθήματα κοινωνικής ευαισθησίας εκείνοι που είχαν την ευθύνη της διακυβέρνησης όταν το πρόβλημα έφτασε στο αποκορύφωμά του. 
Το 2019 η Κυβέρνηση της Νέας Δημοκρατίας παρέλαβε περίπου 75 δισεκατομμύρια ευρώ μη εξυπηρετούμενων δανείων. Το ιστορικό υψηλό είχε καταγραφεί τον Μάρτιο του 2016, όταν τα κόκκινα δάνεια είχαν φτάσει τα 107 δισεκατομμύρια ευρώ. Να θυμηθούμε ότι το 2015 η Κυβέρνηση του Αλέξη Τσίπρα ψήφισε τον νόμο 4354, που έδινε τα μη εξυπηρετούμενα δάνεια σε funds και servicers. Το 2017, επίσης, με τον ν. 4472 καθιέρωσε τους ηλεκτρονικούς πλειστηριασμούς. Μέχρι τον Μάρτιο του 2019 είχαν ήδη μεταβιβαστεί δάνεια στα funds 19,5 δισεκατομμυρίων ευρώ και τώρα ο κ. Τσίπρας με απύθμενο θράσος μας λέει ότι δεν πέρασε ούτε ένα ευρώ στα funds όσο ήταν Πρωθυπουργός.
Σήμερα οι ίδιοι οι άνθρωποι, στα όποια αριστερά παρακλάδια και αν βρίσκονται, εμφανίζονται και καλά ως ένθερμοι υπερασπιστές των δανειοληπτών και έχουν απαίτηση να τους πιστέψουμε κιόλας, λες και οι πολίτες δεν καταλαβαίνουν ότι όλα γίνονται για το φαίνεσθαι. Θεωρείτε ότι έτσι ασκείτε κοινωνική πολιτική με κορώνες υποκρισίας;
Εμείς πάλι στη Νέα Δημοκρατία ξέρουμε ότι τα προβλήματα δεν λύνονται με συνθήματα. Προχωρήσαμε σε συγκεκριμένες παρεμβάσεις. Με τον ν. 4738/2020 δημιουργήσαμε ένα ενιαίο πλαίσιο ρύθμισης οφειλών, εξωδικαστικού μηχανισμού και δεύτερης ευκαιρίας. Τα αποτελέσματα είναι συγκεκριμένα: Μέχρι τον Σεπτέμβριο του 2026 είχαν πραγματοποιηθεί εβδομήντα χιλιάδες διακόσιες σαράντα τέσσερις επιτυχείς ρυθμίσεις συνολικού ύψους 21,1 δισεκατομμυρίου ευρώ. Παράλληλα με το σχέδιο «Ηρακλής», η Κυβέρνηση Μητσοτάκη έδωσε στις τράπεζες ένα αποτελεσματικό εργαλείο για τη δραστική μείωση των κόκκινων δανείων. Τα μη εξυπηρετούμενα δάνεια, που το 2019 ήταν 40,6%, μειώθηκαν σε 3% στα τέλη του 2024. Αυτό είναι αποτέλεσμα πολιτικής επιλογής, σχεδιασμού και εφαρμογής. Και ας απαντήσει η Αντιπολίτευση ποια αντίστοιχη λύση είχε προτείνει, ποιο ολοκληρωμένο σχέδιο είχε εφαρμόσει.
Κυρίες και κύριοι συνάδελφοι, δεν παραγνωρίζουμε ότι το ιδιωτικό χρέος εξακολουθεί να αποτελεί σοβαρό πρόβλημα για χιλιάδες οικογένειες και επιχειρήσεις. Γι’ αυτό ακριβώς σήμερα προχωράμε στο επόμενο βήμα. Με το παρόν νομοσχέδιο ενισχύουμε ουσιαστικά τη θέση του δανειολήπτη. Δεν αρκούμαστε σε γενικές διακηρύξεις περί προστασίας. Θεσπίζουμε συγκεκριμένα δικαιώματα, υποχρεώσεις και κυρώσεις. 
Πρώτον, καθιερώνεται μια νέα τυποποιημένη διαδικασία διμερούς ρύθμισης οφειλών. Ο οφειλέτης θα υποβάλλει πλήρη φάκελο και ο δανειστής υποχρεούται να απαντήσει μέσα σε τρεις μήνες και η διαδικασία να ολοκληρωθεί το αργότερο σε έξι μήνες.
Δεύτερον, πριν από τον πλειστηριασμό ο πιστωτής υποχρεούται να υποβάλλει γραπτή, τεκμηριωμένη και βιώσιμη πρόταση ρύθμισης, λαμβάνοντας υπ’ όψιν τα πραγματικά εισοδήματα και την περιουσιακή κατάσταση του οφειλέτη. Επιπλέον, η προκαταβολή δεν μπορεί να υπερβαίνει το 15% του κεφαλαίου. Βάζουμε, επομένως, ένα σαφές όριο σε υπερβολικές απαιτήσεις που συνήθως ήταν πολύ υψηλές. 
Τρίτον, κατοχυρώνουμε το δικαίωμα κάθε δανειολήπτη να έχει δωρεάν και πλήρη εικόνα της οφειλής του, με αναλυτική ενημέρωση για το κεφάλαιο, τους τόκους, τις προμήθειες και τις επιβαρύνσεις. Και αν οι εταιρείες διαχείρισης δεν ανταποκριθούν μέσα στην προβλεπόμενη προθεσμία των σαράντα πέντε ημερών, αναστέλλονται οι τόκοι.
Ιδιαίτερα σημαντική είναι και η προστασία του συνεπούς οφειλέτη. Όταν κάποιος τηρεί τη ρύθμισή του, δεν μπορεί να βρίσκεται αντιμέτωπος με καταγγελίες, κατασχέσεις και πλειστηριασμούς.
Για όσες εταιρείες παραβιάζουν τις υποχρεώσεις τους προβλέπονται αυστηρές κυρώσεις που μπορούν να φτάσουν -ήταν 500.000-, νομίζω ότι το πήγαν, μέχρι τα 5.000.000 ανά δανειολήπτη. Παράλληλα, επεκτείνουμε έως τις εκατόν είκοσι δόσεις τη δυνατότητα ρύθμισης οφειλών προς την ΑΑΔΕ και τον ΕΦΚΑ οι οποίες ήταν ληξιπρόθεσμες μέχρι το τέλος του 2024 και η δόση μπορεί να ξεκινά από 30 ευρώ. Είναι μια σημαντική ανάσα για τα νοικοκυριά, τους επαγγελματίες και τις επιχειρήσεις που θέλουν να τακτοποιήσουν τις εκκρεμότητές τους. 
Κυρίες και κύριοι συνάδελφοι, το νομοσχέδιο, όμως, δεν περιορίζεται στο ιδιωτικό χρέος, περιλαμβάνει μια σειρά παρεμβάσεων, γιατί η Κυβέρνηση αντιλαμβάνεται τις αλλαγές που συντελούνται στην οικονομία και προετοιμάζει τη χώρα για την επόμενη μέρα. Θεσπίζουμε για πρώτη φορά σαφές φορολογικό πλαίσιο για τα κρυπτοστοιχεία με συντελεστή 10% στην ετήσια υπεραξία πάνω των 500 ευρώ. Δημιουργούμε κανόνες εκεί όπου υπήρχε νομοθετικό κενό, ενισχύοντας την ασφάλεια δικαίου και τη διαφάνεια. Ενσωματώνουμε σημαντικές ευρωπαϊκές Οδηγίες για την τραπεζική εποπτεία και τη χρηματοπιστωτική σταθερότητα. Ενισχύουμε την κεφαλαιαγορά. Διευκολύνουμε την πρόσβαση των μικρομεσαίων επιχειρήσεων σε χρηματοδότηση. Και βεβαίως, περιλαμβάνεται η επιστροφή του ειδικού φόρου κατανάλωσης στα καύσιμα, καθώς και η σύνδεση ενιαίας αίτησης ενίσχυσης των αγροτών με την εγγραφή στο Μητρώο Αγροτών και Αγροτικών Εκμεταλλεύσεων. 
Κυρίες και κύριοι συνάδελφοι, η Αντιπολίτευση πιστεύει ότι υπάρχει για να καταγγέλλει και αυτό κάνει σε κάθε νομοσχέδιο. Απομονώνει επιμέρους διατάξεις, διαστρεβλώνει προθέσεις και παρουσιάζει μια εικόνα γενικευμένης αποτυχίας. Όταν, όμως, έρχεται η ώρα να απαντήσει με συγκεκριμένες προτάσεις, με κοστολογημένες λύσεις και με εφαρμόσιμες πολιτικές, εκκωφαντικά σωπαίνει. Δεν αρκεί να επικαλείται κάποιος τον πολίτη, πρέπει να τον στηρίζει εμπράκτως. Δεν αρκεί να μιλάει για κοινωνική δικαιοσύνη, πρέπει να δημιουργεί μηχανισμούς που να την υπηρετούν. Αυτό ακριβώς κάνουμε και σήμερα. Δεν αφήνουμε το ιδιωτικό χρέος στην τύχη του, δεν αφήνουμε τους δανειολήπτες χωρίς προστασία δεν αφήνουμε τις επιχειρήσεις χωρίς δυνατότητες ρύθμισης και δεν αφήνουμε την οικονομία εγκλωβισμένη σε παρωχημένες δομές. 
Η Νέα δημοκρατία επιλέγει τη δουλειά, τη συνέπεια, τη μεταρρύθμιση και το μετρήσιμο αποτέλεσμα με ισχυρούς θεσμούς, με κανόνες για όλους και με πραγματικές ευκαιρίες για τους πολίτες. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Σκόνδρα. 
Καλείται στο Βήμα ο Υφυπουργός Οικονομικών, ο κ. Δημήτριος Μαρκόπουλος. Θα ακολουθήσουν ο κ. Μουλκιώτης, ο κ. Κοτίδης και μετά ο κ. Πετραλιάς.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, συζητάμε σήμερα ένα νομοσχέδιο που αγγίζει μερικά από τα πιο ευαίσθητα και σύνθετα ζητήματα της ελληνικής οικονομίας και, προφανώς, κοινωνίας το ιδιωτικό χρέος, τα μη εξυπηρετούμενα δάνεια, τη λειτουργία των εταιρειών διαχείρισης απαιτήσεων και, πάνω από όλα, την προστασία που πρέπει να έχουν οι πολίτες που βρίσκονται αντιμέτωποι με οικονομικές δυσκολίες. Και αναλογίζομαι ότι όταν μιλάμε για θέματα ευαίσθητα ως πολιτική τάξη, ως πολιτικό σύστημα, οφείλουμε να είμαστε διπλά προσεκτικοί.
Αγαπητές και αγαπητοί συνάδελφοι, να το ξεκαθαρίσουμε, εδώ παιχνίδια δεν χωράνε. Τακτισμοί και στρατηγήματα δεν περνάνε. Είναι η ώρα της αλήθειας και η ώρα της πολιτικής, όχι της παραπολιτικής. Θέλω εξαρχής να ξεκαθαρίσω ότι για την Κυβέρνηση το ζήτημα των κόκκινων δανείων δεν είναι μία λογιστική άσκηση, δεν είναι ένα απλό τεχνικό ζήτημα, αφορά τους οικογενειάρχες εκείνους που προσπαθούν να σώσουν το σπίτι τους, αφορά τους επιχειρηματίες τους μικρομεσαίους οι οποίοι προσπαθούν να σώσουν την επιχείρησή τους, αφορά την καθημερινότητα των πολιτών που αναγνωρίζουμε ότι είναι δύσκολη. 
Με μεγάλη λύπη άκουσα εχθές την εισηγήτρια του ΠΑΣΟΚ, την κ. Αποστολάκη, να εκφράζεται με όρους σχεδόν αθλητικούς, «νίκη», «ήττα», μόνο «ισοπαλία» δεν ακούσαμε να λέγεται. Αναφέρθηκε σε νίκες, λοιπόν, σε ήττες, δεν ξέρω και για πανωλεθρίες, αν είχε κάτι, υποβαθμίζοντας τη σημασία των ρυθμίσεων για τις οποίες διψάνε τα ελληνικά νοικοκυριά. Λες και για το ΠΑΣΟΚ οι δανειολήπτες είναι κάποιου είδους τρόπαιο, το οποίο το ΠΑΣΟΚ περιφέρει και θέλει να κερδίσει, δεν ξέρω πώς το έχουνε σκεφτεί. Για πάνω από δέκα λεπτά δεν ακούσαμε από την Εκπρόσωπο του ΠΑΣΟΚ τίποτα άλλο, εκτός από «νίκη», «υποχώρηση», «ήττα» και κάπου εκεί στο δέκατο τρίτο λεπτό της τοποθέτησής της, α, θυμήθηκε και τη λέξη «πολίτης». Κάλιο αργά παρά ποτέ. Όμως, εδώ εμείς δεν έχουμε έρθει για κανενός είδους ματς. Ήρθαμε για να δώσουμε λύσεις. Ακόμα και στις χθεσινές διατάξεις Πιερρακάκη με προκάτ κείμενα -προετοιμασμένα, ήταν έτοιμα- τοποθετήθηκαν τα περισσότερα κόμματα της Αντιπολίτευσης. Είχαν προαποφασίσει ότι και τον Παράδεισο να τους φέρναμε, δεν θα τον ψήφιζαν. Και το είχα ξαναπεί και θα το λέω, κόμματα τα οποία με την αρνητική τους τοποθέτηση στην υπόθεση των περιορισμών για τους εφήβους στα social media είναι υπότροπα, κόμματα τα οποία δεν υπολογίζουν τίποτα μπροστά στο μικροπολιτικό συμφέρον ούτε τις ανάγκες της ελληνικής οικογένειας για να μπει περιορισμός στη χρήση του διαδικτύου και στα social media ούτε την ανάγκη των δανειοληπτών να βρούμε λύσεις. 
Μου προξένησε μεγάλο ενδιαφέρον το γεγονός ότι στην ομιλία του κ. Παύλου Πολάκη είδα συναδέλφους από το ΠΑΣΟΚ να χειροκροτούν, εδώ, από αυτά εδώ μπροστά τα έδρανα. Και πότε χειροκρότησαν; Χειροκρότησαν όταν ο κ. Πολάκης είπε: «Διώξτε τον Πιτσιλή». Επιθέσεις τις οποίες έχουμε δει, την προηγούμενη εβδομάδα, κατά της ΑΑΔΕ. Φανταστείτε τι θα γινόταν και αν δεν είχε την επιτυχία αυτή η ΑΑΔΕ και η ΔΑΟΕ, η Διεύθυνση Αντιμετώπισης Οργανωμένου Εγκλήματος, με το «Χωριάτικο» και την «Pizza Fan»; Φανταστείτε τι θα γινόταν; Μονά-ζυγά δικά τους. 
Για να ξεκαθαρίζουμε, αγαπητές και αγαπητοί συνάδελφοι, δεν μπορούμε να υποσχόμαστε στους πολίτες ότι το ιδιωτικό χρέος θα εξαφανιστεί με μαγικό τρόπο. Το «με έναν νόμο και ένα άρθρο» το ζήσαμε. Μάλιστα, έχω δει ότι το ΠΑΣΟΚ έχει ενσωματώσει και πολλούς από τους Βουλευτές που ψήφισαν όταν έφερε ο κ. Τσίπρας τα funds. Προσπάθησε να κάνει ο Πρόεδρός σας μια λίγο άχαρη κριτική, ότι είστε κατά του Τσίπρα που έφερε «αυτά τα κακά πράγματα». Τις ημέρες του κ. Τσίπρα 18 δισεκατομμύρια ευρώ πήγαν στα funds. Να τα λέμε, τα είπε ο Κυριάκος Πιερρακάκης. Προσπαθήσατε κάτι να πείτε, όμως, μια χαρά τους έχετε ενσωματώσει στο κόμμα σας αυτούς που ψήφισαν για τα funds την τότε περίοδο και θα ενσωματώσετε, μαθαίνω, κι άλλους. 
Δεν μπορούμε να δημιουργούμε την ψευδαίσθηση ότι όλες οι οφειλές μπορούν να διαγραφούν χωρίς συνέπειες για την οικονομία και την κοινωνία. Μπορούμε, όμως, και οφείλουμε να διαμορφώσουμε ένα σύστημα στο οποίο ο οφειλέτης θα αντιμετωπίζεται με κανόνες διαφάνεια και σεβασμό. Γιατί αυτό ακριβώς κάνει το συγκεκριμένο νομοσχέδιο. Βάζει κανόνες, βάζει όρια. Δεν έρχεται να εξυπηρετήσει τα funds, όπως προσπαθήσατε να δημιουργήσετε ένα δικό σας αφήγημα. Έρχεται και βάζει κανόνες στη λειτουργία τους. 
Ας ξεκινήσουμε με τα δεδομένα. Άκουσα τον Αρχηγό του ΠΑΣΟΚ, πριν από λίγο, τον κ. Ανδρουλάκη, να λέει: «Επτά χρόνια τι κάνατε;». Από το 2019 η Κυβέρνηση αυτή έχει επιλέξει να αντιμετωπίσει το πρόβλημα του ιδιωτικού χρέους. Επαναλαμβάνω, ευκολίες δεν υπάρχουν σε αυτά τα προβλήματα, προσπάθειες και αγώνας υπάρχει και όποιος τάζει εύκολη λύση, ο ελληνικός λαός γνωρίζει ότι του λέει ψέματα. Δεν λέω ότι λύθηκαν όλα τα προβλήματα, όμως, οπωσδήποτε χαράχτηκε ένας σημαντικός δρόμος και υπήρξαν παρεμβάσεις. Να σας τις θυμίσω. Θεσπίσαμε και ενισχύσαμε τον εξωδικαστικό μηχανισμό ρύθμισης οφειλών με τον ν.4738 του 2020, ένα εργαλείο που επιτρέπει τη συνολική αντιμετώπιση οφειλών προς το Δημόσιο, τα ασφαλιστικά ταμεία, τις τράπεζες και τους χρηματοδοτικούς φορείς. Θεσπίσαμε ένα ειδικό πλαίσιο για τους ευάλωτους οφειλέτες, πάρα, πάρα πολύ σημαντική ομάδα. Δημιουργήσαμε τη βεβαίωση ευάλωτου οφειλέτη και αναπτύξαμε εργαλεία που επιτρέπουν τον εντοπισμό εκείνων που χρειάζονται αυξημένη προστασία. Δημιουργήσαμε ένα νέο πλαίσιο για τη δεύτερη ευκαιρία, γιατί πιστεύουμε ότι ένας άνθρωπος που βρέθηκε σε οικονομικό αδιέξοδο δεν πρέπει να αποκλείεται διά βίου από την οικονομική και κοινωνική δραστηριότητα. Με τον ν.5072 του 2023 διαμορφώσαμε ένα ειδικό θεσμικό πλαίσιο για τους αγοραστές πιστώσεων και τους διαχειριστές πιστώσεων. Για πρώτη φορά δημιουργήθηκε ένα πιο ολοκληρωμένο σύστημα αδειοδότησης, εποπτείας και υποχρεώσεων της λειτουργίας των servicers. Όλα αυτά δεν δείχνουν μια κυβέρνηση σκληρή και αδιάφορη ως προς το πρόβλημα του ιδιωτικού χρέους. 
Με τις καλοκαιρινές παρεμβάσεις Πιερρακάκη, να σας θυμίσω, με τον σχετικό νόμο που φέραμε, ήρθε αναδρομικότητα που θα γλιτώσει στο κεφάλαιο, προσέξτε, 40, 50, 60 χιλιάδες ευρώ ανά δανειολήπτη στα δάνεια του νόμου Κατσέλη. Αυτές δεν είναι πολιτικές υπέρ των δανειοληπτών; Και ποιες είναι πολιτικές;
Τι έκαναν αυτοί οι οποίοι σήμερα μας καταγγέλλουν; Πέρασαν 18.000.000.000 ευρώ έως τον Μάρτιο του 2019 στους servicers και μας κουνάνε και το δάχτυλο, σε εμάς που προσπαθούμε να θωρακίσουμε, αυτοί οι οποίοι έκαναν αυτές τις πολιτικές και άνοιξαν τις πόρτες στους servicers. 
Το νομοσχέδιο που σήμερα συζητάμε έχει έναν πολύ συγκεκριμένο στόχο, ξεκάθαρο, να πάψει η σχέση δανειολήπτη και εταιρείας διαχείρισης απαιτήσεων να είναι μια σχέση στην οποία ο πολίτης αισθάνεται ότι βρίσκεται απέναντι σε έναν απρόσωπο και πανίσχυρο μηχανισμό, χωρίς επαρκή πληροφόρηση και χωρίς ουσιαστικές δυνατότητες αντίδρασης. 
Εισάγουμε συγκεκριμένες υποχρεώσεις. Ενισχύουμε την ενημέρωση του δανειολήπτη. Είστε κατά ή υπέρ; Ενισχύουμε τη διαφάνεια. Θεσπίζουμε κανόνες για την επικοινωνία με τον οφειλέτη και την εξέταση των αιτημάτων του. Είναι κακό αυτό; Να μας το απαντήσετε. Ενισχύουμε τις υποχρεώσεις των servicers ως προς την ορθή καταγραφή και διαχείριση παραπόνων. Δημιουργούμε συγκεκριμένες συνέπειες όταν δεν τηρούνται οι προβλεπόμενες υποχρεώσεις και κυρίως προβλέπουμε κυρώσεις, δεκαπλασιασμό των προστίμων. Δεν θα το ψηφίσετε αυτό; Πώς σας φαίνεται; Δεκαπλασιασμός των προστίμων! 
ΝΙΚΟΛΑΟΣ ΠΑΠΠΑΣ: Δεν δεκαπλασιάζεται το πρόστιμο. Το ταβάνι, κύριε Μαρκόπουλε…
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Για το άρθρο 23, κυρίες και κύριοι συνάδελφοι, ακούστηκαν προσχηματικές ενστάσεις, πως δήθεν με το άρθρο αυτό ανοίγουμε πλειστηριασμό κατοικιών, ότι αμέσως θα παίρνουμε τα σπίτια, χωρίς να λαμβάνονται καθόλου οι απόψεις του 933, του Κώδικα Ποινικής Δικονομίας, ότι διευκολύνουμε τα funds. Στήθηκε και μία απίστευτη ιστορία πως δήθεν εμείς, οι οποίοι πρώτοι καταδικάσαμε το ότι τα funds δεν ήταν εδώ, προσπαθήσαμε να τα κρύψουμε. Απίστευτα πράγματα και ένα σκηνικό του παραλόγου, ένα θέατρο του παραλόγου. 
Τι κάναμε εμείς; Αποσύραμε το άρθρο 23 για να μην νοθευτεί το μήνυμα αυτής της θετικότατης νομοθέτησης για τους δανειολήπτες. Για εμάς, ξέρετε, δεν είναι ματς, όπως είπα πριν, να σηκώνουμε τον δανειολήπτη ως τρόπαιο, ούτε ένα ρεσιτάλ αδιαλλαξίας ποιος θα είναι πιο αδιάλλακτος για να φανεί καλός στο εκλογικό ακροατήριο. Είναι μία διαδικασία σύνθεσης, αξιολόγησης και ευθύνης. 
Θα ήθελα όμως να θέσω ένα ερώτημα στην Αντιπολίτευση. Από τη στιγμή που το άρθρο 23 αποσύρθηκε, ποια είναι πλέον η δικαιολογία για να καταψηφιστεί το σύνολο του νομοσχεδίου, πολύ περισσότερο τώρα που ο Υπουργός Κυριάκος Πιερρακάκης έφερε και τον πολλαπλασιασμό των ποινών στους servicers και μια επιτοκιακή πολιτική ξεκάθαρη που θα ελαφρύνει με αρκετές χιλιάδες ευρώ. Ανά περίπτωση μπορούμε να φτάσουμε και πάνω από 20.000 ευρώ, 25.000, 27.000, 28.000 ευρώ. 
Για πείτε μας, πού διαφωνείτε; Ποιο είναι το πρόβλημα με την ενίσχυση της ενημέρωσης των δανειοληπτών; Ποιο είναι το πρόβλημα με το να οριστεί πλαφόν -σας τα λέω- 15% ως προς τις προκαταβολές, ενώ μέχρι στιγμής ήταν 30%, 40%, 50%; Πού διαφωνείτε; Με τις εκατόν είκοσι δόσεις -για να σας πάω πιο κάτω- πού διαφωνείτε; Ακόμα και για τα κρυπτονομίσματα που μπαίνει πλέον, επιτέλους, μία βάση, που είναι κάτι πιο εξειδικευμένο αλλά το βρίσκουμε μπροστά μας, πού διαφωνείτε; Διαφωνείτε για τη διαφωνία. Αυτό είναι, λοιπόν. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Σταθερό επιτόκιο 3% για όλη τη διάρκεια της ρύθμισης στον εξωδικαστικό, για τους ευάλωτους οφειλέτες που διαθέτουν τη σχετική βεβαίωση, αλλά και για τους επιλέξιμους που προβλέπει ο νόμος. Εδώ καλύπτεται η μεσαία τάξη. Εσείς που κόπτεστε για τη μεσαία τάξη, πού διαφωνείτε; Εδώ, λοιπόν, πρέπει να τοποθετηθείτε και αφήστε τα «νίκη» ή «πανωλεθρία», «θρίαμβος» κ.τλ. Εδώ δεν είναι αρένα. Εδώ δεν είναι ποδοσφαιρικό γήπεδο. Εδώ μιλάμε με επιχειρήματα και θα μιλήσουμε και με την ψήφο μας. 
Κυρίες και κύριοι συνάδελφοι, φτάνουμε, λοιπόν, στην ουσία της σημερινής κοινοβουλευτικής συζήτησης. Προχωράμε σε νέες παρεμβάσεις για τους δανειολήπτες, μειώνουμε το κόστος των ρυθμίσεων, δεκαπλασιάζουμε τα ανώτατα πρόστιμα στους servicers, ενισχύουμε την προστασία και τη διαφάνεια. Και τώρα ζητάμε από εσάς να αρθείτε στο ύψος της περίστασης, με πράξεις, όχι με παχιά και εύκολα λόγια. 
Μπορείτε να αρθείτε στο ύψος της περίστασης; Γιατί ο καθένας από εσάς στην ονομαστική ψηφοφορία θα έχει πεπραγμένα. Θα πάμε στις περιφέρειές μας και θα μιλήσουμε για τους συνάδελφους που αρνήθηκαν πρόστιμα, ευεργετικές ρυθμίσεις, προκαταβολές, περισσότερες δόσεις, ρύθμιση επιτέλους και κανόνες στα funds και στους servicers. Γιατί καλά τα λόγια, σας λέω, θα αντιμετωπίσετε, όμως, την κοινωνία. 
Εδώ, λοιπόν, είμαστε ξεκάθαροι. Όλοι σήμερα και αύριο θα αναμετρηθούμε με την ιστορία μας, με τους πολίτες και με την αλήθεια. Γιατί αυτό το νομοσχέδιο είναι το πρώτο, το οποίο ρυθμίζει μετά από σειρά κυβερνητικών παρεμβάσεων, το πρώτο το οποίο βάζει κανόνες στους servicers. Όποιος, λοιπόν, θέλει κανόνες στους servicers υπερψηφίζει. Όποιος θέλει απλά να κάνει έναν εύκολο λαϊκισμό και να ποδοσφαιροποιήσει την πολιτική συζήτηση χωρίς επιχειρήματα, θα κάνει πως δεν είδε, πως δεν άκουσε. Με «όχι» σήμερα λέτε «όχι» στους δανειολήπτες. Λέτε «όχι» σε εκείνους που έχουν ανάγκη. Λέτε «όχι» στους κανόνες που πρέπει να μπουν…
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα ήθελα τον λόγο. 
ΠΡΟΕΔΡΕΥΩΝ (Βασίλειος Βιλιάρδος): Είστε Κοινοβουλευτικός;
ΔΗΜΗΤΡΙΟΣ ΜΑΝΤΖΟΣ: Ναι, κύριε Πρόεδρε, έχει γίνει αλλαγή. 
ΠΡΟΕΔΡΕΥΩΝ (Βασίλειος Βιλιάρδος): Δεν έχω σημειώσει.
Παρακαλώ, έχετε τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ, κύριε Πρόεδρε. 
Ακούσαμε με ιδιαίτερη προσοχή τον Υφυπουργό. Είπε πάρα πολλά, κυρίως προς το ΠΑΣΟΚ, οπότε η απάντηση πρέπει να έρθει από το ΠΑΣΟΚ. 
Ποιος κάνει παιχνίδια και τεχνάσματα, κύριε Υφυπουργέ; Μπορεί αυτή η Κυβέρνηση σε αυτό το σχέδιο νόμου και σε αυτό το πεδίο δημόσιας πολιτικής να μιλάει στην Αντιπολίτευση για τεχνάσματα και παιχνίδια, σε αυτό επαναλαμβάνω το πεδίο πολιτικής; Ποιος έκανε τα στραβά μάτια και ανέχτηκε επτάμισι χρόνια τώρα την ασυδοσία σ’ αυτή την αγορά, την οποία υποτίθεται σήμερα βάζει σε τάξη; Ποιος εμπαίζει τους πολίτες; Ποιος παίζει παιχνίδια και τεχνάσματα; 
Ποιος είναι αυτός ο οποίος λοιδορούσε αυτήν εδώ την παράταξη, όταν μιλούσε για τις εκατόν είκοσι δόσεις, όπως σας εξήγησε και η εισηγήτριά μας και ο Πρόεδρός μας πολλές φορές επί μήνες και έρχεται σήμερα να υιοθετήσει εν μέρει στρεβλά και άδικα κάτι που να μοιάζει με εκατόν είκοσι δόσεις, ενώ δεν είναι αυτό; Ποιος είναι αυτός ο οποίος εισηγήθηκε εδώ μέσα το άρθρο «ντροπή», το άρθρο 23, το οποίο διαγράφει δεκαετίες, αιώνες δικονομικών εγγυήσεων στην πατρίδα μας, για να αναγνωρίσει σε ένα ιδιωτικό έγγραφο ισχύ εκτελεστού τίτλου χωρίς δικαστική επικύρωση; Εμείς είμαστε ή εσείς; 
Ποιος είναι αυτός που τράπηκε σε άτακτη φυγή μπροστά στην κοινωνική κατακραυγή, την επιστημονική αντίδραση και την αντίδραση του ΠΑΣΟΚ; Ποιος είναι; Η Αντιπολίτευση ή εσείς; Ποιος παίζει παιχνίδια; Ποιος κάνει τεχνάσματα στις πλάτες των Ελλήνων πολιτών; 
Και επειδή ακούσαμε πολλά για το ευ αγωνίζεσθαι και τον αθλητισμό, ποιος βλέπει ως τρόπαιο τι; Η Κυβέρνηση Μητσοτάκη βλέπει ως τρόπαιο την εξουσία, τη νομή της και τη διανομή της σε ημετέρους και φίλους, σε αυτούς που υπηρετείτε με κάθε σας επιλογή εδώ μέσα. 
Όταν μίλησε η Μιλένα Αποστολάκη για νίκη και όταν μιλούμε για νίκη, μιλούμε για νίκη όχι του ΠΑΣΟΚ, αλλά της κοινωνίας των πολιτών, των οφειλετών, των νομικών τους παραστατών, της ασφάλειας δικαίου σ’ αυτόν τον τόπο. Όταν μιλούμε για ήττα, μιλούμε για ήττα δική σας και των συνεταίρων σας. Διότι αυτή είναι όχι μια αθλητική αναμέτρηση, αλλά η ίδια η δημοκρατία μας. 
Είναι η δική μας η αποστολή και όσο και αν εσείς πολύ βολικά -και το κατανοούμε- επιλέγετε να γυρίζετε τον χρόνο πίσω μερικά χρόνια, για να συγκρίνεστε με τον κ. Τσίπρα και τη δική του διακυβέρνηση, δεν θα καταφέρετε τίποτα απέναντι σε εμάς. 
Γιατί ξέρετε, κύριε Υφυπουργέ, μπορούμε να γυρίσουμε τον χρόνο ακόμα πιο πίσω, στην πρώτη περίοδο του μνημονίου, όταν μόνη της αυτή η παράταξη, σε αυτά εδώ τα έδρανα, με πρωθυπουργό τον Γιώργο Παπανδρέου, αυτή η ηρωική κοινοβουλευτική ομάδα μόνη της ψήφισε τον ν.3869/2010, που ήτανε προεκλογική δέσμευση αυτής της παράταξης, πέρα και παρά τα μνημόνια και τις πιέσεις των πιστωτών τότε εις βάρος της χώρας και της κυβέρνησής της, όταν τότε και εσείς και οι άλλοι σχίζατε τα μνημόνια. 
Άρα, να γνωρίζετε και πού απευθύνεστε πολιτικά και ιστορικά. Δεν ξέρω αν σας ενοχλεί ο αθλητικός όρος, όμως το ματς τελειώνει σίγουρα. Πολιτικά η θητεία σας τελειώνει και τελειώνει ο κύκλος ιστορικά αυτής της Κυβέρνησης, ο κύκλος της ασυδοσίας, της ανοχής στην ανομία, στο ανέλεγκτο, στο ατιμώρητο. Ο κύκλος μιας ηθικής και πολιτικής παρακμής τελειώνει και τελειώνει με όρους προγραμματικούς, πολιτικούς και αυτός ο κύκλος και αυτή η θητεία παράταση δεν θα πάρει. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μάντζο. 
Έχετε τον λόγο, κύριε Υπουργέ. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Μάντζο, σας απαρίθμησα μια σειρά από νομοθετικές πρωτοβουλίες, τις οποίες τις ξεχάσατε, ως προς την ανάγκη διαχείρισης του ιδιωτικού χρέους. Είναι πολιτικές οι οποίες ήρθαν όμως μέσα από μία αναγκαστική προηγούμενη διόρθωση, γιατί διορθώσαμε όλα τα αδιόρθωτα του κ. Τσίπρα. 
Μην ξεχνάτε ότι η προηγούμενη κυβέρνηση είχε κλείσει τις τράπεζες και νομίζω ότι συμφωνούμε, εκτός αν πάμε σε άλλα μοντέλα -θέλω να ελπίζω ότι το ΠΑΣΟΚ δεν έχει προσχωρήσει ακόμα σε κάτι τέτοιο- όπου κάποιοι μπορούν να βγουν και να πουν ότι η οικονομία μιας χώρας μπορεί να προχωρήσει χωρίς χρηματοπιστωτικό τομέα. 

Δεν μου απαντήσατε, όμως, κάτι, κύριε Μάντζο. Και εδώ, πραγματικά, θα ήθελα μια ξεκάθαρη απάντηση, γιατί το είδαμε όλοι με τα μάτια μας. Είναι δυνατόν εσείς, η παράταξη η οποία είχε ορθώσει το ανάστημα κατά του λαϊκισμού -καλά, έχουμε δει τις προσχωρήσεις συναδέλφων από τον ΣΥΡΙΖΑ και έπονται κι άλλες- να χειροκροτείτε τον κ. Πολάκη, όταν είπε να διώξετε τον Πιτσιλή; Είναι δυνατόν η εκπρόσωπός σας, η κ. Αποστολάκη, δύο φορές την Παρασκευή να επιτίθεται κατά της ΑΑΔΕ;
Ενδεχομένως, περιγράψτε μας ποια είναι η πολιτική σας σε ό,τι αφορά την ανεξαρτησία της Αρχής Δημοσίων Εσόδων. Μας κάνει μεγάλη εντύπωση η σημερινή σας αντίδραση να χειροκροτείτε και να χτυπάτε τα έδρανα στο διώξτε τον Πιτσιλή». Αυτή είναι η επίσημη στάση του κόμματός σας;
Θα ήθελα -και ως αρμόδιος για τη φορολογική πολιτική- μια άποψη, ένα ξεκαθάρισμα. Και την κ. Αποστολάκη είδα, χτυπούσε το χέρι της και γελούσε, επιδοκιμάζοντας τον κ. Πολάκη. Αυτή είναι η στάση σας; Είπαμε, έχετε ενσωματώσει πόσο ΣΥΡΙΖΑ! Μήπως γίνατε και ΣΥΡΙΖΑ; Διότι, ενδεχομένως και οι νέες θεάσεις που ο κ. Βενιζέλος το τελευταίο διάστημα έχει για διάφορα θέματα της τρέχουσας πολιτικής επικαιρότητας να έχουν να κάνουν και με τη δυσφορία της μετεξέλιξης και μετάλλαξης του ΠΑΣΟΚ σε ΣΥΡΙΖΑ ΙΙ.
Θα θέλαμε, λοιπόν, να μας ξεκαθαρίσετε, γιατί έχω την αίσθηση ότι με τις τελευταίες πολιτικές σας και με τον αναδυόμενο λαϊκιστικό λόγο σας, ο οποίος έχει μια εύκολη λύση για κάθε σύνθετο πρόβλημα, μάλλον προσπαθείτε να αντιγράψετε τους συναδέλφους σας που ενσωματώσατε. Άρα, σας ενσωμάτωσαν αυτοί που ήρθαν παρά εσείς τους ενσωματώσατε με τη σειρά σας.
Περιμένω μια απάντηση, κύριε Μάντζο.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Έχετε τον λόγο, κύριε Μάντζο, για μια δεύτερη παρέμβαση.
ΔΗΜΗΤΡΙΟΣ ΜΑΝΤΖΟΣ: Πολύ σύντομα, κύριε συνάδελφε.
Κατ’ αρχάς, δεν θα μας βάζετε κανόνες στη σκηνοθεσία μας και στην παρουσία μας στο Κοινοβούλιο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Όχι. Χειροκροτήσατε…
ΔΗΜΗΤΡΙΟΣ ΜΑΝΤΖΟΣ: Ευχαριστούμε, κύριε Υφυπουργέ, που μας δίνετε την ελευθερία να εκφραζόμαστε στο Κοινοβούλιο όπως θέλουμε.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Το γεγονός...
ΔΗΜΗΤΡΙΟΣ ΜΑΝΤΖΟΣ: Δεν θέλουμε λογοκρισία ούτε κανενός άλλου είδους υπόδειξη στο πώς θα διαλεγόμαστε και τι κάνουμε μέσα στην Αίθουσα του Κοινοβουλίου.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Τα γεγονότα μιλούν.
ΠΡΟΕΔΡΕΥΩΝ (Βασίλειος Βιλιάρδος): Κύριε Υπουργέ, δεν έχουμε διάλογο!
ΔΗΜΗΤΡΙΟΣ ΜΑΝΤΖΟΣ: Τουλάχιστον, εμείς είμαστε εδώ. Τουλάχιστον, εμείς είμαστε εδώ και αυτή η παράταξη κάνει αντιπολίτευση.
Επίσης, δεν θα αισθανόμουν καθόλου περήφανος, ως Υφυπουργός και ως Βουλευτής μιας ιστορικής παράταξης, αν για παράδειγμα τον Προϋπολογισμό μου και τα νομοσχέδιά μου τα ψήφιζαν τα «ορφανά» της Χρυσής Αυγής. Με αυτή τη λογική και εσείς, λοιπόν, έχετε ενσωματώσει και είστε το ίδιο με τα «ορφανά» της Χρυσής Αυγής, στα οποία επί δύο χρόνια επιδείξατε προκλητική ανοχή στην κρατική χρηματοδότηση και κλείνατε τα μάτια, όταν ο κατάδικος έκανε δωρεάν καμπάνια μέσω YouTube μέσα από τις φυλακές. Αφήστε, λοιπόν, τις συγκρίσεις και ποιος στηρίζει ποιον εδώ μέσα.
Όμως, ας έρθουμε στην ουσία, επειδή με ρωτήσατε και ως Υφυπουργός επί των φορολογικών.
Πράγματι, με αυτή σας την ιδιότητα εγώ, κύριε Υπουργέ, θα σας επιστρέψω ένα ερώτημα, απαντώντας κατ’ ουσίαν σε αυτό. Εσείς, ως Υφυπουργός αρμόδιος επί των φορολογικών, λοιπόν, είστε ικανοποιημένος από τη λειτουργία της ΑΑΔΕ και των ελεγκτικών μηχανισμών της χώρας μας, όταν επί δέκα χρόνια -τα επτάμισι κυβερνάτε εσείς- υπήρξε φοροδιαφυγή δεκάδων και εκατοντάδων εκατομμυρίων ευρώ από τους μεγάλους καρχαρίες της αγοράς, την ώρα που με μια απόχη η φορολογική Αρχή πιάνει τα μικρά ψαράκια στις πρώτες ημέρες και εβδομάδες μιας μικρής οφειλής; Και έρχονται και η ΑΑΔΕ και το ΚΕΑΟ και όλοι οι αρμόδιοι φορείς να κάνουν ελέγχους, κατασχέσεις, αναγκαστικές εκτελέσεις σε μικρομεσαίες επιχειρήσεις και σε νοικοκυριά και κάποιοι μεγάλοι περνούσαν πάνω και κάτω από την απόχη ανεμπόδιστα επί δέκα και πλέον χρόνια.
Αυτό εσάς, ως Υφυπουργό αρμόδιο περί τα φορολογικά, σας ικανοποιεί, κύριε Υφυπουργέ και το πρόβλημά σας είναι πώς αντιδρά η Αντιπολίτευση σε αυτό;
Πρέπει, κύριε Υφυπουργέ, να καταλάβετε ότι το κράτος δεν σας ανήκει. Δεν μπορεί η όποια επιτυχία των διωκτικών αρχών να έρχεται με τόση καθυστέρηση, να αποτελεί για εσάς αντικείμενο επαίνου και να πρέπει όλοι να ραίνουν με βάγια τους δρόμους για να σας υποδεχτούν, ενώ ο ψόγος και ο καταλογισμός της καθυστέρησης στους ελέγχους και της ανοχής στην ασυδοσία και την ατιμωρησία να είναι μια κατακριτέα αντιπολιτευτική τακτική από ένα λαϊκιστικό κόμμα. Όχι.
Για εμάς, η διαφάνεια, η λογοδοσία και ο έλεγχος είναι αρχές, είναι πολιτικό παράδειγμα. Και γι’ αυτό και ο Πρόεδρος και όλοι μας επιμένουμε στο ότι αυτός ο κύκλος της ανομίας και της ανοχής στην ασυδοσία και την ατιμωρησία, οφείλει να πάρει τέλος από τις επόμενες εθνικές εκλογές, όποτε και αν αυτές γίνουν, με τη νίκη του ΠΑΣΟΚ, του προγράμματος της αλλαγής της δημοκρατικής παράταξης στην πρωτοπορία.
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μάντζο.
Η κ. Κεφαλά έχει ζητήσει τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Να απαντήσω στον κ. Μάντζο;
ΠΡΟΕΔΡΕΥΩΝ (Βασίλειος Βιλιάρδος): Η κ. Κεφαλά είχε ζητήσει προηγουμένως. Μετά θα έχει τον λόγο εσείς.
Έχετε τον λόγο, κυρία Κεφαλά.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Κύριε Μαρκόπουλε, ακούσαμε καλά, ότι πλέξατε το εγκώμιο της ΑΑΔΕ πριν από λίγο; Αλήθεια; Δηλαδή, είστε τόσο αποκομμένοι από την πραγματικότητα; Δεν γνωρίζετε ότι οι «επιτυχίες» -σε εισαγωγικά η λέξη, γιατί ξέραμε όλοι ότι πρόκειται για την αθερίνα της φοροδιαφυγής, η «Pizza Fan» και το «Χωριάτικο» έχουν να κάνουν, φυσικά, με την Ελληνική Αστυνομία και όχι με την AAΔΕ, η οποία, παρόλα αυτά, είχε όλο τον ελεγκτικό εξοπλισμό, ώστε να εντοπίσει αυτές τις παρανομίες, αλλά δεν το έκανε ποτέ. Δεν τα ξέρετε αυτά; Αλήθεια, μας είπατε ότι η ΑΑΔΕ έκανε αυτές τις μεγάλες επιτυχίες ενάντια στη φοροδιαφυγή;
Και εγώ έχω να σας ρωτήσω και κάτι άλλο. Μέσα στις ελεγχόμενες λίστες της ΑΑΔΕ, στα ελεγχόμενα πρόσωπα υπάρχει συνεργάτης του κ. Θεοχάρη, πρώην συνεργάτης του κ. Θεοχάρη και υποψήφιος με τη Νέα Δημοκρατία; Διότι, τελικά, η ρήση όποια πέτρα και να σηκώσεις, από όποιο σκάνδαλο από κάτω θα βρεις έναν πολιτευτή της Νέας Δημοκρατίας», είναι το μόνο σίγουρο. Και στη συγκεκριμένη περίπτωση βλέπουμε ακριβώς το ίδιο. Και εδώ ένας εμπλεκόμενος.
Και θέλουμε να σας ρωτήσουμε: Το επιβεβαιώνετε ή το διαψεύδετε αυτό, κύριε Υφυπουργέ, κύριε Μαρκόπουλε;
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Κεφαλά.
Κύριε Υπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Για την ταύτιση με τον κ. Πολάκη απάντηση δεν πήραμε. Όμως, μάτια έχουμε και είδαμε όσοι βρισκόμαστε στην Αίθουσα.
Όμως, νομίζω ότι η καλύτερη απάντηση, κύριε Μάντζο, είναι η τοποθέτηση από την πλευρά της Πλεύσης Ελευθερίας. Τελικά, όχι μόνο χειροκροτείτε σήμερα τον κ. Πολάκη, αλλά έχετε και σύμπτωση απόψεων με την Πλεύση Ελευθερίας, ένα κόμμα το οποίο είναι αρκετά αριστερά του φάσματος.
Εγώ σήμερα θα έφευγα λίγο προβληματισμένος. Και θα έφευγα και ως πολίτης προβληματισμένος από την εικόνα που σήμερα δείχνει το ΠΑΣΟΚ, να έχει ταυτιστεί με δυνάμεις της άκρας Αριστεράς και να τις χειροκροτεί. Επαναλαμβάνω: Απάντηση δεν δώσατε για το χειροκρότημα στον κ. Πολάκη.
Προφανώς, είναι δικαίωμά σας ό,τι χορογραφία θέλετε να κάνετε εντός της Αιθούσης. Προφανώς, είναι δικαίωμά σας να χειροκροτήσετε όποιον θέλετε. Όμως, είναι και δικό μας δικαίωμα, επειδή υπάρχει και η σημειολογία των στάσεων, των συμπεριφορών και των κινήσεων, να τη σχολιάσουμε δημοκρατικά.
Εδώ, λοιπόν, δεν μας δώσατε απάντηση, κύριε Μάντζο. Ξέρω ότι αισθάνεστε άβολα, ξέρω ότι κάποιοι από εσάς, όπως και η κ. Αποστολάκη, καλλιεργείτε το προφίλ των πιο κεντρώων της Κεντροαριστεράς, οι οποίοι θέλουν να μιλήσουν με τον αστικό πολιτικό χώρο.
Όμως, να ενημερώσουμε τους πολίτες ότι ούτε απάντηση δώσατε                        -ουσιαστικά, το κρύβετε ότι χειροκροτήσατε πριν από λίγη ώρα τον κ. Πολάκη- ούτε, όμως, μας λέτε και πώς έχετε τέτοια σύμπτωση με ένα κόμμα το οποίο είναι ξεκάθαρο -εγώ για την Πλεύση Ελευθερίας θα το πω- ότι κινείται στα αριστερά-αριστερά του φάσματος, έως και στα άκρα καμιά φορά. Πολλές φορές!
Εδώ, λοιπόν, κύριε Μάντζο, νομίζω ότι είναι πολύ προβληματισμένος ο ελληνικός λαός με αυτά τα οποία ακούει, όπως είναι προβληματισμένος και με τη σύμπτωση απόψεων που έχετε με την άκρα Αριστερά για την ΑΑΔΕ, μια διεθνώς αναγνωρισμένη, ευρωπαϊκά αναγνωρισμένη Ανεξάρτητη Αρχή, η οποία έχει σημαντικότατες επιτυχίες. Θα σας πω: Αν δεν τους έπιαναν, γιατί δεν τους έπιασαν! Τους πιάνουν. Γιατί τους έπιασαν;
ΔΗΜΗΤΡΙΟΣ ΜΑΝΤΖΟΣ: Γιατί τώρα; Γιατί τόσα χρόνια;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κάντε ένα συνέδριο εκεί, στο ΠΑΣΟΚ να τα βρείτε όμως!
Να γνωρίζετε, λοιπόν, επειδή δεν γνωρίζετε, ότι η συμβολή της ΑΑΔΕ στο να πιαστούν αυτά τα πολύ μεγάλα ψάρια ήταν καθοριστική. Διότι η Αστυνομία αναζήτησε και πήρε στοιχεία από την ΑΑΔΕ, μια Ανεξάρτητη Αρχή η οποία έχει κατορθώσει να έχει σημαντική παρουσία κατά του οργανωμένου εγκλήματος και πολύ-πολύ καλή συνεργασία με τη νέα Διεύθυνση Αντιμετώπισης του Οργανωμένου Εγκλήματος.
Επομένως, το να αντιπολιτευόσαστε την ΑΑΔΕ, σε μια περίοδο μάλιστα προφανούς επιτυχίας στην εξάρθρωση τόσων κυκλωμάτων, είναι σαν να αντιπολιτευόσαστε κανονικά όλο το σύστημα ελέγχου της φοροδιαφυγής. Αυτό είναι το ΠΑΣΟΚ; Έτσι θα κυβερνήσετε; Αμφισβητώντας τις Ανεξάρτητες Αρχές; Λειτουργώντας ως συμπληρώματα του κ. Πολάκη και της Πλεύσης Ελευθερίας; Πραγματικά, δεν σας το είχα. Είπαμε ενσωματώσατε όπως ο ΣΥΡΙΖΑ, δεν ξέραμε ότι έχετε ενσωματωθεί πλέον και εσείς ως ΠΑΣΟΚ από τον ΣΥΡΙΖΑ. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Καλείται στο Βήμα ο κ. Γεώργιος Μουλκιώτης, Βουλευτής του ΠΑΣΟΚ. Θα ακολουθήσει ο κ. Κοτίδης, ο κ. Πετραλιάς και μετά ο κ. Δελής.
Κύριε Μουλκιώτη, έχετε τον λόγο.
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ, κύριε Πρόεδρε. 
Κύριοι Υπουργοί, θα σας κατατρέχει είτε σας αρέσει είτε όχι ο κόλαφος της απόσυρσης του άρθρου 23. Είτε σας αρέσει είτε όχι. Και καλό είναι να εντοπίσουμε τη συζήτηση πάνω στο νομοσχέδιο και να αφήσουμε όλες τις άλλες διαδικασίες στην πάντα, γιατί δεν αρμόζει αυτήν τη στιγμή. 
Ας μας πείτε λοιπόν, ως έχοντες την ευθύνη της φορολογικής αρχής: Με ποιο δικαίωμα στερείτε στο Ελληνικό Δημόσιο αυτά τα οποία προβλέπεται να εισπράξει όταν εκδίδεται  διαταγή πληρωμής, που πρέπει να είναι εκτελεστός τίτλος; Με ποιο δικαίωμα στερείτε στο Δημόσιο την είσπραξη ρύθμιση του δικαστικού ενσήμου; Με ποιο δικαίωμα στερείτε στο Δημόσιο τα τέλη απογράφου, τα τέλη που καταβάλλονται στο Ελληνικό Δημόσιο προκειμένου ένας τίτλος να είναι εκτελεστός; Εσείς τι κάνετε; Στερείτε εν γνώσει σας το Ελληνικό Δημόσιο πόρων, επειδή θέλετε τα ιδιωτικά έγγραφα να τα κάνετε τίτλους εκτελεστούς και να τα χαρίσετε στα funds. Αυτοί είστε και, οτιδήποτε άλλο πείτε, είστε εκτός πραγματικότητας. 
Συζητάμε, λοιπόν, σήμερα ένα νομοσχέδιο με τριακόσια ενενήντα άρθρα που στοιβάζει έξι ευρωπαϊκές Οδηγίες μαζί με φορολογικές, τραπεζικές και δημοσιονομικές ρυθμίσεις, χωρίς κανέναν ενιαίο ιστό. Αυτή είναι η περιβόητη καλή νομοθέτηση Μητσοτάκη και επιτελικού κράτους. Είναι νομοθέτηση κακή, πονηρή και είναι απόδειξη και έχει αριθμό: η απόσυρση του άρθρου 23 είτε σας αρέσει είτε δεν σας αρέσει. 
Τι προέβλεπε, λοιπόν, πριν αποσυρθεί το άρθρο 23; Ότι ο δανειολήπτης που υπέγραφε ρύθμιση με fund -ιδιωτικό συμφωνητικό- και για οποιονδήποτε λόγο έμενε εκτός για τρεις δόσεις, θα έπρεπε η αρχική οφειλή να ξαναζωντανεύει και η αντικατάσταση να έρχεται χωρίς διαταγή πληρωμής, χωρίς δικαστή, χωρίς ανακοπή. Αυτός, λοιπόν, ο κίνδυνος απλωνόταν και στο σπίτι των εγγυητών του, του γονιού, του αδερφού, του φίλου που υπέγραψε για να βοηθήσει. Επτά διαδοχικά ένδικα μέσα που σήμερα στέκονται ανάμεσα σε μία οικογένεια και στο σπίτι του πλειστηριασμού, θα έκλειναν όλα με αυτό το άρθρο και ένα ιδιωτικό έγγραφο που θα έκανε τη δουλειά της δικαιοσύνης, πράγμα ανεπίτρεπτο για μία δημοκρατική, ευνοούμενη πολιτεία.
Αυτή η διάταξη αποσύρθηκε, όταν και ο Πρόεδρος του ΠΑΣΟΚ, ο Νίκος Ανδρουλάκης, δημόσια ζήτησε την απόσυρση, όταν σύσσωμη η Αντιπολίτευση αλλά και η ολομέλεια των Δικηγορικών Συλλόγων αντέδρασαν σε αυτές τις μεθοδεύσεις. Αλήθεια για πείτε μας: Γιατί δεν καλέσατε στην επιτροπή την ολομέλεια των Δικηγορικών Συλλόγων; Γιατί το αποφύγατε; Τι σκοπιμότητα είχατε και γιατί κάνατε όλη αυτήν τη μεθόδευση; Ποιος έγραψε και ενέταξε στο σώμα του νομοσχεδίου αυτήν τη διάταξη; Μια ρύθμιση που σαρώνει με μια κίνηση όλη την προστασία του Κώδικα Πολιτικής Δικονομίας και κανονικά δεν έπρεπε καν να έβγαινε από υπουργικό συρτάρι. Καν δεν έπρεπε. Ποιος έδωσε την εντολή να υπάρχει αυτό; Γιατί υπάρχει βροντερή σιωπή από την ηγεσία του Υπουργείου Εθνικής Οικονομίας και Οικονομικών; Με ποιο δικαίωμα δεν ενημερώνετε τον ελληνικό λαό για αυτές τις μεθοδεύσεις σας; Πείτε: Και με ποιο δικαίωμα; 
Ο κ. Πιερρακάκης επέμενε στην επιτροπή ότι δεν θα έπεφτε η διάταξη στους δανειολήπτες και μας έλυσε, όμως, μόνος του σήμερα το δίλημμα. Ήξερε τι κατέθετε και το υπερασπίζεται ακόμα και τώρα με την απόσυρσή του. Δεν μας εξήγησε, λοιπόν, από πότε το δικαίωμα ενός πολίτη να βρει δικαστή πριν χάσει το σπίτι του, είναι περιττή διαδικασία. Μα δεν ντρέπεστε λίγο; Και ας αφήσει την όψιμη αυστηρότητα, δήθεν, απέναντι στα funds που μόλις χθες ανακάλυψε. Αυστηρότητα όμως που στερεί, επαναλαμβάνω και πάλι, αυτά τα οποία οφείλει να καταβάλλει ο οποιοσδήποτε τρίτος στο Ελληνικό Δημόσιο σαν δικαστικό ένσημο και τέλος απογράφου. Τα ξέρετε αυτά; Πώς τα υιοθετείτε; Και εξηγήστε εδώ στη Βουλή σήμερα: Για ποιον λόγο εσείς υιοθετείτε να μην εισπράξει το Ελληνικό Δημόσιο; Με ποιο δικαίωμα; Ποιοι είστε στο τέλος-τέλος; Και σε κάθε περίπτωση η ευθύνη σε ένα πρωθυπουργικό, επιτελικό κράτος ανεβαίνει ως το Μαξίμου είτε το θέλετε είτε όχι και βαραίνει το Μαξίμου, γιατί τέτοιες διατάξεις δεν φτάνουν στη Βουλή χωρίς άνωθεν εντολή.
Έρχεται, λοιπόν, στο νου μας μια διάταξη -όχι διάταξη, αλλά έτσι όπως ακούστηκε κάποτε- ένα ερώτημα: Ποιος κυβερνά αυτόν τον τόπο; Και τότε πίσω από το επίσημο κράτος ήταν η βία του παρακράτους. Σήμερα τι είναι, κυρίες και κύριοι συνάδελφοι, με τους ολοκληρωμένους πλειστηριασμούς κατοικιών, που έχουν εξαπλασιαστεί σχεδόν μέσα σε τέσσερα χρόνια από τέσσερις χιλιάδες πεντακόσιους τριάντα έξι το 2021 σε εικοσιπέντε χιλιάδες πεντακόσιους εξήντα πέντε το 2025, η βία έχει γίνει οικονομική και το ίδιο ερώτημα επιστρέφει και στοχεύει πάλι στα έδρανα της νυν συντηρητικής παράταξης. 
Εδώ θα πρέπει να είμαστε δίκαιοι και με την ιστορία, γιατί οι μαζικές πωλήσεις στα δάνεια, πράγματι, ξεκίνησαν όταν καταργήθηκε στην ουσία ο ν.3869/10 του ΠΑΣΟΚ, που ήταν ο μόνος νόμος που προστάτευσε την πρώτη κατοικία με την κυβέρνηση Παπανδρέου ΠΑΣΟΚ, είτε σας αρέσει είτε όχι. Δεν σας αρέσει. Και αυτός ο νόμος καταργήθηκε. Άρθρα 215 και 219, επτά τροποποιήσεις του Κώδικα Πολιτικής Δικονομίας για τις κατασχέσεις και για την αναγκαστική εκτέλεση, οι οποίες συνεχίστηκαν από το ΄19 μέχρι σήμερα. Επτά πάλι διαδικασίες από τη Νέα Δημοκρατία που τροποποιούν τον νόμο για την αναγκαστική εκτέλεση, σε βάρος όμως των οφειλετών και υπέρ του fund. Αυτοί είστε και αυτό κάνετε. Μη βάζετε, λοιπόν, άλλα επιχειρήματα εδώ να πείτε τίποτα. Έχετε ολοκληρώσει ένα σύστημα που φτάνει στα άκρα και σβήσατε την ελάχιστη προστασία, η οποία έχει μείνει και τώρα με θράσος λέτε ότι προστατεύετε τον συνεπή οφειλέτη. 
Τι άλλο να πω; Τι να πω για ένα νομοσχέδιο «Γαργαντούα», έτσι μόνο μπορώ να το πω,  στην ειδική διαδικασία διμερούς ρύθμισης στην ουσία που είναι ο ισχύων Κώδικας Δεοντολογίας με το καινούργιο περιτύλιγμα; Είναι περιτύλιγμα, κύριε Υφυπουργέ; Πείτε μας πώς θα βρει μέσα σε έναν μήνα 30 χιλιάδες ευρώ αυτός ο οποίος χρωστάει 200 χιλιάδες για να γλιτώσει τον πλειστηριασμό; Μα ξέρετε την πραγματικότητα; Βρε, ξέρετε την κοινωνία; Δεν την ξέρετε. Βγείτε έξω να δείτε τι σημαίνει κοινωνία και τι υφίσταται σήμερα που τα βλέπετε τόσο απλά. 
Είχατε τις εκατόν είκοσι δόσεις, τις υιοθετήσατε αλλά και τι διαφημίζετε τώρα; Το 3% επιτόκιο; Ποιο 3%; Για τους ευάλωτους μόνο και τους επιλέξιμους. Όχι αυτοί που έχουν περαστεί όλοι στον εξωδικαστικό μηχανισμό. Γιατί τους αποκλείετε; Και αυτοί που χρωστούν στην ΑΑΔΕ; Και αυτοί που χρωστούν στον ΕΦΚΑ; Γιατί εκεί το επιτόκιο είναι 5,84%; Πείτε την αλήθεια. Πείτε την αλήθεια γιατί τους αφήνετε με 5,84; Τα έχουνε πολλά, αφού οφείλουν και κάνουν; Γιατί το λέτε αυτό και γιατί υπομειδιάτε κύριε Υφυπουργέ; Τόσο απλά είναι αυτά τα πράγματα; Έτσι αντιμετωπίζετε τον οφειλέτη; Έτσι βλέπετε τον οφειλέτη στην όλη διαδικασία; Λυπάμαι και το λέω. 
Να σας πω και κάτι ακόμα; Ολομέλεια του Αρείου Πάγου -τα ξέρετε καλύτερα- απόφαση 6/2026, από τον Ιούνιο μήνα μέχρι σήμερα έχει εφαρμοστεί από τα funds; Όχι. Γιατί τους επιτρέπετε; Γιατί τους επιτρέπετε; Με ποιο δικαίωμα τους αφήνετε να κάνουν ό,τι θέλουν και να μην υπάρχει αυτό το προνόμιο, το οποίο θέσπισε η απόφαση και αποφάσισε η Ολομέλεια του Αρείου Πάγου με την 6/2026; Αλλά τα fund τα μιλάμε κρυφά και κατά τα άλλα προστατεύουμε και ό,τι προστατεύουμε. Αυτοί είστε και γι’ αυτό υιοθετήσατε και αυτήν τη διάταξη του άρθρου 23. Αυτό είναι ξεκάθαρο είτε σας αρέσει είτε όχι και πρέπει αυτά να τα λέμε όλα. Διότι, δυστυχώς, γνωρίζετε όλοι ανεξαιρέτως πως δεν μπορείτε να κινηθείτε περαιτέρω όπως κινείστε. Βλάπτετε την κοινωνία, βλάπτετε τους μικρομεσαίους, τους αγρότες, τους εργάτες, βλάπτετε τους πάντες, οι οποίοι βρίσκονται στη χειρότερη περίοδο της ζωής τους, με την ακρίβεια να καλπάζει και δεν το έχετε αντιληφθεί καθόλου. Ξέρετε ότι ο πρωτογενής τομέας τελειώνει; Ξέρετε ότι οι αλιείς και οι κτηνοτρόφοι τελειώνουν; Ξέρετε ότι οι αγρότες τελειώνουν και δεν ξέρουν πού βρίσκονται; Ξέρετε σε ποιους οφείλετε; Ξέρετε η ΑΑΔΕ, η περίφημη που πήρε τον ΟΠΕΚΕΠΕ, σε ποια κατάσταση βρίσκεται σήμερα; Πόσες δηλώσεις έχουν επιτυχώς τακτοποιηθεί και πόσες είναι εκτός και πότε αυτοί οι άνθρωποι θα πληρωθούν και λέτε ότι, δήθεν, θα πληρωθούν; Δεν τα ξέρετε. Δεν ενδιαφέρεστε για να τα ξέρετε, αδιαφορείτε. Και αυτό είναι ακόμα χειρότερο. 
Εμείς κάναμε συγκεκριμένες προτάσεις για τις εκατόν είκοσι δόσεις, για την προστασία της πρώτης κατοικίας. Εμείς λέμε προστασία της κύριας κατοικίας για όσους αποδεδειγμένα δεν μπορούν να πληρώσουν, προστασία της αγροτικής περιουσίας για την οποία εσείς αδιαφορείτε και δεν λέτε τίποτα, κλειστό το στόμα. Δικαίωμα του δανειολήπτη να αγοράσει πρώτος το δάνειο του, στην τιμή που το αγόρασε το fund με έναν υπολογισμό. Διαγραφή των εξωλογιστικών, κανόνες για διαπραγμάτευση. Κανόνες, όχι αυτό το δήθεν, κάναμε κανόνες και βάλαμε πρόστιμο.
Και πώς θα μπει το πρόστιμο; Για διαβάστε τη διάταξη! Αναφέρεται η διάταξη κάπου συγκεκριμένα για την αναλογικότητα που πρέπει να υπάρχει και το πώς θα μπει ή πετάμε λόγια στον αέρα; Λέμε νούμερα για να μπορέσουμε να εντυπωσιάσουμε, ενώ η κατάσταση είναι δυστυχώς διαφορετική!
Και να πούμε και κάτι ακόμα. Υπάρχει και μια τροπολογία που καταθέσαμε και ζητάμε την κατάργηση του άρθρου 15, παράγραφος 1, που είναι η εκτελεστότητα της σύμβασης αναδιάρθρωσης του εξωδικαστικού μηχανισμού. Ζητάμε λοιπόν και αυτό να καταργηθεί και να τροποποιηθεί σήμερα, αφού συμπαρασύρεται και με το άρθρο 23. Με αυτό θα αποδείξετε ποιοι είστε και αν είστε.
Δεν γίνεται διαφορετικά η διαδικασία όπως το πάτε. Έχετε οδηγήσει σε αδιέξοδο την ελληνική κοινωνία. Πάρτε το απόφαση, ασχοληθείτε σοβαρά και πάρτε μέτρα για τους οφειλέτες οι οποίοι πένονται αυτή τη στιγμή και είναι στα χειρότερά τους. Δεν είναι έτσι όπως τα νομίζετε εσείς και όπως τα υπολογίζετε. Και αποκαλύπτεστε πώς τα υπολογίζετε, με τον τρόπο που νομοθετείτε. 
Ευχαριστώ πολύ, κύριε Πρόεδρε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μουλκιώτη. Είστε πολύ δυναμικός πάντως. 
Καλείται στο Βήμα ο κ. Βασίλειος Κοτίδης, Βουλευτής της Ελληνικής Λύσης.
Ορίστε, έχετε τον λόγο.
ΒΑΣΙΛΕΙΟΣ ΚΟΤΙΔΗΣ: Ευχαριστώ, κύριε Πρόεδρε.
[bookmark: _Hlk244711707]Κύριοι Υφυπουργοί, κυρίες και κύριοι συνάδελφοι, έντονη είναι η δυσαρέσκεια της κοινωνίας για τη δράση των funds. Τα ελληνικά νοικοκυριά που έχουν μπλεχτεί στα δίχτυα των εταιρειών αυτών έχουν μεταβιβαστεί οι απαιτήσεις των τραπεζών στενάζουν κάτω από την πίεση των πλειστηριασμών και των κατασχέσεων που επιβάλλονται αυθαίρετα και καταχρηστικά. 
Η Κυβέρνηση έχει καταφέρει να ισοπεδώσει τα πάντα όσον αφορά την καθημερινότητα των πολιτών και παρακολουθεί αμέτοχη τα όσα συμβαίνουν στην κοινωνία. Οι δανειολήπτες μάταια προσπαθούν να βγάλουν άκρη σχετικά με το πόσα ακριβώς χρήματα χρωστάνε και σε ποιον τα χρωστάνε. Τα funds πληρώνοντας στις τράπεζες ένα πολύ μικρό ποσοστό των αρχικών χρεών των ιδιωτών, αξιώνουν στη συνέχεια από τους πολίτες την πλήρη εξόφλησή τους. Αυτή η πρακτική σε καμία περίπτωση δεν αντέχει ούτε στο δίκαιο ούτε στη λογική. Το πιο φυσιολογικό είναι η πρόταση εξαγοράς των χρεών να γίνονταν στους ίδιους τους οφειλέτες, ώστε να αποφεύγονταν αυτές οι απαράδεκτες μεθοδεύσεις και οι πολίτες να μην έχαναν τις περιουσίες τους. 
Δεν αμφισβητείται το γεγονός ότι οι τράπεζες με σκοπό την εξυγίανση των ισολογισμών τους, πούλησαν τα δάνεια σε ξένα funds σε πολύ χαμηλά ποσοστά της ονομαστικής τους αξίας, με συνέπεια το κέρδος που προκύπτει από τη διαφορά μεταξύ της χαμηλής τιμής αγοράς, του δανείου και του ποσού που τελικά θα εισπράξουν από τον δανειολήπτη να είναι τεράστιο. Η ψυχολογική πίεση που ασκείται από τις εισπρακτικές εταιρείες με τηλεφωνήματα και με απειλές για πλειστηριασμούς είναι αφόρητη. Ο κίνδυνος απώλειας περιουσίας αφορά ακόμα και τις περιπτώσεις όπου ο δανειολήπτης κινδυνεύει να χάσει και την πρώτη του κατοικία. 
Στο υπό συζήτηση νομοσχέδιο βλέπουμε ότι η Κυβέρνηση, αντί να προστατεύσει τους δανειολήπτες, αντιθέτως διευκολύνει τις μεταβιβάσεις των χαρτοφυλακίων μη εξυπηρετούμενων δανείων, δίνοντας τη δυνατότητα πώλησης αυτών από το ένα fund στο άλλο. 
Είναι γεγονός ότι υπάρχουν πολλές περιπτώσεις δανειοληπτών που έχουν πληρώσει ένα μεγάλο μέρος οφειλής τους και ξαφνικά τους παρουσιάζονται στοιχεία από τους servicers με υπέρογκα υπόλοιπα οφειλών. Η προστασία που ορίζεται στο άρθρο 15 του νομοσχεδίου δεν είναι αρκετή, διότι δεν περιλαμβάνει την περίπτωση που ο οφειλέτης καθυστερήσει κάποια δόση του λόγω αποδεδειγμένης, βέβαια, ανωτέρας βίας. Θα μπορούσαν να συμβούν κακοτυχίες ακόμα και σε έναν συνεπή δανειολήπτη. Ένα πρόβλημα υγείας, μία αιφνιδιαστική απώλεια εργασίας ή κάτι άλλο που δεν θα μπορούσε να προβλέψει, δεν θα έπρεπε να τον κατατάξουν αυτόματα στους κακοπληρωτές και να εξαιρείται από την προστασία του άρθρου 15. 
Στο άρθρο 17 περιέχεται η πρόταση ρύθμισης που πρέπει να κάνει ο δανειστής στον οφειλέτη για οφειλή για την οποία επισπεύδει πλειστηριασμό. Η πρόβλεψη ότι η πρόταση ρύθμισης πρέπει να είναι τεκμηριωμένη βάσει της ικανότητας αποπληρωμής του οφειλέτη είναι χωρίς ουσιαστική αξία, εφόσον δεν υπάρχει όριο σχετικά με το υπόλοιπο ποσό του δανείου που δικαιούται να ζητήσει ο πιστωτής. Οι τόκοι είναι ικανοί να υπερδιπλασιάσουν την αρχική οφειλή, χωρίς να υπάρχει κάποια προστασία του οφειλέτη γι’ αυτό το ενδεχόμενο.
Επίσης, ορίζεται ότι η πρόταση μιας ρύθμισης από την πλευρά του δανειστή μπορεί να περιέχει πληρωμή προκαταβολής ποσοστού 15% επί του κεφαλαίου της οφειλής. Η ειρωνεία είναι ότι αυτό το ποσοστό της προκαταβολής ενδεχομένως και να αφορά το συνολικό ποσό με το οποίο το fund αγόρασε ολόκληρη την οφειλή. 
Όμως, θα σταθώ στη δυνατότητα διοικητικών κυρώσεων για τυχόν παραβάσεις των διατάξεων του νομοσχεδίου, για τις οποίες προηγουμένως, κύριε Υφυπουργέ, παινευόσασταν. Βάλτε πρώτα τα πρόστιμα, πάρτε τα πρώτα και μετά ελατέ και παινευτείτε εδώ πέρα, όπως κάνετε και στα σούπερ μάρκετ που δεν πληρώνουν ποτέ τίποτα και πάνε στα δικαστήρια και αυτά τα πρόστιμα δεν φτάνουν στα ταμεία του κράτους. Πρώτα πάρτε τα και μετά πείτε μας. Το χρέος της πολιτείας χωρίς αμφιβολία είναι να στέκεται δίπλα στον πολίτη και όχι δίπλα στα funds. 
Η ρύθμιση των εκατόν είκοσι δόσεων τμηματικής καταβολής οφειλών προς τη φορολογική διοίκηση που προβλέπεται στο άρθρο 35, περιλαμβάνει ληξιπρόθεσμες οφειλές μέχρι 31/12/2024. Κατά την άποψή μας, θα έπρεπε να αφορά ληξιπρόθεσμες οφειλές μέχρι και σήμερα, μέχρι και την ψήφιση του νομοσχεδίου, έτσι ώστε να συμπεριλάβει περισσότερους δανειολήπτες. 
Τελικά, πόσους και ποιους θέλετε να διευκολύνετε, κύριοι της Κυβέρνησης, τους πολίτες ή μήπως τα funds; Αυτό που τελικά βλέπουμε είναι αόριστες διατάξεις, οι οποίες δεν απαντούν στο αίτημα της κοινωνίας για πλήρη ενημέρωση των οφειλετών από τα funds. Ερώτηση: Πού έχουν έδρα αυτά τα funds, στο εξωτερικό; Γιατί δεν πληρώνουν φόρους στην Ελλάδα για τα υπερκέρδη τους από την εκμετάλλευση των κόκκινων δανείων; Το ζήτημα της φορολόγησης των servicers είναι καίριο και θα έπρεπε να υπάρχει μια πιο δίκαιη ρύθμιση των φορολογικών τους υποχρεώσεων, ανάλογα με εκείνη που ισχύει για όλους τους Έλληνες. Δεν είναι ανεκτό κάποιοι να κερδίζουν τεράστια ποσά και στο τέλος να μη φορολογούνται για τα κέρδη τους στην Ελλάδα. 
Τελειώνοντας, θα πω ότι η απόσυρση του άρθρου 23 που αφορούσε το δικαίωμα των funds να προχωρούν σε κατασχέσεις και σε πλειστηριασμούς, παρακάμπτοντας τη διαδικασία έκδοσης διαταγής πληρωμής, απλώς ρίχνει στάχτη στα μάτια σχετικά με τις αληθινές προθέσεις της Κυβέρνησης. Το ερώτημα είναι ποιοι είναι αυτοί που σκέφτηκαν αρχικά μια τέτοια ρύθμιση και ποιες είναι οι προθέσεις. Οι προθέσεις της Κυβέρνησης είναι ξεκάθαρες. Θέλουν να μειώσουν τα έξοδα των funds για την έκδοση διαταγής πληρωμής και δικαστικού ελέγχου. 
Θέλω, όμως, να μου βρείτε έναν δανειολήπτη που έχει υπογράψει για τη μεταβίβαση του δανείου του πριν το 2003. Υπάρχει, άραγε; Ας θυμηθούμε λίγο τις χρονολογίες. Το 2003 είχαμε Κυβέρνηση ΠΑΣΟΚ και Πρωθυπουργό τον Σημίτη και με τον ν.3156 διευκολύνεται η μεταφορά των δανείων αυτών. Από τότε και πέρα υπογράφει ο δανειολήπτης για τη μεταφορά του δανείου του. Το 2015, η Κυβέρνηση ΣΥΡΙΖΑ με Πρωθυπουργό τον Τσίπρα -τώρα, ΣΥΡΙΖΑ, ΕΛΑΣ, άλλαξε ο Μανωλιός κι έβαλε τα ρούχα του αλλιώς, δεν ξέρω τι αλλάζει σε αυτό το πράγμα- άφησε σε ισχύ τον νόμο του ΠΑΣΟΚ και άρχισε η σταδιακή άρση της οριζόντιας προστασίας. Έτσι ήρθαμε στο 2017 με τους ηλεκτρονικούς πλειστηριασμούς. 
Από το 2019 έως σήμερα δεν άλλαξε κάτι προς όφελος των δανειοληπτών, με Κυβέρνηση της Νέας Δημοκρατίας και Πρωθυπουργό τον Μητσοτάκη. Αντιθέτως, με τον ν.4649 και το Πρόγραμμα «ΗΡΑΚΛΗΣ 1», «ΗΡΑΚΛΗΣ 2» και «ΗΡΑΚΛΗΣ 3» διευκολύνεται και επιτρέπεται η μαζική μεταφορά κόκκινων δανείων από τις τράπεζες στα funds. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κοτίδη.
Καλείται στο Βήμα ο Υφυπουργός Οικονομικών κ. Αθανάσιος Πετραλιάς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και μετά εγώ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ορίστε, κύριε Υφυπουργέ, έχετε τον λόγο.
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Εγώ θα ξεκινήσω λίγο διαφορετικά, γιατί νομίζω ότι το θέμα των κόκκινων δανείων έχει μονοπωλήσει -και σωστά- τη συζήτηση, αλλά πρέπει να αναδείξουμε και κάποιες άλλες πτυχές. Όμως, προφανώς θα έρθω και σε αυτό το ζήτημα.
Θα ξεκινήσω, λοιπόν, με τριάντα ένα άρθρα, το Μέρος Γ΄ του νομοσχεδίου, δηλαδή τα άρθρα 58-89 που είναι αρμοδιότητάς μου ως έχων την ευθύνη του Γενικού Λογιστηρίου του Κράτους. 
Από την 1η Ιανουαρίου του 2027, λοιπόν, όλοι οι φορείς της Γενικής Κυβέρνησης θα εφαρμόζουν πλήρως το Λογιστικό Πλαίσιο της Γενικής Κυβέρνησης. Είναι η λεγόμενη «Λογιστική Μεταρρύθμιση». Εδώ να πω ότι η Λογιστική Μεταρρύθμιση έχει ξεκινήσει περίπου μια δεκαετία σταδιακά. Ειδικά επιταχύνθηκε τα τελευταία πέντε, έξι χρόνια. Ποια είναι η ουσία και τι κάνουμε με αυτά; Ωραία είναι τα άρθρα, ξέρω ότι δεν ενδιαφέρει πάρα πολύ τον κόσμο, αλλά είναι μια ουσιαστική μεταρρύθμιση που θα μείνει για τις επόμενες γενιές και νομίζω ότι έχει σημασία. 
Τι κάνουμε λοιπόν; Η εφαρμογή του Λογιστικού Πλαισίου Γενικής Κυβέρνησης βασίζεται στην αρχή του δεδουλευμένου, σύμφωνα με την οποία οι συναλλαγές και τα γεγονότα καταχωρίζονται στο λογιστικό σύστημα της οντότητας και αναγνωρίζονται στις χρηματοοικονομικές καταστάσεις όταν λαμβάνουν χώρα και όχι μόνο όταν διακανονίζονται ταμειακά. Τι σημαίνει αυτό; Όταν κόβεται το τιμολόγιο έχει πάνω μία ημερομηνία πληρωμής. Η υποχρέωση, λοιπόν, του κράτους γεννάται την ημερομηνία που λέει το τιμολόγιο, όχι όποτε πληρώνει.
Άρα θα ξέρουμε πλέον με ακρίβεια, να το πω έτσι, τι χρωστάμε. Πολύ βασικά πράγματα. Και όχι μόνο εμείς, και οι ΟΤΑ, οι δήμοι, γιατί αυτό αφορά όλη τη Γενική Κυβέρνηση, όλους τους φορείς της Γενικής Κυβέρνησης, τους ασφαλιστικούς οργανισμούς κ.λπ. 
Άρα βασικός πυλώνας λοιπόν για να λειτουργήσει αυτό το σύστημα, η λογιστική δεδουλευμένης βάσης, αποτελεί το Κυβερνητικό Σύστημα Επιχειρησιακού Σχεδιασμού, Government Enterprise Resource Planning, govERP, το οποίο υποστηρίζει ψηφιακά τη μετάβαση και προκαλεί για τους φορείς νέες απαιτήσεις δημοσιονομικές, λογιστικές και επιχειρησιακές. 
Προκύπτει συνεχώς και αντίστοιχη ανάγκη προσαρμογής του θεσμικού πλαισίου. Γι’ αυτό έρχονται τα άρθρα 58 ως 89 εδώ πέρα στο νομοσχέδιο. Να ξέρουμε ότι τους τελευταίους δυο-τρεις μήνες, όλες οι ΓΔΟΥ και οι φορείς της Γενικής Κυβέρνησης έχουμε καταφέρει και έχουν ανεβάσει τα στοιχεία για την κατάρτιση του προϋπολογισμού του 2027 στο νέο σύστημα. 
Το μεγάλο στοίχημα είναι να ξεκινήσει και την 1-1 η εκτέλεση. Τι σημαίνει ότι ξεκινάει η εκτέλεση; Θέλεις να πληρώσεις; Πρώτα ανεβάζει ο φορέας, ο Δήμος, ο καθένας το τιμολόγιο και μετά συνδέεται η πληρωμή με το τιμολόγιο. Καταλαβαίνετε πόσο σημαντικό είναι αυτό και για τη διαφάνεια και για να γνωρίζει το κράτος τι χρωστάει αλλά και τι του χρωστάνε, γιατί έχουμε και αντίστοιχες απαιτήσεις. 
Επίσης επικαιροποιούνται οι αρμοδιότητες του Γενικού Λογιστηρίου και των οικονομικών υπηρεσιών των φορέων για να έχουμε διαφάνεια, συνεχή ροή, έγκαιρο χαρακτήρα των οικονομικών στοιχείων. 
Να πούμε ότι όλη αυτή η μεταρρύθμιση έχει γίνει μαζί με το Ελεγκτικό Συνέδριο. Πάρα πολλές, πολύμηνες συσκέψεις κτλ. Ερχόμαστε και κάνουμε και άλλα πράγματα. Έχουμε την αρχή της λογοδοσίας, η οποία πλέον εναρμονίζεται με το προεδρικό διάταγμα με τους κανόνες του Ελεγκτικού Συνεδρίου. Έχουμε την έννοια της νόμιμης και κανονικής δαπάνης, η οποία πλέον σταματάει να είναι μόνο στο τελικό στάδιο αυτός που πατάει το τελικό κουμπί της πληρωμής, αλλά διαχέεται, όπως ήθελε το Ελεγκτικό, και σε όλα τα προηγούμενα στάδια, αυτός που εγκρίνει τη σύμβαση, το τιμολόγιο. Και έτσι είναι το σωστό. 
Αλλά πάμε να δούμε και τι άλλο κάνει. Έχουμε, πέρα λοιπόν από τη δουλευμένη βάση, που είναι το βασικό, το actual basis που λέμε, έχουμε πλέον ισολογισμό και απολογισμό, όχι μόνο της κεντρικής διοίκησης. Ερχόμαστε κάθε χρονιά και συζητάμε -τα έχουμε συζητήσει εδώ και με τον κ. Καζαμία και τα λέμε συχνά- τον ισολογισμό και απολογισμό κεντρικής διοίκησης. Και έρχεται μάλιστα και αυτό και αργοπορημένα, τον Νοέμβριο. 
Έρχεται λοιπόν τώρα η ρύθμιση. Θα υποβάλλεται και θα ψηφίζεται τον Μάρτιο του επόμενου έτους από τον Νοέμβριο. Μόλις υποβληθεί τον Μάρτιο θα ψηφίζεται και θα έχουμε πλέον και Γενική Κυβέρνηση. Τι σημαίνει αυτό; Όλοι οι φορείς, όχι μόνο τα Υπουργεία, και εκεί οι φορείς της Γενικής Κυβέρνησης, πώς τα πήγανε, ποιο είναι το ενεργητικό τους, ποιο είναι το παθητικό τους, τι απαιτήσεις έχουν, τι χρωστάνε, τι πάγια έχουν, τι άυλες απαιτήσεις έχουν, τι πνευματικά δικαιώματα έχουν. Είναι τεράστιο το έργο και αυτό γίνεται μέσω του μητρώου παγίων. Καταλαβαίνετε λοιπόν, δεν θα επεκταθώ άλλο. 
Είναι μια πάρα πολύ σημαντική μεταρρύθμιση. Όταν πήγα εγώ ήδη συζητιόταν για δέκα χρόνια, όταν πήγα στο Γενικό Λογιστήριο το 2019 ως Γενικός Γραμματέας και τη βάλαμε μπρος και τώρα είναι η ώρα της υλοποίησης και είμαστε υπερήφανοι γι’ αυτό. Ξέρω ότι έχει παραπάνω δουλειά για τους ΓΔΟΥ και για το Γενικό Λογιστήριο αλλά και τις οικονομικές υπηρεσίες όλων των φορέων, αλλά πραγματικά θα αλλάξει τον τρόπο που λειτουργούν τα δημόσια οικονομικά και θα μείνει για τις επόμενες γενιές. 
Τώρα ερχόμενος σε κάποιες παρατηρήσεις- δεν θα μακρηγορήσω, γιατί έχουν ειπωθεί νομίζω τα πάντα- για τα θέματα των δανειοληπτών και των ρυθμίσεων. Λοιπόν, νομίζω είναι σαφές ότι ο βασικός στόχος του νομοσχεδίου είναι να φέρει κανόνες επιπλέον σε servicers, 120 δόσεις, όπως εξαγγέλθηκαν, επέκταση των 72 δόσεων σε 120 και επιπλέον ρυθμίσεις για τον εξωδικαστικό με σταθερά επιτόκια κτλ. 
Ωστόσο παρατηρώ κάτι που πρέπει να το αναφέρω και να δώσω και μια προειδοποίηση για ενδεχόμενους κινδύνους. Παρατηρήθηκε εδώ μια πλειοδοσία από την Αντιπολίτευση ποιος θα κάνει μεγαλύτερα κουρέματα, ποιος θα δώσει μικρότερα επιτόκια. Ακούσαμε κάποιους να λένε μηδέν επιτόκιο, άλλους να επανέλθει ο νόμος Κατσέλη. 
Καταλαβαίνω ότι το ΠΑΣΟΚ είναι υπερήφανο για τον νόμο Κατσέλη, αλλά και από την πλευρά μας να πούμε ότι δεκαπέντε χρόνια μετά προσπαθούμε, και εμείς και τα δικαστήρια, να αντιμετωπίσουμε τις συνέπειές του και 40% των δανειοληπτών που μπήκαν στον νόμο Κατσέλη δεν δικαιώθηκαν με τα δικαστήρια και τώρα έχουν να πληρώσουν και δεκαπέντε χρόνια πανωτόκια και πρέπει εμείς να το λύσουμε. 
Γιατί δεν λύθηκε επτά χρόνια; Γίνονται συνεχώς ρυθμίσεις. Ναι, κάποια πράγματα θα έπρεπε να γίνουν γρηγορότερα. Το αναφέρω και εγώ. Αλλά γίνονται συνεχώς προσπάθειες και επεκτάσεις. Επεκτείναμε πέρυσι τον εξωδικαστικό. Διπλασιάσαμε τα όρια. Φέραμε τώρα πριν κάποιους μήνες να μπαίνει κάποιος και από τις 5.000 οφειλή. Αυξήσαμε το όριο του ακατάσχετου. Αν κάποιος πληρώσει, μπορεί να του ανοίξει κατασχεμένος λογαριασμός κτλ. Γίνονται βήματα. 
Από κει και πέρα άλλο αυτό και άλλο να έχουμε οριζόντιες ρυθμίσεις, κόψτε τις προσαυξήσεις, κόψτε τα επιτόκια, μην πληρώνει ο κόσμος, τα χαρίζουμε. Πολύ ωραία. Κάποιος πρέπει να πει δυο λέξεις. Συγγνώμη, μπορεί να με χλευάσετε, το καταλαβαίνω, αλλά θα πω τις δυο λέξεις, κουλτούρα πληρωμών και ηθικός κίνδυνος. Κάποιος πρέπει να μιλήσει για αυτά τα δυο πράγματα. 
Τι είναι ο ηθικός κίνδυνος; Όταν συμφέρει να μην πληρώσεις την οφειλή σου, γιατί θα έρθουν να σου κάνουν 120 δόσεις με κουρέματα και άρα συμφέρει να μην πληρώνει κανείς. Άρα τα 60-65 δις έσοδα του κράτους θα μπουν σε 120 δόσεις, να γίνουν 6 δις. Και μετά πώς θα πληρωθούν συντάξεις και μισθοί; Λέω τώρα. Δηλαδή μετά, τις τράπεζες, να μην πληρώνουμε. 
Να πω και ένα στοιχείο. Παραλάβαμε τα κόκκινα δάνεια 43,5%. Ναι, έγινε ο «Ηρακλής». Δεν έχουν πέσει. Το 43,5% είναι τα κόκκινα στις τράπεζες. Τα συνολικά είναι περίπου 20% κάπου εκεί, λίγο πιο κάτω. Αλλά πέσανε από το 43,5% στο 20%. Αν δώσεις το σήμα πάλι ότι μην πληρώνετε, αφήστε τα να κοκκινίσουν και να έρθετε μετά να κάνετε ρύθμιση, θα ξαναπάει στο 43,5%, θα ξαναέχουμε PSI, νόμος Κατσέλη, πάλι τα ίδια. 
Η αλήθεια ποια είναι; Ο κόσμος έχει περάσει πάρα πολύ δύσκολα, ο ελληνικός λαός. Έχει περάσει κρίση δεκαετή, δημοσιονομική, πανδημία και άλλη κρίση και προσπαθούμε μετά από όλα αυτά, ναι, χρειάζεται χρόνος. Στα επτά χρόνια καταφέραμε το 43,5% να γίνει 20%. Και θέλει χρόνο αυτό, γιατί, πέρα ότι έρχονται απανωτές κρίσεις, αυτό το πράγμα θέλει χρόνο για να αποπληρωθούν οι δόσεις, είναι μακροχρόνια δάνεια. Και να γίνουν νέες ρυθμίσεις κτλ. Και αυτό προσπαθούμε. 
Αλλά αυτό που προσπαθώ να πω είναι ότι θέλει μια ισορροπία. Αν ξεφύγεις από την ισορροπία, η κουλτούρα πληρωμών πάρα πολύ δύσκολα φτιάχνεται. Θέλει δέκα χρόνια να φτιαχτεί και μπορεί σε πέντε μήνες, με πέντε ρυθμίσεις κτλ, προεκλογικά να χαθεί. 
Αυτά ήθελα να πω από την πλευρά μου. Να κρατήσουμε το μέτρο, να κρατήσουμε ισορροπία. Θα κάνουμε όλα αυτά που μπορούμε, αλλά χωρίς να δημιουργηθεί ηθικός κίνδυνος και να χαλάσει η κουλτούρα πληρωμών. Γιατί μετά έρχονται αυτά που ήδη ζήσαμε και πρέπει κάποια στιγμή να μαθαίνουμε από τα λάθη μας. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Καλείται στο Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ξεκινήσω την σημερινή μου ομιλία με μία πάρα πολύ σημαντική εξέλιξη, όπως εμείς την αντιλαμβανόμαστε στην Πλεύση Ελευθερίας, όπως εγώ προσωπικά την αντιλαμβάνομαι ως άνθρωπος που έχω αφιερώσει τη ζωή μου στην υπεράσπιση των ανθρωπίνων δικαιωμάτων, της δημοκρατίας, του διεθνούς δικαίου και στην υπεράσπιση των θυμάτων διεθνών εγκλημάτων, αλλά και των θυμάτων κρατικής βίας. 
Η χθεσινοβραδινή σαρωτική νίκη των υποψηφίων των Δημοκρατικών έναντι του Τραμπ, αποτελεί μια πάρα πολύ σημαντική νίκη των πολιτών των Ηνωμένων Πολιτειών, αλλά θα έλεγα και των πολιτών του πλανήτη, απέναντι σε μια πολιτική ακραία, αντιδημοκρατική, διεθνώς εγκληματική, παραβιαστική της διεθνούς νομιμότητας και κάθε διεθνούς κεκτημένου, περιφρονητική για τις γενικές αρχές του διεθνούς δικαίου, του διεθνούς ανθρωπιστικού δικαίου, του διεθνούς ποινικού δικαίου, περιφρονητική ακόμη και για το πιο ιερό «ποτέ ξανά» που είπε η ανθρωπότητα στον ναζισμό. Γιατί, να μην ξεχνάμε ότι ο Τραμπ είναι αυτός που ανέβηκε στον θώκο της εξουσίας, έχοντας πρωτοπαλίκαρό του έναν τρισεκατομμυριούχο ναζιστή που κατά την ανάληψη της Προεδρίας χαιρέτησε ναζιστικά και δεν το καταδικάσατε. 
Είναι μεγάλη νίκη των πολιτών ότι στήριξαν σε πάρα πολλές πολιτείες των Ηνωμένων Πολιτειών υποψηφίους αντισυστημικούς, αντισυμβατικούς, διατεθειμένους να συγκρουστούν με τις εγχώριες και τις διεθνείς, παγκόσμιες ολιγαρχίες, υποψηφίους και υποψήφιες. 
Είχαμε εμβληματικές νίκες με γυναίκες που κατέγραψαν πρωτιές. Είχαμε την πρώτη γυναίκα αυτόχθονα, Ινδιάνα γερουσιαστή, την πρώτη γυναίκα κυβερνήτη στην Τζόρτζια, γυναίκες με εμβληματική πορεία. Είχαμε τον πρώτο ανοικτά ομοφυλόφιλο, γερουσιαστή ελληνικής καταγωγής. Είναι γυναίκες, άνδρες και άνθρωποι, οι οποίοι συγκρούστηκαν με ένα εφιαλτικό κατεστημένο, αυτό το οποίο η Κυβέρνηση Μητσοτάκη αγκάλιασε, ένα εφιαλτικό, σκοτεινό δίκτυο εξουσίας που δεν δίστασε να προστατεύσει έναν διεθνή εγκληματία, τον Νετανιάχου. Δεν δίστασε να εξωραΐσει και να μετατρέψει σε ΑΙ βίντεο τη Γενοκτονία στη Γάζα. Δεν δίστασε να επιτεθεί στους θεσμούς διεθνούς ποινικής δικαιοσύνης και στο ίδιο το Διεθνές Ποινικό Δικαστήριο, ένα εφιαλτικό πραγματικά κατεστημένο που ήδη απέρχεται και που ήδη γνώρισε μια συντριπτική ήττα. 
Αυτή η ήττα είναι επίτευγμα των πολιτών που δεν λύγισαν, δεν υπαναχώρησαν, δεν υπέκυψαν στον εκφοβισμό και στην επίδειξη δύναμης και πλούτου, δεν εκχώρησαν τις ζωές τους και αγκάλιασαν και στήριξαν υποψηφίους και υποψήφιες που μίλησαν για την εθνική συνεννόηση, μίλησαν για την αγάπη και την αλληλεγγύη, μίλησαν για την ανάγκη να υπάρχει υψηλού επιπέδου πολιτική αντιπαράθεση και όχι πολιτική αντιπαράθεση του υποκόσμου και του πεζοδρομίου, μίλησαν για τη ζωή των ανθρώπων, μίλησαν για τα θύματα της γενοκτονίας και αυτοί οι υποψήφιοι είναι που αναδείχθηκαν σε αυτές τις εκλογές. 
Για εμάς έχει, λοιπόν, πολύ μεγάλη σημασία. Σημαίνει μεγάλη ευθύνη για εκείνους που πήραν την εμπιστοσύνη των πολιτών να σταθούν αντάξιοι της εμπιστοσύνης αυτής. 
Το σίγουρο είναι ότι η Πλεύση Ελευθερίας θα είναι πάντα στην πρώτη γραμμή της υπεράσπισης. Κάθε αντίσταση στην απολυταρχία, στον ναζισμό, στον φασισμό, στον ολοκληρωτισμό, στον πόλεμο, στη γενοκτονία, στα εγκλήματα κατά της ανθρωπότητας, στα εγκλήματα πολέμου, αλλά και στην ακραία κρατική βία, αυτή που σε πολλά κράτη σκοτώνει και σκοτώνει και στις Ηνωμένες Πολιτείες. Σκοτώνει με τη μορφή αυτού του τερατόμορφου σώματος του ICE, δημιουργίας αυτού του τερατώδους Προέδρου των Ηνωμένων Πολιτειών. 
Έτσι η Κυβέρνηση της Νέας Δημοκρατίας μένει με τη νοσταλγία των εγκωμίων στον φασιστικό τρόπο διακυβέρνησης Τραμπ, με τη νοσταλγία των αναχρονιστικών δηλώσεων εδώ μέσα στη Βουλή από τον Κοινοβουλευτικό Εκπρόσωπο του κ. Μητσοτάκη που έλεγε ότι η Ελλάδα θα πάει με τα συμφέροντά της, τότε που ο κ. Μητσοτάκης έλεγε ότι δεν είναι ώρα να κρίνουμε τη νομιμότητα της εισβολής Τραμπ σε ξένο κράτος, στη Βενεζουέλα και της απαγωγής εν ενεργεία Αρχηγού κράτους. Δηλαδή δεν ήταν ώρα τον Γενάρη για τον κ. Μητσοτάκη να κρίνει τη νομιμότητα διεθνών εγκλημάτων, για τα οποία είναι αρμόδιο το Διεθνές Ποινικό Δικαστήριο. 
Για εμάς στην Πλεύση Ελευθερίας -που ήμασταν και οι πρώτοι που μιλήσαμε για τα θέματα αυτά, σθεναρά εδώ μέσα- είναι η ώρα ο κ. Μητσοτάκης να κάνει και τον απολογισμό του και την κριτική του, εξάλλου, έρχεται και γι’ αυτόν η ώρα της εκλογικής κρίσης. Βεβαίως, η ώρα για να μιλάμε για τη διεθνή νομιμότητα και το διεθνές δίκαιο είναι πάντα! Εκείνοι που διστάζουν, εκείνοι που ορρωδούν, εκείνοι που επαμφοτερίζουν, εκείνοι που κάνουν ουρά για μια φωτογραφία με την Γκιλφόιλ, εκείνοι που στρώνουν χαλιά στον Ρούμπιο, λίγες μέρες πριν αυτός επιτεθεί σαν διεθνής τρομοκράτης στον μοναδικό θεσμό διεθνούς ποινικής δικαιοσύνης, αρμόδιο να προστατεύει τα θύματα των διεθνών εγκλημάτων, εκείνοι όλοι, είναι ώρα να πάρουν το μήνυμα αυτής της σαρωτικής νίκης των πολιτών και της συντριπτικής ήττας του φασισμού, όπως εκδηλώθηκε στις Ηνωμένες Πολιτείες κατά την τελευταία διετία του φασισμού, όπως τον αγκαλιάσατε οι της Κυβέρνησης Μητσοτάκη, αρνούμενοι να πάρετε θέση και να καταδικάσετε εκείνα που αυτονοήτως η ανθρωπότητα καταδικάζει από το πέρας του Β΄ Παγκοσμίου Πολέμου, απερίφραστα και χωρίς κανέναν αστερίσκο. 
Όσο για τους εγχώριους μιμητές του Τραμπ, τα κακέκτυπα του Τραμπ, τα εν Ελλάδι «τραμπάκια», νομίζω ότι σύντομα θα έχουν την ευκαιρία να γευθούν αντίστοιχες νίκες των πολιτών, αντίστοιχες ήττες των φασιστών. 
Και λέγοντας αυτά, βεβαίως η Πλεύση Ελευθερίας καταδικάζει τη φασιστική επίθεση που έγινε σήμερα στην Πάτρα. Καταδικάζει την επιβουλή της ανθρώπινης ζωής και της ακεραιότητας, αλλά και της ελευθερίας του πνεύματος και της ελευθερίας συνείδησης. 
Θα έπρεπε η Κυβέρνηση Μητσοτάκη να είναι πιο προσεκτική και στο τι θάλπει και στο τι επιτρέπει. Στην Πάτρα, εξάλλου, σημειώθηκε η δολοφονία Τεμπονέρα από στέλεχος της Νέας Δημοκρατίας, τον Καλαμπόκα. Και υπερασπιστής του Καλαμπόκα τότε, ποιος ήταν; Ο Αρβανίτης, μετέπειτα Χρυσαυγίτης Βουλευτής; Αυτά τα λέω γιατί είναι καλό να ξέρουμε ο καθένας και η καθεμιά που τάσσονται. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
 
Εμείς καταδικάζουμε την επίθεση στους νέους της KNE, καταδικάζουμε και κάθε φασιστική επίθεση εναντίον οιουδήποτε και οιασδήποτε θεωρείται αντιφρονών και αντιφρονούσα και υπερασπιζόμαστε μέχρι τέλους τη δημοκρατία και την ελευθερία.
 Μιλώντας όμως και για τον ρόλο της Αστυνομίας σε αυτό το σύστημα Μητσοτάκη, μιας και μίλησα για τη δολοφονική ομάδα ICE, φυσικά η Αστυνομία δεν συνέλαβε αυτούς που επιτέθηκαν, όπως δεν συνέλαβε τον Κασιδιάρη, όπως δεν συνέλαβε και κανέναν από αυτούς που πραγματοποιούν τις φασιστικές επιθέσεις. Αντίθετα επιτέθηκε πριν από λίγες ημέρες στην αντιφασιστική διαδήλωση. Και θα περιμένω να μου απαντήσει τη Δευτέρα ο αρμόδιος Υπουργός, ο κ. Χρυσοχοΐδης, τι σόι Αστυνομία είναι αυτή που επιτίθεται στους αντιφασίστες και προστατεύει τους Κασιδιαραίους; Αυτή είναι Αστυνομία που προστατεύει τον πολίτη; 
Το τι έκαναν αστυνομικές δυνάμεις και με τη Χρυσή Αυγή είναι καταγεγραμμένο. Το τι Αστυνομία έχετε θάλψει και υποθάλψει είναι καταγεγραμμένο, ακόμα και στις υποθέσεις που η μία μετά την άλλη αποκαλύπτονται και κάνουν προφητική ή πάντοτε επίκαιρη και την πρότασή μου για τα Όσκαρ φέτος. Είχα πρέπει αντί να δοθεί στο «One battle after an other» -«Μία μάχη μετά την άλλη- με τον Λεονάρντο Ντι Κάπριο να δοθεί στον κ. Μητσοτάκη και στο «One scandal after an another» -«Ένα σκάνδαλο μετά το άλλο»- το οποίο θα γυριστεί σίκουελ σε λίγο και θα γίνει και τριλογία πάρα πολύ σύντομα, αφού δεν έχουν τέλος τα σκάνδαλα, την ίδια ώρα που δεν έχει τέλος ούτε η αναλγησία ούτε η απόλυτη σκληρότητα και κυνικότητα με την οποία αντιμετωπίζονται απλοί πολίτες, όταν μάχονται για δικαιώματα και ελευθερίες. 
Θέλω από αυτήν τη θέση και από αυτό το Βήμα να πω ότι είμαι προσωπικά ανακουφισμένη και χαρούμενη για την απόφαση του δικαστηρίου στην Καρδίτσα να καταδικάσει σε ποινές κάθειρξης τους πέντε από τους έξι αστυνομικούς που βασάνισαν και οδήγησαν στον θάνατο έναν νεαρό αντιφασίστα, τον Βασίλη Μάγγο, που ήταν στην πρώτη γραμμή του αγώνα κατά της καύσης των σκουπιδιών από την ΑΓΕΤ, του Βασίλη που έλεγε «και αν δεν νικήσουμε ποτέ, θα πολεμάμε πάντα», του Βασίλη, στον οποίο ο πατέρας του, ο Γιάννης Μάγγος, που έδωσε έναν εμβληματικό αγώνα δικαίωσης του παιδιού του όλα αυτά τα χρόνια από το 2020, αφιέρωσε την απάντηση στο «κι αν δεν νικήσουμε ποτέ, θα πολεμάμε πάντα», που είναι η αφιέρωση των αγωνιστών στη μάχη, ανεξαρτήτως του αποτελέσματος, γιατί η μάχη δίνεται για τις αξίες. Είπε και έγραψε, λοιπόν, ο Γιάννης Μάγγος: «Κι όταν νικάμε πάλι θα πολεμάμε, γιατί ακόμα και όταν καταφέρνουμε νίκες, πάντα υπάρχουν αγώνες για να δοθούν, πάντα υπάρχουν άνθρωποι αδικημένοι».
(Χειροκροτήματα από την πτέρυγα της Πλεύσης Ελευθερίας)
 Έρχομαι στο θέμα του νομοσχεδίου με την αυτοπεποίθηση του ανθρώπου που δεν «τα γύρισε», που όπως ήμουν στις πλατείες με τον κόσμο που έλεγε «κανένα σπίτι στα χέρια τραπεζίτη» από τα πρώτα επεισόδια των μνημονίων που φέρανε τρία κόμματα που τώρα έχουμε γίνει τέσσερα, όπως ήμουν δεκάδες Τετάρτες στο Ειρηνοδικείο Αθηνών αποτρέποντας πλειστηριασμούς πρώτης κατοικίας, όπως η Πλεύση Ελευθερίας από την πρώτη στιγμή, ιδρυτικά, από το 2016 που δημιουργήθηκε, τάχθηκε υπέρ της προστασίας της πρώτης κατοικίας και υπέρ της κατάργησης των πλειστηριασμών, όπως ήμουνα εκείνη που τάχθηκα και με το σώμα μου, μαζί με άλλους ανθρώπους, απέναντι στην ακραία αστυνομική βία που υπήρχε και τότε, το 2017, για να υλοποιηθούν πλειστηριασμοί, ρίχνοντας χημικά ακόμη και μέσα στο Ειρηνοδικείο Αθηνών, όπως ήμουν η πρώτη που αντέδρασα στους ηλεκτρονικούς πλειστηριασμούς, αλλά και στο ιδιώνυμο έγκλημα που θεσμοθετήθηκε για όσους αποτρέπουν πλειστηριασμούς, όπως ήμουν στην πρώτη γραμμή υπερασπιζόμενη ευάλωτους δανειολήπτες και οικογένειες απέναντι στους ηλεκτρονικούς πλειστηριασμούς, όπως η Πλεύση Ελευθερίας ήταν το πρώτο και μόνο κίνημα που κινήθηκε δικαστικά κατά των ηλεκτρονικών πλειστηριασμών με αίτηση ακύρωσης την οποία υποστηρίξαμε -πόση ειρωνεία!- στις 28 Φλεβάρη του 2023 ανήμερα του εγκλήματος των Τεμπών και μετά στις 2 Μαρτίου του 2023, έτσι και σήμερα με την ίδια αυτοπεποίθηση και με καταγεγραμμένο το γεγονός ότι εμείς μιλάμε για τα θέματα αυτά διαρκώς, ανυποχώρητα και με ειλικρίνεια και με ειλικρινή και αληθινή αγωνία. 
Η πρώτη επίκαιρη ερώτηση που κατατέθηκε στη Βουλή σε αυτήν την περίοδο ήταν η δική μου επίκαιρη ερώτηση «Προστασία δανειοληπτών, καταναλωτών, υπερχρεωμένων πολιτών και ευάλωτων ομάδων από διαδικασίες κατάσχεσης, ηλεκτρονικούς πλειστηριασμούς, προστασία πρώτης κατοικίας». Την καταθέτω στα Πρακτικά.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Ήταν προς τον Υπουργό Ανάπτυξης ο οποίος δήλωσε αναρμόδιος. Καταθέτω στα Πρακτικά.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ποιος ήταν; Ο κ. Σκρέκας. Τότε τα έκανε «χεράτα», οπότε δεν μπορούσε να ασχοληθεί με τους ηλεκτρονικούς πλειστηριασμούς, με την προστασία της πρώτης κατοικίας!
 Στη συνέχεια ξανακατέθεσα την επίκαιρη ερώτηση στον Υπουργό Οικονομικών. Το καταθέτω και αυτό στα Πρακτικά. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ήρθε ο κ. Χατζηδάκης και μου απάντησε «άλλα λόγια να αγαπιόμαστε», όπως και «άλλα λόγια να αγαπιόμαστε» είναι συνολικά η στάση της Κυβέρνησης. Φέρατε όλο αυτό το νομοσχέδιο, στις 26 Οκτωβρίου, τετρακόσια άρθρα, προφανώς για να μην τα διαβάσει κανείς, από τα οποία τετρακόσια θεωρείτε καλά προφανώς μόνο τα είκοσι -τα δεκαεννιά και την τροπολογία- γιατί μόνο γι’ αυτά βάλατε ονομαστική ψηφοφορία. Τα άρθρα αυτά και η τροπολογία δεν παρέχουν ουσιαστική προστασία, διαγραφή των χρεών και σεισάχθεια για τους ευάλωτους και τους ανυπαίτια χρεωθέντες. Δεν προβλέπουν απόλυτη προστασία της πρώτης κατοικίας, όπως εμείς πιστεύουμε, δεν προβλέπουν προστασία από την άνοδο των ενοικίων, δεν προβλέπουν κατάργηση των πλειστηριασμών και των ηλεκτρονικών πλειστηριασμών, δεν προβλέπουν κυρώσεις στις τράπεζες, δεν προβλέπουν καμία πραγματική ανακούφιση, αυτή για την οποία εμείς παλεύουμε και εμείς θα φέρουμε για την κοινωνία. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με τον κατάλογο ομιλητών.
Καλείται στο Βήμα ο κ. Ιωάννης Δελής από το Κομμουνιστικό Κόμμα. Θα ακολουθήσει η κ. Οικονόμου από τη Νέα Δημοκρατία και ο Κοινοβουλευτικός Εκπρόσωπος της Νέας Δημοκρατίας.
Κύριε Δελή, έχετε τον λόγο. 
ΙΩΑΝΝΗΣ ΔΕΛΗΣ: Από το πρωί το ΚΚΕ καταγγέλλει στη Βουλή τη δολοφονική επίθεση των φασιστοειδών στην Πάτρα και καλεί την Κυβέρνηση να τοποθετηθεί. Και άντε, η Κυβέρνηση που έχει τη φωλιά της λερωμένη, σωπαίνει ένοχα. Εσείς του ΠΑΣΟΚ και ορισμένοι άλλοι θα πείτε κάτι; Τι περιμένετε για να καταδικάσετε τους φασίστες; Να έχουμε και άλλα θύματα από την εγκληματική φασιστική δράση; Σε κάθε περίπτωση ο οργανωμένος λαός θα στείλει τους εγκληματίες φασίστες στα λαγούμια τους.
Τριακόσια ενενήντα άρθρα καθίσατε και γράψατε για το σημερινό νομοσχέδιο, κύριοι της Κυβέρνησης, και δεν βρήκατε ούτε ένα για να γράψετε και να κατοχυρώσετε νομοθετικά ότι η πρώτη κατοικία των εργατικών και λαϊκών οικογενειών προστατεύεται από τους πλειστηριασμούς. Αυτό έπρεπε να υπάρχει.
Και πώς να το κάνετε άλλωστε, όταν και εσείς ως Κυβέρνηση την ίδια εκείνη αντιλαϊκή πολιτική για τα στεγαστικά δάνεια συνεχίζετε, και την εντείνετε μάλιστα με το σημερινό σας νομοσχέδιο, μια πολιτική βεβαίως που ξεκίνησε με τον περιβόητο «νόμο Κατσέλη». 
Αυτό που δεν κάνετε όμως εσείς τρεις μέρες τώρα το κάνει πράξη στην Κάτω Τούμπα ο λαός με τα σωματεία του και τους φορείς του, προστατεύοντας, μαζί με όλη τη γειτονιά, το σπίτι δυο χαμηλοσυνταξιούχων που θέλουν να το αρπάξουν τα κοράκια ενός fund ονόματι Cepal της Alpha Bank, όπως το έκανε πράξη και σε πλήθος από άλλες ανάλογες περιπτώσεις, στου Ζωγράφου, στην Ελευσίνα, όταν κινδύνευαν τα λαϊκά σπίτια από τα αρπακτικά των servicers. Τα σπίτια του λαού λοιπόν τα σώζει ο λαός και μόνο ο λαός, γιατί αν περιμένει από εσάς και τις κυβερνήσεις σας, τότε μαύρο φίδι που τον έφαγε. 
Πώς φτάσαμε όμως ως εδώ να κινδυνεύουν λαϊκά σπίτια από πλειστηριασμούς και φτωχές οικογένειες, ακόμα και ανάπηροι άνθρωποι, να πετιούνται στον δρόμο; Ας το θυμηθούμε λοιπόν και ας μιλήσουμε επιτέλους με ονόματα και διευθύνσεις, πολιτικές διευθύνσεις. 
Όλα ξεκίνησαν το 2010 από το ΠΑΣΟΚ και τον «νόμο Κατσέλη». Αυτός ο νόμος ήταν που κατάργησε την προστασία της πρώτης κατοικίας, που μέχρι τότε ήταν νομοθετικά κατοχυρωμένη. Αυτός ο νόμος ήταν που έστειλε υποχρεωτικά τον λαϊκό κόσμο στα δικαστήρια για να προστατέψει τα σπίτια του, αφού πρώτα τα σπίτια τα μετέτρεψε σε επίδικα των πλειστηριασμών. Με λίγα λόγια, ο «νόμος Κατσέλη» ήταν που έβαλε τις βάσεις για το κυνήγι των δανειοληπτών από τις τράπεζες. 
Στη συνέχεια, ανέλαβε δράση η κυβέρνηση του κ. Τσίπρα, η οποία με τριπλό, παρακαλώ, χτύπημα άνοιξε διάπλατα τον δρόμο για τους πλειστηριασμούς των σπιτιών των λαϊκών νοικοκυριών, πρώτα το 2015 με νόμο με τον οποίο όλα τα στεγαστικά δάνεια παραδόθηκαν στα funds. Μετά, το 2017, με τον ν. 4472 οι πλειστηριασμοί πρώτης κατοικίας έγιναν ηλεκτρονικοί. Εκσυγχρονιστήκαμε δηλαδή προς αποφυγή των κινητοποιήσεων φυσικά. Και τέλος, με τροπολογία σε νόμο στα τέλη του 2017 μετέτρεψε σε ιδιώνυμο ποινικό αδίκημα τις κινητοποιήσεις ενάντια στους πλειστηριασμούς, που δεν έλεγαν -και καλώς βεβαίως- από τότε να σταματήσουν. 
Το έγκλημα συνεχίζεται πλέον σήμερα από την Κυβέρνηση της Νέας Δημοκρατίας, η οποία το 2020 με τον λεγόμενο Πτωχευτικό Κώδικα δεσμεύεται πια και εκποιείται το σύνολο της περιουσίας όσων λαϊκών οικογενειών δεν μπορούν να ανταπεξέλθουν στις δόσεις, που αυξάνονται συνεχώς. Είναι χαρακτηριστικό ότι στην Ελλάδα το στεγαστικό χρέος αποτελεί το 77% του συνολικού ιδιωτικού δανεισμού. 
Το κερασάκι στην τούρτα του εγκλήματος των πλειστηριασμών το έβαλε βεβαίως η λεγόμενη ανεξάρτητη δικαιοσύνη, όταν το 2023 ο Άρειος Πάγος με απόφασή του έλυσε τα χέρια των servicers ώστε να προχωρούν, εξ ονόματος των funds, σε μαζικούς πλειστηριασμούς λαϊκών σπιτιών, αυτό που ζούμε τώρα, δηλαδή. 
Η απειλή για πολλά λαϊκά νοικοκυριά να ξεσπιτωθούν από τα funds είναι άμεση, ειδικά αν σκεφτούμε ότι αυτά στη χώρα μας, τα funds, κρατούν στα χέρια τους περιουσιακά στοιχεία αξίας 80 δισεκατομμυρίων ευρώ. 
Συμπέρασμα πολύ κρίσιμο βέβαια για τα λαϊκά στρώματα, όλες οι ως τώρα κυβερνήσεις έβαλαν το χεράκι τους και ευθύνονται για την τωρινή απαράδεκτη και επικίνδυνη κατάσταση για πολλά λαϊκά σπίτια. 
Γι’ αυτό ακριβώς όλα αυτά τα αστικά κόμματα σήμερα αρνούνται πεισματικά τη νομοθετική κατοχύρωση της απαγόρευσης των πλειστηριασμών της πρώτης κατοικίας των λαϊκών οικογενειών. Γιατί, ό,τι κι αν λένε, πρώτη τους προτεραιότητα είναι πάντα να προστατεύεται η ρευστότητα και η κερδοφορία του χρηματοπιστωτικού συστήματος, που βεβαίως πάντα καταλήγει σε βάρος του λαού. 
Και μην τους ακούτε όταν μιλούν για τους ευάλωτους. Ευάλωτοι, για την πολιτική τους, για τη Νέα Δημοκρατία, την Ευρωπαϊκή Ένωση και τα κόμματά της, είναι μονάχα όσοι έχουν ετήσιο εισόδημα κάτω από 7.000 ευρώ. Όσοι έχουν πάνω από 7.000 είναι μια χαρά, δεν έχουν πρόβλημα! Έτσι, στο διάστημα από το 2022 μέχρι το 2025 προγραμματίστηκαν πάνω από διακόσιες σαράντα χιλιάδες πλειστηριασμοί. 
Το σωστό ερώτημα εδώ δεν είναι πόσοι πλειστηριασμοί έγιναν επί ΣΥΡΙΖΑ και πόσοι επί Νέας Δημοκρατίας, όπως μας είπε ο κ. Πολάκης, αλλά πόσοι πλειστηριασμοί έγιναν από τη Νέα Δημοκρατία με τους νόμους που ψήφισε ο ΣΥΡΙΖΑ. Αυτό είναι το σωστό ερώτημα. 
Την ίδια ώρα, τα καθαρά κέρδη των ελληνικών τραπεζικών ομίλων κάθε χρόνο αυγαταίνουν. 5 δισ. ήταν το 2025, παραπάνω θα είναι φέτος, και μάλιστα αφορολόγητα, καθώς από το 2012 οι τράπεζες με τον νόμο του λεγόμενου αναβαλλόμενου φόρου δεν πληρώνουν ούτε ένα ευρώ για φόρους ώσπου να ισοφαρίσουν, λέει, τη ζημιά που είχαν από το κούρεμα των κρατικών ομολόγων του PSI. Τότε όμως, το 2012, και με πρόφαση πάλι αυτό το PSI, τις συντάξεις τις κόψατε. 
Γιατί τα λέμε αυτά; Μα, γιατί στις περισσότερες περιπτώσεις πίσω από τα funds κρύβονται γνωστοί τραπεζικοί όμιλοι, όπως και στην περίπτωση του πλειστηριασμού στην Κάτω Τούμπα της Θεσσαλονίκης από το fund Cepal της Alpha Bank. 
Αποτελεί πραγματικά πρόκληση μεγάλη για τον λαό αυτές οι τράπεζες, που τρεις φορές ανακεφαλαιοποιήθηκαν πάνω στις πλάτες του λαού, αυτές οι τράπεζες, που δεν φορολογούνται καθόλου, να έρχονται τώρα και με τις διάφορες εταιρείες διαχείρισης δανείων που στήνουν να αρπάζουν τα σπίτια του λαού και να παριστάνουν και από πάνω και τους εθνικούς ευεργέτες, πετώντας μερικά ψίχουλα για το μερεμέτισμα κάποιων λίγων σχολείων, την ώρα που ως τώρα με τον αναβαλλόμενο φόρο έχουν γλιτώσει πάνω από 12 δισεκατομμύρια ευρώ. 
Ο χαρακτήρας εντέλει του νομοσχεδίου δεν αλλάζει φυσικά επειδή η Κυβέρνηση λείανε κάποιες γωνίες του. Ούτε και οι πλειστηριασμοί φυσικά είναι καλοί όταν γίνονται με δικαστική απόφαση, όπως μας λέει στην ουσία η αστική αντιπολίτευση. 
Γι’ αυτό, το ΚΚΕ, εκτός από την απόσυρση αυτού του απαράδεκτου νομοσχεδίου, απαιτεί και την πλήρη προστασία της πρώτης κατοικίας και την απαγόρευση πλειστηριασμού της, αλλά και την κατάργηση όλου του νομοθετικού πλαισίου που διαχρονικά έχουν διαμορφώσει όλες οι κυβερνήσεις. 
Και βέβαια, η μεγαλύτερη, η πιο σημαντική εγγύηση και προστασία για τα σπίτια του λαού, είναι η αποφασιστική παρέμβαση, είναι η αλληλεγγύη των ίδιων των εργαζομένων, που πρέπει να συνεχιστεί, πρέπει να δυναμώσει, για να μην μένει κανένας μόνος του απέναντι στον κίνδυνο να χάσει το σπίτι του. 
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κυρία Οικονόμου Θωμαΐς από τη Νέα Δημοκρατία. Μετά την κ. Οικονόμου…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ακούμε. 
Και μετά είπατε ο Κοινοβουλευτικός Εκπρόσωπος της Νέας Δημοκρατίας;
ΠΡΟΕΔΡΕΥΩΝ (Γεώργιος Λαμπρούλης): Με ρώτησε ο κ. Μηταράκης αν θα είναι μετά. Μα, το έχω ανακοινώσει ήδη.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το είχατε ανακοινώσει... 
ΠΡΟΕΔΡΕΥΩΝ (Γεώργιος Λαμπρούλης): Και για τώρα που ισχύει αυτό. Και μετά τον κ. Μητραράκη θα ακολουθήσουν Βουλευτές από τον κατάλογο. 
Ορίστε, κυρία Οικονόμου. Έχετε τον λόγο. 
ΘΩΜΑΪΣ (ΤΖΙΝΑ) ΟΙΚΟΝΟΜΟΥ: Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, η Κυβέρνηση συνεχίζει, χωρίς εξαιρέσεις ή καθυστερήσεις, μια μεγάλη εθνική προσπάθεια, τον αγώνα για την καταπολέμηση της φοροκλοπής, της φοροδιαφυγής και της φοροαπαλλαγής. 
Όπως μαρτυρούν και οι πρόσφατες αποκαλύψεις κυκλωμάτων σε ΜΚΟ, αλυσίδες φούρνων και έτοιμου φαγητού, η Νέα Δημοκρατία έρχεται αντιμέτωπη με τα μεγάλα ψάρια της φορολογικής απάτης και της εισφοροδιαφυγής και αποδεικνύει έμπρακτα την προσήλωσή της στη νομιμότητα. 
Όπως είπε και ο ίδιος ο Πρωθυπουργός, πρόκειται για τη μεγαλύτερη μορφή κοινωνικής αδικίας, καθώς όταν κάποιος κλέβει το Δημόσιο ή τα ασφαλιστικά ταμεία στερεί πόρους από τους υπόλοιπους πολίτες. 
Αυτή την αδικία λοιπόν συνεχίζουμε να πολεμάμε, παρά τις αντιδράσεις της αντιπολίτευσης, γιατί αυτή η Κυβέρνηση είναι που εφαρμόζει στην πράξη το «όλα στο φως με λογοδοσία», ανεξάρτητα από την οικονομική ισχύ ή τις διασυνδέσεις των εμπλεκομένων.
Το ίδιο ακριβώς κάνει η Νέα Δημοκρατία και στον κοινωνικό τομέα, όπου αντιμετωπίζουμε φαινόμενα διαφθοράς που αγγίζουν ακόμα και τον ευαίσθητο χώρο της παιδικής προστασίας. Αναφέρομαι στην κλοπή πόρων που συνεισέφεραν συμπολίτες μας σε εράνους ΜΚΟ υπέρ φιλανθρωπικών όπως πίστευαν σκοπών. Το κράτος οφείλει και θα συνεχίσει να καταπολεμά φαινόμενα κλοπής ή κατάχρησης χρημάτων των πολιτών από όπου κι αν προέρχονται.
 Κυρίες και κύριοι συνάδελφοι, η αρχή αυτή θα πρέπει να εφαρμόζεται και στη γενικότερη προστασία της περιουσίας των Ελλήνων. Πολύ σημαντική είναι η προστασία της ακίνητης περιουσίας και ειδικά εκείνης των συμπολιτών μας που ήδη έχουν ρυθμίσει ή θέλουν να ρυθμίσουν χρέη τους στον ιδιωτικό τομέα. Εδώ, ούτε οι τράπεζες ούτε τα funds που κρατούν τέτοια χρέη μπορούν να βρίσκονται εκτός του ελέγχου του κράτους. Αυτόν ακριβώς τον κρατικό έλεγχο έρχεται να ενισχύσει η παρούσα νομοθετική πρωτοβουλία, ειδικά σε σχέση με όσους διαχειρίζονται ιδιωτικά χρέη. Βασική παρέμβαση του Υπουργείου Οικονομικών αποτελεί η προστασία των οφειλετών από ενέργειες είσπραξης όταν ο πιστωτής δεν τους έχει χορηγήσει εγκαίρως όλα τα αναγκαία στοιχεία ανάλυσης των οφειλών τους. 
Συγκεκριμένα, το νομοσχέδιο προβλέπει τη δωρεάν χορήγηση αναλυτικών στοιχείων οφειλής εντός 45 ημερών και την αναστολή της τοκοφορίας όταν αυτά δεν παρέχονται πλήρως. Θεσπίζεται, επίσης, ανώτατο όριο προκαταβολής 15% στις απευθείας διμερείς ρυθμίσεις, όταν μέχρι σήμερα οι απαιτήσεις μπορούσαν να φτάσουν ακόμα και το 50% της οφειλής με δυνατότητα και νέας διμερούς ρύθμισης διάρκειας έως έξι μηνών. 
Σε περίπτωση δε που οι διαχειριστές ιδιωτικού χρέους δεν συμμορφώνονται με το νέο ρυθμιστικό πλαίσιο, προβλέπονται πλέον πρόστιμα τα οποία θα φτάνουν μέχρι και τα πέντε εκατομμύρια ευρώ για τους servicers και τα funds. 
Τώρα, με στόχο τώρα την προστασία και την επιβράβευση των συνεπών οφειλετών προβλέπονται:
Προγράμματα επιβράβευσης με μείωση του περιθωρίου επιτοκίου για όσους εξυπηρετούν κανονικά τα δάνειά τους.
Δίνεται η δυνατότητα παγώματος μέρους του κεφαλαίου ή διαγραφής τόκων σε συγκεκριμένες κατηγορίες δανειοληπτών που εξυπηρετούν σταθερά τις υποχρεώσεις τους.
Γίνεται ταχύτερη αναβάθμιση του προφίλ τέτοιων δανειοληπτών στα συστήματα πιστωτικού κινδύνου, όπως ο ΤΕΙΡΕΣΙΑΣ, διευκολύνοντας έτσι την πρόσβασή τους σε νέο φθηνότερο δανεισμό.
Και τέλος, θεσπίζονται αυστηρά πρόστιμα στους διαχειριστές απαιτήσεων αν δεν απαντούν έγκαιρα σε αιτήματα ρύθμισης ή αν προβαίνουν σε αδικαιολόγητες οχλήσεις προς συνεπείς δανειολήπτες. 
Στόχος μας είναι η προστασία των συνεπών οφειλετών, δηλαδή όσων μπαίνουν σε ρυθμίσεις και τις τηρούν, αλλά και η παροχή κινήτρων σε εκείνους που θα ήθελαν πραγματικά να εξυπηρετήσουν τα χρέη τους αλλά μένουν οριακά εκτός ρυθμίσεων.
Κυρίες και κύριοι συνάδελφοι, ακριβώς σε αυτή την κατεύθυνση κινούνται και οι διατάξεις του νομοσχεδίου για τη ρύθμιση οφειλών στην εφορία και στα ασφαλιστικά Ταμεία έως είκοσι δόσεις. Πρόκειται για μία ακόμα καίρια παρέμβαση της Νέας Δημοκρατίας που έρχεται να δώσει διέξοδο σε επιχειρήσεις και φυσικά πρόσωπα, αυξάνοντας τον μέγιστο αριθμό μηνιαίων καταβολών από 72 σε 120, έτσι ώστε να ενταχθούν περισσότεροι οφειλέτες στις ρυθμίσεις του Δημοσίου. Πραγματικά είναι ακατανόητη η κριτική της αντιπολίτευσης ακόμα και σε μία τέτοια διάταξη που εμφανέστατα ωφελεί όσους έχουν παλαιότερα συσσωρεύσει χρέη στον ΕΦΚΑ ή στην ΑΑΔΕ. 
Κυρίες και κύριοι, φορολογική δικαιοσύνη δεν είναι μόνο η αποκάλυψη κυκλωμάτων απατεώνων και η πάταξη της φοροδιαφυγής, αλλά είναι και η καταπολέμηση της φοροαποφυγής όπου υπάρχουν αρρύθμιστα φορολογικά θέματα. Τέτοιοι τομείς είναι η φορολογική εποπτεία των κρυπτοστοιχείων και η δίκαιη φορολογική μεταχείριση των λεγόμενων κρυπτονομισμάτων. Στόχος αφ’ ενός είναι η δίκαιη φορολογική αντιμετώπιση των μεταβιβάσεων αυτών χωρίς αναιτιολόγητες απαλλαγές, με την επιβολή φόρου 10% στις δημιουργούμενες υπεραξίες άνω των 500 ευρώ ετησίως. 
Κύριε Υπουργέ, κλείνοντας και με αφορμή τα θετικά μέτρα που πήρε η Κυβέρνηση για το κόστος των υγρών καυσίμων, θα ήθελα να ξαναδείτε το ζήτημα του επιδόματος θέρμανσης ιδιαίτερα για το πετρέλαιο σε ορεινές και απομονωμένες περιοχές. Σε νομούς όπως η Ευρυτανία, η κατανάλωση πετρελαίου θέρμανσης δεν καθορίζεται μόνο από το τοπικό μικροκλίμα, αλλά συναρτάται άμεσα με το πραγματικό κόστος του πετρελαίου για τους κατοίκους, ενώ η τιμή του πετρελαίου προφανώς επιβαρύνεται από το κόστος μεταφοράς του, ειδικά σε απομονωμένες ή απομακρυσμένες περιοχές. 
Γι’ αυτόν το λόγο θα ήθελα να επαναφέρω την πρόταση θέσπισης μεταφορικού ισοδυνάμου για νομούς όπως η Ευρυτανία, κατά το πρότυπο του συστήματος επιδότησης που ισχύει σήμερα για νησιωτικές περιοχές.
Ελπίζω, κύριε Υπουργέ, ότι θα αντιμετωπίσετε θετικά την πρόταση αυτή που σίγουρα θα βοηθήσει εκατοντάδες χιλιάδες κατοίκους της ηπειρωτικής χώρας και μπορεί πέραν των παραπάνω να λειτουργήσει και ως εργαλείο για την οικονομική και δημογραφική αναζωογόνηση της ορεινής Ελλάδος. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)

ΝΟΤΗΣ ΜΗΤΑΡΑΚΗΣ: Ωραία τα είπες, κυρία συνάδελφε.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Μηταράκης. 
ΝΟΤΗΣ ΜΗΤΑΡΑΚΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, η σημερινή συζήτηση διεξάγεται σε μία περίοδο κατά την οποία η ελληνική οικονομία βρίσκεται σε ένα εντελώς διαφορετικό σημείο από εκείνο που βρισκόταν το 2019. Τότε είχαμε ανεργία κοντά στο 18%, ένα πολύ μεγάλο επενδυτικό κενό, τράπεζες επιβαρυμένες από το βάρος των κόκκινων δανείων και μια χώρα που ακόμα προσπαθούσε να αποκαταστήσει την αξιοπιστία της. 
Σήμερα, η ανεργία βρίσκεται στο χαμηλότερο επίπεδο των τελευταίων δεκαετιών, το 2027 προβλέπεται ανάπτυξη 2,3% διπλάσια από την Ευρωζώνη, ενώ οι επενδύσεις αναμένεται να αυξηθούν κατά 8%. 
Αυτό δεν σημαίνει ότι δεν υπάρχουν προβλήματα, ενώ η ακρίβεια είναι το μεγαλύτερο πρόβλημα που απασχολεί σήμερα την ελληνική κοινωνία. Όμως, σημαίνει ότι σήμερα έχουμε πολύ μεγαλύτερες δυνατότητες για να αντιμετωπίσουμε τα ζητήματα που αφορούν την Ελληνική κοινωνία. Και αυτό φαίνεται στην πράξη με την επικείμενη καταβολή της ενίσχυσης τετρακοσίων ευρώ σε συνταξιούχους, ΑμεΑ και ανασφάλιστους υπερήλικες, με την επιστροφή ενός ενοικίου στους ενοικιαστές και με την καταβολή, από του χρόνου, πεντακοσίων ευρώ στους δημοσίους υπαλλήλους. 
Από τον Ιανουάριο μειώνεται δραστικά η φορολογία, ενώ συνεχίζουμε και τη μείωση των άμεσων φόρων. Θα μειωθεί η φορολογία στις τρίτεκνες οικογένειες. Από την 1η Απριλίου θα αυξηθεί ξανά ο κατώτατος μισθός με αντίστοιχη αύξηση για τους δημοσίους υπαλλήλους. 
Παράλληλα, μειώνονται οι ασφαλιστικές εισφορές. Για έναν εργαζόμενο με μικτό μισθό χίλια διακόσια ευρώ, αυτό σημαίνει τετρακόσια ογδόντα τέσσερα περισσότερα ευρώ διαθέσιμα το χρόνο. 
Και όλα αυτά γίνονται με δημοσιονομική σταθερότητα, κάτι που πλέον δεν είναι δεδομένο για τις μεγάλες οικονομίες της Ευρωπαϊκής Ένωσης. Παραμένει ένα αβέβαιο διεθνές περιβάλλον και διαρκώς καλούμαστε και θα παίρνουμε μέτρα στήριξης, ειδικά για αυτούς που πλήττονται από τον ενεργειακό πληθωρισμό. 
Θέλω, όμως, να επιμείνω σε κάτι. Τα πλεονάσματα και η υπεραπόδοση των δημοσίων εσόδων δεν προέρχονται από αυξήσεις φορολογικών συντελεστών όπως πολλές φορές υπονοεί η Αντιπολίτευση, αλλά το αντίθετο: Από το 2019 μέχρι σήμερα διαρκώς μειώνουμε ασφαλιστικούς συντελεστές και ασφαλιστικές εισφορές. Η βελτίωση των εσόδων προέρχεται από την ανάπτυξη της ελληνικής οικονομίας, από την αύξηση της απασχόλησης και σε σημαντικό βαθμό από τη μάχη που κερδίζουμε κατά της φοροδιαφυγής. 
Σήμερα, κατηγορείται η Κυβέρνηση για την προσπάθεια αυτή, ενώ επί των ημερών μας έχουμε να επιδείξουμε συστηματικά μεγάλες επιτυχίες στη διαλεύκανση υποθέσεων μεγάλης φοροδιαφυγής. Καταφέραμε με τεχνολογικά μέσα, με νέες διαδικασίες, όπως τη διασύνδεση των POS, να αυξήσουμε τη φορολογική συμμόρφωση και να μειώσουμε το κενό ΦΠΑ, με την ΑΑΔΕ να έχει πραγματοποιήσει την τελευταία διετία περισσότερο από εξήντα χιλιάδες τακτικούς φορολογικούς ελέγχους, βεβαιώνοντας φόρους και πρόστιμα άνω των πέντε δισεκατομμυρίων ευρώ.
Εκτιμάται ότι τουλάχιστον ένα δισεκατομμύριο ευρώ πρόσθετων εσόδων κάθε χρόνο που δίνονται πίσω στην κοινωνία προέρχονται από τη μείωση της φοροδιαφυγής. Αυτό είναι στην πράξη, κυρίες και κύριοι συνάδελφοι, κοινωνική δικαιοσύνη. Δεν ζητάμε περισσότερα από τους συνεπείς. Ζητάμε από όλους να πληρώσουν αυτό που πραγματικά τους αναλογεί, σύμφωνα με τους νόμους που ψηφίζει η Βουλή των Ελλήνων. 
Βέβαια, δεν κρυβόμαστε πίσω από μακροοικονομικούς δείκτες. Το σημαντικότερο πρόβλημα που αντιμετωπίζουν σήμερα τα ελληνικά νοικοκυριά είναι η ακρίβεια. Και αυτό, βέβαια, επηρεάζει και τη συμμόρφωση με τις δανειακές υποχρεώσεις. Αντιμετωπίζουμε αυτήν την πρόκληση με διπλή στρατηγική, με διαρθρωτικές παρεμβάσεις για περισσότερη παραγωγή, περισσότερη απασχόληση, περισσότερο ανταγωνισμό, περισσότερες επενδύσεις στη χώρα μας και με την ενίσχυση του διαθέσιμου εισοδήματος των πολιτών μέσω των αυξήσεων μισθών και συντάξεων και τη μείωση φορολογικών συντελεστών και με στοχευμένα μέτρα στήριξης, όταν αυτά απαιτούνται. 
Στην ίδια ακριβώς λογική εντάσσεται και η πολιτική μας για το ιδιωτικό χρέος. Πολλοί από τους ανθρώπους που έχουν σήμερα οφειλές δεν επέλεξαν να είναι στρατηγικοί κακοπληρωτές. Είναι οικογένειες και επαγγελματίες που δανείστηκαν σε μια άλλη εποχή, σε μια διαφορετική Ελλάδα προ κρίσεως και βρέθηκαν στη συνέχεια αντιμέτωποι με μια πολυετή οικονομική κρίση, με ανεργία, μείωση εισοδημάτων, μνημόνια και τα τελευταία χρόνια με τις συνέπειες του εξωγενούς πληθωρισμού. Και αυτούς τους ανθρώπους έχουμε υποχρέωση να τους προστατεύσουμε. Τον άνθρωπο που πραγματικά επλήγη. Τον συνεπή οφειλέτη που προσπαθεί να ανταποκριθεί και στις υποχρεώσεις της οικογένειάς του και στις δανειακές του υποχρεώσεις. Τη μικρή επιχείρηση που θέλουν να συνεχίσουν έχοντας αφήσει πίσω τους τα χρέη του παρελθόντος. Δεν μπορούμε φυσικά -και σωστά μίλησε ο κύριος Υφυπουργός- τον στρατηγικό κακοπληρωτή, αυτόν που μπορεί και επιλέγει να μην πληρώσει εις βάρος όλων των υπολοίπων που επέλεξαν και στερήθηκαν για να είναι συνεπείς στις υποχρεώσεις τους. 
Φυσικά, δεν ερχόμαστε σήμερα από μηδενική βάση. Από το 2019 μέχρι σήμερα, συστηματικά εκσυγχρονίζουμε το θεσμικό πλαίσιο για τη στήριξη των ανθρώπων που πρέπει να προστατευθούν. Έχουμε δημιουργήσει ένα συνεκτικό πλέγμα διαχείρισης του ιδιωτικού χρέους με τον εξωδικαστικό μηχανισμό που έχει ήδη ολοκληρωθεί, πάνω από εβδομήντα χιλιάδες επιτυχείς ρυθμίσεις για οφειλές άνω των 21 δισεκατομμυρίων ευρώ. Διευρύναμε την περίμετρο, ώστε να καλύπτει όχι μόνο τους οικονομικά ευάλωτους, αλλά και μεγάλο μέρος της μεσαίας τάξης. Μειώσαμε το κατώφλι ένταξης, ώστε να καλύπτονται και μικροοφειλέτες και από τον Σεπτέμβριο λειτουργεί το ενισχυμένο πλαίσιο προστασίας της κύριας κατοικίας μέσω του εξωδικαστικού μηχανισμού. 
Με το πρόγραμμα «Ηρακλής» συμβάλαμε στην εξυγίανση των τραπεζικών ισολογισμών. Με τον 5072/2023 βάλαμε αυστηρούς κανόνες στη λειτουργία των servicers και με το σημερινό νομοσχέδιο πάμε ακόμα παραπέρα με δεκαοκτώ συγκεκριμένες παρεμβάσεις για μεγαλύτερη προστασία των οφειλετών και αυστηρότερη εποπτεία, διαφάνεια και λογοδοσία των servicers. Διαμορφώνουμε έτσι ένα εξαιρετικά αυστηρό και ολοκληρωμένο θεσμικό πλαίσιο -και αυτό, κύριε Υπουργέ, πρέπει να τονισθεί- από τα πιο προστατευτικά πλαίσια που υπάρχουν στην Ευρωπαϊκή Ένωση για την προστασία των δανειοληπτών και καταθέσαμε πρόταση ονομαστικής ψηφοφορίας, ώστε ονομαστικά οι κυρίες και οι κύριοι συνάδελφοι να τοποθετηθούμε στα μέτρα στήριξης των δανειοληπτών, στα μέσα ελέγχου και λογοδοσίας των servicers.
Μπαίνει τέλος στις διμερείς διαπραγματεύσεις χωρίς προθεσμίες. Ο πιστωτής οφείλει να απαντήσει μέσα σε συγκεκριμένη ημερομηνία τριών μηνών και όλη η διαδικασία πρέπει να ολοκληρωθεί σε ένα εξάμηνο. Τρεις μήνες πριν από οποιονδήποτε πλειστηριασμό υποχρεούται ο servicer να καταθέσει πραγματική, βιώσιμη και τεκμηριωμένη πρόταση ρύθμισης, λαμβάνοντας υπόψη το εισόδημα, την περιουσία και την πραγματική δυνατότητα αποπληρωμής του οφειλέτη. Και βάζουμε και ένα ταβάνι στην προκαταβολή που μια τέτοια ρύθμιση μπορεί να ζητήσει. Δεν μπορεί να υπερβαίνει το 15% της συνολικής οφειλής. Και όποιος έχει ρυθμίσει την οφειλή του και είναι συνεπής, θα αισθάνεται πλέον με τον νόμο ασφαλής, γιατί όσο τηρεί μια ενεργή ρύθμιση, δεν μπορεί να βρεθεί αντιμέτωπος με οποιαδήποτε καταγγελία, διαταγή πληρωμής, κατάσχεση ή πλειστηριασμό. Και βέβαια, αν ο servicer παραβιάσει αυτήν τη ρητή υποχρέωση που θεσμοθετούμε σήμερα, η πράξη και θα είναι αυτοδικαίως άκυρη, ο οφειλέτης θα πιστωθεί πέντε μηνιαίες δόσεις και το πρόστιμο μπορεί να φτάσει τις 500.000 ευρώ ανά δανειολήπτη.
Αυτή είναι πραγματική προστασία, όχι γενικές διακηρύξεις. Είναι κανόνες που έχουν έννομες συνέπειες. Και το ίδιο ισχύει για τη διαφάνεια. Ο πολίτης έχει δικαίωμα να ξέρει ακριβώς τι χρωστά. Να έχει τη σύμβασή του, το ιστορικό πληρωμών του, το κεφάλαιο, τους τόκους, τις προμήθειες και τον τρόπο υπολογισμού του επιτοκίου, θέμα για το οποίο έχουμε νομοθετήσει επίσης. Και αν ο servicer δεν δώσει τα πλήρη στοιχεία, η τοκοφορία αναστέλλεται. Έχει σαράντα πέντε μέρες προθεσμία. Και βάζουμε φρένο στην απεριόριστη διόγκωση παλαιών οφειλών. 
Από την άλλη πλευρά, απαιτούμε πλήρη λογοδοσία. Κάθε χρόνο θα δημοσιοποιούν οι servicers τα οικονομικά τους στοιχεία, τα χαρτοφυλάκια που διαχειρίζονται, τα αποτελέσματα της διαχείρισης, τα παράπονα των δανειοληπτών, τον τρόπο με τον οποίο τον αντιμετωπίζουν. Θα υποβάλλουν κάθε χρόνο στην Τράπεζα της Ελλάδος αναλυτικό στρατηγικό σχέδιο διαχείρισης και ειδικά εκεί που υπάρχει εγγύηση του Ελληνικού Δημοσίου θα γίνεται ανεξάρτητος ετήσιος διαχειριστικός έλεγχος με δημοσιοποίηση των βασικών πορισμάτων. Άρα, η εποπτεία δεν περιορίζεται πλέον στο αν ένας servicer έχει απλώς μια άδεια λειτουργίας. Ελέγχουμε και πώς λειτουργεί και τι αποτελέσματα έχει, πώς συμπεριφέρεται στον οφειλέτη και αν τηρεί τους κανόνες. Αυτό σημαίνει λογοδοσία. 
Στο ίδιο νομοσχέδιο διευρύνουμε έως 120 δόσεις για επιλέξιμες οφειλές προς την εφορία και τα ασφαλιστικά ταμεία. Δεν χαρίζουμε υποχρεώσεις. Δίνουμε, όμως, στον πολίτη που πραγματικά θέλει να πληρώσει μία βιώσιμη δυνατότητα να το κάνει. Και η Αντιπολίτευση θα κληθεί να απαντήσει: Θα ψηφίσει το όριο στην προκαταβολή; Θα ψηφίσει το πάγωμα των τόκων όταν ο servicer δεν ενημερώνει τον πολίτη; Θα ψηφίσει την απαγόρευση πλειστηριασμού για τον συνεπή οφειλέτη; Θα ψηφίσει τα αυξημένα πρόστιμα ή θα μείνει σε συνθήματα;
Κύριε Υπουργέ, δράττομαι της ευκαιρίας να ευχαριστήσω τον Υπουργό Οικονομικών και τους Υφυπουργούς, τον κ. Πετραλιά και τον κ. Μαρκόπουλο, για μια ρύθμιση που περιλαμβάνει το νομοσχέδιο για την Ένωση Μαστιχοπαραγωγών Χίου, η οποία επειδή ήταν δευτεροβάθμιος συνεταιρισμός, ο μόνος δευτεροβάθμιος αγροτικός συνεταιρισμός της Ελλάδος, πιθανόν να ήταν υποκείμενο διπλής φορολογίας στα πλεονάσματα που δίνει στους αγρότες μέλη του. Με τη διάταξη που περιλαμβάνει το άρθρο 340, αν δεν κάνω λάθος, αυτό θεραπεύεται και εξομοιώνεται η Ένωση με τους πρωτοβάθμιους αγροτικούς συνεταιρισμούς.
Κλείνοντας, κυρίες και κύριοι συνάδελφοι, ζούμε σε ένα εξαιρετικά ασταθές διεθνές περιβάλλον, με πολέμους, γεωπολιτικές εντάσεις, ενεργειακή αβεβαιότητα και νέες μεταναστευτικές πιέσεις. Και όμως, μέσα σε αυτήν τη διεθνή αστάθεια η Ελλάδα είναι σήμερα ισχυρότερη. Η χώρα που πριν από λίγα χρόνια βρισκόταν στο επίκεντρο της ευρωπαϊκής κρίσης χρέους, έχει σήμερα την Προεδρία του Eurogroup. Αυτό λέει πολλά για την πορεία που διανύσαμε. Και στο εσωτερικό προχωράμε με σχέδιο. Ενισχύουμε τις επενδύσεις και την παραγωγική βάση. Στηρίζουμε τη μεσαία τάξη και τα χαμηλότερα εισοδήματα και μειώνουμε ταχύτατα το δημόσιο χρέος. Έχουμε μειώσει το χρέος μας στον ταχύτερο ρυθμό οποιασδήποτε χώρα στον κόσμο, μειώνοντας το βάρος που η δική μας γενιά θα αφήσει στα παιδιά μας και στα εγγόνια μας. Και αυτό είναι μια πάρα πολύ σημαντική παρακαταθήκη. 
Αντιμετωπίσαμε από το 2019 μέχρι σήμερα δύο πολύ σημαντικές διαρθρωτικές αδυναμίες της ελληνικής οικονομίας. Το επίπεδο των επενδύσεων ως ποσοστό του ΑΕΠ και το επίπεδο των εξαγωγών ως ποσοστό του ΑΕΠ και πλέον φτάνουμε τους ευρωπαϊκούς μέσους όρους, βάζοντας στέρεες βάσεις για την οικονομία, ώστε να παραδώσουμε στην επόμενη γενιά μια χώρα πιο παραγωγική, πιο ανταγωνιστική, πιο δίκαιη και, πάνω απ’ όλα, πιο ισχυρή. Αυτή είναι η πορεία που εγγυάται η Κυβέρνηση του Κυριάκου Μητσοτάκη και αυτήν την πορεία θα επιλέξει ξανά για τρίτη αυτοδύναμη θητεία ο ελληνικός λαός την άνοιξη, το καλοκαίρι του 2027, δίνοντας στη Νέα Δημοκρατία μια σαφή εντολή για μια τρίτη τετραετία προόδου σταθερότητας και εθνικής αυτοπεποίθησης.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η Πρόεδρος της Πλεύσης Ελευθερίας, η κ. Ζωή Κωνσταντοπούλου, για μία παρέμβαση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μία τρίλεπτη, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Όχι την πεντάλεπτη;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, μια τρίλεπτη. Θα μιλήσουμε και αύριο εξ άλλου, αλλά με ιντρίγκαρε πραγματικά η απεύθυνση ερωτημάτων από τον κοινοβουλευτικό εκπρόσωπο της Νέας Δημοκρατίας και έχω και εγώ κάποια ερωτήματα.
Κύριοι της Νέας Δημοκρατίας, τα 602.000.000 ευρώ που χρωστάει το Κόμμα σας, τα έχετε αλήθεια ρυθμισμένα; Γιατί δεν προβλέπεται μια τέτοια ρύθμιση και για τους πολίτες, που τους παίρνουνε τα σπίτια και τους βγάζουν από τις πρώτες κατοικίες τους και τους αφαιρούν τη μοναδική περιουσία τους τα funds και οι τράπεζες; 
Κύριοι της Νέας Δημοκρατίας, θα πληρώσετε τα δικά σας χρέη; Ποιους θεωρείτε στρατηγικούς κακοπληρωτές,  αν όχι εσάς και τα άλλα συγκυβερνήσαντα κόμματα μαζί με εσάς;
Κύριοι της Νέας Δημοκρατίας, του ΠΑΣΟΚ, του ΣΥΡΙΖΑ και του Τσίπρα, γιατί έχουμε πολλαπλές τώρα ταυτότητες, θα αναλάβετε τις ευθύνες σας για το γεγονός ότι πριμοδοτήσατε μια τραπεζοκρατία εφιαλτική, την ίδια ώρα που τα δικά σας στελέχη αναλάμβαναν στη διοίκηση των τραπεζών και σήμερα δικό σας στέλεχος ΠΑΣΟΚ-Νέα Δημοκρατία ηγείται της Τράπεζας της Ελλάδας; Ποιος; Μα, ο κ. Στουρνάρας, που έχει σπάσει ρεκόρ μακροημέρευσης στην ηγεσία της Τράπεζας της Ελλάδας και δεν είναι άλλος από το στέλεχος του πασοκικού σημιτισμού, που όταν ανέλαβε διευθυντής του ΙΟΒΕ και όταν ξεκίνησαν τα μνημόνια, τι έλεγε; Ότι η Ελλάδα έχει υψηλό ποσοστό ιδιοκατοίκησης.
Πείτε την αλήθεια στον κόσμο, ότι δηλαδή θησαυρίσατε εσείς, θησαύρισαν τα στελέχη σας. Την ώρα που αφαιρείται η πρώτη κατοικία, την ώρα που σπρώχνουν και διώχνουν από τα σπίτια τους απλούς πολίτες υπερήλικες, ανάπηρους, ευάλωτους ανθρώπους, την ίδια ώρα το πόθεν έσχες των Βουλευτών της Νέας Δημοκρατίας έχει εκτιναχθεί. Όμως, και στο ΠΑΣΟΚ τα ίδια συμβαίνουν και αν κοιτάξουμε και στον κυβερνήσαντα ΣΥΡΙΖΑ και στον Τσίπρα, τα ίδια θα δούμε.
Ποιος παρέδωσε τη χώρα στις τράπεζες; Ποιος παρέδωσε τους πολίτες στις τράπεζες; Ποιος αφαίμαξε τους πολίτες με το πρώτο και το δεύτερο και το τρίτο μνημόνιο για να αιμοδοτήσει τις τράπεζες και το ονόμασε ανακεφαλαιοποίηση; Και ποιοι είστε εσείς που μέχρι σήμερα δεν λέτε αυτό που λέει η Πλεύση Ελευθερίας και δεν έχω ακούσει να το λέει κανένα άλλο Κόμμα: Επιστροφή όλων των χρημάτων των ανακεφαλαιοποιήσεων των τραπεζών στο Δημόσιο Ταμείο. Αυτά είναι χρήματα των Ελλήνων πολιτών. Δεν είναι δικά σας να τα χαρίζετε, που τα δικά σας όχι απλώς δεν τα χαρίζετε, αλλά τα αυγατίζετε.
Είναι καταγεγραμμένο ότι καταποντίσατε τα δημόσια ταμεία, τα ασφαλιστικά ταμεία, τα Νομικά Πρόσωπα Δημοσίου Δικαίου, αλλά και τους μικροομολογιούχους του ελληνικού δημοσίου με το PSI. 
Δεν σας άκουσα, κύριοι του ΠΑΣΟΚ, να τα λέτε αυτά. Το PSI και η καθυστέρησή του τί ήτανε; Ευεργεσία στις γαλλικές, τις γερμανικές και τις ελληνικές τράπεζες. Εσείς θα σώσετε τους πολίτες; Εσείς που παραδώσατε ουσιαστικά τη χώρα στους τραπεζίτες; Εμείς λέμε «κανένα σπίτι στα χέρια τραπεζίτη» και εκεί εμμένουμε.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Κωνσταντίνος Φλώρος, ανεξάρτητος Βουλευτής. Θα ακολουθήσει ο κ. Σπάνιας, ο κ. Κωτσός και ο κ. Αυλωνίτης.
Ορίστε, κύριε συνάδελφε, έχετε τον λόγο.
ΚΩΝΣΤΑΝΤΙΝΟΣ ΦΛΩΡΟΣ: Ευχαριστώ, κύριε Πρόεδρε.
Κύριε Πρόεδρε, κυρίες και κύριοι συνάδελφοι, κύριε Υπουργέ, όταν ένα σπίτι μένει ξαφνικά με ένα μισθό αντί για δύο, η δόση του δανείου μένει πάντα ίδια και ο άνθρωπος που μέχρι χθες πλήρωνε στην ώρα του τη δόση πρέπει σήμερα να δει τι του μένει, τι μπορεί να κόψει και πόσα μπορεί να συνεχίσει να δίνει κάθε μήνα. Μπορεί, λοιπόν, στο τέλος να πάει στον πιστωτή και να του πει ότι «ξέρεις κάτι, τη δόση αυτή δεν μπορώ πλέον να τη συντηρώ, δεν μπορώ να τη βγάζω, αυτή εδώ, όμως, μπορώ να στην πληρώνω». 
Οπότε το ερώτημα για τη Βουλή σήμερα είναι πολύ απλό: Ο νόμος θα του επιτρέψει να κάνει νέα ρύθμιση ή θα του πει ότι δεν δικαιούται καν να την κάνει; 
Γιατί στο νομοσχέδιό σας, κύριε Υπουργέ, έχετε βάλει τη λέξη «συνεπής». Πείτε μας, λοιπόν, τι σημαίνει για εσάς η λέξη συνέπεια, ότι κάποιος πλήρωνε κάθε μήνα όσο μπορούσε και όταν του συνέβη κάτι που δεν διάλεξε, έκανε ό,τι μπορούσε για να συνεχίσει ή ότι μετράτε μόνο το τι δεν πλήρωσε στο τέλος και ξεχνάτε όλα όσα πλήρωσε μέχρι τότε; 
Γιατί αν η συνέπεια είναι το μέτρο, κύριε Υπουργέ, ισχύει και για την Κυβέρνηση και όταν λέτε ότι προστατεύετε τον συνεπή, οφείλετε να του δείξετε τι προστασία έχει τη μέρα που θα τη χρειαστεί. 
Θα ξεκινήσω από το άρθρο 23 και τι ακριβώς μας λέγατε με την αρχική σας πρόβλεψη, ότι ο άνθρωπος που θα υπέγραφε για να ρυθμίσει το δάνειό του θα έδινε ταυτόχρονα στον πιστωτή τίτλο για αναγκαστική εκτέλεση χωρίς προηγούμενη διαταγή πληρωμής. Αυτή ήταν η διάταξη που φέρατε ως Κυβέρνηση και μπορεί η εκτελεστότητα στο τέλος να αφαιρέθηκε από το κείμενο σε μια άτακτη προφανώς υποχώρηση από πλευρά σας και ένα προφανέστατο επικοινωνιακό τακτικισμό, αλλά  παραμένει ακόμη η διάταξη για την καταγγελία για την επαναφορά του χρέους. Τι μας λέτε δηλαδή; Ότι αν οι καθυστερήσεις ξεπεράσουν συνολικά την αξία τριών δόσεων, ο πιστωτής μπορεί να καταγγείλει τη ρύθμιση, επανέρχεται το χρέος πριν από τη συμφωνία και ένας άνθρωπος που πλήρωνε για τρία χρόνια χάνει το κούρεμα που είχε συμφωνήσει επειδή στην πορεία μπορεί να έμεινε άνεργός, να αρρώστησε βαριά και χίλια δυο άλλα πράγματα που μπορεί να συμβούν. 
Δεν βλέπουμε, λοιπόν, να προβλέπεται πουθενά να εξεταστεί η νέα αυτή κατάσταση πριν τιναχθεί η συμφωνία στον αέρα. Δεν βλέπουμε να δίνεται κανένα χρονικό περιθώριο για να καλυφθεί αυτή η καθυστέρηση, γιατί για εσάς μάλλον είναι αρκετό το να στείλει ο πιστωτής έναν λογαριασμό με ολόκληρο το παλιό χρέος, αντί να εξασφαλίσετε ότι πριν φτάσουμε εκεί, θα πρέπει να έχει προηγηθεί η εξέταση μιας βιώσιμης λύσης. Αυτά οφείλει, όμως, να εξασφαλίζει ο νόμος. 
Και ερχόμαστε στο άρθρο 27, που βάλατε και στην ονομαστική, που ναι μεν από την αίτηση έως το τέλος διαπραγμάτευσης περιορίζετε την εκτέλεση στην κυρία κατοικία, αλλά στο ίδιο άρθρο αν η συμφωνία δεν τηρηθεί, γιατί πολλά μπορούν να συμβούν, αποκλείετε τα ίδια ποσά από νέα ρύθμιση μέσω του εξωδικαστικού χωρίς καμία εξαίρεση. Ο νόμος σας, δηλαδή, τι κάνει; Βάζει αυτόν που αρνείται να πληρώσει, τον κακοπληρωτή δηλαδή, στην ίδια θέση με αυτόν που έχασε ξαφνικά τη δυνατότητα να πληρώνει την παλιά δόση. Μια οικογένεια, λοιπόν, που μπορεί να άντεχε τη δόση με δύο μισθούς, αλλά έμεινε ξαφνικά με έναν, δεν σημαίνει ότι μειώθηκαν οι λογαριασμοί της. Αν μπορεί να τηρήσει μια μικρότερη δόση, ποιον ωφελεί πέρα από τα funds να του απαγορεύεται να ζητήσει να εξεταστεί η πρότασή του; Αλλάξτε, λοιπόν, τη διάταξη να προβλέπεται ότι σε περιπτώσεις, όπως ανεργία, σοβαρή ασθένεια και μεγάλη μείωση εισοδήματος, μπορούν και πρέπει να ανοίγουν δικαίωμα νέας εξέτασης. 
Πάμε τώρα και στο άρθρο 22. Με ποια λογική ένας δανειολήπτης μπορεί να κάνει αίτηση ρύθμισης μόνο μία φορά για τα ίδια δάνεια, ενώ ο πιστωτής μπορεί να το κάνει συνεχώς και να επαναλαμβάνει αυτή τη διαδικασία; Άρα, στην αυριανή αναποδιά που θα τύχει σε έναν άνθρωπο και θα χρειαστεί μια νέα ρύθμιση, τι θα του πείτε; «Λυπούμαστε, κύριε, μία αίτηση δικαιούσασταν, μία αίτηση κάνατε. Να είστε καλά. Σας ευχαριστούμε». Αυτό το λέτε προστασία του δανειολήπτη; Από τι ακριβώς τον προστατεύετε; Από τον κίνδυνο να ζητήσει νέα ρύθμιση; Το αίτημα, λοιπόν, είναι συγκεκριμένο: Αν ο οφειλέτης αποδείξει ότι στο μεταξύ έχασε τη δουλειά του ή ότι μειώθηκε σοβαρά το εισόδημά του, να μπορεί να υποβάλλει ο ίδιος νέα αίτηση. Ας κριθεί τότε με τα νέα στοιχεία αν η πρότασή του στέκει. 
Πάμε τώρα και στη διαφάνεια που τόσο πολύ διαφημίζετε με το άρθρο 13, όπου ο servicer οφείλει να δώσει στον δανειολήπτη τα έγγραφα και τα στοιχεία της οφειλής του που πρέπει να φαίνονται μέσα σε κάθε πληρωμή, κάθε χρέωση για το πώς άλλαξε το υπόλοιπο. 
Ένας αριθμός, όμως, στην οθόνη, κύριε Υπουργέ, γνωρίζετε πολύ καλά ότι είναι το αποτέλεσμα. Εμείς τον λογαριασμό θέλουμε να δούμε και ο λογαριασμός τι λέει; Αυτό που θέλουμε εμείς να μάθουμε είναι πόσο πλήρωσε το fund για να αγοράσει την απαίτηση. Γιατί ένας δανειολήπτης ανοίγει πλήρως τα χαρτιά του μέχρι το τελευταίο ευρώ, ενώ το fund δεν ξέρουμε καν πόσο πλήρωσε. 
Βολική διαφάνεια είναι αυτή, κύριε Υπουργέ. Όταν, λοιπόν, τα δάνεια πωλούνται σε πακέτο, βάλτε στον νόμο έναν ελέγξιμο τρόπο να υπολογίζετε ποιο μέρος του τιμήματος αντιστοιχεί στον καθένα και πριν γίνει η πώληση, δώστε στον οφειλέτη την ευκαιρία να εξοφλήσει πρώτος με βάση την τιμή που έχει δεχτεί ο πιστωτής από τον τρίτο αγοραστή, ακόμη και με μια εύλογη προσαύξηση, ας πούμε, 10%. 
Αυτό σας έθεσα και στην ερώτησή μου στις 8 Οκτώβρη. Θα την καταθέσω και στα Πρακτικά. Παρόμοια ερώτηση είχε κάνει και το ΠΑΣΟΚ και του απαντήσατε. Επικαλέστηκε ο κ. Πιερρακάκης και εσείς στο Υπουργείο αυτά που γράφει εδώ η ανακοίνωσή σας, ενώ στο ΠΑΣΟΚ γράφει εδώ το Δελτίο Τύπου: «Μοιράζουν ανέξοδες υποσχέσεις και στέλνουν τον λογαριασμό στους συνεπείς». 
(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Επικαλείστε την ευρωπαϊκή Οδηγία 1023 του 2019 για την υποχρεωτική εξαγορά σε προκαθορισμένο ποσοστό της οφειλής, εδώ, όμως, εμείς σας ρωτάμε κάτι άλλο. Σας ρωτάμε: Όταν ο πιστωτής έχει δεχτεί ήδη μία τιμή από τρίτο, γιατί να μην μπορεί να καλύψει πρώτα ο ίδιος ο οφειλέτης, ακόμα και προσαυξημένη; Αν θεωρείτε ότι ακόμα και αυτό προσκρούει στο Ευρωπαϊκό Δίκαιο, πείτε μας, τουλάχιστον, ποια διάταξη το εμποδίζει. Γιατί στην ίδια ερώτηση, λοιπόν, που κατέθεσα και πριν στα Πρακτικά, σας είχα θέσει και το θέμα του νόμου Κατσέλη και χθες άκουσα τον κ. Πιερρακάκη στην επιτροπή να λέει ότι μετά την απόφαση του Αρείου Πάγου επιλέξατε ο σωστός τρόπος υπολογισμού των τόκων να ισχύσει αναδρομικά. Αναδρομικά, όμως, για ποιους; Γιατί ο δικός σας νόμος, ο ν.5313, λέει ότι αν η ρύθμιση είχε ήδη ολοκληρωθεί στις 5 Ιουνίου, εάν είχαν ήδη συμπληρωθεί οι προϋποθέσεις έκπτωσης, τότε ο δανειολήπτης δεν μπορεί να ζητήσει πίσω όσα χρήματα πλήρωσε παραπάνω. Δηλαδή, ένας άνθρωπος που ζορίστηκε και εξόφλησε τις οφειλές του, γιατί να αποκλείεται από επιστροφή χρημάτων, που κατέβαλε παραπάνω, προφανώς, έτσι; Εκεί, δηλαδή, τι ακριβώς του λέτε; Ότι «ναι φίλε μου, έχεις δίκιο, σωστό. Έχεις πληρώσει παραπάνω, αλλά τι να κάνουμε τώρα; Καλή καρδιά. Υπέρ πίστεως και πατρίδος». Δεν πάει έτσι. 
Για όσους ακόμη πληρώνουμε έχουμε το άλλο παράδοξο που αφαιρείτε τις υπερκαταβολές από τις τελευταίες δόσεις. Ναι, αλλά το θέμα είναι ότι ο κάθε δανειολήπτης προσπαθεί να πληρώσει την επόμενη δόση. Αυτό προσπαθεί να πληρώσει σήμερα. Γιατί να μην μπορεί, λοιπόν, να γίνει συμψηφισμός με τις επόμενες δόσεις; 
Κλείνοντας, κύριε Υπουργέ, θα σας πω τα εξής. Μας είπατε το πρωί ότι η ονομαστική ψηφοφορία, που θα διεξαχθεί αύριο, είναι μια δοκιμασία συνέπειας και, πράγματι, κάθε Βουλευτής έχει την ευθύνη της ψήφου του. Έχετε, όμως, και εσείς ως Κυβέρνηση την ευθύνη γι’ αυτά που φέρνετε εδώ προς ψήφιση. Γιατί χθες σωστά είπε ο κ. Πιερρακάκης ότι ο Τσίπρας είναι «ο πατερούλης» των funds, σήμερα, όμως, μας δείχνετε τον δικό σας ρόλο για τα funds, που δεν είναι άλλος από το να λειτουργείτε, μάλλον, σαν η μητέρα που προστατεύει το παιδί της. Αφού, λοιπόν, μιλάτε για συνέπεια, κύριε Υπουργέ, απαντήστε μας: Απέναντι σε ποιον είστε συνεπής; Σε αυτόν που πληρώνει το δάνειο ή σε αυτόν που το αγόρασε; 
Σας ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Αριστοτέλης Σπάνιας από τη Νέα Δημοκρατία. 
ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ: Ευχαριστώ, κύριε Πρόεδρε.
Κύριε Υπουργέ, κύριοι Υφυπουργοί, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εθνικής Οικονομίας και Οικονομικών που περιλαμβάνει μια σειρά σημαντικών παρεμβάσεων για την προστασία των δανειοληπτών, τη ρύθμιση οφειλών, τη φορολογία, την εποπτεία του χρηματοπιστωτικού συστήματος και τη λειτουργία του Δημοσίου. Με τις νέες ρυθμίσεις καθιερώνεται σαφής και δεσμευτική διαδικασία διμερούς ρύθμισης οφειλών, με υποχρέωση του πιστωτή να υποβάλει, εντός τριμήνου από την ολοκλήρωση του φακέλου, τεκμηριωμένη πρόταση αποπληρωμής προσαρμοσμένη στις πραγματικές οικονομικές δυνατότητες του δανειολήπτη. 
Επίσης, προβλέπει τη δυνατότητα διαμεσολάβησης για την επίτευξη της συμφωνίας, ενώ η προκαταβολή για την απευθείας διμερή ρύθμιση δεν μπορεί να υπερβαίνει πλέον το 15% του κεφαλαίου. Εάν ο πιστωτής παραβιάσει τις υποχρεώσεις, προβλέπεται πίστωση υπέρ του οφειλέτη ίση με πέντε μηνιαίες δόσεις και αντίστοιχη παράταση της ρύθμισης χωρίς πρόσθετη επιβάρυνση. Επίσης, με παρέμβαση του Υπουργού, το ανώτατο όριο του εποπτικού προστίμου της Τράπεζας της Ελλάδος προς τους servicers δεκαπλασιάζεται από 500.000 ευρώ σε 5 εκατομμύρια ευρώ για σοβαρές παραβάσεις, ενώ θεσπίζεται υποχρεωτικό σταθερό επιτόκιο 3% στον εξωδικαστικό μηχανισμό καθ’ όλη τη διάρκεια της ρύθμισης για ευάλωτους και επιλέξιμους οφειλέτες. 
Ο πολίτης δικαιούται να ζητήσει και να λάβει δωρεάν, μέσα σε σαράντα πέντε ημέρες, αντίγραφα των συμβάσεων, το ιστορικό των πληρωμών του και αναλυτική κατάσταση οφειλής στην οποία εμφανίζεται χωριστά το κεφάλαιο, οι συμβατικοί τόκοι, οι τόκοι υπερημερίας, οι προμήθειες και οι υπόλοιπες επιβαρύνσεις. Εάν ο διαχειριστής δεν χορηγεί εμπρόθεσμα τα απαιτούμενα στοιχεία, η απαίτηση παύει να παράγει τους προβλεπόμενους τόκους ώσπου να εκπληρωθεί η υποχρέωση ενημέρωσης. 
Παράλληλα, ενισχύεται η εφαρμογή των νόμιμων ανώτατων ορίων για παλιές ή ληξιπρόθεσμες οφειλές. Οι τράπεζες και οι εταιρείες διαχείρισης υποχρεούνται να υπολογίζουν τις απαιτήσεις που υπάγονται στη ρύθμιση, λαμβάνοντας υπ’ όψιν τις καταβολές που έχουν πραγματοποιηθεί. Ο επανυπολογισμός γίνεται χωρίς να απαιτείται νέα αίτηση ή δικαστική προσφυγή του οφειλέτη. Διευρύνεται, επίσης, η ειδική προστασία για τα άτομα με αναπηρία, ώστε να καλύπτει και οι γονείς αλλά και οι νόμιμοι φροντιστές εξαρτώμενων τέκνων με πιστοποιημένη αναπηρία, τουλάχιστον, 67%. 
Σημαντική είναι και η υποχρέωση του πιστωτή να υποβάλει έγκαιρα πρόταση ρύθμισης, τεκμηριωμένη, πριν από τον πρώτο πλειστηριασμό, στις περιπτώσεις που ο νόμος προβλέπει. Η πρόταση πρέπει να λαμβάνει υπ’ όψιν την πραγματική οικονομική δυνατότητα του οφειλέτη και να προηγείται της διαδικασίας αναγκαστικής εκτέλεσης. Επίσης, με τις νέες διατάξεις ενισχύονται οι υποχρεώσεις διαφάνειας και λογοδοσίας των εμπλεκόμενων εταιρειών. Έτσι, υποχρεώνονται να δημοσιοποιούν κάθε χρόνο οικονομικά στοιχεία, πληροφορίες για τα χαρτοφυλάκια που διαχειρίζονται, τα αποτελέσματα της διαχείρισης τους και τον τρόπο αντιμετώπισης των παραπόνων των δανειοληπτών. Υποβάλλουν στην Τράπεζα της Ελλάδος ετήσιο στρατηγικό σχέδιο με προβλέψεις εισπράξεων, κόστος διαχείρισης, διαθέσιμους πόρους και δείκτες απόδοσης. Για τις τιτλοποιήσεις που συνδέονται με εγγυήσεις του Ελληνικού Δημοσίου καθιερώνεται υποχρεωτικός ετήσιος ανεξάρτητος διαχειριστικός έλεγχος. Ο έλεγχος καλύπτει και τις αμοιβές και τα έξοδα διαχείρισης, ενώ τα πορίσματα διαβιβάζονται στις αρμόδιες αρχές και δημοσιοποιείται η περίληψή τους. 
Κυρίες και κύριοι συνάδελφοι, ένα σημαντικό κεφάλαιο του σχεδίου νόμου, αφορά και τις οφειλές προς το Δημόσιο και τους ασφαλιστικούς φορείς. Προβλέπεται η δυνατότητα ρύθμισης επιλέξιμων οφειλών προς την ΑΑΔΕ και τον ΕΦΚΑ έως εκατόν είκοσι μηνιαίες δόσεις αντί των εβδομήντα δύο, με ελάχιστη μηνιαία καταβολή 30 ευρώ. Η ρύθμιση αφορά οφειλές ως 31-12-2024, με δυνατότητα ηλεκτρονικής υποβολής αίτησης ως 30-6-2027. Καταργούνται οι χρονικοί περιορισμοί για τη ρύθμιση οφελών από καταπτώσεις εγγυήσεων του Ελληνικού Δημοσίου και συγκεκριμένων χρηματοδοτικών μηχανισμών, διευκολύνοντας έτσι τη ρύθμιση παλαιότερων χρεών. 
Στον τομέα των κρυπτοστοιχείων, τα κέρδη από την πώλησή τους φορολογούνται με 10%, με απαλλαγή από τα ετήσια κέρδη ως 500 ευρώ, ενώ τα εισοδήματα από τον δανεισμό και την απόδοσή τους, φορολογούμε με 15% ως τόκοι. Παρέχεται, επίσης, υπό προϋποθέσεις η δυνατότητα δήλωσης παλαιότερων κερδών εντός δώδεκα μηνών, χωρίς πρόστιμα και τόκους. Στο πεδίο των επενδύσεων διευκολύνει τη άντληση κεφαλαίων από τις επιχειρήσεις με την αύξηση από 8 σε 12 εκατομμύρια ευρώ του ορίου δημόσιας προσφοράς χωρίς ενημερωτικό οφειλών.
Παράλληλα, ενσωματώνονται οι ευρωπαϊκές Οδηγίες που ενισχύουν την εποπτεία των πιστωτικών ιδρυμάτων, τη διαχείριση κινδύνων, την παρακολούθηση ρευστότητας και τη διαφάνεια της χρηματοοικονομικής πληροφόρησης. Σημαντική παρέμβαση αποτελεί και η εφαρμογή από 1-1-2027 του νέου λογιστικού πλαισίου της Γενικής Κυβέρνησης. Με το νέο σύστημα καταγράφονται τα περιουσιακά στοιχεία, οι υποχρεώσεις, τα έσοδα και οι δαπάνες των δημόσιων φορέων με βάση τη λογιστική του δεδουλευμένων. Καθιερώνεται υποχρεωτικός έλεγχος των ενοποιημένων χρηματοοικονομικών καταστάσεων από το Ελεγκτικό Συνέδριο, όπως και η υποβολή τους στη Βουλή. Έτσι ενισχύεται η διαφάνεια, ο κοινοβουλευτικός έλεγχος, καθώς αποκτούν πληρέστερη εικόνα της οικονομικής κατάστασης του Δημοσίου, όχι μόνο για όσα εισπράττει και δαπανά κάθε χρόνο, αλλά για το σύνολο της περιουσίας και των υποχρεώσεών του.
Στο αγροτικό πετρέλαιο προβλέπεται η άμεση έκπτωση του ειδικού φόρου κατανάλωσης κατά την αγορά μέσω ψηφιακού μηχανισμού, ενώ παράλληλα η υποχρέωση εγγραφής στο Μητρώο Αγροτών και Αγροτικών Εκμεταλλεύσεων για την επιβολή της ενιαίας αίτησης ενίσχυσης εφαρμόζεται από το 2027. Στη συνεταιριστική νομοθεσία επιτρέπει τη σύσταση ένωσης από δύο, τουλάχιστον, αστικούς συνεταιρισμούς, χωρίς τον προηγούμενο γεωγραφικό περιορισμό της έδρας στον ίδιο νομό. 
Προβλέπεται, επίσης, ειδική συνταξιοδοτική προστασία για όσους συμμετέχουν σε ανθρωπιστικές αποστολές και τις οικογένειές τους σε περίπτωση θανάτου ή μόνιμης αναπηρίας κατά την εκτέλεση της αποστολής αυτής. Ιδιαίτερη σημασία για τις περιοχές που έχουν πληγεί από φυσικές καταστροφές έχει και η διεύρυνση της δυνατότητας αναζήτησης και διασταύρωσης στοιχείων από τις αρμόδιες υπηρεσίες, ακόμη και πριν από την υποβολή των αιτήσεων των πληγέντων. 
Κυρίες και κύριοι συνάδελφοι, με το παρόν σχέδιο νόμου προχωρούμε σε ουσιαστικές παρεμβάσεις στην προστασία των δανειοληπτών, διευκόλυνση της ρύθμισης οφειλών και αυστηρότερη εποπτεία των εταιρειών διαχείρισης απαιτήσεων. Παράλληλα, στηρίζουμε τους αγρότες, διευκολύνουμε την επιχειρηματικότητα και ενισχύουμε τη διαφάνεια στη διαχείριση των δημόσιων οικονομικών. Οι ρυθμίσεις αυτές διαμορφώνουν ένα σταθερότερο και πιο αξιόπιστο οικονομικό περιβάλλον, με σαφείς κανόνες, μεγαλύτερη ασφάλεια για τους πολίτες, περισσότερες ευκαιρίες για τις επιχειρήσεις και καλύτερες προϋποθέσεις για επενδύσεις και βιώσιμη ανάπτυξη. 
Ο στόχος μας παραμένει σταθερός. Μια ισχυρότερη οικονομία και μια πραγματική βελτίωση στην καθημερινότητα και στην ποιότητα ζωής του κάθε Έλληνα πολίτη. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Γεώργιος Κωτσός από τη Νέα Δημοκρατία.
ΓΕΩΡΓΙΟΣ ΚΩΤΣΟΣ: Ευχαριστώ πολύ, κύριε Πρόεδρε. 
Κύριε Υφυπουργέ, κυρίες και κύριοι συνάδελφοι, το σημερινό νομοσχέδιο του Υπουργείου Εθνικής Οικονομίας και Οικονομικών περιλαμβάνει ένα ευρύ φάσμα παρεμβάσεων που αγγίζουν κρίσιμες πτυχές της οικονομικής και κοινωνικής ζωής της χώρας μας. Αφορά τη διαχείριση του ιδιωτικού χρέους, την προστασία των δανειοληπτών, τη φορολογική αντιμετώπιση των νέων μορφών επενδύσεων, τον εκσυγχρονισμό της δημοσιονομικής διαχείρισης, την εποπτεία του χρηματοπιστωτικού συστήματος, αλλά και τη λειτουργία της δημόσιας διοίκησης και της Τοπικής Αυτοδιοίκησης. 
Στις παρεμβάσεις αυτές, φυσικά, έρχεται να προστεθεί και η τροπολογία που κατατέθηκε, η οποία ενισχύει περαιτέρω την προστασία των ευάλωτων και επιλέξιμων οφειλετών και αυστηροποιεί το πλαίσιο εποπτείας των εταιρειών διαχείρισης και αγοράς πιστώσεων. 
Για χιλιάδες συμπολίτες μας, το ιδιωτικό χρέος εξακολουθεί να αποτελεί καθημερινή αγωνία, ιδιαίτερα για τους ανθρώπους που βρέθηκαν στην οικονομική αδυναμία, λόγω της πολυετούς κρίσης, της πανδημίας, της ενεργειακής επιβάρυνσης και των αυξημένων υποχρεώσεων. Η ενίσχυση της διαφάνειας, αλλά και της λογοδοσίας των εταιρειών διαχείρισης απαιτήσεων αποτελεί ουσιαστικό βήμα και οι δανειολήπτες πρέπει να γνωρίζουν με σαφήνεια ποιος διαχειρίζεται την απαίτησή τους, ποιο είναι το ύψος της οφειλής τους και με ποιους όρους μπορούν να επιδιώξουν μία βιώσιμη ρύθμιση. 
Σε αυτό ακριβώς το πλαίσιο έρχεται να λειτουργήσει συμπληρωματικά η τροπολογία με μία ιδιαίτερα σημαντική πρόβλεψη για τους ευάλωτους επιλέξιμους οφειλέτες. Προβλέπεται σταθερό επιτόκιο 3% ετησίως για το σύνολο της διάρκειας της ρύθμισης των οφειλών τους προς χρηματοδοτικούς φορείς μέσω του εξωδικαστικού μηχανισμού. 
Πρόκειται για μία ουσιαστική παρέμβαση, καθώς εξασφαλίζει ότι οι συγκεκριμένοι οφειλέτες θα γνωρίζουν εκ των προτέρων το κόστος που εξυπηρετεί τη ρυθμιζόμενη οφειλή τους, χωρίς να κινδυνεύουν από μελλοντικές μεταβολές του επιτοκίου. Μάλιστα, η ρύθμιση εφαρμόζεται ανεξάρτητα από το εάν η οφειλή καλύπτεται από εμπράγματες εξασφαλίσεις και ανεξάρτητα από την κατηγορία του χρηματοδοτικού φορέα. 
Το νέο μέτρο περιλαμβάνει υφιστάμενες συμβάσεις αναδιάρθρωσης με εφαρμογή καταβολής από την 1η Δεκεμβρίου του 2026. Παράλληλα, η αύξηση του ανώτερου ορίου των διοικητικών προστίμων από τις 500.000 ευρώ στα 5.000.000 για διαχειριστές και αγοραστές πιστώσεων, ενισχύει ουσιαστικά την εποπτική δυνατότητα της Τράπεζας της Ελλάδος. Η αυστηρότερη αυτή αντιμετώπιση στέλνει ένα σαφές μήνυμα: Η προστασία του δανειολήπτη προϋποθέτει και πραγματική λογοδοσία όσων διαχειρίζονται τις απαιτήσεις του. 
Δεύτερο ζήτημα είναι ο εκσυγχρονισμός της φορολογικής νομοθεσίας και η προσαρμογή του στις νέες οικονομικές πραγματικότητες. Η θεσμοθέτηση συγκεκριμένου πλαισίου φορολόγησης των κρυπτοστοιχείων αποτελεί αναγκαία εξέλιξη. Η ψηφιακή οικονομία δεν είναι πλέον μια μελλοντική προοπτική. Είναι ήδη πραγματικότητα. 
Η πρόβλεψη αυτοτελούς φορολόγησης της υπεραξίας από τη μεταβίβαση κρυπτοστοιχείων με συντελεστή 10%, σε συνδυασμό με τους κανόνες αποτίμησης, δήλωσης και ελέγχου, δημιουργεί ένα σαφέστερο θεσμικό περιβάλλον. Το κράτος οφείλει να παρακολουθεί τις εξελίξεις, να διασφαλίζει τη φορολογική δικαιοσύνη και ταυτόχρονα να μην αποθαρρύνει την καινοτομία και την υγιή επενδυτική δραστηριότητα. 
Στο ίδιο πλαίσιο εντάσσεται και η ενίσχυση της εποπτείας του χρηματοπιστωτικού συστήματος, η προστασία της διαφάνειας στις επενδύσεις, αλλά και η διευκόλυνση της πρόσβασης των μικρομεσαίων επιχειρήσεων στις κεφαλαιαγορές. Η ελληνική οικονομία χρειάζεται περισσότερες επενδύσεις, ισχυρότερους θεσμούς και ένα χρηματοπιστωτικό περιβάλλον που να εμπνέει εμπιστοσύνη. 
Θέλω εδώ όμως να σταθώ ιδιαίτερα στις ρυθμίσεις που αφορούν την Τοπική Αυτοδιοίκηση, αλλά και την περιφέρεια. Ως προερχόμενος από την Τοπική Αυτοδιοίκηση, γνωρίζω πολύ καλά ότι οι δήμοι και οι περιφέρειες βρίσκονται στην πρώτη γραμμή της εξυπηρέτησης του πολίτη. Γνωρίζω τις δυσκολίες που αντιμετωπίζουν, κυρίως οι μικροί, οι ορεινοί, οι νησιωτικοί δήμοι, τις αυξημένες ανάγκες των τοπικών κοινωνιών, αλλά και την πίεση που δημιουργούν οι οικονομικές τους υποχρεώσεις. 
Η δυνατότητα επιχορήγησης των δήμων και των περιφερειών για την εξόφληση υποχρεώσεων προς τους τρίτους, οι οποίες απορρέουν από τελεσίδικες δικαστικές αποφάσεις και διαταγές πληρωμής, αποτελεί παρέμβαση με ουσιαστικό αναπτυξιακό αποτύπωμα. 
Επιπλέον, η αποσαφήνιση των αρμοδιοτήτων και των διαδικασιών, καθώς και ο εκσυγχρονισμός των οικονομικών εργαλείων των Οργανισμών Τοπικής Αυτοδιοίκησης, μπορούν να συμβάλλουν αποφασιστικά και ουσιαστικά σε μία πιο αποτελεσματική, πιο ουσιαστική διοίκηση. 
Το παρόν νομοσχέδιο, σε συνδυασμό με τις συμπληρωματικές παρεμβάσεις της τροπολογίας, επιχειρεί να απαντήσει σε πραγματικά προβλήματα. Από τη μία πλευρά δημιουργεί ένα πιο σύγχρονο οικονομικό και θεσμικό περιβάλλον και από την άλλη ενισχύει την προστασία εκείνων που έχουν ανάγκη για μία δεύτερη ευκαιρία. Αυτή είναι η ουσία μιας υπεύθυνης οικονομικής πολιτικής, να συνδυάζει, δηλαδή, τη δημοσιονομική σταθερότητα και την κοινωνική δικαιοσύνη, την ανάπτυξη με την προστασία του πολίτη και την αυστηρή εποπτεία με την εμπιστοσύνη στους θεσμούς. 
Η δική μας ευθύνη είναι να διασφαλίσουμε ότι οι μεταρρυθμίσεις αυτές θα αποκτήσουν πραγματικό περιεχόμενο, θα εφαρμοστούν αποτελεσματικά και θα φτάσουν στον τελευταίο πολίτη, μέχρι και στην πιο απομακρυσμένη γωνιά της Ελλάδος. Γιατί ανάπτυξη δεν σημαίνει μόνον ισχυρή οικονομία στους αριθμούς. Σημαίνει ευκαιρίες, σημαίνει ασφάλεια, σημαίνει προοπτική και αξιοπρεπή καθημερινότητα για όλες τις Ελληνίδες, για όλους τους Έλληνες. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Αλέξανδρος Αυλωνίτης από το ΠΑΣΟΚ. 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Ευχαριστώ, κύριε Πρόεδρε. 
Κύριε Μαρκόπουλε, πρέπει να μάθατε ότι στην πέραν του Ατλαντικού χώρα, τη μεγάλη χώρα που λέγεται Ηνωμένες Πολιτείες της Αμερικής, κάτι έγινε. Τα ανέφερε η κυρία Ζωή Κωνσταντοπούλου προηγουμένως και είναι συνταρακτικά αυτά που συνέβησαν και το χαμόγελο έχει απλωθεί σε πάρα πολλές χώρες της ανθρωπότητας. 
Το λέω αυτό, γιατί ένας ο οποίος ήταν ο ορισμός της αλαζονείας, στην κυριολεξία ο ορισμός της αλαζονείας, ήταν ο Τραμπ. Ένας, ο οποίος είναι ο ορισμός της αλαζονείας, είναι και ο κ. Μητσοτάκης και οι συν αυτώ. Αλλά περνάει ο χρόνος, αλλάζουν τα πράγματα και κάποια στιγμή, κύριε Μαρκόπουλε, κύριε Μητσοτάκη, δεν θα είσαστε ούτε εσείς, κύριε Μαρκόπουλε Υφυπουργός, ούτε ο κ. Μητσοτάκης Πρωθυπουργός. Έτσι το λέω, κάνοντας μια φιλοσοφική προσέγγιση των γεγονότων των ημερών. 
Τώρα, ειλικρινά, θέλω να μου πείτε το εξής και είναι ευθεία η ερώτηση. Γιατί ακριβώς αποσύρατε το άρθρο 23; Επειδή σας πιέσαμε εμείς, η επιστημονική υπηρεσία, η οποία είναι σίγουρο ότι συνέταξε την εργασία της και την έκθεσή της, πριν αποσύρετε το άρθρο 23; Μάθατε τι είχε πει για το άρθρο 23 η επιστημονική υπηρεσία; Αν ξέρετε, μου λέτε. Έχει ιδιαίτερη σημασία. 
Εκείνο που μου κάνει εντύπωση είναι ότι δεν λέτε ότι είχαμε μία επιτροπή στο Υπουργείο, το δικό σας, η οποία συνέταξε αυτό το νομοσχέδιο. Να ρωτήσουμε κι εμείς και να μας απαντήσετε ευθαρσώς ότι αυτή η ομάδα ή αυτό το πρόσωπο της ομάδας συνέταξε και το άρθρο 23, ώστε να τον ρωτήσουμε, ας πούμε, τι ακριβώς έγινε. Γιατί αν ήταν νομικός -που πρέπει να είναι νομικός για να συντάξει ένα τέτοιο νομοσχέδιο- θα τον ρωτούσαμε. Και εσείς προφανώς, εφόσον δεν θα ήταν αυτός εδώ για να τον ρωτήσουμε, θα έπρεπε να μας απαντήσετε ευθέως. Ξέρατε, ήξεραν αυτοί που το συνέταξαν, νομικά, στοιχειωδώς νομικά; 

Τι εννοώ με αυτό; Όταν ένα ιδιωτικό συμφωνητικό που δίνεται διά του νόμου η δυνατότητα να είναι εκτελεστός τίτλος και αυτή τη δυνατότητα την παρέχετε σε αγνώστους -αν μου πείτε εσείς ποιοι είναι πίσω από αυτές τις τέσσερις-πέντε εταιρείες που λυμαίνονται τα κόκκινα δάνεια εδώ και έχουν πουληθεί από τις τράπεζες σε αυτούς- να έχουν δικαστική απόφαση ούτε καν να έρθουν στην ελληνική δικαιοσύνη να πάρουν έναν τίτλο. Και εσείς τους δώσατε αυτό το δικαίωμα, όταν το άρθρο 904 του Κώδικα Πολιτικής Δικονομίας λέει ότι οι εκτελεστοί τίτλοι είναι συγκεκριμένοι, είναι η δικαστική απόφαση, είναι το πρακτικό συμβιβασμού.
Με ακούτε, κύριε Μαρκόπουλε, να μάθετε και λίγα νομικά;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Και εσείς να μάθετε λίγο λογικά. Εσείς το ψηφίσατε.
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Είναι το συμβόλαιο, είναι οι διαιτητικές αποφάσεις, είναι το πρακτικό συμβιβασμού ενώπιον των δικαστηρίων, κύριε Μαρκόπουλέ μου, οι διαταγές πληρωμής, είναι αλλοδαπές αποφάσεις που επικυρώνονται από τα ελληνικά δικαστήρια. Δεν είναι ένα συμφωνητικό και εσείς το κάνατε. Δώσατε, δηλαδή, τη δύναμη του δικαστή σε ένα fund, τη δύναμη δηλαδή να εκδίδει αποφάσεις εκτελεστές, να τη δώσει απευθείας στον κλητήρα, να πάει να κάνει κατάσχεση στο σπίτι ενός ανθρώπου, ενός Έλληνα, ενός συνέλληνα. Αυτή τη δυνατότητα δώσατε και δεν ξέρω αν είναι και αντισυνταγματικό. Αυτό δεν το έχουμε ελέγξει. Νομίζω ότι είχατε δώσει τέτοια εκτελεστότητα, είχε γίνει στη σύμβαση αναδιάρθρωσης του εξωδικαστικού μηχανισμού. Ήταν ένα νομοθέτημα πριν από λίγο καιρό -δεν θυμάμαι, δεν το παρακολούθησα καθόλου- και μου έκανε εντύπωση που πέρασε έτσι αζημίως πολιτικά.
Να σας πω, λοιπόν και κάτι άλλο, γιατί δεν μπορούσα να το κρατήσω μέσα μου. Δεν υπάρχει στην ιστορία της πολιτισμένης ανθρωπότητας ένα κράτος που να μην έχει το δικαστήριο που θα βγάζει δικαστικές αποφάσεις. Δεν υπάρχει. Από την ελληνική αρχαιότητα μέχρι τη φεουδαρχία έτσι γινόταν και συναντάω μόνο μία περίπτωση.
Σε κάποια φέουδα στη φεουδαρχική εποχή, αγαπητοί μου συνάδελφοι, δινόταν η δυνατότητα στον φεουδάρχη, εάν είχε νοικιάσει ένα κτήμα και δεν έπαιρνε τα μισθώματα, να πηγαίνει να του παίρνει, χωρίς να υπάρχει κάποιο χαρτί, τα ζώα. Μα, τους Έλληνες πολίτες, αυτούς τους βασανισμένους, ζώα τους υπολογίζετε; Ζώα; Πείτε μου στον Θεό που πιστεύετε! Δεν βλέπετε, δηλαδή, ότι χιλιάδες ανθρώπων δεν νιώθουν ότι ζουν με ήρεμο τρόπο εδώ, στην πατρίδα τους;
Κουβεντιάσαμε προχθές στην επίκαιρη ερώτηση που σας έκανα και σας είπα χαρακτηριστικά ότι μου έκανε φοβερά μεγάλη εντύπωση ένας Έλληνας καθηγητής πανεπιστημίου -κάπου το έχω- που λέει ότι αυτή τη στιγμή, σύμφωνα με τον Παγκόσμιο Οργανισμό Υγείας, θεωρεί ότι πρώτη είναι η Ελλάδα σε κατάθλιψη και σε μοναξιά.
Τα θυμάστε που σας τα είπα; Και τι σας ρωτούσα; Ρωτούσα απλά: Γιατί, κύριε Υφυπουργέ μου -έξι λεπτά κιόλας!- δεν μας λέτε, δεν λέτε στους ανθρώπους που έχουν δανειστεί, πόσο πήρε το fund το δάνειό τους; Πόσο το πήρε;
Και σας είπα ότι δεν μπορούσαν να το πουν, να το ακούσετε και εσείς αγαπητοί μου, τελειώνοντας την ομιλία μου. Διότι θα το πω, δεν μπορώ να το κρατήσω μέσα μου. Η Πειραιώς ανακοίνωσε το 2020 πώληση χαρτοφυλακίου περίπου πενήντα τριών χιλιάδων δανείων, συνολικής πιστωτικής απαίτησης 1,7 δισεκατομμυρίων -προσέξτε τους όρους- με τίμημα περίπου 6% της μεικτής λογιστικής αξίας των 700 εκατομμυρίων ευρώ. Και διευκρινίζει. Προσέξτε τη διαφορετική βάση υπολογισμού. Άλλο συνολική απαίτηση και άλλο λογιστική αξία.
Δηλαδή, ξεπούλησαν τον κόπο του ελληνικού λαού, τον ξεπούλησαν στα funds.Και ένας συνάδελφος, ο κ. Βορύλλας, πήγε εις το Δουβλίνο. Σας έδειξε τη φωτογραφία νομίζω ο κ. Πολάκης. Είναι μια μεγάλη πολυκατοικία,s που είναι η έδρα των funds που λυμαίνονται τις χώρες που πέρασαν τέτοιες δοκιμασίες και εκεί στεγάζονται και οι τέσσερις-πέντε που λυμαίνονται την Ελλάδα και είναι ένας διαχειριστής. Δεν ξέρει κανένας ποιος είναι πίσω από όλη αυτή την ιστορία.
Και έρχεστε εσείς και συντάσσετε ένα νομοσχέδιο -δύο τόμοι είναι το μέγεθός του- για να προστατέψετε τα funds, όπως προστατεύετε τα καρτέλ της ακρίβειας, της ενέργειας, που κάνετε ό,τι είναι δυνατόν να μην τσιμπήσετε κάποια λεφτά από αυτά που βγάζουν; Έβγαζαν 4 δισεκατομμύρια οι τράπεζες. Τι κάνατε για να πάρετε κάποια χρήματα για τον λαό;
Με αυτές τις σκέψεις, σας λέω σήμερα που είναι 4 Νοεμβρίου, χωρίς να είμαι προφήτης, ότι η τύχη που θα έχετε θα είναι αυτή όπως άρχισα την ομιλία μου, όπως έχει ο Τραμπ.
Και θυμηθείτε που θα πίνουμε καφέ εις το καφενείο της Βουλής, αγαπητέ μου φίλε, κύριε Μαρκόπουλε.
Ευχαριστώ πολύ.
(Χειροκροτήματα)
ΠΡΟΕΔΡΕΥΩΝ (Γεώργιος Λαμπρούλης): Λοιπόν, τον λόγο έχει τώρα ο κ. Αθανάσιος Ηλιόπουλος, Ανεξάρτητος Βουλευτής. Θα ακολουθήσει ο κ. Ξανθόπουλος, ο κ. Μανούσος και η κ. Σπυριδάκη.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ πολύ, κύριε Πρόεδρε.
Κύριε Υπουργέ, ένα πρώτο ερώτημα μαζί με ένα υποερώτημα: Πότε καταργήθηκε η προστασία της πρώτης κατοικίας; Μαζί με το υποερώτημα, ειδικά προς τα μέλη της Πλειοψηφίας, αν θεωρείτε τον Κυριάκο Μητσοτάκη ψεύτη.
Θεωρώ ότι δεν θα μου πείτε ότι ο Κυριάκος Μητσοτάκης είναι ψεύτης. Δεν νομίζω ότι έχουμε φτάσει εκεί. Και γιατί σας ρωτάω; Διότι ο Κυριάκος Μητσοτάκης σε αυτή εδώ την Αίθουσα, από αυτό εδώ το έδρανο, στις 30-4-2020 δήλωνε: Η προστασία της πρώτης κατοικίας θα παραταθεί για τρεις μήνες ακόμα, έως τέλος Ιουλίου του 2020. Και είχε πει πριν ακριβώς από αυτή τη φράση: «Κανένας Έλληνας δεν θα δει το σπίτι του να κινδυνεύει». Σε ποιο πλαίσιο έδωσε παράταση ο Κυριάκος Μητσοτάκης; Στο πλαίσιο το οποίο παραλάβατε. Σε αυτό το πλαίσιο. Και ο Κυριάκος Μητσοτάκης είπε ότι με αυτό το πλαίσιο, το οποίο εσείς παραλάβατε και του έδωσε παράταση μέχρι τέλος Ιουλίου του 2020, κανένας Έλληνας δεν θα δει το σπίτι του να κινδυνεύει.
Άρα, πότε καταργήθηκε η προστασία της πρώτης κατοικίας; Να συζητήσουμε αν ήταν καλή ή δεν ήταν καλή. Πότε καταργήθηκε; Τον Ιούλιο του 2020 και καταργήθηκε από εσάς. Επιλογή «Α»: Να βγάλτε τον Μητσοτάκη ψεύτη. Δεν σας τη συνιστώ. Κάνατε πολλά πράγματα για να βρεθείτε σε αυτή τη θέση. Επιλογή «Β»: Να παραδεχτείτε ότι έχετε πει ψέματα σε πάρα πολλά άλλα πράγματα.
Δεύτερη παρατήρηση: Σε ποιους ήρθατε να δώσετε υπερεξουσίες με το άρθρο 23; Ποιους πήγατε να μετατρέψετε σε δικαστές με το άρθρο 23; Αυτούς που σήμερα κάνουν κανονικό πλιάτσικο απέναντι στις περιουσίες συμπολιτών μας. Έχουμε πραγματικό παράδειγμα δανείου που από 40.000 ευρώ πήγε 270.000 ευρώ -τόσα ζητάει το fund- και εσείς είπατε ότι θα σου δώσω τη δυνατότητα αυτό να το βγάζεις δικαστική απόφαση και να πηγαίνεις να το κάνεις κατευθείαν εκτελεστό.
Έχουμε συγκεκριμένο παράδειγμα, το οποίο έχω καταγγείλει στη Βουλή και δεν έχετε κάνει τίποτα: Δάνειο από την Εθνική το οποίο παίρνει η doValue. Ο υπάλληλος της doValue, που υποτίθεται ότι έχει την ευθύνη να προτείνει ρύθμιση στον δανειολήπτη, ο ίδιος άνθρωπος θα εμφανίζεται να είναι σε εταιρεία real estate -τη REOCO FRONTIER- και θα πηγαίνει να χτυπάει το ίδιο δάνειο το οποίο έχει υποχρέωση να ρυθμίσει. Ο ίδιος άνθρωπος!
Αυτά είναι πρακτικές μαφίας, είναι πρακτικές ενός σύγχρονου δοσιλογισμού. Αυτό αντιμετωπίζουμε αυτή τη στιγμή στη διαχείριση των κόκκινων δανείων και του ιδιωτικού χρέους.
Βγαίνει ο Υπουργός και όλη η Κυβέρνηση και λέει ότι, αν κάποιος πλήρωνε τη δόση του και το σπίτι βγήκε σε πλειστηριασμό παρόλα αυτά, αυτό θα το απαγορεύσουμε.
Κύριε Υπουργέ, αυτό ήταν ούτως ή άλλως παράνομο. Άρα, όταν έρχεστε και λέτε ότι θα απαγορεύσετε κάποιος να χάνει το σπίτι του, να βγαίνει σε πλειστηριασμό, ενώ ήδη πλήρωνε τη δόση του, πρέπει να απαντήσετε σε δύο απλά ερωτήματα. Πρώτον: Πόσες τέτοιες περιπτώσεις γνωρίζετε; Διότι υπάρχουν τέτοιες περιπτώσεις. Και δεύτερον: Τι θα κάνετε για αυτές τις περιπτώσεις που και εσείς παραδέχεστε ότι είναι παράνομες; Τι θα κάνετε; Ή ρίχνουμε μια πέτρα στο παρελθόν και όποιος είναι από κάτω μένει από κάτω, όποιος είναι από πάνω μένει από πάνω και προχωράμε.
Επόμενη παρατήρηση: Φέρατε τον εξωδικαστικό, καταργήσατε την προστασία της πρώτης κατοικίας όταν φέρατε τον νέο πτωχευτικό νόμο του κ. Χατζηδάκη -τότε καταργήσετε κάθε προστασία της πρώτης κατοικίας- και φέρνετε τον εξωδικαστικό και πανηγυρίζετε μια στο τόσο για τον εξωδικαστικό. Πραγματικό παράδειγμα του εξωδικαστικού είναι ένας συνταξιούχος με σύνταξη 700 ευρώ, του βγήκε ρύθμιση από τον αλγόριθμο, αυτοματοποιημένη, 2.500 τον μήνα. Σε άνθρωπο με 700 ευρώ σύνταξη, του ζητάνε 2.500 τον μήνα. Ακριβώς γι’ αυτόν τον λόγο και το ξέρετε πολύ καλά γιατί το έχει γράψει η «Καθημερινή» και απ’ ό,τι ξέρω δεν έχετε μέχρι στιγμής βγάλει ψεύτες τους δημοσιογράφους της «Καθημερινής» το 50% των κόκκινων δανείων που ρυθμίζουν τον εξωδικαστικό μέσα σε τρεις μήνες ξανακοκκινίζουν, γιατί οι ρυθμίσεις που βγαίνουν είναι ρυθμίσεις οι οποίες δεν μπορούν να σταθούν.
Επόμενο ζήτημα: Μας λέτε ότι θα βάλετε πολύ υψηλά πρόστιμα στις εταιρείες διαχείρισης. Κύριε Μαρκόπουλε, δεν μπορείτε καν να τους φέρετε σε μία επιτροπή στη Βουλή και μας λέτε ότι θα βάλετε τον Στουρνάρα να βάλει πρόστιμα σε αυτούς; Ε, συγχωρήστε με τώρα, δεν πείθει αυτό το επιχείρημα, δεν πείθει παιδί τριών χρονών και θα πούμε και άλλα πράγματα μετά για τους ελεγκτικούς μηχανισμούς.
Τελευταία παρατήρηση: Υλοποιείτε από την πρώτη στιγμή μια πολιτική, η οποία διαρκώς δίνει προνόμια σε τράπεζες, servicers, funds, στους οικονομικά ισχυρούς. Όταν δίνεις περισσότερα προνόμια στους ισχυρούς, αφαιρείς δικαιώματα από την πλειοψηφία της κοινωνίας. Δεν γίνεται να τα έχεις όλα μαζί ή είσαι με τα προνόμια ή είσαι με τα δικαιώματα. Και εσείς σήμερα, από την πρώτη στιγμή, είστε με τα προνόμια αυτών που υλοποιούν, ξαναλέμε, έναν σύγχρονο δοσιλογισμό στο ζήτημα του ιδιωτικού χρέους. Χρειάζεται ένα εντελώς διαφορετικό πλαίσιο, που θα προστατεύει την πρώτη κατοικία και θα έχει βιώσιμες λύσεις. Και επειδή εδώ ήδη ακούω κραυγές για λαϊκισμούς και αυτά δεν γίνονται,  όταν λέω βιώσιμες λύσεις δεν εννοώ αυτό που έχετε εσείς ως Νέα Δημοκρατία με τα 600 εκατομμύρια που χρωστάτε στις τράπεζες και είναι γραμμένα στην άμμο. Αυτό, ναι, θα ήταν λαϊκισμός. Δεν ζητάμε κάτι τέτοιο για τους πολίτες, ζητάμε δικαιοσύνη για τους πολίτες.
Επειδή, λοιπόν, είμαστε σε νομοσχέδιο του συγκεκριμένου Υπουργείου, πρέπει να πούμε δύο κουβέντες για τον κ. Πιτσιλή και την ΑΑΔΕ. Κοιτάξτε, κύριε Υπουργέ, πρέπει να σταματήσει να κρύβεται ο κ. Πιτσιλής και πρέπει να σταματήσετε να τον κρύβετε και εσείς. Πρέπει να έρθει σε μία επιτροπή στη Βουλή και να γίνει ένας σοβαρός διάλογος για τον τρόπο λειτουργίας της ΑΑΔΕ σε μια σειρά από περιπτώσεις. Τι έχουμε στην υπόθεση στο «Χωριάτικο»; Είκοσι πέντε στελέχη της ΑΑΔΕ τοποθετημένα από τον κ. Πιτσιλή, με τον τρόπο που τοποθετούνται πλέον τα στελέχη, με συνεντεύξεις και τα λοιπά, με μια σειρά από διαδικασίες που δεν έχουν το αξιολογικό κριτήριο που είχαν το προηγούμενο διάστημα, σε θέσεις ευθύνης εμφανίζονται να παίρνουν λεφτά από τον κ. Γιαννακόπουλο από το «Χωριάτικο». Στο σπίτι του λογιστή του κ. Γιαννακόπουλου, βρέθηκε ένας απόρρητος φάκελος της ΑΑΔΕ, που είχε έλεγχο για το «Χωριάτικο». Αυτό δείχνει μια τεράστια σαπίλα μέσα στην ΑΑΔΕ. Έστω ότι ο κ. Πιτσιλής δεν έχει καταλάβει τίποτα, είναι απλά αλλού -παίρνω το καλό σενάριο, ότι είναι απλά αλλού- τι κάνει ο κ. Πιτσιλής; Στέλνει έγγραφο αίτημα και ζητάει να διαπιστωθεί ενδεχόμενη εμπλοκή υπαλλήλων της ΑΑΔΕ καθώς και αποδεικτικά στοιχεία, υποθέτω για να τους απομακρύνει από τη θέση τους, γι’ αυτό τα ζητάει. 
Και εδώ, κύριε Μαρκόπουλε, είναι που αρχίζουν και γελάνε και τα κοτόπουλα στα Μέγαρα. Γιατί ενώ στο «Χωριάτικο» εμφανίζεται ο κ. Πιτσιλής να θέλει να μάθει αν υπάρχουν εμπλεκόμενα στελέχη, στην περίπτωση του ΟΠΕΚΕΠΕ όλα καλά; Όλα καλά στην περίπτωση του ΟΠΕΚΕΠΕ; Στο γεγονός ότι έχουμε ανθρώπους που έχουμε διάλογο, στελέχη του ΟΠΕΚΕΠΕ να λέει ο ένας τον άλλον: «Η τάδε αποδέσμευσε ΑΦΜ και το πλήρωσε, πόσο λες να το χρεώνει;». Το γεγονός ότι αυτοί οι τρεις και άλλοι τόσοι και άλλοι τόσοι και άλλοι τόσοι είναι κανονικά σε θέσεις ευθύνης, όλα καλά στον ΟΠΕΚΕΠΕ; Και μου έστειλε εμένα εξώδικο ο κ. Πιτσιλής, επειδή είπα ότι δεν γίνεται να μη γνωρίζει αυτά τα στοιχεία; Σοβαρά τώρα; Δεν ντρεπόμαστε καθόλου; Ο μόνος ο οποίος φαίνεται ότι δεν χωράει να έχει θέση ευθύνης στην ΑΑΔΕ του Πιτσιλή και της Νέας Δημοκρατίας, είναι η κ. Τυχεροπούλου, το οποίο το καταλαβαίνω. Έτσι που την έχετε κάνει την ΑΑΔΕ είναι τιμητικό, είναι παράσημο για την κ. Τυχεροπούλου ότι δεν έχει θέση ευθύνης, αλλά είναι την ίδια στιγμή παράνομο. Είναι παράνομο γιατί έχει κερδίσει δικαστήριο, είναι παράνομο γιατί έχει κερδίσει πειθαρχικό και πρέπει να αποκατασταθεί και να πάρει θέση ευθύνης.
Άρα, με μία πολύ απλή λέξη, έχετε καταφέρει να βουλιάζει όλη η χώρα αυτήν τη στιγμή μέσα σε έναν βούρκο και αυτός ο βούρκος είναι δικό σας δημιούργημα, αλλά να είστε σίγουροι ότι αυτές οι μέρες δεν είναι αιώνιες. Τελειώνει αυτός ο πολιτικός χρόνος. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Θεόφιλος Ξανθόπουλος από τον ΣΥΡΙΖΑ.
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, διατρέχοντας το ογκώδες νομοσχέδιο της Κυβέρνησης και βλέποντας τι περιλαμβάνει και ακούγοντας την κυβερνητική επιχειρηματολογία, μου ήρθε στο νου ο στίχος του Ελύτη που λέει: «Ήρθαν ντυμένοι φίλοι αμέτρητες φορές οι εχθροί μου». Γιατί ακριβώς αυτό το νομοσχέδιο έρχεται να επιτείνει τη θωράκιση αυτών που αποτελούν ουσιαστικά σήμερα τους δήμιους της περιουσίας του Ελληνικού λαού. 
Ξεκινάω από το περιβόητο άρθρο 23, το οποίο θα σας ακολουθεί ως μνημείο εθελοδουλίας, ως απαύγασμα της λογικής σας «όλα στα funds και στους servicers», ως επιτομή της ραγδαίας μεταφοράς πλούτου από τους πολλούς στους λίγους. Διότι με το άρθρο 23, θέλετε -εκτός του να εξυπηρετήσετε, που είναι στη λογική σας απολύτως και δεν καταλαβαίνετε τίποτα από αυτά που σας λέμε εμείς- να δώσετε υπόσταση σε ένα δικαιοπολιτικό πραξικόπημα και μία σύμβαση μεταξύ ιδιωτών να αποκτήσει εκτελεστικό περιεχόμενο και να εξομοιώνεται με απόφαση δικαστηρίου. Αυτό επιχειρήσατε να κάνετε και το λέω ως δικηγόρος, αλλά το λέω και ως Βουλευτής, διότι καταλαβαίνω πολύ καλά τις πολιτικές σας επιλογές, τις αντιμάχομαι, τις καταγγέλλω, τις αναδεικνύω, αλλά δεν μπορείτε να καταστρατηγείτε βασικά στοιχεία του κράτους δικαίου. Δεν μπορεί καμία σύμβαση ιδιωτών να έχει την ισχύ δικαστικής απόφασης. Δεν γίνεται, αλλιώς καταργούμε τα δικαστήρια. Βεβαίως, στην αγωνία σας να εξυπηρετήσετε τα funds, στην αγωνία σας να τελειώνετε με τις εκκρεμούσες υποθέσεις, να πάνε τα σπίτια στους πλειστηριασμούς και να τελειώσει αυτή η εκκρεμότητα, δεν ορρωδείτε προ ουδενός. 
Είναι, όμως, εξαιρετικά παρήγορο ότι η Αντιπολίτευση και ο ΣΥΡΙΖΑ και τα άλλα κόμματα σηκώσαμε το θέμα και σας αναγκάσαμε να κάνετε πίσω για να σώσετε οτιδήποτε αν σώζεται. Δεν σώζεται τίποτα, κύριε Μαρκόπουλε, δεν σώζεται τίποτε. Έχετε εκτεθεί ανεπανόρθωτα στην κοινή γνώμη, στους πολίτες και έχετε δώσει διαπιστευτήρια και αποδείξεις για ποιους νομοθετείτε και, δυστυχώς, με ποιους νομοθετείτε. Γιατί δεν νομίζω ότι αυτή η κατάπτυστη διάταξη του άρθρου 23 ήρθε μέσα από μία συζήτηση στο Υπουργείο Οικονομικών και μεταξύ νομικών και στελεχών της διοίκησης του Υπουργείου. Ξέρουμε πολύ καλά ποιος την έγραψε, ξέρουμε πολύ καλά ποιος την υπαγόρευσε και δυστυχώς ξέρουμε πολύ καλά ποιος την αποδέχτηκε. 
Δεν θέλω να μιλήσω για το σύνολο του νομοσχεδίου, γιατί στα επτά συν δύο λεπτά εκατοντάδες άρθρα, ειλικρινά, δεν έχει κανένα νόημα να συζητώ και να προσπαθώ να βρω πλευρές αυτού του νομοσχεδίου. Θέλω να μείνω σε δυο πολύ σημαντικές πρωτοβουλίες του ΣΥΡΙΖΑ - Προοδευτική Συμμαχία. 
Πήραμε μία πρωτοβουλία και κατορθώσαμε να συμπληρώσουμε τον απαραίτητο αριθμό των υπογραφών, για την ονομαστική ψηφοφορία στα άρθρα 22, 24 και 30.

Τι λέει το άρθρο 22; Το άρθρο 22 έρχεται και δίνει έναν μήνα διορία στον οφειλέτη, έναντι τριών στον πιστωτή. Θεσμοθετεί, δηλαδή, την ανισοτιμία, ενώ ξέρουμε πολύ καλά ότι ο πιστωτής που είναι το fund, που είναι ο servicer, έχει πολλαπλάσια ισχύ. Κι εσείς έρχεστε και επιβεβαιώνετε νομοθετικά αυτήν την ανισομέρεια. 
Τι λέει το άρθρο 24; Ουσιαστικά, μολονότι η διαδικασία του συμβιβασμού θα πρέπει να διαρκέσει έξι μήνες, δεν αναγνωρίζει, δεν καταγράφει καμία συνέπεια, καμία ποινή για τον πιστωτή, ο οποίος μπορεί να καθυστερεί όσο θέλει, να αυξάνονται οι τόκοι και αυτός να παριστάνει ότι διαβουλεύεται.
Κάνουμε λοιπόν και στο άρθρο 24 ονομαστική ψηφοφορία και θα δούμε από την Κοινοβουλευτική Ομάδα της Νέας Δημοκρατίας ποιος από τους Βουλευτές με ατομική ευθύνη θα επιβεβαιώσει αυτή τη διαφορά. 
Τέλος, με το άρθρο 30 ουσιαστικά αναγορεύετε την Τράπεζα της Ελλάδος σε Πόντιο Πιλάτο, σε μία διαδικασία μεταξύ του οφειλέτη και του fund και λέτε «Βρείτε τα μόνοι σας, εμένα δεν με ενδιαφέρει», ενώ έχει την ευθύνη η Τράπεζα να παρέμβει σε ένα ζήτημα που την αφορά αμιγώς, για να λύσει αυτή τη διαφορά με τον προσφορότερο τρόπο και με διοικητική διαδικασία, για να μην αναγκάζεται ο οφειλέτης να προσφεύγει στα δικαστήρια.
Αυτές είναι οι πρωτοβουλίες που πήραμε με στόχο να βοηθήσουμε τη μεγάλη πλειοψηφία των Ελλήνων πολιτών. Αυτά τα ζητήματα βάζουμε στην ονομαστική ψηφοφορία και καλείστε για να αποδείξετε ακόμη μια φορά ατομικά οι Βουλευτές της Πλειοψηφίας αν είστε με τους πολίτες ή αν είστε με τα funds. 
Ενισχυτικά των όσων έχω πει -δεν θέλω να τα καταθέσω στα Πρακτικά της Βουλής, δεν έχει νόημα- σας λέω μόνο τα στοιχεία για να καταλάβετε τι πάτε να στηρίξετε. Έχουμε διαταγή πληρωμής σε βάρος Δραμινού πολίτη από την PQH, η οποία επισήλθε στη θέση της Συνεταιριστικής Τράπεζας Δράμας. Στις 11/12/2025, το σύνολο της οφειλής είναι 51.369 ευρώ. Με ενημερωτικό σημείωμα της PQH στις 9/2/2025, το ποσό ανέρχεται σε 82.000 ευρώ. Αυτό το πράγμα εσείς θέλατε να το κάνετε δικαστική απόφαση και σ’ αυτή τη διαδικασία θεωρείτε ότι ένας μήνας είναι αρκετός για τον οφειλέτη και τρεις μήνες για τον πιστούχο.
 Τέλος, καταθέτουμε και δύο τροπολογίες. Εξαιρείτε τα funds, τα κατοχυρώνετε και βγάζετε απαγορευτικό για τον ΕΦΚΑ και το ελληνικό Δημόσιο, δηλαδή να έχει ο ΕΦΚΑ να παίρνει, να έχει το ελληνικό Δημόσιο να παίρνει, αλλά το fund να μην υποχρεούται να έχει ακατάσχετο. Κάναμε, λοιπόν, μία τροπολογία για να καταργηθεί αυτό.
Βεβαίως, κάνετε μισή δουλειά με το άρθρο 23 του νομοσχεδίου, το οποίο ανακαλέσατε, διότι το άρθρο 23 πρακτικά εξακολουθεί και ισχύει στον εξωδικαστικό συμβιβασμό, διότι αυτός αποτελεί εξ ορισμού εκτελεστό τίτλο και μπορεί να κινηθεί το fund. Δηλαδή, μισή δουλειά κάνετε. Σας πιάσαμε με τη γίδα στην πλάτη και υποχωρήσατε μόνο σε αυτό που ήταν το κορυφαίο ζήτημα και αφήνετε το ζήτημα του εξωδικαστικού στο απυρόβλητο. Κάναμε, λοιπόν, τροπολογία και σε αυτό, για να δούμε -και περιμένουμε μέχρι αύριο να δούμε- τι θα κάνει ο κύριος Υπουργός και αν θα την αποδεχθεί. 
Αυτή είναι η προσέγγισή μας. Έτσι εμείς νοούμε την αντιπολίτευση και σε θεσμικό και σε κοινοβουλευτικό επίπεδο και ζητάμε από τους πολίτες να μας αξιολογήσουν. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Γεώργιος Λαμπρούλης): Πριν δώσω τον λόγο στον επόμενο ομιλητή, επιτρέψτε μου να σας ενημερώσω σε ό,τι αφορά την εξέλιξη της σημερινής διαδικασίας. Θα ολοκληρώσουμε τη συνεδρίαση στο νούμερο «55» με τον κ. Μάξιμο Σενετάκη. Αύριο θα ξεκινήσουμε στις 10.00΄ το πρωί και η ονομαστική ψηφοφορία υπολογίζεται μεταξύ 14.00΄ και 15.00΄ το μεσημέρι.
Τον λόγο έχει ο κ. Γεώργιος Μανούσος, ανεξάρτητος Βουλευτής. 
ΓΕΩΡΓΙΟΣ ΜΑΝΟΥΣΟΣ: Ευχαριστώ, κύριε Πρόεδρε. 
Πριν εισέλθω στα του νομοσχεδίου, θα ήθελα να κάνω κάποιες απαραίτητες διευκρινίσεις όσον αφορά τις επιθέσεις που δέχεται συλλήβδην το κόμμα μου, η Συμμαχία Ελλήνων, από σύσσωμο το πολιτικό και μιντιακό κατεστημένο.
Θα απευθυνθώ κυρίως στο «πολιτικό διαφθορείο» του ΠΑΣΟΚ -να το ακούσουν και οι υπόλοιποι- διότι ο κ. Δουδωνής, σαν αυτόκλητος Δον Κιχώτης της Δημοκρατίας, καίτοι συνταγματολόγος, εκστόμισε ένα σωρό αθλιότητες και ανακρίβειες, για να λάβει τα δύο λεπτά δημοσιότητας που του αναλογούν.
Έχω εδώ μαζί μου το επίσημο καταστατικό του κόμματος -θα το καταθέσω για τα Πρακτικά- το οποίο έχει στα χέρια της και η Εισαγγελία του Αρείου Πάγου εδώ και έναν χρόνο. 
Αν ψάχνετε για κόμματα χωρίς καταστατικό, κοιτάξτε ελαφρώς προς τα δεξιά σας. Δεν είναι καταστατικό σωματείου, όπως ψευδώς ανέφερε ο κ. Δουδωνής και εκ των συντακτών της επαίσχυντης τροπολογίας Βορίδη κατά δήλωση του ιδίου βεβαίως. Εδώ και έξι μέρες του έχω θέσει κάποια ερωτήματα κι εκείνος βρίσκεται κρυπτόμενος. Έφτασε στο σημείο να μιλήσει ακόμα και για εγκληματική οργάνωση. Ποιο; Το ΠΑΣΟΚ της Siemens, του Τσοχατζόπουλου, του Μαντέλη, του Τσουκάτου, των 500 εκατομμυρίων ευρώ χρέους και ενός σωρού άλλων οικονομικών σκανδάλων και λαμογιάς. 
Είπε, επίσης, ότι θα μας κόψει σίγουρα ο Άρειος Πάγος. Άλλη Πυθία μας βρήκε μετά τον κ. Γεωργιάδη! Ωχριά το Μαντείο των Δελφών μπροστά στις μαντικές ικανότητες του κ. Δουδωνή. Δεν ξέρω από πού αντλεί αυτή τη σιγουριά του και μας κάνει μαθήματα ηθικής και νομιμότητας, αλλά δεν βρήκε ούτε μισό λεπτό να σχολιάσει τα όσα είπαμε στη Συνταγματική Αναθεώρηση, τα οποία είναι αυτά εδώ και θα τα καταθέσω στα Πρακτικά.
Είχαμε πει τα εξής: Κατάργηση του άρθρου 86 και της βουλευτικής ασυλίας, ανεξαρτησία της Δικαιοσύνης, ίδρυση ανεξάρτητου Συνταγματικού Δικαστηρίου, μείωση του αριθμού αλλά και της θητείας των Βουλευτών, κατάργηση των κρατικών επιχορηγήσεων στα κόμματα και δεσμευτικά δημοψηφίσματα για άμεση δημοκρατία στην πράξη. 
Αυτά είχαμε πει, αλλά ο κ. Δουδωνής δεν βρήκε να πει ούτε μισή λέξη για όλα όσα απασχολούν την ελληνική κοινωνία. 
Και μιας και μιλάμε σήμερα για τα funds και τους servicers, η Συμμαχία Ελλήνων έχει καταθέσει ήδη πρόταση νόμου από τον Μάρτιο του 2026. Τότε δεν σας ενοχλούσε η παρουσία μας; 
Λοιπόν, για να κλείσω το θέμα, η Συμμαχία Ελλήνων είναι καθαρή σαν διαμάντι. Είναι η ανερχόμενη πολιτική δύναμη που έρχεται σαν οδοστρωτήρας στις επόμενες εκλογές, για να χαρίσει πίσω το χαμόγελο στους συμπατριώτες μας. Μάλιστα, έχω μια δημοσκόπηση εδώ που δημοσιεύτηκε πριν από λίγες ώρες και θα την καταθέσω και αυτήν στα Πρακτικά. Δεν νομίζω έντιμοι δικαστές να βάλουν το χέρι τους και να αποκλείσουν ένα νόμιμο πολιτικό κόμμα από τις επερχόμενες εκλογές, ιδίως ένα κόμμα που έχει τόσο μεγάλη εκλογική απήχηση. 
Τούτων δοθέντων, έχετε δίκιο βεβαίως να ενοχλήστε για τη δημοσκοπική μας άνοδο. Κυρίως όμως ενοχλείστε, διότι μας έχει αγκαλιάσει όλη η ελληνική κοινωνία και αυτό φαίνεται πασίδηλα. 
(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά τα προαναφερθέντα έγγραφα)
Πάμε τώρα στα του νομοσχεδίου. Άκουσα με ιδιαίτερο ενδιαφέρον τους εκπροσώπους της Κυβέρνησης να μας παρουσιάζουν το παρόν νομοσχέδιο ως μια ιστορική παρέμβαση για την προστασία των δανειοληπτών. Πραγματικά, αναρωτιέμαι ποιον νομίζετε ότι κοροϊδεύετε. Φέρατε ένα νομοσχέδιο εκατοντάδων άρθρων, μέσα στο οποίο επιχειρήσατε με το περιβόητο άρθρο 23 να περιορίσετε τη δικαστική προστασία των δανειοληπτών προς όφελος των Εταιρειών Διαχείρισης Απαιτήσεων και όταν εγέρθησαν αντιδράσεις βεβαίως, το αποσύρατε και παρουσιάσατε την υποχώρησή σας ως πράξη πολιτικής γενναιότητας! 
Μα, κύριοι της Κυβέρνησης, εσείς το καταθέσατε, δεν σας το επέβαλε κανείς. Και δεν αρκεί η απόσυρση του άρθρου 23. Παραμένουν σοβαρά ερωτήματα και για το άρθρο 27, για το οποίο έχουν επίσης διατυπωθεί αντιρρήσεις και έχει ζητηθεί η απόσυρσή του. 
Ακόμη χειρότερα, συζητάμε για τη λειτουργία των funds και των servicers, χωρίς να έχουν εμφανιστεί ενώπιον της επιτροπής οι ίδιοι οι εκπρόσωποί τους. Τι σόι κοινοβουλευτικός έλεγχος είναι αυτός; 
Ερχόμαστε τώρα στην ουσία. Η Συμμαχία Ελλήνων δεν περίμενε τον Νοέμβριο του 2026 για να ανακαλύψει το πρόβλημα των κόκκινων δανείων. Ήδη από 12 Μαρτίου του 2026, όπως ανέφερα και προηγουμένως, καταθέσαμε ολοκληρωμένη πρόταση νόμου για την προστασία της κύριας κατοικίας, τη δίκαιη ρύθμιση των δανειακών απαιτήσεων, το δικαίωμα επαναγοράς και τη σύσταση δημοσίου φορέα διαχείρισης ιδιωτικού χρέους και κοινωνικής κατοικίας. 
Σας ρωτώ, λοιπόν, το εξής: Γιατί δεν φέρατε ποτέ αυτήν την πρόταση προς συζήτηση; Εμείς προτείναμε κάτι απολύτως συγκεκριμένο. Όταν ένα fund αγοράζει ένα κόκκινο δάνειο σε εξευτελιστική τιμή, να έχει ο ίδιος ο δανειολήπτης δικαίωμα προτίμησης και επαναγοράς της απαίτησης στην αντίστοιχη καθαρή τιμή μεταβίβασης. Γιατί να μπορεί ένα επενδυτικό κεφάλαιο να αγοράζει φθηνά το χρέος ενός Έλληνα πολίτη, αλλά να μην έχει την ίδια δυνατότητα ο ίδιος ο άνθρωπος που το δημιούργησε; Αυτό δεν είναι ελεύθερη αγορά με ίσους κανόνες. Είναι προνομιακή μεταχείριση των funds. 
Προτείναμε, επίσης, ουσιαστική προστασία της κύριας κατοικίας, ώστε η απώλεια του σπιτιού να μην αποτελεί την πρώτη και ευκολότερη επιλογή των πιστωτών. Προτείναμε αντιμετώπιση της υπέρμετρης διόγκωσης των οφειλών από τόκους, έξοδα και προσαυξήσεις.
Κυρίως, προτείναμε τη σύσταση δημοσίου φορέα, ο οποίος θα μπορεί να αποκτά απαιτήσεις και  κατοικίες και να εφαρμόζει ένα κοινωνικά δίκαιο σύστημα μίσθωσης, με δικαίωμα επαναγοράς. Δηλαδή, αντί να πετάμε μια οικογένεια στον δρόμο, να της δίνουμε τη δυνατότητα να παραμένει στο σπίτι της και να το αποκτήσει ξανά, με συμβάσεις μίσθωσης έως δώδεκα έτη, με εισοδηματικά κριτήρια και με προστασία από την έξωση όσο τηρούνται οι συμφωνημένοι όροι. Αυτή είναι η δεύτερη πραγματική ευκαιρία που ζητάνε οι πολίτες.
Εσείς, αντιθέτως, μας μιλάτε για πρόστιμα στους servicers, για υποχρεώσεις ενημέρωσης και για επιτόκιο 3% στον εξωδικαστικό μηχανισμό για συγκεκριμένες κατηγορίες οφειλετών. Δεν ισχυρίζομαι βεβαίως, ότι αυτά είναι άχρηστα. Καλό είναι να υπάρχουν. Όμως, πείτε μου, τι να την κάνει την ενημερωμένη ένας δανειολήπτης όταν δεν έχει πραγματική δυνατότητα να διασώσει την κατοικία του; Τι να τα κάνει τα πρόστιμα που επιβάλλει το κράτος σε μια εταιρεία όταν ο ίδιος έχει ήδη χάσει το σπίτι του; Γιατί να μην έχει το δικαίωμα να εξαγοράσει το δάνειό του με όρους αντίστοιχους με εκείνους που προσφέρετε στα επενδυτικά κεφάλαια;
Κυρίες και κύριοι συνάδελφοι, η διαφορά μας είναι θεμελιώδης. Εσείς νομοθετείτε πώς θα ελέγχονται οι διαχειριστές των κόκκινων δανείων. Εμείς προτείναμε πώς θα σωθούν οι δανειολήπτες και τα σπίτια τους. Καλώ, λοιπόν, την Κυβέρνηση να σταματήσει να παρουσιάζει τις αποσπασματικές διορθώσεις ως ολοκληρωμένη κοινωνική πολιτική, να φέρει επιτέλους προς συζήτηση ένα σχέδιο νόμου που θα λύσει οριστικά και αμετάκλητα το πρόβλημα των κόκκινων δανείων και να απαντήσει σε ένα απλό ερώτημα: Τελικά ποιον θέλετε να προστατέψετε, τον Έλληνα δανειολήπτη ή την κερδοφορία των funds;
Για τη Συμμαχία Ελλήνων, λοιπόν, η απάντηση είναι ξεκάθαρη: Η κατοικία δεν μπορεί και δεν πρέπει να αντιμετωπίζεται ως επενδυτικό προϊόν. Είναι το σπίτι μιας οικογένειας, η ασφάλεια των παιδιών της και το αποτέλεσμα μιας ολόκληρης ζωής εργασίας. 
Θα κλείσω με το σύνθημα που αντηχεί σε όλη την Ελλάδα σήμερα «Κανένα σπίτι στα χέρια τραπεζίτη». 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Υφυπουργός Εθνικής Οικονομίας και Οικονομικών κ. Πετραλιάς για να καταθέσει νομοτεχνικές.
Παρακαλώ, κύριε Υφυπουργέ, έχετε τον λόγο. 
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε.
Ένα λεπτό μόνο θα χρειαστώ, για να καταθέσουμε -άνευ σημασίας είναι- κάποιες νομοτεχνικές, αποκλειστικά της Επιστημονικής Υπηρεσίας της Βουλής, παρατηρήσεις, συντακτικά, αναγραμματισμοί κ.λπ..
Ευχαριστώ πολύ. 
(Στο σημείο αυτό ο Υφυπουργός Εθνικής Οικονομίας και Οικονομικών κ. Θάνος Πετραλιάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 

















ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Αικατερίνη Σπυριδάκη από το ΠΑΣΟΚ. 
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, σήμερα μιλάμε, ανάμεσα σε πολλά άλλα, και για το ιδιωτικό χρέος. Θέλω να ξεκινήσω με μία ερώτηση: Αναρωτιέμαι, τόσα χρόνια, επτάμισι χρόνια, δεν είχατε αντιληφθεί την ένταση του προβλήματος ή μήπως την είχατε αντιληφθεί και συνειδητά καθυστερούσατε να φέρετε ένα ρυθμιστικό πλαίσιο, έτσι ώστε να ευνοηθούν τράπεζες, funds, servicers;  Ή μήπως ξαφνικά ξυπνήσατε σήμερα και καταλάβατε ότι οι πολίτες υποφέρουν από το ιδιωτικό χρέος; Διότι η δική σας καθυστέρηση, τα δικά σας λανθασμένα αντανακλαστικά, η δική σας συνειδητή επιλογή -πείτε το όπως θέλετε- έχει φέρει σε απόγνωση εκατομμύρια Έλληνες. 
Επειδή μιλάμε κάθε μέρα με τους ανθρώπους του τόπου μας και όχι μόνο, σκέφτομαι σήμερα ότι για τους περισσότερους ανθρώπους υπάρχει μια ώρα στο τέλος του μήνα που το τραπέζι της κουζίνας γεμίζει με λογαριασμούς, γίνεται λογιστήριο και εκεί μετράς τους λογαριασμούς, το ενοίκιο, το ρεύμα, όσα χρειάζεται το παιδί και ύστερα, έρχεται η δόση και αναρωτιέσαι «Θα καταφέρω να τα βγάλω πέρα ​​και αυτόν τον μήνα», σε μια αγωνία μήπως και χαθεί το τι έχτισες μια ολόκληρη ζωή. 
Ξέρετε, κύριε Υπουργέ, υπάρχει κάτι που δεν μπορεί να αποτυπωθεί στις πίνακες του Υπουργείου σας: Αυτό είναι η αγωνία ενός ανθρώπου που φοβάται να σηκώσει το τηλέφωνο, γιατί φοβάται ότι τον καλούν για το δάνειό του. Φοβάται να ανοίξει τους λογαριασμούς στην αλληλογραφία του, γιατί φοβάται μην είναι άλλο ένα εξώδικο. Η αβεβαιότητα που νιώθουν οι άνθρωποι όταν μιλούν με funds, servicers και δεν ξέρουν ποιον να εμπιστευθούν και ποιος πραγματικά αποφασίζει για την τύχη τους, άνθρωποι που δεν ξέρουν ποιον να πιστέψουν, δεν ξέρουν πού να απευθυνθούν για να βρουν πραγματική λύση. 
Ξέρετε ποιο είναι το πιο σκληρό; Το ότι πολλοί από αυτούς δεν ήταν ποτέ ασυνεπείς. Ήταν αυτοί που πλήρωναν κανονικά τις δόσεις τους, που έχασαν τη δουλειά τους, μειώθηκε το εισόδημά τους, ήρθε μια κρίση και τους ανέτρεψε τα πάντα και σήμερα αισθάνονται μόνοι απέναντι σε ένα σύστημα στο οποίο δεν έχουν φωνή. Είναι άνθρωποι που δεν ζητούν να τους χαρίσετε τη ζωή τους, ζητούν να μην χάσουν τη ζωή που έχτισαν, αυτοί που επί επτάμισι χρόνια τους αφήσατε μόνους. 
Αυτή, λοιπόν, την αγωνία πήρε η Κυβέρνηση και σε ένα νομοσχέδιο τριακοσίων ενενήντα άρθρων έβαλε τίτλο «Προστασία Συνεπών Οφειλετών». Όμως, προστασία σημαίνει να μπορείς να παραμείνεις συνεπής με τον μισθό που παίρνεις, με τα μέσα που έχεις, με την παραγωγή που σου απέμεινε, με όρους βιώσιμους. 
Και όμως, σύμφωνα με τα στοιχεία που ανέδειξε το ΠΑΣΟΚ, τα μη εξυπηρετούμενα δάνεια φτάνουν τα 79,2 δισεκατομμύρια ευρώ. Μόνο το πρώτο εξάμηνο του 2026, με το περιβάλλον που εσείς αφήσατε αρρύθμιστο, κοκκίνησε άλλο 1,5 δισεκατομμύριο δάνεια. Το αντιλαμβάνεστε; Είναι 1,7 δισεκατομμύριο δάνεια. 
Αυτός ο λογαριασμός λοιπόν, κύριε Υπουργέ, δεν κλείνει σε τίτλους και πολύ περισσότερο δεν κλείνει με το άρθρο 23 που φέρατε και αποσύρατε μετά την θύελλα αντιδράσεων. 
[bookmark: _Hlk244720062]Τι προέβλεπε; Η ιδιωτική συμφωνία ρύθμισης αποτελεί εκτελεστό τίτλο. Δηλαδή, σε έναν πολίτη, ο οποίος δεν κατάφερε να πληρώσει τρεις δόσεις, έρχεται το fund, η τράπεζα, οι servicers και κατασχέτουν το σπίτι του χωρίς δικαστική απόφαση. Μιλάμε για απόλυτη προστασία των servicers. Μιλάμε για την γρήγορη οδό, τον ταχύτερο δρόμο προς την αναγκαστική εκτέλεση. Το αποσύρατε. Την ευθύνη όμως, που το φέρατε αυτό το άρθρο στην Ελληνική Βουλή, ποιος θα την πάρει; Θα την αναλάβετε; Δεν κρύβει από πίσω τη νοοτροπία και τον τρόπο με τον οποίο αντιλαμβάνεστε το ιδιωτικό χρέος; 
Και κάτι σοβαρότερο: Αντίστοιχη εκτελεστότητα έχετε ήδη θεσπίσει για τις συμβάσεις αναδιάρθρωσης του εξωδικαστικού μηχανισμού, ακόμα και για παλαιότερες συμφωνίες. Γι’ αυτό και καταθέσαμε τροπολογία για την κατάργηση των συγκεκριμένων διατάξεων, χωρίς να θίγει το κύρος των ρυθμίσεων. Θα τη δεχτείτε κύριε Υπουργέ; Διότι η απόσυρση του άρθρου 23 δεν μπορεί να γίνει άλλοθι για όσα αφήνετε να υπάρχουν και αφήνετε να είναι σε ισχύ. 
Εδώ θέλω να σταθώ στην ουσία. Το σπίτι δεν είναι ένα ακίνητο, είναι οι κόποι μιας ζωής ενός ανθρώπου. Είναι η περιουσία που απέκτησε με πολλή δουλειά. Για τον πιστωτή, ναι, μπορεί να είναι ένα χαρτοφυλάκιο, για έναν άνθρωπο όμως, είναι ολόκληρη η ζωή του και αυτή τη διαφορά έχει υποχρέωση να αναγνωρίσει, να αναλάβει και κυρίως, να προστατεύσει η πολιτεία. 
Κύριε Υπουργέ, ένας πολίτης που έχασε τη δουλειά του, μειώθηκε το εισόδημά του ή αδυνατεί προσωρινά να εξυπηρετήσει το στεγαστικό δάνειο, θέλω να μου πείτε με το συγκεκριμένο νομοσχέδιο που φέρνετε σήμερα, ποια επιπλέον εργαλεία του δίνετε να προστατεύσει την πρώτη του κατοικία; Τι καινούργιο φέρνετε στο νομοσχέδιο, πέρα από μια ανεξέλεγκτη διαπραγμάτευση; Και δεν ρωτάω με ποια διαδικασία μπορεί να διαπραγματευτεί, αλλά με ποια διάταξη προστατεύεται. 
Το άρθρο 41 καταργεί το νομοθετικό ορισμό του Κώδικα Δεοντολογίας της Τράπεζας της Ελλάδος και στη νέα διμερή διαδικασία, ο πιστωτής μπορεί να ζητήσει προκαταβολή 15% χωρίς να υπάρχει υποχρεωτική εναλλακτική πρόταση χωρίς προκαταβολή. Ο άνθρωπος λοιπόν, προσέρχεται, επειδή δεν έχει ρευστότητα και εσείς του λέτε «Βρες λεφτά». Του λέτε «Βρες λεφτά να δώσεις προκαταβολή για να μπορέσεις να μπεις στη διαδικασία». Και όταν ο οφειλέτης δεν διαθέτει ούτε τα χρήματα για την προκαταβολή, γιατί δεν υποχρεώνετε τον πιστωτή να προτείνει εναλλακτική ρύθμιση χωρίς προκαταβολή; Ή όποιος δεν έχει να πληρώσει την προκαταβολή δεν έχει δικαίωμα να ρυθμίσει το χρέος του; 
Κάτι ακόμα: Προβλέπετε προθεσμίες για να απαντήσει ο πιστωτής και να ολοκληρωθεί η διαδικασία. Προβλέπεται όμως πουθενά ότι η λύση που προτείνετε πρέπει να είναι βιώσιμη; Σε ποιο άρθρο; Πού ακριβώς το προβλέπετε αυτό; Γιατί πριν ήρθε ο Υπουργός και ήρθε και στην Επιτροπή χθες και μας είπε πώς θα τολμήσουμε να πούμε όχι σε τόσα άρθρα που προστατεύουν τον πολίτη; Λέει πουθενά ότι η δόση που θα ρυθμίζεται πρέπει να είναι βιώσιμη; Που το λέει; Πείτε μας. 
Μην μας παρουσιάζετε λοιπόν, ως επιτυχία μια ρύθμιση που υπογράφετε σήμερα και μπορεί αύριο να καταγγελθεί. Επιτυχία είναι ο συνεπής άνθρωπος να μπορεί να κοιμάται στο σπίτι του, ξέροντας ότι μπορεί να σώσει το σπίτι του με τη δουλειά του και με μια ρύθμιση που να είναι βιώσιμη. 
Γι’ αυτό λοιπόν, στο ΠΑΣΟΚ προτείνουμε τα εξής: Ανεξάρτητες επιτροπές διευθέτησης οφειλών για κάθε περιφερειακή ενότητα. Προστασία της κύριας κατοικίας. Δικαίωμα προτίμησης του οφειλέτη υπό προϋποθέσεις πριν τη μεταβίβαση του δανείου του και κυρίως διαφάνεια. Ο οφειλέτης πρέπει να γνωρίζει ποιος διαχειρίζεται την οφειλή του, ποιος είναι ο δικαιούχος, πώς υπολογίζεται το χρέος του. Δεν μπορεί να βρίσκεται μόνος του απέναντι σε έναν μηχανισμό που ούτε γνωρίζει. 
Φέρατε τροπολογία χθες. Ανώτατο πρόστιμο για servicers και αγοραστές πιστώσεων από 500.000 σε 5.000.000. Πολύ μεγάλος ο αριθμός, αλλά δεν μας λέτε πόσοι έλεγχοι έγιναν, πόσες παραβάσεις μέχρι τώρα έχουν διαπιστωθεί, πόσες κυρώσεις έχουν επιβληθεί και κυρίως, πόσοι άνθρωποι, πόσοι οφειλέτες βρήκαν πραγματική προστασία για να έχει όντως νόημα η αύξηση του προστίμου. Δώστε μας λοιπόν, στοιχεία εφαρμογής και εξηγήστε γιατί ένας οφειλέτης μπορεί να περιμένει εβδομάδες μέχρι τη σχετική ενημέρωση για το χρέος του, ενώ η απειλή της εκτέλεσης υφίσταται κανονικά. 
Στον εξωδικαστικό μηχανισμό διαφημίζετε υπογραφές. Πείτε μας πόσες ρυθμίσεις επιβιώνουν, πόσες καταγγέλλονται; Διότι η δεύτερη ευκαιρία δοκιμάζεται όταν έρχεται η επόμενη δόση, όταν ο εργαζόμενος χάνει τη δουλειά του, όταν ο αγρότης χάνει τη σοδειά του, όταν ο επαγγελματίας χάνει τον τζίρο του. 
Και δεν μπορώ να μην αναφερθώ στις εκατόν είκοσι δόσεις. Μνήμη νομίζω έχουμε όλοι σε αυτήν εδώ την Αίθουσα. Όταν το πρότεινε το ΠΑΣΟΚ ακούγαμε «μνημείο ανοησίας», ακούγαμε «λεφτά από τη monopoli». Σήμερα μας αποδεικνύετε ότι τελικά η monopoli απέκτησε ξαφνικά αξία στο Υπουργείο σας. Όταν εμείς σας προτείναμε λύσεις, μας ειρωνευόσασταν. 
Και εγώ θέλω να ρωτήσω κάτι άλλο: Τελικά αφήσατε πίσω όρους που τις έκαναν βιώσιμες τις ρυθμίσεις. Μας λέγατε για εβδομήντα δύο δόσεις. 
Μας λέγατε ότι τότε η κυβερνητική πρόβλεψη είναι για 1,5 εκατομμύριο ανθρώπους. 
Το ΠΑΣΟΚ σας λέει 23 χιλιάδες. Αυτή η απόσταση δεν μας έχετε εξηγήσει ακόμα σε ποια πρόβλεψη στηρίχτηκε. Οφειλές προς το Δημόσιο και την κοινωνική ασφάλιση. Επιτόκιο κατ’ εσάς 5,84%. Αυτό που λέμε εμείς 3%. Και δεν ξεχνάμε τη χθεσινή τροπολογία που φέρατε. Μιλάτε για 3%, αλλά αφορά συγκεκριμένους ευάλωτους οφειλέτες. Δεν μας λέτε ποιους. 
Και πριν κλείσω, θέλω να πω ότι αν θέλουμε πραγματικά να εξετάσουμε την κυβερνητική απουσία, ας γυρίσουμε πάλι λίγο στο οροπέδιο Λασιθίου. Πλημμύρισε στη 1 του μήνα, είμαστε στις 3 Νοεμβρίου. Η καταστροφή είναι τεράστια και δεν έχουμε ακούσει ακόμα πώς οι άνθρωποι αυτοί θα καλύψουν τις ανάγκες τους. Όταν ο πολίτης καθυστερεί τους τόκους, τότε υπάρχουν προθεσμίες, υπάρχουν κυρώσεις. Όταν καθυστερεί η πολιτεία δεν υπάρχει τίποτα. 
Κλείνοντας θέλω να πω ότι στις επόμενες εκλογές τον λογαριασμό δεν θα τον συντάξουν ούτε οι υπουργοί ούτε οι servicers. Γι’ αυτό αναλογιστείτε την αλαζονεία σας.
Ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Ελένη Καραγεωργοπούλου, Ανεξάρτητη Βουλευτής. Θα ακολουθήσει ο κ. Σαρακιώτης, η κ. Πούλου και η κ. Σταρακά. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ.
Θα πω, αφού κανένας Κοινοβουλευτικός Εκπρόσωπος δεν παρενέβη, ότι θεωρώ ιδιαίτερα προκλητικό να εμφανίζεται Βουλευτής του πρώην κόμματος των Σπαρτιατών και να δηλώνει πολύ προκλητικά αυτά που όλοι ακούσαμε και δεν θέλω να τα επαναλάβω, τη στιγμή που χθες το βράδυ συνέβη μάλιστα αυτή η αποτρόπαιη, φασιστική επίθεση κατά μαθητών οργανωμένων στην κομμουνιστική νεολαία στην Πάτρα και υπάρχουν δύο πολύ σοβαρά τραυματίες. 
Είναι εξαιρετικά προκλητικό να μην υπάρχουν αντιδράσεις όταν το κόμμα, το φερόμενο ως κόμμα τελοσπάντων, ενός καταδικασμένου για εγκλήματα, που ακούει στο όνομα Κασιδιάρης, βρίσκεται να ακούγεται στην Ελληνική Βουλή και να κατατίθενται μάλιστα και έγγραφα που το παρουσιάζουν σε δημοσκοπήσεις. Είναι θλιβερό, είναι πολύ λυπηρό να μην αντιδρά κανείς και οφείλω να ξεκινήσω με αυτό. 
Κύριε Υφυπουργέ, τις τελευταίες ημέρες η Κυβέρνηση έχει εξαπολύσει επίσης ένα μπαράζ επικοινωνιακών πυροτεχνημάτων σε προστασία δήθεν των δανειοληπτών από την εξέδρα βεβαίως του ισχυρού. Επιμένετε όμως τον ίδιο χρόνο να περιφρονείτε επιδεικτικά μια κοινωνία κατάχρεων πολιτών που βρίσκεται σε εικόνα ελεύθερων πολιορκημένων, από τη μια λόγω των καταχρηστικών συμπεριφορών των servicers, που συνεχίζουν απτόητοι, και από την άλλη λόγω της έλλειψης νομοθετικών ρυθμίσεων, εδώ και πολλά χρόνια, που είχατε κάθε ευκαιρία να θεσπίσετε όρια, να θεσπίσετε σοβαρούς κανόνες, που να τους αποτρέπουν από καταχρηστικές συμπεριφορές και τη λεηλασία της ιδιωτικής περιουσίας, και τους αφήνετε τελείως ανυπεράσπιστους.
Η κυβερνητική πολιτική δεν κρίνεται από ανακοινώσεις όμως εν είδει φωτοβολίδων. Κρίνεται απ’ το αν ο πολίτης μπορεί να μάθει τι πρακτικά χρωστά, που είναι όμως αληθινή οφειλή, όχι προσαυξημένη με διογκωτικά υλικά, που λέγονται τόκοι, ανατοκισμοί και όλα τα υπόλοιπα, αν μπορεί με εργαλεία σε χρόνους που είναι συμβατοί με την πραγματικότητά του να αμφισβητήσει τις παράνομες χρεώσεις, αν μπορεί εν τέλει να προστατεύσει το σπίτι του. Εκεί κρίνεται αυτού του είδους η προστασία που εσείς διαφημίζετε. 
Αποσύρατε το άρθρο 23, το περίφημο άρθρο 23, όχι καθολικά, αλλά στην πιο βασική διάταξη, που θα επέτρεπε στην εταιρεία διαχείρισης των servicers να μπορεί να επισπεύδει τη διαδικασία αναγκαστικής εκτέλεσης, δηλαδή πλειστηριασμό, με βάση ιδιωτικό έγγραφο και να βρίσκεται ο δανειολήπτης να χάνει ακόμη και το μοναδικό του περιουσιακό στοιχείο για μια αρχική οφειλή 5-10 χιλιάδων ευρώ, που έχει πολλαπλασιαστεί ανεξέλεγκτα, χωρίς καμία ενημέρωση, χωρίς να το καταλάβει. Αυτού του είδους το κραυγαλέο πράγμα το αποσύρατε από αυτήν τη διαδικασία, που αφορά τους servicers. 
Από την άλλη διαδικασία του εξωδικαστικού μηχανισμού επιμένετε. Και τι επιχείρημα έχετε; Λέτε ότι στον εξωδικαστικό μηχανισμό έχει συναινέσει ο δανειολήπτης σε μια σύμβαση την οποία αν δεν τηρήσει θα πρέπει να υποστεί τις κυρώσεις. 
Μα η συναίνεση, κύριοι, έχει δοθεί υπό συγκεκριμένες προϋποθέσεις. Όταν εσείς οι ίδιοι υποσκάπτετε τη θέση του δανειολήπτη, εκείνου που έχει έρθει σε αυτού του είδους τη ρύθμιση σε μια συμφωνία, είτε λόγω πληθωρισμού που έχετε επιτρέψει με την ανεξέλεγκτη ακρίβεια είτε λόγω της αύξησης της αγοραστικής αξίας όλων των προϊόντων και της ανεπάρκειας των μισθών και των συντάξεων, που δεν του επιτρέπουν να επιβιώνει, είτε λόγω των αβίωτων συνθηκών που του έχετε δημιουργήσει από τις δικές σας πολιτικές. Οι οποίες τι κάνουν; Επιβραβεύουν τις πίτσες fan, τα «χωριάτικα» και ούτω καθεξής. Να μη συνεχίσω. Είναι ατελείωτος ο αριθμός των σκανδάλων που σας χαρακτηρίζουν, των οικονομικών σκανδάλων βεβαίως. 
Και εσείς από αυτόν τον άνθρωπο απαιτείτε αυτού του είδους η συναίνεση που έχει δώσει να είναι ένα ατσάλινο τείχος, που δεν το διαπερνά καμία διαφορετική συνθήκη της ζωής του, το αν έμεινε ανάπηρος, το αν έχασε τη δουλειά του, οτιδήποτε μπορεί να είναι αυτό που να συμβαίνει, να είναι άξιο να τον ακούσετε, να τον ακούσει ο servicer, να έχει την κατάλληλη εποπτεία από την Τράπεζα της Ελλάδας. Όχι αυτή που ισχυρίζεστε ότι έχει, γιατί αν την είχε δεν θα είχαν συμβεί όλα αυτά, κατά χιλιάδες να εκποιούνται τα ακίνητα, κατά χιλιάδες για πολύ μικρές οφειλές. 
Και τι άλλο έχετε επιτρέψει στον εξωδικαστικό μηχανισμό; Δώσατε τη δυνατότητα, ακόμα και για συμφωνίες που είχαν υπογραφεί πριν ψηφιστεί ο νόμος για τον εξωδικαστικό 5313, σε αυτές τις συμφωνίες που είχαν υπογραφεί πριν, εφόσον ακολούθως και μετά την ψήφισή του θα συνέβαινε η αθέτησή τους, να πρέπει να εφαρμόζεται ο νόμος, με αναδρομική ισχύ πρακτικά. Μην παρουσιάζετε επομένως ως επιτυχία την απόσυρση αυτής της διάταξης όταν διατηρείτε σε ισχύ την αντίστοιχη ρύθμιση που έχει καταγγελθεί. 
Και βεβαίως για την αύξηση του ποσού προστίμου -το είπαν και οι συνάδελφοι προηγουμένως, και η κ. Σπυριδάκη- ναι, η απουσία εποπτείας είναι το πρόβλημα, το γεγονός ότι δεν κατατέθηκαν τα στοιχεία για τις καταγγελίες που έχουν ελεγχθεί, για το ποσό, για το ύψος των παραβάσεων που διαπιστώθηκαν, για τις κυρώσεις που επιβλήθηκαν στην πράξη. Είχατε όλο τον χρόνο να το κάνετε. Καμία λογοδοσία, καμία διαφάνεια. 
Και έρχεται η Επιστημονική Υπηρεσία της Βουλής και σας εκθέτει, γιατί στο άρθρο 15 σάς λέει ότι δεν είναι καν σαφές πότε μια παράβαση θεωρείται οριστικά διαπιστωμένη. Πότε κάνει παράβαση ο servicer; Πότε διαπιστώνεται ότι κάνει παράβαση για να έρθει η Τράπεζα της Ελλάδας να του επιβάλει το αυστηρότερο πρόστιμο αν επαναληφθεί; Σας το λέει η Επιστημονική Υπηρεσία. Ή μήπως δεν το καταλαβαίνουμε και δεν το ξέρουμε όλοι πόσο ανοικτή και μεγαλόκαρδη θα είναι η Τράπεζα της Ελλάδας απέναντι στους servicers, που καταχρηστικά φέρονται και συνεχίζουν να το πράττουν; 
Τι σας είπε η ΕΚΠΟΙΖΩ; Ότι δεν παρουσιάζουν στοιχεία, δεν ενημερώνουν. Το λένε οι πολίτες, που καθημερινά σχεδόν μας καλούν και μας αναφέρουν περιστατικά ψυχολογικής βίας, όταν κάνει να εισπράξουν και από την άλλη δεν εμφανίζονται πουθενά με κανέναν τρόπο για να επικοινωνήσουν και να συμβεί να ρυθμίσουν. 
Επομένως γιατί τους δίνετε και προθεσμία σαράντα πέντε ημέρες για τη χορήγηση στοιχείων; Πέντε εργάσιμες δεν είναι αρκετές; Οι ασφυκτικές προθεσμίες είναι μόνο για τους ευάλωτους; Για εκείνους που έχουν το πάνω χέρι δεν θα μπαίνουν προθεσμίες ασφυκτικές; Σαράντα πέντε μέρες για να δώσουν τα στοιχεία; Τι είναι αυτό που τους χρειάζεται, για να πάρει τόσο χρόνο;
Υπάρχουν πάρα πολλές ρυθμίσεις σε ένα νομοσχέδιο-μαμούθ στην κυριολεξία, πάρα πολλά άρθρα και πολλά απ’ αυτά προστέθηκαν κατά την κατάθεση του νομοσχεδίου. Ο χρόνος φυσικά και δεν είναι αρκετός. Να πει κανείς για τον «Ηρακλή», για τα χρήματα των Ελλήνων φορολογουμένων που διακυβεύονται; Να πει κανείς μήπως για τη φορολογία των κρυπτοστοιχείων; 
Η Επιστημονική Υπηρεσία της Βουλής εγείρει σοβαρά ζητήματα για τη νομιμότητα της φορολογικής επιβάρυνσης, την αναδρομικότητα και την ασφάλεια δικαίου στο ζήτημα των κρυπτοστοιχείων, επισημαίνοντας ιδιαίτερα τη σύνδεση της ρύθμισης με την κάλυψη τεκμηρίων. 
Ποιους προσπαθείτε να εξυπηρετήσετε; Πάλι το γνωστό λόμπι, αυτό που μονίμως εξυπηρετείτε με ρυθμίσεις; Τους ανθρώπους που ενδέχεται να έχουν κάτω από 65% αναπηρία γιατί δεν θα τους αποζημιώσετε; 
Είναι πολλά ακόμα. Δυστυχώς ο χρόνος δεν επαρκεί. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Ιωάννης Σαρακιώτης, ανεξάρτητος Βουλευτής. 
ΙΩΑΝΝΗΣ ΣΑΡΑΚΙΩΤΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, ακούγοντας το πρωί την ομιλία του Υπουργού Οικονομικών, του κ. Πιερρακάκη, πραγματικά νόμισα ότι βρισκόμαστε στα μέσα του 2019 και ο Υπουργός Οικονομικών πραγματοποιεί τις τοποθετήσεις του στις προγραμματικές δηλώσεις.
Αν δεν γνώριζα ότι βρισκόμαστε οκτώ μόλις μήνες από τη συμπλήρωση της οκταετίας, θα πίστευα ότι ο κ. Πιερρακάκης μας ανέλυε τις πρωτοβουλίες για την τετραετία που ξεκινά, που θα αναλάβει η Κυβέρνηση, στο φλέγον ζήτημα των κόκκινων δανείων, των servicers, των τραπεζών. 
Είπε ο αρμόδιος Υπουργός ότι, τώρα, λίγο πριν τις εκλογές, θα βάλουν τέλος, λέει, σε πρακτικές οι οποίες επί χρόνια δημιουργούσαν ανασφάλεια, αβεβαιότητα και αίσθημα αδικίας. 
Έχει ο Υπουργός προκατόχους; Και αν έχει προκατόχους, ποιοι είναι οι προκάτοχοί του; Γιατί, νομίζω ότι ο κ. Χατζηδάκης και ο κ. Σταϊκούρας από το ίδιο κόμμα προέρχονται, από τη Νέα Δημοκρατία. Οι προκάτοχοί του τα προηγούμενα χρόνια στο ίδιο κόμμα ανήκουν. Άρα, τι μας είπε ο Υπουργός; Ότι συντηρούσαν τις πρακτικές που δημιουργούσαν ανασφάλεια, αβεβαιότητα και αίσθημα αδικίας; 
Είπε ο κύριος Υπουργός ότι βάζει τέλος στην αδιαφάνεια. Άρα, οι προκάτοχοί του ενίσχυαν, στήριζαν την αδιαφάνεια, έκαναν τα στραβά μάτια; Τι έκαναν; 
Βάζουμε φρένο, λέει, στις υπέρογκες προκαταβολές. Οι προκάτοχοί του «πατούσαν γκάζι» στις υπέρογκες προκαταβολές; Εξυπηρετούσαν τα συμφέροντα των servicers και των τραπεζών αποκλειστικά, αδιαφορώντας για τους δανειολήπτες; 
Πρέπει να μας απαντήσει ο κύριος Υπουργός. Αν οι πρωτοβουλίες που αναλαμβάνει οκτώ μήνες πριν τις εκλογές είναι τόσο ρηξικέλευθες, τι έκαναν οι προκάτοχοί του και γιατί δεν έκαναν όλα αυτά τα καλά, τα εξαιρετικά, που κάνει για τους δανειολήπτες σήμερα -τονίζω και πάλι, λίγο πριν τις εκλογές- ο κ. Πιερρακάκης; Γιατί δεν βρισκόμαστε στις προγραμματικές δηλώσεις και συζητούμε για ένα νομοσχέδιο του Υπουργείου Οικονομικών το οποίο σε λίγες μόλις μέρες εδραιώθηκε στη συνείδηση των πολιτών ως ο νόμος υπέρ των servicers, παρά το γεγονός ότι στον τίτλο του αναφέρεται προκλητικά και υποτιμώντας προφανώς τη νοημοσύνη όλων μας σε προστασία, άκουσον-άκουσον, οφειλετών. 
Η μεθόδευση για την καταστρατήγηση κάθε θεσμικής και δικανικής προστασίας των οφειλετών κατέστη ηλίου φαεινότερη στο άρθρο 23, το οποίο αναγκαστήκατε να αποσύρετε άρον-άρον μετά τη δημόσια κατακραυγή, καθώς οι κ.κ. Μητσοτάκης και Πιερρακάκης επιχείρησαν να νομοθετήσουν το εξής πρωτοφανές στα νομικά χρονικά: Μια σύμβαση μεταξύ δύο ιδιωτών να αποκτά ισχύ εκτελεστού τίτλου με παράκαμψη της διαδικασίας έκδοσης διαταγής πληρωμής, με απαλλαγή των τραπεζών από την καταβολή δικαστικού ενσήμου και χωρίς τη δυνατότητα άσκησης ανακοπής από τον οφειλέτη. 
Τα funds δηλαδή και οι servicers θα αποφάσιζαν και θα διέταζαν, λειτουργώντας ως κράτος εν κράτη, με την υπογραφή του κ. Μητσοτάκη και του Υπουργού του, του κ. Πιερρακάκη. 
Αν δεν πλησιάζαμε στις εκλογές, είμαστε όλοι βέβαιοι -όχι μόνο σ’ αυτή την Αίθουσα- ότι δεν θα το είχατε αποσύρει. 
Μια και αποφασίσατε να το αποσύρετε και είστε και διαπρύσιοι κήρυκες της αξιολόγησης, ιδού πεδίο δόξης λαμπρό! Αξιολογήστε τα στελέχη σας. Αξιολογήστε αυτόν που έγραψε το νομοσχέδιο. Αξιολογήστε αυτόν που το ενέταξε το άρθρο στο νομοσχέδιο. Αξιολογήστε αυτόν που προέταξε το συμφέρον των funds και των servicers εις βάρος του δημοσίου συμφέροντος. Αξιολογήστε τον και πείτε μας τι βαθμό θα του βάλετε. 
Αφού συνεχίζουν πολλά στελέχη της Νέας Δημοκρατίας να μας λένε πόσο εξαιρετικό ήταν το άρθρο 23 κ.λπ., γιατί το αποσύρατε; Πριν από έναν περίπου χρόνο, κόντρα σε ό,τι έλεγε όλη η Αντιπολίτευση, κόντρα στη βούληση των αγροτών, μας παρουσιάσατε σαν μεταρρύθμιση τη μεταφορά του ΟΠΕΚΕΠΕ στην ΑΑΔΕ. Οι εκατόν πενήντα επτά μόνοι σας το ψηφίσατε και σειρά περιπτώσεων, άρθρων. Το έχει πει και ο Υπουργός Υγείας: «Έχουμε την πλειοψηφία, κάνουμε ό,τι θέλουμε». 
Αφού είναι τόσο καλό το άρθρο και το πιστεύετε, γιατί δεν το ψηφίζετε οι εκατόν πενήντα επτά και το αποσύρατε εν τέλει; Αφού είναι, όπως μας λέτε, τόσο εξαιρετικός αυτός ο νόμος για τους πολίτες -αφορά χιλιάδες, δεκάδες χιλιάδες συμπολιτών μας- γιατί δεν παρίσταται ο Πρωθυπουργός, ο κ. Μητσοτάκης, να υπερασπιστεί και το άρθρο 23 και ολόκληρο το πλαίσιο που φέρνει; 
Η Κυβέρνηση οφείλει να λογοδοτήσει γι’ αυτή την ιλαροτραγωδία, καθώς οι εκπρόσωποι των funds δεν προσήλθαν στη Βουλή για να δώσουν εξηγήσεις. Ούτε στη συνεδρίαση των φορέων παρέστησαν ούτε προχώρησαν σε οποιαδήποτε δημόσια ανακοίνωση. Μπορεί να πει κανείς όμως -και ορθά θα έλεγα-, γιατί να τρέχουν οι άνθρωποι αφού υπάρχουν τα στελέχη της Νέας Δημοκρατίας να υποστηρίξουν όσα οι ίδιοι θέλουν; 
Την ίδια στιγμή, οι εκπρόσωποι της ολομέλειας των δικηγορικών συλλόγων αποκλείστηκαν από την αντίστοιχη διαδικασία στο Κοινοβούλιο και οι servicers συνεχίζουν να απολαμβάνουν την αμέριστη στήριξη της Νέας Δημοκρατίας, που τους έχει αφήσει όλα αυτά τα χρόνια στο απυρόβλητο και νομοθετεί ό,τι της ζητούν. 
Η εν λόγω, βεβαίως, στήριξη προδίδεται και στα υπόλοιπα άρθρα, στα άρθρα 3 έως 27, όπου υποτίθεται ότι θεσμοθετείτε ένα πλαίσιο ελέγχου επτάμισι χρόνια αφού αναλάβατε τη διακυβέρνηση. Τώρα το θυμηθήκατε να θεσμοθετήσετε πλαίσιο ελέγχου, αλλά και αυτό στην πραγματικότητα ουσιαστικά αφορά την υποχρέωση παροχής κάποιων στοιχείων. Κανένας ουσιαστικός και εις βάθος έλεγχος, απλά μόνο επικοινωνία. 
Βεβαίως, η συμπόρευση της Κυβέρνησής σας με τα συγκεκριμένα συμφέροντα αποτυπώνεται στη συνολική πρακτική όλα αυτά τα χρόνια, καθώς και στις προτεραιότητες που θέτει. Αντί να παράσχει ένα δίχτυ προστασίας στους δανειολήπτες, καθώς η πατρίδα μας κατέχει τη δεύτερη υψηλότερη θέση, σύμφωνα με τη Eurostat, στην Ευρωπαϊκή Ένωση στον κίνδυνο φτώχειας και κοινωνικού αποκλεισμού και διαθέτει και τα υψηλότερα ποσοστά μη εξυπηρετούμενων δανείων και στεγαστικής επιβάρυνσης, η Κυβέρνηση του κ. Μητσοτάκη παρέχει δίχτυ προστασίας στις τράπεζες, οι οποίες μόλις προχθές ανακοίνωσαν ότι η κερδοφορία τους αυξήθηκε κατά 10% περίπου σε ετήσια βάση. 
Πέρυσι, τα κέρδη των συστημικών τραπεζών άγγιξαν τα 4,5 δισεκατομμύρια ευρώ, ενώ φέτος, σύμφωνα με διεθνείς και εγχώριους αναλυτές, διαβάζουμε ότι τα κέρδη αναμένονται να ξεπεράσουν τα 5 δισεκατομμύρια ευρώ, την ίδια στιγμή που το ιδιωτικό χρέος στην πατρίδα μας έχει ξεπεράσει τα 420 δισεκατομμύρια ευρώ, 166 εκ των οποίων προς το Δημόσιο. Και σε αυτά τα νούμερα συνοψίζεται η συνολική πολιτική σας, εξωφρενικά κέρδη για τις τράπεζες, νέα χρέη για τους πολίτες. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Ακούσαμε και το φοβερό, ότι θα νομοθετήσετε -φέρατε και το διαφήμισε και ο κ. Πιερρακάκης- υψηλά πρόστιμα για όσους servicers, funds, τράπεζες παραβιάσουν διατάξεις του νομοσχεδίου. 
Πραγματικά, τι πρόστιμα είχατε επιβάλλει μέχρι σήμερα; Επτάμισι χρόνια! Τι εισπράξατε; Στα επτάμισι χρόνια της διακυβέρνησης της χώρας να μας πει ο αρμόδιος Υπουργός τι πρόστιμα έχει εισπράξει μέχρι σήμερα από τις συγκεκριμένες εταιρείες, για να τον χειροκροτήσουμε. Υπάρχει διάθεση από όλες τις πτέρυγες, αν παρουσιάσει τέτοιο υψηλό αριθμό, γιατί σύμφωνα με τα στοιχεία που παρουσιάστηκαν στην Επιτροπή, 230.000 μόλις ήταν για όλο το 2025. 
Έχει όμως και μια φοβερή πρόβλεψη για τους δανειολήπτες το παρόν νομοσχέδιο, καθώς θεσμοθετείται η υποχρεωτική προκαταβολή ύψους 15%. Δηλαδή, κάποιος ο οποίος οφείλει 100.000 ευρώ και τα φέρνει δύσκολα πέρα, όπως έχει διαμορφωθεί η σημερινή κατάσταση, θα πρέπει να βρει και να καταβάλλει εφάπαξ 15.000 ευρώ. Πραγματικά σε ποια χώρα ζείτε; Ζείτε στην Ελλάδα του 2026 ή ζείτε σε κάποια φανταστική χώρα, την οποία έχετε επινοήσει; 
Kαι θέλετε και αυτό να το παρουσιάσετε ως επιτυχία, όπως επιτυχία παρουσιάζατε το προηγούμενο χρονικό διάστημα τις εβδομήντα δύο δόσεις από τις οποίες εν τέλει ωφελήθηκε τo 2,5% των οφειλετών. Και εδώ θα θέλαμε να ακούσουμε να αξιολογήσετε τα στελέχη σας. Ήταν επιτυχημένο το μέτρο που εντάχθηκε…
ΠΡΟΕΔΡΕΥΩΝ (Γεώργιος Λαμπρούλης): Επόμενη ομιλήτρια η κ. Παναγιού Πούλου, ανεξάρτητη Βουλευτής. Ακολουθούν η κ. Σταρακά, η κ. Διγενή, ο κ. Μεταξάς και ο κ. Χρηστίδης.
Κυρία Πούλου, έχετε τον λόγο.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε.
 Κύριε Υπουργέ, ειλικρινά δεν έχω διάθεση να κάνω κάποιο ευφυολόγημα, αλλά δεν γίνεται να μη σας ρωτήσω: Αυτό το νομοσχέδιο ποιος το είχε συντάξει; Το διαβάσατε πριν το καταθέσετε στη Βουλή; Σας ρώτησαν και άλλοι συνάδελφοι στην Επιτροπή, αλλά δεν ικανοποίησε η απάντησή σας. 
Έχουμε ένα πολυδιάσπαρτο και ετερόκλητο κείμενο, λοιπόν, τριακοσίων ενενήντα άρθρων, που θεωρεί ότι θα λύσει το πρόβλημα του ιδιωτικού χρέους, που περιλαμβάνει ρυθμίσεις για τα κρυπτοστοιχεία, τη λογιστική της Γενικής Κυβέρνησης, τις συλλογικές επενδύσεις, την κεφαλαιαγορά, την εποπτεία του χρηματοπιστωτικού συστήματος, ευρωπαϊκές οδηγίες, καθώς και σαράντα ένα άρθρα - ρυθμίσεις για τα κόκκινα δάνεια, με έμφαση δήθεν στην προστασία των δανειοληπτών. Και παρά τις προηγούμενες νομοθετήσεις σας για τις οποίες επίσης πανηγυρίζατε ότι θα αντιμετωπίσουν ολιστικά το ιδιωτικό χρέος -νόμοι Σταϊκούρα και Χατζηδάκη-, τελικά όχι μόνο δεν το μείωσαν, αλλά συνεχώς αυξάνεται: 22,1 δισεκατομμύρια ευρώ αύξηση σε ένα χρόνο και συνολικά σύμφωνα με το ΙΟΒΕ έφτασε στα 420,9 δισεκατομμύρια, εκ των οποίων 238,6 δισεκατομμύρια αφορούν ληξιπρόθεσμες οφειλές και μη εξυπηρετούμενα δάνεια. 
Αποτύχατε. Παραδεχτείτε το. Και νομίζετε μάλιστα ότι νομοθετώντας ξανά με βαρύγδουπους τίτλους θα ρίξετε στάχτη στα μάτια των πολιτών. Όμως η κοινωνία δεν εντυπωσιάζεται πλέον από τα επικοινωνιακά σας τεχνάσματα, γιατί βιώνει τη σκληρή πραγματικότητα της ανασφάλειας, του φόβου να βρεθεί στον δρόμο, όπως τώρα οι δύο υπερήλικες στην Κάτω Τούμπα Θεσσαλονίκης, αλλά και εκατοντάδες οικογένειες σε όλη τη χώρα. Αυτό είναι το αδιέξοδο της ελληνικής κοινωνίας που αφήσατε επί επτάμισι χρόνια απροστάτευτη απέναντι σε εταιρείες διαχείρισης απαιτήσεων, αυτές των servicers και των funds. Και έρχεστε δήθεν τώρα να τους προστατεύσετε. Όποιος διαβάσει προσεκτικά τις νέες ρυθμίσεις του νομοσχεδίου σας, θα πειστεί ότι δεν γράφτηκε για να προστατέψει τον πολίτη, αλλά για να διευκολύνει εκείνους που κερδίζουν αμύθητα ποσά από τους πλειστηριασμούς. 
Ας δούμε όμως και την επικοινωνιακή διαχείριση της Κυβέρνησής σας. Έρχεται ο Υπουργός, ο κ. Πιερρακάκης, με περισσή αλαζονεία στην επιτροπή -αν και σήμερα στην ομιλία του πρέπει να πω ότι είχε λιγότερη έπαρση και ζητούσε και συναινέσεις- και μας είπε ότι απέσυρε το άρθρο 23 για να αφαιρέσει το επιχείρημα της καταψήφισης των ρυθμίσεων από την Αντιπολίτευση, φέρνοντας επιπλέον και «δωράκια». 
Αλήθεια, κύριε Υπουργέ, γιατί δεν εντάξατε ως «άριστος» και εσείς -ένας εκ των πολλών «αρίστων»- στο δήθεν εξαιρετικό και καλοδουλεμένο νομοσχέδιό σας αυτά τα «δωράκια», τις δύο τροπολογίες; Τις σκεφτήκατε μετά; Γι’ αυτό δεν αναρωτιέμαι τελικά αν το είχατε διαβάσει πριν το καταθέσετε. Προφανώς το είχατε μελετήσει. Απλά αναδιπλωθήκατε μετά την αντίδραση της Αντιπολίτευσης.
Αναρωτιέμαι επίσης από πότε η Κυβέρνησή σας ενδιαφέρεται για το τι θα ψηφίσει η Αντιπολίτευση. Εσείς άλλωστε επαίρεσθε για την αποτελεσματικότητα της αυτοδύναμης Κυβέρνησής σας και μάλιστα κάνετε ό,τι θέλετε ως Πλειοψηφία, όπως λέει και ο Αντιπρόεδρός σας, ο κ. Γεωργιάδης. Ωστόσο όλοι καταλαβαίνουμε ότι η απόσυρση του άρθρου 23 είναι μια συγκεκριμένη υποχώρησή σας, γιατί το μήνυμα που έστειλε στην κοινωνία, αλλά ακόμα και στην αγορά, για την οποία κόπτεσθε, είναι σαφές: Προβλέπατε ότι μια απλή σύμβαση ρύθμισης θα μετατρεπόταν σε εκτελεστό τίτλο και θα επέτρεπε στους servicers να καταγγέλλουν μονομερώς τη ρύθμιση, ένα άρθρο που ουσιαστικά ακύρωνε τη δικαστική προστασία του οφειλέτη. Και όταν ξέσπασε όπως έπρεπε η κατακραυγή από την Αντιπολίτευση, τους νομικούς φορείς και την κοινωνία, η Κυβέρνηση το απέσυρε, όχι γιατί το μετάνιωσε. «Καλό ήταν το άρθρο» είπε σήμερα από Βήματος ο κ. Πιερρακάκης, αλλά το απέσυρε για να προστατέψει εμάς την Αντιπολίτευση. Τι άλλο θα ακούσουμε! Υποκρισία σε θεσμικό επίπεδο. Αν πραγματικά ήθελε να προστατεύσει όχι εμάς, την Αντιπολίτευση, αλλά τους πολίτες δε θα το κατέθετε ποτέ. 
Το γεγονός και μόνο ότι κατατέθηκε, αποκαλύπτει τη βασική φιλοσοφία του νομοσχεδίου και καταγράφει την πρόθεση υποβάθμισης της δικαστικής προστασίας. Όλες οι διατάξεις για τη δήθεν προστασία των δανειοληπτών δεν τους προστατεύουν επαρκώς απέναντι στην οικονομική και διαπραγματευτική ισχύ των funds, γιατί δεν προβλέπεται καμία ρύθμιση πραγματικής προστασίας από τους πλειστηριασμούς, αφού δεν εγγυάται κανείς ότι ο οφειλέτης θα μπορούσε να αποπληρώσει το χρέος του. Καθυστερημένα έρχεστε, λοιπόν, μετά από επτάμισι χρόνια να θέσετε κάποιους κανόνες στα κοράκια, που ανεξέλεγκτα και ανενόχλητα τρομοκρατούν τους πολίτες και δεν λογοδοτούν πουθενά. Μεγάλη πρόοδο κάνατε! 
Καταθέσατε, λοιπόν, ένα νομοσχέδιο που αδυνατεί να προσφέρει ουσιαστική και μόνιμη διέξοδο συνολικά στο δομικό πρόβλημα του ιδιωτικού χρέους που πιέζει ασφυκτικά την ελληνική κοινωνία, τα νοικοκυριά και την πραγματική οικονομία.
Κυρίες και κύριοι συνάδελφοι, σήμερα συζητάμε για το αν το κράτος στέκεται δίπλα στον άνθρωπο που αγωνίζεται να κρατήσει το σπίτι του ή δίπλα στους servicers και τα funds που το βγάζουν στο σφυρί. Η βασική φιλοσοφία του νομοσχεδίου είναι υπέρ των πιστωτών και αυτό δεν αποδεικνύεται μόνο από το άρθρο 23, γιατί το ίδιο πνεύμα υπάρχει και σε άλλες μείζονες διατάξεις. Βασικό παράδειγμα το άρθρο 27 παράγραφος 3, όπου διατηρούνται ακέραιοι οι μηχανισμοί και οι λογικές που διευκολύνουν την πίεση προς τον οφειλέτη χωρίς τις απαραίτητες εγγυήσεις βιωσιμότητας και προστασίας. Άλλη διάταξη το άρθρο 14, που προβλέπει αυτοδίκαιο επανυπολογισμό οφειλών. Ωστόσο η διατήρηση όρων που δεν επιστρέφουν ποσά τα οποία έχουν ήδη καταβληθεί καθ’ υπέρβασιν, καθώς και τα ζητήματα που ανακύπτουν όταν έχει ήδη εκδοθεί διαταγή πληρωμής, αφήνουν τους οφειλέτες εκτεθειμένους. 
Την πρόσφατη απόφαση του Αρείου Πάγου που έκρινε παράνομα τα πανωτόκια δεν την έχετε υπόψη σας; Φυσικά την έχετε. Τότε γιατί δεν την εφαρμόζετε άμεσα; Αφού ο Άρειος Πάγος έκρινε τελεσίδικα και ομόθυμα ότι τέτοιες πρακτικές και χρεώσεις είναι παράνομες, γιατί η Κυβέρνηση δεν ενσωματώνει άμεσα και οριζόντια τα συμπεράσματά του στο νέο νομοσχέδιο, αλλά αφήνετε τους οφειλέτες εκτεθειμένους και εξαρτημένους από τις διαθέσεις των servicers;
 «Προστασία των συνεπών οφειλετών» γράφετε στον τίτλο. Ποια προστασία, κύριε Υπουργέ, όταν η νέα διμερής διαδικασία αντικαθιστά τον κώδικα δεοντολογίας μέσω μιας ψηφιακής οδού, χωρίς έναν δεσμευτικό κατάλογο εναλλακτικών λύσεων και μάλιστα διατηρώντας τη δυνατότητα απαίτησης προκαταβολής έως 15% του κεφαλαίου, γεγονός που δημιουργεί σοβαρά εμπόδια για τους ευάλωτους πολίτες, όταν οι εκατόν είκοσι δόσεις για ληξιπρόθεσμες οφειλές προς την ΑΑΔΕ και τον ΕΦΚΑ συνοδεύονται από υψηλό επιτόκιο στο 5,84% χωρίς ουσιαστικό κούρεμα των προσαυξήσεων, καθιστώντας τη ρύθμιση δυσβάστακτη, όταν το πρώτο εξάμηνο του 2026 καταγράφηκαν νέα μη εξυπηρετούμενα δάνεια ύψους 1,7 δισεκατομμυρίων ευρώ, ενώ το πρόγραμμα «Ηρακλής» συνεχίζει να παρουσιάζει αποκλίσεις στους στόχους ανακτήσεων.
 Ποιοι είναι συνεπείς οφειλέτες, κύριε Υπουργέ; Στον πραγματικό κόσμο πόσοι πολίτες είναι σε θέση να ανταποκριθούν στα κριτήριά σας για να τους πείτε συνεπείς, όταν δεν βγαίνει καν ο μήνας;
 Κυρίες και κύριοι συνάδελφοι, η δουλειά μιας Κυβέρνησης δεν μπορεί να είναι να διευκολύνει τους μηχανισμούς πλειστηριασμών. Θα έπρεπε να διασφαλίζει ότι κανένας συνεπής οφειλέτης, καμία οικογένεια, κανένας ηλικιωμένος δεν θα χάσει το σπίτι του επειδή κάποιο fund αποφάσισε ότι είναι πιο επικερδής ο πλειστηριασμός από τη ρύθμιση.
 Αυτό το νομοσχέδιο, παρά την αναγκαστική λόγω των αντιδράσεων απόσυρση διατάξεων, όπως το άρθρο 23, παραμένει προσανατολισμένο στα συμφέροντα των ισχυρών και όχι στις ανάγκες της κοινωνίας. Δεν απαντά στο μεγάλο ερώτημα πώς προστατεύουμε ουσιαστικά την πρώτη κατοικία από τα αρπακτικά. Απαιτείται μια ριζική αλλαγή πλεύσης, με έμφαση στη βιώσιμη ρύθμιση του ιδιωτικού χρέους, την προστασία της κύριας κατοικίας και τη στήριξη των συνεπών οφειλετών και των ευάλωτων πολιτών, με κανόνες δικαιοσύνης, ισονομίας και διαφάνειας. Εμείς θα συνεχίσουμε να το θέτουμε, γιατί γι’ αυτό είμαστε εδώ.
 Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Επόμενη ομιλήτρια η κ. Χριστίνα Σταρακά από το ΠΑΣΟΚ. 
ΧΡΙΣΤΙΝΑ ΣΤΑΡΑΚΑ: Ευχαριστώ, κύριε Πρόεδρε.
 Κυρίες και κύριοι συνάδελφοι, αλήθεια, πώς λέγεται μια χώρα όπου τα σπίτια βγαίνουν στο σφυρί, οι οικογένειες ζουν με τον τρόμο της κατάσχεσης και οι κόποι μιας ζωής καταλήγουν στα χέρια των funds; 
Στα χαρτιά, λοιπόν, αυτό λέγεται κράτος προστασίας των δανειοληπτών, ενώ στην ουσία και στην πράξη λέγεται παράδεισος για τα funds και εφιάλτης πραγματικός για όσους παλεύουν να κρατήσουν τα σπίτια τους. 
Αυτή, λοιπόν, είναι η χώρα μας σήμερα και έρχεστε εσείς με βαρύγδουπες δηλώσεις, λες και η προστασία του δανειολήπτη κρίνεται στις κυβερνητικές ανακοινώσεις! Ε όχι, δεν κρίνεται εκεί, κρίνεται στον πλειστηριασμό! Την ώρα του πλειστηριασμού κρίνεται, κυρίες και κύριοι της Νέας Δημοκρατίας! 
Επτάμισι ολόκληρα χρόνια κυβερνάτε, είχατε το χρόνο να βάλετε τους κανόνες όπως έπρεπε. Δεν σας έλειψε ο χρόνος, σας έλειψε η πολιτική βούληση. Καθαρίσατε τους Ισολογισμούς των τραπεζών, αλλά αφήσατε τους λογαριασμούς των οικογενειών να βουλιάζουν στην κυριολεξία στα χρέη. Αυτή είναι η πολιτική σας, μια πολιτική που αφήνει τους ισχυρούς να κερδίζουν και τους αδύναμους να πληρώνουν. 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
Και τώρα έρχεστε και φέρνετε ένα πολυνομοσχέδιο, σχεδόν 400 άρθρα, βαφτίζοντας μεταρρύθμιση ακόμα και τα αυτονόητα. Πραγματικά, στις εξαγγελίες είστε πρωταθλητές και οφείλουμε να σας βάλουμε άριστα, αλλά στην προστασία των δανειοληπτών ακόμη ψάχνουμε το αποτέλεσμα!
Ας μπούμε κατευθείαν στο πιο αποκαλυπτικό, στο περιβόητο άρθρο 23. Εδώ, κύριοι της Κυβέρνησης, πιαστήκατε στην κυριολεξία με τη γίδα στην πλάτη. Επιχειρήσατε να μετατρέψετε τη συμφωνία ρύθμισης σε εκτελεστό τίτλο, διευκολύνοντας με αυτόν τον τρόπο τις κατασχέσεις χωρίς καμία προηγούμενη δικαστική απόφαση ή διαταγή πληρωμής. Δηλαδή, ένας μικροεπαγγελματίας που παλεύει να κρατήσει ανοιχτό το μαγαζί του και ρυθμίζει το δάνειό του, αν δεν μπορεί να πληρώσει τις δόσεις κινδυνεύει να δει την ίδια τη συμφωνία να γίνεται ένα όπλο στα χέρια του fund. Δηλαδή, αντί να του δίνετε μία δεύτερη ευκαιρία, του στρώνετε κανονικά με ροδοπέταλα τον δρόμο για τον πλειστηριασμό.
Το άρθρο το αποσύρατε μετά τη γενική κατακραυγή, όμως τη νοοτροπία που το γέννησε δεν την αποσύρατε ποτέ. Ποιος εισηγήθηκε αυτήν τη διάταξη; Ποιος την ενέκρινε; Ποια συμφέροντα εξυπηρετούσατε; Θέλουμε συγκεκριμένες απαντήσεις.
Και επειδή σας αρέσουν και οι ονομαστικές ψηφοφορίες και επειδή χθες στην Επιτροπή ακούστηκε ότι πολλά μέλη της Κυβέρνησής σας δεν το ήθελαν αυτό το άρθρο να εισαχθεί, κάντε μία ονομαστική ψηφοφορία μέσα στην Κοινοβουλευτική σας Ομάδα και πείτε μας ποιοι το θέλανε και ποιοι δεν το θέλανε, για να μπαίνουν τα πράγματα στη σειρά.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Αφού το απέσυραν!
ΧΡΙΣΤΙΝΑ ΣΤΑΡΑΚΑ: Στην Επιτροπή, κύριε, ειπώθηκαν αυτά χθες.
Θα μου πείτε ότι το αποσύρατε. Αυτό αποσύρει, όμως, την πολιτική ευθύνη;
Επίσης, δεν εμφανίστηκαν οι servicers ποτέ στην ακρόαση φορέων στην Επιτροπή. Δεν ήταν οποιοσδήποτε φορέας, ήταν «ο φορέας» ο οποίος δεν ήρθε στην ακρόαση των φορέων στην Επιτροπή να λογοδοτήσουν για τις πρακτικές τους. Και το χειρότερο; Αντίστοιχη διάταξη την έχετε νομοθετήσει και ισχύει και στον εξωδικαστικό μηχανισμό. 
Γι’ αυτό το ΠΑΣΟΚ καταθέτει τροπολογία για να καταργηθεί αυτή η δυνατότητα άμεσης εκτέλεσης σε βάρος του οφειλέτη. Έχετε μία ευκαιρία αν πραγματικά θέλετε να προστατεύσετε τους δανειολήπτες και όχι να κάνετε τα χατίρια των funds, ψηφίστε την τροπολογία μας! 
Εμείς έχουμε δείξει ότι υπάρχει κι άλλος δρόμος και υπάρχει άλλος δρόμος όχι τώρα, αλλά από το 2010! Εν μέσω μιας πρωτοφανούς τόσο δημοσιονομικής όσο και οικονομικής κρίσης της χώρας, το ΠΑΣΟΚ επί Κυβέρνησης Γιώργου Παπανδρέου θέσπισε το νόμο 3869,  ένα νόμο-ασπίδα για την προστασία της κύριας κατοικίας. Και αυτή είναι η ιστορική μας παρακαταθήκη. 
Εσείς νομοθετείτε με το βλέμμα στα ισχυρά οικονομικά συμφέροντα, εμείς με το βλέμμα στον άνθρωπο που αγωνίζεται να σταθεί όρθιος. 
Χθες μάλιστα, μετά το σάλο για αυτό το περιβόητο άρθρο 23, σπεύσατε να ανακοινώσετε και αυξημένα πρόστιμα στους servicers και μειώσεις επιτοκίων. Καλά είναι τα πρόστιμα αυτά, όμως ξεχάσατε να βάλετε τους κανόνες και συνεχίζετε στην ίδια κατεύθυνση. 
Επιτρέπεται, λέει, προκαταβολή έως 15% της οφειλής. Μα, σοβαρά τώρα; Δηλαδή, έναν που είναι με τη θηλιά στον λαιμό, λίγο πριν τον πλειστηριασμό, που χρωστάει εκατό χιλιάδες και δεν έχει να πληρώσει ούτε το ρεύμα του, του ζητάτε δεκαπέντε χιλιάδες προκαταβολή; Πού να τα βρει αυτός ο άνθρωπος; Αυτό είναι προστασία ή είναι εμπαιγμός τελικά; Τι είναι αυτό; 
Κυρίες και κύριοι συνάδελφοι, εμείς στο ΠΑΣΟΚ δεν ήρθαμε εδώ μόνο για να καταγγείλουμε. Έχουμε καταθέσει πρόταση νόμου με συγκεκριμένες παρεμβάσεις για την προστασία της κύριας κατοικίας των οικονομικά αδύναμων και της αναγκαίας αγροτικής περιουσίας, για πραγματικούς κανόνες στους servicers, για ουσιαστική συμμετοχή των πιστωτών στον εξωδικαστικό μηχανισμό και ανεξάρτητες επιτροπές διευθέτησης οφειλών, για προστασία των εγγυητών των δανειοληπτών σε ελβετικό φράγκο και των επαγγελματικών λογαριασμών. 
Πάμε και στις εκατόν είκοσι δόσεις. Πήρατε μία πρόταση από το ΠΑΣΟΚ, την κάνατε copy paste, αλλά μισή και ανέσωστη! Εσείς επιτόκιο 5,84%, εμείς  προτείνουμε 3%.  Εσείς καμία μείωση προσαυξήσεων, εμείς μειώσεις από 40% έως 85% και πρόσθετη ελάφρυνση για τους συνεπείς με εξόφληση της βασικής οφειλής. Δίνετε δήθεν ανάσα, αλλά κρατάτε στην ουσία τη θηλιά σφιχτή στο λαιμό του οφειλέτη.
Και επειδή στον κ. Πιερρακάκη αρέσουν και τα στοιχεία της EUROSTAT που τα χρησιμοποιούσε το πρωί με μεγάλη ευκολία, θα χρησιμοποιήσω και εγώ κάποια πρόσφατα στοιχεία. Σύμφωνα, λοιπόν, με την EUROSTAT, για να δούμε σε ποια χώρα τα κάνουμε όλα αυτά, το 27,5%,  δηλαδή 2,8 εκατομμύρια Έλληνες, σχεδόν τρεις στους δέκα κινδυνεύουν από φτώχεια ή κοινωνικό αποκλεισμό. Στην δυτική Ελλάδα, στον τόπο μου δηλαδή, η έρευνα αυτή έδειξε ότι το 30% δεν έχει να ζεσταθεί, δεν έχει επαρκή θέρμανση. Έδειξε και κάτι άλλο: Μεταξύ τετρακοσίων σαράντα οκτώ συμπολιτών μας οικονομικά ευάλωτων, στην περιοχή μου στη δυτική Ελλάδα, το 55% δήλωσε ότι δεν έχει βασικές οικιακές συσκευές. 
Γιατί τα λέω αυτά; Για να δείξουμε ποια είναι η πραγματική Ελλάδα, κύριοι της Κυβέρνησης. Σε αυτούς τους ανθρώπους ζητάτε να πληρώσουν χιλιάδες ευρώ προκαταβολή όταν δεν τους φτάνουν για το ρεύμα. Αυτούς τους ανθρώπους, επτάμισι χρόνια, δεν τους νοιαστήκατε καθόλου και αρνιόσασταν συνεχώς να ψηφίσετε δεκατρείς τροπολογίες που έχει φέρει για το ιδιωτικό χρέος το ΠΑΣΟΚ και πρόσφατα την πρόταση νόμου. Αρνείστε! 
Εγώ θέλω να σας πω ότι η οικονομία δεν πάει καλά όταν ευημερούν οι τράπεζες και δυστυχούν τα νοικοκυριά και ότι ανάπτυξη δεν είναι να αλλάζουν χέρια τα σπίτια των ανθρώπων προς όφελος των ισχυρών. Αυτό δεν είναι ανάπτυξη, είναι η λεηλασία των κόπων μας.
Εμείς στο ΠΑΣΟΚ δεν θα συμβιβαστούμε με αυτήν την αδικία. Θα παλέψουμε για να προστατευτούν τα σπίτια, οι περιουσίες και η αξιοπρέπεια των ανθρώπων. Γιατί, συνάδελφοι, η πρώτη κατοικία δεν είναι λάφυρο των funds και η ζωή μιας οικογένειας δεν είναι εμπόρευμα για να βγαίνει στο σφυρί. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την Χριστίνα την Σταρακά.
 Να καλέσω τώρα στο Βήμα την Βουλευτή του Κομμουνιστικού Κόμματος Ελλάδος, τη συνάδελφο την Σεμίνα την Διγενή. Κυρία Διγενή, έχετε τον λόγο.
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ πολύ, κύριε Πρόεδρε. 
Τι θα λέγατε αν αντί για όλα αυτά για τα οποία αλληλοσυγχαίρεστε από το πρωί οι κυβερνητικοί Βουλευτές, μιλούσαμε για όλους εκείνους που απειλούνται από τις επιλογές σας; Ας μιλήσουμε για αυτούς που υποτίθεται πως προστατεύει αυτό το βαθιά ταξικό νομοσχέδιο, ζητώντας τους να πληρώσουν ξανά, να υποχωρήσουν ξανά και να φοβηθούν ξανά, υπηρετώντας εκείνους που εμπορεύονται τα χρέη τους στηρίζοντας μόνον συμφέροντα τραπεζών, funds και servicers. 
Υπάρχει μια παράδοξη, μια παράξενη σταθερά στην πολιτική σας: Όσο περισσότερα χάνουν οι λαϊκές οικογένειες, τόσα περισσότερα δικαιώματα αποκτούν εκείνοι που τις κυνηγούν για τα χρέη τους. Και όλο συνεχώς καινούργιες λέξεις: Προστασία, διευκόλυνση, στήριξη των οφειλετών.
Μόνο που η πραγματικότητα, ξέρετε, αντιστέκεται στις κυβερνητικές διαφημίσεις. Όταν μια οικογένεια χάνει το σπίτι της, δεν νοιάζεται πόσο αποτελεσματικά είναι τα επικοινωνιακά σας επιτελεία, αλλά νοιάζεται αν και πού θα έχει να κοιμηθεί!  (ST)
Και αυτό ακριβώς είναι το πολιτικό και ηθικό σκάνδαλο του νομοσχεδίου σας που νομιμοποιεί και καλύπτει τη ληστεία και την ασυδοσία των μεγαλοκαρχαριών. Αντιμετωπίζετε ως πρόβλημα προς επίλυση, όχι την απειλή να μείνουν άνθρωποι άστεγοι, αλλά τα εμπόδια που συναντούν οι πιστωτές μέχρι να αρπάξουν τα σπίτια. Κάθε σπίτι, όμως, δεν είναι ένας αριθμός σε τραπεζικό χαρτοφυλάκιο. Είναι οικονομίες μιας ζωής, είναι παιδικά δωμάτια, φωτογραφίες, μνήμες, ασφάλεια. Ο εργαζόμενος δεν χρειάζεται και άλλους νέους τρόπους να πληρώνει περισσότερα. Χρειάζεται εισόδημα να ζήσει και πραγματική ελάφρυνση από βάρη που δεν δημιούργησε από πολυτέλεια.
Και κάτι ακόμα πιο εξοργιστικό. Στον εξωδικαστικό μηχανισμό μια προκαταβολή που μπορεί να φτάνει το 15% γίνεται εμπόδιο αξεπέραστο για οικογένειες που ήδη δυσκολεύονται να αγοράσουν τρόφιμα. Αν δεν βρουν τα χρήματα, μπαίνει η θηλιά στο λαιμό, ανοίγει ο δρόμος για αναγκαστική εκτέλεση χωρίς προηγούμενη διαταγή πληρωμής ή δικαστική απόφαση για την ίδια απαίτηση, σύμφωνα με τη ρύθμιση που φέρνετε. Αυτό, ξέρετε, δεν είναι προστασία. Αυτό είναι εκβιασμός με νομοθετική υπογραφή. Και σαν να μην έφτανε αυτό, προβάλλεται ως λύση την πώληση και άλλων περιουσιακών στοιχείων. 
Έχω μια πρόταση. Αλλάξτε τον πολυλογάδικο τίτλο του νομοσχεδίου σας. Σας έχω έναν μάλλον καλύτερο. Προτείνω «Ληστεία ακινήτων με την εγγύηση του Δημοσίου». Ωραίος, σύντομος, καίριος. Έχει δηλαδή μια οικογένεια ένα μικρό χωράφι από κληρονομιά, ένα παλιό σπίτι στο χωριό; Να το αποχωριστεί για να διατηρήσει προσωρινά την κύρια κατοικία της. Πρώτα θα της πάρουν ό,τι έχει στην άκρη και μετά θα της ζητήσουν να ευγνωμονεί που της άφησαν τα κλειδιά. Ακόμη και η επαναμίσθωση παρουσιάζεται ως σωτηρία, δηλαδή ο άνθρωπος χάνει την ιδιοκτησία του, επιστρέφοντας στο ίδιο σπίτι ως ενοικιαστής. Από νοικοκύρης γίνεται μισθωτής με την αγωνία του ενοικίου. Πόσο θράσος μπορεί να έχετε για να βαφτίζετε κοινωνική πολιτική μια τέτοια απροκάλυπτη κλοπή; 
Η Κυβέρνηση γνωρίζει πολύ καλά ότι τα χρέη γεννιούνται όταν οι μισθοί εξανεμίζονται πριν τελειώσει ο μήνας, τα ενοίκια καταπίνουν το εισόδημα, η ακρίβεια σε ράφια και λογαριασμούς γίνεται καθημερινή τιμωρία και μια αρρώστια ή μια απόλυση αρκεί για να ανατραπεί μια ολόκληρη ζωή. Αντί, λοιπόν, να αντιμετωπίσετε αυτές τις αιτίες, οργανώνετε καλύτερα τις εισπράξεις σας. Για τις τράπεζες υπάρχουν εγγυήσεις, εργαλεία, ταχύτητα και φυσικά οι προκλητικές φοροαπαλλαγές δισεκατομμυρίων. Για τα λαϊκά νοικοκυριά υπάρχουν προθεσμίες, υπάρχουν τόκοι και απειλές. Δύο κόσμοι, δύο μέτρα, δύο εντελώς διαφορετικές αντιλήψεις για το τι αξίζει να προστατευθεί. 
Η Νέα Δημοκρατία συνεχίζει και επεκτείνει το πλαίσιο που διαμόρφωσαν ΠΑΣΟΚ και ΣΥΡΙΖΑ για την παράδοση των κόκκινων δανείων στην αγορά, την αποδυνάμωση της προστασίας της κατοικίας και τους ηλεκτρονικούς πλειστηριασμούς. Ποιος ξεχνάει, άλλωστε, τον κ. Τσίπρα στο 2023 που χαρακτήριζε τους πλειστηριασμούς «αναπτυξιακό εργαλείο που υφίσταται σε όλες τις ευνομούμενες χώρες»; Αξέχαστες κουβέντες. Δεν μπορείτε, όμως, να κρύβεστε πίσω από τις ευρωπαϊκές Οδηγίες. Η Ευρωπαϊκή Ένωση και η Ευρωπαϊκή Κεντρική Τράπεζα δεν είναι αθώοι παρατηρητές. Οι επιλογές τους αντιμετωπίζουν τη στέγη ως επενδυτικό προϊόν και την κοινωνική ανάγκη ως ευκαιρία κερδοφορίας. Αυτό υπηρετείτε, ενώ υποκρίνεστε τους κοινωνικά ευαίσθητους. 
Απαντήστε, λοιπόν, στο εξής: Πόσες οικογένειες μπορούν να συγκεντρώσουν μέσα σε λίγες μέρες χιλιάδες ευρώ; Πόσοι συνταξιούχοι μπορούν να αντέξουν επιπλέον τόκους, όταν μετρούν ακόμα και τα φάρμακά τους; Και πόσοι νέοι θα τολμήσουν να φτιάξουν οικογένεια, όταν βλέπουν ότι ακόμη και το πατρικό τους μπορεί να χαθεί; Δεν πρόκειται για ατομικές αποτυχίες, όπως σας βολεύει να τις παρουσιάζετε. Πρόκειται για συνέπειες μιας πολιτικής που αγνοεί τις λαϊκές ανάγκες και θωρακίζει την επιχειρηματική απαίτηση. Η κοινωνία χρειάζεται δικαιώματα, όχι διαρκείς διακανονισμούς υπό την απειλή της έξωσης. Χρειάζεται βεβαιότητα, αξιοπρέπεια, σταθερότητα και πραγματική ελπίδα για τις επόμενες γενιές. 
Το ΚΚΕ θέτει ένα ακόμα απλό ερώτημα: Ποιος πρέπει να έχει προτεραιότητα; Η οικογένεια που κινδυνεύει να βρεθεί στον δρόμο ή ο επενδυτής που αγόρασε το δάνειό της για να αποκομίσει κέρδος; Η απάντηση είναι ξεκάθαρη και μάλιστα χωρίς αστερίσκους: Η οικογένεια, ο εργαζόμενος, ο συνταξιούχος, ο άνεργος. Γι’ αυτό απαιτούμε ουσιαστική και νομοθετικά κατοχυρωμένη προστασία της πρώτης λαϊκής κατοικίας, απαγόρευση πλειστηριασμών και εξώσεων λαϊκών οικογενειών, κούρεμα τόκων και προσαυξήσεων, πραγματικά βιώσιμες ρυθμίσεις με βάση το εισόδημα των εργαζομένων, χωρίς προκαταβολές και άλλα εμπόδια. Απαιτούμε, επίσης, μια πραγματική δημόσια στεγαστική πολιτική με κρατική χρηματοδότηση, κοινωνικές κατοικίες, ανασύσταση του Οργανισμού Εργατικής Κατοικίας, αξιοποίηση δημόσιων ακινήτων για κοινωνικές ανάγκες και σύγχρονες φοιτητικές εστίες. 
Εμείς, βλέπετε, δεν θεωρούμε φυσιολογικό ένας νέος να ξοδεύει σχεδόν όλο του τον μισθό για ένα δωμάτιο. Πίσω από κάθε πλειστηριασμό υπάρχει ένας άνθρωπος και όχι ένας φάκελος. Υπάρχουν παιδιά που ρωτούν γιατί πρέπει να φύγουν από το σπίτι τους. Υπάρχουν ηλικιωμένοι που φοβούνται ότι θα περάσουν τα τελευταία χρόνια της ζωής τους χωρίς στέγη. Αυτές οι φωνές βέβαια δεν ακούγονται στις αίθουσες των τραπεζικών διοικήσεων, ακούγονται όμως δυνατά στις γειτονιές, στα σωματεία και στις κινητοποιήσεις μας που εμποδίζουν εξώσεις και υπερασπίζονται οικογένειες. Εκεί βρίσκεται η πραγματική απάντηση, όχι στην αναμονή κάποιου σωτήρα, αλλά στην συλλογική διεκδίκηση, αλληλεγγύη την οργανωμένη πάλη. 
Το ΚΚΕ θα συνεχίσει να στέκεται, όπως πάντα, δίπλα σε κάθε οικογένεια που απειλείται, απέναντι σε κάθε μηχανισμό που μετατρέπει την ανάγκη για στέγη σε ευκαιρία κερδοσκοπίας. Μια κοινωνία δεν μπορεί να λέγεται δίκαιη, όταν με νομοσχέδια της σφαγής όπως αυτό προστατεύει τους ισολογισμούς και πετά ανθρώπους στον δρόμο. Το δικαίωμα στην κατοικία δεν μπαίνει σε πλειστηριασμό. Και τα σπίτια του λαού θα τα υπερασπιστούμε μαζί με τον λαό, με τους αγώνες μας. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τη συνάδελφο, την κ. Σεμίνα Διγενή. 
Να καλέσω τώρα στο Βήμα τον Βουλευτή του ΚΚΕ, τον συνάδελφο κ. Μεταξά Κωνσταντίνο Βασίλειο. 
Κύριε Μεταξά, έχετε τον λόγο. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε.
Όσο προσπαθεί η Κυβέρνηση της Νέας Δημοκρατίας να παρουσιάσει το μαύρο άσπρο, με ένα ακόμη κατάπτυστο νομοσχέδιο που φέρνει νέα δωράκια στα αρπακτικά της λαϊκής περιουσίας και που το ΚΚΕ έχει ζητήσει την απόσυρσή του, άλλο τόσο προσπαθούν, ιδιαίτερα το ΠΑΣΟΚ και το κόμμα Τσίπρα, να αναποδογυρίσουν την πραγματικότητα για να κρύψουν τις δικές τους αμαρτίες στο θέμα. 
Λέει το ΠΑΣΟΚ: «Εμείς με τον νόμο Κατσέλη προστατεύσαμε την πρώτη κατοικία». Ποια είναι η αλήθεια; Ότι ακριβώς είναι ο νόμος Κατσέλη που άνοιξε τον δρόμο για να καταργηθεί η απαγόρευση των πλειστηριασμών της πρώτης κατοικίας. Πώς; Ενώ μέχρι τότε ήταν καθολική η απαγόρευση πλειστηριασμού, περιόρισε την όποια προστασία μόνο σε όσους μπορούν να υπαχθούν στον νόμο. Πάνω από το 50% των αιτήσεων για ένταξη απορρίφθηκαν από τα δικαστήρια στη βάση της άθλιας νομολογίας περί δόλιας υπερχρέωσης. Αυτό το 50%, μαζί με όσους εξ αρχής δεν έκαναν αίτηση γιατί δεν είχε νόημα με βάση τους αυστηρούς όρους, έχασαν την όποια προστασία είχαν. Έμειναν στον αέρα, στα νύχια των κορακιών. 
Λένε στο κόμμα Τσίπρα: «Κατά την περίοδο διακυβέρνησης ΣΥΡΙΖΑ-ΑΝΕΛ δεν έγιναν τόσοι πολλοί πλειστηριασμοί». Θέλουν, βέβαια, να ξεχάσουμε τα δικά τους, την αυστηροποίηση του ορίου για το όποιο κούρεμα του χρέους με γνώμονα το όφελος των τραπεζών, την απελευθέρωση της πώλησης των κόκκινων δανείων σε funds και servicers, τους ηλεκτρονικούς πλειστηριασμούς, τη θέσπιση ιδιώνυμου αδικήματος για τους αγώνες ενάντια στους πλειστηριασμούς, όλη δηλαδή αυτήν την κληρονομιά που παραδώσανε στη Νέα Δημοκρατία για να τη συνεχίσει. Αλήθεια, αφού δεν γίνονταν τόσοι πολλοί πλειστηριασμοί, τότε γιατί ποινικοποιήσατε, κύριοι του ΣΥΡΙΖΑ, κύριοι του κόμματος Τσίπρα, τον αγώνα ενάντια στους πλειστηριασμούς για την υπεράσπιση των σπιτιών του λαού;
Τελικά, όμως, θα μπορούσατε να κάνετε όλοι σας κάτι διαφορετικό, όταν το τραπεζικό σύστημα είναι κεντρικό, κομβικό ζήτημα, είναι το κυκλοφορικό σύστημα του καπιταλισμού; Αυτού του σάπιου οργανισμού που όλοι σας υπηρετείτε και που θέλει όλο και περισσότερο αίμα, χρηματικά κεφάλαια δηλαδή, για να μπορεί να επιζήσει, τα οποία βγαίνουν μόνο από την εκμετάλλευση, από την κλοπή του μόχθου του λαού και μέσω του κυκλοφορικού φτάνουν ως επενδύσεις στα ταμεία των μονοπωλίων. Ακριβώς, λοιπόν, επειδή είναι αυτός ο κομβικός ρόλος του χρηματοπιστωτικού συστήματος στον καπιταλισμό, εσείς δεν πρόκειται να πειράξετε ποτέ των ποτών ούτε μία τρίχα από αυτόν τον οργανισμό, ούτε μία τρίχα χωρίς τη συναίνεσή του, πόσω μάλλον αυτήν την περίοδο που θα πρέπει να αποτελέσει και τον αιμοδότη της πολεμικής προετοιμασίας.



Γράφει η έκθεση Λέτα, σαλπίζοντας τη στροφή στην πολεμική οικονομία: «Παρ’ ότι η Ευρωπαϊκή Ένωση έχει θέσει φιλόδοξους στόχους, παραμένει άλυτη μια κρίσιμη πρόκληση, η χρηματοδότησή τους. Υπάρχει επείγουσα ανάγκη υιοθέτησης μιας ευρωπαϊκής προσέγγισης στη χρηματοδότηση, η οποία να βασίζεται σε συνδυασμό δημόσιων και ιδιωτικών επενδύσεων».
Η αντίστοιχη έκθεση Ντράγκι συμπληρώνει: «Η Ευρωπαϊκή Ένωση στερείται αποτελεσματικού μηχανισμού για να διοχετεύει τις αποταμιεύσεις των πολιτών στην ευρωπαϊκή πραγματική οικονομία».
Παρεμπιπτόντως, είναι οι εκθέσεις στο όνομα των οποίων πίνετε νερό όλοι σας. Και τι σας λένε; Να βάλετε χέρι κυριολεκτικά σε ό,τι κινείται: Συντάξεις, ασφαλιστικά ταμεία, καταθέσεις. Μέχρι και ο πολυδιαφημισμένος κουμπαράς της νεολαίας που ανακοίνωσε η Κυβέρνηση, θα μετατραπεί, όπως το είπε ο κ. Πιερρακάκης, σε κεφάλαια που θα χρηματοδοτήσουν επιχειρήσεις. Αλήθεια, στα κόκκινα δάνεια θα κολλήσετε; Αυτό το αίμα θέλει το κυκλοφορικό. Γι’ αυτό, λοιπόν, θα κάνετε ό,τι μπορείτε για να λεηλατήσετε το πενιχρό λαϊκό εισόδημα, τη λαϊκή περιουσία, μην τυχόν και πάθει κάτι το χρηματοπιστωτικό σύστημα, καμία αρρυθμία από την απώλεια της κερδοφορίας και δεν μπορεί να χρηματοδοτήσει τη στροφή στον πόλεμο. Ούτε τρίχα δεν θα πειράξετε. 
Γι’ αυτό κανένας σας δεν μιλάει για νομική κατοχύρωση της πρώτης κατοικίας και απαγόρευση των πλειστηριασμών, όπως ξεκάθαρα λέει, αλλά κυρίως κάνει στην πράξη εκεί έξω από τα σπίτια και απέναντι στα ΜΑΤ και τους δικαστικούς επιμελητές το ΚΚΕ.
Συνεχίζουμε με την αγία Ευρωπαϊκή Ένωσή σας και το τι λέει για το θέμα στην Έκθεση Πρωτοβουλίας της ειδικής επιτροπής HOUS του Ευρωκοινοβουλίου τον Μάρτη του 2026, που το ΚΚΕ καταψήφισε. Τι λέει ως μέτρα λύσης για το στεγαστικό; 
Πρώτον, καλεί τους ομίλους να επιστρέψουν στο real estate, παρουσιάζοντας την ανάγκη του λαού ως επενδυτική ευκαιρία με παραχώρηση της δημόσιας περιουσίας για δεκαετίες στους εργολάβους μέσω ΣΔΙΤ, με άρση των φορολογικών εμποδίων, όπως λέει, και με ιδιαίτερο πεδίο κερδοφορίας στη φοιτητική στέγη.
Δεύτερον, ξεκαθαρίζει ότι ο τουρισμός είναι ζωτικός οικονομικός παράγοντας για την Ευρωπαϊκή Ένωση και, επομένως, επισημαίνει, δεν θα πρέπει να δημιουργούνται αρνητικές αντιλήψεις για τον τουρισμό ή να αποτραπεί ο τουρισμός.
Τρίτον, καλεί τα κράτη-μέλη να εγκρίνουν αυστηρότερα μέτρα ζητώντας ταχείς νομικούς μηχανισμούς, όπως λέει, για εξώσεις και πλειστηριασμούς.
Και, τέταρτον, ζητάει μέχρι και την εμπλοκή της Europol κατά όσων αντιστέκονται, ταυτίζοντας τη λαϊκή πάλη με το οργανωμένο έγκλημα, όπως λέει. 
Αυτά λέει η Ευρωπαϊκή Ένωση, για την οποία σπέρνετε αυταπάτες ιδίως το ΠΑΣΟΚ, το Κόμμα Τσίπρα, με τα περί κράτους δικαίου, σύγκλησης και ούτω καθεξής, αυτή η Ευρωπαϊκή Ένωση που έφαγε τα μούτρα της γι’ αυτά τα ζητήματα στους δρόμους της Ισπανίας, της Γαλλίας, του Βελγίου, της Ιταλίας και της Ελλάδας. 
Όλα αυτά, λοιπόν, δικαιολογημένα προκαλούν την οργή του κόσμου, πόσο μάλλον όταν δίπλα σε αυτά, στα εξόφθαλμα δηλαδή μέτρα υπέρ των καρχαριών, παρουσιάζετε ως παροχές κάτι αμελητέες ρυθμίσεις, όπως αυτή στα άρθρα 35 με 35 για τις εκατόν είκοσι δόσεις στις ληξιπρόθεσμες οφειλές σε εφορία και ασφαλιστικά ταμεία. Ποια είναι η παροχή; Γιατί αφορά μόνο χρέη που δημιουργήθηκαν ως το τέλος του 2024. Έχουν ληστρικό επιτόκιο 5,84%, με προϋπόθεση, μάλιστα, να έχουν εξοφληθεί οι οφειλές μετά το 2024. Αλήθεια, παίζετε με τον πόνο του κόσμου, όταν με δικά σας στοιχεία στη μέχρι τώρα ρύθμιση των εβδομήντα δύο δόσεων από ένα σύνολο σχεδόν πεντακοσίων χιλιάδων, μόλις έντεκα χιλιάδες έκαναν αίτηση να μπουν, δηλαδή το 2,2%. 
Γιατί; Μα, γιατί μέτρα πραγματικής ανακούφισης και στήριξης του εισοδήματος των επαγγελματιών είναι αυτά που διεκδικεί το Κομμουνιστικό Κόμμα Ελλάδας: Η κατάργηση του τεκμαρτού και της προκαταβολής φόρου, το αφορολόγητο στα 12.000 ευρώ, η φθηνή ενέργεια, η ουσιαστική ρύθμιση χρεών, η προστασία κατοικίας και επαγγελματικής στέγης, η κατοχύρωση της κυριακάτικης αργίας. Όπως μέτρα ανακούφισης για το ζήτημα της λαϊκής στέγης είναι αντίστοιχα η επαναλειτουργία του Οργανισμού Εργατικής Κατοικίας, η νομική προστασία της πρώτης κατοικίας από τους πλειστηριασμούς, η κατάργηση του ΕΝΦΙΑ, η αναβάθμιση και η επέκταση των φοιτητικών εστιών με αξιοποίηση της κρατικής ακίνητης περιουσίας, το φθηνό ρεύμα, οι ουσιαστικές αυξήσεις στους μισθούς, η κρατική στήριξη του κόστους στέγασης. 
Αυτά τα μέτρα για να γίνουν πράξη πρέπει να επιβληθούν από τον οργανωμένο και αποφασισμένο λαό, όπως όλα αυτά τα χρόνια τους πλειστηριασμούς τους αποτρέπει ο ίδιος ο λαός. Λύσεις, λοιπόν, μπορούν να υπάρξουν μόνο στον αγώνα για την ανατροπή της εξουσίας του κεφαλαίου. Μόνο έτσι θα πάρουμε ανάσα, γιατί το δικαίωμα στην κατοικία για όλο τον λαό μπορεί να γίνει πράξη μόνο αφού βγάλουμε από τη μέση τα παράσιτα, τα αρπακτικά, την τάξη των εκμεταλλευτών του λαού με κοινωνική ιδιοκτησία του πλούτου, με τον επιστημονικό κεντρικό σχεδιασμό της παραγωγής, την εργατική εξουσία, τον σοσιαλισμό. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον κύριο Μεταξά. 
Και να καλέσω τώρα στο Βήμα τον Βουλευτή του ΠΑΣΟΚ-Κινήματος Αλλαγής, τον συνάδελφο, τον Παύλο τον Χριστίδη. 
Κύριε Χριστίδη, έχετε τον λόγο. 
ΠΑΥΛΟΣ ΧΡΗΣΤΙΔΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, βρισκόμαστε απόψε εδώ να συζητήσουμε ένα νομοσχέδιο το οποίο φέρνει η Κυβέρνηση για το ιδιωτικό χρέος υπό το πρίσμα μιας σειράς επιλογών που έχει κάνει αυτή η Κυβέρνηση για πάνω από επτά χρόνια που βρίσκεται στο τιμόνι του τόπου. Έχει και πολύ μεγάλη σημασία υπό το πρίσμα και όσων συμβαίνουν στην άλλη άκρη του πλανήτη, στις Ηνωμένες Πολιτείες, να αντιληφθούμε ποια είναι η σημασία της λογοδοσίας στην πολιτική και πώς είναι ο τρόπος με τον οποίο πολλοί άνθρωποι ψάχνουν να βρουν κίνητρο για να συμμετέχουν στην εκλογική διαδικασία και την εκλογική αναμέτρηση και πώς είναι εκείνοι οι οποίοι γυρνάνε στο τέλος της ημέρας την πλάτη τους στην πολιτική, ακριβώς διότι υπάρχει η γενικευμένη αίσθηση ότι το πολιτικό σύστημα, οι εκάστοτε κυβερνήσεις δεν προστατεύουν τα συμφέροντα και τα δικαιώματα των πολιτών και κυρίως δεν λογοδοτούν για τις επιλογές τους. 
Και, κύριε Υπουργέ, είμαι σήμερα εδώ ακριβώς για να αναφερθώ σε αυτά τα ζητήματα με πολύ καθαρό τρόπο, διότι πιστεύω ότι είστε ένας άνθρωπος ο οποίος αρέσκεται στο να διαβάζει αριθμούς και να βλέπει στοιχεία και πιστεύω ότι είναι πολύ σημαντικό να μιλήσουμε με βάση αυτά τα δεδομένα, να δούμε τι αυτά τα δεδομένα δημιουργούν και στη συνέχεια να δούμε και ποιος πρέπει να λογοδοτήσει για αυτή την κατάσταση.
Είναι προφανές ότι το 2021 υπήρχαν στη χώρα μας τεσσερισήμισι χιλιάδες πλειστηριασμοί. Πόσοι πλειστηριασμοί έχουν λάβει χώρα το 2025; Πάνω από είκοσι πέντε χιλιάδες πλειστηριασμοί. Αυτό είναι το αποτέλεσμα της ασυδοσίας που υπάρχει στο κανονιστικό πλαίσιο και της ιδεοληψίας που ακολουθεί τη Νέα Δημοκρατία ως μια παράταξη η οποία έχει συγκεκριμένες αρχές και αντιλήψεις γύρω από την οικονομία εδώ και πολλά χρόνια. 
Είναι προφανές ότι τώρα που αντιλαμβάνεστε το τι έρχεται από τις Ηνωμένες Πολιτείες, αλλά και από την Ευρώπη, βιάζεστε πολύ γρήγορα να πάρετε μια σειρά από μέτρα, μια σειρά από επιλογές. Τις επιλογές αυτές τις παρακολουθούμε. Θυμόμαστε όλοι πολύ καλά τον κ. Μητσοτάκη πριν από λίγες εβδομάδες στο Υπουργικό Συμβούλιο να ανακοινώνει εκείνες τις κολοβές εκατόν είκοσι δόσεις, οι οποίες έρχονται με πολύ μεγάλη καθυστέρηση και με δειλό, φοβικό, αναποτελεσματικό τρόπο. 
Πού είναι, λοιπόν, το πρόβλημα; Το πρόβλημα είναι ότι σε αυτό το νομοσχέδιο το οποίο φέρατε, φέρατε και μία ρύθμιση. Είναι μία ρύθμιση η οποία καλώς ή κακώς, με βάση τον δικό σας σχεδιασμό, αλλά αυτή είναι η σκληρή πραγματικότητα, θα ακολουθεί τη Νέα Δημοκρατία, τον τρόπο με τον οποίο επέλεξε να φέρει ένα σχέδιο νόμου μετά τη δημόσια διαβούλευση η οποία έγινε και να περιλαμβάνει το νομοσχέδιο αυτό το άρθρο 23, το οποίο αποτελεί μια κατάπτυστη αντίληψη και πρακτική. 
Πολύ δικαιολογημένα μετά την αντίδραση του ΠΑΣΟΚ και της υπόλοιπης Αντιπολίτευσης, αλλά κυρίως των φορέων της κοινωνίας, των δανειοληπτών, των δικηγορικών συλλόγων, όλων εκείνων οι οποίοι στάθηκαν από την πρώτη στιγμή με πολύ υψηλά αντανακλαστικά, αναγκαστήκατε να το πάρετε πίσω, χωρίς ακόμα να έχετε καταλήξει αν το συγκεκριμένο άρθρο ήταν καλό ή κακό με βάση αυτά τα οποία λένε οι Βουλευτές σας σε δημόσιες παρεμβάσεις τους. Πάντως αναγκαστήκατε να το πάρετε πίσω. 




Πού είναι εδώ, λοιπόν, κύριε Υπουργέ, η απαραίτητη -κατά την άποψή μου- διευκρίνιση; Αυτό το οποίο διαχωρίζει ένα υγιές πολιτικό σύστημα και μια υγιή κυβέρνηση από μία κυβέρνηση η οποία κρύβει και κρύβεται κάτω από το χαλί ή πίσω από το δάχτυλό της, είναι η λογοδοσία. 
Και οφείλω να επαναλάβω, κύριε Υπουργέ, αυτό που επαναλαμβάνουν οι Βουλευτές όλων των κομμάτων της Αντιπολίτευσης από σήμερα το πρωί που έχει ξεκινήσει η συζήτηση στην Ολομέλεια, πρέπει να μας πείτε ποιος είναι ο κυβερνητικός παράγοντας που επέλεξε να βάλει το άρθρο 23 σε αυτό το νομοσχέδιο. Πρέπει να δώσετε ένα όνομα. Να πείτε ποιος είναι εκείνος ο οποίος έφερε τη δυνατότητα ένα ιδιωτικό συμφωνητικό να βγάζει ανθρώπους από το σπίτι τους. Ποιος είναι εκείνος ο οποίος έφερε τη δυνατότητα με ένα ιδιωτικό συμφωνητικό να υπάρχουν πλειστηριασμοί; Πρέπει να πείτε ποιο είναι το όνομά του, γιατί θα το μάθουμε ό,τι και να γίνει και εκτός από εκτεθειμένος, θα πρέπει να αφήσει και την καρέκλα του. Η λογοδοσία είναι κάτι το οποίο αποτελεί συστατικό της δημοκρατίας και του τρόπου με τον οποίο πολιτευόμαστε και πρέπει να αντιληφθείτε ότι αυτό έπρεπε να συμβαίνει σε όλον τον κλάδο της πολιτικής σας δράσης και συμπεριφοράς εδώ και πάρα πολλά χρόνια. Δεν συμβαίνει. 
Έχετε μία αντίληψη, όχι εσείς προσωπικά, αλλά η συντριπτική πλειοψηφία, άκουσα και τον κ. Πιερρακάκη το μεσημέρι να απευθύνεται στον Πρόεδρο του ΠΑΣΟΚ. Ο κ. Πιερρακάκης είναι Υπουργός Οικονομικών, δεν μπορεί να παριστάνει ότι δεν ήξερε, δεν άκουσε, δεν γνωρίζει. Είναι εκείνος ο οποίος ήρθε εδώ με ένα νομοσχέδιο που, όπως είπα και προηγουμένως, βγάζει τα σπίτια των ανθρώπων σε πλειστηριασμό με ένα ιδιωτικό συμφωνητικό, οφείλει να πει ποιος είναι εκείνος ο οποίος του το εισηγήθηκε, γιατί αυτό το οποίο εμείς πια εκτιμάμε ότι συμβαίνει, είναι ότι ο ίδιος είναι εκείνος ο οποίος, στο τέλος της ημέρας, εισηγήθηκε κάτι τέτοιο. Οφείλω να πω, κύριε Υπουργέ, ότι η συζήτηση αυτή είναι μία συζήτηση η οποία μπορεί να έχει μόνο έναν τίτλο: Όποιος έφερε το άρθρο 23 αποτελεί υπηρέτη των funds και των servicers στην Ελληνική Κυβέρνηση και στην Ελληνική Βουλή. Και αυτό είναι κάτι μη αποδεκτό από την ελληνική κοινωνία. 
Όποιος στο μυαλό του έχει να υπηρετήσει τα «κοράκια» τα οποία πολλά χρόνια τώρα παίρνουν τηλέφωνα ανθρώπους από το πρωί μέχρι το βράδυ, τους απειλούν με τις περιουσίες τους, τους έχουν βάλει προ των ευθυνών τους για να πάρουν τα σπίτια τους και η συμπεριφορά τους νομιμοποιείται από τον κ. Πιερρακάκη και αυτό εδώ το νομοσχέδιο, οφείλω να σας πω ότι θα αποτελεί το μεγαλύτερο στίγμα της περιόδου της διακυβέρνησης σας. Γιατί; Γιατί είναι προφανές ότι η κατοικία είναι ένα δικαίωμα, δεν είναι ένα προνόμιο όπως ίσως πιστεύουν κάποιοι στη Νέα δημοκρατία. Η κατοικία θα έπρεπε να προστατεύεται ακριβώς όπως περιλαμβανόταν στο πρόγραμμα που είχε καταθέσει το ΠΑΣΟΚ πολύ πριν έρθει η στεγαστική κρίση και δεν θα σας επιτρέψουμε να μετατρέψετε τα δικά σας συμφέροντα σε μία κρίση η οποία διαμορφώνεται ανάμεσα σε ιδιοκτήτες και ενοικιαστές, ανάμεσα σε εκείνους οι οποίοι ψάχνουν να βρουν ένα σπίτι να μείνουν και να κάνουν τις οικογένειές τους και σε αυτούς που βλέπουν τις κατοικίες και τις κατασκευές μόνο ως μπίζνες. 
Όλα αυτά, κύριε Υπουργέ, προφανώς συνδέονται και με αυτά τα οποία βλέπουμε στην ΑΑΔΕ. Στον τρόπο με τον οποίο μία πολύ συγκεκριμένη διαδικασία για εξίμισι, επτά χρόνια δεν λειτουργεί με τον τρόπο που θα έπρεπε ώστε να έχετε βρει πολύ καιρό τώρα όλα αυτά τα σκάνδαλα τα οποία αφορούν τους Έλληνες συμπολίτες και τα οποία δημιουργούν τον αθέμιτο ανταγωνισμό. Έχετε την αίσθηση και την αλαζονεία -την ίδια αλαζονεία που είχε και ο Πρόεδρος Τραμπ τα τελευταία χρόνια- ότι επειδή τα 2/3 του ελληνικού λαού δεν έχουν βρει ακόμη φορέα έκφρασης, αυτή η αντίδραση δεν θα εκφραστεί. Όπως ακριβώς έγινε στις Ηνωμένες Πολιτείες εχθές, με τον ίδιο τρόπο θα γίνει και στις επόμενες εθνικές εκλογές. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Χρηστίδη. Να καλέσω τώρα στο Βήμα τη συνάδελφο από το ΠΑΣΟΚ - Κίνημα Αλλαγής, την Ελένη Βατσινά. 
Κυρία Βατσινά, έχετε τον λόγο. 
ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, παρακολουθήσαμε σήμερα την Κυβέρνηση της ακρίβειας, την Κυβέρνηση των funds και των μεγάλων συμφερόντων, να παρουσιάζει άλλο ένα επεισόδιο της μεταρρυθμιστικής κοροϊδίας προς τους πολίτες. Πραγματικά, πρέπει να σας αναγνωρίσουμε ότι έχετε εξαιρετικά αντανακλαστικά. Είστε επτάμισι χρόνια Κυβέρνηση και μόλις φέτος αποδεχτήκατε ότι οι άνθρωποι στην Ελλάδα που έχουν οφειλές χρειάζονται ρύθμιση για να μπορέσουν να τις πληρώσουν. Μάλλον, στο παράλληλο σύμπαν των μεγάλων κεφαλαίων και επιχειρήσεων, των servicers και των τραπεζών, τέτοια προβλήματα δεν σας απασχόλησαν τόσα χρόνια. Αυτό βέβαια το ξέραμε. Το πρόβλημα είναι ότι το ανακαλύψατε στην πορεία πριν τις εκλογές και, μάλιστα, με μία κακή και ελλιπή αντιγραφή της βασικής θέσης του ΠΑΣΟΚ από το 2019. 
Το ΠΑΣΟΚ έχει καταθέσει πρόταση για τις εκατόν είκοσι δόσεις, μία πραγματική δεύτερη ευκαιρία για τα νοικοκυριά και για τις επιχειρήσεις. Εσείς το μόνο που διαβάσατε είναι ο τίτλος, καμία ουσία και καμία επαφή με την πραγματικότητα του οφειλέτη. Το ερώτημα είναι απλό. Μπορεί ο οφειλέτης να πληρώσει τη δόση του; Μπορεί να συνεχίσει να λειτουργεί η επιχείρησή του; Μπορεί να κρατήσει το σπίτι του; Μπορεί να ανταποκριθεί στις υποχρεώσεις του χωρίς να δημιουργεί κάθε μήνα ένα νέο χρέος για να καλύψει το προηγούμενο; Την απάντηση και αυτήν την ξέρουμε.
Να ακούσει, όμως, ο κόσμος τι ακριβώς προτείνει η Κυβέρνηση της Νέας δημοκρατίας και τι προτείνει το ΠΑΣΟΚ. Εσείς που λέτε ότι χωρίς εσάς δεν υπάρχει σταθερότητα και ασφάλεια στη χώρα, φέρνετε μία ρύθμιση που προβλέπει επιτόκιο 5,84%, η πρόταση του ΠΑΣΟΚ προβλέπει επιτόκιο 3%, δηλαδή σχεδόν το μισό. Δεν ασχολήθηκε καν η Κυβέρνηση της δήθεν σταθερότητας με τη μείωση των προσαυξήσεων, αντίθετα το ΠΑΣΟΚ προτείνει μείωση από 40% έως 85% και διαγραφή του 30% του χρέους για όσους τηρούν τη ρύθμισή τους. 
Οι σωτήρες της οικονομίας αποφασίσατε να μπορούν να ενταχθούν στη ρύθμιση οι οφειλές έως τις 31 Δεκεμβρίου του 2024, ακόμα, λοιπόν, και το ιδιωτικό χρέος πρέπει να ταιριάζει στα γούστα της Κυβέρνησής σας. Πρέπει να έχει δημιουργηθεί εντός της κυβερνητικής σας θητείας. Ευχαριστούμε, τουλάχιστον, που συνομολογείτε ότι από το 2024 που εφαρμόστηκε το καταπληκτικό φορολογικό σας νομοσχέδιο, από το σκοτάδι πήγαμε ακόμα βαθύτερα, στο χάος. Δυστυχώς, αυτή είναι η διαφορά ανάμεσα σε μία πρόταση που δίνει πραγματική ανάσα και σε μία πρόταση που απλώς βάζει τα πράγματα κάτω από το χαλί. 
Ας μιλήσουμε, όμως, λίγο για την πραγματική οικονομία. Για τις μικρές επιχειρήσεις, η Κυβέρνηση θεωρεί, μάλλον, ότι λειτουργούν χωρίς λογαριασμούς, χωρίς ενοίκια, χωρίς προμηθευτές, χωρίς μισθούς, χωρίς αυξημένο κόστος ενέργειας. Αυτή, λοιπόν, η επιχείρηση μόνο δύο χρόνια οφειλές έχει; Μήπως έχει δίκαιη πρόσβαση σε χρηματοδότηση; Δεν αυξήθηκαν οι ασφαλιστικές και φορολογικές υποχρεώσεις; Ζητάτε από τον επαγγελματία να είναι συνεπής όταν έχετε κάνει τα πάντα για να μην είναι βιώσιμος. 
Κύριε Υπουργέ, το ιδιωτικό χρέος δεν είναι μόνο αριθμοί, επιτόκια και ληξιπρόθεσμες οφειλές είναι και πλειστηριασμοί, είναι ο κίνδυνος απώλειας της περιουσίας, είναι κυρίως η αγωνία των ανθρώπων για τους κόπους μιας ζωής. Γιατί; Γιατί δεν υπάρχει η δυνατότητα για έναν άνθρωπο που έχει φτάσει στο σημείο να αντιμετωπίζει έναν πλειστηριασμό, να μπορέσει να προστατεύσει την πρώτη του κατοικία ή το επαγγελματικό του κτίριο. Και εδώ βρίσκεται μία από τις μεγαλύτερες αντιφάσεις της κυβερνητικής πολιτικής. Από τη μία πλευρά μιλάτε για δεύτερες ευκαιρίες και από την άλλη οι πολίτες είναι απροστάτευτοι μπροστά στα funds και στην απώλεια της περιουσίας τους. 
Στα σύγχρονα οικονομικά εργαλεία που ευαγγελίζεται ο Υπουργός Οικονομικών -κύριε Υπουργέ, δεν είστε βέβαια εδώ, ως Υπουργός του Eurogroup πρέπει να τα διαφημίζετε και σε ευρωπαϊκό επίπεδο γιατί τόσο επιτυχημένα είναι- έχει μάλλον ξεχάσει κάτι βασικό που είναι η ισότητα των όπλων στις συμβάσεις. Δεν υπάρχει καν. Ποιο είναι το βασικό πρόβλημα, σήμερα; Ας μιλήσουμε καθαρά. Το βασικότερο πρόβλημα είναι η επικοινωνία με τους servicers. Δεν προβλέπεται καν. Δεν απαντούν καν αν δεν θέλουν και αυτό αφορά και τους συνεπείς δανειολήπτες. Λογοδοσία. Πόσο πουλήθηκε το δάνειο μου; Πόσο μου ζητάει το fund; Πουθενά δεν υπάρχει σχετική πρόβλεψη. Ούτε καν ελέγχεται σήμερα η εκάστοτε εταιρεία διαχείρισης, επειδή δεν υπάρχει πρόσβαση του δανειολήπτη να μάθει τι ποσό οφείλει ή με ποιο επιτόκιο υπολογίζονται οι τόκοι. 
Αυτά είναι βέβαια κληρονομιά του κ. Τσίπρα στη χώρα μας και εσείς τη συνεχίσατε. Εν έτει 2026 η ενημέρωση του οφειλέτη αντιμετωπίζεται πια ως χάρη και η Κυβέρνηση παρουσιάζει ως νέα διαδικασία κάτι που ουσιαστικά αντικαθιστά τον υφιστάμενο Κώδικα Δεοντολογίας, χωρίς καμία απολύτως βελτίωση από αυτές τις πρακτικές που σας ανέφερα πιο πάνω. Δεν έπρεπε να λογοδοτήσουν κάποια στιγμή οι εταιρείες διαχείρισης για τους δεκάδες μήνες που κρατούν αιχμάλωτους τους οφειλέτες χωρίς να απαντούν σε απλά ερωτήματα; 
Εμείς ζητάμε, κύριε Υπουργέ, κάτι πάρα πολύ απλό: Κανόνες που δεσμεύουν και τους διαχειριστές και τους πιστωτές και προστασία εκείνων που προσπαθούν να ανταποκριθούν στις υποχρεώσεις τους και δεν τους αφήνουν αυτοί που τους κλείνετε εσείς το μάτι, επιτρέποντας την καταχρηστική τους συμπεριφορά. 
Κυρίες και κύριοι συνάδελφοι, οι αριθμοί του Υπουργείου Οικονομικών νομίζετε ότι προσφέρονται για εντυπωσιασμούς. Δεν εντυπωσιάζει κανέναν όμως η ακρίβεια, δεν εντυπωσιάζει κανέναν ο ελιτισμός, κύριε Υπουργέ, ούτε φυσικά το κρυφτό του Πρωθυπουργού από το Ελληνικό Κοινοβούλιο σε τόσο καίρια νομοσχέδια. 
Επειδή λέτε και εμάς και τον ελληνικό λαό μίζερους, κακομοίρηδες, που αν δεν έχουν λεφτά για καύσιμα να πάρουν λεωφορείο και σήμερα ακούσαμε και το «Λαφαζάνηδες», θα σας προτείνω να κατεβείτε λίγο από το συννεφάκι και το καλάμι. Καλύτερα χαμηλά η μπάλα, γιατί εμείς είμαστε αυτοί που διαβάζετε νύχτα μέρα το πρόγραμμα της διακυβέρνησής μας και προσπαθείτε να το φέρετε στα μέτρα όσων εξυπηρετείτε. 
Κάπως έτσι πρέπει να προέκυψε και το άρθρο 23, το άρθρο με το οποίο η Νέα Δημοκρατία ήθελε για τρεις οφειλόμενες δόσεις να χάνεις το σπίτι σου. Τελικά για αυτό το άρθρο δεν θέλει κανείς να αναλάβει την ευθύνη; Κανείς; Μάλλον θα το έγραψε το AI ή η τεχνητή νοημοσύνη. Είστε οι recordmen της ακρίβειας και της αναξιοκρατίας. 
Στο τέλος, η Ελληνίδα και ο Έλληνας πολίτης θα διεκδικήσει τη δεύτερη ευκαιρία που αξίζει, με το ΠΑΣΟΚ στην κυβέρνηση και η πραγματική δεύτερη ευκαιρία αποτυπώνεται στους ανθρώπους και στις επιχειρήσεις που καταφέρνουν να παραμένουν όρθιοι. Εσείς πάλι τρίτη ευκαιρία δεν θα έχετε ποτέ! 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Βατσινά. 
Και να καλέσω τώρα στο Βήμα τον Βουλευτή της Νέας Δημοκρατίας, τον συνάδελφο, τον Βασίλη Υψηλάντη. 
Κύριε Υψηλάντη, έχετε τον λόγο. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι Βουλευτές, θα ζητήσω κατ’ αρχάς την ανοχή του Σώματος για δύο ζητήματα που αφορούν άμεσα τον τόπο μου, τη Ρόδο και τα Δωδεκάνησα. Μιλώ για τη θεομηνία, κύριε Υπουργέ, που έπληξε τις τελευταίες μέρες στη Ρόδο, αλλά και άλλες περιοχές της Δωδεκανήσου. 
Οι εικόνες καταστροφής, οι πλημμυρισμένες κατοικίες, οι ζημιές σε επιχειρήσεις, υποδομές και περιουσίες συμπολιτών μας, δεν μας επιτρέπουν να ολιγωρούμε, δεν επιτρέπουν καθυστερήσεις. Ζητώ λοιπόν και από το Βήμα αυτό την άμεση καταγραφή των ζημιών, την ταχύτατη αποζημίωση των πληγέντων, καθώς επίσης και την αναστολή των πλειστηριασμών σε βάρος όσων επλήγησαν από τη θεομηνία. 
Το δεύτερο ζήτημα έχει σχέση με τη συμπλήρωση δύο ετών από την έναρξη λειτουργίας της Διεύθυνσης Αντιμετώπισης Οργανωμένου Εγκλήματος στην Ελληνική Αστυνομία. Αναγνωρίζοντας το σημαντικό έργο των στελεχών της στην αντιμετώπιση της οργανωμένης εγκληματικότητας και των κυκλωμάτων διαφθοράς και με αφορμή την υπόθεση που ταράσσει σήμερα όλο το πανελλήνιο, τη γνωστή ως «Mr Χωριάτικο» στη Ρόδο, θέλω να διατυπώσω μία απολύτως καθαρή θέση, της πάταξης ενός διεφθαρμένου και κακοποιού συστήματος που εισήχθη στη νομοταγή και φιλήσυχη Ρόδο το 2016. 
Το μαχαίρι πρέπει να φθάσει βαθιά στο κόκκαλο, όσο ψηλά και αν υπάρχουν ευθύνες και βεβαίως να υπάρξει και πρόνοια για τους εργαζόμενους και στις επιχειρήσεις αυτές που, δίχως να ευθύνονται, έχουν χάσει τη δουλειά τους. 
Κυρίες και κύριοι συνάδελφοι, έρχομαι τώρα στο υπό συζήτηση νομοσχέδιο. Πίσω από τον πραγματικά σύνθετο αυτό τίτλο βρίσκεται ένα ουσιαστικό πολιτικό ερώτημα. Πώς οργανώνουμε μια οικονομία που λειτουργεί με κανόνες, προστατεύει τους συνεπείς οφειλέτες και βάζει ένα οριστικό τέλος στις υπερβολές και αυθαιρεσίες των funds και των εταιρειών διαχείρισης δανείων; Για τη Νέα Δημοκρατία η απάντηση βρίσκεται στον ορθολογισμό, στη δημοσιονομική υπευθυνότητα, στην αποτελεσματική εποπτεία και στη κοινωνική δικαιοσύνη. 
Σήμερα ακούσαμε πολλά πράγματα παράταιρα. Ακούσαμε για τα funds, για τις οφειλές κτλ., θαρρείς και ταυτίζουν τη Νέα Δημοκρατία με τα funds, όταν η Νέα Δημοκρατία είναι εκείνη η οποία έρχεται να στηρίξει ακριβώς τον πολίτη, τον ευάλωτο πολίτη και να προστατεύσει έτσι τους Έλληνες πολίτες από τυχόν πλειστηριασμούς, ιδιαίτερα της πρώτης κατοικίας. 
Ας μιλήσουμε λοιπόν γι’ αυτόν τον δανειολήπτη, για τον οικογενειάρχη που περιορίζει τις ανάγκες του για να πληρώσει τη δόση του, για τον επαγγελματία που αγωνίζεται να κρατήσει ανοιχτό πραγματικά το κατάστημά του, για τον εργαζόμενο, τον αγρότη, τον συνταξιούχο που ζητούν ασφάλεια και αξιοπρέπεια. 
Για αυτούς τους πολίτες ερχόμαστε να εφαρμόσουμε αυτές τις ρυθμίσεις, οι οποίες αποκτούν και ένα συγκεκριμένο περιεχόμενο, με ένα σταθερό επιτόκιο 3% για τους ευάλωτους και επιλέξιμους οφειλέτες στον εξωδικαστικό μηχανισμό, για ολόκληρη τη διάρκεια της μίσθωσης, με δεκαπλασιασμό του ανώτατου εποπτικού προστίμου στους servicers από 500.000 σε 5.000.000 ευρώ, με το δικαίωμα ουσιαστικής ενημέρωσης του οφειλέτη, πρόσβαση στα στοιχεία της οφειλής του, δεσμευτικές προθεσμίες και αυστηρότερες κυρώσεις όταν παραβιάζονται ενεργές ρυθμίσεις, με τον περιορισμό των απαιτήσεων προκαταβολής στις διμερείς ρυθμίσεις και πρόσθετες εγγυήσεις για την προστασία της κύριας κατοικίας, σύμφωνα με όλες τις προϋποθέσεις που προβλέπει το νομοσχέδιο. 
Η οικονομία στη δημοκρατία σε καμία περίπτωση δεν μπορεί να λειτουργεί με έναν ισχυρό που επιβάλλει και έναν αδύναμο που απλώς υπομένει. Χρειάζεται μία ισορροπία δικαιωμάτων και υποχρεώσεων. 
Κυρίες και κύριοι συνάδελφοι, εδώ αποκτά μια ιδιαίτερη σημασία και η σημερινή πολιτική αντιπαράθεση. Ακούσαμε από το ΠΑΣΟΚ και τον ΣΥΡΙΖΑ καταγγελίες και υψηλούς τόνους. Οι πολιτικοί υψηλοί τόνοι, κύριοι του ΠΑΣΟΚ και του ΣΥΡΙΖΑ, δεν αλλάζουν ούτε την ιστορία, ούτε την πραγματικότητα. 
Το 2010 από το Καστελόριζο ανακοινώθηκε, από τον τότε πρωθυπουργό Γιώργο Παπανδρέου, η προσφυγή στον μηχανισμό στήριξης. Ήταν η κορύφωση μιας περιόδου δημοσιονομικών αδυναμιών και σοβαρής κρίσης αξιοπιστίας της ελληνικής οικονομίας, αλλά ήταν και το τέλος μιας ουτοπίας ότι λεφτά υπάρχουν. 
Ακολούθησε η περίοδος ΣΎΡΙΖΑ -ΑΝΕΛ, Καμμένου, με τις περιπέτειες του 2015, τους κεφαλαιακούς περιορισμούς, το δημοψήφισμα και το τρίτο πρόγραμμα προσαρμογής, το τρίτο μνημόνιο. Και δεν πρέπει να λησμονούμε ότι επί διακυβέρνησης ΣΥΡΙΖΑ θεσπίστηκαν οι ηλεκτρονικοί πλειστηριασμοί και σημαντικές ρυθμίσεις για τη μετάβαση απαιτήσεων από τα δάνεια. 
Η ιστορική αυτή διαδρομή δεν απαλλάσσει σαφώς καμία κυβέρνηση από τις δικές της ευθύνες, για να είμαστε ειλικρινείς. Επιβάλλει, όμως, με συνέπεια την αυτοκριτική σε όσους συμμετέχουν και στη σημερινή αυτή συζήτηση και γι’ αυτό θεωρώ σημαντική την πρωτοβουλία του Υπουργού Κυριάκου Πιερρακάκη και των συνεργατών του, του κυρίου Υφυπουργού, τόσο για το νομοσχέδιο στο σύνολό του, όσο και για την προταθείσα ονομαστική ψηφοφορία για να διαχωριστούν οι θέσεις του καθενός μας πάνω σε αυτά τα σημαντικά προβλήματα. 
Θα στηρίξουν τα κόμματα της Αντιπολίτευσης το σταθερό επιτόκιο για τους ευάλωτους οφειλέτες; Θα υπερψηφίσουν την αύξηση των εποπτικών προστίμων; Θα στηρίξουν τις υποχρεώσεις διαφάνειας και ενημέρωσης ή θα καταψηφίσουν τις συγκεκριμένες διατάξεις, εξηγώντας στους πολίτες τις αντιρρήσεις τους; 
Αυτή εξάλλου η Κυβέρνηση από το 2019 έχει θεσπίσει σημαντικές διατάξεις προστασίας της πρώτης κατοικίας, τον εξωδικαστικό μηχανισμό, τη διεύρυνση των εισοδηματικών κριτηρίων, τη δυνατότητα διαγραφής χρεών, τις δόσεις -έως και εκατό δόσεις- και την ειδική μέριμνα για τα ευάλωτα νοικοκυριά, θέσεις και διατάξεις οι οποίες προστατεύουν ακριβώς και αποτρέπουν, αν θέλετε και τους πλειστηριασμούς πρώτης κατοικίας. 


Η απάντηση θα δοθεί με την κοινοβουλευτική ψήφο των κομμάτων και οι πολίτες τότε θα έχουν τη δυνατότητα να κρίνουν. Η προσπάθεια οικονομικής εδώ ανάταξης της χώρας δεν περιορίζεται στην αντιμετώπιση του ιδιωτικού χρέους με το νομοσχέδιο αυτό. Περιλαμβάνει παρεμβάσεις για την κεφαλαιαγορά, τις συλλογικές επενδύσεις, τα κρυπτοστοιχεία και τη λογιστική μεταρρύθμιση της Γενικής Κυβέρνησης. Θέλουμε επενδύσεις, αλλά με εποπτεία. Θέλουμε καινοτομία με ασφάλεια. Θέλουμε ανάπτυξη με κοινωνικό αντίκρισμα και θέλουμε ένα κράτος στο οποίο ο φορολογούμενος γνωρίζει πώς καταγράφεται και πώς διαχειρίζεται το δημόσιο χρήμα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η Κυβέρνηση του Κυριάκου Μητσοτάκη έχει θέσει ως προτεραιότητα την οικονομική σταθερότητα, τη διεθνή αξιοπιστία και τη δημιουργία προϋποθέσεων βιώσιμης ανάπτυξης. Η οικονομική αξιοπιστία αποκτά πραγματικό νόημα, όταν μετατρέπεται σε κοινωνική ασφάλεια και καλύτερη καθημερινότητα.
Η πολιτική, κυρίες και κύριοι συνάδελφοι, δεν είναι ένας διαγωνισμός εντυπώσεων. Η ιστορία απαιτεί αυτογνωσία, οικονομία, σταθερότητα και η κοινωνία μας είναι εδώ, γιατί ζητά πάντα δικαιοσύνη. Και η Βουλή οφείλει να απαντά σε όλες αυτές τις θέσεις. Διότι το πραγματικό μέτρο της πολιτικής μας είναι, όπως είπαμε, ακριβώς η ουσία και το...
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Υψηλάντη.
Να καλέσω τώρα στο Βήμα τον Βουλευτή του ΠΑΣΟΚ-Κινήματος Αλλαγής, τον συνάδελφο, τον Γιάννη Τσίμαρη.
Κύριε Τσίμαρη, έχετε τον λόγο.
ΙΩΑΝΝΗΣ ΤΣΙΜΑΡΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητάμε ένα νομοσχέδιο τριακόσια ενενήντα άρθρων. Περιέχει έξι ευρωπαϊκές Οδηγίες και με το πλήθος αυτών των άρθρων ο εισηγητής της Αντιπολίτευσης στις Επιτροπές είχε λιγότερα από δέκα δευτερόλεπτα για κάθε άρθρο. Αυτό δεν είναι καλή νομοθέτηση του επιτελικού κράτους και δεν είναι απλώς κακή η νομοθέτηση, αλλά είναι πονηρή νομοθέτηση, γιατί κρύβετε έναν σωρό διατάξεων με όσα δεν θέλετε να διαβάσουν οι Βουλευτές και οι πολίτες.
Τίτλος: Προστασία συνεπών οφειλετών. Κυβερνάτε εδώ και επτάμισι χρόνια και λίγους μήνες πριν από τις εκλογές ανακαλύψατε τους δανειολήπτες. Πού ήσασταν, όταν οι πλειστηριασμοί ανέβαιναν από τεσσεράμισι χιλιάδες το 2021 σε είκοσι πέντε χιλιάδες πεντακόσιους το 2025; Πού ήσασταν, όταν ο πολίτης δεν μπορούσε να μάθει ούτε ποιος έχει το δάνειό του ούτε πόσα ακριβώς χρωστάει; Αυτή την ασύδοτη αγορά δεν την βλέπατε; Σε άλλη χώρα ζούσατε;
Θα σας πω σήμερα πώς ζουν χιλιάδες νοικοκυριά δανειοληπτών οι οποίοι είναι σε δυσκολία, οι οποίοι σκέφτονται να σηκώσουν άγνωστο αριθμό στο τηλέφωνο, γιατί φοβούνται ότι μπορεί να είναι η εταιρεία διαχείρισης, μήπως είναι η τελευταία προειδοποίηση. Φοβούνται να ανοίξουν έναν φάκελο ο οποίος έρχεται από την τράπεζα ή από τον servicer, γιατί φοβούνται ότι θα είναι η τελευταία ειδοποίηση, ότι, επειδή έχουν χαθεί κάποιες δόσεις, το σπίτι μπαίνει σε πλειστηριασμό. Το σπίτι μιας ζωής!
Και δεν μιλάμε για στρατηγικούς κακοπληρωτές. Μιλάμε για ανθρώπους που πλήρωναν, ήταν εντάξει στις υποχρεώσεις τους μέχρι που είχαν μια ατυχία, έχασαν τη δουλειά τους ή αρρώστησαν. Το ξέρετε ότι ένας στους δέκα Έλληνες αντιμετωπίζει καταστροφικές δαπάνες υγείας; Περίπου ένα εκατομμύριο πολίτες μας ξοδεύουν από την τσέπη τους τόσα για την υγεία τους που δεν τους μένουν ούτε για τα βασικά και στη χειρότερη, καταχρεώνονται. Πρόκειται για ένα από τα χειρότερα ποσοστά στην Ευρώπη. Αρκεί ένα χειρουργείο, μια θεραπεία και η οικογένεια που είναι συνεπής βρίσκεται ξαφνικά με ληξιπρόθεσμα, με κόκκινα δάνεια απέναντι στα funds.
Το κράτος τούς εγκαταλείπει δύο φορές. Την πρώτη, όταν αρρωσταίνουν και πληρώνουν από την τσέπη τους για να πάρουν κάτι το οποίο έπρεπε να τους το παρέχει το ΕΣΥ και τη δεύτερη φορά, όταν για ακριβώς αυτόν τον λόγο χρωστούν και τους αφήνει έρμαιο σε μια αγορά χωρίς κανόνες. Αυτούς τους ανθρώπους ήρθε να προστατεύσει το άρθρο 23; Όχι. Ήρθε να τους πάρει και το τελευταίο τους όπλο, τον δικαστή.
Στη ρύθμιση, όπως τη γράψατε, το fund θα γινόταν ο ρυθμιστής, το ιδιωτικό συμφωνητικό θα γινόταν εκτελεστός τίτλος. Ο άνθρωπος που ρύθμιζε και πλήρωνε με κόπο, όταν του τυχαίνει κάτι στραβό, μια ατυχία, έμεινε άνεργος ή αρρώστησε, έχανε λίγες δόσεις, θα είχανε την περιουσία του χωρίς δικαστική απόφαση.
Το αποσύρατε, αλλά όχι από πεποίθηση. Το αποσύρατε μετά από την παρέμβαση του ΠΑΣΟΚ και επειδή ξεσηκώθηκε η ελληνική κοινωνία. Και ήταν μια πολύ σημαντική πολιτική δικαίωση για εμάς. Η απόσυρση δεν σας απαλλάσσει από τις πολιτικές ευθύνες σας.
Η ίδια λογική παραμένει και στον εξωδικαστικό μηχανισμό. Το ΠΑΣΟΚ κατέθεσε τροπολογία για να καταργηθεί και εκεί. Ψηφίστε την να δούμε ποιος είναι ο νεροκουβαλητής των funds. Ψηφίστε την, σας προκαλώ.
Όσον αφορά στο Κεφάλαιο της ειδικής διαδικασίας διμερούς ρύθμισης, καταργείτε τον Κώδικα Δεοντολογίας της Τράπεζας της Ελλάδος και τον παρουσιάζετε ως μεταρρύθμιση. Όμως, τι μένει; Στη θέση του δεν βάζετε τίποτα καλύτερο. Δεν υπάρχει καμία δέσμευση για τον πιστωτή, δεν υπάρχει καμία Ανεξάρτητη Αρχή που να προσφύγει ο δανειολήπτης, η Τράπεζα της Ελλάδος εξακολουθεί να μην εξετάζει ατομικές καταγγελίες και φυσικά, η μόνη πρόβλεψη που έχετε είναι ο δανειστής να ζητήσει προκαταβολή έως το 15% της οφειλής για να μπορεί να μπει σε ρύθμιση.
Πείτε μας το εξής: Ποιος άνθρωπος που βρίσκεται ήδη σε οικονομική ασφυξία μπορεί να καταβάλει μια τέτοια προκαταβολή; Ποιος μικρομεσαίος, ποιος συνταξιούχος, ποιος επιχειρηματίας;
Στο άρθρο δεκατρία κατοχυρώνεται το όριο του τριπλάσιου που ισχύει από το 2004. Ταυτόχρονα, όμως, γράφετε ότι όσα πλήρωσε ο δανειολήπτης παραπάνω δεν αναζητούνται. Αυτό είναι απαράδεκτο. Ό,τι εισπράχτηκε πέρα από τον νόμο, παράνομα εισπράχτηκε.
Και κάτι για τον συνεπή οφειλέτη. Η κοινωνία ζητούσε ανακούφιση για όποιον παλεύει να πληρώνει και καταφέρει να πληρώνει. Εσείς νομοθετείτε ότι δεν θα τον κυνηγούν, όταν είναι εντάξει στις υποχρεώσεις του. Το ότι χρειάζεται νόμος για κάτι τόσο αυτονόητο είναι η πιο σκληρή ομολογία της δικής απουσίας εποπτείας.
Εμείς, ως ΠΑΣΟΚ, κύριε Υπουργέ, μιλάμε για εκατόν είκοσι δόσεις από το 2022. Η απάντησή σας ήταν: Μνημόνιο ανοησίας, λαϊκισμός, λεφτά από τη «Μονόπολη». Σήμερα τις φέρνετε, αλλά πώς τις φέρνετε; Βάζετε επιτόκιο 5,84%, όταν εμείς προτείνουμε 3%. Δεν δίδεται καμία ελάφρυνση στις προσαυξήσεις, ενώ εμείς προτείνουμε μείωση από 40% έως 85%.
Δεν ζητάμε να μας δώσετε δίκιο. Ζητάμε να κάνετε σωστά αυτά που κάποτε κοροϊδεύατε.
Και πάμε τώρα στις διατάξεις που θέλετε να περάσουν απαρατήρητα. Κρυπτονομίσματα: Ο αρχικός σχεδιασμός, όπως δημοσίευσε το Reuters τον Ιούνιο, ήταν ο συντελεστής να είναι στο 15%. Σε άλλες χώρες κυμαίνεται από 27,5% στην Αυστρία έως και 33% στην Ιταλία. Στη διαβούλευση έγινε 10%. Τι μεσολάβησε;
Επιπλέον, όποιος δεν δήλωνε τίποτα τα προηγούμενα χρόνια, δηλώνει τώρα 10% χωρίς πρόστιμα και τόκους. Όποιος δήλωσε τίμια πλήρωσε 15%. Άρα, η συνέπεια τιμωρείται και ο συνεπής ανταμείβεται. Αυτή είναι η προστασία του συνεπούς;
Στο άρθρο 349 νομιμοποιείτε εκ των υστέρων έξι κατηγορίες δαπανών της ΑΑΔΕ, κάποιες από το 2023, χωρίς καν έγγραφη σύμβαση. Δεν πρέπει να ξέρουμε ακριβώς τι γίνεται, ποιες είναι και ποια είναι τα ποσά;
Εμείς, στο ΠΑΣΟΚ, δεν ασκούμε μόνο κριτική. Έχουμε καταθέσει ολοκληρωμένη κοστολογημένη πρόταση: Προστασία της πρώτης κατοικίας ως 200.000 ευρώ για τον άγαμο και ως 310.000 για την τετραμελή οικογένεια, ρύθμιση τριάντα πέντε χρόνια με δόσεις που λαμβάνουν υπ’ όψιν το πραγματικό εισόδημα ή εκατόν είκοσι δόσεις με 3%, δικαίωμα του δανειολήπτη να κάνει πρόταση πριν πουληθεί το δάνειό του σε fund, ακατάσχετο επαγγελματικό λογαριασμό, δίκαια λύση στο ελβετικό φράγκο και τους εγγυητές.
Σας προκαλούμε να τα φέρετε σε συζήτηση. Εμείς δεσμευόμαστε μετά τις εκλογές ότι θα γίνει νόμος του κράτους. Για το ΠΑΣΟΚ, η ανάπτυξη δεν κρίνεται μόνο στους οικονομικούς δείκτες, αλλά και στην πραγματική ζωή των πολιτών. Η οικονομική σταθερότητα δεν μπορεί να οικοδομηθεί πάνω στην οικονομική ανασφάλεια της κοινωνίας. Πιστεύουμε σε ένα κράτος που προστατεύει τον πολίτη, ώστε να ζει με αξιοπρέπεια, χωρίς να βρίσκεται διαρκώς αντιμέτωπος με τον φόβο της οικονομικής κατάρρευσης. Αυτό είναι το διαφορετικό πολιτικό σχέδιο που έχει ανάγκη η χώρα.
Κυρίες και κύριοι συνάδελφοι, ο πολίτης θα επιλέξει ανάμεσα σε δύο Ελλάδες. Η μία είναι η Ελλάδα των εξαιρέσεων, των νυχτερινών διατάξεων και των προνομίων των λίγων.
Η άλλη είναι η Ελλάδα των κανόνων, της διαφάνειας και της αξιοπρέπειας για όποιον παλεύει. Η πρώτη κλείνει τον κύκλο της, η δεύτερη είναι η δική μας πρόταση.
Σας ευχαριστώ. 
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κ. Τσίμαρη. 
Θα ήθελα να καλέσω τώρα στο Βήμα τον Βουλευτή του ΣΥΡΙΖΑ - Προοδευτική Συμμαχία, τον συνάδελφο τον Γιάννη Αμανατίδη. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, έγινε και παππούς σήμερα.
ΙΩΑΝΝΗΣ ΑΜΑΝΑΤΙΔΗΣ: Κοριτσάκι, τρίτη φορά.
ΠΡΟΕΔΡΕΥΩΝ (Αθανάσιος Μπούρας):Μπράβο! Να είναι εκατόχρονο και γερό.
Έχετε τον λόγο, κύριε Αμανατίδη.
ΙΩΑΝΝΗΣ ΑΜΑΝΑΤΙΔΗΣ: Είναι αλήθεια ότι τη λύπη όταν τη μοιράζεσαι γίνεται μισή και τη χαρά όταν τη μοιράζεσαι, δεν μοιράζεται, γίνεται διπλάσια. Οπότε σας ευχαριστώ πάρα πολύ που μου δώσατε αυτήν την ευκαιρία να μοιραστώ μαζί σας το γεγονός αυτό. Να είστε καλά.
(Χειροκροτήματα)
Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα να δώσω συγχαρητήρια στην Κυβέρνηση, γιατί σε μια σειρά νομοσχεδίων έχει πραγματικά ευφάνταστους τίτλους. Διότι απ’ έξω υπάρχει εμφάνιση, αλλά από μέσα η εξαφάνιση. Και θα μου επιτρέψετε, ο τίτλος λέει: «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών κ.λπ.», στην ουσία το νομοσχέδιο, όμως, κάνει τελείως το αντίθετο, γι’ αυτό ακριβώς μίλησα για την αντίφαση αυτή. Φυσικά με τα τριακόσια ενενήντα άρθρα και με τον τρόπο με τον οποίο και οι προηγούμενοι ομιλητές επεσήμαναν, είναι ότι ήταν αδύνατο και στις επιτροπές και στις συζητήσεις που έγιναν να γίνει εξαντλητική συζήτηση. Ιδιαίτερα δε επειδή δεν εκφράστηκαν φορείς όπως οι δικηγόροι και βεβαίως δεν υποχρεώθηκαν και οι servicers να καταθέσουν την άποψή τους. Οι μεν δικηγόροι δεν κλήθηκαν από την Κυβέρνηση, οι δε -βέβαια- με υπαιτιότητα δική τους, αλλά και κατά την άποψή μας και με της κυβερνητικής πλειοψηφίας και μάλιστα με την αντίθεση δεκάδων Συλλόγων Δανειοληπτών.
Θα ήθελα να καταθέσω για τα Πρακτικά της Βουλής το υπόμνημα του Συλλόγου Δανειοληπτών και Προστασίας Καταναλωτών Βορείου Ελλάδος, που είναι στη Θεσσαλονίκη, όπως επίσης γνωρίζετε και συλλογικότητες με τον τίτλο: «Η Δικαίωση», οι οποίοι έχουν καταθέσει διάφορα υπομνήματα. 
Σας ευχαριστώ πολύ.
(Στο σημείο αυτό ο Βουλευτής κ. Ιωάννης Αμανατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Το θέμα στα νομοσχέδια πάντα είναι για ποιον καταρτίστηκε το νομοσχέδιο αυτό, ποιος ωφελείται, ο πολίτης ή το σύστημα διαχείρισης του ιδιωτικού χρέους, οι οφειλέτες ή τα funds και οι servicers; Οπότε πρέπει να δούμε λίγο την πραγματικότητα. Και θέλουμε να μιλήσουμε για τη στεγαστική κρίση, τη στεγαστική επιβάρυνση. Στην Ελλάδα σύμφωνα με τα στοιχεία της Eurostat του 2025, το 26,4% του πληθυσμού δαπανούσε πάνω από το 40% του διαθέσιμου εισοδήματος για τη στέγαση, ενώ ο ευρωπαϊκός μέσος όρος το 7,7%. Οι Έλληνες διαθέτουν περίπου το 36% του διαθέσιμου εισοδήματός τους στη στέγαση, όταν αντίστοιχα στην Ευρωπαϊκή Ένωση είναι στο 19%. Αυτό σημαίνει ότι είναι ένας καθοριστικός παράγοντας το κόστος, αν θα μπορέσουν να πληρώσουν το δάνειο τους, το ενοίκιο, τους λογαριασμούς, ακόμα και τα βασικά έξοδα της οικογένειάς τους. Το 2019 το 75,4% του πληθυσμού ήταν ιδιοκτήτες κατοικίας, το 2025 το ποσοστό αυτό έχει πέσει στο 69,4%. 
Υπάρχει ένα κρίσιμο στοιχείο σε αυτήν την περίπτωση, στις τιτλοποιήσεις, αυτό είναι το περιβάλλον μέσα στο οποίο καλούμαστε να συζητήσουμε σήμερα την προστασία των συνεπών οφειλετών. Και εδώ υπάρχει ένα κρίσιμο στοιχείο. Στις τιτλοποιήσεις του «ΗΡΑΚΛΗ», σύμφωνα με το Διεθνές Νομισματικό Ταμείο, η μέση τιμή μεταβίβασης των μη εξυπηρετούμενων δανείων ήταν περίπου 38% της ονομαστικής τους αξίας, ενώ κάποια μεταβιβάστηκαν ακόμα και στο 10%. Ας το πούμε απλά: Ένα δάνειο ονομαστικής αξίας 100 ευρώ μπορούσε να μεταβιβαστεί περίπου για 38 ή ακόμα για 10 ευρώ. Ο δανειολήπτης, όμως, εξακολουθεί να βρίσκεται αντιμέτωπος με την απαίτηση για το σύνολο της οφειλής. Αν αυτό δεν είναι κερδοσκοπία ή αισχροκέρδεια, τότε τι είναι; 
Άρα, λοιπόν, γιατί το πρόβλημα δεν λύθηκε επειδή τα κόκκινα δάνεια έφυγαν από τους τραπεζικούς ισολογισμούς; Τα χρέη δεν εξαφανίστηκαν, άλλαξαν χέρια και μέσα στην περίπτωση αυτή φέρατε βέβαια και το άρθρο 23. Η κυβερνητική αναδίπλωση, την οποία είχατε, δεν αρκεί. Το πρόβλημα δεν είναι ένα άρθρο, είναι ολόκληρο το πλαίσιο που έχετε διαμορφώσει. Χαρακτηριστικά είναι δύο περιστατικά στη Θεσσαλονίκη, στην Ηλιούπολη και στην Κάτω Τούμπα. Αυτά δεν είναι δύο μεμονωμένες περιπτώσεις, είναι η πραγματικότητα της στεγαστικής κρίσης και αποτέλεσμα επιλογών. Επιλογών που κάνει η Κυβέρνηση. 
Τι υποστηρίζουμε; Έχουμε προτάσεις; Έχουμε. Σας καταθέσαμε στις 31 Αυγούστου πρόταση νόμου για το ιδιωτικό χρέος, για τα κόκκινα δάνεια. Με βάση, λοιπόν, τις προτάσεις μας αυτές, θέλουμε να πούμε ότι η πρότασή μας αυτή έγινε με όρους κοινωνικής δικαιοσύνης και βιωσιμότητας, με προστασία της πρώτης κατοικίας, μηχανισμούς που να αποτρέπουν τον πλειστηριασμό όταν υπάρχει δυνατότητα βιώσιμης ρύθμισης και μια πολιτική που θα αντιμετωπίζει τη στέγη ως κοινωνικό δικαίωμα και όχι ως χρηματοοικονομικό περιουσιακό στοιχείο. Δεν μπορεί η ιδιοκατοίκηση να έχει υποχωρήσει κατά έξι μονάδες από το 2019 και εμείς να συζητάμε σαν να μην υπάρχει στεγαστική κρίση. Η στέγη δεν μπορεί να είναι προνόμιο για λίγους. Το ιδιωτικό χρέος, όπως γνωρίζετε, στην Ελλάδα έχει φτάσει στα 240 δισεκατομμύρια, όσο περίπου και το ΑΕΠ της χώρας. Από αυτά τα 100 δισεκατομμύρια είναι μη εξυπηρετούμενα ανοίγματα και πανωτόκια. 
Επίσης, κυρίες και κύριοι συνάδελφοι, είναι πολύ σημαντικό να σας πω ότι αυτήν τη στιγμή, σύμφωνα με στοιχεία της Eurostat, αυτά δεν αμφισβητούνται, κύριε Υπουργέ και κυρίες και κύριοι συνάδελφοι, το 41,8% των Ελλήνων δεν μπορεί να αποπληρώσει έγκαιρα τους λογαριασμούς του για ενοίκιο, για φως, ρεύμα, τηλέφωνο, λογαριασμούς κοινής ωφέλειας, με αντίστοιχο ποσοστό στην Ευρωπαϊκή Ένωση το 9,2%. Τι προβλέπει ο νόμος μας; Τη δυνατότητα αγοράς κόκκινων δανείων που βρίσκονται στα χέρια των funds και αποκτήθηκαν στο έως και 10% της αξίας τους από την Αναπτυξιακή Τράπεζα και ρύθμισή τους. Διαγραφή του μεγαλύτερου μέρους των δανείων στην αξία απόκτησής τους και ρύθμιση των οφειλών με βάση το πραγματικό εισόδημα και τις εύλογες δαπάνες διαβίωσης. Αποπληρωμή του έως εικοσιπέντε χρόνια και με χαμηλό επιτόκιο, επαναφορά του νόμου Κατσέλη και προστασία της πρώτης κατοικίας και επανέρχεται ο Πτωχευτικός νόμος 3588/2007 για νομικά πρόσωπα. Έτσι δίνουμε πραγματική δεύτερη ευκαιρία. 
Κυρίες και κύριοι συνάδελφοι, η κοινοβουλευτική δράση του ΣΥΡΙΖΑ ξεσκέπασε τον πραγματικό σκοπό της Κυβέρνησης. Ποιον δηλαδή; Να διατηρήσει τα προνόμια των funds και των servicers σε βάρος των δανειοληπτών. Πετύχαμε, μαζί με άλλους από την Αντιπολίτευση, την απόσυρση του άρθρου 23 και καταθέσαμε δύο τροπολογίες, τις οποίες έχουν καταθέσει, κύριε Υπουργέ, και άλλα δύο κόμματα. Και εδώ όταν βλέπετε κάποια σύμπνοια, μια συμφωνία, θα πρέπει να την εξετάσετε. Δεν είναι τυχαίο ότι τρία κόμματα στην Ελληνική Βουλή καταθέτουν περίπου την ίδια τροπολογία για το ίδιο ζήτημα. Άρα, θα πρέπει να την ξαναδείτε.
Θα ήθελα να μιλήσω για την ονομαστική ψηφοφορία που έχετε βάλει. Νομίζω ότι είστε σε vertigo αυτήν τη στιγμή. Δεν αφήνετε τους Βουλευτές σας, η Κυβέρνηση δηλαδή, ούτε να κρυφτεί πίσω από τη γενικότητα το ότι η Κυβέρνηση το έφερε και κατά πλειοψηφία το ψηφίσαμε. Υποχρεώνετε τους Βουλευτές σας να ψηφίσουν άρθρα τα οποία είναι σαφώς υπέρ των servicers. Πώς θα βγουν αυτοί οι άνθρωποι, οι Βουλευτές σας, να αντικρίσουν τους δανειολήπτες και τον κόσμο τον οποίο λυμαίνονται αυτοί; Δεν τους αφήνετε ούτε αυτό το περιθώριο. Ψάχνετε συνενόχους; Αυτό λέγεται πολιτικό θράσος ή vertigo. Εγώ το εξήγησα ως vertigo, είναι αλήθεια. 
Θέλω να πω ότι αυτήν την προστασία, την οποία δίνετε εσείς στα funds αυτήν τη στιγμή, κύριε Υπουργέ, δεν θα την έχετε όταν θα έρθει η ώρα απόδοσης των ευθυνών και γνωρίζετε ότι για ένα κοινοβουλευτικό σύστημα είναι οι εκλογές. Κανείς δεν μπορεί να σας προστατεύσει και η κρίση του ελληνικού λαού θα είναι αυστηρή αλλά και δίκαιη.
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Αμανατίδη.
Θα ήθελα να καλέσω τώρα στο Βήμα τον Βουλευτή του ΚΚΕ, τον συνάδελφο κ. Νικόλαο Έξαρχο. 
Κύριε Έξαρχε, έχετε τον λόγο. 

ΝΙΚΟΛΑΟΣ (ΠΑΚΟΣ) ΕΞΑΡΧΟΣ: Ευχαριστώ, κύριε Πρόεδρε.
Το πώς τοποθετείται το κάθε κόμμα στο σημερινό νομοσχέδιο είναι λίγο πιο απλό απ’ ό,τι προσπαθείτε να το μπερδέψετε με τετρακόσια άρθρα, με ρυθμίσεις, με κοκορομαχίες, ποιος προστατεύει τους οφειλέτες περισσότερο από τους άλλους προστάτες και διάφορα τέτοια. Ό,τι και να λέτε, λοιπόν, Κυβέρνηση και συστημικά κόμματα δεν απαντάτε στο κύριο ερώτημα «λαϊκή στέγη, ανάγκη και δικαίωμα για όλο τον λαό ή πανάκριβο εμπόρευμα για τα κέρδη των λίγων». Αυτή είναι η διαχωριστική γραμμή. Αυτό καθορίζει το ποιος είναι με ποιον. Τα υπόλοιπα είναι τα γνωστά νομικίστικα τερτίπια, με λέξεις ακαταλαβίστικες για να μπερδεύετε τον κόσμο. 
Προστασία της πρώτης κατοικίας σημαίνει απαγόρευση των πλειστηριασμών με νόμο και όχι με ρυθμίσεις. Σημαίνει αποπληρωμή των όποιων χρεών με δόσεις που δεν θα ξεπερνάνε το 10% του εισοδήματος και θα συνοδεύονται με κούρεμα των χρεών και των ληστρικών επιτοκίων. Σημαίνει κατάργηση του συνόλου της σημερινής αντιδραστικής νομοθεσίας όλων σας. Όλα τα υπόλοιπα είναι για να καλλιεργείτε ψεύτικες ελπίδες και να αλυσοδένετε τον λαό με τα δεσμά των ρυθμίσεων. 
Όσες ρυθμίσεις, όσους νόμους και να ψηφίσετε, δεν μπορούν να εξαλειφθούν οι συνέπειες για τους εργαζόμενους από την εμπορευματοποίηση της γης και της κατοικίας που ισχύει σήμερα στο σάπιο σύστημά σας. Το εμπόρευμα υποχρεωτικά στον καπιταλισμό ακολουθεί τους νόμους κίνησης της καπιταλιστικής οικονομίας, που σημαίνει τη διασφάλιση περισσότερων κερδών για τους κατασκευαστικούς ομίλους, τους τραπεζίτες, τα funds και όλα τα υπόλοιπα τρωκτικά, κοράκια, παράσιτα, όπως θέλετε πείτε τους. Μιλάμε γι’ αυτούς, δηλαδή, που έχουν μαυρίσει τη ζωή του λαού στην προσπάθειά του να έχει ένα κεραμίδι γι’ αυτόν και τα παιδιά του.
Σε αυτό, λοιπόν, είστε όλοι σας συνένοχοι, άλλοι με τους Πτωχευτικούς Κώδικες, άλλοι με τα σημερινά νομοσχέδια, άλλοι με τον «Νόμο Κατσέλη», άλλοι όπως ο ΣΥΡΙΖΑ του Τσίπρα με τους ηλεκτρονικούς πλειστηριασμούς και τα ιδιώνυμα. Όλοι μαζί, λοιπόν, ράψατε το κουστούμι των χρεών και των πλειστηριασμών του λαού. Αυτοί οι νόμοι και η προστασία από τις ρυθμίσεις σας είναι που βγάζουν τα σπίτια των ανθρώπων ενενήντα δύο χρονών στο σφυρί, ανθρώπων με αναπηρία, εργαζόμενων, ανέργων, αυτοαπασχολούμενων, μονογονεϊκών οικογενειών. Βγάζουν στο σφυρί το βιος βιοπαλαιστών αγροτών. 
Αυτοί οι νόμοι και οι ρυθμίσεις σας είναι που δίνουν το δικαίωμα στα κοράκια να αλωνίζουν, να εκβιάζουν, να απειλούν, να τρομοκρατούν και να βρίζουν, όπως έγινε τις προηγούμενες μέρες στα Γιάννενα με αυτοαπασχολούμενη κοπέλα η οποία πήρε δάνειο για να αγοράσει από το fund το σπίτι των γονιών της για να μπορούν να μείνουν -δυο γονείς, άνθρωποι με αναπηρία- και τώρα έρχονται όλοι αυτοί οι αισχροί και όχι μόνο την απειλούν και θέλουν να της φορτώσουν και χρέη, αλλά απειλούν και τους γονείς ότι θα τους κάνουν μήνυση γιατί, λέει, λένε ψέματα για την αναπηρία τους. Τους απειλούν τα κοράκια με μηνύσεις, αυτοί οι αδίστακτοι, αυτοί οι αισχροί. Και εσείς συζητάτε γι’ αυτούς. Αυτοί λοιπόν είναι οι νόμοι σας, οι ρυθμίσεις σας και οι διακανονισμοί σας. 
Και φυσικά, δεν ντρέπεστε να μιλάτε και για προστασία. Μιλάτε για συνεπείς οφειλέτες. Ποιοι είναι οι ασυνεπείς; Γιατί δεν λέτε ότι όλοι σας, Νέα Δημοκρατία, ΠΑΣΟΚ, ΣΥΡΙΖΑ, Τσίπρας, με την πολιτική σας οδηγήσατε εκατοντάδες χιλιάδες στο να μην μπορούν να είναι συνεπείς όπως εσείς λέτε; Όλοι μαζί δεν τσακίσατε μισθούς και συντάξεις; Όλοι μαζί δεν κόψατε δέκατο τρίτο και δέκατο τέταρτο μισθό στο Δημόσιο και στις συντάξεις; Δεν καταργήσατε τριετίες; Δεν επιβάλατε αισχρή φοροληστεία στον λαό; Δεν φορτώσατε τα δάνειά τους με τόκους και με πανωτόκια; Όλοι μαζί δεν καταργήσατε τον ΟΕΚ που έδινε κάποιες ανάσες για να μπορεί ο κοσμάκης με κάποιες, τέλος πάντων, σχετικές ευκολίες να αποκτήσει λαϊκή εργατική στέγη; Μάλιστα, όχι μόνο τον καταργήσατε, αλλά βάλατε και στο χέρι τα δισεκατομμύρια των αποθεματικών του ΟΕΚ, λεφτά των εργαζομένων από τις εισφορές τους. 
Αυτά τα ξεχάσατε και τώρα καμώνεστε ότι μαλώνετε; Τι έγινε, δηλαδή; Έβρεξε και ξεπλύθηκαν όλα αυτά; Και τώρα ανακαλύπτετε αδύναμους και υποκριτικά με το βλέμμα στις κάλπες μεταμορφώνεστε και σε προστάτες από τα κοράκια. Τους προστατεύετε και από τα κοράκια! Βεβαίως και προστατεύετε, αλλά προστατεύετε τα κέρδη των τραπεζών και των funds. Τι άλλο εκτός από την προστασία αυτών είναι η τοκογλυφία του 5,84% στις εκατόν είκοσι δόσεις; Τι άλλο είναι η προκαταβολή 15% που, αν δεν προπληρωθεί, μπορεί να γίνει αναγκαστική εκτέλεση απευθείας χωρίς δικαστική απόφαση; Από αυτούς που δεν μπορούν να βγάλουν τον μήνα τα ζητάτε αυτά. Τι άλλο εκτός από προστασία των κερδών τους είναι όταν τους δίνετε τη δυνατότητα να αρπάζουν τα κοράκια ό,τι άλλο περιουσιακό στοιχείο έχει ο εργαζόμενος για να μειωθεί η οφειλή; 
Φυσικά, θα μπορούσε να πει κανείς -και θα είχε και δίκιο δηλαδή- «Τι ξέρουν αυτοί; Αυτοί δεν ξέρουν πόσα σπίτια έχει ο καθένας, θα ξέρουν όλα αυτά τα προβλήματα που έχω εγώ;». Αυτό έχει και βάση, γιατί σου λέει το εξής απλό «Πώς θα πιστέψει αυτός ο χορτάτος τον νηστικό;».
Όμως, δεν είναι έτσι! Ξέρετε! Μια χαρά ξέρετε και τι κάνετε και για τίνος τα συμφέροντα το κάνετε! Στραγγίζετε τον λαό. Με αυτό το νομοσχέδιο πάτε να μεγαλώσετε όσο το δυνατόν την εισπραξιμότητα των τραπεζών και των funds, να βγάλετε δηλαδή από τη μύγα ξύγκι. 
Είπε, λοιπόν, ο Υφυπουργός κ. Μαρκόπουλος προχθές με ύφος πομπώδες ότι αυτό το νομοσχέδιο, λέει, θα βάλει στα funds τα δυο πόδια σε ένα παπούτσι. Ακριβώς το αντίθετο επιδιώκει η Κυβέρνηση της Νέας Δημοκρατίας με αυτό το νομοσχέδιο. Τα δυο πόδια σε ένα παπούτσι στα funds και στους τραπεζίτες τα βάζει μόνο ο λαός. Το έκανε πολλές φορές και θα το κάνει όσες φορές και αν χρειαστεί, με τα σωματεία τους, τους συλλόγους, τις επιτροπές ενάντια στους πλειστηριασμούς, την οργάνωση και την αλληλεγγύη του.
Να είστε σίγουροι ότι κανένας τίμιος άνθρωπος δεν θα δεχτεί να συνεχιστεί αυτό το αίσχος της αρπαγής των σπιτιών του λαού. Κανένας δεν θα δεχτεί να βλέπει τον γείτονά του, τον χαμηλοσυνταξιούχο, τον ιδιωτικό υπάλληλο, τον εργάτη, τον οικοδόμο, τον αυτοαπασχολούμενο, τον άνθρωπο με αναπηρία, τους βιοπαλαιστές που ματώνουν να ζήσουν τις οικογένειές τους, να τους πετάνε τα γραβατοφορεμένα κοράκια στον δρόμο. 
Δρόμο να μη βρίσκουν να φύγουν από την οργή του λαού! Αυτό τους πρέπει και των κορακιών και του πολιτικού προσωπικού τους. Καμιά εμπιστοσύνη ούτε στην Κυβέρνηση ούτε στη συστημική Αντιπολίτευση ούτε στους νόμους ούτε στις ρυθμίσεις τους. Καμία εμπιστοσύνη στο κράτος δικαίου σας! Δεν μπορεί να υπάρξει δίκαιο σε άδικη ταξική κοινωνία. Μόνο ο λαός μπορεί να σώσει τα σπίτια του λαού. Αυτό αποδείχτηκε στους αγώνες για την υπεράσπιση της λαϊκής στέγης, εκεί που τα μέλη, οι φίλοι, τα στελέχη του κόμματός μας δίνουν τη μάχη μαζί με όλο τον λαό, μέσα από τα συνδικάτα και τους άλλους φορείς. Αυτούς τους αγώνες και πρέπει και μπορεί και θα κάνει πράξη με το δυνάμωμά του ο λαός μας. Να είστε σίγουροι γι’ αυτό. 
Θα πω κάτι τελευταίο, όχι φυσικά για εσάς, αλλά για τα νέα παιδιά, για τα νέα ζευγάρια, για τη νεολαία που δεν γνώρισε τις κατακτήσεις του σοσιαλισμού και σήμερα μένει σε σπίτια χρέπια και πληρώνει έναν μισθό ενοίκιο. Στη Σοβιετική Ένωση που βγήκε από τον Β΄ Παγκόσμιο Πόλεμο με χίλιες επτακόσιες πόλεις και εβδομήντα χιλιάδες χωριά κατεστραμμένα και εικοσιπέντε εκατομμύρια άστεγους μέσα σε λίγα χρόνια το πρόβλημα είχε λυθεί. Γιατί; Διότι το 1/5 των συνολικών επενδύσεων του σοβιετικού κράτους πήγαινε εκεί. Πλήρωναν για το σπίτι, για το ρεύμα, για το γκάζι, για τη θέρμανση, για ζεστό νερό, 6% του μισθού τους. Αυτά που εδώ σήμερα στον καπιταλισμό σας με τέτοια τεχνολογία είναι άπιαστο όνειρο, αυτοί τα είχαν λύσει εδώ και πενήντα χρόνια. Η διαφορά είναι ότι εκεί το κράτος θεωρούσε την παροχή κατοικίας στον λαό κοινωνική υπηρεσία, ενώ εσείς τη θεωρείτε εμπόρευμα. 
Το κόμμα μας, λοιπόν, το ΚΚΕ, απευθύνουμε στον λαό κάλεσμα συμπόρευσης, ώστε από την ίδια θέση όλοι μαζί μέσα από την οργανωμένη πάλη και την αντεπίθεση του εργατικού λαϊκού κινήματος, να ανοίξουμε τον δρόμο για ριζικές αλλαγές και ανατροπές, για να γίνουν οι εργαζόμενοι και ο λαός νοικοκύρηδες όχι μόνο στα σπίτια τους, αλλά και στον τόπο και στον κόπο τους. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Έξαρχο.
Να καλέσω στο Βήμα τον Βουλευτή της Νέας Δημοκρατίας, τον συνάδελφο Γιάννη Παππά.
Ορίστε, κύριε Παππά, έχετε τον λόγο. 
ΙΩΑΝΝΗΣ ΠΑΠΠΑΣ: Ευχαριστώ πάρα πολύ, κύριε Πρόεδρε.
Κύριε Υπουργέ, κυρίες και κύριοι Βουλευτές, υπάρχει μια ουσιαστική διαφορά ανάμεσα στην πολιτική που αναλαμβάνει την ευθύνη για το μέλλον της χώρας και στην πολιτική που αναζητά απαντήσεις σε συνθήματα και δοκιμασμένες συνταγές του παρελθόντος. 
Η παρέμβαση του Υπουργού Εθνικής Οικονομίας ανέδειξε ακριβώς αυτή τη διαφορά. Η Ελλάδα έχει προχωρήσει μπροστά και δεν έχει λόγο να επιστρέψει σε συζητήσεις και αντιλήψεις που μας κόστισαν ακριβά. Θα περίμενα, μάλιστα, από το ΠΑΣΟΚ και τον Πρόεδρό του, τον κ. Ανδρουλάκη, να επενδύουν περισσότερο σε μία σύγχρονη, κοστολογημένη και αξιόπιστη πρόταση για τη χώρα και λιγότερο σε πολιτικές αναφορές που θυμίζουν άλλες εποχές, γιατί η ευθύνη απέναντι στους πολίτες απαιτεί σοβαρότητα και όχι ανάκληση και συνθήματα του χθες. 
Κυρίες και κύριοι συνάδελφοι, συζητούμε σήμερα ένα σχέδιο νόμου του Υπουργείου Εθνικής Οικονομίας και Οικονομικών, το οποίο περιλαμβάνει παρεμβάσεις σε κρίσιμους τομείς της οικονομικής δραστηριότητας, της διαχείρισης ιδιωτικού χρέους και της προστασίας των πολιτών. Κατά τη συζήτηση κάθε νομοθετικής πρωτοβουλίας έχουμε την ευθύνη να εξετάζουμε τις πραγματικές συνέπειες των διατάξεων στην καθημερινότητα της κοινωνίας, να αξιολογήσουμε κατά πόσο οι ρυθμίσεις ανταποκρίνονται στις ανάγκες των νοικοκυριών, των επαγγελματιών και των επιχειρήσεων. 
Ιδιαίτερα, όταν συζητούμε ζητήματα οικονομικής πολιτικής, οφείλουμε να έχουμε στο επίκεντρο τον πολίτη που προσπαθεί να ανταποκριθεί στις υποχρεώσεις του, την οικογένεια που αγωνίζεται να διατηρήσει την οικονομική της σταθερότητα και τη μικρή επιχείρηση που στηρίζει την τοπική οικονομία και την απασχόληση. 
Ως Βουλευτής Δωδεκανήσου θα μου επιτρέψετε να σταθώ σε συγκεκριμένες διατάξεις του νομοσχεδίου, οι οποίες έχουν ιδιαίτερη σημασία για τη νησιωτική Ελλάδα. Στα νησιά μας γνωρίζουμε καλά τι σημαίνει για μια οικογενειακή επιχείρηση να λειτουργεί με αυξημένο μεταφορικό κόστος, περιορισμένη πρόσβαση σε χρηματοδότηση και έσοδα που συχνά συγκεντρώνονται σε λίγους μήνες του χρόνου, ενώ τα έξοδα είναι όλο το χρόνο.
Γνωρίζουμε, επίσης, πόσο δύσκολα είναι για έναν επαγγελματία να διατηρεί τις θέσεις εργασίας, να καλύπτει τις υποχρεώσεις του και να επενδύει στο μέλλον της επιχείρησής του, όταν το κόστος λειτουργίας παραμένει υψηλό καθ’ όλη τη διάρκεια του έτους. Γι’ αυτό θεωρώ ιδιαίτερα σημαντικές τις ρυθμίσεις που αφορούν το ιδιωτικό χρέος, την προστασία των συνεπών δανειοληπτών και τη δυνατότητα βιώσιμης ρύθμισης των οικονομικών υποχρεώσεων. 
Κυρίες και οι κύριοι συνάδελφοι, η αντιμετώπιση του ιδιωτικού χρέους αποτελεί μία από τις σημαντικότερες εκκρεμότητες της οικονομικής κρίσης. Πίσω από ένα μη εξυπηρετούμενο δάνειο, βρίσκεται συχνά μια οικογένεια, ένας επαγγελματίας ή μια μικρή επιχείρηση, η οποία βρέθηκε αντιμέτωπη με συνθήκες τις οποίες δεν μπόρεσε τότε να προβλέψει. Η ελληνική οικονομία έχει διανύσει μεγάλη απόσταση από τα χρόνια των μνημονίων. Για πολλούς συμπολίτες μας όμως, οι οικονομικές υποχρεώσεις εκείνης της περιόδου εξακολουθούν να αποτελούν καθημερινό βάρος.  Θεωρώ, λοιπόν, ότι έχει έρθει η ώρα να κλείσουμε οριστικά αυτόν τον λογαριασμό, με δίκαιους κανόνες, με ουσιαστική προστασία της συνέπειας και βιώσιμες λύσεις για όσους αντιμετωπίζουν πραγματική αδυναμία. 
Με το νομοσχέδιο ενισχύεται η εποπτεία των εταιρειών διαχείρισης απαιτήσεων, καθιερώνονται αυξημένες υποχρεώσεις διαφάνειας και προβλέπονται αυστηρότερες κυρώσεις για παραβάσεις. Ιδιαίτερα σημαντικό είναι το άρθρο 15 που προστατεύει τον συνεπή οφειλέτη από παράνομες ενέργειες είσπραξης, όσο τηρεί ενεργή τη ρύθμισή του. Η συνέπεια του πολίτη πρέπει να συναντά την αντίστοιχη συνέπεια των πιστωτών και των εταιρειών διαχείρισης.
Κυρίες και κύριοι Βουλευτές, με τα άρθρα 35 και 36 επεκτείνεται η δυνατότητα ρύθμισης συγκεκριμένων οφειλών προς την εφορία και τους ασφαλιστικούς φορείς έως και εκατόν είκοσι δόσεις, με ελάχιστη μηνιαία δόση τα 30 ευρώ. Πρόκειται για μια πολύ σημαντική δυνατότητα για τους μικρομεσαίους επιχειρηματίες, τους αυτοαπασχολούμενους και τις οικογενειακές επιχειρήσεις των νησιών μας.
 Στη Ρόδο, στην Κω, στην Κάλυμνο, στη Λέρο, παντού και σε όλα τα μικρότερα νησιά των Δωδεκανήσων, η εποχικότητα της οικονομικής δραστηριότητας και το αυξημένο λειτουργικό κόστος καθιστούν απαραίτητες αυτές τις βιώσιμες ρυθμίσεις. Για έναν μικρό επαγγελματία, η δυνατότητα να εξυπηρετεί τις οφειλές του με τον τρόπο που ανταποκρίνεται στις οικονομικές του δυνατότητες, μπορεί να σημαίνει τη διατήρηση της επιχείρησής του, των θέσεων εργασίας και του εισοδήματος της οικογένειας του. Για τις μικρές νησιωτικές κοινωνίες, κάθε επιχείρηση που παραμένει ενεργή, αγαπητοί συνάδελφοι, συμβάλλει στη διατήρηση της απασχόλησης και της οικονομικής ζωής του τόπου, συμβάλλει στην υγιή κοινωνική συνοχή. 
Στην ίδια κατεύθυνση, το άρθρο 299 καθιερώνει ενιαία δωδεκάμηνη προθεσμία απαλλαγής φυσικών προσώπων από οφειλές, στο πλαίσιο της πτωχευτικής διαδικασίας, υπό τις νόμιμες βέβαια προϋποθέσεις. Η δεύτερη ευκαιρία πρέπει να αποτελεί πραγματική δυνατότητα επιστροφής στην οικονομική και κοινωνική ζωή. Ένας άνθρωπος που αντιμετώπισε οικονομική αποτυχία, πρέπει να έχει τη δυνατότητα να εργαστεί ξανά και να δημιουργήσει και να στηρίξει την οικογένειά του. Αυτή είναι η πραγματική δεύτερη ευκαιρία.
Για τα νησιά μας, η λειτουργία λιμενικών ζωνών αποτελεί ζήτημα ιδιαίτερης οικονομικής και κοινωνικής σημασίας. Το λιμάνι συνδέεται άμεσα με ακτοπλοΐα, την τροφοδοσία, τον τουρισμό και την καθημερινή λειτουργία των τοπικών υπηρεσιών. Αναφέρομαι στο άρθρο 388 που αφορά τις κατασκευές εντός των περιοχών δικαιοδοσίας των φορέων διοίκησης και εκμετάλλευσης λιμένων. 
Με τη συγκεκριμένη διάταξη παρατείνονται οι προθεσμίες εκπόνησης των προβλεπόμενων μελετών και διευθέτησης των σχετικών εκκρεμοτήτων με απαιτήσεις για την ασφάλεια, την προσβασιμότητα και την προστασία του φυσικού περιβάλλοντος. Ιδιαίτερα στα μικρότερα νησιά, η εύρυθμη λειτουργία του λιμανιού επηρεάζει άμεσα την επάρκεια αγαθών, την εξυπηρέτηση των κατοίκων και τη δυνατότητα των τοπικών επαγγελματιών να αναπτύσσουν τη δραστηριότητά τους. 
Η εμπειρία μου από το Υπουργείο Ναυτιλίας και Νησιωτικής Πολιτικής έχει επιβεβαιώσει ότι η νησιωτικότητα απαιτεί συγκεκριμένες πολιτικές, προσαρμοσμένες στις ιδιαίτερες ανάγκες του κάθε τόπου και του κάθε νησιού. Η πολιτεία οφείλει να αντιμετωπίζει την νησιωτικότητα ως μόνιμη παράμετρο του αναπτυξιακού μας σχεδιασμού. Αναγνωρίζω ότι η γεωγραφική απόσταση και οι πρόσθετες οικονομικές επιβαρύνσεις επηρεάζουν την καθημερινότητα των κατοίκων και την ανταγωνιστικότητα των επιχειρήσεων. 
Κυρίες και κύριοι συνάδελφοι, κυρίες και κύριοι Βουλευτές, η Νέα Δημοκρατία είναι μια μεγάλη λαϊκή παράταξη που συνδέει την οικονομική πρόοδο με την κοινωνική δικαιοσύνη, την ατομική ευθύνη με την αλληλεγγύη και την ανάπτυξη με την εθνική συνοχή. Αυτή η αντίληψη βρίσκεται στον πυρήνα των παρεμβάσεων που συζητούμε σήμερα, να προστατεύουμε τον συνεπή πολίτη, να δίνουμε πραγματικές δυνατότητες επανεκκίνησης σε όσους αντιμετωπίζουν οικονομικές δυσκολίες. Να στηρίζουμε τη μικρομεσαία επιχειρηματικότητα και τις οικογένειες που κρατούν ζωντανή την ελληνική Περιφέρεια. 
Η κοινωνική συνοχή προϋποθέτει μια οικονομία στην οποία ο εργαζόμενος, ο επαγγελματίας και ο μικρομεσαίος έχουν τη δυνατότητα να προγραμματίζουν το μέλλον τους με ασφάλεια και με σταθερότητα. Και οφείλουμε να διασφαλίζουμε ότι η οικονομική πρόοδος φτάνει σε κάθε γωνιά της πατρίδας μας και ιδιαίτερα στα ακριτικά νησιά, όπου η παρουσία και η ευημερία των ανθρώπων μας έχει ξεχωριστή εθνική σημασία. Διότι κάθε οικογένεια που παραμένει στον τόπο της, κάθε επιχείρηση που συνεχίζει να λειτουργεί και κάθε νέος που επιλέγει να δημιουργήσει στο νησί του, αποτελούν μέρος της δύναμης και της προοπτικής της πατρίδας μας. 
Με αυτή την αντίληψη και με αυτές τις σκέψεις στηρίζω το νομοσχέδιο. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κύριο Ιωάννη Παππά. 
Να καλέσω τώρα στο Βήμα τον ανεξάρτητο Βουλευτή, τον συνάδελφο κ. Γεώργιο Ψυχογιό. 
Κύριε Ψυχογιέ, έχετε τον λόγο. 
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κύριε Υπουργέ, συζητάμε ένα νομοσχέδιο που στον τίτλο -γιατί αυτό κάνετε με τα περισσότερα νομοσχέδιά σας- υπόσχεται ενίσχυση της εποπτείας των servicers και προστασία των συνεπών οφειλετών. Όμως, η πραγματική προστασία των πολιτών δεν κρίνεται από τους τίτλους των νομοσχεδίων. Κρίνεται από την καθημερινότητα των ανθρώπων που προσπαθούν να σώσουν το σπίτι τους, τη γη τους, την επιχείρησή τους, την περιουσία που απέκτησαν με κόπο μιας ολόκληρης ζωής. 
Ως μέλος μιας συγκεκριμένης γενιάς, αλλά και ως δικηγόρος, έχω διαλέξει πλευρά. Δώσαμε μάχες για πολλά χρόνια για την προστασία της πρώτης κατοικίας -μέσα και έξω από τα δικαστήρια- και είμαστε αυτή η γενιά, η οποία μετά βίας θα μπορέσει να συντηρήσει αυτά τα οποία με κόπο έφτιαξαν οι γονείς μας. 
Πίσω, λοιπόν, από τους αριθμούς βρίσκονται εκατοντάδες χιλιάδες νοικοκυριά, μικρομεσαίες επιχειρήσεις, αγρότες και ελεύθεροι επαγγελματίες, άνθρωποι που βρέθηκαν αντιμέτωποι με την οικονομική κρίση, τη μείωση των εισοδημάτων, την ακρίβεια και την αδυναμία εξυπηρέτησης των υποχρεώσεών τους, βασικών υποχρεώσεών τους. Αντί, λοιπόν, να δημιουργήσουμε ένα πραγματικά αποτελεσματικό πλαίσιο δεύτερης ευκαιρίας, εξακολουθούμε να αντιμετωπίζουμε το ιδιωτικό χρέος πρωτίστως, ως πρόβλημα λογιστικό, εισπράξεων και όχι ως μείζον κοινωνικό και οικονομικό ζήτημα. 
Η Συντονιστική Επιτροπή των Προέδρων των Δικηγορικών Συλλόγων της χώρας προειδοποίησε για τον κίνδυνο ανασφάλειας δικαίου και περιορισμού της δικαστικής προστασίας και ως προς το άρθρο 23, αλλά και ως προς τις καταχρηστικές συμπεριφορές και πρακτικές τραπεζών και εταιρειών διαχείρισης απαιτήσεων που πρέπει να αντιμετωπιστούν. Και δεν αντιμετωπίζονται επαρκώς με αυτό το νομοσχέδιο. Διότι -όπως λένε και οι ίδιοι- η κατοικία και η στέγη είναι κοινωνικά δικαιώματα και κατοχυρώνονται από τον Ευρωπαϊκό Κοινωνικό Χάρτη. 
Αντίστοιχες ενστάσεις διατύπωσαν και οι οργανώσεις των καταναλωτών και των δανειοληπτών. Στο νομοσχέδιο υπάρχει υποχρέωση αναλυτικής ενημέρωσης του οφειλέτη, επιβολή προθεσμιών στις διαπραγματεύσεις, οι κυρώσεις σε βάρος των servicers όταν παραβιάζουν ενεργές ρυθμίσεις και άλλες παρεμβάσεις. 
Το ζήτημα όμως είναι αν αυτές οι παρεμβάσεις αρκούν για να αλλάξουν μια βαθιά άνιση σχέση. Η απάντηση είναι όχι. Η ΕΚΠΟΙΖΩ περιέγραψε στην αρμόδια Επιτροπή μια πραγματικότητα που γνωρίζουν πολλοί δανειολήπτες αλλά και δικηγόροι. Καθυστερήσεις στις απαντήσεις, ελλιπής ενημέρωση, αμφισβητούμενες χρεώσεις, ακόμα και καταγγελίες για μη εφαρμογή δικαστικών αποφάσεων. Και από τον νομό μου έχω πολλές τέτοιες περιπτώσεις. 
Κυρίες και κύριοι συνάδελφοι, πρέπει να έχουμε στο μυαλό μας πάντα ότι οι περισσότεροι από αυτούς τους ανθρώπους δεν είναι ούτε μπορούν να βαφτιστούν στρατηγικοί κακοπληρωτές. Δεν μπορεί μια κοινωνία να αντιμετωπίζει με τον ίδιο τρόπο εκείνον που αρνείται να πληρώσει και εκείνον που αντικειμενικά αδυνατεί. 
Κύριε Υπουργέ, υπάρχουν όλα τα συστήματα, υπερσύγχρονα συστήματα, που έπρεπε αυτοί οι άνθρωποι, οι στρατηγικοί κακοπληρωτές, να έχουν εντοπιστεί και όχι να περιμένουμε καταγγελίες για να ενεργήσουμε. Γίνεται ένα πάρτι και τα συστήματα αυτά δεν εντοπίζουν τους κακοπληρωτές και την πληρώνουν οι άνθρωποι οι οποίοι δεν μπορούν να καλύψουν τις ανάγκες τους και όταν φτάσει η ώρα να αγοράσουν, να καταναλώσουν ή να χρειαστεί κάτι έκτακτο να ξοδέψουν, δεν έχουν τη δυνατότητα. 
Κυρίες και κύριοι συνάδελφοι, θα ήθελα να αναφερθώ σε αυτό το σημείο και σε κάτι το οποίο αρέσκεται να κάνει η Κυβέρνηση, να γυρίζει τη συζήτηση στο 2015-2019 και να επιχειρεί να εξομοιώσει σε μεγάλο βαθμό εκείνη την περίοδο με αυτό που συμβαίνει σήμερα. 
Επειδή ήμουν κυβερνητικός Βουλευτής και μάλιστα ως μάχιμος δικηγόρος είχαμε συμβάλλει σε πολλές επιτροπές για τα νομοσχέδια που ήρθαν τότε -και πρέπει ο κόσμος να το γνωρίζει αυτό και να το ακούσει- ο κάθε δανειολήπτης και ο κάθε οφειλέτης τότε είχε τρία βασικά εργαλεία στη διάθεσή του. Το ένα εργαλείο ήταν η παράταση του υπάρχοντος νόμου Κατσέλη, ο οποίος λειτούργησε σωτήρια για πολλές οικογένειες. 
Το δεύτερο εργαλείο που είχε ήταν η διεύρυνση και η επέκταση του νόμου Κατσέλη με την παρέμβαση του τότε Υπουργού Γιώργου Σταθάκη, που συμπεριέλαβε μέσα στις οφειλές που μπορούσαν να ρυθμιστούν από τα δικαστήρια και αυτές που υπήρχαν προς τους δήμους και αυτές που υπήρχαν προς τα ασφαλιστικά ταμεία και σε όλους τους φορείς του Δημοσίου. Αυτό επίσης προστάτεψε χιλιάδες ανθρώπους. Και υπήρχε και ο νόμος Φλαμπουράρη, ο οποίος έβαλε και αυτός δικλείδες προστασίας πρόσθετες, γιατί πράγματι υπήρχαν κάποια κενά. 
Τι έγινε λοιπόν; Το 2015 υπήρχε ένα πλαίσιο το οποίο πραγματικά, όπως περιέγραψα, μέχρι το 2019 έδινε εργαλεία σε αυτούς οι οποίοι επεδίωκαν τη δικαστική προστασία. Από το 2019 και μετά με το σχέδιο Ηρακλής απελευθερώθηκαν πλήρως οι διαδικασίες προς τα funds και μάλιστα οι μεταβιβάσεις έγιναν με πολύ υψηλή εγγύηση του ελληνικού δημοσίου. 
Θέλω να σταθώ σε αυτό, διότι μέσα σε τρία χρόνια από τότε που αναλάβατε μεταβιβάστηκε το 97% των δανείων που είχαν οι τράπεζες σε funds -το 97% επαναλαμβάνω- αγοράστηκαν με τιμές κοντά στο 20% της αξίας των δανείων και στη συνέχεια τα funds διεκδικούσαν την αποπληρωμή του 80% και του 90% του δανείου από τους οφειλέτες και τους εγγυητές, που θα έρθω αργότερα σε αυτό. 
Άρα λοιπόν υπήρξε η απόλυτη ασυδοσία. Δεν υπήρξε κανένα πλαίσιο προστασίας και αυτό έγινε και για δύο ακόμα λόγους. Ο ένας ήταν ότι το πλαίσιο που όντως διαμορφώθηκε τον Δεκέμβρη του 2015 είχε δύο βασικές προϋποθέσεις. Η μία ήταν τα funds και οι servicers που αναλάμβαναν δάνεια να έχουν έδρα στην Ελλάδα, να έχουν ΑΦΜ στην Ελλάδα, να φορολογούνται στην Ελλάδα και μάλιστα με υψηλά ποσοστά. Άρα αυτό ήταν μια δικλείδα ασφαλείας, αυτή που μπορούσε να είναι. 
Το δεύτερο ήταν ότι υποχρεωτικά θα έπρεπε η όποια συμφωνία να λαμβάνει υπόψη και τον δανειολήπτη. Δηλαδή εάν δεν υπήρχε ένας συμβιβασμός πάνω στις πραγματικές ανάγκες και τα επίπεδα διαβίωσης του δανειολήπτη, δεν προχωρούσε καμία συμφωνία ρύθμισης με τα funds. Αυτά άρθηκαν και τα δύο με το σχέδιο Ηρακλής και απελευθερώθηκε πλήρως η διαδικασία. 
Για να φτάσουμε λοιπόν στο σήμερα -γιατί είναι θράσος να συγκρίνεται εκείνη η περίοδος με τη σημερινή- να έχουμε εξώσεις ηλικιωμένων ζευγαριών. Πρόσφατο παράδειγμα στην Κάτω Τούμπα Θεσσαλονίκης, όπου ο πατέρας είχε σοβαρά προβλήματα υγείας με χρήση μόνιμα καθετήρα και μάλιστα για ποιον λόγο; Διότι ο πατέρας αυτός ήταν εγγυητής στο δάνειο του γιου του. 
Η ενημέρωση λοιπόν, με μια απαράδεκτη διαδικασία που ακολουθήθηκε, fast track, έγινε τρεις μέρες πριν από την έξωση, με αποτέλεσμα οι άνθρωποι να αναγκαστούν να μετακινηθούν άμεσα και χωρίς προετοιμασία. Και αυτό όλο μας περιγράφει τη σημερινή εικόνα. Στην Πετρούπολη σήμερα άλλη περίπτωση και σε όλη την Ελλάδα. 
Αυτή λοιπόν, κύριε Υπουργέ, είναι η ζούγκλα. Αυτή είναι η ζούγκλα. Τη ζούμε. Αυτή είναι η εξαθλίωση, είναι το τέλος του δρόμου της κοινωνικής προστασίας και του θεμελιώδους δικαιώματος στη στέγη, που είχε έρθει στη συνταγματική αναθεώρηση του 2019, υπενθυμίζω, και αυτό ως πρόταση της τότε πλειοψηφίας του ΣΥΡΙΖΑ με πρωθυπουργό τον Αλέξη Τσίπρα, προκειμένου να μπουν το ρεύμα, το νερό, οι συλλογικές συμβάσεις εργασίας και η προστασία της πρώτης κατοικίας μέσα στο Σύνταγμα, για να υπάρχει και μια πρόσθετη προστασία. Δεν το δεχτήκατε ως πλειοψηφία μετά και αυτό δεν προχώρησε. 
Κλείνω, κύριε Πρόεδρε, λέγοντας ότι οι εκλογές στις Ηνωμένες Πολιτείες και τα αποτελέσματα έδειξαν ότι ένα προοδευτικό και αριστερό πρόγραμμα με αυτοπεποίθηση και με συγκεκριμένες αιχμές και ρήξεις μπορεί να κερδίσει, αποδεικνύει ότι υπάρχει άλλος δρόμος, ακόμα και στην πιο δύσκολη περιοχή, όπως είναι αυτή του κ. Τραμπ και ότι το κράτος δικαίου, η κοινωνική δικαιοσύνη και η αξιοπρεπής διαβίωση μπορεί να επανέλθει.
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε και εμείς τον κ. Ψυχογιό. 
Να καλέσω τώρα στο Βήμα τον Βουλευτή του ΠΑΣΟΚ - Κινήματος Αλλαγής, τον συνάδελφο κ. Μανώλη Χάρη. Στη συνέχεια, αν μου επιτρέπετε, μένουν οι εξής συνάδελφοι: αμέσως μετά ο κ. Σκυλακάκης, στη συνέχεια ο κ. Γιάννης Οικονόμου, από τη Νέα Δημοκρατία και οι δύο, και ο κ. Παπαηλιού Γιώργος από τον ΣΥΡΙΖΑ και θα κλείσουμε τη σημερινή συνεδρίαση με τον κ. Μάξιμο Σενετάκη. 
Ορίστε, κύριε Χνάρη, έχετε τον λόγο. 
ΕΜΜΑΝΟΥΗΛ ΧΝΑΡΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, πριν τοποθετηθώ επί του σημερινού νομοσχεδίου, δεν θα μπορούσα να μην αναφερθώ ως υπεύθυνος αγροτικής ανάπτυξης στο ζήτημα της καθυστερημένης και ανεπαρκούς πληρωμής της προκαταβολής της βασικής ενίσχυσης του 2026. Συγκεκριμένα, σύμφωνα με την ανακοίνωση της ΑΑΔΕ, στις 31 Οκτωβρίου καταβλήθηκαν μόλις 7,8 εκατομμύρια ευρώ σε 19.800 δικαιούχους, σε σύνολο περίπου 600.000 παραγωγών. 
Αντίθετα, το 2025, τέτοια περίοδο, είχαν καταβληθεί 362 εκατομμύρια ευρώ σε 485 δικαιούχους, δηλαδή με λίγα λόγια καταγράφηκε μείωση περίπου 97,8%. Μάλιστα, ενώ πέρυσι θεωρούσαμε ότι ήταν η χειρότερη χρονιά, εσείς καταφέρατε να μας διαψεύσετε αρνητικά, ξεπερνώντας ακόμα και τα όρια της δικής σας ανικανότητας. 
Για την τεκμηρίωση αυτής της εικόνας καταθέτω στα Πρακτικά συγκριτικούς πίνακες με την πορεία των πληρωμών της προκαταβολής της βασικής ενίσχυσης από το 2016 έως σήμερα. 
(Στο σημείο αυτό ο Βουλευτής κ. Εμμανουήλ Χνάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Όμως εξίσου ανησυχητική είναι και η ροή των οριστικοποιημένων αιτήσεων ενίσχυσης. Συγκεκριμένα, έως σήμερα έχουν οριστικοποιηθεί 250 χιλιάδες αιτήσεις σε σύνολο 600 χιλιάδων δικαιούχων, όταν ο δεύτερος κύκλος των αιτήσεων κλείνει στις 10 Νοεμβρίου και μάλιστα κατόπιν αλλεπάλληλων παρατάσεων που πρόσφατα έχουν δοθεί.
Με αυτά τα δεδομένα, οι εκπρόσωποι του πρωτογενούς κλάδου επισημαίνουν ότι είναι πρακτικά αδύνατο να ολοκληρωθεί η διαδικασία σε αυτά τα χρονικά όρια, με κίνδυνο χιλιάδες παραγωγοί να μείνουν απλήρωτοι και κατά τη δεύτερη πληρωμή, που προγραμματίζεται στις 30 Ιουλίου. Είναι πλέον φανερό ότι η ευθύνη βαραίνει αποκλειστικά και μόνο την Κυβέρνησή σας, η οποία τον περασμένο Αύγουστο μάς ενημέρωσε πανηγυρικά, παρουσία και του ίδιου του Πρωθυπουργού, για την έναρξη λειτουργίας της εφαρμογής myAGRO ως δήθεν μεταρρύθμισης και καινοτομίας.
Σας ερωτώ, λοιπόν, κυρίες και κύριοι της Κυβέρνησης: 
Είναι  μεταρρύθμιση όταν Νοέμβρη μήνα έχει πληρωθεί μόλις το 2,2% των αγροτών της χώρας, όταν στην υπόλοιπη Ευρώπη -Γαλλία, Ισπανία, Ιταλία- η προκαταβολή έχει σχεδόν καταβληθεί στο σύνολο των παραγωγών; 
Είναι μεταρρύθμιση η λειτουργία μιας νέας πλατφόρμας, όταν προηγουμένως δεν έχετε εξασφαλίσει την ορθή και έγκαιρη διασύνδεση με άλλα μητρώα, όπως τον ΑΤΑΚ, το Κτηματολόγιο, τους δασικούς χάρτες;
 Κυρίες και κύριοι της Κυβέρνησης, αποδεικνύεται για ακόμα μια φορά εκ του αποτελέσματος είτε λόγω ανικανότητας είτε λόγω συνειδητής πολιτικής βούλησης ότι ο πρωτογενής και κατ’ επέκταση ο αγροτικός τομέας δεν ήταν ποτέ για σας προτεραιότητα. Όμως οι αγρότες δεν μπορούν να περιμένουν άλλο. Όσο εσείς καθυστερείτε, άλλο τόσο αυξάνονται οι μεγάλες οικονομικές υποχρεώσεις της παραγωγής, καθιστώντας τη βιωσιμότητα των εκμεταλλεύσεων ζητούμενο.
 Για άλλη μια φορά σάς καλούμε να σταθείte στο ύψος των περιστάσεων και να εγγυηθείτε ότι ο κάθε πραγματικός αγρότης θα λάβει άμεσα, πλήρως και ουσιαστικά τα χρήματα τα οποία δικαιούται.
 Κυρίες και κύριοι συνάδελφοι, θα ήθελα επίσης να αναφερθώ στις επιπτώσεις της κλιματικής κρίσης στον τόπο μου, στο Ρέθυμνο, οι οποίες αποδεικνύουν περίτρανα την αναποτελεσματικότητα του επιτελικού σας κράτους. Συγκεκριμένα αναφέρομαι στις τεράστιες καταστροφές που υπέστη ο Δήμος Αγίου Βασιλείου από τη μεγάλη πυρκαγιά του περασμένου καλοκαιριού. Ειδικότερα, σύμφωνα με τις πρώτες εκτιμήσεις κάηκαν περίπου 53.000 στρέμματα και διαπιστώθηκαν εκτεταμένες ζημιές σε κατοικίες, επιχειρήσεις και υποδομές. Παράλληλα, οι απώλειες στο φυτικό και ζωικό κεφάλαιο είναι ιδιαίτερα μεγάλες με σοβαρές επιπτώσεις στην τοπική οικονομία και κυρίως στον πρωτογενή τομέα, ο οποίος αποτελεί βασικό πυλώνα της οικονομικής δραστηριότητας και της απασχόλησης στην ευρύτερη περιοχή. Ωστόσο, παρότι έχουν περάσει τρεις και πλέον μήνες, μέχρι σήμερα δεν έχει ολοκληρωθεί η συνολική αποτίμηση των ζημιών ούτε έχει προχωρήσει ουσιαστικά η αποκατάστασή τους. 
Στο πλαίσιο αυτό η Κυβέρνηση οφείλει να δράσει άμεσα χωρίς καθυστερήσεις και χωρίς να επαναληφθούν φαινόμενα που έχουμε δει σε άλλες περιπτώσεις φυσικών καταστροφών, ακόμα και στην ίδια περιοχή ή όπως αυτά του «Daniel». Πιο συγκεκριμένα, πρέπει να ολοκληρωθούν άμεσα οι καταγραφές και να διασφαλιστεί η ταχεία καταβολή αποζημιώσεων, προκειμένου οι κάτοικοι και οι παραγωγοί της περιοχής να επανέλθουν στην κανονικότητα.
 Κυρίες και κύριοι συνάδελφοι, έρχομαι στο σημερινό νομοσχέδιο. Είναι αυταπόδεικτο ότι το ιδιωτικό χρέος αποτελεί μια από τις μεγαλύτερες απειλές για τα ελληνικά νοικοκυριά και τις μικρομεσαίες επιχειρήσεις. Άλλωστε σύμφωνα με τα επίσημα στοιχεία μόνο το 2025 καταγράφηκαν 25.500 πλειστηριασμοί κατοικιών έναντι 4.500 το 2021. 
Είναι προφανές ότι η κατάσταση αυτή είναι αποτέλεσμα διαδοχικών πολιτικών επιλογών, με αποκορύφωμα τα πεπραγμένα της δικής σας Κυβέρνησης.
Ειδικότερα, είναι αδιαμφισβήτητο ότι κατά τη διακυβέρνηση Τσίπρα - Καμμένου ξεκίνησε η αποδόμηση της προστασίας της πρώτης κατοικίας, ανοίγοντας ουσιαστικά τον δρόμο στη μαζική διενέργεια ηλεκτρονικών πλειστηριασμών. Άλλωστε κατά την περίοδο 2015-2019 οι εταιρείες διαχείρισης είχαν ήδη αναλάβει δάνεια ύψους 18 δισεκατομμυρίων ευρώ. Έπειτα η Κυβέρνηση της Νέας Δημοκρατίας ήρθε να δώσει τη χαριστική βολή. Συγκεκριμένα, καταργήσατε οριστικά και πλήρως την προστασία της πρώτης κατοικίας, αφήνοντας απροστάτευτους χιλιάδες δανειολήπτες απέναντι στις καταχρηστικές, αδιαφανείς και παράνομες πρακτικές των funds και των servicers. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτού)
Σήμερα μετά από επτά χρόνια διακυβέρνησης έρχεστε εξ ανάγκης και προεκλογικά ως εκείνοι που δήθεν θα έλυναν το πρόβλημα, φέρνοντας ένα αποσπασματικό νομοσχέδιο που δεν ανταποκρίνεται στις πραγματικές ανάγκες της κοινωνίας. Άλλωστε οι ειλικρινείς σας προθέσεις αποκαλύφθηκαν με το άρθρο 23 το οποίο έδινε τη δυνατότητα στα funds και τους servicers να προχωρήσουν σε κατασχέσεις σε πλειστηριασμούς με μόνη την υπογραφή ενός απλού ιδιωτικού συμφωνητικού χωρίς να προηγηθεί η προβλεπόμενη δικαστική διαδικασία. Τελικά αποσύρατε άρον άρον την εν λόγω διάταξη μετά την πίεση ιδίως του ΠΑΣΟΚ, το οποίο έδρασε άμεσα και θεσμικά μέσα στη Βουλή, διασφαλίζοντας τα δικαιώματα των δανειοληπτών. Στο πλαίσιο αυτό σας καλούμε να υπερψηφίσετε την τροπολογία που καταθέσαμε για την κατάργηση αντίστοιχης διάταξης για τις συμβάσεις του εξωδικαστικού μηχανισμού. Διαφορετικά δεν μπορείτε να επικαλείστε την προστασία των δανειοληπτών, όταν εξακολουθείτε να διατηρείτε ευνοϊκά μέτρα αποκλειστικά για τις τράπεζες.
 Αναφορικά με τα άρθρα 35 έως 37 του νομοσχεδίου η Κυβέρνηση έρχεται εξ ανάγκης να υιοθετήσει την πρόταση του ΠΑΣΟΚ για ρύθμιση οφειλών με εκατόν είκοσι δόσεις μόνο κατ’ όνομα. Η πρότασή σας δεν προβλέπει καμία μείωση στις προσαυξήσεις, διατηρεί υψηλό επιτόκιο 5,84 αντί για 3% που προτείνουμε και δεν προβλέπει τη διαγραφή του 30% της οφειλής για όσους τηρούν τη ρύθμιση. Επιπλέον, περιορίζει τη ρύθμιση μόνο στις οφειλές που κατέστησαν ληξιπρόθεσμες έως 31 Δεκεμβρίου του 2024 και αφήνει εκτός τα χρέη προς δήμους, αποκλείοντας με αυτόν τον τρόπο έναν σημαντικό αριθμό οφειλετών. 
Απέναντι σε αυτήν την πραγματικότητα το ΠΑΣΟΚ έχει καταθέσει ολοκληρωμένη πρόταση με συγκεκριμένες λύσεις και ουσιαστική προστασία των οφειλετών:
 Κατ’ αρχάς προτείνουμε την επαναφορά της προστασίας της πρώτης κατοικίας με μακροχρόνιες και βιώσιμες ρυθμίσεις έως τριάντα πέντε έτη, καθώς και ειδική προστασία της αγροτικής περιουσίας. Με αυτόν τον τρόπο διασφαλίζουμε την αξιοπρέπεια των αγροτών, την επισιτιστική ασφάλεια της χώρας και την κοινωνική συνοχή της υπαίθρου.
 Επίσης, κατοχυρώνουμε το δικαίωμα προαίρεσης του δανειολήπτη, ώστε να μπορεί να αγοράζει το δάνειό του πριν αυτό μεταβιβαστεί σε funds και servicers.
Παράλληλα εφαρμόζουμε αυστηρή εποπτεία σε funds και servicers, με πλήρη ενημέρωση των δανειοληπτών, με αποτελεσματικές κυρώσεις για καταχρηστικές πρακτικές. 
Επιπρόσθετα, προτείνουμε ουσιαστικές λύσεις για τα δάνεια σε ελβετικό φράγκο, ώστε να αντιμετωπιστεί το υπέρογκο βάρος που επωμίστηκαν οι δανειολήπτες από τις διακυμάνσεις της ισοτιμίας, αλλά και συγκεκριμένες παρεμβάσεις για την προστασία των εγγυητών. 
Κυρίες και κύριοι της Κυβέρνησης, η διαφορά μας με τη Νέα Δημοκρατία είναι απολύτως ξεκάθαρη. Απέναντι σε μια Κυβέρνηση που υπηρετεί και νομοθετεί για τα funds και τους servicers, εγκαταλείποντας τον πολίτη, τον αγρότη και τον μικρομεσαίο επιχειρηματία, το ΠΑΣΟΚ προτάσσει ένα ολοκληρωμένο πλαίσιο προστασίας, γιατί η δεύτερη ευκαιρία πρέπει να είναι πραγματική ευκαιρία αξιοπρέπειας και δεν μπορεί να είναι προνόμιο λίγων και ισχυρών. Πρέπει να είναι δικαίωμα κάθε πολίτη που βρέθηκε σε οικονομικό αδιέξοδο, αλλά θέλει να σταθεί στα πόδια του και να δημιουργήσει ξανά. Αυτή είναι η πολιτική επιλογή του ΠΑΣΟΚ, μια πολιτική που δεν αφήνει κανένα…
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Χνάρη.
Καλώ τώρα στο Βήμα τον Βουλευτή της Νέας Δημοκρατίας, τον συνάδελφο Θόδωρο Σκυλακάκη. 
Κύριε Σκυλακάκη, έχετε τον λόγο. 
ΘΕΟΔΩΡΟΣ ΣΚΥΛΑΚΑΚΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι -για την ακρίβεια, κύριοι συνάδελφοι, αυτή την ώρα-, το νομοσχέδιο αναλύθηκε διεξοδικά. Είναι καλό νομοσχέδιο και το ψηφίζω, προπαντός γιατί βάζει προθεσμίες και στους πιστωτές και προστατεύει πρώτα αυτόν που πληρώνει. 
Θέλω όμως στηρίζοντάς το να θέσω δύο προβληματισμούς που δεν έχουν ειπωθεί ως τώρα στην Αίθουσα. Ο πρώτος αφορά την πρώτη κατοικία που δεν πρέπει να την βλέπουμε ως πρόβλημα, προπαντός χρηματοοικονομικό, που αφορά μόνο την προστασία των οφειλετών, αλλά ως μία πολιτική με πολύ ευρύτερες φιλοδοξίες και στόχους. 
Στο βιβλίο μου για τον καινούργιο κόσμο που έρχεται, έχω υποστηρίξει ότι πρέπει να ξεκινήσουμε άμεσα τη μακρά πορεία που θα οδηγήσει στη θέσπιση της απαραβίαστης πρώτης κατοικίας ως καθολικού κοινωνικού δικαιώματος. Το λέω και για την Αριστερά. 
Σε έναν κόσμο που η τεχνολογία θα οδηγήσει σε πολύ μεγαλύτερο πλούτο, τεράστια ενίσχυση του κεφαλαίου σε σχέση με την εργασία και κατά συνέπεια πολύ μεγαλύτερες κοινωνικές ανισότητες, οι πολιτικές στέγασης που εφαρμόζονταν μέχρι σήμερα πρέπει να αλλάξουν ριζικά φιλοσοφία. Δεν πρόκειται για ουτοπία. 
Η Σιγκαπούρη, μια χώρα που ξεκίνησε φτωχή -μικρή χώρα, μια μεγάλη πόλη στην ουσία- έκανε το μεγαλύτερο μέρος αυτής της διαδρομής εδώ και δεκαετίες χωρίς να έχει αξιόλογους φυσικούς πόρους. Η ιδιοκατοίκηση ήταν εκεί στο 29% το 1970 και έφτασε στο 88% το 1990, σε είκοσι μόλις χρόνια και η βάση της πολιτικής που εφάρμοσε δεν ήταν η προστασία, ήταν η δημόσια γη. 
Και εμείς έχουμε τεράστια δημόσια περιουσία που δεν έχει λειτουργικό σκοπό, δεν αξιοποιείται, κάθεται, περιλαμβανομένων και όσων περιουσιών έχουν φτάσει στα χέρια του κράτους από οφειλές και κληρονομιές. Πιστεύω ότι πρέπει να διαθέσουμε το σύνολό της για την πρώτη κατοικία και να περιλάβουμε σε αυτό το σχέδιο και τους πιο ευάλωτους Έλληνες που είναι αόρατοι ως σήμερα για το κράτος γιατί δεν θεωρούνται ευάλωτοι, με τα παραδοσιακά κριτήρια. 


Το λέω αυτό για τον φίλο μου τον Θάνο Πετραλιά ο οποίος παίζει συνήθως ρόλο καταλυτικό για τον ορισμό των ευάλωτων. 
Δεν αναφέρομαι σε όσους δεν έχουν περιουσία. Αναφέρομαι σε εκείνους που έχουν αρνητική περιουσία, δηλαδή αν αφαιρέσεις από την κινητή και ακίνητη περιουσία τους τις οφειλές, καταλήγεις σε αρνητικό νούμερο, πολλές φορές πολλαπλάσιο των ετήσιων εισοδημάτων τους. Συνεπώς, να περιλάβουμε και τους ευάλωτους, όσους έχουν τυπικά πρώτη κατοικία, αλλά στην πραγματικότητα δεν έχουν γιατί χρωστάνε το 70% ή 80% ή 150% αυτής της κατοικίας, ενώ για λόγους ηλικίας, γιατί αυτούς συνήθως τους χτύπησε η κρίση, έχουν χάσει πια τη δυνατότητα να αποπληρώνουν τις οφειλές τους οι ίδιοι με την εργασία τους και στηρίζονται πολλές φορές στην εργασία των παιδιών τους για να βγουν από το αδιέξοδο. 
Εδώ πρέπει εμείς ως Κυβέρνηση να τολμήσουμε, είτε στο πρόγραμμά μας στις επόμενες εκλογές ή και νωρίτερα, να ξαναδούμε τα κριτήρια της ευαλωτότητας.
Σήμερα, ευάλωτος τυπικά αν ζει μόνος του είναι κάποιος που έχει εισόδημα -που δηλώνει δηλαδή ότι έχει εισόδημα- έως επτά χιλιάδες ευρώ και ακίνητα ως εκατόν είκοσι χιλιάδες ευρώ. Το δάνειο δεν αναφέρεται πουθενά. Δεν μπορεί να βλέπουμε έναν 75χρονο με σπίτι και δάνειο που ξεπερνά την αξία του σπιτιού, άρα με αρνητική περιουσία, χωρίς πια ικανότητα για εργασία και με χίλια ευρώ σύνταξη, δηλαδή πάνω από τα εφτά χιλιάρικα, και να τον αντιμετωπίζουμε ως οικονομικά πιο εύρωστο από έναν υγιέστατο σαραντάρη με χαμηλό εισόδημα - που δηλώνει- και χαμηλή, αλλά θετική περιουσία. Δηλαδή, δίνουμε τους περιορισμένους κοινωνικούς πόρους μόνο στον δεύτερο και ο πρώτος να πηγαίνει στον Καιάδα. Οι νέες τεχνολογίες μας δίνουν τη δυνατότητα να υπολογίσουμε όλα αυτά με απίστευτη ακρίβεια και αποτελεσματικότητα. 
Ο δεύτερος προβλήματος που θέλω να θέσω αφορά στο πώς βρέθηκε ο 75χρονος με αρνητική περιουσία, γιατί δεν ήρθε από το πουθενά αυτό. Πληρώνουμε ακόμη, δεκαεπτά χρόνια μετά το ξέσπασμα της κρίσης, την τεράστια κοινωνική καταστροφή που δημιούργησε η δημοσιονομική αφροσύνη. 
Από τότε που θυμάμαι την πολιτική και είναι πολύς καιρός, τη δεκαετία του ‘80 και νωρίτερα, θυμάμαι σχεδόν το σύνολο των κομμάτων της εκάστοτε αντιπολίτευσης να ζητά δημοσιονομική χαλάρωση και να υπόσχεται στον λαό χρήματα που η οικονομία δεν έχει δημιουργήσει. Εξαίρεση αποτέλεσαν κορυφαίοι ηγέτες της παράταξής μας όπως σημαντικότεροι ο Κωνσταντίνος Καραμανλής και ο Κωνσταντίνος Μητσοτάκης.
Όμως, τον δημοσιονομικό λαϊκισμό, κύριοι συνάδελφοι, αργά ή γρήγορα πάντοτε τον πληρώνουμε. Η κρίση του 2009 ήταν η πιο χαρακτηριστική περίπτωση και την πληρώνουμε ακόμα. Η οικονομία φούσκωσε με δανεικά που δεν μπορούσαν ποτέ να εξυπηρετηθούν, με ευθύνη πολλαπλή, αφού και η αντιπολίτευση, αντί να ζητά αυτοσυγκράτηση, μιλούσε για νέες δαπάνες και η Αριστερά, ειδικά σε όλες τις αποχρώσεις και εκφάνσεις, πρωταγωνιστούσε στο ακατάπαυστο πιπίλισμα της καραμέλας της λιτότητας. Νομίζω ότι δεν υπήρχε εκείνη την περίοδο, τη δεκαετία του 2000, περισσότερο χρησιμοποιημένη λέξη από τη λέξη «λιτότητα». 
Την ώρα που συνέβαιναν αυτά που συνέβησαν, τι συνέβη και αφορά στους δανειολήπτες; Η δημοσιονομική πολιτική με δανεικά φούσκωσε πλασματικά τις αξίες των ακινήτων. Οι απλοί άνθρωποι πίστεψαν στις ηγεσίες τους -πολιτικές και οικονομικές, περιλαμβάνω εδώ και τις τότε ηγεσίες των τραπεζών- και πήραν δάνεια και βρέθηκαν σε λίγα χρόνια στην απόλυτη θύελλα. Είδαν να καταρρέουν ταυτόχρονα η αξία του σπιτιού τους έναντι της οποίας είχαν δανειστεί και τα εισοδήματά τους και να μπαίνουν στην κατηγορία των δανειοληπτών που δεν μπορούσαν ποτέ να ξεπληρώσουν. Πολλοί μπήκαν μάλιστα από σπόντα ως εγγυητές, μία υπογραφή που φαινόταν άκακη τους κατέστρεψε τη ζωή. 
Δεν τα λέω αυτά σήμερα με την ασφάλεια της απόστασης. Ο Γιάννης Οικονόμος, ο συνάδελφος που θα με ακολουθήσει εδώ, θυμάται ότι τα έλεγα και τότε όταν ξέσπασε η κρίση, από την πρώτη ώρα, με ειλικρίνεια τι σημαίνει και τι πρέπει να γίνει και προφανώς πλήρωσα και το αντίστοιχο τίμημα. 
Τα σχεδόν ογδόντα δισεκατομμύρια που διαχειρίζονται σήμερα οι servicers είναι προπαντός ο λογαριασμός εκείνης της εποχής και είναι ένα πρόβλημα που μόνο ο χρόνος, η οικονομική ανάπτυξη και η κοινωνική κατανόηση και βοήθεια μπορούν να λύσουν.
Όμως, το δίδαγμα «ποτέ πια δημοσιονομική αφροσύνη, γιατί την πληρώνουμε όλοι», δεν το έχει καταλάβει ακόμη μεγάλο τμήμα της αντιπολίτευσης που αναμασά πάλι καταστροφικές υποσχέσεις. 
Εδώ συναντώνται οι δύο προβληματισμοί: Η κατοικία ως καθολικό δικαίωμα δεν χτίζεται με δανεικά, χτίζεται με πραγματικούς πόρους, όπως η δημόσια περιουσία, οι πόροι από οικονομική ανάπτυξη και με δημόσια οικονομικά που δεν θα ξαναφέρουν ποτέ ξανά τη χώρα στο χείλος της καταστροφής. Μόνον ένα κράτος που δεν επαναλαμβάνει την αφροσύνη μπορεί να υποσχεθεί στέγη και πραγματική προστασία, που να ξεκινά από τους ευάλωτους, τους πραγματικά ευάλωτους και να διευρύνεται σταδιακά ώστε να περιλάβει ολόκληρη την κοινωνία. 
Γι’ αυτό ψηφίζω το νομοσχέδιο και ανοίγω ταυτόχρονα τη συζήτηση για το πώς θα προχωρήσουμε στο επόμενο βήμα. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Σκυλακάκη.
Και να καλέσω τώρα στο Βήμα τον Βουλευτή της Νέας Δημοκρατίας, τον συνάδελφο Γιάννη Οικονόμου. Κύριε Οικονόμου, έχετε τον λόγο. 
ΙΩΑΝΝΗΣ ΟΙΚΟΝΟΜΟΥ: Ευχαριστώ, κύριε Πρόεδρε.
Κύριε Υπουργέ, κύριοι συνάδελφοι, όταν οι οικονομίες και οι κοινωνίες δοκιμάζονται από συνεχείς εξωτερικές κρίσεις μπαίνει ένα τεράστιο ζήτημα: Τι ακριβώς σημαίνει ανθεκτικότητα των κοινωνιών και των οικονομιών απέναντι σε αυτό; Ανθεκτικότητα για μένα σημαίνει να μην διαλύεται η παραγωγική βάση μιας χώρας, μπορώντας να απορροφήσει τους κραδασμούς των εξωτερικών κρίσεων, να μην διασαλεύεται η κοινωνική της συνοχή και να μην ακυρώνεται η προοπτική της νέας γενιάς για το μέλλον. 
Και τα τρία αυτά συνδέονται με ένα βασικό ζήτημα που επιχειρεί να αντιμετωπίσει το νομοσχέδιο - όχι μόνο το σημερινό νομοσχέδιο, αλλά και μια σειρά πολιτικών όλα τα προηγούμενα χρόνια της Κυβέρνησής μας-  και το ζήτημα αυτό είναι το ιδιωτικό χρέος. Το ιδιωτικό χρέος πράγματι συνιστά μία τεράστια απειλή, ένα κίνδυνο, μια βόμβα στα θεμέλια και στην προοπτική και για τα τρία προηγούμενα που τόνιζα, δηλαδή και για την παραγωγική βάση και για την κοινωνική συνοχή και για την προοπτική της νέας γενιάς. 
Κυρίες και κύριοι συνάδελφοι, η δεύτερη ευκαιρία όταν ζούμε σε εποχή συνεχόμενων κρίσεων, όταν βγαίνουμε από μια δεκαετία χρεοκοπίας και μνημονίων σε μια χώρα δεν πρέπει να θεωρείται ούτε προνόμιο, ούτε μια αφηρημένη ευχή. Η δεύτερη ευκαιρία οφείλει να είναι μια προϋπόθεση για την στήριξη, τη δημιουργία μιας συνεκτικής μεσαίας τάξης και τη δημιουργία προϋποθέσεων έτσι ώστε ο κόσμος να μπορέσει να συμμετάσχει ξανά στη δημιουργία και να διεκδικήσει με ουσιαστικούς όρους το δικαίωμα στην προκοπή και στην κοινωνική εξέλιξη.
Εδώ έρχεται ο ρόλος της πολιτικής και εδώ υπάρχει μια μεγάλη τομή στο πολιτικό σκηνικό της χώρας μας και σήμερα. Τι είναι αυτό που αποτελεί πραγματικά μια δεύτερη ευκαιρία και πώς μπορεί ουσιαστικά να λειτουργήσει; Είναι η λογική της οριζόντιας διαγραφής των χρεών «με ένα νόμο και ένα άρθρο»; Είναι η υιοθέτηση όλων αυτών των ευχάριστων στα αυτιά φωνών που κατηγορούν το κακό σύστημα και τους πολιτικούς τους αντιπάλους ότι έχουν στο μυαλό τους να νομοθετήσουν μόνο για τα funds και τους servicers και τους τραπεζίτες, λες ένα κόμμα σαν τη Νέα Δημοκρατία, με βαθιές λαϊκές ρίζες που ψηφίζεται από μεγάλα κομμάτια της ελληνικής κοινωνίας, έχει ως αγωνία να ψηφίζει νόμους για να κρατάει ευχαριστημένος τους λίγους και όχι τους πολλούς; Ή είναι τα συγκεκριμένα μέτρα που έρχονται και απαντούν με ουσιαστικό περιεχόμενο σε παθογένειες του συστήματος και σημειακά και σειριακά και το βελτιώνουν με μια ακολουθία πολιτικών;
Αυτό είναι ένα μεγάλο ερώτημα, ένα κρίσιμο ερώτημα που οι υπεύθυνες πολιτικές δυνάμεις που κυβέρνησαν ή θέλουν να κυβερνήσουν ξανά τον τόπο, που αποδέχονται ότι πρέπει να ακολουθούμε κανόνες οι οποίοι δεν είναι μόνο δικοί μας, αλλά είναι και ευρύτεροι κανόνες μέσα σε συστήματα και οντότητες που συμμετέχει η Ελλάδα, οφείλουν να γνωρίζουν και να μιλούν με ειλικρίνεια στον Ελληνικό λαό. 
Δεν είναι λοιπόν από τη μια οι κακοί οι οποίοι νομοθετούν για το συμφέρον των τραπεζιτών και των λίγων και από την άλλη όσοι έχουν ως αγωνία και ως προτεραιότητα να υπερασπίζονται την κοινωνία, γιατί η δεύτερη πολιτική πολλές φορές καταντά να είναι μια καρικατούρα κοινωνικής πολιτικής που μπορεί να οδηγήσει σε μεγαλύτερα προβλήματα. 
Πώς θα απαντούμε εμείς απέναντι σε αυτήν τη διαιρετική τομή; Απαντούμε με συγκεκριμένους κανόνες και με συγκεκριμένους νόμους. Φέρνουμε ένα νόμο που αυξάνει την εποπτεία απέναντι στους servicers. Φέρνουμε έναν νόμο που αντιμετωπίζει ουσιαστικά προβλήματα και αδιέξοδα με τα οποία έρχονταν αντιμέτωποι δανειολήπτες που για διάφορους λόγους βρέθηκαν σε αδυναμία να αποπληρώσουν τα δάνειά τους -αιφνιδιαστική ενημέρωση, πώληση των δανείων τους ακόμη και των συνεπών δανειοληπτών σε άλλους παρόχους. 
Ερχόμαστε και λέμε ότι το επιτόκιο θα είναι 3%. Ερχόμαστε και λέμε ότι το ανώτερο θα είναι 15% σε ότι αφορά την προκαταβολή για να ξεκινήσει η συζήτηση. Θωρακίζουμε ακόμη περισσότερο τον εξωδικαστικό μηχανισμό. Φέρνουμε τις 120 δόσεις. Προστατεύουμε τους συνεπείς δανειολήπτες. Βάζουμε μεγάλα πρόστιμα στους servicers που παραβιάζουν τον νόμο. Κυρίως όμως δημιουργείται μια φιλοσοφία και ένα πλαίσιο που να ξέρει ο καθένας ότι δεν μπορεί να είναι ανεξέλεγκτος και να λειτουργεί με τρόπο εκτός του νομικού πλαισίου. 
Κυρίες και κύριοι συνάδελφοι, ένα από τα μεγαλύτερα προβλήματα που δυσκολεύει τη συζήτηση και την ουσιαστική βοήθεια του κράτους απέναντι στους δανειολήπτες είναι ο λαϊκισμός. Λαϊκισμός που πολλές φορές τροφοδοτείται και από την τακτική και των χρηματοπιστωτικών ιδρυμάτων. Η αλήθεια είναι ότι και τα ίδια τα χρηματοπιστωτικά ιδρύματα πολλές φορές τρέφουν αυτόν τον λαϊκισμό με άφρονες ενέργειες, με επιμονή -θα έλεγα- σε μια σειρά από πράγματα που εξοργίζουν την κοινωνία, χωρίς να αποκομίζουν ουσιαστικό όφελος ούτε τα ίδια τα χρηματοπιστωτικά ιδρύματα. Για παράδειγμα, η χρέωση μιας σειράς τραπεζικών πρακτικών επί χρόνια. Είναι ακατανόητη η επιμονή από την πλευρά των χρηματοπιστωτικών ιδρυμάτων προς αυτήν την κατεύθυνση. Ούτε τα ίδια αποκομίζουν ουσιαστικό όφελος, ούτε κάνουν καμιά μεγάλη διαφορά, αντίθετα τροφοδοτούν αυτόν τον λαϊκισμό και εξοργίζουν ακόμη περισσότερο την κοινωνία προς την κατεύθυνση αυτή. 
Όμως, επαναλαμβάνω και πάλι, το πολιτικό μας σύστημα οφείλει με μεγαλύτερη ωριμότητα να αντιληφθεί ότι η δεύτερη ευκαιρία προφανώς και δεν πρέπει να θεωρείται προνόμιο ή πολυτέλεια, αλλά πρέπει να δίνεται. Όμως, να ξεκαθαρίσουμε ποιος δικαιούται αυτήν τη δεύτερη ευκαιρία και πώς μπορεί αυτή η δεύτερη ευκαιρία να είναι ουσιαστική, χωρίς να δημιουργήσει μια ευρύτερη κουλτούρα μη τήρησης των υποχρεώσεων, γιατί και αυτό είναι πάρα πολύ σημαντικό, χωρίς να δημιουργήσει μία κουλτούρα υποστήριξης και στρατηγικών κακοπληρωτών που θα αναζητήσουν παράθυρα.
Ανοίγω μια παρένθεση. Δεν ήμουν στην Αίθουσα, αλλά άκουσα με προσοχή την τοποθέτηση του κ. Ανδρουλάκη, του Αρχηγού της Αξιωματικής Αντιπολίτευσης, στον διάλογό του και με τον κ. Πιερρακάκη. Λέει ο κύριος Ανδρουλάκης κάποια στιγμή: «Μας κατηγορήσατε ότι είπαμε εμείς στο ΠΑΣΟΚ να μπορεί ο δανειολήπτης να αγοράσει τα δάνειά του, όπως και οι servicers. Δεν είπαμε αυτό». Αυτό είπαν. Και όταν τους αποκαλύψαμε ότι αυτό που είπαν και μάλιστα είπαν ότι ισχύει και στην Κύπρο, δεν ισχύει ούτε καν στην Κύπρο, προσπάθησαν να το μαζέψουν. «Εμείς, λέει, δεν είπαμε αυτό. Είπαμε να μπορεί να το αγοράζει με μια προαίρεση». Ποια προαίρεση; Πόσο να το αγοράζει; Πόσο ακριβότερα; 10%; 20%; 30%; 50%; Αυτό δεν δημιουργεί μία κουλτούρα μη πληρωμής; Αν κάποιος ξέρει ότι αν αφήσει το δάνειο του να «σκάσει», θα έρθει κάποια στιγμή να το πληρώσει με πολύ πιο προνομιακούς όρους, έχει κανένα κίνητρο να το πληρώνει στην ώρα του; Και είναι αυτό υπεύθυνη πολιτική πρόταση από Αρχηγό κόμματος που έχει κυβερνήσει τον τόπο και που φιλοδοξεί να τον ξανακυβερνήσει;
Τα λέω όλα αυτά, γιατί στο τέλος της ημέρας καλή η θεωρία, αλλά όσο ζυγίζει ένα δράμι πράξης, δεν ζυγίζει ένας τόνος θεωρίας. Απέναντι σε όλα αυτά, απέναντι στα πράγματα που μπορεί να ακούγονται ευχάριστα στα αυτιά των πολιτών, απέναντι σε θεωρίες, απέναντι σε αόριστες εξαγγελίες, που όταν έρχεται η ώρα της τεκμηρίωσης, αποφεύγει κανείς την τεκμηρίωση και μένει στο σύνθημα, όπως το συγκεκριμένο παράδειγμα που ανέφερα πριν, η Κυβέρνηση απαντά με συγκεκριμένες πράξεις. Γιατί οι συγκεκριμένες πράξεις είναι οι 120 δόσεις. Συγκεκριμένες πράξεις είναι το 3% επιτόκιο. Συγκεκριμένη πράξη είναι το 15% της προκαταβολής. Συγκεκριμένη πράξη είναι η προστασία του συνεπούς δανειολήπτη. Συγκεκριμένη πράξη είναι η αυξημένη εποπτεία απέναντι στους servicers που περιλαμβάνει ανάμεσα σε άλλα το συγκεκριμένο νομοσχέδιο και γι’ αυτόν τον λόγο το υπερψηφίζω.
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Οικονόμου.
Να καλέσω τώρα στο Βήμα τον Βουλευτή του ΣΥΡΙΖΑ-Προοδευτική Συμμαχία, τον συνάδελφο κ. Γιώργο Παπαηλιού. 
Κύριε Παπαηλιού, έχετε τον λόγο.
ΓΕΩΡΓΙΟΣ ΠΑΠΑΗΛΙΟΥ: Κύριε Πρόεδρε, κυρίες και κύριοι συνάδελφοι, αν και προχωρημένη η ώρα, θα ήθελα να ξεκινήσω κάνοντας κάποιες αναφορές για τον τρόπο που εισήχθη και για το νομοσχέδιο αυτό καθαυτό. Ομιλεί για την προστασία των συνεπών οφειλετών, θα έλεγα όμως ότι από το περιεχόμενό του προκύπτει ότι δεν πρόκειται για προστασία οφειλετών, αλλά πρόκειται για προστασία και ενίσχυση των τραπεζών, των funds και των servicers.
Σήμερα ετέθη από πολλούς ομιλητές ένα ερώτημα. Ποιος είναι αυτός ο οποίος συνέταξε ειδικότερα και συγκεκριμένα το άρθρο 23, το οποίο αποσύρατε κακήν κακώς, υποχωρώντας ατάκτως από μία ρύθμιση την οποία θεωρώ ότι πιστεύετε ως Κυβέρνηση; Σημασία δεν έχει ποιος συνέταξε το συγκεκριμένο άρθρο για να αναζητηθούν ευθύνες σ’ αυτόν, αλλά ποιος εισήγαγε το συγκεκριμένο άρθρο και ποιος το υπερασπίστηκε μέχρι ενός σημείου, όταν πλέον η κοινωνική κατακραυγή και η αντίδραση ευρέων κοινωνικών ομάδων, αλλά και των κομμάτων της Αντιπολίτευσης, σας υποχρέωσε να υποχωρήσετε, να αναδιπλωθείτε. 
Το ιδιωτικό χρέος, που έχει ανέλθει μάλιστα σε δυσθεώρητα ύψη, με το νομοσχέδιο αντιμετωπίζεται όχι με τρόπο που να διευκολύνει τους δανειολήπτες, αλλά με τρόπο που ευνοούνται τα funds και οι servicers. Το ιδιωτικό χρέος αποτελεί ανοιχτή πληγή για την ελληνική κοινωνία και την ελληνική οικονομία. Εκτιμώ ότι στο άρθρο 23, όπως και στο σύνολο του νομοσχεδίου, έτσι όπως το εισήγαγε η Κυβέρνηση, αποτυπώνεται η πραγματική βούληση της Κυβέρνησης και του κυβερνώντος κόμματος. Το γεγονός ότι αποσύρατε το συγκεκριμένο άρθρο θα έλεγα ότι δεν ανταποκρίνεται στην πραγματική σας βούληση. 
Κυρίες και κύριοι συνάδελφοι, το νομοσχέδιο είναι ένα πολυθεματικό νομοσχέδιο που συγκεντρώνει ετερογενή θέματα. Αποδυναμώνει τη δυνατότητα ουσιαστικής δημόσιας διαβούλευσης και εξειδικευμένης κοινοβουλευτικής επεξεργασίας. Η Κυβέρνηση οφείλει να αιτιολογεί αυτοτελώς κάθε σημαντική επιλογή και να παρέχει επαρκή στοιχεία για το πρόβλημα που επιχειρεί να λύσει, τις εναλλακτικές λύσεις και τις επιπτώσεις της. Η κεντρική πολιτική διαχωριστική γραμμή είναι σαφής: Για ποιον λειτουργεί η συγκεκριμένη οικονομική ρύθμιση; Για την ταχύτερη εξυπηρέτηση των ισχυρών φορέων της αγοράς ή για μια οικονομία όπου τα δικαιώματα των πολιτών, η παραγωγική δραστηριότητα και η κοινωνική συνοχή έχουν ισότιμη θέση; Εμείς ως ΣΥΡΙΖΑ οφείλουμε να αναγνωρίσουμε τις αναγκαίες θεσμικές βελτιώσεις, αλλά να απαιτήσουμε δεσμευτικές εγγυήσεις κοινωνικού αποτελέσματος, ελέγχου και λογοδοσίας. 
Για τη ρύθμιση των οφειλών προβλέπεται μία αυτοτελής τυποποιημένη διαδικασία διμερούς ρύθμισης αντί του Κώδικα Δεοντολογίας με απάντηση του πιστωτή εντός τριών μηνών και ολοκλήρωση εντός έξι μηνών. Η πρόβλεψη προθεσμιών μπορεί να περιορίσει την αβεβαιότητα και τις ατέρμονες διαπραγματεύσεις. Το βασικό, όμως, ερώτημα παραμένει αν ο πιστωτής υποχρεώνεται να αιτιολογήσει ουσιαστικά την απόρριψη μιας βιώσιμης πρότασης και αν υπάρχει αποτελεσματικός ανεξάρτητος έλεγχος. Χωρίς πραγματικό δικαίωμα επανεξέτασης, η ταχύτερη διαδικασία σημαίνει ή μπορεί να σημαίνει απλώς ταχύτερη άρνηση. Πρέπει να ζητούνται σαφή κριτήρια υπολογισμού του διαθέσιμου εισοδήματος, προστασία εύλογων δαπανών διαβίωσης και διαδικαστικές εγγυήσεις από την αναγκαστική εκτέλεση. Η επιτάχυνση της διαδικασίας δεν ταυτίζεται με το δίκαιο του αποτελέσματός της. 



Η επιτάχυνση της διαδικασίας δεν ταυτίζεται με το δίκαιο του αποτελέσματός της. Όταν ο οφειλέτης προσέρχεται σε διαπραγμάτευση με έναν οργανωμένο πιστωτή που διαθέτει πλήρη πληροφόρηση, νομική υποστήριξη και δυνατότητα να κινήσει μέτρα εκτέλεσης, η τυπική ισότητα των μερών είναι συχνά πλασματική. Η πολιτεία, λοιπόν, οφείλει να διορθώνει αυτή την ανισορροπία και όχι να την περιβάλλει με ένα αυστηρότερο χρονοδιάγραμμα.
Ως προς τους servicers, η ενίσχυση των εξουσιών της Τράπεζας της Ελλάδος και η δημοσιοποίηση κυρώσεων μπορούν να λειτουργήσουν αποτρεπτικά. Δεν αρκεί, ωστόσο, να αυξηθεί το θεσμικό οπλοστάσιο. Χρειάζεται προσβάσιμος μηχανισμός καταγγελιών, μετρήσιμα αποτελέσματα ελέγχων και σαφής αποκατάσταση του οφειλέτη όταν διαπιστώνεται παράβαση. Η ενημέρωση για το ύψος της οφειλής πρέπει να είναι πλήρης, επαληθεύσιμη και έγκαιρη, με αναλυτική διάκριση κεφαλαίου, τόκων εξόδων και καταβολών. Αυτό, βέβαια, το θυμηθήκατε τώρα, μετά από επτά χρόνια διακυβέρνησης, όταν η αγορά και ειδικά η αγορά με την παρέμβαση των servicers έχει καταστεί πραγματική ζούγκλα. Χρειάστηκαν, λοιπόν, επτά χρόνια για την Κυβέρνηση να συνειδητοποιήσει την κατάσταση έτσι όπως διαμορφώνεται σήμερα.
Η αδιαφάνεια στην αγορά απαιτήσεων, κυρίες και κύριοι συνάδελφοι, δεν είναι απλώς τεχνικό πρόβλημα, επηρεάζει άμεσα την περιουσία και την αξιοπρέπεια χιλιάδων ανθρώπων.
 Τώρα, για να τελειώσω, γιατί βλέπω ότι ο χρόνος είναι αμείλικτος, θα ήθελα να κάνω μια αναφορά μόνο στο τραπεζικό σύστημα και τη διαχείριση κινδύνων. Η αυστηρότερη εποπτεία, η κεφαλαιακή επάρκεια και η διαχείριση κινδύνων αποτελούν δικλείδες για τη σταθερότητα. Πρέπει, όμως, να ελεγχθεί κατά πόσον το νέο πλαίσιο ενισχύει την ουσιαστική λογοδοσία των τραπεζών. Δεν το νομίζουμε. Περιορίζει υπερβολικές χρεώσεις και αποτρέπει πρακτικές που μεταφέρουν δυσανάλογα βάρη στους συναλλασσόμενους.
Συνεπώς, βάσει όλων αυτών η θεσμική μεταρρύθμιση που εισάγεται δεν μπορεί να εξαντλείται στην περιγραφή νέων διαδικασιών και εποπτικών αρμοδιοτήτων. Το κριτήριο είναι αν περιορίζεται η αυθαιρεσία, αν ενισχύεται η διαπραγματευτική θέση του πολίτη, οφειλέτη, δανειολήπτη, αν προστατεύεται η κατοικία του, η πρώτη κατοικία, αν διασφαλίζεται φορολογική δικαιοσύνη και αν η χρηματοδότηση κατευθύνεται στην παραγωγή και στην εργασία.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ.  Παπαηλιού και λίγο πριν τα μεσάνυχτα να καλέσω τον τελευταίο για σήμερα ομιλητή, τον Βουλευτή της Νέας Δημοκρατίας, τον συνάδελφο τον Μάξιμο τον Σενετάκη. 
Κύριε Σενετάκη, έχετε τον λόγο. 
ΜΑΞΙΜΟΣ ΣΕΝΕΤΑΚΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, αν υπάρχει μια λέξη που περιγράφει τη σχέση ανάμεσα στον οφειλέτη και σε εκείνον που διαχειρίζεται την οφειλή του, αυτή είναι η ασυμμετρία, ασυμμετρία στην πληροφόρηση, στον χρόνο, στα μέσα που διαθέτει η κάθε πλευρά, στις συνέπειες που υφίσταται όταν δεν ανταποκρίνεται στις υποχρεώσεις.
Ο πιστωτής και ο servicer έχουν στα χέρια τους ολόκληρο τον φάκελο, διαθέτουν πληροφοριακά συστήματα, εξειδικευμένο προσωπικό, νομική υποστήριξη και μηχανισμούς είσπραξης. Ο οφειλέτης βρίσκεται απέναντί τους μόνος. Προσπαθεί να μάθει τι ακριβώς χρωστά, πώς έφτασε να χρωστά αυτά που του λένε ότι χρωστά, ποιες πληρωμές έχουν υπολογιστεί, ποια ρύθμιση μπορεί πραγματικά να τηρήσει. Ο οφειλέτης έχει την υποχρέωση να πληρώσει. Ο πιστωτής έχει το δικαίωμα να πάρει πίσω τα χρήματα που δάνεισε. Το πρόβλημα αρχίζει όταν η διαφορά των ρόλων μετατρέπεται σε ανεξέλεγκτη υπεροχή, όταν ο ένας κρατά την πληροφορία, καθυστερεί την απάντηση, θέτει όρους που ο άλλος αδυνατεί να εκπληρώσει και δεν υφίσταται αντίστοιχες συνέπειες. 
Αυτή την ασυμμετρία έρχεται να περιορίσει το νομοσχέδιο. Δεν διαγράφει οφειλές -είδαμε με τους «δεν πληρώνω» τι έγινε-, δεν απαλλάσσει τον δανειολήπτη από τις υποχρεώσεις του και δεν καταργεί το δικαίωμα του πιστωτή να διεκδικεί την απαίτησή του. Θέτει κανόνες στη σαφώς ισχυρότερη πλευρά. Μετατρέπει την ισχύ του σε ευθύνη, συγκεκριμένες υποχρεώσεις, προθεσμίες και κυρώσεις. 
Πιο συγκεκριμένα, η πρώτη ασυμμετρία αφορά την πληροφόρηση. Ο servicer γνωρίζει το ύψος της οφειλής, τις συμβάσεις, τις τροποποιήσεις, το ιστορικό των πληρωμών, τον τρόπο υπολογισμού των τόκων και των εξόδων. Ο δανειολήπτης δεν έχει πάντοτε την ίδια εικόνα. Με το νέο πλαίσιο δικαιούται να λάβει δωρεάν όλα αυτά τα στοιχεία μέσα σε σαράντα πέντε μέρες. Εάν υπάρχουν ήδη στο σύστημα προσωποποιημένες πληροφορίες, ο servicer οφείλει να υποδείξει συγκεκριμένα στον πολίτη πού θα τα βρει. Αν δεν το κάνει, αναστέλλονται οι συμβατικοί τόκοι και οι τόκοι υπερημερίας μέχρι να δοθεί πλήρης ενημέρωση. Το αυτονόητο γίνεται δικαίωμα και η παραβίασή του συνεπάγεται κόστος.
Η δεύτερη ασυμμετρία αφορά τον χρόνο. Για τον οφειλέτη η κάθε προθεσμία είναι δεσμευτική. Η καθυστέρηση μιας δόσης έχει συνέπειες. Η καθυστέρηση μιας απάντησης μπορεί, επίσης, να θέσει σε κίνδυνο τη ρύθμιση και την περιουσία του. Τώρα μπαίνει συγκεκριμένο χρονοδιάγραμμα. Όταν η καθυστέρηση υπερβεί τις ενενήντα ημέρες, ο πιστωτής οφείλει να ενημερώσει εγγράφως τον οφειλέτη για τη δυνατότητα διμερούς ρύθμισης το αργότερο μέσα στις επόμενες εξήντα μέρες. Ο οφειλέτης υποβάλλει την αίτησή του και τα αναγκαία δικαιολογητικά. Από τη στιγμή που ο φάκελος είναι πλήρης, ο πιστωτής έχει τρεις μήνες για να απαντήσει. Η διαδικασία πρέπει να ολοκληρωθεί μέσα σε έξι μήνες από την υποβολή της πλήρους αίτησης. Προθεσμία έχει και ο οφειλέτης. Μέσα σε ένα μήνα οφείλει να αποδεχθεί, να απορρίψει ή να καταθέσει την αιτιολογημένη αντιπρόταση. Εάν ο πιστωτής δεν απαντήσει εγκαίρως, η καθυστέρηση καταγράφεται αυτομάτως, αναστέλλονται ο εκτοκισμός και η κεφαλαιοποίηση των τόκων, περιορίζεται η δυνατότητα έναρξης ή συνέχισης μέτρων αναγκαστικής εκτέλεσης με τις εξαιρέσεις που ορίζει ο νόμος και ενημερώνεται η Τράπεζα της Ελλάδος χωρίς να απαιτείται καταγγελία οφειλέτη. Ο χρόνος παύει να λειτουργεί μόνο εις βάρος της μιας πλευράς. 
Η τρίτη ασυμμετρία αφορά τη διαπραγματευτική δύναμη. Ο οφειλέτης έχει ανάγκη από μια ρύθμιση που να μπορεί να τηρήσει. Γι’ αυτό ο πιστωτής υποχρεώνεται να υποβάλλει κατάλληλη, βιώσιμη και τεκμηριωμένη πρόταση με βάση την πραγματική δυνατότητα αποπληρωμής και την περιουσιακή κατάσταση του οφειλέτη. Εάν απορρίψει το αίτημα, πρέπει να εξηγήσει συγκεκριμένα τους λόγους και, όπου είναι δυνατόν, να προτείνει εναλλακτικές λύσεις. Ο πιστωτής δεν μπορεί να απαιτήσει προκαταβολή που να υπερβαίνει το 15% του κεφαλαίου. Η προκαταβολή, βεβαίως, μπορεί να μειωθεί ή να μη ζητηθεί όταν υπάρχουν σοβαρές οικονομικές δυσκολίες, κοινωνικά κριτήρια ή προβλήματα υγείας. Τουλάχιστον τρεις μήνες πριν από τον πρώτο πλειστηριασμό, ο πιστωτής οφείλει να έχει καταθέσει πραγματική και τεκμηριωμένη πρόταση ρύθμισης. Μια τυπική επιστολή δεν αρκεί πλέον. 
Η τέταρτη ασυμμετρία αφορά τις συνέπειες. Με το νομοσχέδιο συνέπεια απαιτείται και από τις δύο πλευρές. Όσο ο οφειλέτης τηρεί ενεργή τη ρύθμιση δεν επιτρέπονται καταγγελία, διαταγή πληρωμής, κατάσχεση, πλειστηριασμός ή άλλη ενέργεια είσπραξης κατά παράβαση της συμφωνίας. Εάν ο κανόνας παραβιαστεί, η πράξη είναι άκυρη. Ο οφειλέτης πιστώνεται με πέντε μηνιαίες δόσεις, η διάρκεια της ρύθμισης παρατείνεται κατά πέντε μήνες χωρίς πρόσθετη επιβάρυνση και επιβάλλονται υψηλά πρόστιμα. Παράλληλα, οι servicers υποχρεώνονται να δημοσιοποιούν περισσότερα στοιχεία, να λογοδοτούν για τη διαχείριση των παραπόνων, να υποβάλλουν ετήσιο σχέδιο στρατηγικής και να υπόκεινται σε ανεξάρτητους ελέγχους. Το ανώτατο εποπτικό πρόστιμο της Τράπεζας της Ελλάδος αυξάνεται στα 5 εκατομμύρια ευρώ. Στην ίδια κατεύθυνση κινούνται ο αυτοδίκαιος επανυπολογισμός παλαιών οφειλών με βάση τα νόμιμα ανώτατα όρια και το σταθερό επιτόκιο 3% στον εξωδικαστικό μηχανισμό για τους ευάλωτους και επιλέξιμους οφειλέτες. Ο πολίτης πρέπει να γνωρίζει όχι μόνο τι πληρώνει σήμερα, αλλά και τι θα κληθεί να πληρώσει σε όλη τη διάρκεια της ρύθμισης. 
Κυρίες και κύριοι συνάδελφοι, το ιδιωτικό χρέος το αντιμετώπισαν όλες οι προηγούμενες κυβερνήσεις και όλα τα κόμματα που κυβέρνησαν. Γνωρίζουν, επομένως, ότι η κοινωνική ισορροπία δεν αποκαθίσταται όταν αντιμετωπίζονται με τον ίδιο τρόπο ο στρατηγικός κακοπληρωτής και ο συνεργάσιμος οφειλέτης που καταθέτει αληθή στοιχεία και τηρεί τη ρύθμιση που αποδέχτηκε. 
Παρ’ όλα αυτά, κάποιοι εξακολουθούν να διεκδικούν το μονοπώλιο της κοινωνικής ευαισθησίας και παρουσιάζουν την Κυβέρνηση ως εκπρόσωπο των πιστωτών και των servicers. Τελευταίο παράδειγμα ήταν το άρθρο 23. Πάνω σε μία επίμαχη διάταξη χρησιμοποιήθηκε ως πρόσχημα για να επισκιαστούν όλες οι προστατευτικές προβλέψεις του νομοσχεδίου. Η Κυβέρνηση απέσυρε τη διάταξη, αφαίρεσε το πρόσχημα και ακύρωσε έτσι άλλη μία απόπειρα πολιτικής εργαλειοποίησης. Τώρα κρινόμαστε όλοι στην ουσία. 
Το νομοσχέδιο περιορίζει την ασυμμετρία που επέτρεπε στη μία πλευρά να γνωρίζει περισσότερα, να διαθέτει ισχυρότερα μέσα και να καθορίζει τον χρόνο και τους όρους χωρίς αντίστοιχη ευθύνη. Ο οφειλέτης οφείλει να συνεργάζεται και να τηρεί τη συμφωνία. Ο πιστωτής και ο servicers οφείλουν να ενημερώνουν, να απαντούν, να προτείνουν βιώσιμη λύση, να σέβονται τον δανειολήπτη και τη ρύθμιση που συμφώνησαν μαζί του. Αυτό είναι το μέτρο που αποκαθιστούμε, αυτή είναι η ισορροπία που εγγυάται η πολιτεία. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο κ. Σενετάκη.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 23.53΄ λύεται η συνεδρίαση για αύριο, ημέρα Πέμπτη 5 Νοεμβρίου 2026 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφισης επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών - Φορολογική μεταχείριση και εποπτεία κρυπτοστοιχείων - Λογιστική μεταρρύθμιση της Γενικής Κυβέρνησης - Ενίσχυση των συλλογικών επενδύσεων και της κεφαλαιαγοράς καθώς και της διαχείρισης κινδύνων και της εποπτείας του χρηματοπιστωτικού συστήματος - Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 - Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους - Συνταξιοδοτική ρύθμιση και λοιπές διατάξεις».
Ο ΠΡΟΕΔΡΟΣ                                                                        ΟΙ ΓΡΑΜΜΑΤΕΙΣ
